
משרד ראש הממשלה
השר עמי אילון

בהתאם להוראות סעיף 16(א) לחוק מבקר המדינה התשי"ח-1958 [נוסח משולב], אני מתכבד להניח על שולחן הכנסת את "הערות ראש הממשלה" לדין וחשבון השנתי מספר 58ב של מבקר המדינה. 

בחודשים האחרונים קיימה ועדת השרים לענייני ביקורת המדינה, שורה ארוכה של דיונים הנוגעים לנושאים אותם העלה מבקר המדינה בדו"ח 58א, כמו גם דיונים הנוגעים לדו"חות שנתיים קודמים ולדו"חות מיוחדים, אותם פרסם המבקר.  

כך, עסקה הוועדה במגוון של נושאים, לרבות: היבטים בהערכות גורמי ההסברה ובתפקודם במלחמת לבנון השנייה; העסקת קרובי משפחה בשמונה תאגידים ציבוריים; העברת שירותים חברתיים מן הממשלה לגופים חיצוניים; התמודדות עם תופעות אלימות; התקשרות משרד החינוך עם עמותה למטרות חינוך; מוכנות צה"ל ומערך המילואים למלחמה, ועוד.   

הדיון, אשר הקיף את רובם המכריע של הנושאים אותם העלה המבקר בדו"ח 58א, אפשר לוועדה ולכלל הגורמים העושים במלאכה, לנתח לעומקה את תמונת הביקורת, לבצע תהליך חשיבה משותף, לזהות את הגורם המרכזי הנושא באחריות, ולתרגם את ממצאי הביקורת להחלטות מעשיות, אשר נועדו להביא לתיקון הליקויים. 

כאמור, במסגרת עבודת הוועדה, הועלה לדיון נושא העברת שירותים חברתיים מן הממשלה לגופים חיצוניים. דיוני הוועדה העלו כי בתחום זה קיימת רמת ניהול נמוכה, וכי מושגי הפיקוח והבקרה אינם מוגדרים כנדרש. בהמשך לממצאיה, החליטה הוועדה להטיל על הגופים השונים, אחריות על קביעת מדדי ביצוע ופיקוח, ועל גיבוש תכניות כוללות להבטחת מתן השירות. אדגיש כי על הגורמים הממשלתיים להקפיד קלה כבחמורה, על שמירת איכות השירות הניתנת לאלו הזקוקים לה, וזאת מתוקף חובתה של המדינה, להבטיח מינימום של קיום בכבוד לכלל אזרחי המדינה.  

בראייתי כי שקיפות וגילוי נאות מהווים את היכין והבועז של עבודת רשויות השלטון, ונאמן לגישתי זו, הקפידה הוועדה לבחור את נושאי הדיון על-פי סדר קדימויות, המושתת על מספר קריטריונים מוגדרים וברורים, ואלו הם: ליקויים המצויים בתחום אחריותם של שני גופים ומעלה, דבר המעלה חשש כי מבלי טיפול מרכזי, הנושא לא יטופל; דחיפות תיקון הליקויים הנגזרת מעוצמת הביקורת ומידת הסיכון למערכות גדולות, נכסי מדינה או חיי אדם, הנשקפת מהליקוי עליו הצביע מבקר המדינה.

דו"ח 58ב של מבקר המדינה, כולל דוחות ביקורת על מספר נושאים מערכתיים, וביניהם הטיפול במבקשי מקלט מדיני בישראל, וכן דוחות ביקורת על משרדי הממשלה, על מוסדות המדינה ותאגידים, על מערכת הביטחון ועל השלטון המקומי. ועדת השרים לענייני ביקורת המדינה שבראשותי, תתמקד בדיוניה הבאים בשורה של נושאים, וביניהם דוחות הביקורת המערכתיים לעיל, וכן בדוחות ביקורת בנושאים הקשורים לביטחון המדינה, לבריאות הציבור ולקיום מינהל תקין וטוהר מידות. 

לשם הכנתן של "הערות ראש הממשלה" לדו"ח 58ב, התבקשו עשרות גופים, לדווח על תוצאות פעולותיהם, בהתייחס לממצאי הביקורת שבדו"ח. ה"הערות" מפרטות את תוצאות המעקב אחר תיקון הליקויים, שנתגלו על ידי ביקורת המדינה, גם בדו"חות קודמים.

יבוא על הברכה האגף הבכיר לביקורת המדינה והביקורת הפנימית שבמשרד ראש הממשלה, המקיים פעולות מעקב לאורך שנים אחר תיקון הליקויים, ויוזם שינויים ורפורמות בתחומים חיוניים. תוצאות פעולותיו רואות אור במסמך זה.

עוד אני מבקש להודות למנכ"לים של משרדי הממשלה ומוסדות המדינה ולנציגיהם, לסגל מזכירות הממשלה ולסגן מזכיר הממשלה, מר גבריאל גולן.  

ועדת השרים שבראשותי, תעמיק ותרחיב את פעולותיה, תבסס את מנגנוני הבקרה והמעקב, תסייע בגיבוש הרפורמות המתבקשות, ותביא לידיעת הציבור את תוצאות פעולותיה, כל זאת במטרה לחזק את מערכות המימשל, ולהעלות את קרנן בעיני הציבור הרחב. 

עם חתימת ספר "הערות ראש הממשלה", התבשרנו בצער על פטירתו של ראש האגף הבכיר לביקורת המדינה במשרד ראש הממשלה, עוזי ברלינסקי ז"ל. עוזי, אשר עד ימיו האחרונים עמל על עבודת הביקורת ועל הוצאתו לאור של ספר זה, שימש לרבים אות ומופת במסירותו, באחריותו, בדבקותו ובשליחות אותה ראה בקיומו של מינהל ציבורי תקין ויעיל, לטובת כלל אזרחי המדינה. יהי זכרו ברוך.   

עוזי ברלינסקי ז"ל  1942-2008

עוזי נולד ב-23.9.1942 בירושלים, ולמד בבית הספר היסודי ובתיכון של גימנסיה "רחביה". את שירותו הצבאי עשה בפיקוד דרום, שם פעל, מטעם הצבא, בין שבטי הבדואים, ונתן  ביטוי לידיעתו את השפה הערבית ותרבותה.

בין השנים 1962–1965 למד באוניברסיטה העברית בירושלים, וסיים תואר בלימודי המזרח התיכון ומדעי המדינה. במקביל, החל לעבוד ברשות לתכנון כלכלי במשרד ראש הממשלה, משם עבר לנציבות שירות המדינה, בה טיפל בענייני תקנים. 

בין השנים 1980-1983, שימש עוזי כמנהל כוח אדם והדרכה ברשות השידור, ואחר כך כיהן כשנתיים כראש מינהלת שכונת גילה.

מ-1985 עסק עוזי בתחומי ביקורת, אתיקה ואבטחת מידע בארגונים, במסגרת משרד ראש הממשלה. הוא שימש כיו"ר המועצה לאתיקה של הממשלה, המועצה לאבטחת מידע (פורום מנמ"רים במשרדי ממשלה לא תשתיתיים), ומ-2003 כיהן כיו"ר צוות היישומים הביומטריים לממשלה. הוא פעל רבות להכנסת השימוש בטכניקות ביומטריות בתחומים שונים, וייצג, כבר סמכא, את המדינה בפורומים בינלאומיים שעסקו בנושא.  

כראש האגף הבכיר לביקורת המדינה והביקורת הפנימית, היה עוזי אחראי, יחד עם אנשי האגף, להכנת ספר "הערות ראש הממשלה" ולעיצובו, הן מבחינת התכנים שבו והן לצורתו הגרפית.

האגף בראשות עוזי ייצג את המשרד בוועדת השרים לענייני ביקורת המדינה, ובוועדה לענייני ביקורת המדינה של הכנסת. 
 יהי זכרו ברוך.

תוכן העניינים
חלק א

החלטות וסיכומים של ועדת השרים לענייני
 ביקורת המדינה
 מאז נובמבר 2007

היבטים בהיערכות גורמי ההסברה ובתיפקודם במלחמת לבנון השנייה
21

טיפול בהסרת לוחות אסבסט בצה"ל, במשרד הביטחון ובמערכת החינוך
22

העסקת קרובי משפחה בשמונה תאגידים ציבוריים
23
העברת שירותים חברתיים ממשלתיים מן הממשלה לגופים חיצוניים
24
התמודדות עם תופעות של אלימות
24
היערכות העורף לשעת חירום וחלוקת הסמכויות בשטח 

בין משטרת ישראל וצה"ל בעת אירוע
25
יישום וניהול פרויקט מרכב"ה (מערכת רוחבית כוללת במשרדי הממשלה)
על-ידי אגף החשב הכללי במשרד האוצר
26
התקשרות משרד החינוך עם עמותה למטרות חינוך
(קרן סאקט"א-רש"י)
26
הטיפול בהסרת לוחות אסבסט בצה"ל, במשרד הביטחון ובמערכת החינוך
27
היבטים בהיערכות גורמי ההסברה ובתפקודם במלחמת לבנון השנייה
28
כיוונים חדשים להערכות הצנזורה
28
הטלת האחריות הכוללת לטיפול בעורף במצבי חירום על שר הביטחון
28
מוכנות מערך המילואים בזרוע היבשה למלחמה
29
מוכנות צה"ל למלחמה בתחום מלאי התחמושת
29
הקמת ועדה לבחינת היערכות העורף לשעת חירום
30
אתרי אשפה בנחלות שבישובים חקלאיים במרכז הארץ
31
התכנון, ההקמה והפיתוח של קריית שדה התעופה בקרבת 
נמל התעופה בן גוריון
32
התמודדות עם תופעת ה"מאכערים" בשירות הציבורי
32
גביית ארנונה ממשרדי הממשלה ומחברות ממשלתיות
33
הקצאת תקציבים לחיזוק הצפון
33
פיצוי גופים ציבוריים על נזק ישיר שנגרם להם במלחמת לבנון השנייה
33
הטיפול במבקשי מקלט מדיני בישראל
34
מכרז חלוץ (פיילוט) לרכישת שירותי אשפוז סיעודי בנפת פתח תקווה
34
המאבק בתופעת הבריונות ואירועי האלימות במוסדות החינוך
35
השירות הפסיכולוגי-חינוכי
35
חלק  ב

תגובות המבוקרים לדו"ח 58ב של מבקר המדינה

פרק ראשון - מטלות רוחב

תנאי פרישה של קצינים בכירים במשטרת ישראל, 
בשירות בתי הסוהר ובצה"ל
39
חוק שירות הציבור - הגבלות לאחר פרישה 
47
כוננויות בשירות המדינה
51 
הטיפול במבקשי מקלט מדיני בישראל
57
פרק שני - משרדי ממשלה

משרד ראש הממשלה

התכנית לחיזוק הצפון 
63
נציבות שירות המדינה

ממצאי מעקב

מינוי מנכ"לים למשרדי הממשלה ונושאי משרות אחרות 
שאיושן טעון אישור הממשלה
71
משרד האוצר

אגף החשב הכללי

מאזן המדינה ליום 31.12.06 - ניהול כספי קרנות ופיקדונות
73 
מינהלת הגמלאות
75
רשות החברות הממשלתיות

אשרא - החברה הישראלית לביטוח יצוא בע"מ
77 
רשות המסים בישראל

פיקוח רשות המסים על העמידה בתנאי החוק לעידוד השקעות הון
83
מערכת הפיקוח על ניכוי מס הכנסה במקור
84 
מיסוי עסקאות מקרקעין
85 
הטיפול בתלונות על עובדי רשות המסים
88 
פיצוי גופים ציבוריים על נזק ישיר שנגרם להם במלחמת לבנון השנייה
90 
משרד הבינוי והשיכון

בתים שנבנו בשיטת הבנייה הקלה
93 
מינהל מקרקעי ישראל
הקצאת קרקעות להקמת מיזמי גולף
97 
משרד הבריאות

סוגיות בסדרי מינהל בבתי חולים
103
סוגיות בנושא השתתפות עצמית של מבוטחים בתשלומים עבור 
שירותי בריאות
114
סוגיות בנושא אשפוז סיעודי
121
מכרז חלוץ ("פיילוט") לרכישת שירותי אשפוז סיעודי בנפת פתח תקווה
130 
מניעת השמנה
138 
סדרי הקצאת אביזרים רפואיים למבוטחים בקופות החולים
150 
המשרד להגנת הסביבה
הטיפול בפסולת בניין
159 
ניקיון רשות הרבים - איסוף מכלי משקה
163 
פעולות אכיפה בתחומי הגנת הסביבה
166 
משרד החוץ

הטיפול בנכסים בחו"ל, רכישות וניהול מצאי
171 
פתיחת השגרירויות בזאגרב, בבלגרד ובברטיסלבה וניהולן
173 
משרד החינוך

המאבק בתופעת הבריונות ואירועי האלימות במוסדות החינוך
179 
חינוך מוכר שאינו רשמי
191 
השירות הפסיכולוגי-חינוכי
200 

הכנת תכניות לימודים
209 
הוראת אנגלית בבתי הספר
214 
הערכת תארים אקדמיים מחו"ל
220 
מכרז למשרת מנהל מחוז ירושלים
223 
משרד החקלאות ופיתוח הכפר

הפיקוח על השימוש בתכשירים וטרינריים
225 
משרד המשפטים

סדרי מינהל בבתי הדין הרבניים
231 
חופש המידע ברשויות ציבוריות
233
משרד הפנים

הקצאת מענקי איזון לרשויות המקומיות
237 
משרד הרווחה

חברת המשקם - ניהול כוח אדם וכספים
241 
הטיפול של שירות המבחן לנוער בקטינים העוברים על החוק
255 
משרד התחבורה והבטיחות בדרכים
הרכבת הקלה בירושלים
261 

משרד התעשייה, המסחר והתעסוקה

מכון התקנים הישראלי - בדיקות תקן למוצרי יבוא וניהול משאבי אנוש
267 
אכיפת חוקי העבודה
269 

משרד התקשורת

הטיפול בכשלים ברגולוציה ובהסרת המכשולים הפוגעים בתחרות
273 
ממצאי מעקב
הפיקוח האלחוטי על שידורי רדיו
274 

משרד התשתיות הלאומיות

תחרות במשק הגפ"מ
279 
היערכות לשעת חירום בתחומי תשתיות האנרגיה והמים
283 
פרק שלישי - מוסדות המדינה ותאגידים

המוסד לביטוח לאומי

תשלום קצבאות נכות
287 
המועצה להסדר ההימורים בספורט
פרויקט הקמת מתקני ספורט למשחקי כדור
291 
חברת החשמל לישראל בע"מ
התקשרויות לרכישת שירותים בידי אגף לוגיסטיקה ונכסים
299 

חברת נמל חיפה בע"מ

סדרי הקבלה של עובדים בכירים
305 
תהליכי רכש והתקשרויות
307 
חברת רכבת ישראל בע"מ
מינויים וחריגות שכר
313 

מעצ - החברה הלאומית לדרכים בישראל בע"מ

מכרזים והתקשרויות
317 
רשות השידור

תשדירי פרסומת והודעות חסות בקול ישראל
325 
פרק רביעי - מערכת הביטחון

משרד הביטחון

היבטים בתקצוב ובניהול של פרויקט העתקת בסיס חיל האוויר 
מלוד לנבטים
327
פרק חמישי - השלטון המקומי

טיפול באוכלוסיות נזקקים מקרב יוצאי אתיופיה 
331
החברה לאוטומציה במינהל השלטון המקומי בע"מ

היבטים ניהוליים
336
חלק ג – "לקט מעקבים"

ביצוע החלטות ממשלה ותיקון ליקויים

פרק ראשון – נושאים מערכתיים

צוותים לתיקון ליקויים
343
העסקה ותקינת כוח אדם במשרדי הממשלה
353
פיקוח, בקרה ואבטחת מידע

ועדות היגוי למחשוב
355
הטיפול בבני נוער שבסכנת נשירה, התנתקות ועבריינות

המערך המסייע במשרד החינוך
365
שילוב אנשים בעלי מוגבלות בחברה ובעבודה

תכנית אב לתעסוקת מוגבלים 
367 

עבודת המטה במשרדי הממשלה

עבודת המטה במשרדי הממשלה
369
שיפור השירות לציבור
מידע לציבור בשפות נוספות באתרי האינטרנט של הממשלה
371
אתרי האינטרנט של משרדי הממשלה
377
שירות התשלומים באמצעות אתרי התשלומים - הגברת השימוש
389
שירות לציבור באמצעות טפסים ממשלתיים
393 

הדרג המחוזי במשרדי הממשלה

המחוז במשרד הבינוי והשיכון
399
טיפול בתשתיות ניקוז
401
טיפול רשויות מקומיות בדרי רחוב שבתחומן
403
התמודדות עם תאונות הדרכים
405
כללים והסדרים למניעת "ניגוד עניינים" ואכיפתם
411
תופעת ה"מייצגים" ("מאכערים") בשירות הציבורי
415
העסקת עובדים בשמונה תאגידים ציבוריים
419
הגנה על חושפי מעשי שחיתות
421
השלטון המקומי

גביית ארנונה ממשרדי ממשלה ומחברות ממשלתיות
423
גביית ארנונה מגופים ציבוריים
424
אתרי אשפה בנחלות שביישובים חקלאיים במרכז הארץ
425
הטיפול של עיריית אריאל והמשטרה בדיווח על קטינות הנתונות בסיכון
427
פרק שני – משרדי ממשלה

משרד ראש הממשלה

הוועדה לאנרגיה אטומית

ניהול משאבי אנוש בקריה למחקר גרעיני
429
משרד האוצר

גביית מס הכנסה מחברות בפירוק
431
תרומת רשות המסים בישראל למאבק בפשיעה
431
מתן אישורים מקדמיים על ידי אגף מס הכנסה ומיסוי מקרקעין
433
הטלת כופר בגין עבירות מס הכנסה
434
רכישות רשות המסים בישראל לקראת המעבר לקריית הממשלה
בתל אביב
434
פרויקט מרכב"ה – יישומו וניהולו
435 

מאזן המדינה ליום 31.12.05 – התחייבות תלויות
436 

מערכת הביטחון

משרד הביטחון

הספקת שירותי רפואה לחיילים על ידי צה"ל ומשרד הביטחון
437
סוגיות הקשורות במבני משרדים חדשים במתחם מחנה רבין 
438
פעילות משרד הביטחון להצגה ולהנחלה של מורשת הקרב של צה"ל
438
היערכות העורף ותפקודו במלחמת לבנון השנייה 
440 

מלחמת לבנון השנייה

היבטים בהיערכות גורמי ההסברה ובתפקודם במלחמת לבנון השנייה
443
המוכנות של מערך המילואים בזרוע היבשה למלחמה
446
מוכנות צה"ל למלחמה בתחום מלאי התחמושת
447
צבא ההגנה לישראל

גיוס תרומות עבור צה"ל והשימוש בהן
449
הטיפול של צה"ל ושל משרד הביטחון בנושא 
השמירה על איכות הסביבה בצה"ל
450 

השירות בצה"ל של חיילים שהוכרו כמצטיינים בתחומי 

הספורט,המוזיקה והמחול
451
היבטים בניהול משק "הרכב הלבן" בצה"ל
452
הביקורת הפנימית בצה"ל
453
הטיפול של צה"ל בחיילים הזקוקים לסיוע כלכלי
454
שילוב אמצעים טכנולוגיים במעברים ובמכשול שבמרחב התפר
455 

הכשרת הקצונה הבכירה בצה"ל
456
כוחות משמר הגבול תחת פיקוד צה"ל
456
טיפול בהסרת לוחות אסבסט בצה"ל, במשרד הביטחון ובמערכת החינוך 
458 

הטיפול של צה"ל בהטרדות מיניות
460
שילוב חיילי העתודה האקדמית בצה"ל
461
תחנת גלי צה"ל
463  

אזור יהודה והשומרון

הגנת ישובים באזור יהודה ושומרון
465
המשרד לביטחון הפנים

סדרי סגירת תיקים פליליים בשל היעדר עניין לציבור
467
ההיערכות ליישום חוק זכויות נפגעי עבירה, התשס"א-2001
468 

משרד הבריאות

חוק ביטוח בריאות ממלכתי
469
הפיקוח על מפעלי מזון מן החי
470
שיקום חולי נפש בקהילה
471
איכות מי השתייה
472
סל שירותי הבריאות
478
רפואה מונעת למבוגרים ולקשישים
479
הפעלת חדרי ניתוח בבתי חולים
481
רופאי בתי חולים – תקנים, נוכחות, תורנות כוננות ועבודה פרטית
481
מערכות הנדסיות חיוניות ותשתיות אשפוז בבתי חולים
483
שימוש בציוד רפואי חד-פעמי ממוחזר
483
שירותי בריאות השן
484
יחידות לטיפולי קרינה
485
שירותי בריאות נוספים – שמירת זכויות העמיתים
486
אמצעים להגברת התחרות בין קופות החולים וניידות המבוטחים ביניהן
488
הקצאת תרופות למבוטחים בקופות החולים
490
היבטים בטיפול בקשיש הסיעודי
491
זכויות היתר של העובדים במערכת הבריאות בקבלת שירותים
494 

שיקום נכי נפש בקהילה
495
בנקי זרע
497
קופת חולים לאומית – סדרי הקצאת תרופות למבוטחים
501
חשש לניצול לרעה של מערכת הבריאות על ידי אנשים 
המתחזים לעולים לצורך קבלת טיפול רפואי יקר
503
המשרד להגנת הסביבה

מתקנים היוצרים קרינה אלקטרומגנטית בתדרי רדיו, רישוי ופיקוח
505
משרד החינוך

היעדרויות מורים ומילוי מקומם בבתי ספר יסודיים ובחטיבות הביניים
507
ספרי לימוד בבתי ספר
507
המינהל לחינוך התיישבותי
508
מרכזים לפיתוח סגלי הוראה
509
היבטים בטיפול בבחינות הבגרות
510 

הטלוויזיה החינוכית
513
התקשרות עם עמותה למטרות חינוך
516  

משרד החקלאות ופיתוח הכפר

סדרי הטיפול ביער בישראל
523
מכסות הטלה למגדלי עופות ביישובי קו העימות הצפון
524
הפיקוח על סחר התוצרת חקלאית מן הצומח
525
המחקר החקלאי
526
פעולות לשימור איכות הקרקע
527
התמודדות משרד החקלאות עם התפרצות מחלת "שפעת העופות"
527  

משרד המשפטים

הכונס הרשמי
531
ההוצאה לפועל
531
פיקוח על הטיפול בחסויים
532 

משרד הרווחה והשירותים החברתיים

הטיפול בתופעת האלימות בין בני זוג
535
היבטים בהעסקת אנשים בעלי מוגבלות

 במסגרת ה"קרן – רשת מרכזי אבחון ושיקום מקצועי"
536
רכישת שירותים חברתיים
540 

משרד התעשייה, והמסחר והתעסוקה

טיפול מרכז ההשקעות ב"קבוצת מרינה"
541
משרד התשתיות הלאומיות

תכניות לפיתוח משק החשמל
543
פיקוח ואכיפה על בטיחות הגז
544 

רשות השידור

הפיקוח והבקרה על פרסומות, חסויות ותשדירי שירות
547
ענייני כוח אדם
549
מכרזים למשרות, קידום ומינוי של עובדים והעסקת יועצים
551
התקשרויות לשם הפקת תכניות טלוויזיה בעברית
554
נוכחות עובדים ותשלומים עבור שעות נוספות וכוננויות
555
תכנית ההתנתקות

יישום התכנית – הכנת שומות פרטניות לבתי מגורים
561
מוסדות המדינה ותאגידים

היבטים בפעולות מפעל הפיס
563 

חלק ד
  הוראות חוק, החלטות ממשלה, חוות דעת היועץ המשפטי לממשלה, פסיקת בית המשפט העליון, פרסומי האגף
הוראות חוק
567
החלטות ממשלה
569
פרסומי האגף
609
חלק  א

החלטות

ועדת השרים 

החלטות וסיכומים של ועדת השרים
 לענייני ביקורת המדינה
 מאז נובמבר 2007

היבטים בהיערכות גורמי ההסברה ובתיפקודם במלחמת לבנון השנייה
דו"ח 58א
החלטה מספר בק/19 מיום י"ז בחשוון התשס"ח-29.10.2007

יו"ר ועדת השרים מסכם:

על-פי החלטת הממשלה מספר 1936 מיום 8.7.2007 בנושא "הקמת מערך הסברה לאומי", הוטלה על משרד ראש הממשלה האחריות לגיבוש תפיסת ההסברה, בשיתוף עם משרד הביטחון, צה"ל, המשרד לביטחון הפנים, משטרת ישראל ומשרדי ממשלה נוספים הנוגעים בדבר. מהדיון עולה כי החלטת הממשלה האמורה אינה מבוצעת בקצב הראוי, לא נקבעו לוחות זמנים לביצוע ולא הוקצה תקציב.
לאור מורכבות הנושא, רואה ועדת השרים לענייני ביקורת המדינה, חשיבות רבה בביצוע מעקב אחר התקדמות יישום ההחלטה. 
דיון נוסף בנושא זה יתקיים בוועדת השרים לביקורת המדינה בתוך כחודשיים, בהשתתפות נציג משרד ראש הממשלה, האחראי להיערכות גורמי ההסברה בשעת חירום.

ראש האגף לענייני ביקורת המדינה במשרד ראש הממשלה, יקבע מועד לדיון בהתאם.
טיפול בהסרת לוחות אסבסט בצה"ל, במשרד הביטחון ובמערכת החינוך
דו"ח 57א

החלטה מספר בק/20 מיום י"ז בחשוון התשס"ח-29.10.2007
מעקב אחרי ביצוע החלטת הממשלה מספר 788(בק/8) מיום 30.11.2006, וסעיף דיון מספר בק/13 מיום 13.2.2007, ובממצאי מבקר המדינה בדו"ח 58א' על מערכת החינוך
יו"ר הוועדה מסכם:

הוועדה רושמת לפניה את חוות דעתו של ראש ענף בריאות תעסוקתית במקרפ"ר (מפקדת קצין רפואה ראשי) אשר ניתנה במסגרת חברותו בוועדת החקירה הצבאית, לפיה על פי השוואה בין פרשת הצלילות בנחל הקישון לבין פרשת הסרת האסבסט, נושא האסבסט חמור יותר, וכי חקירה על ידי גורם חיצוני, היתה מביאה למסקנות והמלצות קשות הרבה יותר, מאלו שניתנו על ידי צה"ל.

הוועדה מדגישה את האחריות המוסרית של צה"ל ושל משרד החינוך, לכל העושים שימוש במתקניהם מכוח חוק שירות הביטחון (נוסח משולב), התשמ"ו1986-, ומכוח חוק לימוד חובה, התש"ט1949-. על גופים מבוקרים אלו חלה חובה מיוחדת, אשר הינה פועל יוצא מחובתם של אזרחים רבים לשהות במשך שנים במתקנים אשר נמצאים באחריותם. עובדה זו מחייבת גופים אלו, יותר מכל גוף מבוקר אחר, לפעול במרץ, ללא סחבת, וללא העברת האחריות, לתקן את הליקויים וליישם את המוטל עליהם, במסגרת המועדים שנקבעו.

צה"ל
1. 
הוועדה רושמת לפניה את הודעת צה"ל, כי עד 31.12.2007 יושלם הליך הפירוק של כל מבני האסבסט מסוג פיקל, הידועים למערכת (כ5,000- מ"ר).

2.
צה"ל ידווח ליו"ר ועדת השרים ביום 1.2.2008, על השלמת התהליך. 

3.
הוועדה רושמת לפניה, כי צה"ל ישלים ביצוע מיפוי וגיבוש תוכנית להסרת האסבסט, לרבות לוחות אסבסט צמנט, במחנות נטושים ונטושים למחצה, עד לחודש יוני .2008

משרד החינוך
1.
הוועדה רושמת לפניה, כי משרד החינוך ישלים ביצוע סקר מפורט עד לחודש יוני 2008, במגמה לקבוע תכנית מפורטת לפינוי כל האסבסט ממוסדות החינוך.

2.
ועדת השרים תשוב ותדון בנושא עם קבלת הסקר האמור.

ראש האגף לענייני ביקורת המדינה במשרד ראש הממשלה, יקבע תאריך לדיון בהתאם.
העסקת קרובי משפחה בשמונה תאגידים ציבוריים
דו"ח 58א

החלטה מספר בק/21 מיום י"ז בחשוון התשס"ח-29.10.2007
הוועדה רושמת את דבריו של מבקר המדינה, לפיהם העסקה של קרובים בתאגידים ציבוריים, מהווה פגיעה בעיקרון שוויון ההזדמנויות, ומונעת ייצוג הולם בעבודה לכל קבוצות האוכלוסיה. העדפה כאמור מביאה לפגיעה באמון הציבור ובחובת הנאמנות של התאגידים הציבוריים, כלפי הציבור.

הוועדה רואה בחומרה את העובדה, כי בחלק מהתאגידים המבוקרים שנבדקו, לא יושמו תקנות שמטרתן להגביל תופעה זו, או שלא גובשו נהלים לקליטת עובדים בהליך תחרותי ושוויוני, שימנע העדפה של קרובי משפחה.

יו"ר הוועדה מסכם:

1. 
הוועדה תפעל להקמת צוות בראשות ראש האגף לענייני ביקורת המדינה במשרד ראש הממשלה, ובהשתתפות נציגי רשות החברות הממשלתיות, היועץ המשפטי לממשלה ונציגי ההסתדרות הכללית החדשה, במטרה לגבש תוכנית מפורטת למזעור תופעת העסקת קרובים בתאגידים, וזאת בשים לב להודעת הסיכום ולהערות מבקר המדינה בדו"ח 58א.

ראש האגף לענייני ביקורת המדינה במשרד ראש הממשלה, יקבע מועד לדיון בהקמת הצוות האמור, עד לסוף שנת .2007

2. 
יש לשקול להמליץ על החלת הצעת החוק של חבר הכנסת זבולון אורלב, בדבר תקנות העסקת קרובי משפחה, גם על תאגידים ציבוריים. בנוסף יש לבחון את נגישות הגורם האחראי בתאגידים הציבוריים למרשם האוכלוסין.

3. 
יש לקבל דיווח בכתב מנציגי שמונת התאגידים אשר נבדקו בדו"ח המבקר באמצע שנת 2008, על מנת לבחון את המגמות בנוגע להעסקת קרובי משפחה.
העברת שירותים חברתיים ממשלתיים מן הממשלה לגופים חיצוניים
דו"חות 55ב' ו-57ב'
החלטה מספר בק/22 מיום כ"ד בחשוון התשס"ח-5.11.2007
יושב-ראש ועדת השרים מסכם:

דו"ח מבקר המדינה מציין את רמת הניהול הנמוכה בתחום השירותים החברתיים, ומדגיש כי מושגי הפיקוח והבקרה אינם מוגדרים כנדרש.

יש צורך בהגדרות פשוטות ומובנות הנוגעות לתחום של איכות הטיפול, ובקביעת קריטריונים שיגדירו את איכות הטיפול בנושאים אלו.

תפקידם של המשרדים הוא לקבוע נהלים ברורים ולהסדיר בחקיקה את הנדרש, על מנת לאפשר פיקוח יעיל, ולהבטיח רמת שירותים נאותה לאוכלוסייה.

יושב-ראש ועדת השרים מנחה את משרד הרווחה והשירותים החברתיים, כי בסיום הרבעון הראשון של שנת 2008, יציג את תכניתו לגבי הפיקוח על השירותים החברתיים.
כמו כן מודיע יושב-ראש הוועדה, כי יוקדש דיון נפרד לנעשה במשרד הבריאות בנוגע לנושאים אלו.
התמודדות עם תופעות של אלימות
דו"חות 49, 52ב', 54ב', 55א' ו-58א'
החלטות הממשלה מספר 1820 (תמ/42) מיום 16.5.20022 ומספר 1892(בק/59) מיום 20.5.2004
החלטה מספר בק/23 מיום כ"ד בחשוון התשס"ח-5.11.2007
יושב-ראש ועדת השרים מסכם:

החברה הישראלית מקוטבת, ובה מוקדים של ניכור עמוק כנגד מוסדות השלטון. האלימות בחברה הישראלית היא, בין השאר, גם תוצאה של ניכור הולך וגובר בין קבוצות באוכלוסייה לבין מוסדות השלטון.

על העוסקים בנושא לאמץ כהנחת עבודה את המגמה השלילית של שחיקה נוספת באמון הציבור, וכפועל יוצא מכך, החרפה ברמת האלימות.

הטיפול המקומי למניעת אלימות, במתכונת המופעלת על ידי המשרד לביטחון הפנים במסגרת התכנית "עיר ללא אלימות", מהווה יישום של הגישה הנכונה למאבק באלימות. עם זאת, מומלץ לפעול להקמת גוף חיצוני, שיהיה אחראי על מדידה ומחקר ברמה הלאומית הכוללת.

יושב-ראש הוועדה ממליץ לראש הממשלה ולשר לביטחון הפנים, להקצות את המשאבים הנדרשים, על מנת לאפשר לגוף חיצוני לבצע מדידה ומחקר, שיאפשרו ללמוד את תופעת האלימות, ולמקד מאמצים בתחומים בהם האלימות ניתנת למיגור.

יושב-ראש ועדת השרים מודיע, כי עד סוף המחצית הראשונה של שנת 2008, יתקיים דיון נוסף בנושא. ראש האגף לענייני ביקורת המדינה במשרד ראש הממשלה, יקבע מועד לדיון בהתאם.
היערכות העורף לשעת חירום וחלוקת הסמכויות בשטח בין משטרת ישראל וצה"ל בעת אירוע
 דו"ח מבקר המדינה מיולי 2007, בנושא ההיערכות לטיפול המערכתי בעורף בעתות חירום וביצועו בעת מלחמה

החלטה מספר בק/24 מיום כ"ד בחשוון התשס"ח-5.11.2007

יושב-ראש ועדת השרים מסכם:

נושא היערכות העורף לשעת חירום וחלוקת הסמכויות בשטח בעת אירוע בין משטרת ישראל לבין צה"ל, שנוי במחלוקת. קיימים הבדלי תפיסה מהותיים בין מערכת הביטחון לבין משטרת ישראל, עובדה שתקשה על יכולתם של הכוחות לתפקד כיאות בשעת אירוע.

בהחלטת ממשלה מספר 1577 מיום 15.4.2007, הוטלה על משרד הביטחון האחריות הכוללת לטיפול בעורף במצבי חירום. החלטה זו אינה מתייחסת לשליטה בשטח בשעת אירוע.

מומלץ להבחין בין האחריות הכוללת אשר הוטלה על משרד הביטחון, לבין השליטה על האירוע בשטח.

יושב-ראש הוועדה קובע, כי יש לשמור על עקרונות בסיסיים הכוללים מדיניות אחודה, שרשרת פיקוד ושליטה מוגדרים, ומבנה ברור ופשוט של קבלת החלטות.
כמו כן יש ליצור מסגרת מוסכמת על שני הצדדים, על מנת למצוא פתרון לקונפליקט האמור, וראוי ליצור מצב בו אין שינוי חד, בין מצב של שגרה לבין מצב של חירום.

הוועדה רושמת לפניה את הערכת משרד הביטחון, כי הנושא יסוכם בין צה"ל ובין משטרת ישראל, תוך חודש ימים.

יושב-ראש ועדת השרים מודיע, כי הוועדה תעקוב אחר הסיכום בין הצדדים עד סוף שנת 2007, וכי ראש האגף לענייני ביקורת המדינה במשרד ראש הממשלה, יקבע מועד לדיון בהתאם.
יישום וניהול פרויקט מרכב"ה (מערכת רוחבית כוללת במשרדי הממשלה) על-ידי אגף החשב הכללי 
במשרד האוצר
דו"ח 58א

החלטה מספר בק/25 מיום י"ח בכסלו התשס"ח-28.11.2007

דיון בממצאי הביקורת, דו"ח 58א' של מבקר המדינה

יו"ר ועדת השרים מסכם:

הוועדה רושמת את דברי החשב הכללי בדבר תיקון הליקויים, וקביעותיו בעניין ניהול פרויקטים דומים בעתיד.

ברבעון הראשון של שנת 2008, תקיים הוועדה דיון בהשתתפות ועדת ההיגוי של הפרויקט, במגמה לקבל דיווח בדבר התקדמות הטמעת המערכת אצל המשתמשים.
התקשרות משרד החינוך עם עמותה למטרות חינוך
 (קרן סאקט"א-רש"י)
דו"ח 58א

החלטה מספר בק/26 מיום י"ח בכסלו התשס"ח-28.11.2007

יו"ר ועדת השרים מסכם:

התיחסות לקרן סקט"א-רש"י כאל "ספק", אינה נכונה. חשוב לשמור על ניהול תקין, אך אי אפשר להגיע למצב בו יוצרים סרבול ביורוקרטי ודרכי פעולה בלתי אפשריים של הממשלה, מול תורם.

ראוי כי משרדי הממשלה ימצאו את האיזון הנכון, בכל התקשרות בין הממשלה לתורמים חיצוניים.

יו"ר ועדת השרים מדגיש, כי גלישה ל"בקרת יתר" תוך קביעת מערכות בקרה על בקרה, יוצר מצב בו החלטת משרד החינוך על שיתוף תורמים בפרויקט כמו מפעל ההזנה, אורך מספר חודשים רב, והתוצאה אינה משביעת רצון.

יו"ר ועדת השרים מבקש, כי העוסקים בדבר יתנו תשומת לבם לנושאים אלה.
הטיפול בהסרת לוחות אסבסט בצה"ל, במשרד הביטחון ובמערכת החינוך

דו"ח 57א

החלטה מספר בק/27 מיום ח' בטבת התשס"ח-17.12.2007

מחליטים:

1. 
הוועדה רושמת לפניה את הודעת צה"ל, כי עד 21.12.2007 יושלם הליך הפירוק של כל מבני האסבסט מסוג פיקל, הידועים למערכת במועד קבלת החלטת הממשלה מספר 788(בק8/) מיום 30.11.2006, למעט שני חריגים, וכי בכל אתר שיתגלה בו אסבסט מסוג פיקל, יפורק על ידי צה"ל.

2. 
צה"ל ישלים עד 31.05.08 מיפוי ואומדן עלות פינוי אסבסט המהווה סיכון, לפי הנחיות המשרד להגנת הסביבה. המיפוי יערך במחנות צה"ל נטושים ומתקנים לא מאוישים.

3. 
דיווח ביניים על ההתקדמות, יימסר לאגף לביקורת המדינה במשרד ראש הממשלה, מדי שלושה חודשים.

4. 
משרד החינוך יכין סקר מפורט של מבני אסבסט במערכת החינוך. על סמך סקר זה, יקבע משרד החינוך, יחד עם הבעלים של מבנה החינוך, תכנית להסרת המבנים ולוח זמנים לביצועה. התוכנית והסקר יוגשו לאגף עד 31.8.08. דיווח ביניים יוגש לאגף לביקורת המדינה במשרד ראש הממשלה מידי שלושה חודשים.

5. 
הערות מבקר המדינה בדו"ח 58א', ילקחו בחשבון בעת עריכת התוכניות הנ"ל.
היבטים בהיערכות גורמי ההסברה ובתפקודם במלחמת לבנון השנייה

דו"ח 58א

החלטה מספר בק/28 מיום ח' בטבת התשס"ח-17.12.2007

מחליטים:

ראש מטה ההסברה במשרד ראש הממשלה, או גורם אחר המופקד על הקמת המטה, ידווח לוועדת השרים לענייני ביקורת המדינה, אחת לרבעון, על ההתקדמות בביצוע החלטת הממשלה מספר 1936 מיום 8.7.2007, בנושא הקמת "מערך הסברה לאומי".

ראש המטה יוכל לצרף חברים נוספים למטה, על-פי הצורך.
כיוונים חדשים להערכות הצנזורה

דו"ח 58א

החלטה מספר בק/29 מיום ח' בטבת התשס"ח-17.12.2007

יו"ר ועדת השרים מסכם:

יש להפריד בין נושאי הסברה לבין נושאי הצנזורה.

נושא הצנזורה לא יהיו חלק מהדיונים בוועדה. יו"ר ועדת השרים מעוניין לקבל דיווחים מהדיונים המתקיימים בנושא זה בתת ועדה של ועדת חוץ וביטחון של הכנסת.
הטלת האחריות הכוללת לטיפול בעורף במצבי חירום על שר הביטחון
דו"ח 58א

החלטה מספר בק/30 מיום ח' בטבת התשס"ח-17.12.2007

יישום החלטת הממשלה מספר 1577 מיום 15.4.2007

יו"ר ועדת השרים מסכם:

יו"ר ועדת השרים מנחה את נציגי משרד הביטחון לסיים ולבחון עד לסוף הרבעון הראשון של שנת 2008, את התקציב הנדרש לעורף האזרחי במסגרת הוצאות חירום אזרחיות - מרכיבי ביטחון (סעיף 16 בתקציב), לקראת הדיון על תקציב מערכת הביטחון לשנת 2009, ובהתייחס לדו"ח "ועדת ברודט". 

מוכנות מערך המילואים בזרוע היבשה למלחמה
דו"ח 58א

החלטה מספר בק/31 מיום ח' בטבת התשס"ח-17.12.2007

מחליטים:

א. 
ועדת השרים לעניני ביקורת המדינה רושמת לפניה את הודעת צה"ל, כי במהלך השנה האחרונה נכתבה בזרוע היבשה טיוטא לתורת אימונים בזרוע היבשה, המתייחסת גם להכנת מערך המילואים בזרוע, וכי צה"ל יפעל להביא לאישורה ולכניסתה לתוקף של הטיוטא, עד לסוף הרבעון הראשון של שנת .2008

ב. 
יושב ראש ועדת השרים לעניני ביקורת המדינה, יבוא בדברים עם שר הביטחון בסוגיית קביעת התדירות של הצגת המוכנות הכוללת של צה"ל, ובכלל זה מערך המילואים, בהתאם למדדים שייקבעו בפני הקבינט המדיני-ביטחוני.

ג. 
ועדת השרים מנחה את צה"ל להביא בחשבון את הערות מבקר המדינה בדו"ח 58א', לענין מוכנות מערך המילואים.

ד. 
דיווח על ביצוע ההחלטה יימסר לאגף בכיר לביקורת המדינה במשרד ראש הממשלה, בתוך שלושה חודשים. 

מוכנות צה"ל למלחמה בתחום מלאי התחמושת
דו"ח 58א

החלטה מספר בק/32 מיום ח' בטבת התשס"ח-17.12.2007

מחליטים:

א. 
שר הביטחון יציג לקבינט המדיני ביטחוני, במסגרת הצגת המוכנות הכוללת של צה"ל למלחמה, את רמת המוכנות של צה"ל לתרחישי מלחמה בהיבט של מערך מלאי התחמושת.

מועד הדיווח לקבינט כאמור, יקבע בין שר הביטחון ויושב ראש ועדת השרים לעניני ביקורת המדינה.

ב. 
המוכנות של צה"ל בתחום מערך מלאי התחמושת, תיעשה עד לסוף הרבעון הראשון של שנת 2008, ותכלול את ההתייחסויות הבאות:

1. 
התאמת המלאים הקיימים ל"תרחיש הייחוס", לתכניות האופרטיביות לעת חירום, במסגרת תכנית ההתחמשות המטכ"לית. המשמעויות המבצעיות, על פי נוהל שיגובש, של הצטיידות בחסר לעומת יעדי ההערכות, לרבות ניתוח השפעתו של מחסור זה, על היכולת לממש את התוכניות האופרטיביות.

2. 
במסגרת הצגת המוכנות, יציג צה"ל את שיטת הניהול והבקרה אחר מלאי התחמושת, כולל שימוש במערכות ובכלי ניהול נוספים. ההצגה תכלול התייחסות לניהול המלאים בעת רגיעה למשימות השוטפות, ובעת חירום למימוש התוכניות האופרטיביות.

3.    א) 
כושר הייצור של פריטי תחמושת בארץ, כדי לספק את הפריטים הדרושים בפרקי הזמן שנקבעו בתוכנית הלוגיסטית, לרבות מיפוי שלבים בתהליך הייצור, שיש בהם כדי לעכב את הייצור. 

ב)
קביעת קווי הייצור החיוניים אשר יש לשמר ברפא"ל, בתע"ש ובתעשייה האווירית, לכל תרחיש אפשרי, לרבות לצורך הגדלת מלאי התחמושת, ובכלל זה מגבלות מבצעיות, העלולות להיגרם בשל שימוש בתחמושת מתוצרת חוץ.

4. 
קביעת קווי היצור החיוניים אשר יש לשמר ברפא"ל, בתע"ש ובתעשייה האווירית, לכל תרחיש אפשרי, לרבות הגדלת מלאי התחמושת וקביעת רמות מלאי של חומרי גלם לשעת חירום.

ג. 
הערות מבקר המדינה בדו"ח 58א' (סודי) יילקחו בחשבון במהלך יישום ההחלטה.

ד. 
דיווח על התקדמות ביישום ההחלטה יימסר לאגף בכיר לביקורת המדינה במשרד ראש הממשלה בתוך שלושה חודשים.
הקמת ועדה לבחינת היערכות העורף לשעת חירום

דו"ח 58א

החלטה מספר בק/33 מיום כ"ט בטבת התשס"ח-7.1.2008
מחליטים:

1. 
להקים ועדה בראשות יו"ר ועדת השרים לענייני ביקורת המדינה, ובהשתתפות נציגי משרד ראש הממשלה, המועצה לביטחון לאומי, משרד הביטחון, המשרד לביטחון הפנים, משרד הפנים, המשרד להגנת הסביבה ונציג מרכז השלטון המקומי (להלן-הוועדה). בוועדה ישתתפו נציגי ציבור, בהתאם להחלטתו של יו"ר ועדת השרים לענייני ביקורת המדינה.

2. 
תפקידה של הוועדה יהיה לבחון את אופן ניהול "החזית האזרחית" במצבי חירום, החל משנת 2012 ואילך, ובכלל זה לגבש תסריטים להיערכות "החזית האזרחית" בחירום, החל במועד האמור. מבלי לגרוע בכלליות האמור, תבחן הוועדה את מכלול הממשקים בין הגורם שעליו תוטל האחריות הכוללת לטיפול ב"חזית האזרחית" במצבי משבר, לבין כלל הגופים השונים.

3. 
לוועדה יוקצו המשאבים הדרושים לפעילותה.

4. 
יו"ר הוועדה ידווח לממשלה אחת לשלושה חודשים על פעולותיה של הוועדה.
אתרי אשפה בנחלות שבישובים חקלאיים במרכז הארץ

דו"ח 58א

החלטה מספר בק/34 מיום כ"ט בטבת התשס"ח-7.1.2008
מחליטים:

1. 
צוות בראשות מנהל מינהל מקרקעי ישראל או נציגו, יחד עם המנהלים הכללים או נציגיהם, של המשרד להגנת הסביבה, משרד הפנים, משרד החקלאות ופיתוח הכפר, ראש הרשות הממשלתית למים ולביוב, נציג היועץ המשפטי לממשלה, נציג מרכז השלטון המקומי (לרבות ייצוג המגזר הלא יהודי), נציג מרכז המועצות האזוריות ונציג היחידה הכלכלית במשטרת ישראל, יגבשו בתוך שלושה חודשים תכנית אופרטיבית לטיפול באתרי אשפה לא מורשים חדשים. התכנית תכלול בין היתר, ביצוע צעדים בשטח, שיפור הליכי התביעה והאכיפה, והקצאת אמצעים לביצוע התכנית שתגובש.

צוות זה ידון גם בהסדרי שיתוף פעולה בין כל הגורמים דלעיל, ובשיתוף רשויות המס, לשם בחינת אפשרויות לנקיטת צעדים כלכליים כלפי מפעילי האתרים.

הצוות יבחן גם את ההשפעה של אתרי האשפה על זיהום המים והאוויר.

2. 
הערות מבקר המדינה בדו"ח 58א', יילקחו בחשבון במהלך ביצוע ההחלטה.

3. 
דיווח על יישום החלטה זו יימסר לאגף הבכיר לביקורת המדינה, במשרד ראש הממשלה.
התכנון, ההקמה והפיתוח של קריית שדה התעופה בקרבת 
נמל התעופה בן גוריון

דו"ח 58א

החלטה מספר בק/35 מיום כ"ט בטבת התשס"ח-7.1.2008
יו"ר ועדת השרים מסכם:

בהמשך להודעת המנהל הכללי של משרד הפנים, תיקבע פגישה בתוך חודש וחצי, במגמה לקבל דיווח בדבר תכניות משרד הפנים לביצוע מעקב ובקרה, אחר פעולות הוועדות המקומיות לתכנון ובנייה.
התמודדות עם תופעת ה"מאכערים" בשירות הציבורי
דו"ח 57ב 
החלטה מספר בק/37 מיום כ"ט בטבת התשס"ח-11.2.2008
המלצות  הוועדה  שהוקמה  בהחלטת  הממשלה  מספר 1572(בק/16) מיום 27.3.2007

יושב ראש ועדת השרים מסכם:

קיימת חשיבות רבה לתיקון תרבות השירות הלקויה הקיימת בתחום השירותים הציבוריים לאזרחים. שיפור השירות יוכל להתבצע, בין השאר, באמצעות תכנית רב שנתית,  ליישום טכנולוגיה מתקדמת של מתן שירות ציבורי. שיפור השירות ייתר את הצורך ב"מאכערים".

מנחה את הוועדה לגיבוש המלצות להתמודדות עם תופעת ה"מאכערים" בשירות הציבורי, לסיים את עבודתה תוך תיאום ההמלצות עם המשרדים הנוגעים בדבר, וזאת במגמה לגבש הצעת החלטה לממשלה בנדון.
גביית ארנונה ממשרדי הממשלה ומחברות ממשלתיות
דו"ח 58א

החלטה מספר בק/38 מיום כ"ט בטבת התשס"ח-11.2.2008
יושב ראש ועדת השרים מסכם:

המחלוקות הקיימות בנושא תשלום ארנונה בגין משרדי ממשלה וחברות ממשלתיות נובעות בראש ובראשונה מבלבול ומבוכה הנגרמת מאי קביעת הוראות וכללים מחייבים בנושא.

מבקש כי ועדת ברזילי, המגבשת המלצות לרפורמה מקיפה בתחום הארנונה תתייחס, בין השאר, לנושאים אותם ציין מבקר המדינה בכל הקשור לנושא הארנונה.
הקצאת תקציבים לחיזוק הצפון
דו"ח 58ב

החלטה מספר בק/39 מיום ‏י"ז אדר ב תשס"ח-24.3.2008
יושב ראש ועדת השרים מסכם:

מדגיש כי מיגון פיזי לחדרי המיון בבתי חולים הוא חובה של המדינה, אשר איננה יכולה להעבירה לידי תורמים. מבקש כי משרד ראש הממשלה, משרד הבריאות ומשרד האוצר יתנו דעתם על כך.

מבקש לבחון את מתכונת הבקרה התקציבית בפרויקטים דומים, ולקבוע נהלים לעתיד.

מבקש לקבוע נהלים לגיוס תרומות מקרב החברה האזרחית.

מנחה להכין הצעת החלטה בנושא.
פיצוי גופים ציבוריים על נזק ישיר שנגרם להם במלחמת לבנון השנייה
דו"ח 58ב

החלטה מספר בק/40 מיום ‏י"ז אדר ב תשס"ח-24.3.2008
יושב ראש ועדת השרים מסכם:

רשות המסים הינה גוף יעיל המסוגל לבצע תיעוד נזקים, לרבות שמאות, במהירות וביעילות, וזאת גם כאשר מדובר בגופים ציבוריים. מציין כי הפיצוי עצמו לאותם גופים ציבוריים ראוי שייעשה בהחלטות תקציביות של הממשלה ובהתאם לעדיפויות התקציב.

מנחה כי תוכן הצעת החלטה ברוח זו.

הטיפול במבקשי מקלט מדיני בישראל
דו"ח 58ב

החלטה מספר בק/41 מיום ‏י"ז אדר ב תשס"ח-24.3.2008
יושב ראש ועדת השרים מסכם:

מדגיש, כי קיים הבדל משמעותי בין מבקש עבודה לבין מבקש מקלט מדיני. מדינת ישראל חייבת לקבוע מדיניות לטיפול בסוגיה, תוך שמירה על תדמיתה בעולם.

מבקש לקבל עדכון של החלטות ראש הממשלה בנושא, וכן עדכון ממשרד הפנים וממשרד החוץ. עדכונים אלה ישמשו לגיבוש הצעת החלטה בנושא.
מכרז חלוץ (פיילוט) לרכישת שירותי אשפוז סיעודי בנפת פתח תקווה

דו"ח 58ב

החלטה מספר בק/42 מיום ‏ג' בניסן תשס"ח-8.4.2008
מחליטים:

1. 
ועדת השרים רושמת לפניה את הודעת משרד הבריאות והחשב הכללי במשרד האוצר, כי בעקבות דו"ח מבקר המדינה, הופקו לקחים לגבי מכרז החלוץ שנעשה בנפת פתח-תקווה (להלן: מכרז הפיילוט). לקחים אלה יושמו במכרז הארצי לרכישת שירותים סיעודיים, אשר ההתקשרות נעשית על פיו, החל מ15.1.2008-. הצטרפו למכרז עד כה כ75%- מהמוסדות במדינה.

2. 
הוועדה רושמת לפניה את הודעת משרד הבריאות, בדבר הקמת שבעה צוותי בקרה במחוזות וצוות ארצי אחד, שתפקידם לבדוק את עמידת המוסדות בתנאי המכרז.

3. 
הוועדה רואה בהסדרת מערך האשפוז הגריאטרי במתכונת שנקבעה במכרז הארצי, חשיבות רבה להבטחת התנאים והשירותים של המאושפזים, ולהבטחת סטנדרטים אחידים ביו מוסדות האשפוז השונים. הוועדה קובעת כי למכרז הפיילוט הייתה חשיבות רבה לבחינה ולגיבוש מתכונת בדבר התנאים הנדרשים לשם הסדרת מערך האשפוז הגריאטרי. מסקנות מכרז הפיילוט ייושמו לאחר מכן במסגרת המכרז הארצי.

4. 
משרד הבריאות ידווח לאגף הבכיר לביקורת המדינה, בתוך שישה חודשים, בדבר תוצאות בדיקות צוותי הבקרה האמורים בסעיף 2 לעיל.

5. 
הערות מבקר המדינה יילקחו בחשבון בעת ביצוע החלטה זו. 
המאבק בתופעת הבריונות ואירועי האלימות במוסדות החינוך

דו"ח 58ב

החלטה מספר בק/43 מיום ‏ג' בניסן תשס"ח-8.4.2008
יושב ראש ועדת השרים מסכם:

ראוי לבחון את סוגיית האלימות של תלמידים ובני נוער, תוך ניתוח התמונה כולה, לרבות מקרי אלימות בהם מעורבים ילדים ובני נוער בשעות הפנאי, במשפחה ועוד.

מנחה את מזכיר ועדת השרים לפנות בכתב אל חברי הוועדה, בהתאם לסעיף 36(ב) לתקנון עבודת הממשלה, ולבקש תשובתם לעניין הצעת החלטה בנדון, אשר גובשה על ידי יו"ר ועדת השרים, בתיאום עם נציגי המשרדים אשר השתתפו בדיון הוועדה. 
השירות הפסיכולוגי-חינוכי

דו"ח 58ב

החלטה מספר בק/44 מיום ‏ג' בניסן תשס"ח-8.4.2008
יושב ראש ועדת השרים מסכם:

ראוי לבחון את סוגיית השירות הפסיכולוגי החינוכי, תוך דגש כי שירות זה הוא שירות חיוני, אשר הממשלה מחויבת לספקו לכל האוכלוסייה. בביקור בשדרות קיבל דיווח מהפסיכולוגית החינוכית הראשית בעיר, כי כ-70 ילדים אובחנו כזקוקים לייעוץ פסיכולוגי, אך ממתינים לטיפול בגין מחסור בפסיכולוגים.

מנחה את מזכיר ועדת השרים לפנות בכתב אל חברי הוועדה, בהתאם לסעיף 36(ב) לתקנון לעבודת הממשלה, ולבקש תשובתם לעניין הצעת החלטה בנדון, אשר גובשה על ידי יו"ר ועדת השרים, בתיאום עם נציגי המשרדים אשר השתתפו בדיון הוועדה.
חלק  ב

תגובות המבוקרים

לדו"ח 58ב

תנאי פרישה של קצינים בכירים
תנאי פרישה של קצינים בכירים במשטרת ישראל,

ובשירות בתי הסוהר

הגופים המבוקרים: המשרד לביטחון הפנים - משטרת ישראל, שירות בתי הסוהר; משרד הביטחון - צבא ההגנה לישראל; משרד האוצר

א.      ממצאי הביקורת 

1. 
הממשלה מוסמכת לפטר עובדי מדינה וכן שוטרים וסוהרים, או להפסיק את שירותם, על פי סימן 15 לדבר המלך במועצה על ארץ ישראל 1922-1947 (להלן - סימן 15 לדבר המלך). הממשלה אצלה את הסמכות האמורה לשרים, ובהם השר לביטחון הפנים (להלן - השר לבט"פ). הסדר זה נועד לשמש את הארגון במקרים שבהם העובד אינו מתאים לתפקידו או לצרכים ארגוניים כגון צמצומים, קיצוצים או רה-ארגון. בפרישה על פי הסדר זה תשולם הקצבה מיד לאחר הפרישה משירות, בהתקיים התנאים והנסיבות הקבועים בחוק שירות המדינה (גמלאות) [נוסח משולב], התש"ל-1970 (להלן – חוק הגמלאות). דרך הפעולה של המשטרה ושב"ס זה שנים ארוכות מאפשרת לקצינים לפרוש מיזמתם לפני הגיעם לגיל פרישה לפי סימן 15 לדבר המלך, אף אם על פי נסיבות פרישתם יש מקום להחיל בעניינם את סעיף "יציאה לקצבה מרצון" שבחוק הגמלאות. בעקבות הפעלת הסמכות האמורה שלא לתכלית שלשמה הוקנתה ניתנת לקצינים הפורשים הטבה חריגה, העשויה להסתכם במאות אלפי ש"ח לקצין. דרך פעולה זו מטילה נטל כבד על תקציב המדינה משום שהמשטרה ושב"ס מורידים בפועל את גיל הפרישה של הקצינים הפורשים. התברר כי השר לבט"פ מאשר את המלצת המשטרה ושב"ס להחיל את סימן 15 לדבר המלך בלא שמשרדו מוודא שיש מקום לעשות כן.

2. 
בדיקת מבקר המדינה העלתה כי המשטרה ושב"ס נתנו לחלק מהקצינים הבכירים שפרשו הטבות שלא עוגנו בהסדר הנ"ל, וכי המשטרה ושב"ס, בייחוד המשטרה, נתנו לחלק מהקצינים הבכירים הטבות החורגות מהוראות הסדר הפרישה הגמלאות כמפורט להלן: לחלק מקציני המשטרה הבכירים אושרה, נוסף על חופשת הפרישה, חופשה בשכר מלא והוצאות נלוות למשך שלושה עד 12 חודשים. חופשה זו כונתה חופשת "לימודים" (להלן - חופשת "לימודים") אף שהקצינים לא נדרשו ללמוד בה. מכאן שבפועל לא שימשה החופשה לייעודה המוצהר והיה בכך משום הטעיה. יצוין שחופשה זו היא הטבה שאינה מעוגנת כדין. נוסף על כך, בעת חופשת ה"לימודים" צברו הקצינים ותק אשר הגדיל את מספר ימי החופשה שלהם, הגדיל את קצבתם ולעתים אף זיכה אותם בהעלאה בדרגה. ראוי לציין, כי מדובר בקצינים המקבלים שכר ותנאים נלווים על כל המשתמע מכך, בלי לעבוד בפועל, וכל זאת תוך עלות גבוהה לקופת המדינה.

3.
עד אמצע שנת 2006 פעלה המשטרה בנושא סיוע במימון לימודים לקראת פרישה על פי טיוטת פקודה שלא אושרה ואשר היטיבה בכמה נושאים לעומת הפקודה שהייתה תקפה באותה עת. כמו כן, סכומי הסיוע המרביים לא פורסמו בפקודות ובנהלים אלא הופצו במכתבים ליחידות על ידי ראש מחלקת פרט.

4.
שב"ס קבע בנוהל כי אפשר לסייע במימון לימודים לקראת פרישה באמצעות מתן חופשה, מימון הלימודים או שניהם, אולם מתן חופשת לימודים לפורשים אינו מבוסס על הוראות שבדין או על החלטות מכוח הדין. זאת ועוד, שב"ס לא קבע בנוהל קריטריונים לעצם הזכאות לסיוע במימון הלימודים, לקביעת סכום המענק ולאופן מתן ההטבה (דהיינו מתן חופשה או מענק כספי).

5. 
תנאי פרישה החורגים מהוראות ההסדר: סעיף 100(ב) לחוק הגמלאות מקנה למפכ"ל ולנציב שב"ס סמכות להורות כי תקופת השירות של הפורש תחושב כארוכה משהייתה בפועל לעניין קביעת שיעור הקצבה החודשית. יצוין כי הסמכות לעשות כן בעניינם של עובדי השירות הציבורי נתונה בידי נציב שירות המדינה. לשם יישום הסעיף נקבעו בפקודות המשטרה ושב"ס קריטריונים המקנים לראשי הגופים האמורים סמכות להגדיל את שיעור הקצבה החודשית מטעמים סוציאליים, משפחתיים או מטעמי בריאות. נמצא כי המשטרה החילה סעיף זה כדי לעודד קצינים בכירים לפרוש לפני גיל פרישה גם בלא שהתקיימו טעמים סוציאליים, משפחתיים או בריאותיים המצדיקים זאת. נוסף על כך, במקרים שבהם הגדילה המשטרה לפורש את שיעור הקצבה החודשית על פי סעיף זה, נמצא שהליכי הטיפול בבקשה התבצעו שלא לפי הפקודות.

6.
אגף החשב הכללי במשרד האוצר (להלן - החשכ"ל), שמשמש בשירות המדינה וכן במשטרה ובשב"ס מנגנון פיקוח לעניין פרישה לגמלאות, בודק במשטרה ובשב"ס רק את שיעור הקצבה הניתן לפורשים ולא את כלל תנאי הפרישה.

7.
לרשות השר לבט"פ עומדים מנגנוני פיקוח על תנאי פרישה של המשרתים במשטרה ובשב"ס, מכוח סמכויותיו בחוק וכן מתוקף אחריותו התקציבית והמיניסטריאלית לתפקודם. המשרד לבט"פ גיבש נהלים להפעלת סמכויות הפיקוח של השר במישור החוקי והתקציבי. נמצא כי המשרד לא הקפיד לקבל מהמשטרה ומשב"ס נתונים הכרחיים לצורך ביצוע הפיקוח ולא מנע חריגות מהסדרי הפרישה שגיבשו המשטרה ושב"ס והובאו לאישורו.

8.
בחלק מהתיקים האישיים של הקצינים הפורשים מהמשטרה לא נמצאו כל המסמכים המהותיים הנוגעים לתנאי הפרישה שלהם ולתהליכי קבלת ההחלטות בעניינם, ולכן לא ניתן ללמוד על מכלול נסיבות הפרישה ועל תנאיה ואי-אפשר לפקח עליה.

9. 
הליקויים בהסדרי הפיקוח וביישומם אפשרו למשטרה ולשב"ס לגבש נהלים והסדרים חריגים, לא ראויים וללא בסיס חוקי, ובכך הטילו נטל נוסף, שלא כדין, על אוצר המדינה.
תנאי פרישה של קצינים בכירים בצה"ל

הגופים המבוקרים: משרד האוצר; משרד הביטחון; צבא ההגנה לישראל

א.      ממצאי הביקורת

1. 
על פי פקודות מטכ"ל זכאים קצינים בכירים ללמוד לימודים אקדמיים לתואר ראשון, לאחר סיום תפקידם האחרון בצה"ל ולפני יציאתם לחופשת פרישה. נמצא, כי 16 קצינים שפרשו מצה"ל בתקופה הנבדקת, קיבלו אישור ללמוד לימודים אקדמיים לתואר שני ואף לתואר שלישי (קצין אחד). ארבעה קצינים נוספים קיבלו אישור ללמוד בקורסים מקצועיים, שאינם בגדר לימודים אקדמיים, שלא במסגרת "סל פרישה". כל הקצינים האמורים קיבלו חופשות לימודים ייעודיות שאורכן בין חודשיים ל-14 חודשים, בשכר מלא לרבות תנאים נלווים ותשלום שכר לימוד חלקי או מלא. ברוב המקרים לא היה בידי צה"ל תיעוד על האישורים שנתן ללימודים אלה ונבצר ממנו לתת למשרד מבקר המדינה נימוקים מספקים בעניינם.
2. 
משרד מבקר המדינה מעיר, כי מדובר בלימודים שאושרו לקצינים בכירים שעמדו לפרוש מצה"ל ולצאת לקצבה. בנסיבות אלה לא יכלו הלימודים לשמש את הקצינים לשיפור תפקודם לתועלת צה"ל אלא היו הטבה משמעותית, שניתנה לקראת פרישתם על חשבון הקופה הציבורית.
3. 
משנת 2006 הפסיק צה"ל, ככלל, לאשר לימודים לתארים שני ושלישי לקצינים העומדים לפרוש מצה"ל ולצאת לקצבה, וזאת בעקבות מדיניות שקבע הרמטכ"ל דאז. לדעת משרד מבקר המדינה, נוכח הממצאים שעלו בביקורת ונוכח מדיניות הרמטכ"ל, מן הראוי שצה"ל יעגן, ללא דיחוי, מדיניות זו בנהליו.

4. 
קצינים בכירים הפורשים מצה"ל ויוצאים לקצבה זכאים לאחר סיום תפקידם האחרון בצה"ל לחופשת פרישה בשכר שאורכה בין שלושה לתשעה חודשים לפי דרגתו וגילו של הקצין הפורש. נוסף על כך, הם זכאים לצרף לחופשת הפרישה את ימי החופשה הצבורה בתנאים מסוימים ועד לתקרה שנקבעה בהוראות צה"ל. במקרים חריגים, ובאישור גורמים בעלי סמכות, ניתן להגדיל את הזכאות לחופשת הפרישה עד לשנה. בביקורת עלה כי במקרים רבים קצינים בכירים בתהליך פרישה קיבלו חופשות חריגות בשכר מלא לרבות הוצאות נלוות שלא בהתאם להוראות הקיימות. 
5.
ארבעה קצינים בכירים ניצלו חופשת פרישה או חופשה צבורה מעבר למכסה שנקבעה לפי דרגתם, בלי שניתן אישור או נימוק לחריגות. נוסף על כך נמצא כי אגף משאבי אנוש אישר לקצין בדרגת תא"ל לפדות בכסף 16 ימים של חופשה צבורה, אף שזו לא עמדה לזכותו, תוך רישום שאינו תואם את המצב לאשורו במערכת הממוחשבת.
6.
עד שנת 2006 הייתה "פרקטיקה" ולפיה העניק אגף משאבי אנוש חופשת התארגנות בשכר לקצינים בכירים ששימשו בתפקידי נספח צה"ל בחו"ל ועמדו לפרוש מצה"ל ולצאת לקצבה, אף כי הדבר לא עוגן בהוראת צה"ל. לדוגמה, נמצא כי ארבעה קצינים בדרגת תא"ל, ששירתו בתפקידיהם האחרונים כנספחים צבאיים בחו"ל, פרשו מצה"ל ויצאו לקצבה, קיבלו לפני פרישתם חופשות התארגנות, שמשכן היה 46-50 ימים, נוסף על החופשות שלהן היו זכאים על פי הוראות צה"ל.

7.
נמצא כי לאחר שסיימו 22 קצינים בדרגות תא"ל ואלוף את תפקידם האחרון בגוף צה"לי שאליו השתייכו, ולפני שיצאו לקצבה, הם שהו בשירות צבאי ללא תפקיד מוגדר, במשך תקופות שאורכן בין 15 ימים לחמישה חודשים. על פי הסברי צה"ל, הדבר נבע מאילוצים שמקורם בהתאמות בין מועד סיום תפקיד הקצין ובין מועד יציאתו לחופשת פרישה, ומ"המתנה לסבב תפקידים". צה"ל גם הסביר שהקצינים הועסקו בתקופות אלו בפרויקטים בצה"ל, אך אין כל רישום בעניין זה. יצוין כי בהוראות צה"ל לא צוין דבר באשר לאופן קביעת חופשת פרישה לקצין ששהה בשירות צבאי ללא תפקיד מוגדר ופרש לאחר מכן, ובכלל זה קביעת אורכה של חופשת הפרישה בהתחשב באורך תקופת השהייה ללא תפקיד.

8. 
מכל האמור בדו"ח עולה כי בתהליך פרישת קצינים בכירים העניק צה"ל לחלקם הטבות ייחודיות מסוגים שונים, שלא בהתאם להוראות הקיימות ובסכומים ניכרים. לדוגמה, על פי חישוב שעשה משרד מבקר המדינה, עלויות השכר (ללא הוצאות נלוות) של הקצינים בדרגת אל"ם, תא"ל ואלוף ששולמו בכלל תקופות החופשות החריגות בשנים 2002-2006 הסתכמו בכתשעה מיליוני ש"ח, במחירים קבועים.

9. 
משרד מבקר המדינה מעיר כי אין מקום למתן הטבות ייחודיות על חשבון אוצר המדינה ללא מקור נורמטיבי ברור, המגדיר את אמות המידה לזכאות וקובע את הגורמים שבסמכותם לאשר או לדחות את הבקשות לקבלתן. הדבר מקבל משנה חשיבות כאשר מדובר באוכלוסייה ייחודית של קצינים בכירים, העומדים לפני פרישה מצה"ל ויציאה לקצבה, כשכל הטבה לקצינים אלה עשויה להסתכם בעשרות ואף במאות אלפי ש"ח לקצין.

10. 
"סל הפרישה" שנותן צה"ל לקצינים בכירים הפורשים מצה"ל ויוצאים לקצבה מיועד לאפשר את הכשרתם בתחומים אזרחיים על מנת להקל עליהם להשתלב בחיים האזרחיים. במסגרת זו זכאים קצינים בכירים לקבל, בין היתר, סיוע כספי למימון קורסים שונים לפי בחירת הפורש, שתקרתו נקבעת מפעם לפעם. בשנת 2006 נקבעה תקרת הסל הבסיסית ל-5,000 ש"ח לפורש. ראש מחלקת שירותי הפרט, הפרישה והתשלומים מוסמך לאשר, בנסיבות המצדיקות זאת, מימון "סל פרישה" עד פעמיים התקרה הבסיסית.

11. 
בשנים 2006-2003 קיבלו כ-32% מקצינים בדרגות תא"ל ואלוף שיצאו לקצבה "סל פרישה" העולה על תקרת הסל הבסיסית שנקבעה. 12% מהקצינים קיבלו מימון של יותר מפי שניים מהתקרה, אף שראש מחלקת שירותי הפרט, הפרישה והתשלומים לא הוסמך לאשר זאת. ככלל, לא נמצאו בידי צה"ל אישורים שניתנו לקצינים, ובכלל זה מסמכים המלמדים על הנימוקים למתן החריגות. 
12. 
כדי לוודא שתהליך הפרישה של קצינים מתקיים על פי סדרי מינהל תקין, נדרש בין היתר לתעד את הליך אישור מתן ההטבות החריגות שהוענקו להם. הדברים אמורים בייחוד בתיעוד החלטות על מתן הטבות הכרוכות בהוצאה כספית ניכרת.

13. 
בביקורת עלה, כי תיעוד תהליך הפרישה באגף משאבי אנוש היה לקוי באופן חריג וחמור. למשל, ברוב המקרים לא נמצאו באגף משאבי אנוש מסמכים בסיסיים הנוגעים להחלטות שקיבלו, לטענת צה"ל, בעלי סמכות, לרבות הרמטכ"ל, בדבר הענקת הטבות חריגות לקצינים פורשים בתחומי הלימודים, החופשות ו"סל הפרישה". לטענת צה"ל הדבר נבע, בין היתר, מביעור תיקים שנעשה בניגוד לנוהלי תיעוד המסמכים האישיים של פורשים.

14. 
יצוין כי בהוראות אגף משאבי אנוש אין כל התייחסות לאותם "מקרים חריגים" שבגינם רשאים בעלי הסמכויות באגף משאבי אנוש לאשר הארכת חופשות פרישה או חריגות במימון קורסים והשתלמויות. לדעת משרד מבקר המדינה, אי-פרסום אמות מידה לאישור החריגים פוגע בעקרונות האחידות והשוויון ובאפשרויות הבקרה על תקינות ההחלטות שקיבלו בעלי הסמכות באשר לאישור חריגות לפורשים מסוימים, כפי שיפורט בהמשך.

ב.      תגובות המבוקרים

צבא ההגנה לישראל

1. 
תיעוד אישור הלימודים: הצורך בשמירת המסמכים מעוגן בדין ובנהלי העבודה. כלקח מהביקורת, שופרו ההליכים לתיעוד ולשמירת המסמכים במחלקת הסגל, כמפורט להלן:


בקשות הפרט בעניינים של קצינים בכירים (דרגת אל"מ ומעלה), מובאות לאישור הרמטכ"ל.


החלטת הרמטכ"ל מתועדת במסמך היוצא מלשכת הרמטכ"ל. ההחלטה מוזנת ל"אתר מחלקת הסגל" כסיכום דיון. בנוסף, ההחלטה מתועדת באופן ידני במדור סגל פיקוד בכיר.


בעתיד, כלל המידע המוזן יועבר למערכת ה"פורטל" אשר תשמש כמערכת הרישום של הסגל בצה"ל.

4-5. 
על מנת לשפר את הבקרה והביקורת על אישורי החופשה, ועל מנת למזער את האפשרות לטעויות, החל מינואר 2006 נבנה טופס אישור מובנה ואחיד להארכת חופשת פרישה. טופס זה עובר להמלצת ראש מחלקת שירותי הפרט, הפרישה והתשלומים, ראש מטה אגף משאבי אנוש, ולאישורו הסופי של ראש אגף משאבי אנוש. לאחר אישור ראש אגף משאבי אנוש, הטופס המקורי מתויק בתיקו האישי של הפורש בצרוף האישורים הרלבנטיים. בטופס מתועדים גם הנימוקים להחלטה.

6. 
בנוהל המסדיר את תנאי שירותם של השוהים בחו"ל, הוסדר לקראת שנת 2008 הכלל הקובע כי לנספחים תינתן תקופת התארגנות, שאינה החופשה, למשך תקופה של ארבע עשר ימים לפני יציאתם לחו"ל ועם שובם. מעבר לכך, לא יינתנו חופשות לנספחים.

 7. 
כלקח מהביקורת, הוחלט להזין ברישומת מינוי על תקני, הכולל מלל המפרט את התפקיד המבוצע. מינוי הקצינים מאושר על ידי הרמטכ"ל.

10-11. אישור סל פרישה: ההחלטות על הגדלת סל הפרישה ניתנו בהתאם לסמכות ראש מחלקה פרישה (כתוארה בתקופות הרלוונטיות). נמצאו חמישה מקרים בלבד, בהם סכום סל הפרישה חרג מהסמכות הנתונה לראש מחלקה פרישה. למעט מקרה בודד, מדובר בחריגה שולית בלבד. התיעוד בעניין זה לוקה בחסר, ועל כן חודדו הנהלים במחלקת הפרישה. התיעוד המנומק נשמר הן במערכת המידע הממוחשבת והן בתיוק בתיק יעודי. ההוראות לשימור המידע עוגנו במערכת ניהול ועדת החריגים, המעוגנת בנוהלי העבודה הפנימיים של שירותי הפרט, הפרישה והתשלומים. 


עדכון הוראות סל הפרישה: הדבר נעשה במסגרת סבב לתיקון הוראת קבע אגף משאבי אנוש (הק"א) 36-01-03 "חופשת פרישה ותנאי שירות – חיילים בשירות קבע הפורשים לגמלאות".

12-13. בעקבות הביקורת תוקנו ההליכים, על מנת להבטיח תיעוד נאות של ההחלטות המתקבלות בעניינים של קצינים בכירים.

14. 
הוראת קבע אגף משאבי אנוש – התייחסות למקרים חריגים: במסגרת סבב לתיקון הק"א 36-01-03 "חופשת פרישה ותנאי שירות – חיילים בשירות קבע הפורשים לגמלאות", נקבעו אמות מידה להפעלת הסמכויות החריגות הקבועות בפקודה. 

צה"ל סבור כי סמכות חריגה, כשמה כן היא, ובמקרים מסוימים לא ניתן ולא ראוי לקבוע קריטריונים להפעלת סמכות חריגה (אם יקבעו קריטריונים הרי שלא מדובר עוד בהחלטות חריגות). במקרים אלו, על מנת לשמור על עקרונות האחידות והשוויון, יש לנמק בכתב את ההחלטה. בהצעה לתיקון הפקודה נקבע כי החלטות חריגות ינומקו ויתועדו בכתב. 


ועדות החריגים הפועלות כיום במינהל הפרישה, מתעדות ומנמקות כבר כיום כל החלטה חריגה, בהתאם להחלטות ולנהלים שנקבעו עוד טרם החלה הביקורת.
חוק שירות הציבור - הגבלות לאחר פרישה

 (חוק הצינון)

הגופים המבוקרים: משרד האוצר – רשות המסים בישראל; משרד המשפטים; משרד התקשורת; נציבות שירות המדינה; מינהל מקרקעי ישראל; הרשות לניירות ערך

א.     ממצאי הביקורת

1. 
בקרב גופי אסדרה ופיקוח שוררת גישה מקלה שמתאפיינת בעצימת עיניים בכל הקשור ליישום חוק הצינון; כתוצאה מכך רווחת בהם תרבות ארגונית בלתי-ראויה שאינה תואמת את הוראות החוק ותכליתו. ממצאי הדוח מצביעים על הצורך בנקיטה מיידית של צעדים על מנת שחוק הצינון ייושם על ידי עובדי הציבור וייאכף על ידי רשויות החוק. לשם כך יש לבחון: שינויים בחוק ובתקשי"ר; עמדת המדינה לגבי תשלום פיצוי לפורש בגין תקופת הצינון; הטמעת החוק בקרב עובדי הציבור; הגברת האכיפה של החוק. ממצאי דוח זה מצביעים על פער ניכר בין הנורמות שהחוק ופסיקת ועדת ההיתרים משקפים לבין המתרחש בגופים שנבדקו; במרבית הגופים שנבדקו - משרד האוצר, רשות המסים, משרד התקשורת ומינהל מקרקעי ישראל - שוררת תרבות ארגונית לקויה המעודדת אי-ציות לחוק: מרבית הפורשים משירות המדינה מן הגופים שנבדקו התעלמו מן החוק, חלקם בעצימת עין של הממונים עליהם או אף בעידודם. שומרי הסף של שירות המדינה - סמנכ"לים למשאבי אנוש, הלשכות המשפטיות ואף נציבות שירות המדינה - לא פעלו די ליישום החוק, ולעתים אף התעלמו מפסיקות ועדת ההיתרים. נגד מי שאינם מצייתים לחוק, אין מופעלת סנקציה כלשהי מחמת אזלת ידם של שומרי הסף. ראוי ששר המשפטים, המופקד על ביצוע חוק הצינון, בשיתוף עם נציבות שירות המדינה, המופקדת על קביעת הוראות התקשי"ר, ישקלו שינויים בחוק ובהוראות התקשי"ר. 

2. 
אגף שוק ההון: רק בכירי האגף מילאו אחר הוראות החוק. עובדים זוטרים ועובדים בדרג הביניים באגף לא עשו כן. מר ידין ענתבי, הממונה על שוק ההון, ביטוח וחיסכון ציין כי אינו רואה עצמו אחראי לאכיפת חוק הצינון. לדבריו, העובדים באגף מודעים לקיומו של חוק הצינון ולאי-הבהירות שבו, והוא אמר לעובדיו שעמדו לפרוש שאין הוא מתערב ביישום הוראות חוק הצינון. מדובר בעניינים שנוגעים לטוהר המידות. קיים חשש שעובדיו פירשו את הימנעותו מנקיטת עמדה בעניין כאישור בפועל לעשות כן. 

3. 
משרד התקשורת: במהלך שנת 2004 פרשו שלושה כלכלנים זוטרים ועברו לעבוד בחברת תקשורת ללא תקופת צינון; הם לא פנו לוועדת ההיתרים בבקשה לקצר את תקופת הצינון שחלה עליהם על פי החוק. לטענת הלשכה המשפטית של משרד התקשורת הם יכלו לנהוג כך כיוון שלדעתם סעיף 4 לחוק לא חל על עובדים זוטרים. 

4. 
עובדים שפרשו מהשירות פנו לכפיפיהם לשעבר במהלך שנת הצינון שלהם בעניינים הנוגעים להם או לעסקיהם, והעובדים בשירות הציבורי שיתפו עמם פעולה אף שהדבר היה בניגוד להוראות סעיף 3 לחוק הצינון. למשל, על פי סעיף 2 לחוק הצינון, עובד בכיר לשעבר במינהל מקרקעי ישראל היה מנוע לייצג לפני המינהל - ללא הגבלת זמן - גופים בעניינים שבהם טיפל במהלך שירותו הציבורי. העובדים במינהל, שכלפיהם ייצג העובד את לקוחותיו בפרויקטים אלה, לא מנעו ממנו לעשות כן אף שהיה זה בניגוד לחוק הצינון. 

5. 
עובד בכיר ברשות המסים שפרש משירות המדינה. על פי סעיף 3 לחוק הצינון, היה מנוע מלפנות לכפיף שלו, לייצג אדם לפניו ולבקש ממנו להעניק לו זכות - בין בהסכם ובין במעשה של רשות - במשך שנה מיום סיום יחסי הכפיפות. בדיקת משרד מבקר המדינה העלתה כי כחצי שנה בלבד לאחר תום יחסי הכפיפות, פנה העובד אל הכפיף שלו לשעבר שעבד עדיין ברשות המסים, בבקשה להעניק זכות ללקוח ואף קיבל שכר טרחה עבור פנייתו זו. 

6. 
רשות המסים: חלק ניכר מהפורשים מרשות המסים עוברים לעבוד במשרדים המייצגים נישומים לפני רשויות המס או במשרדי עורכי דין המתמחים בייעוץ בענייני מס. הם לא פנו לקבל חוות דעת בטרם פרשו, והם לא פנו לנציבות שירות המדינה ולוועדת ההיתרים בבקשה לקצר את תקופת הצינון.

7. 
היו מקרים שבהם עובדים בכירים במשרד האוצר פעלו בדרכים שאינן עולות בקנה אחד עם הוראות החוק או עם פסיקות ועדת ההיתרים. כך לגבי שני עובדים בכירים בשירות המדינה שפנו לוועדת ההיתרים בבקשה לקצר להם את תקופת הצינון, והיא אכן עשתה כן. 

משמעות החוק והחלטת ועדת ההיתרים היא שאין לקיים קשרי עבודה כלשהם בתקופת צינון עם מנהלי הגוף שבו האדם מתעתד לעבוד ועם עובדיו. הוראות אלה יש לפרש לחומרה כך שגם לא תיווצר מראית עין של קשרי עבודה. 

8. 
על נציבות שירות המדינה לקבוע שבמסגרת הליכי הפרישה ידווח הפורש מהשירות הציבורי בכתב ליועץ המשפטי של משרדו, על הגוף שבו יעבוד, על התפקיד המיועד לו בו ועל הקשרים שהיו לו עמו - אם היו - במסגרת תפקידו בשירות. היועץ המשפטי יבחן את המידע ויעביר חוות דעת מנומקת ליועץ המשפטי של נציבות שירות המדינה, כנדרש, והוא יקבע אם יש לפנות לוועדה למתן היתרים. על נציבות שירות המדינה לשנן אפוא גם ליועצים המשפטיים כי עליהם לפעול ליישום הוראות חוק הצינון והתקשי"ר.

9. 
לנוכח אי-השוויון בין ההגבלות המוטלות על כל עובדי הציבור לבין ההגבלות המוטלות על עובדי הרשות לניירות ערך בעניין תקופת הצינון, ראוי שמשרד המשפטים ומשרד האוצר יבחנו אם לרשות ניירות ערך ולעובדיה יש אמנם מאפיינים מיוחדים היכולים להצדיק את ההסדר השונה ואת סוגיית מימון תקופת הצינון. 

ב.      תגובות המבוקרים

משרד המשפטים

1. 
לאחר דיונים מקיפים, הגיעה ועדה ציבורית למסקנה, כי אין מקום לתקן את החוק לגבי תשלומים לעובדי מדינה בתקופת צינון. כעת, לאחר שהוגשה הצעת חוק פרטית בנושא, הוא נבחן מחדש על ידי צוות בראשות המשנה ליועץ המשפטי לממשלה (ייעוץ), הכולל את נציבות שירות המדינה, משרד האוצר ומשרד המשפטים. הצוות קיים מספר ישיבות בנושא, ובודק את הישימות הכלכלית והמשפטית של ההצעה הפרטית, לרבות תיקונים לנוסח המוצע. עם תום עבודת המטה, ובהנחה שיוחלט להציע לתקן את החוק כדי שניתן יהי להעניק תשלומים כאמור, או שהצעת החוק הפרטית תועלה לדיון בכנסת, יידון הנושא בוועדת השרים לענייני חקיקה, שתצטרך להחליט אם לשנות את המדיניות הממשלתית בנושא, או להשאירה על כנה. ביום 2.1.2008 קיים המשנה ליועץ המשפטי לממשלה (ייעוץ) דיון בנושא העמדה לדין על עבירות לפי החוק. לצורך קידום האכיפה הפלילית, הייתה בקשה אל המשטרה לקבל נתונים אודות תלונות, חקירות, כתבי אישום ותיקים שהועברו לפרקליטות. עם קבלת הנתונים מן המשטרה, יימשכו הדיונים עם הפרקליטות, במטרה להביא לנקיטת הליכים פליליים במקרים המתאימים. משרד המשפטים סבור שהוספת סנקציה משמעתית, תתרום לאכיפת החוק והטמעתו.

נציבות שירות המדינה

1. 
נציבות שירות המדינה (נש"מ) תבחן את האפשרות  לתקן את החוק, ולהוציא הנחיות רענון ואחרות לציבור עובדי המדינה,  לרבות תיקוני תקשי"ר. נש"מ, עם משרדי המשפטים  והאוצר, בוחנים  מחדש תיקון לחוק, לצורך הענקת תשלומים לעובדים  בתקופת צינון, שינוי אשר עשוי  להמריץ עובדים  להקפיד על קיום הוראות החוק.

משרד האוצר - רשות המסים בישראל

6.  
ביום 26/12/07 פרסם סמנכ"ל בכיר למינהל ומשאבי אנוש באתר רשות המסים חוזר, שכותרתו "הגבלות לאחר פרישה – הודעת רענון ועדכון". למכתב צורף חוזר נש"מ מיום 14/10/07, וצוין בפסקה מספר 4, כי סעיף 4 לחוק שירות הציבור חל גם על קבלת עבודה ממייצג. 

החל מחודש אוגוסט 2007 הנחה היועץ המשפטי של רשות המסים את עורכי הדין העוסקים בנושאי מינהל וכוח אדם, להבהיר בכל פורום בו הם נדרשים לכך, כי על עובדי רשות המסים אשר פורשים מהשירות, חל סעיף 4 לחוק, תוך נקיטת הפרשנות האמורה.


הוקם צוות בדיקה פנימי בכדי לבחון את אופן הפרשנות של סעיף 4 לחוק הצינון. לאחר שצוות זה יגבש את מסקנותיו, ומסקנותיו יאושרו על ידי הנהלת רשות המסים, יימשך הדיון בעניין במשותף עם נציבות שירות המדינה.

משרד המשפטים

9. 
הבחינה של תיקון חוק ניירות ערך, תחל להתבצע בתוך החודשיים הקרובים.

הרשות לניירות ערך

9. 
הרשות לניירות ערך יישמה באופן מיידי את הערות המבקר, וכוננה נוהל פנימי לטיפול בנושא, אשר כולל דרישה לתיעוד פניית העובד לקיצור התקופה, המלצות פנימיות בעניין, והחלטת היו"ר בנושא. 

כוננויות בשירות המדינה

הגופים המבוקרים: משרד האוצר – רשות המסים;  משרד הבריאות; המשרד להגנת הסביבה; משרד החקלאות ופיתוח הכפר; משרד הרווחה והשירותים החברתיים; נציבות שירות המדינה; שירותי בריאות כללית

א. 
ממצאי הביקורת

1. 
עובדים אחדים במשרד החקלאות ובמשרד הרווחה דיווחו על ביצוע כוננות בחופשות מנוחה ובחופשות מחלה, ומחלקות המשכורת במשרדים אלה אישרו את התשלומים על פי הדיווחים האמורים.  

2. 
הבדיקה העלתה כי במחלקות ובחדרי המיון של בתי החולים אין רושמים את שמות הרופאים הכוננים (בכוננות מתוכננת) המתייצבים בבית החולים במהלך הכוננות בעקבות פנייה מהרופא התורן או מגורם אחר בבית החולים ואת זמן בואם. ואולם בעת כוננות פעילה - כאשר הרופא הכונן בא לבית החולים בעקבות קריאה, והטיפול הרפואי שהוא מספק נמשך יותר מארבע שעות וחצי - רושמים נוסף על שם המטופל ומהות הטיפול גם את שם הרופא ואת זמן בואו, כיוון, שבעד כוננות פעילה הנמשכת יותר מארבע שעות וחצי הכונן מקבל תשלום נוסף. 

3. 
הדעת נותנת שכאשר רופא כונן עוסק בעת כוננות בעבודה שאינה קשורה לעבודתו בבית החולים - מצד אחד לא תמיד יש ביכולתו להיענות לקריאה מבית החולים; ומצד אחר, אם הוא נענה לקריאה מבית החולים, אין ביכולתו לספק שירות למבוטחי הקופות שהוזמנו אליו.  
4. 
נמצא כי עובדים רבים בשירות עיבודים ממוכנים (להלן - שע"מ) קיבלו תשלום הן עבור כוננויות והן עבור קריאות פתע, כאשר התשלומים עבור קריאות הפתע נעשו בחודשים שבהם היו העובדים כוננים בחלק מהחודש. הסדר זה מבוסס על אישור החשכ"ל: באפריל 2002 אישר סגן החשב הכללי במכתבו למנהל שע"מ, כי "לאור הפעילות הייחודית המבוצעת בשע"מ, ובהמשך לאישורים הספציפיים שניתנו בזמנו לעובדי שע"מ לקבלת קריאות פתע וכוננויות, הוציא למל"מ הנחיה באופן ספציפי לעובדי שע"מ, לאפשר ביצוע תשלומי קריאות פתע וכוננויות בהתאם לצורך" (ההדגשה במקור).
5. 
ככלל, כוננויות בחדר מיון, במחלקה או ביחידה מקצועית עושים רק רופאים מומחים, מנהלי מחלקה או מנהלי יחידה וסגניהם. מכסת הכוננויות המרבית החודשית של רופאי בית חולים היא כלהלן: מנהל בית חולים - 66 כוננויות, סגן מנהל בית חולים - 46 כוננויות, מנהל מחלקה,יחידה או מכון  - 30 "כוננויות-על" ונוסף על כך עד עשר כוננויות מתוכננות בחדר מיון או במחלקה ורופא מומחה עד 20 כוננויות מתוכננות. 

6. 
בבדיקה נמצא כי רופאים אחדים המועסקים בבתי החולים שבהם נערכה הביקורת, הן ממשלתיים והן של שירותי בריאות כללית, עסקו בפרקטיקה פרטית או בעבודה פרטית, כגון מתן שירות למבוטחי קופות חולים, בעת שהיו בכוננות בבתי החולים. יצוין כי עם הרופאים האלה נמנים רופאים בכירים, ובהם מנהלי מחלקות,יחידות ומכונים. 

7. 
על הנציבות כגוף מטה ממשלתי, המופקד על ביצוע מדיניות הממשלה בתחומי המינהל ומשאבי האנוש בשירות המדינה, מוטלת חובה להגדיר באופן תפעולי מהי כוננות, מתי היא מופעלת ומה הם הכלים החלופיים - קריאות פתע ומתן שעות נוספות לביצוע מטלות דחופות. פעולה זאת יש לעשות, בין היתר, על ידי הגדרה ותיחום השימוש בכוננות ככלי ניהולי למקרים מוגדרים, לפי תוכניהם ורמת דחיפותם - כנגד נזק או סיכון שעלול להיגרם. 

8. 
בבדיקה נמצא, כי בדומה לסדרי התכנון לכוננויות המינהליות במשרדי הממשלה השונים גם מנהלי השירותים הווטרינריים והמכון הווטרינרי לא נהגו לערוך תכנית כוננויות ולהביאה לידיעת העובדים הנוגעים בדבר.

ב.      תגובות המבוקרים

משרד הרווחה והשירותים החברתיים

1. 
משרד הרווחה סבור שיש לקבל תחילה את הנחיות נציבות שירות המדינה בעניין הבניית שיקול הדעת במתן תוספת הכוננות או גובהה, והשאלות התפעוליות, וזאת בשל הצורך באחידות ההנחיות לכלל משרדי הממשלה.


לאחר קבלת הנחיות נציבות שירות המדינה, יקיים המשרד עבודת מטה לקבלת החלטות (בפורומים מקצועיים–מינהליים הנוגעים בדבר), לשם ניתוח העיסוקים שבעבורם מתבקשת תוספת הכוננות, הצורך בכוננות, כישורי העובדים החיוניים למצבים של כוננות, תפקידיהם במצבים של כוננות, ובנוסף, קביעת פורום לקבלת החלטות, תוך חתירה לשקיפות מלאה של תהליך קבלת ההחלטות.


במהלך חודש מרץ 2008, עתיד המשרד לפרסם את מערך הכוננויות לשנת 2008. במסגרת פרסום זה יפורסמו הנחיות לכלל יחידות המשרד, שיכללו בין היתר, הוראות לפרסם תכנית כוננות על גבי לוח המודעות, ניהול ספר כוננים, והוראה למנהלי היחידות לבצע ביקורות לעתים מזומנות על ביצוע הכוננות, ודיווח לאגף משאבי אנוש על ממצאיו כל חצי שנה (הנחיות אלה תהינה תקפות גם לאגף מערכות מידע).


אודות עובדי המשרד אשר דיווחו על תחילת כוננות בשעות עבודה רגילות, ועל אף שהייתה חפיפה בין שעות העבודה הרגילות לבין שעות הכוננות, מחלקות המשכורת אישרה אישור את תשלום על פי הדיווחים האמורים: הסמנכ"ל הבכיר למינהל הסב את תשומת לבו של מנהל תחום משכורת בעניין, ובתשובתו ציין מנהל תחום משכורת כי ללא כל ספק החפיפה בדיווח בעת כוננות ושעות נוספות איננה תקינה, אף על פי שבמקרים שהוצגו, התשלום בעד הכוננות היה זהה. בנוסף, ציין מנהל תחום משכורת, כי תחום משכורת יעשה את כל הנדרש על מנת להעמיק את הביקורת בעת תשלום הכוננות, בשיתוף פעולה עם אגף משאבי אנוש, אשר יבדוק את הנתונים המופיעים בטופס הדיווח, כדי שיתאימו לתנאי האישור של נציבות שירות המדינה ולכרטיס הנוכחות.


המשרד יכניס לשימוש דו"ח נוכחות ודיווחי אש"ל אלקטרוניים, שישקפו גם את הנתונים על נוכחות העובד, את השעות הנוספות, הכוננויות, דיווח על ארוחות וכדומה, וצפוי שכלי זה יצמצם את הדיווחים השגויים או הסותרים.

משרד הבריאות 

2. 
בחוזר מנכ"ל 36/06 מיום 10.12.06, מוגדר כי מוטל על הרופא התורן לתעד ברשומות ובתיק החולה את תוכן התייעצות עם הרופא הכונן והנחיותיו. היה ונערכה התייעצות עם הכונן, או החולה נבדק על ידי הכונן, או נותח בנוכחות הכונן – הדבר מתועד ברשומות החולה. היה והכונן שהה מעל 4.5 שעות וזכאי לתשלום נוסף, הדבר מתועד ונרשם, על מנת להוות אסמכתא לקבלת התשלום. 

שירותי בריאות כללית

2. 
במסגרת "טענות המעסיקים", הובא נושא הדיווח הפרטני באמצעות שעון נוכחות ל"בוררות הרופאים" המתנהלת בין המעסיקים הציבוריים, ארגון הרופאים והאוצר.
3. 
חטיבת בתי-החולים של ה"כללית", ריעננה להנהלות בעתי-החולים את נושא חובות הרופא הכונן, בהתאם לחוזר מינהל רפואה. 

משרד האוצר – אגף החשב הכללי

4. 
המכתב מיום 10 באפריל 2002 (חש. 2002-6654), אינו מהווה אישור החשב הכללי לביצוע תשלום בעבור כוננויות וקריאות פתע במקביל, אלא הודעה למנהל שע"מ בדבר הוצאת הנחיה טכנית בלבד לביצוע על ידי מלם. ההוראה לחברת מלם לאפשר דיווח לעובדי שע"מ של קריאות פתע במקביל לכוננויות, ניתנה בעקבות אישור שניתן מנציבות שירות המדינה, וחוו"ד של הממונה על השכר באוצר, בדבר אישור תשלום כוננויות במקביל קריאות פתע, ובהתבסס על אישורים ספציפיים שניתנו לעובדים, לעניין ביצוע קריאות פתע וכוננויות, לאור הפעילות הייחודית המבוצעת בשע"מ.


האישור לביצוע הפעולות הנ"ל ניתן על ידי נציבות שירות המדינה והממונה על השכר והסכמי עבודה במשרד האוצר, שהינם הגורמים המוסמכים למתן אישורים כאמור.

המכתב של סגן החשכ"ל, היה הנחיה טכנית בלבד למלם, ואינו מהווה אישור מהותי לעצם הפעולה. במכתב הנ"ל מצוין הצורך להוציא הוראת רענון בדבר הקריטריונים לביצוע קריאות פתע וכוננויות, על מנת שיבוצעו בהתאם להוראות נציבות שירות המדינה. 

משרד הבריאות

5. 
למנהל בית חולים מכסה של 30 כוננויות, ולסגן מנהל בית החולים מכסה של 20 כוננויות.  

6. 
בחוזר מינהל הרפואה 5/2003 מיום 20/1/2003, מפורטים התנאים הנדרשים לביצוע כוננויות רופא, וביניהם גם איסור לעסוק בעבודה שאינה קשורה למוסדו בו הוא כונן בזמן הכוננות. באותו חוזר מפורט בהגדרות, שבעת כוננות צריך הרופא להיות מוכן להתייצב לפי קריאה ביחידתו. חוזר זה עודכן באמצעות חוזר מנכ"ל 36/06 מ- 10.12.06, ושם מוגדר כי על הרופא הכונן להיות זמין לייעוץ, ולהתייצב במוסד הרפואי לפי הצורך. בחוזר הנ"ל גם נאמר שעל הרופא הכונן להתעדכן במצב המאושפזים והמטופלים, עליו להיות זמין לשם בדיקת חולים או ביצוע השגחה על פעולות רפואיות דחופות או ניתוחים, ועליו לבוא לבי"ח ולסייע במצבי עומס לרופא התורן, על פי שיקול דעתו המקצועית של הכונן. אין בחוזר החדש איסור כלשהו המתייחס לעבודה בקליניקה פרטית במהלך כוננות. חובת הרופא הכונן להיות זמין, מעודכן ולבוא בשעת הצורך על פי שיקול דעתו המקצועית, דים להבטיח שהכונן יבצע היטב את המוטל עליו. 
המשרד רענן את נוהלי המחויבות של העובדים שבמשרד וביחידות הסמך, לדווח ולפעול על פי הנהלים בנושא "פרקטיקה פרטית". 

נציבות שירות המדינה

7. 
נציבות שירות המדינה, ערכה בדק בית בנושא הכוננויות, על פי הנחיית נציב שירות המדינה, שמינה לצורך זה צוות "לבחינה כוללת של הוראות התקשי"ר בנושא תשלום כוננויות". ביקורת זו הניבה הגדרה חדשה למונח כוננות. בעקבות כך, תוקנו ועודכנו הוראות התקשי"ר בפרק משנה 27.5. תיקוני התקשי"ר נעשו כחלק מדיניות נש"מ בנושא הכוננויות, ככלי ניהולי במסגרת האצלת סמכויות למשרדי הממשלה ויחידות הסמך, באופן שהאחריות להקצאת הכוננויות, כמו גם להפעלתן, נתונה לאחראים במשרדים וביחידות הסמך.
משרד החקלאות ופיתוח הכפר 

8. 
אופייה המיוחד של פעילות משרד החקלאות ופיתוח הכפר על יחידותיו, הכוללת טיפול בבעלי חיים, בתוצרת חקלאית מתכלה, באירועי טבע חריגים, מניעת התפרצויות של מזיקים ומחלות בחי ובצומח, והתמודדות עם מחלות כמו שפעת העופות, ארבה, פה וטלפיים, קטרת העור וכדומה, הדורשות טיפול מיידי, מחייבת זמינות של צוותי עובדים בכל שעות היממה.

הכוננות שנקבעה בהוראות התקשי"ר, באה לתת מענה למצבים כגון אלה. 

הטיפול במבקשי מקלט מדיני בישראל

הגופים המבוקרים: משרד ראש הממשלה; המשרד לביטחון הפנים - משטרת ישראל; משרד הביטחון; משרד הבריאות; משרד החוץ; משרד החינוך; משרד המשפטים; משרד הפנים; משרד הרווחה והשירותים החברתיים; צבא ההגנה לישראל; נציבות הפליטים 

א. 
ממצאי הביקורת

1.  
ממועד הגשת דוח הביניים, בפברואר 2006, של "הוועדה המייעצת לבחינת מדיניות הגירה למדינת ישראל", ועד מועד סיום הביקורת, ספטמבר 2007, לא נדונה בממשלה ואף לא במשרד הפנים, האחראי להסדרת מעמדם של זרים בישראל, ההצעה להקנות זכות למקלט מדיני גם לפליטים שהאמנה אינה חלה עליהם ולא התקבלו החלטות בעניין זה.

2. 
כתוצאה מעומסי העבודה עימם מתמודדת נציבות הפליטים, מבקשי מקלט אשר היה סיכוי שיכירו בהם כפליטים אינם נהנים, בתקופת הביניים עד לקבלת ההחלטה הסופית בעניינם, מזכויות המוענקות לאלה שהוכרו כפליטים - קבלת שירותי בריאות ושירותים סוציאליים. בד בבד, משך הטיפול האמור מאפשר למבקשי המקלט הנדחים על הסף להמשיך לשהות בישראל ללא חשש מגירוש ממועד הגשת בקשתם לנציבות ועד הרחקתם. מצב זה מכביד על רשויות האכיפה הנדרשות לאתרם ולוודא ששהותם בארץ חוקית. משום כך היה ראוי שמשרד הפנים יפעל לקיצורם של הליכי הבדיקה והתשאול ויבחן דרכים לייעול הטיפול בבקשות למקלט ולקיצורו. 

3. 
לדעת משרד מבקר המדינה, ראוי שמשרד הפנים, האחראי על הסדרת המעמד בישראל, לא יסתפק בהענקת אשרה רק למבקשי מקלט שפנו אליו, שהם רק חלק מהזכאים לה, אלא ייבחן, עם כל הגופים הנוגעים בדבר לרבות נציבות הפליטים, דרך שתאפשר לכל הזכאים לאשרה בתקופת ההמתנה להחלטה בעניינם לממש את הזכויות שהוקנו להם.

4. 
הועלה שמשנת 2002, מועד כניסתו לתוקף של נוהל מבקשי מקלט, עד מועד סיום הביקורת לא בחן משרד הפנים את האפשרות להעניק מעמד של קבע למי שישראל הכירה בהם כפליטים ולא נקבע מסלול הדרגתי לייצוב מעמדם, אף שמפעם לפעם עלה נושא זה בדיוני הוועדה המייעצת והוכר הצורך בקביעת הליך מסודר בנושא. לדעת משרד מבקר המדינה אף שאמנת הפליטים אינה מחייבת מדינות להעניק רישיון ישיבת קבע לפליטים השוהים בתחומה, ראוי שמשרד הפנים יבחן בחינה מעמיקה את סוגיית קביעתו של מסלול הדרגתי שבסופו יינתן מעמד של תושבי קבע למבקשי מקלט שהוכרו כפליטים ושוהים בישראל תקופה ארוכה, ובכך יפיג את אי-הוודאות באשר למצבם, וכן ראוי שישקול חלופות נוספות לפתרון בעיה זו.

5. 
מינהל האוכלוסין לא יישם את הנחיית שר הפנים לגבי בקשות לעיון חוזר, ובפועל בקשות לעיון חוזר נדונו לפני אותו הרכב; מינהל האוכלוסין אף לא תיקן את הנוהל בנושא זה. יש לראות בחומרה את אי-ביצוען של הוראות השר, בייחוד מאחר שההוראות האמורות נועדו לאפשר לקיים הליך הוגן בעניינם של שוהים זרים בישראל, המתקשים במימוש זכויותיהם והחוששים לפנות לרשויות המדינה.

6. 
עקב מחלוקת בין גופי מערכת הביטחון בנוגע לחזקת המסוכנות של כלל האזרחים הסודניים לא יושמה הנחיית היועץ המשפטי, הקודם והנוכחי, כי אין להחיל את חזקת המסוכנות על כלל המסתננים ולפגוע בזכויותיהם, וכי על צה"ל לחקור כל מסתנן, ואם יתברר שאין בו סיכון ביטחוני הוא יטופל לפי הוראות חוק הכניסה לישראל בידי גופים אזרחיים - משרד הפנים, משטרת ישראל (לימים מינהלת ההגירה) ושב"ס. 

7. 
עקב החזקת הגברים שבקרב האזרחים הסודניים במעצר לפי החוק למניעת הסתננות נפגעו זכויותיהם: לא הייתה ביקורת שיפוטית על מעצרם ועל החזקתם במשמורת ולא נשקלו לגביהם חלופות משמורת ושחרור בערובה. אילו הוסרה חזקת המסוכנות הם היו מטופלים לפי חוק הכניסה לישראל והיו מוקנות להם הזכויות האמורות. באפריל 2006 הורה שר הביטחון להקים ערכאת ביקורת שיפוטית זמנית בעניין החזקתם במשמורת של מסתננים סודניים המוחזקים לפי החוק למניעת הסתננות. אולם גם לאחר שהוקמה ערכאה זו התקיימו הליכים כאלה רק בעניין מקצת האזרחים הסודניים שהוחזקו במשמורת ואף הם התקיימו באיחור. עד דצמבר 2006 התקיימו הליכים ל-76 מסתננים שהוחזקו במתקני הכליאה "מעשיהו" ו"מיכל", ואילו במתקן הכליאה בקציעות, שבו הוחזקו מרבית המסתננים אזרחי סודן, לא התקיימו כלל הליכים כאלה. 

8. 
מאחר שמדובר בסוגיה אנושית רגישה, משהונחה הבעיה לפתחו של היועמ"ש ראוי היה שיחזור ויתריע לפני הדרג המדיני והמשרדים הנוגעים בדבר שיש צורך להבטיח מתן סיוע הומניטרי ארוך טווח לאזרחים הסודניים. 

9. 
לנוכח הפגיעה המתמשכת באזרחים הסודניים שהוחזקו במשמורת ללא הגבלת זמן וללא ביקורת שיפוטית וכן לנוכח הצורך להעניק להם סיוע הומניטרי, היה על משרדי הממשלה הנוגעים בדבר להעבירם לטיפול לפי חוק הכניסה לישראל מיד לאחר שהוצאה הנחיית ראש הממשלה באפריל 2007. לשם כך נדרשו המשרדים לגבש תכנית פעולה דחופה כדי להסיר חסמים ביורוקרטיים ואחרים.

10.  
על משרד ראש הממשלה לעקוב אחר ביצוע הנחיית ראש הממשלה בידי המשרדים. ואולם, אף בהיעדר התכנית להסיר חסמים ביורוקרטיים, היה על הגופים להימנע מביצוע פעולות חד-צדדיות שבגינן לא יסופקו לאזרחיים סודניים תנאי מחיה בסיסיים, דוגמת הפעולות שנקבעו בהוראה האמורה בנוהל חודרים של צה"ל. 

11. 
על משרד הפנים והמשרד לבט"פ, בשיתוף משרד ראש הממשלה וגופים נוספים, למצוא דרך להעביר את האזרחים הסודניים לחלופות משמורת בישראל או מחוצה לה עד שיתגבש פתרון סופי בעניינם. 

12. 
ראש הממשלה, שר הביטחון דאז ושרת החוץ, לפניהם התריע היועמ"ש בנוגע לתופעת ההסתננות של האזרחים הסודניים, לא דנו בהצעה לחיזוק המנגנונים למניעת הסתננות בגבול ותגבור וחיזוק כל המערכות המטפלות בנושא, לפי תכנית שתגובש בהקדם, או בדרכים חלופיות להתמודדות עם התופעה. גורמים אלה אף לא העלו את הנושא לדיון בממשלה כדי לגבש תכנית למניעת הסתננות האזרחים הסודנים והחזרתם למצרים.

13.  
על משרד הביטחון, צה"ל ומשרד החוץ לחזור ולדון בנושא החזרת הפליטים למצרים, לגבש דרכים חלופיות לטיפול באזרחים הסודניים שהסתננו לישראל ולהציגן לפני ראש הממשלה. נוסף על כך היה על גופים אלה להדגיש, בעוד מועד, לפני ראש הממשלה ולפני הממשלה שיש צורך הן בהיערכות דחופה לטיפול הומניטרי הולם באזרחים הסודניים בעת שהותם בישראל והן במציאת מקלט עבורם במדינה אחרת.

ב.      תגובות המבוקרים

משרד החוץ

משרד החוץ מעורב בדיונים ובוועדות המתמודדות עם הנושא, ומעדכן באורח שוטף את דרג מקבלי ההחלטות, באשר להתפתחויות בתחומי אחריותו. בהתאם לכך, מקבלים ראש הממשלה והשרים הנוגעים בדבר (בין השאר שרי הפנים, ביטחון הפנים ושר החוץ), את המידע וההערכות, בצורה שוטפת, המציגה את הקשיים ביישום מדיניות הממשלה בנושא. בין היתר פועל המשרד מול שורה של מדינות, בניסיון להשיג הסכמתן, לקבל אליהן חלק ממבקשי המקלט.

צבא ההגנה לישראל

צה"ל ערוך ופרוס במרחב הגבול הבינלאומי עם מצרים, למניעת פח"ע וחדירות לשטח ישראל. במסגרת פעילותו, מתמודד צה"ל עם זרם בלתי פוסק של מסתננים, בעיקרם סודנים, אשר חוצים את הגבול מדי לילה, וממתינים בשטח ישראל להיעצר. צה"ל גיבש תפיסה מבצעית ומענה תשתיתי נדרש לגבול מצרים, במסגרת תוכנית כוללת, שאמורה לתת מענה ליכולת צה"ל למנוע כניסה דרך הגבול הבינ"ל. המסתננים שנעצרים על ידי צה"ל בגבול, מוחזקים בשלב ראשון, בסמוך למועד תפיסתם, מכוח צו גירוש החתום בידי ראש אגף מבצעים. לאחר מכן מועברים לגורמים האזרחים אשר להם הסמכות והאחריות להחזיק ולטפל במסתננים, בהתאם להוראות חוק הכניסה לישראל. הטיפול במסתנן מתבצע על פי נוהל מעודכן של פיקוד דרום מ-20.2.08. על פי נוהל זה, כל מסתנן אשר נתפס על ידי צה"ל, עובר תחקור אישי בשטח על ידי חוקר שבויים דובר ערבית, מתשאל, או חייל אחר, אשר מונה לכך על ידי המפקד בשטח. ככלל, מסתנן שאינו חשוד במעורבות בפח"ע, יועבר תוך 48 שעות למתקן ההחזקה בקציעות, והאחריות לטיפול בו עוברת למשרד הפנים, בהתאם להוראות חוק הכניסה לישראל. פיקוד דרום מצא פתרונות לטיפול הולם לנשים וילדים הנמנים על המסתננים. לשם כך, ביצע פיקוד הדרום תיאומים עם בתי מחסה ועם המוקד לסיוע עובדים זרים בתל אביב. פתרונות אלה אפשרו מתן תשתית סוציאלית ראויה, לרבות מעונות יום, מחסה ומזון, טיפול רפואי, וכיו"ב. 

גובש נוהל להחזרה מתואמת למצרים של מסתננים שנתפסו. בפועל נוהל זה נתקל בסירוב מצד המצרים, ולמעט מקרה אחד, בו הועברו מספר מועט של מסתננים, מסרבים המצרים בתוקף לקלוט חזרה מסתננים, הן בנוהל "החזרה חמה" והן בנוהל "החזרה מתואמת". בוצעו כ-25 ניסיונות החזרה נוספים.

משרד הפנים

 1. 
ב-28.03.07 הוארך תקפו של חוק האזרחות והכניסה לישראל (הוראת שעה), תשס"ג-2003. הארכה זו נעשתה בהתאם להחלטת הממשלה בנושא, ולאחר שהוחלט שלא לאמץ חלקים נוספים מדו"ח הביניים, שאינם עוסקים בהיבט הביטחוני בו עוסק החוק. משרד הפנים  אינו רואה כפליט, את מי שאינו זכאי למקלט בהתאם לאמנת הפליטים, ולכן אוכלוסיה זו לא תטופל במסגרת הוועדה המייעצת לענייני פליטים. יחד עם זאת, כדבר שבשגרה, נדונים מקרים חריגים בוועדה הבינמשרדית לעניינים הומניטריים במשרד, בראשות מנהל מינהל האוכלוסין.

3. 
המשרד יהיה מוכן לשקול כל הצעה שתועבר אליו על ידי נציבות האו"ם לפליטים, לשם קידום הנושא.

4.  
המשרד יביא  סוגיה זו להכרעתו של שר הפנים, בתוך שלושה חודשים.

5. 
בהנחיית יו"ר הוועדה המייעצת מיום 21.12.05 נקבע, כי רק במקרים בהם הועלו נסיבות חדשות על ידי מבקש העיון החוזר, קיים צורך בהחלפת הצוות המייעץ, בהתאם להנחיית שר הפנים. עם זאת, תועבר הנחייה ליו"ר הוועדה, לבחון אם אמנם במקרים אלה ישנה הקפדה ראויה על החלפת הצוות, כנדרש.

6-8. 
מיום שמתקן קציעות היה ערוך לקלוט את עובדי יחידת האכיפה של משרד הפנים ביולי 2007, החל המשרד לפעול להוצאת צווי משמורת או הרחקה, למסתננים שהובאו למתקן לפי חוק הכניסה לישראל. המשרד מנהל מבצע הסבה במעמדם של כ-300 מסתננים, אשר שוחררו על בסיס החוק למניעת הסתננות על ידי יועץ שר הביטחון, וחותם עבור מסתננים אלה על צווים, בהתאם לחוק הכניסה לישראל.

9-11. מסתננים אלה יוחזקו במשמורת ככל שימצא מקום לכך במתקני הכליאה, וסוגיית שחרורם לחלופת משמורת, תעלה באופן פרטני בפני בתי הדין לביקורת משמורת.

משרד ראש הממשלה

הקצאת תקציבים לחיזוק הצפון

הגופים המבוקרים: משרד ראש הממשלה; משרד המשנה לראש הממשלה; משרד האוצר; משרד הבריאות; משרד החינוך; משרד הפנים; משרד התחבורה; משרד התיירות; משרד התשתיות הלאומיות; 

א.      ממצאי הביקורת

1. 
לדעת משרד מבקר המדינה, היה ראוי שעוד בשלבי גיבוש התכנית לחיזוק הצפון תבחן הממשלה בקפידה את נושא הקצאת הכספים ואת אופן חלוקתם למשרדים במשך השנים ותגביר את שיתוף הפעולה עם אגף התקציבים כדי לייעל את הקצאת המשאבים ולנצלם באופן מיטבי. 

2. 
הצגת התכנית בהיקף כספי של כ-4 מיליארד ש"ח, כשלמעשה היקפה ממקורות ממשלתיים הוא כ-2.8 מיליארד ש"ח בלבד (שחלק מהם נועד לחיזוק הדרום ועוטף עזה) אינה משקפת את התקציב הוודאי שיועד לתכנית. נוסף על כך, הסתמכות הממשלה על תרומות אינה ראויה מאחר והתניית ביצוע חלק חשוב מהתכנית בגיוס תרומות מתנה יישום החלטות ממלכתיות בגורמים פרטיים עליהם אין לגופים הממלכתיים שליטה תוך סיכון של פגיעה בשיקולי מדיניות ובסדרי עדיפויות. כמו כן, אין לממשלה ערובה שאכן התרומות יתקבלו, מאחר והתורם עלול לחזור בו מהתחייבותו. 

3. 
בהחלטות הממשלה לא פורטו בנפרד סכומי התקציב המוקצים לחיזוק הצפון והסכומים המוקצים לדרום. על מנת להגביר את השקיפות, היה ראוי שהממשלה תפרט מידע זה בהחלטותיה. 

4. 
החלטת ממשלה 914 מדצמבר 2006 כללה אף את התקציב לתכנית הסיוע לדרום בסך כ-150 מיליון ש"ח שקבעה הממשלה בנובמבר 2006. התקציב שהוקצה לדרום במסגרת החלטה 914 גדול מ-150 מיליון ש"ח, מאחר שאינו כולל תקציב נוסף בסך 30 מיליון ש"ח שהוקצה לאשקלון במסגרת החלטה זו. כמו כן, סכומים אלה אינם כוללים הטבות נוספות לדרום המפורטות בהחלטה 746 ובהן מענקים מוגברים לחקלאים, תעסוקה והכשרה של עולים, חיזוק משפחות עולים וחיזוק תשתיות פיזיות עבור גמלאים. אף שהטבות אלה עשויות להסתכם בעשרות מיליוני ש"ח, סכום ההטבות שהוקצה לדרום לא צוין בנפרד מסכום ההטבות שהוקצה לצפון אלא נכלל במסגרת התקציב הכולל של התכנית שנקבע בהחלטה 914. מהאמור לעיל עולה, כי אופן הצגת התכנית עלול היה ליצור בקרב הציבור בכלל ובקרב תושבי הצפון בפרט ציפיות, שלא יתממשו בדבר היקף השקעת משאבים בצפון. 

5.  
בידי משרד המשנה לראש הממשלה, המופקד על גיוס התרומות לפי החלטת הממשלה, בידיו של משרד האוצר או כל גורם מתאם אחר מטעם הממשלה אין מידע על היקף התרומות הכולל שהתקבל, ולא ידוע להם לאן הועברו התרומות שהתקבלו מרחבי העולם בעקבות המלחמה. מידע זה נדרש לשם הקצאה נכונה ויעילה של המשאבים מתקציב המדינה, לפי החלטות הממשלה. היעדרו של המידע עלול לגרום לכפילויות ולהקצאה לא יעילה של התקציבים שמקבלים חלק מהגופים ואינו מאפשר לבצע בחינה כוללת של הכספים והמשאבים שהועברו לצפון בעקבות המלחמה. 

6. 
בכמה מקרים נסמכו החלטות הממשלה ותכניותיה בענייני חינוך, על כספי תרומות שבפועל לא התקבלו, ולעתים התעורר קושי בביצוע הפרויקט כולו. 

7.  
נקבע כי משרד החינוך ישקיע בבניית כיתות לימוד 230 מיליון ש"ח: מהם 120 מיליון ש"ח יוקצו במסגרת תקציב תוספתי, והיתר היה אמור להתקבל מתרומות, כאמור. לדברי נציגי משרד החינוך, אגף תכנון הודיע להם כי התקציב התוספתי ייכלל בתכנית חומש לבניית כיתות לימוד בכל הארץ. בהחלטת ממשלה מספר 1410 מ-18.3.07 בנושא "תכנית החומש לבניית כיתות הלימוד בשנים 2007-2011" נקבע, כי בשנים אלה ייבנו 8,000 כיתות לימוד בעלות כוללת של 4.64 מיליארד ש"ח. המקורות למימון התכנית אכן כוללים את התקציב התוספתי שמוקצה במסגרת התכנית לחיזוק הצפון ואף את המקורות החוץ-תקציביים שמוקצים במסגרת התכנית. מתברר כי אין תקציב תוספתי מיוחד לצפון שמיועד לבניית כיתות לימוד, וכי הצפון יקבל את חלקו למטרה זו במסגרת התכנית הרב-שנתית לבניית כיתות לימוד, בדומה לאזורים אחרים. 

8. 
בהמשך להחלטת ממשלה 561 מספטמבר 2006 קיבלה הממשלה ביוני 2007 החלטה שעניינה "חיזוק הצפון, חיפה ואשקלון - הקמה, שדרוג ופיתוח יחידות בבתי חולים". ההיקף הכספי הכולל של התכנית היה 479 מיליון ש"ח, מהם כ-130 מיליון ש"ח שיינתנו כתוספת הרשאה להתחייב למשרד הבריאות, כ-137 מיליון ש"ח מתקציב משרד הבריאות וקרנות המחקרים או חוגי הידידים שליד בתי החולים הממשלתיים, והיתרה בסך 212 מיליון ש"ח מתרומות. נמצא כי משרד האוצר לא הסכים לתת הרשאה להתחייב על מלוא הסכום אלא רק על חלקה של הממשלה בתכנית, וכנגד התחייבויות חוזיות כלפי המדינה בלבד. בכך הסירה מעליה את האחריות לתכנית כולה והתחייבה לתת רק את חלקה בתכנית כמו התורמים האחרים. למעשה נוצר מצב בו הממשלה אינה מבצעת את התכנית שהיא עצמה החליטה עליה אלא רק מקצה לה תקציב חלקי. לדעת משרד מבקר המדינה, אף אם החלטותיה של הממשלה נקבעות בהסתמך על כך שתקבל תרומות, מן הראוי שהיא זו שתהיה מופקדת על יישום התכנית ואופן ביצועה כדי להבטיח שיושגו היעדים החיוניים שהיא עצמה קבעה. 

9.  
מתברר כי בהחלטת הממשלה לא צוין כיצד תבוצע פריסת התקציב במשך השנים. היעדר לוחות זמנים ברורים לשם מימון ההחלטה הקשה את גיוס הכספים. 

10. 
האפשרות שהתרומות לא יתקבלו כמתוכנן והקטנת היקף התכנית עקב כך מצביע על הבעייתיות הקיימת בהסתמכות על תרומות. נוסף על כך, לא ראוי כי הקטנת היקף התכנית תתבצע במסגרת סיכום תקציבי, שאינו נדון כלל בממשלה, מאחר שבכך הופכים את החלטת הממשלה המקורית לאות מתה. עוד נמצא כי בתקציב לשנת 2008 שאושר בדצמבר 2007 לא ניתנה למשרד הבריאות הרשאה להתחייב, שלא כמוסכם. 

11. 
בחירת בתי החולים בצפון שישתתפו בתכנית השדרוג נעשתה בין היתר לפי שיקולים הנוגעים ליכולתם לגייס תורמים. למעשה, הרצון לגייס תרומות לשדרוג בתי החולים גרמה בפועל להסטת משאבים שלא על פי סדרי עדיפות ושיקול דעת מקצועי. 

12. 
הועלה שתורמים נדרשים לגייס כסף כדי ל"מנף" את הממשלה להקצות כספים לתכנית. לדעת משרד מבקר המדינה, על הממשלה להקצות כספים למימונן של תכניות החיוניות לציבור בלא להתנות זאת בגיוס כספי תורמים. 

13. 
יש בעייתיות בהתניית מתן תקציב למטרה מסוימת בגיוס תרומות או בהשתתפות מקבילה (להלן - מצ'ינג) מצד הגוף המתוקצב. על הממשלה לבחון את שיטת הקצאת הכספים באמצעות מצ'ינג בכל מקרה לגופו ולוודא כי הקצאת הכספים בדרך זו אינה פוגעת דווקא בגופים חלשים.

14. 
אגף התקציבים במשרד האוצר, לא קבע מתודולוגיה לרישומן של תרומות, ומכאן שאין אחידות בנושא זה גם בתקציבי המשרדים. 

15. 
לדעת משרד מבקר המדינה, גיבוש תכנית כה נרחבת ובתקציבים משמעותיים ללא קביעת יעדים ברורים ומוגדרים ומדדי ביצוע מדידים עלולה להביא להתמוססות התכנית. עולה, כי לא נבחן הסכום הכולל שהוקצה לצפון במסגרת התכנית לעומת התקציבים שהושקעו בצפון בעבר בכלל או לעומת הסכומים שכל אחד מהמשרדים הקצה לצפון בשנים קודמות. מתברר כי משרדי ממשלה לא ראו עצמם מחויבים לתכנית ולא שינו את סדרי העדיפויות הפנימיים שלהם בעקבות גיבושה. 

16. 
החלטת הממשלה אינה קובעת כי התקציב התוספתי יועבר למשרדים רק לאחר שהם יעבירו את תקציבם לתכנית התקציב הייעודית. משרד מבקר המדינה מצא כי במקרים רבים הועבר התקציב התוספתי למשרדים הגם שהם לא העבירו את תקציביהם במקביל. נמצא כי אף במקרים שבהם נפתחו תקנות ייעודיות לתכנית לחיזוק הצפון, העבירו חלק מהמשרדים את התקציבים שקיבלו במסגרתן לתכניות תקציב שאינן כלולות במסגרת התכנית לחיזוק הצפון. בכך למעשה ייתכן וייעשה שימוש בחלק מתקציבי התכנית לחיזוק הצפון שלא למטרתם המקורית. 

17.
חלק מהמשרדים לא הצליחו לבצע את התכנית במועד שנקבע לה, וחלק מהתכנית לא יצא לפועל כלל. לפיכך סביר שיוותרו בתקציבי המשרדים בסוף שנת הכספים עודפי תקציב  לא מנוצלים. משרד ראש הממשלה לא קבע הנחיה בדבר השימוש שייעשה בעודפי התקציב בשנת הכספים העוקבת - האם יועברו לשימוש המשרד שבו נותר העודף או לשימוש של משרד אחר לצורך מימון התכנית לחיזוק הצפון, ושמא לא יועברו לשנת הכספים העוקבת, ובכך למעשה ייגרעו מהתכנית. 

18. 
סעיף 9ב להחלטת הממשלה המקורית קובע, כי ועדת ההיגוי תלווה את ביצוע התכנית ותהיה מוסמכת לשנות את מרכיבי התכנית בהתאם לביצוע ושינויי הנסיבות. לא נמצא כי ועדת ההיגוי התכנסה, וממילא לא הוציאה הנחיות כיצד לפעול לפי סעיף 9ב להחלטה.

19. 
בהחלטות הממשלה לא נקבע שהמשרדים חייבים להסיט תקציבים קיימים ולשנות את סדר עדיפויותיהם לטובת התכנית. בדיקה בכמה משרדי ממשלה העלתה, כי במשרדים שנבדקו לא השתנו סדרי העדיפויות באופן ממשי, בחלקם לא "נצבעו" כלל תקציבים לתכנית לחיזוק הצפון, ובחלקם "נצבעו" תקציבים שממילא היו מיועדים לצפון, ועליהם נוספו התקציבים התוספתיים. עוד נמצא כי לעתים משרדים העבירו תקציבים שתוקצבו בתכניות ייעודיות של התכנית לחיזוק הצפון לתכניות אחרות, ובכך, נוסף על החשש שמא תקציבים אלה לא ישמשו למטרתם המקורית, ייחשפו תקציבים אלו לקיצוץ. צביעת תקציבים קיימים שהוקצו לצפון והצגתם כחלק מהתכנית יוצרת "תמונה מעוותת של ההיקף התקציבי הכולל של התכנית".  

20. 
רק מקצת העיריות והמועצות קיבלו דיווח ממשרד ראש הממשלה על הכספים שהיו אמורות לקבל במסגרת התכנית, ואף דיווח זה לא היה מלא. בכמה רשויות מקומיות בצפון (קריית שמונה, נהריה, מעלות, וצפת) התברר , כי הרשויות לא ידעו כמה כסף יועבר אליהן במישרין או בעקיפין במסגרת התכנית, ולפיכך לא יכלו להיערך לכך. 

21. 
נוכח חשיבות נושא המקלוט והמיגון ולאור הפערים והליקויים בנושא זה שנתגלו במהלך מלחמת לבנון השנייה, במידה ומטרות התכנית היו, בין היתר, חיזוק הרשויות וסיוע במיגון ובמקלוט, היה צריך לקבוע זאת במפורש כחלק מיעדי התכנית. נוסף כל כך, היה מקום לוודא כי הרשויות משתמשות בתקציב למטרות להן יועד. 

22. 
במשרד ראש הממשלה אין נתונים על התקדמות ביצוע התכנית בשנים 2007-2006 בחלוקה על פי שנים. לפיכך אין בידיו גם נתוני ביצוע לגבי שנת 2006 שהסתיימה זה מכבר. מאחר שבשנת 2006 לא נפתחו בהכרח במשרדים תקנות מתאימות לתכנית לחיזוק הצפון, קשה מאוד להתחקות אחר הביצוע. 

23. 
הדוח הראשון של חברת הבקרה למתן שירותי ייעוץ ובקרה אחרי יישום התכנית, הוגש למשרד ראש הממשלה רק ב-22.11.07. הדוח, שהוכן בהתאם לדרישות אגף תיאום ובקרה, אינו כולל פירוט של תקנות, הוא אינו כולל ביצוע בפועל אלא רק "אומדן ביצוע", ואין בו הפרדה בין התקציב והביצוע של שנת 2006 לשנת 2007, למרות ששנת 2006 הסתיימה זה מכבר והנתונים בדבר הביצוע של אותה שנה סופיים ומוחלטים ואינם בגדר אומדן בלבד. כמו כן בתכנית העבודה של חברת הבקרה נקבע כי "לכל פרויקט שלא בוצע יפורטו הסיבות לאי ביצועם", אולם באשר לחלק מהפרויקטים לא נעשה הדבר. לדעת משרד מבקר המדינה, המעקב אחר יישום התכנית לא נעשה באופן שוטף ויסודי על ידי משרד ראש הממשלה. 

ב.     תגובות המבוקרים

משרד ראש הממשלה

כללי

במהלך מלחמת לבנון השנייה, נפגעו אזור הצפון והעיר חיפה באופן קשה.  איזור זה כולל כ-17% מאוכלוסיית המדינה (1,166,800), וכ-20.7% משטח מדינת ישראל. מיד בתום המלחמה, החליטה  ממשלת ישראל לבנות תכנית ממשלתית לחיזוק ופיתוח הצפון וחיפה. הממשלה ראתה בצעד זה, משימה לאומית הכרחית לטיפול באזור הצפון, שנפגע במלחמה, והעמידה תכנית זו בראש סדר העדיפויות שלה.

התכנית כללה ארבעה יעדים מרכזים:

א. 
חיזוק מערכת החינוך בישובי הצפון - קידום ושיפור הישגים לימודיים.

ב. 
תעסוקה ככלי לצמצום פערים חברתיים - הגדלת מספר המועסקים, והגדלת שיעור ההשתתפות בכוח  העבודה.

ג. 
איכות חיים וקהילה - תוספת אוכלוסין בצפון (שיפור מאזן ההגירה).  

ד. 
טיפול באוכלוסיות יעד - העצמת אוכלוסיות: מיעוטים, קשישים, עולים, ילדים ונוער  בסיכון.
יעדים אלה עמדו לנגד עיניהם של משרדי הממשלה, כאשר נבנתה התכנית הממשלתית לחיזוק הצפון, והם אלו העומדים בבסיסה גם בעת הביצוע. התכנית נבנתה, בשיתוף פעולה מלא של כלל משרדי הממשלה, ובתיאום ביניהם, והיא התבססה על התקציבים הקיימים במשרדי הממשלה לאזור הצפון, ועל תקציב תוספתי, המיועד למינוף הפעולות, ולהשגת תוצאות מיטביות בהשקעת הכספים הממשלתיים.

התכנית נתנה מענה מיידי לחיזוק הצפון לאחר המלחמה, ועסקה במכלול נושאים רחב. תכנית אסטרטגית לפיתוח הצפון, אשר תתמקד בתחומים ספציפיים, צפויה להגיע לאישורו של הקבינט לחיזוק הצפון, ברבעון הראשון של שנת 2008. 

משרד ראש הממשלה - אגף בכיר לביקורת המדינה והביקורת פנימית 

ב-24.3.2008 דנה ועדת השרים לעניני ביקורת המדינה בנושא. בסוף הדיון סיכם  יושב ראש ועדת השרים כדלהלן:

מיגון פיזי לחדרי המיון בבתי חולים הוא חובה של המדינה, אשר איננה יכולה להעבירה לידי תורמים. הוועדה  מבקשת כי משרד ראש הממשלה, משרד הבריאות ומשרד האוצר יתנו דעתם על כך.

הוועדה מבקשת לבחון את מתכונת הבקרה התקציבית בפרויקטים דומים, ולקבוע נהלים לעתיד.

עוד מבקשת הוועדה  לקבוע נהלים לגיוס תרומות מקרב החברה האזרחית.

משרד ראש הממשלה

10. 
בהחלטת הממשלה נקבע  כי "אם לא יתקבלו מקורות החוץ ממשלתיים במלואם, תבוצע התאמה של היקף התכנית למקורות התקציביים". 

15.
המשרד פועל להכנסת תיקון לתקנון עבודת הממשלה, לפיו בכל החלטת ממשלה, בהיקף תקציבי משמעותי, יוגדרו יעדים ברורים, ומדדי ביצוע כמותיים. 

21. 
במהלך מלחמת לבנון השנייה, שהו תושבי הצפון פרקי זמן ארוכים במקלטים, בשונה ממה שהיה במלחמות קודמות. מצבם של רוב המקלטים הציבוריים בצפון בעת המלחמה, לא היה ברמה נאותה לשימוש, והצריך טיפול ושדרוג, שיאפשרו שהייה ממושכת במקלטים, ובתנאים נאותים. מכיוון שהאחריות על הטיפול במקלטים הציבוריים (וכן סמכויות הפיקוח וסמכויות נוספות ביחס למקלטים הפרטיים), נמצאת בידיהן של הרשויות המקומיות, הנחה משרד הפנים, במהלך חודש דצמבר 2006, את הרשויות המקומיות, כי בחלק מתקציבי הסיוע, שהועברו לרשויות לאחר המלחמה,  עליהן לוודא השבת המקלטים לכשירות מלאה.  משרד הפנים פעל, אפוא, כדי  שהרשויות יממשו את אחריותן על פי חוק, והנחה את הרשויות לשמור ולשמר את המקלטים הציבוריים: ניקיונם, תקינות המערכות בהם,  ועוד.
בחלק מהרשויות נעשתה, עוד במהלך המלחמה ולאחריה, פעילות לשימור ותחזוקת המקלטים, אך רוב המקלטים הציבוריים, לא היו כשירים וראויים לשהייה ממושכת. בשל מצבם הקשה של המקלטים בצפון, החליטה הממשלה, בצעד חריג, לסייע לרשויות המקומיות, ולבצע את פרויקט שדרוג המקלטים הציבוריים, על מנת  להעמיד את המקלטים בצפון במצב ראוי ותקין, במהירות האפשרית. אין הדבר בא להחליף תחזוקה שוטפת, ושמירת המקלטים על ידי הרשויות, שעל פי חוק הינם בתחום אחריותם, אלא להעלות את רמת כשירות המקלטים הציבוריים, על מערכותיו ותנאיו.

פרויקט שדרוג המקלטים הציבוריים  בצפון, בהיקף של  כ-85 מלש"ח, מבוצע על ידי  משרד הביטחון. הפרויקט מקיף 3,264 מקלטים ציבוריים ברשויות השונות, ומטרתו לאפשר לרשויות "תנאי פתיחה" טובים לשימור ולתחזוקת המקלטים. נכון לחודש ינואר 2008, שופצו כבר 679  מקלטים, מתוכם 513  מקלטים כבר הועברו לרשויות לאחריותם להמשך הטיפול. סה"כ מקלטים בשלבים שונים של שיפוץ - 2585.  
נציבות שירות המדינה

מינוי מנכ"לים למשרדי הממשלה ונושאי משרות אחרות 

שאיושן טעון אישור הממשלה 

ממצאי מעקב

הגופים המבוקרים: נציבות שירות המדינה; משרד המשפטים 

א. 
ממצאי הביקורת

1. 
הממשלה או ועדת המינויים בראשות נציב שירות המדינה, לבדיקת מועמדים למשרות שמינוין נעשה בידי הממשלה, טרם קבעו אמות מידה שקופות וברורות לבחינת מועמדים לתפקיד מנכ"ל. 

2.  
מפרוטוקולים של ועדת המינויים שנבדקו, לא ניתן ללמוד דבר על מהלך הדיונים לפני שהתקבלה ההחלטה, משום שאין רישום של הדיונים ולא ניתן בהם ביטוי לדעותיהם של חבריה. הדבר חשוב במיוחד כאשר מדובר במועמדים שהוועדה לא המליצה עליהם. על הפרוטוקול לשקף את אשר התרחש בדיון, ועליו לכלול את עיקרי הדברים.

3. 
לפני חברי ועדת המינויים לא הוצג מידע על המשרד שהמועמד אמור לנהלו, כגון פעולותיו של המשרד, מבנהו הארגוני ותקציבו. ממידע זה ניתן ללמוד מהם הכישורים המקצועיים הנדרשים כדי למלא את התפקיד. 

ב.     תגובות המבוקרים

נציבות שירות המדינה

1. 
נציב שירות המדינה, על דעת היועץ המשפטי לממשלה, יחזור ויפנה לראש הממשלה, בנושא קביעת תנאי הסף, וכישורים הנדרשים למנכ"לים.

2.  
היועץ המשפטי של נש"מ, הכין פורמט חדש לפרוטוקול, באופן שישקף באופן מלא את שיקולי הוועדה, בהחלטתה לגבי מועמד פלוני. 

משרד האוצר

אגף החשב הכללי

מאזן המדינה ליום 31.12.06 - ניהול כספי קרנות ופיקדונות

הגופים המבוקרים: משרד האוצר – אגף החשב הכללי; בנק ישראל

א.     ממצאי הביקורת

1. 
אגף החשכ"ל לא עשה תהליך מסודר של מיפוי הקרנות שהממשלה מנהלת, ולכן אינו יכול לדווח עליהן כראוי בדוחות הכספיים. החשכ"ל לא כלל בדוחות הכספיים, לשם הגילוי הנאות, ביאורים הקשורים בקרנות שהוא מנהל. בדוחות הכספיים חסר אפוא מידע מהותי על שיטת הרישום והדיווח שיושמה בנוגע לקרנות אלה, וכמו כן חסרים בהם פרטים בדבר הפעולות שנעשו בעניינן ובדבר היתרות של כל אחת מהן. בדוחות הכספיים של ממשלת ישראל חסר מידע רב על קרנות ופיקדונות צד ג' שהממשלה מנהלת; אין הוראות והנחיות הקובעות בבירור כיצד לרשום אותם ולדווח עליהם; לא נקבעו הסדרים מספקים לניהול הכספים המופקדים בגינם, וחסרים מנגנוני בקרה לניהול הכספים האלה. משום כך לא מתאפשרת בקרה נאותה על ניהולם. מן הראוי שהחשב הכללי יוציא הנחיות לרישום קרנות ופיקדונות צד ג', לדיווח עליהם, לניהול הכספים שהופקדו בעבורם, ולפיקוח ובקרה עליהם. הפעולות הכספיות להקמת הקרנות הדו-לאומיות והפעולות הכספיות השוטפות של הקרנות האלה אינן מוצגות כראוי בדוחות הכספיים. כספיהן של שתי קרנות דו-לאומיות הופקדו בחשבונות מיוחדים בבנק ישראל, אך סכומי הכספים שהופקדו בעבורן לא הוצגו בדוחות הכספיים ככספי קרנות. 
2. 
במאזני משרדי הממשלה הוצגו פיקדונות שאי-אפשר לדעת אם מדובר בפיקדונות של כספי קרנות או בפיקדונות אחרים. החשכ"ל לא קבע הוראת תכ"ם ונהלים המסדירים אופן הטיפול בפיקדונות בכלל ובפיקדונות של כספי קרנות ושל פיקדונות צד ג' בפרט, אופן הפקדתם ואת העקרונות שלפיהם ייקבע שיעור הריבית שתשולם בגינם. 

3. 
סך היתרות של הפיקדונות הכלולים בביאור הסעיף "יתרות בבנקים ובקופות" המוצג בדוחות הכספיים אינו נכון. בבנק ישראל מנוהלים פיקדונות שונים של הממשלה בחשבונות נפרדים. עם זאת, הפיקדונות האלה לא הוצגו בנפרד במאזן המדינה, ולא נבדק אם הם  כספי קרנות.

4. 
על אף מורכבותם של ההסכמים שנחתמו בין ממשלת ישראל למדינות חוץ בגין קרנות דו-לאומיות, אין למחלקת מלוות חוץ של החשכ"ל נהלים וכללים ברורים לבקרה על יתרותיהן, על יתרות הפיקדונות שהופקדו בגינן ועל הריבית שהחשכ"ל משלם בעבור פעילותן. כמו כן אין כללים ברורים לרישום הקרנות האלה ולניהולן. 

5. 
קרן הפיצויים שהוקמה על פי חוק מס רכוש וקרן פיצויים, התשכ"א-1961 נועדה לפצות על נזקים שנגרמו מפעולות איבה ומלחמה ועל נזקי בצורת. לאגף החשכ"ל אין הוראה המנחה אותו בעניין המדיניות וסדרי ההשקעה של כספי קרן הפיצויים - כנדרש בחוק. אף לא הפנה את תשומת-לב הדרגים הממונים להכין הוראה כזו. ההכנסות המיועדות לקרן הפיצויים נרשמו בסעיף שמהותו גיוס מלוות בארץ, דבר שאינו עולה בקנה אחד עם הייעוד של כספי הקרן. בשנת 2006 בחן החשבונאי הראשי באגף החשכ"ל דאז את שיטת הרישום שיש ליישם בעניין קרן הפיצויים, אך עד מועד סיום הביקורת אגף החשכ"ל לא קבע שיטה מוסכמת לרישום ולדיווח. 
6. 
ב"נוהל מחלקת ערבויות מטעם המדינה", שבו ניתנו גם הוראות הנוגעות ל"קרן לכיסוי הפסדים" ("קרן הערבויות"), חסרה הגדרה מפורשת של המטרות שלשמן הוקמה הקרן. כמו כן, חסרות בו הוראות בדבר מנגנוני בקרה שיבטיחו שכספי הקרן יוצאו אך ורק על אותן מטרות.
7. 
בביקורת נמצא כי יתרת בנק ישראל הרשומה במאזן המדינה ל-31.12.06 אינה נכונה, והיא קטנה בכ-4 מיליארד ש"ח מהיתרה הנכונה. על החשכ"ל לתקן את יתרת הפיקדונות הכלולה ביתרה שגויה זו, ולהפריד בין יתרות הפיקדונות ובין יתרות ה"מזומנים ושווי המזומנים" בכל היחידות והמשרדים של הממשלה. כדי לשפר את הבקרה על היתרות המופקדות בבנק ישראל, על החשכ"ל לשפר את מערך ההתאמות שלו עם הבנק.
ב.     תגובות המבוקרים 

משרד האוצר – אגף החשב הכללי:

1. 
החל משנת 2007 הועבר כל ניהול הקרנות הדו-לאומיות למערכת מרכב"ה, ובוצע מיפוי של כל יתרות הקרנות שהופקדו בחשב הכללי, לרבות התאמה מולן. 

במאזן המדינה לשנת 2007, שיפורסם ב-31.3.08, יוצגו הן ההשקעה של המדינה בקרנות, והן הפיקדונות של הקרנות בחשב הכללי, בהתאם לכללי חשבונאות מקובלים, ולאחר שאומתו כל היתרות. 

מינהלת הגמלאות

הגוף המבוקר: משרד האוצר - אגף החשב הכללי - מינהלת הגמלאות

א.     ממצאי הביקורת

1. 
בשנת 2007 שילמה מינהלת הגימלאות למעלה משישה מיליארד ש"ח לעובדי המדינה ושאיריהם. עם זאת, עליה לוודא שהגמלאים ושאיריהם, לרבות גמלאי מערכת הביטחון, משטרת ישראל ושירות בתי הסוהר, לא ייהנו מקצבאות חריגות. בינואר 2004 בוצע בחוק יסודות התקציב, התשמ"ה-1985 (להלן - חוק יסודות התקציב), תיקון ולפיו גוף מתוקצב וגוף נתמך שנקבעו על ידי הממשלה כקופה ציבורית ימסרו למינהלה דין וחשבון ובו פירוט שכרו של כל עובד שהם מעסיקים הזכאי לקבל ממנה קצבת פרישה. התברר כי המינהלה והחשכ"ל לא הכינו טיוטת תקנות לחתימת שר האוצר בעניין חובת הדיווח כאמור, ולפיכך עדיין לא יושם התיקון לחוק. 
2. 
המינהלה לא קבעה עם מעסיקים בשירות הציבורי הסדרים שבמסגרתם יזרימו לה המעסיקים מידע שוטף שעל פיו תוכל לאתר חריגות בתשלום הקצבאות. 

3. 
המינהלה לא פעלה די נגד התופעה שרבים מהגמלאים אינם עומדים בחובת הדיווח למינהלה על אירועים שיש להם השלכה על קצבתם כגון, קבלת משכורת או קצבה נוספת מאוצר המדינה או מקופה ציבורית. נוסף על כך לא השתמשה המינהלה במידע שממציא לה כל גמלאי בכל שנה כדי לאתר את הכנסותיו הנוספות משכר ומקצבאות מאוצר המדינה או מקופות ציבוריות. 
4. 
בשנים 2006 ו-2007 שלחה המינהלה לגמלאים שאלונים כדי לאתר חריגות בתשלומי קצבאותיהם, ובעקבות זאת היא פעלה לתיקון חלקי של החריגות. המינהלה לא נקטה צעדים נגד גמלאים שלא שיתפו פעולה במילוי השאלונים ובהחזרתם למינהלה. לגבי הגמלאים שנמצא כי קיבלו תשלומי יתר, לא בדקה המינהלה אם יש מקום לדרוש מכל אחד מהם החזרים רטרואקטיביים. 
5. 
המדינה חתמה עם קרנות פנסיה וגופים ציבוריים על הסכמי רציפות זכויות פנסיה. הועלה כי המינהלה משלמת את התשלומים בלא לבצע בקרה מספקת, כי היא לא טיפלה ביעילות בחובות שחבים לה גופים אלה בגין תשלומי השתתפות, וכי אינה גובה ריבית והפרשי הצמדה בגין החובות אלא מסתפקת בגביית סכום הקרן.

6. 
הועלו ליקויים בפיקוח של המינהלה על האופן שבו גופים במערכת הביטחון מיישמים את הוראות החוק. על פי תכנית העבודה של המינהלה לשנת 2006, היא הייתה אמורה לעשות ביקורת בגופים אלה וכן במשטרת ישראל ובשירות בתי הסוהר בעניין תשלומי הקצבאות שלהם; אך הביקורת לא בוצעה.

רשות החברות הממשלתיות

אשרא - החברה הישראלית לביטוח יצוא בע"מ

הגופים המבוקרים: אשרא - החברה הישראלית לביטוח יצוא בע"מ; משרד האוצר – אגף החשב הכללי, רשות החברות הממשלתיות; משרד התעשייה, המסחר והתעסוקה 

א.      ממצאי הביקורת

1.
חברת אשרא, ששמה הקודם היה "החברה הישראלית לביטוח סיכוני סחר חוץ בע"מ", הוקמה כחברה ממשלתית שנועדה לשמש מכשיר לעידוד הייצוא באמצעות מתן ביטוח וערבויות ליצואנים שחברות הביטוח הפרטיות אינן יכולות לסייע להם. העובדה שרק כ-10 יצואנים מבין כ-925 היצואנים העושים עסקאות יצוא לטווח הבינוני והארוך נזקקים לשירותי החברה, והעובדה שיש חלופות לביטוח עסקאות יצוא לטווח הבינוני, מדגישות את השאלה בדבר זכות קיומה של החברה במתכונת הקיימת. לא נמצא שרשות החברות, משרדי האוצר והתמ"ת בחנו כראוי אם אפשר לבטח עסקאות יצוא לטווח הבינוני והארוך, באמצעות השוק הפרטי, בערבות המדינה ובפיקוח אגף החשכ"ל, כפי שהציע דירקטוריון החברה, או שעדיפה החלופה של ביצוע כל פעולות החברה במסגרת חברה-בת של ענבל. 

החברה אינה פועלת לפי שיקולים עסקיים עצמאיים שלפיהם אמורה לפעול חברה ממשלתית, והדירקטוריון שלה אינו קובע את מדיניותה הכללית ואת הפעולות הפיננסיות שעליה לעשות, וגם אין לו סמכות לקבל החלטות בעניין ביטוח של עסקאות יצוא; מדיניות החברה ופעולותיה העסקיות נקבעות בידי אגף החשכ"ל, שרוצה להקטין סיכונים באמצעות צמצום היקף הכספי של עסקאות היצוא. מתכונת פעולה זו, שהיא מתן שירותים תיפעוליים לאגף החשכ"ל, אינה כרוכה כלל בסיכונים עסקיים ואינה תואמת פעילות של חברה ממשלתית, ולכן אין סיבה שתיעשה דווקא באמצעות חברה ממשלתית. בתכנית העבודה של אגף החשכ"ל לשנת 2007, כלולה תכנית ל"שינוי מבני בחברת אשרא", בה יבחן האגף את האפשרות להעביר את פעילות הביטוח של החברה לחברת "ענבל". עד דצמבר 2007 לא נקט אגף החשכ"ל צעדים כלשהם ליישום האמור בתכנית העבודה בעניין החברה. 

2.
בהצעת ההחלטה להפרטת פעילות הטווח הקצר שהגישה הרשות במרס 1998 לוועדת השרים לענייני הפרטה, ובבקשתה מוועדת הכספים של הכנסת לאשר את ההחלטה, לא התייחסה הרשות לכך שהמתכונת המוצעת שהחברה תשמש רק "זרוע ארוכה" של אגף החשכ"ל בביצוע החלטותיו בעניין השימוש בערבות המדינה - אינה עולה בקנה אחד עם מתכונת פעילותה של חברה ממשלתית ושל סמכויות הדירקטוריון שלה. הרשות השלימה את הליך ההפרטה בלא שהתקבלה החלטת ועדת השרים בנושא, והפעילות בתחום זה נותרה בידי החברה. יוצא אפוא שהרשות לא מילאה כראוי את תפקידה. החברה והרשות לא יישמו עד אוקטובר 2007 את החלטת ועדת השרים לשינוי מסמכי ההתאגדות של החברה, על אף השינוי המהותי בפעילותה ובסמכות מוסדותיה.

3. 
תהליך קבלת ההחלטות באגף חיתום ובוועדה הפנימית של החברה לא היה מוסדר בנהלים, לא נקבעו אמות מידה לקבלת החלטות ולא תועדו הנימוקים להחלטות. בהיעדר נהלים ובהיעדר תיעוד אין לדעת מדוע הוחלט לדחות בקשות מסוימות ולהעביר את האחרות לוועדות החשכ"ל. ממסמכי החברה ואגף החשכ"ל אין לדעת מדוע החליטה החברה להעביר לאישור החשכ"ל עסקאות שלפי סיווגן היא לא הייתה צריכה לכאורה להעביר. נמצא שהחשכ"ל לא דרש מהחברה להסביר מדוע המליצה לאשר ביטוח לעסקאות האמורות. על אגף החשכ"ל לעגן נושא זה בנהלים שבהם ייקבעו דרכי שיתוף הפעולה בינו ובין החברה. אגף החשכ"ל לא בדק איזה חלק מהפרמיה שגובה החברה ראוי שהיא תעביר לקופת המדינה; זאת בהתחשב בסיכון שהמדינה מקבלת עליה, בעלויות התפעוליות של החברה. לא נמצאו מסמכים המעידים שהחברה בוחנת באופן שוטף את שיעורי הפרמיה שהיא גובה, באמצעות השוואה לפרמיות שגובות חברות דומות, לתנאי הביטוח שהן נותנות ולתכניות ביטוח דומות. על אגף החשכ"ל לדרוש זאת מהחברה.  

4.
החברה אינה מחויבת להפקיד את יתרות כספיה באגף החשכ"ל, אך היא עושה זאת ביזמתה. הועלה כי הדבר נעשה על סמך נוהג והסכמות, ולא על סמך הסכם כתוב וחתום המסדיר את תנאי הפיקדונות, דבר שאינו עולה בקנה אחד עם כללי מינהל תקין. 

5.
מרבית פוליסות הביטוח שהנפיקה החברה בשנים 2006-2003 היו נגד סיכונים פוליטיים לטווח ארוך, ומשנת 2005 חלה ירידה ניכרת במספר ובהיקף הכספי של פוליסות נגד סיכונים פוליטיים ועסקאות לטווח ארוך. נמצא שהחברה לא דיווחה על הנתונים האלה ומשמעויותיהם לאגף החשכ"ל, לרשות החברות ולשרים. החברה ואגף החשכ"ל לא בחנו את הסיבות לשיעור הנמוך של פוליסות שהונפקו לעומת מספר האישורים העקרוניים שאישר האגף, וממילא לא הפיקו לקחים לשיפור השירות ליצואנים ולעידוד היצוא. ריכוז הנתונים על  הבקשות שנדחו על ידי החברה והסיבות לדחייתן ושיעור השיעורים שמומשו היה יכול לשמש מקור מידע חשוב על פעילות החברה ולקוחותיה הפוטנציאליים, לצורך קבלת החלטות על עדכון מכסות הביטוח ופתיחת מדינות חדשות לביטוח, המשך מעורבות המדינה בתחום הנדון והמשך פעילותה של החברה במתכונת הנוכחית. 

6. 
החברה לא מילאה באופן שוטף את חובותיה ולא המציאה לרשות החברות הממשלתיות הסברים ונתונים שהתבקשו ממנה. בעקבות זאת התריעה הרשות לפני החברה כי אי-הגשת המידע הנדרש בחוזרי הרשות פוגע ביכולת הרשות למלא את התפקידים המוטלים עליה לפי חוק החברות הממשלתיות. 

7. 
נמצא שאגף החשכ"ל לא קבע כללים ונהלים בעניין סדרי עבודת הוועדות הבין-משרדיות הפועלות באגף החשכ"ל, קריטריונים לאישור העסקאות; תדירות ההתכנסות של הוועדות והמניין החוקי הדרוש לקבלת החלטותיהן; מתכונת לרישום פרוטוקולים מדיוני הוועדות; הליך להגדרת מדינות יעד - לחיסוי ביטוחי על ידי החברה, לאישור מסגרות חשיפה למדינות ולהגדלת החשיפה; פיקוח ובקרה בכל הנוגע לביצוע החלטות הוועדות; ניהול מאגר נתונים. החשכ"ל גם לא קבע כללים ברורים לתדירות הבדיקה מחדש של החלטותיו בנוגע למעמד מדינות בנושא חיסוי עסקאות, לרבות האפשרות לפתוח מדינות נוספות לחיסוי. עולה מהמסמכים, כי בשל הזמן הארוך הכרוך באישור הבקשות ויתרו כמה יצואנים על שירותי החברה, וחלקם מצאו אלטרנטיבות בשוק הפרטי, וכי מדובר בעסקאות בסכומים גדולים מאוד. כתוצאה מאי-ביטוח העסקאות על ידי החברה הפסידה החברה,לטענתה, פרמיה בסכומים ניכרים. הבקרה שקיים אגף החשכ"ל על פעילות החברה ומחויבותה כלפיו הייתה מוגבלת ובלתי מספיקה. יש טעם לפגם בעובדה שאגף החשכ"ל, המקבל את ההחלטות בענייני החברה, הוא גם הגוף שאמור לעשות פיקוח ובקרה על יישומן ועל תוצאותיהן. 

8.
בידי אגף החשכ"ל לא היו נהלים המגדירים את יעדי הקרן לכיסוי הפסדים ואת אופן ניהולה ומנגנוני פיקוח ובקרה שיבטיחו שכספי הקרן ישמשו אך ורק לאותם יעדים. 

9.
הצגת סעיף הזכאים בדוח השנתי של החשכ"ל על מאזן המדינה ללא פירוט של יתרות הזכות הכלולות בו, ובכללן יתרת הקרן לכיסוי הפסדים, אינה עולה בקנה אחד עם ההצהרה בדבר "מתן גילוי נאות למכלול יתרות הזכות של הממשלה". 

10. 
משרד התמ"ת לא קבע קריטריונים להשגת היעדים באמצעות החברה. מעורבות המשרד, שמופקד בין היתר על הטיפול ביצוא הישראלי, בקביעת מתכונת פעילותה של החברה, תפקידיה ואופן שילובה בפעולות הגופים הממשלתיים לעידוד היצוא, לא מספיקה. משרד התמ"ת לא קבע פרמטרים שלפיהם אפשר להעריך, בין היתר, את מה שבוצע ובאיזו מידה הושגו היעדים שנקבעו לחברה בתכניות העבודה. היעדים שנקבעו לחברה היו כלליים ולא היה בהם כדי לגרום לשינוי ממשי בהיקף פעילותה, הם גם לא נקבעו בשיתוף עם החשכ"ל, ולכן ספק אם החברה תפעל להשגתם.

11. 
לרשות אין משקיף הנוכח בישיבות ועדות החשכ"ל, כך שנמנעה ממנה היכולת לעקוב אחר הפעילות הכרוכה בליבת הפעילות של החברה - ביטוח עסקאות יצוא, שלשמו היא הוקמה כחברה ממשלתית.

12.
על רשות החברות לבחון בתאום עם משרד המשפטים את האפשרות שנושאי משרה לא פעילים בחברה ממשלתית יחתמו על התחייבות לשמור על ההגבלות בעניין השימוש במידע עסקי של החברה, ולשקול קביעת "תקופת צינון" בשינויים המתחייבים מהשוני במעמד.
ב.      תגובות המבוקרים

רשות החברות הממשלתיות

1. 
רשות החברות ערה לבעייתיות שבתפקודה של אשרא כחברה ממשלתית, בעייתיות שעליה מצביעה הביקורת, ותבחן בעתיד הקרוב, ביחד עם אגף החשב הכללי, חלופות אפשריות למעמדה הנוכחי של אשרא כחברה ממשלתית.

משרד האוצר – אגף החשב הכללי 

1. 
שאיפת אגף החשכ"ל איננה להקטין את הסיכון על ידי צמצום ביטוח עסקאות יצוא, כי אם לסייע ליצוא, תוך מדידת הסיכון וניהול הסיכון במסגרת כתב הערבות, וכן ולוודא כי הסיכונים הנלקחים על ידי המדינה הינם סבירים, ביחס לתועלת למשק הלאומי. 

אשרא - החברה הישראלית לביטוח יצוא בע"מ 

3.
החל משנת 2006 קיימים נהלים בחברה, בכל הנוגע לתהליך קבלת ההחלטות באגף החיתום ובוועדת החיתום הפנימית של החברה. נהלי החברה אף נבדקו על ידי גורם חיצוני ונמצאו תקינים. הנהלים מעודכנים בהתאם לצורך מעת לעת, וימשיכו להתעדכן כך בעתיד. 

החברה מגבשת נוהל דיווח לעניין בקשות שנדחו על ידה. הנושא באחריות החברה, ועתיד להסתיים עד מחצית ראשונה של שנת 2008.
משרד האוצר – אגף החשב הכללי 

3.
החברה הינה הזרוע המקצועית לעניין החיתום והסיכון. כל מדינה אשר לדעתה המקצועית של החברה יש צורך בפתיחתה, מובאת לדיון בוועדה. במידה ולדעתה המקצועית של החברה אין מקום לפתיחת המדינה, הנושא לא צריך לבוא לדיון בוועדה. 
אשרא - החברה הישראלית לביטוח יצוא בע"מ

4.
קיים הסכם בכתב בין החברה לבין אגף החשכ"ל, המסדיר את תנאי הפקדונות של החברה אצל החשכ"ל, החל מחודש אפריל 2005. 
משרד האוצר – אגף החשב הכללי

4. 
בכל עסקה המובאת לדיון בוועדה הבינמשרדית, מציגה החברה את העסקה ואת כל השיקולים שעמדו בפניה טרם הבאתה לדיון בוועדה.

אשרא - החברה הישראלית לביטוח יצוא בע"מ

5. 
בהתאם לנוהלי החברה, היא בודקת את המדינות בהן יש ביקוש לביטוח או צפי לביטוח. החברה איננה סבורה שיש צורך או מקום (ואף אין בידיה את המשאבים), לבצע בדיקה גורפת של כל המדינות באופן שוטף, אלא רק את אותן מדינות בהן קיים פוטנציאל לביטוח על ידי החברה. לגבי מדינות אלו – מתבצעות בדיקות תכופות ובאופן תדיר ושוטף, בחלק מהפעמים אפילו בתדירות גבוהה יותר מפעם בשנה. במהלך ביצוע הבדיקות, מעדכנת החברה אף את הדירוג של המדינות הנבדקות.
משרד האוצר – אגף החשב הכללי

5. 
הקריטריון העיקרי לאישור או דחייה של עסקה, הינו הסיכון, והוא כולל בתוכו קריטריונים כלכליים, פוליטיים ומדיניים רבים, שאינם ניתנים לכימות. הדיון בוועדה וההחלטה בדבר אישור עסקה, נסמכים על הנתונים הכלכליים, הפיננסים, הפוליטיים והמדיניים על מדינת היעד והקונה המסחרי, על מדיניות חברות אחרות בעולם, דירוגים של חברות בעולם, ועוד, שמובאים בפני הוועדה לצורך החלטה מושכלת. כל הנתונים כאמור קיימים בדוחות המוגשים לוועדה, ואין לדעת החשכ"ל מקום להכניסם לפרוטוקול האישור. עם זאת הוחלט להכניס לפרוטוקול את עיקרי הדיון והנקודות העיקריות שעלו בוועדה.
לעניין פתיחת מדינות הסגורות לחיסוי, כאשר ישנו ביקוש לחיסוי למדינה מסוימת ומצבה הפיננסי או הפוליטי מאפשר זאת, פונה החברה, במסגרת הוועדה הבינמשרדית, לאישור פתיחת המדינה. החלטה לפתיחת מדינה ותקרת החיסוי בה, נקבעת על פי הנתונים הכלכליים, הפיננסים והמדיניים של אותה מדינה, ולא ניתן לכמת את הקריטריונים.

אשרא - החברה הישראלית לביטוח יצוא בע"מ 

7. 
שיעורי הפרמיה הנגבים על ידי החברה, מבוססים על עקרונות והסכמים מקובלים על כל המדינות החברות בארגון ה-OECD. לפיכך, אין משמעות לבחינה שוטפת של שיעורי הפרמיה שהחברה גובה. קיימים בחברה נהלים מפורטים בעניין פתיחת מדינה לחיסוי וקביעת המכסה לאותה מדינה. החברה פועלת במתכונת ובהיקף דומה למרבית המדינות החברות בארגון ה-OECD, בכל הנוגע להשענות על מקורות המדינה, מספר היצואנים אותם היא משרתת, והיקף העסקאות המתבצעות על ידה בכל שנה.     

משרד האוצר – אגף החשב הכללי 

7. 
מקורות הקרן לכיסוי הפסדים הינם מכלל ערבויות המדינה, ולא רק מערבויות לסחר חוץ, ועל כן מהווה קרן זו כרית לכלל ביטחון הערבויות. כך ניהול הסיכונים על כלל ערבויות המדינה הוא נכון יותר, כאשר סך הביטחונות משמש כ"כרית בטחון" לכלל הפעילות, דבר המאפשר גמישות גבוהה יותר.

מערך הפיקוח והבקרה על ערבויות המדינה, וערבות לחברת אשרא, עובר כיום שדרוג במסגרת המעבר למערכת המרכב"ה. 

רשות החברות הממשלתיות

12. 
יו"ר דירקטוריון לא פעיל אינו חתום על כל הסכם, ולסוגיה בדבר חובותיו לאחר הפסקת כהונתו, אין כיום התייחסות מפורשת בדין. רשות החברות תבחן עם משרד המשפטים את האפשרות להחתים גם נושאי משרה לא פעילים, על התחייבות הנוגעת לעיסוקיהם בעתיד.

רשות המסים בישראל

פיקוח רשות המסים על העמידה בתנאי 
 החוק לעידוד השקעות הון

הגופים המבוקרים: משרד האוצר – רשות המסים בישראל; משרד התעשייה, המסחר והתעסוקה – מרכז ההשקעות

א.     ממצאי הביקורת

1. 
הביקורת העלתה כי רשות המסים בישראל, במסגרת שומות שהיא עושה למפעלים מאושרים, אינה מקיימת בקרה מספקת על עמידתם בתנאים שנקבעו להם. עקב כך מתעורר חשש כי המדינה מאבדת הכנסות ממסים בסכום ניכר. על הרשות לבחון את הממצאים שהועלו בדוח זה ולגבש מדיניות חדשה לטיפול שומתי במפעלים מאושרים שבמסגרתה ישופרו סדרי בדיקות השומות של המפעלים המאושרים. 

2.
בתכניות העבודה של הרשות לשנת 2005 ואילך נקבע כי תינתן עדיפות גבוהה לטיפול בתיקי מפעלים מאושרים. אולם, בשנים האחרונות פחת במידה ניכרת מספר תיקי המפעלים המאושרים הנבדקים במסגרת תכנית העבודה השנתית של הרשות. 

3.
בביקורת נבדקו 25 תיקים של מפעלים מאושרים. בתיקים לא נמצאו העתקים מתכניות שיווק, אף שמתן ההטבות מותנה בביצוען.

4.
הרשות לא קבעה הסדרי דיווח שיאפשרו לה לקבל מידע עדכני על מפעלים מאושרים שאינם עומדים בתנאי כתב האישור. בהיעדר מידע זה, אין הרשות יכולה לפעול במקרי הצורך במהירות וביעילות, לחיוב המפעלים האמורים במלוא סכום המס שעליהם לשלם.

5.
ב-31.12.06 הפכו כ-46% מהשומות העצמיות של מפעלים מאושרים לשנים 2002-1999 לשומות סופיות, בלא שהן נבדקו. בהיעדר טיפול של משרדי השומה בשומות הללו, זכו מפעלים להטבות מס בלא שנבדקה באופן מעמיק עמידתם בתנאים שנקבעו בכתב האישור. 

מערכת הפיקוח על ניכוי מס הכנסה במקור

הגוף המבוקר: משרד האוצר - רשות המסים בישראל

א.     ריכוז ממצאי הביקורת

1. 
על הרשות לבחון ולהעריך את התחום של ניכוי המס במקור, במגמה לייעל את שיטות העבודה הנהוגות ולהגביר את הבקרה בתחום זה, בשל חלקו הגדול (61.5%) בסך תקבולי המסים הישירים (64%). 
2.
הרשות אינה עושה בקרה שוטפת כדי לבחון את יישום הנחיותיה לעניין ביקורת תיקי ניכויים.

3.
אין קשר שוטף בין חוליות השומה לחוליות ביקורת ניכויים לשם תיאום תכנית הביקורת אצל הנישום כך שביקורת הניכויים תיעשה קודם לקביעת השומה במס הכנסה. הדרישות לתפוקה בתכנית העבודה להכנת שומת ניכויים, גבוהות מדרישות התפוקה לשם זכאות לקבלת פרמיה. מצב זה פוגע במוטיבציה של המפקחים לעמוד בדרישות תכנית העבודה. 

4.
ב-2004 אימצה הרשות את המלצותיה של ועדה שמינתה כדי לבדוק אילו שינויים נדרשים לייעול העבודה של מערך הניכויים באגף; רוב המלצות הוועדה לא יושמו.

5.
הרשות לא ריכזה את הנחיותיה בנושא הניכויים, אף שפעולה זו הייתה מסייעת למפקחים ללמוד את התחום. הרשות גם לא כללה בתכנית הלימודים למפקחי מס את תחום הניכויים.

6.
בניגוד לתפקיד המוטל על המוקד שבו מתקבלים הדוחות על הניכויים, לא נעשתה שם בקרה מספקת של שלמות הדוחות השנתיים על ניכויים במקור ושל סבירות תוכנם.

7.
דוחות שנתיים ידניים שהוגשו למוקד הניכויים של הרשות לא הוזנו למערכת הממוחשבת. בהיעדר דיווח אי-אפשר להשוותם לדוחות החודשיים ונפגעת הבקרה לצורכי קביעת השומה במס הכנסה. במקרים רבים הסכומים שדווחו בדוחות הניכויים השנתיים אינם תואמים לסכומים שדווחו בדוחות החודשיים שהוגשו לאותה השנה. הרשות לא ביקשה מהמנכים הסברים לכך. 

ב.      תגובת המבוקר

רשות המסים בישראל

1. 
על פי החוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי), שעבר בכנסת ביום 27/12/07, כל החייבים בדיווח בניכויים משכר ושלא משכר, מחויבים לדווח באמצעות האינטרנט, כך שנושא הדוחות הידניים יעלם מעצמו. לגבי העבר, הרשות פועלת להדביק את הפער של דוחות שטרם הוזנו למחשב.


מיסוי עסקאות מקרקעין 

הגופים המבוקרים: משרד האוצר – רשות המסים בישראל; משרד המשפטים, הנהלת בתי המשפט; משרד הפנים; מינהל מקרקעי ישראל 

א.     ממצאי הביקורת

1. 
המידע על עסקאות המקרקעין הקיים במאגרי הנתונים של הרשות, איננו מלא, ובעת בדיקת עסקאות אי-אפשר להסתמך רק עליו. אין העברה רצופה ומוסדרת של מידע רלוונטי למשרדי מיסוי מקרקעין מרשויות שלטוניות העוסקות ברישום או פיקוח על מקרקעין: לשכת רישום המקרקעין, ועדות התכנון המקומיות והמחוזיות, הרשויות המקומיות ומינהל מקרקעי ישראל. אפשר ליצור מאגר מידע משולב שישמש את הרשויות השונות שעניינן במקרקעין.

2. 
החל משנת 2006 הונהגה ברשות שיטה חדשה לבחירת עסקאות מקרקעין שייכללו בתוכנית העבודה השנתית לבדיקת שומות. משרדי מיסוי מקרקעין (מסמ"ק) לא עמדו ביעדים שהוצבו בשיטה החדשה.

3. 
מיסוי מקרקעין נצרת מטפל ברוב העסקאות הנעשות על ידי מגזר המיעוטים בצפון הארץ. חלקו של מיסוי מקרקעין נצרת בגבייה של מיסי מקרקעין, הוא הנמוך שבעשרת משרדי מיסוי מקרקעין ברחבי הארץ. להלן עיקרי הסיבות לכך: אי-דיווח על עסקאות מקרקעין או דיווח באיחור רב; ביטולי עסקאות רבות; דיווח על עסקאות בסכום נמוך מהמחיר הריאלי. משרד המשפטים ורשות המסים לא פעלו נגד תופעות אלה. מסמ"ק נצרת אינו מקפיד לאכוף את החוק של תוספת הפרשי הצמדה וריבית על סכומי מס שלא שולמו, ולפיכך חובות מס ניכרים נשחקים עם השנים.

4. 
ועדות הערר דנות בעררים שהוגשו על החלטות מנהל מיסוי מקרקעין. רוב חברי הוועדות עוסקים גם בייצוג נישומים בתחום המקרקעין, ולכן קיים חשש לניגוד עניינים. חלק מחברי הוועדות מכהנים בתפקידם תקופות ארוכות - בין 10 ל-20 שנה. במאי 2006 הגישה הרשות למשרד המשפטים טיוטת הצעת חוק לביטול הוועדות; עד דצמבר 2007, לא קיבלה הרשות את תגובת המשרד על כך.

5. 
כל עסקה של מכירת מקרקעין הנמצאים בישראל עשויה להתחייב במס שבח או במס הכנסה, לפי סיווגה - כעסקה הונית או פירותית. בשנים האחרונות הורדו שיעורי מס שבח, כך שאם עסקת מקרקעין שנעשתה בידי יחיד במישור הפירותי (וככזאת אמורה להתמסות במסגרת מס הכנסה) מסווגת כעסקה הונית (עליה חל מס שבח), יקטן סכום המס. הרשות לא קבעה הנחיות לדרך סיווג העסקאות כפירותיות או כהוניות. נמצאו ליקויים בסיווג עסקאות, שפתחו פתח לנישומים להימנע מתשלום מס. 

6. 
כל עסקה של מכירת מקרקעין הנמצאים בישראל עשויה להתחייב במס שבח או במס הכנסה, לפי סיווגה - כעסקה הונית או פירותית. בשנים האחרונות הורדו שיעורי מס שבח, כך שאם עסקת מקרקעין שנעשתה בידי יחיד במישור הפירותי (וככזאת אמורה להתמסות במסגרת מס הכנסה) מסווגת כעסקה הונית (עליה חל מס שבח), יקטן סכום המס. הרשות לא קבעה הנחיות לדרך סיווג העסקאות כפירותיות או כהוניות. כמו כן, לא נקבעו נהלים להעברת המידע ותיאום בקשר לעסקאות בעלות פוטנציאל לסיווג פירותי, בין מסמ"ק למס הכנסה ולמע"מ. נמצאו ליקויים בסיווג עסקאות, שפתחו פתח לנישומים להימנע מתשלום מס. על משרד מיסוי מקרקעין לעשות שימוש בכלים החוקיים ולדרוש שהטפסים ימולאו כנדרש ויצורפו אליהם כל המסמכים הרלבנטיים, כדי שהמפקחים יוכלו לבדוק השומות בצורה מעמיקה.

7. 
ממצאי הביקורת מעידים על בעיות מבניות מהותיות בפעילות משרדי מסמ"ק. במיוחד יש להדגיש את המתרחש בתחום השיפוט של מסמ"ק נצרת; את השיטה הנהוגה של בדיקת העסקאות בכלל הארץ, ואת הבעיות המבניות בפעילות ועדות הערר. על כן, על הנהלת רשות המסים לבחון הנהגת שינוי בעיקר בתחומים האלה: על רשות המסים להשתמש בכלי אכיפה שהעמיד המחוקק, ובין היתר יש להטיל קנסות על הגשת דיווחים באיחור, הפוגעת בגביית המס. 

ב.     תגובות המבוקרים

משרד המשפטים

1. 
התקיימו פגישות עם רשות המסים, בניסיון לסכם את אופן ותנאי שיתוף הפעולה.

משרד האוצר - רשות המסים בישראל

3. 
לסכומי מס שלא שולמו במועד, יווספו הפרשי הצמדה וריבית וקנס בגין אי תשלום במועד. פעולה זו מבוצעת באופן אוטומטי על ידי המחשב, כך שלפקיד במשרד אין שיקול דעת. קנס אי ההצהרה מוטל על סכומי הקרן. למנהל קיימת הסמכות על פי סעיף 94(ג), לפטור אדם מתשלום הפרשי הצמדה וריבית, וכן מהקנס כולו או מקצתו.

משרד המשפטים

4. 
מחלקת מינויי שר, אשר פועלת תחת היועץ המשפטי למשרד, הפיצה שאלונים לחברי ועדות ערר מס שבח, על מנת לבחון את המשך כשירותם בוועדות. כמו כן, עוסקת המחלקה בפיתוח והבניה של מודל לבחירת חברים לוועדות, לרבות מעקב אחר תקופות המינוי, וכו'. הקריטריונים שנקבעו בדבר ניגוד עניינים, לרבות התחייבות המועמד לעמוד בהם, יועברו לבחינה מחודשת של יו"ר מועצת בתי הדין המינהלים, שהחלה לפעול בהרכב חדש מסוף 2007.

הנהלת בתי המשפט
4. 
אין הנהלת בתי המשפט מתנגדת שהחוק יתוקן, אך יצוין כי ניתן יהיה למנות שופטים בדימוס לדון בערעורים אלה. אם לא תתקבל ההצעה להסמיך שופטים בדימוס לדון בערעורים, תיבחן האפשרות למנות שני שופטים נוספים לבתי המשפט המחוזיים, וכן תיבחן ההצעה להסמיך את השופט בערעור, למנות לידו יועץ  מקצועי, בדומה לערעורי מע"מ.

משרד האוצר - רשות המסים בישראל

6. 
סעיף 73 לחוק מס שבח קובע את הפרמטרים שהנישום חייב להצהיר עליהם, אשר מהווים בסיס לחישוב השבח/רכישה. בטופסי ההצהרה ישנם פרטים  נוספים מעבר לקבוע בסעיף 73. פרטים אלו נדרשים על פי סעיף 96. כאשר המפקח עובד על ההצהרה,  וחסר לו נתון כל שהוא העלול להשפיע על החלטתו בשומה, הוא דורש מסמכים על פי סעיף 96, וכאשר המידע לא מושלם, הוא רשאי להוציא שומה על פי מיטב השפיטה.

כל המידע הרלוונטי משודר למחשב, הן בשומה והן במערכות אחרות. בכל מקרה, כאשר על המפקח להסתמך על עסקאות להשוואה, אין מנוס מלעיין בתיק העסקה המשמשת להשוואה. המנהל משתמש בכל הכלים החוקיים העומדים לרשותו לפי הצורך. כאשר חסר נתון לצורך ביצוע השומה, המפקח דורש את הפרטים, ואף משתדל להשלימם ממאגרי המידע העומדים לרשותו.

7. 
קנס אי הצהרה במועד מוטל על הפיגור ממועד חובת ההצהרה על פי החוק, למועד ההצהרה על ידי הנישום. הצהרות שהוגשו בפיגור ידועות, ועל הצהרות אלו מוטל קנס אי הצהרה במועד, בהתאם לחוק. הקנס מוטל כאחוז מהמס שנקבע בשומה, לכן בשומה פטורה לא מוטל קנס.  

הטיפול בתלונות על עובדי רשות המסים

הגוף המבוקר: משרד האוצר - רשות המסים בישראל

א.     ממצאי הביקורת

1.
על פי הוראות תקנון שירות המדינה (התקשי"ר), התלונות המתקבלות במשרד מסוים ינותבו לגוף הממונה על הטיפול בתלונות במשרד. ואולם התלונות על עובדי הרשות מנותבות לשתי כתובות: למבקר הפנים של הרשות ולקב"ט של אגף המכס ומע"מ. 

2.
הקב"ט של אגף המכס ומע"מ לא רשם רישום מפורט באשר לתלונות שטיפל בהן, אלא רק רישום של התלונות הנמצאות בטיפול. לכן אי-אפשר לעמוד על טיב טיפולו בתלונות.

3.
על פי התקשי"ר, הממונה על הטיפול בתלונות במשרד צריך לדווח לנציבות שירות המדינה על תלונות שהתקבלו, אבל הרשות לא נהגה לדווח לנש"מ דרך קבע, לא על תלונות שהתקבלו אצלה ואף לא על פתיחה בחקירה, אלא דיווחה רק לאחר שהחקירה הסתיימה.

4. 
עם איחוד אגפי המסים בספטמבר 2004 נכלל שירות עיבודים ממוכנים (שע"מ) במסגרת הרשות, ולמרות זאת לא מונה ביחידה לביקורת פנים עובד בעל ידע בתחום המחשוב שתפקידו לבדוק תלונות מקצועיות על שע"מ.

5.
באגף מס הכנסה עובדים כ-3,100 עובדים, המבצעים כ-20 מיליון פעולות מחשב בחודש, ובאגף המכס ומע"מ עובדים כ-1,800 עובדים. בכל אחד משני האגפים יש עובד אחד שמתפקידו לאתר שימושים לא ראויים במחשב. על עובד זה מוטלות משימות נוספות, ומשום כך נפגעות הפעולות לאיתור דליית מידע אסורה. מנהלי משרדי השומה לא השתמשו בכלי ייעודי שהועמד לרשותם כדי לאתר שימוש אסור במידע.

6.
על פי נוהל שהוציא משרד ראש הממשלה, תחום אבטחת המידע נתון בידי הממונה על אבטחת מידע בכל משרד. אולם לעתים בדקו את הטיפול בעברות של אבטחת מידע עובדי ביקורת פנים, וכך נוצרה אי-בהירות שפגעה בטיפול בתלונות.

7.
לעתים לאחר שעובד נתפס מבצע עברות של אבטחת מידע התארך הטיפול בעניינו, ומאחר שלא ננקטו נגדו צעדים הוא המשיך לדלות מידע אסור. בכך יש פגיעה של ממש בפרטיות הנישומים ובהרתעה מלעבור עברות בתחום אבטחת מידע.

8. 
על הרשות לקבוע נוהלי עבודה ברורים, ובייחוד בנושא אבטחת מידע, זאת כדי שכל תלונה תטופל כהלכה עד למיצוי הדין עם עוברי העבירות, אם אכן עברו עבירות. כדי להגביר את המודעות ואת ההרתעה יש מקום לפרסם את העבירות ואת אמצעי המשמעת שננקטו. ראוי שהרשות תפעל ברוח המלצת משרד מבקר המדינה, ולפיה יש להציג את נושא המשמעת בקביעות בפני הנהלת הרשות כדי להגביר את מודעוּתה לנושא ולהעלותו על סדר יומה.

ב.      תגובות המבוקר

רשות המסים בישראל

1. 
החל מחודש נובמבר 2007 מתנהל רישום ממוחשב של התלונות על ידי הקב"ט. הרישום מועבר למחלקת כוח אדם, ומוקלד למערכת נש"מ על פי הקריטריונים שנקבעו.

2. 
טופסי דיווח על תלונה הועברו לממונה על אבטחת מידע ולחטיבת ביקורת פנים, על מנת להעביר לאחראי על המשמעת את הדיווחים והתלונות שמתקבלים.
3. 
דיווחים שמועברים לאחראי על המשמעת, מדווחים במערכת משמעת נש"מ, כנדרש.

4. 
בשלב ראשון אושר על ידי נש"מ תקן לחטיבת הביקורת הפנימית, לצורך בדיקות הקשורות למערכות מיחשוב.

5. 
נוספו שני עובדים למחלקת אבטחת מידע באגף מס הכנסה. הרשות פועלת להגדיל את המחלקה בעוד עובדים. בתאריך 1.1.08 נש"מ אישרה לאגף מכס ומע"מ תקן נוסף של "ממונה אבטחת מידע", לצורך תגבור נושא אבטחת המידע. איוש התקן נמצא בהליכים. 

6. 
במחלקת אבטחת מידע, הוכן נוהל רענון לשאילתת מחשב שפותחה במחלקת אבטחת מידע, המאפשרת מעקב של המנהלים אחר השימוש של עובדי המשרדים בנתוני המחשב.

פיצוי גופים ציבוריים על נזק ישיר שנגרם להם במלחמת לבנון השנייה 

הגופים המבוקרים: משרד האוצר - אגף התקציבים, רשות המסים בישראל; משרד המשפטים; משרד הפנים 

א.     ממצאי הביקורת

1. 
על שר האוצר והרשות לגבש הנחיות ברורות בנוגע לסוגיה אם לפצות את הגופים הציבוריים שניזוקו ובנוגע לנסיבות העברת הפיצויים, לאופן העברת הפיצויים ולפיקוח על השבת המצב לקדמותו באזורים שנפגעו. על משרד האוצר והרשות, בשיתוף עם הרשויות המקומיות, לקבוע נוהל שיבטיח שהפיצויים ישמשו לשיקום הנזקים ולא "ייבלעו" בפעילות אחרת של הרשויות המקומיות.

2. 
נמצא כי היו מקרים שבהם הגיעו השמאים למבנה של גוף ציבורי שנפגע מבלי שמנהל הגוף הציבורי או נציג מטעמו נכחו שם. השמאים קיבלו דיווחים וסיירו במקום הפגיעה, לעתים בליווי נציג מטעם הרשות המקומית בלבד. לכן לעתים הנזקים לא אותרו במלואם, לא הוערכו כראוי וממילא לא תוקנו במלואם.

3. 
שר האוצר והרשות לא הסדירו את מתן הפיצויים בגין הנזק הישיר שנגרם לגופים אלו; מקצת הגופים קיבלו פיצוי כבר במהלך המלחמה, אולם אחרים לא קיבלו פיצוי עד נובמבר 2007. לא ניתן היה לקבל מהרשות וממשרד האוצר נתונים על הסכום הכולל ששולם לגופים הציבוריים בגין הנזק הישיר שנגרם להם. 

4. 
נמצא כי במקרים שבהם הוחלט על מתן פיצוי לגופים ציבוריים, חלקם לא קיבלו את הפיצויים בפועל. הרשות לא קבעה מנגנון להעברת כספי הפיצויים לניזוקים כדי להבטיח את השבת המצב לקדמותו. 

5. 
בחלוף יותר משנה מתום המלחמה לא קיימו מקבלי ההחלטות כל דיון ממצה בסוגיה חשובה זו, ועדיין אין החלטות ונהלים ברורים בדבר הזכאות לפיצויים בגין נזק ישיר שנגרם לגופים ציבוריים.

ב.      תגובות המבוקרים

רשות המסים בישראל

2. 
היות שהמבנים הם בניהולה של העירייה שבשטחה הם בנויים, אנשי מס רכוש הגיעו תמיד עם אנשי העירייה. מתפקידם של אנשי העירייה היה להביא את מנהלי המבנה הרלבנטיים. 

4. 
העברת הכספים לרשויות נעשית על פי חוק: "למי שהיה בעל הנכס ביום בו נגרם הנזק, או מי שהוכיח להנחת דעתו של המנהל כי הוא הנושא בהוצאות שיקום הנזק או שניהם, הכל לפי שקבע המנהל". בשיקום נזקי מבנה השתמשה קרן הפיצויים בפיקוח של חברות בקרה אשר עקבו אחר מהלך השיקום. התשלום בוצע לפי התקדמות העבודה. לעניין נזקי התכולה, פעלה הרשות על פי האמור בחוק והאמור לעיל.

5. 
לאור הערות המבקר, נערכה ישיבה בה השתתפו הגורמים המקצועיים מחטיבת שומה וביקורת ומהחטיבה המשפטית, לצורך מתן מענה מהפן המשפטי לעניין הזכאות. בדיקת העניין עם כל הגורמים המתאימים תימשך. 

משרד המשפטים 

5. 
חוק מס רכוש וקרן פיצויים, הינו באחריות משרד האוצר. ככל שמשרד האוצר סבור, שאין מקום לפצות גופים מסוימים בגין נזק ישיר, הרי שעליו לבחון את אפשרות תיקון חקיקה בעניין זה. התזכיר, שינוסח על ידי משרד האוצר, ככל שזה יחליט על תיקון חקיקה, יועבר לבחינת משרד המשפטים.

משרד הבינוי והשיכון

בתים שנבנו בשיטת הבנייה הקלה

הגופים המבוקרים: משרד האוצר; משרד הבינוי והשיכון; עיריית באר שבע; עמידר - החברה הלאומית לשיכון בישראל בע"מ 

א.      ממצאי הביקורת

1. 
הבדיקה התמקדה באזור דרום הארץ - שבו הוקמו בשיטה זאת כ-5,460 בתים - ובעיקר בשכונת נחל בקע בבאר שבע ובשכונת שפירא באופקים. עד לאוגוסט 2007 שילם המשרד בגין שיפוצים של בתים שנבנו בשיטת הבנייה הקלה סכום של כ-110 מיליון ש"ח, ששימש ברובו לתיקונים של כ-2,800 בתים באזור דרום הארץ. אף על פי שהסכומים שהושקעו בשיפוצים היו גבוהים יחסית, לא היה בהם כדי לתקן או לשפץ את הבתים כראוי. היה ראוי שהמשרד יעשה סקר מקיף שיציג בפניו את מכלול הליקויים בכל הבתים, ועל פיו יחליט כיצד לנהוג בכל בית ובית. המשרד לא עשה סקר מקיף אלא הסתפק בבדיקות פרטניות בבתים שדייריהם התלוננו על ליקויים. כמו כן, לא נמצא שהנהלת המשרד קבעה מדיניות ואמות מידה בכל הנוגע לשיפוצים, למשל בגין אילו ליקויים יש לשפץ בית ומהו הסכום המרבי שיש לשלם תמורת שיפוץ של בית. 

2. 
במבנים התגלו ליקויים וכשלים הנדסיים שמקורם בהרכבה הראשונה, ואף על פי שבמהלך השנים בוצעו בהם תיקונים, עדיין מצויים בהם כמה מהליקויים. נמצאו אי-התאמות יסודיות בין דרישות מפרט מכון התקנים הישראלי, ובין הקיים בפועל, לדוגמה: מפרט 422  של מכון התקנים - בתי קבע נמוכים למגורים (להלן מפרט 422), קבע כי בעת איטום גג רעפים יש להתקין יריעות איטום מתחת למערכת התשתית הנושאת את הרעפים, אך בדגם מסוים של בתים הונחו בפועל הרעפים ללא תשתית, ועל כן חדרו מי גשמים מבעד לגג. מלבד ליקויים שמקורם בטיב החלקים המרכיבים את הבתים נמצאו בבתים ליקויים הנובעים מהרכבה לא נכונה של אותם חלקים, ובעיקר מהרכבה לא נכונה של שלד המבנה עצמו (הקונסטרוקציה): על פי הערכתו של מחוז הדרום במשרד מדצמבר 2004, ליקויי קונסטרוקציה אותרו ב-15% מכלל הבתים שהוקמו בדרום הארץ. 

3.
כדי לתקן את הליקויים בבתים הללו יש להשתמש בחלקי חילוף מתאימים. לשם כך היה צריך המשרד להכין מלאי סביר של חלפים. נמצא שהדבר לא נעשה, ובשל כך פעמים רבות לא נרכש חלק מפריט מסוים - כמו מסגרת של דלת או של חלון - שנפגע, אלא נרכש בשלמותו, והדבר גרם להגדלת ההוצאות. 

4. 
לא נמצא תיעוד שלפיו הפעיל המשרד מערך פיקוח ובקרה אחר פעילותה של חברת שיכון ופיתוח לישראל בע"מ, שטיפלה בתיקון ובשיפוץ של הבתים מטעם המשרד. לא נמצא גם תיעוד שלפיו קבע המשרד כללים, נהלים ואמות מידה לטיפול בבתים, ולא שקיבל דיווחים שוטפים על הטיפול בהם לצורך הפקת לקחים. המשרד לא ביצע בדיקות מדגמיות כעבור פרק זמן כלשהו ממועד ביצוע התיקונים כדי לעמוד על טיבם ועל עמידותם.

5. 
רק בשנת 2004 נודע למשרד לראשונה - ובדיעבד - על כך שבתים רבים נפגעו מטרמיטים, ואובחנו בהם נזקים כבדים. המשרד ביצע הדברה ב-2,147 מ-3,218 הבתים שנבדקו ונמצאו פגועים. אך המשרד לא פעל להוספת ההגנה המכנית, כאמור במפרט 422 .

6. 
נציגי משרד מבקר המדינה סיירו ב-24 מ-364 הבתים שמנהלת חברת עמידר עבור המשרד בשכונת נחל בקע בבאר שבע. הבדיקה העלתה ליקויים יסודיים ב-20 מן הבתים, ובכלל זה שקיעת מרצפות, כרסום של רכיבי עץ על ידי טרמיטים, ריקבון החיבורים שבין רצפה לקיר והיעדר ציוד לכיבוי אש. נמצא כי עבור הפריטים שהוחלפו או תוקנו ב-41 בתים בנחל בקע גבתה עמידר משוכרי הבתים דמי השתתפות עצמית, ואילו המשרד מימן החלפתם של פריטים זהים בבתים כאלה שמכר, ללא דמי השתתפות. 

7. 
משרד מבקר המדינה מעיר כי על המשרד או העירייה להקים מתקנים לכיבוי אש גם ברחובות שכונת נחל בקע. כמו כן, מעיר המבקר כי על המשרד והעירייה להשלים בהקדם את ה"רה-ארגון" בתחבורה הציבורית לרווחת התושבים.

8. 
בעלי ההיתר להקמת שכונות בשיטת הבנייה הקלה לא הגישו בקשה לקבל תעודת גמר המעידה על תקינותם ועל התאמתם של הבתים לתקנים, וממילא לא העניק מהנדס הוועדה המקומית לתכנון ובנייה באר שבע, תעודה כזאת במועד הדרוש. 

ב.      תגובות המבוקרים

משרד הבינוי והשיכון

1. 
הבתים ששופצו, חלקם בסכום גבוה יחסית, שופצו לדעת המשרד, כראוי. המשרד ערך סקרים בכל הדירות, בפרויקטים בהם נתגלו בעיות והוגשו תלונות. המשרד לא ביצע סקרים בפרויקטים בהם לא היה ידוע על ליקויים, ולגביהם לא התקבלו תלונות. מנהל מינהל תכנון והנדסה ומנהלת אגף נכסים ודיור, קבעו את מדיניות השיפוצים, לפיה ישופצו כל הפריטים הפגומים, להוציא פריטים ספורים השייכים באופן מובהק לאחזקה שוטפת, כגון חשמל. הוחלט שהחלופה היחידה היא תיקון הליקויים במבנים, ולא פינויים של הדיירים. ב-28.1.08 נערכה במשרד ישיבה של הגורמים המקצועיים (תכנון והנדסה, חשבות, לשכה משפטית), שדנו בנושא תביעות דיירים מהבתים של הבנייה הקלה במחוז הדרום (ליקויי בנייה וטרמיטים). בסיומה גובשה טיוטת הצעה לטיפול בבעיות השונות. הצעה זו טרם אושרה סופית, וגם לא התקציב למימושה.

2. 
מכל טיפוסי הדירות בפרויקטים של הבנייה הקלה בדרום, בוצעו גגות רעפים רק בשני פרויקטים:


- אופקים, תע"ש – חוזה 73897 – 188 יח"ד.


- ערד, הכשרת הישוב - חוזה 73902 – 218 יח"ד.


אמנם בשני פרויקטים אלה לא הונחו יריעות מתחת לרעפים, אך עד כה לא התקבלה כל תלונה על חדירת מי גשמים מפתחי האוורור.

4. 
חברת שיכון ופיתוח משמשת כמנהל הפרויקט, שתפקידיו כוללים בין היתר פיקוח. המשרד הסתייע, שלא כמקובל, במפקח מיוחד מטעמו, אשר בחן את ביצוע העבודות על ידי חברת שיכון ופיתוח. 

6. 
לגבי חלק מהבתים יש צורך בשיפוץ נוסף בשל נזקי הטרמיטים, תופעה שנתגלתה בשלב מאוחר. עד היום תוקנו והוחלפו אלמנטים פגועים מטרמיטים ב-232 דירות. המשרד בוחן את האפשרות לביטול ההשתתפות העצמית משוכרי הבתים, כמו בבתים שנמכרו. 

עיריית באר שבע

7. 
קיימים סידורי כיבוי אש (הידרנטים) ברחבי השכונה. יחד עם זאת העירייה הנחתה את מנכ"ל תאגיד "מי-שבע", לפנות אל רשות הכבאות, במטרה לבדוק הצורך בהוספת אמצעים. העירייה בתיאום עם משרד התחבורה, הכינה בשנת 2006 תכנית לרה-ארגון קווי התחבורה הציבורית. התוכנית מתייחסת אף לצרכי שכונת נחל בקע, אך היא לא מומשה, בהעדר אישור תקציבי מטעם משרד התחבורה. מתוך כוונה לקדם את הנושא, נקבעה פגישה במשרד התחבורה עם כל הגורמים הרלוונטיים ב-25.03.2008.   

 8. 
אגף ההנדסה בדק את חוקי הבנייה מאותן שנים, ומצא כי קיים קושי אובייקטיבי לבקש היום, לאחר 15 שנים, ממשרד הבינוי והשיכון, להוציא תעודת גמר, בעיקר בהתייחס לכך שהמבנים נמכרו לאנשים פרטיים, ובמהלך השנים אף נעשו שינויים ותוספות על ידי הבעלים. אגף ההנדסה יפנה למשרד הבינוי והשיכון, בדרישה לביצוע בדיקה לצורך אבטחת בטיחות המבנים והמשתמשים בהם.  

 מינהל מקרקעי ישראל

הקצאת קרקעות להקמת מיזמי גולף 

הגופים המבוקרים: מינהל מקרקעי ישראל; משרד האוצר; משרד המשפטים; משרד הפנים; משרד התיירות; רשות הטבע והגנים הלאומיים

א.     ממצאי הביקורת

1.
משרד התיירות (להלן - המשרד) מופקד על קביעת מדיניות התכנון והפיתוח של התשתיות לתיירות בישראל. לפיכך היה ראוי שלצורך גיבוש מדיניות בנוגע לפיתוח ענפי התיירות שנמצאים על סדר יומו ובכלל זה בנוגע לענף הגולף, תתקיים במשרד עבודת מטה. על עבודה זו לכלול בין היתר איסוף מידע ונתונים הדרושים לשם קבלת החלטות מיטביות בשאלות שעומדות לפניו, כגון: האם יש מקום להמליץ על הקצאת קרקע ללא מכרז למיזמים בענף זה או על מתן סיוע ממשלתי. עבודת המטה ראוי שתספק למשרד גם אמות מידה ונתונים כלכליים בנושאים שונים (כגון: עלות משוערת; גודל השטח התקני למגרש; מידת הביקוש למיזמים כאלה) שיאפשרו לו לבחון את הנתונים שמציגים לפניו היזמים. הועלה כי במשרד לא נעשתה עבודת המטה האמורה. על כן אין לו מידע בדבר הביקושים של תיירים (הן מהארץ והן מחו"ל) בנוגע לענף הגולף בישראל בהשוואה להיצע, אין לו אמות מידה לבחינת המיזמים כאמור וממילא אין לו מדיניות סדורה בנושא.

2.
אשר למינהל, שהוא הגוף המופקד על הקצאת הקרקעות למיזמים, נמצא כי למרות שעל שולחנו מונחות כמה בקשות של יזמים בתחום זה והוא גם טיפל בעבר בבקשות דומות, אף הוא לא עשה עבודת מטה לצורך קביעת מדיניות כוללת בנדון. כך למשל, הוא לא קבע עמדה בנוגע לסוגיות כגון מספר אתרי הגולף הרצוי בהתחשב במגבלות משאב הקרקע, והמקום המתאים להם. אין בידיו נתונים ואמות מידה שלפיהם הוא יוכל לבחון היטב את אשר מציגים לפניו היזמים, ובכלל זה נתונים כלכליים. דברים אלה נחוצים בייחוד נוכח האפשרות שהקרקע תוקצה ללא מכרז - הקצאה שיש בה משום הטבה ליזמים. בנסיבות אלה, ספק אם בכלים שעמדו לרשותם יכלו משרד התיירות והמינהל לבחון כראוי את התכניות שהוגשו להם. 

3.
בקשת המושב כפר חיטים התבססה על החלטה של מועצת מקרקעי ישראל שהתירה בין היתר למושבים שיתופיים להקים מפעל (לרבות מפעל תיירות) על קרקע שבחזקתם, בגודל מרבי של 350 דונם. מאחר שהמושב ביקש הרשאה לשטח גדול בהרבה - כ-865 דונם - אישרה את החריגה ועדת חריגים של המינהל, שהוסמכה לעשות כן במקרים יוצאי דופן. לא נמצא כי לוועדת החריגים הובאו נתונים כלליים בנוגע למגרשי גולף (כגון הגדלים המקובלים להם) ונתונים כלכליים בנוגע למיזם, שלפיהם היה אפשר לבחון אם הייתה הצדקה להקצאת קרקע גדולה ללא מכרז ולחריגה הגדולה שביקש המושב. 

4.
כאשר המינהל מביא לאישור מועצת מקרקעי ישראל הסדר שאינו מעוגן בנהליו ואינו תואם החלטות קודמות של המועצה, עליו לצרף להסדר חוות דעת, ניתוחים מקצועיים ונתונים נוספים הנחוצים לקבלת החלטה מושכלת. הביקורת העלתה שהמינהל לא הקפיד לעשות כן, להלן הפרטים: במאי 2005 אישרה מועצת מקרקעי ישראל את בקשת המושב כפר חיטים להגדיל את הקצאת השטח המיועד למגרשי הגולף מ-865 דונם לכ-1,100 דונם. הועלה כי למרות שהגדלה זו לא עלתה בקנה אחד עם החלטות אחרות של המועצה, לא הפנה המינהל את תשומת לבה של המועצה לכך ולא הדגיש זאת לפניה אף שהיה ראוי שיעשה כן. הוא גם לא הציג למועצה ניתוח כלשהו בדבר הצורך בהגדלת השטח. כאמור, בהיעדר נתונים מקצועיים על ענף הגולף לא היו בידי המינהל והמועצה כלים לבחון כראוי את הבקשה. 

5. 
החלטת המועצה ממאי 2005, שלפיה הוקצו למושב כפר חיטים 1,100 דונם לגולף, התקבלה מכוח החלטה כללית של המועצה הנוגעת להקצאות שטחים שהם חלק ממשבצות היישובים (דהיינו מכלל שטחים שהוחכרו ליישובים עוד קודם לכן). ואולם מבדיקת הנתונים של עסקת הגולף ועסקת המלונאות שהובאו לאישור הנהלת המינהל עולה כי ההקצאות שביקש המושב עתידות לכלול גם שטחים שאינם חלק ממשבצת המושב. על כן היה על המינהל להביא עניין זה לפני המועצה, אך הוא לא עשה כן. 

6.
סדרי תכנון הקרקע: גודל השטח שמועצת מקרקעי ישראל התירה לתכנון מגרשי הגולף היה תחילה כ-865 דונם ואחר כך כ-1,100 דונם. אולם לפי התכניות המפורטות שהגיש המושב, השטח שהוא ביקש לשנות את ייעודו לגולף חרג במידה ניכרת והיה כ-2,200 דונם, בכללם שטחים בעלי ערך נופי שייעודם גן לאומי. הועלה כי למרות שהתכניות לא תאמו את החלטות המועצה, לא הורה המינהל למושב לפעול לתיקון החריגה, והוא גם לא התנגד לכך בדיונים שהתקיימו בוועדות התכנון שאישרו בסופו של דבר את התכניות שהגיש המושב. 

 7. 
חוק התכנון והבנייה, התשכ"ה-1965, קובע כי חבר מוסד תכנון לא יהיה נוכח בדיוני המוסד בעניין שיש לו בו, במישרין או בעקיפין, חלק או טובת הנאה. נמצא כי יו"ר הוועדה המקומית לתכנון ולבנייה גליל תחתון, מר מוטי דותן, השתתף בדיון שבו אישרה הוועדה תכנית להרחבת המיזם. ליו"ר הוועדה היה עניין בקידום התכנית היות שהמושב שהוא חבר בו היה עתיד לקבל תמורות כלכליות מן היזמים בגין המיזם. לפיכך היה עליו להימנע מלהשתתף בדיון האמור עקב חשש לניגוד עניינים. 

8.
כאשר המינהל מקצה קרקע ישירות ליזמים ללא מכרז, דמי החכירה או דמי השימוש שהם נדרשים לשלם נקבעים בדרך כלל בשיעור מסוים משווי הקרקע. שווי זה נקבע על סמך שומה, ואכן שמאי ממשלתי אמד את ערך המגרשים המיועדים לגולף בכ-30 מיליון ש"ח. על שומה זו השיגו היזמים, ושמאי ממשלתי אחר שדן בהשגתם העריך את שווי הקרקע בכ-11.5 מיליון ש"ח. אולם התברר כי הערכה זו חושבה על סמך מרכיב אחד - התמורה שנקבעה בהסכם בין המושב ליזמים בגין העברת זכות השימוש במגרשים לשותפות שביניהם. משרד מבקר המדינה העיר בעניין זה כי היות שהמושב והיזמים שותפים במיזם, קיימים ביניהם אינטרסים ותמורות נוספות שלא באו לידי ביטוי בהסכם האמור. לפיכך אין זה מן הנמנע שהתמורה האמורה לא שיקפה את מלוא שווי הקרקע. 

9.
לפי החלטה של מועצת מקרקעי ישראל, הקניית זכויות במקרקעין לנתינים זרים טעונה אישור של יו"ר המועצה. הבדיקה העלתה שכאשר אישרה הנהלת המינהל בשנת 2006 את עסקות הגולף והמלונאות (שכללו הקניית זכויות לזרים) היא הסתמכה על אישור יו"ר המועצה שניתן לעניין זה בשנת 2004. ואולם הביקורת העלתה כי מאז גדל חלקם של הזרים בחברה השותפה במיזם. יוצא אפוא שהנתונים שלפיהם אישרה הנהלת המינהל בשנת 2006 את העסקות לא שיקפו את חלקם האמיתי של הזרים בעסקה.

10.
למשרד התיירות יש תקנים הנוגעים לתכנון מתקני אכסון תיירותיים בכללם בתי מלון וכפרי נופש, ובהם תקנים הנוגעים לגודל יחידות האירוח. הועלה שכאשר דן המשרד בבקשת היזמים בעניין זה הוא התיר להם לחרוג מהתקנים האמורים על אף שלא נקבע בהם הליך שאיפשר זאת.

11.
לפי נוהלי המשרד, בקשות של יזמים המופנות לוועדה המשותפת נבחנות תחילה בוועדה פנימית של המשרד המכונה ועדה לבדיקת תכניות. לפי נוהלי הוועדה הפנימית, החלטותיה, הנימוקים להן ופרוטוקול הדיון טעונים אישור של המשנה למנכ"ל המשרד, ומשעשה כן יהיו המלצותיה בגדר עמדת המשרד. הועלה כי משרד התיירות לא פעל לפי הנהלים שקבע לעצמו אלא הודיע לחברה א' במיזם באר אורה על תמיכתו בבקשה בלא שנמצאו החלטה ופרוטוקול של הוועדה מאושרים בידי המשנה למנכ"ל. לדעת משרד מבקר המדינה מאחר שמדובר בבקשה לפטור ממכרז, הנושא בחובו הטבה למקבל הפטור, היה ראוי להקפיד יתר הקפדה על קיום נהלים אלה. 

12.  
לפי הנחיות המשרד, כשיזם מבקש הרשאה לתכנון מהוועדה המשותפת, יכול המשרד להמליץ בוועדה לקבל את הבקשה רק לאחר אישור הפרוגרמה של המיזם, ולאחר שהבנק לפיתוח התעשייה בדק את יכולתו הפיננסית של היזם. אשר למיזם דלעיל, בספטמבר 2003 המליצה הוועדה לאשר עקרונית הרשאה לתכנון מגרש הגולף ומועדון הגולף בשטח כולל של כ-770 דונם ובלבד שלא יכללו יחידות מגורים, וכן המליצה להקצות קרקע להקמת המלון. הועלה כי למרות ההנחיות האמורות הביא המשרד את הנושא לדיונים בוועדה המשותפת והמליץ לתת הרשאה עוד בטרם אישר את הפרוגרמה ובלי שיכולתה הפיננסית של החברה נבדקה בידי הבנק האמור. 

13.
להקמת כמה מיזמי גולף באזור אחד יכולות להיות השפעות על כדאיותם, ואכן בוועדה המשותפת הועלה הצורך לבחון את ההשפעות נוכח העובדה שבאותה העת כבר אישרה הוועדה הקמת מגרש גולף בחבל אילות. למרות זאת לא נמצא שהמשרד או המינהל בחנו את הדבר בטרם החליטו להמליץ על מתן ההרשאה לתכנון. ראוי היה לקיים דיון מקיף בנושא זה גם בהתחשב בעובדה שמיזם גולף נוסף, שלישי, שלהקמתו הקצה המינהל בעבר קרקע באזור אילת לא יצא אל הפועל, ובאותה העת היה העניין תלוי ועומד בבית המשפט. 

14.
לצד הוועדה המשותפת שדנה במיזם באר אורה, פעלה גם ועדת משנה שלה. לפי סדרי מינהל תקין, משהוחלט להקים ועדת משנה, ראוי היה שסמכויותיה יובהרו ויעוגנו בנהלים, ואולם הדבר לא נעשה. 

15. 
בתכתובות פנימיות במשרד התיירות ובמינהל הצביעו גורמים אחדים על כפילות בין דיוני הוועדה המשותפת ובין דיוני ועדת המשנה. לדעת משרד מבקר המדינה, נוכח האמור לעיל ראוי שהמינהל ומשרד התיירות יבחנו את סדרי עבודת הוועדה המשותפת ואת נהליה.

16. 
לדעת משרד מבקר המדינה, נוכח העובדה שעל סדר יומם של המינהל ומשרד התיירות נמצאים לאחרונה כמה מיזמים בענף הגולף שנדרשים להם משאבי קרקע ניכרים, יש מקום ששני הגופים יפעלו לקביעת מדיניות עדכנית בנושא תכנון ופיתוח אתרי גולף בישראל, שתכלול את כל הצדדים הנוגעים לנושא לרבות פיקוח ובקרה. 

17. 
בשל הצורך לנהוג במשנה זהירות בעת קבלת החלטות בקשר למיזמים, יש להקפיד לעשות בדיקה פרטנית בנוגע לכל מיזם ומיזם בהתאם למדיניות שתיקבע ולפי אמות מידה שייקבעו בה, ולא להסתמך על נתונים שהוצגו בידי היזמים, שמטבע הדברים מציגים נתונים המצביעים על כדאיות בקשתם. אשר לטענת המינהל בדבר החזרת המקרקעין למדינה אם "לא תמומש מטרת ההרשאה", יש להעיר כי הדבר היה כרוך בתביעות משפטיות שנמשכות שנים. 

18. 
לדעת משרד מבקר המדינה, שתי שומות נפרדות, כפי שביקש המינהל, אינן בהכרח משקפות יחדיו את ערך הקרקעות הכולל של המיזם. בנסיבות האמורות היה ראוי שהמינהל יבקש מן השמאי הממשלתי שומה אחת של המיזם כולו (כלומר המלון והגולף יחדיו), גם אם מדובר בשתי עסקות שונות (המלון בחכירה לדורות, ומגרשי הגולף בהרשאה המתחדשת כל עשר שנים). 

19. 
משרד מבקר המדינה מעיר כי מן האמור לעיל יוצא שההבחנה בין מסלולי הגולף לשטחים האחרים, שלפיה שטחים אלה אינם מיועדים לגולף, הייתה מלאכותית. על כן, לא היה על המינהל להנחות את השמאי הממשלתי לערוך את השומה בהתאם לאותה הבחנה, אלא לבחון אותה בהתאם למכלול הנסיבות ובהתחשב בייעודו של השטח כולו לגולף לפי התכנית המפורטת. משלא עשה כן, עולה החשש שההנחיה שנתן המינהל לשמאי הממשלתי לפעול בהתאם לבקשת היזמים לא ניתנה משיקולים ענייניים.

20. 
לדעת משרד מבקר המדינה, נוכח האמור לעיל ובהתחשב בכך שבענף הגולף עלו לאחרונה יוזמות שונות שיש להניח ששמאי ממשלתי זה או אחר יידרש אליהן בעתיד, ראוי שהאגף לשומת מקרקעין במשרד המשפטים יבחן את נושא השומה בתחום זה בכללותו, בהתחשב בתקנים בין-לאומיים, ויקבע עקרונות להכנת שומה בתחום זה. 

ב.      תגובות המבוקרים

משרד התיירות

1. 
המשרד מיישם את המלצת המבקר. בתכנית העבודה לשנת 2008, נקבע תקציב לצורך הכנת תוכנית לפיתוח תיירות הגולף בישראל, שתתווה את עבודת המטה הנדרשת. המפרט בהכנה, לצורך פנייה לקבלת הצעות לביצוע העבודה, שתלווה בצוות היגוי, אשר יכלול גורמים הנוגעים לנושא. 

משרד המשפטים

8. 
מקובלת הערתו של מבקר המדינה כי אפשר היה להשתמש בנתוני ההסכם בין המושב לבין היזם לצורך השומה אם הם היו בגדר מרכיב המשוקלל עם נתונים נוספים, ולא להסתמך עליהם כמרכיב יחיד. יחד עם זאת בישראל לא קיים מידע שוק באשר למגרשי גולף ולפיכך ספק אם היה ניתן לעבות את בסיס השומה בנתוני שוק רלוונטיים נוספים. 

משרד התיירות

10. 
המיזם בכפר חיטים – התקנים הפיזיים לתכנון אמצעי אכסון תיירותי, אינם תואמים את האכסון התיירותי (המלונות) המקובל בעולם בסמוך לאתרי גולף. לפיכך, החליט המשרד להגדיר מתקן אכסון המיוחד לגולף, זאת במסגרת העבודה הנעשית בימים אלה על עדכון חוברת התקנים הפיזיים.

11. 
המשרד יערוך דיון בשיתוף מינהל מקרקעי ישראל, על מנת לבחון מחדש את נוהלי העבודה של הוועדה המשותפת. 

משרד המשפטים

18. 
מקובלת הערתו של מבקר המדינה בעניין פיצול שומות (מיזם הגולף ומיזם המלונאות), כאשר קיימת השפעה הדדית על שווי הקרקע של כל אחד מהמיזמים. נושא זה ייכלל בקווים מנחים, שיערכו בעניין מגרשי גולף.

19. 
מקובלת הערתו של מבקר המדינה, בעניין שומת הקרקע לפי השימוש המיטבי, על פי תוכנית בניין ערים המאושרת. הנחייה ברוח זו, תופץ בין שמאי האגף, במסגרת אותם הקווים המנחים.

20. 
מקובלת הערתו של מבקר המדינה, בעניין הפערים בין השומות לפרויקטים מיוחדים. האגף עורך קווים מנחים-שמאיים בנושאים מקצועיים מורכבים, על מנת להימנע מפערים ניכרים בין השומות. כמו כן, עקב המידע המועט על עסקות מסוג זה, תשופר מערכת המיחשוב באגף, כך שאיתור שומות בנושאים מיוחדים, שנערכו בלשכות אחרות באגף, יהיה קל וזמין יותר.

משרד הבריאות

סוגיות בסדרי מינהל בבתי חולים 

הגופים המבוקרים: משרד האוצר; משרד הבריאות; נציבות שירות המדינה; שירותי בריאות כללית; קופת חולים לאומית; קופת חולים מאוחדת; מכבי שירותי בריאות

א.     ממצאי הביקורת

1. 
בהסכם עבודה קיבוצי שחתמו בשנת 1991 נציגי המעסיקים ומשרד האוצר עם ההסתדרות הרפואית בישראל, נקבע כי הרופאים בבתי החולים יעבדו שבוע עבודה בן שישה ימים, ובסך הכול 45 שעות שבועיות; וכי הם לא יחתימו שעון נוכחות בבואם למקום עבודתם ובצאתם ממנו, אלא רק ירשמו בדיווחי הנוכחות שלהם את מספר השעות שעבדו. בהסכם לא צוין מתי על הרופא להתחיל את יום עבודתו ומתי עליו לסיימו, וגם בתקשי"ר אין הגדרה של שעות העבודה הנהוגות בבית חולים ממשלתי. 

2. 
יש שרופאים שמועסקים בבתי חולים עובדים גם במרפאות של קופות החולים או במרפאות פרטיות שנותנות שירותים רפואיים למבוטחי הקופות. בתקשי"ר מפורטים הסייגים למתן היתר לפרקטיקה פרטית. על רופאי הכללית חלים ההסכמים הקיבוציים החלים על כלל ציבור הרופאים, וכן חוקת העבודה לעובדי מוסדות ההסתדרות. חוקת העבודה קובעת כי "בשעות העבודה לא יעזוב עובד את מקום עבודתו הקבוע, ולא יעסוק בעבודה שלא הוטלה עליו"; וכי יש לקבל אישור לכל עיסוק בעבודה מחוץ למוסד, המכניסה שכר. בבדיקה נמצא כי 24 מ-200 הרופאים שנכללו בה, חלקם בכירים - עשרה מהם מועסקים בבתי החולים הממשלתיים שנבדקו ו-14 מועסקים בקפלן – נעדרו, לכאורה, בפרק הזמן שנבדק, מאי-יולי 2007, 7-2 שעות ואף יותר, במשך יום עד יומיים בשבוע מעבודתם בבתי החולים בשעות העבודה הנהוגות, כדי לעסוק בפרקטיקה פרטית בקופות החולים.

3. 
בשונה מרוב העובדים בשירות המדינה, ובכלל זה במערכת הבריאות, הנדרשים להחתים שעון נוכחות בכניסה וביציאה מהעבודה ולעבוד חמישה ימים בשבוע - על פי הסכם העבודה הקיבוצי מ-1991 הרופאים אינם נדרשים להחתים שעון נוכחות ועליהם לעבוד שישה ימים בשבוע, כלומר גם ביום שישי, אף ששאר הצוות הרפואי האמור לתמוך בעבודתם אינו מחויב להתייצב לעבודה בימי שישי. נמצא כי חלק מהרופאים שנכללו בבדיקה נעדרו מהעבודה ביום שישי, אך דיווחו על יום זה כיום עבודה. לדעת משרד מבקר המדינה, ההיעדרויות של רופאים מעבודתם בבתי חולים בימי שישי מעידות על הצורך לבחון את האפשרות להתאים את שבוע העבודה של הרופאים בבתי החולים לשבוע העבודה של יתר העובדים בהם.

4. 
הממשלה דנה עוד בספטמבר 2001 בסוגיית הנוכחות של רופאים בעבודה בבתי החולים הממשלתיים והחליטה "להטיל על שר הבריאות בתיאום עם אגף החשב הכללי לבצע, החל משנת 2002, בדיקה רציפה בכל בתי החולים הממשלתיים, לגבי אותם עובדים שאינם מחויבים להחתים שעון נוכחות". בדוח על מעקב אחר ביצוע החלטות הממשלה ששלח שר הבריאות לשעבר למזכיר הממשלה ביוני 2002 דיווח השר כי "ההחלטה בביצוע", וכי "בכוונת הנהלת המשרד לקיים דיון בנושא עם הנהלות בתי החולים, במטרה לדון בדרכים למימוש החלטה זו". ואולם במועד סיום הביקורת (ספטמבר 2007) טרם בוצעה החלטת הממשלה האמורה. הנציבות טרם החלה בחקירת נושא היעדרותם של רופאים מהעבודה בשעות העבודה המקובלות במקום עבודתם.

לדעת משרד מבקר המדינה, על מנת לאפשר שקיפות בכל הנוגע לשעות העבודה של הרופאים בבתי החולים ולהגביר את הפיקוח והבקרה על נוכחות הרופאים בהם, על הנציבות ועל משרד הבריאות להגדיר מה הן שעות העבודה הנהוגות בבתי חולים.  

5. 
התקשי"ר קובע שרופא המבקש לעסוק בפרקטיקה פרטית רשאי לעשות זאת על פי אישור מנכ"ל משרד הבריאות או מי שהוא הסמיך לכך ואישור הנציבות; רופא שקיבל היתר לפרקטיקה פרטית ינוכו 5% ממשכורתו, אם הוא מועסק במשרה מלאה. בדיקת מדגם דיווחי הנוכחות העלתה כי 18 רופאים - שמונה בשיבא, שמונה באסף הרופא ושניים בהלל יפה - עסקו בפרקטיקה פרטית במתן שירות למבוטחי קופות חולים, בלי שדיווחו על כך ובלי אישור ממשרד הבריאות ומהנציבות; ומאחר שלא דיווחו, לא ניכה המשרד 5% משכרם. לדעת משרד מבקר המדינה, על משרד הבריאות ועל ההנהלות של בתי החולים האמורים לוודא שינוכו 5% משכרם של רופאים אלה, כנדרש בהוראות התקשי"ר, מהמועד שבו החלו לעסוק בפרקטיקה פרטית. זאת ועוד, עליהם לשקול לנקוט הליך משמעתי נגד הרופאים האלה בגין הפרת הוראות הנציבות. 

6. 
הועלה כי מצד אחד אין בתקשי"ר הגבלות כלשהן לגבי מספר השעות בשבוע שמותר לרופא לעסוק בפרקטיקה פרטית, ומצד אחר נקבע בו כי לא יינתן היתר לעבודה פרטית לעובד, אם מספר שעות העבודה השבועיות שלו, לרבות השעות הנוספות שאושרו לו, גדול מ-25% ממכסת שעות העבודה השבועיות הנהוגה במקום עבודתו הקבוע (דהיינו 11.25 שעות שבועיות כשמדובר ברופא). בפועל נמצא כי רופאים אחדים בבתי החולים שנבדקו מייחדים לעיסוקם בפרקטיקה פרטית שעות עבודה רבות - 14.5 עד 28.5 שעות; כלומר 32% עד 62%, בהתאמה, ממכסת שעות העבודה שעליהם למלא בבית החולים. 

7. 
במשרד הבריאות פועלות ועדות רפואיות שונות, אשר חלקן הוקמו מתוקף חוק, ובהן הוועדה להפסקת היריון. התקשי"ר קובע כי "השתתפות בוועדות רפואיות בתשלום בשעות העבודה הנהוגה - אסורה". על פי דיווחי רופאים חברי הוועדה להפסקת היריון ב"אסף הרופא" וב"הלל יפה", שמוגשים לגזברות משרד הבריאות בסוף כל חודש לצורך קבלת תשלום (נבדקו דיווחים שהוגשו בשנים 2006 ו-2007), ישיבות הוועדות התקיימו לפני תום שעות העבודה הנהוגות בבית החולים, אף שהדבר נוגד את הוראות התקשי"ר. עוד נמצא כי שמונה רופאים מאסף הרופא דיווחו על השתתפות בדיוני הוועדה להפסקת היריון בימים שעל פי מסמכי בית החולים הם שהו בהם בחו"ל. 

8. 
העומס הרב המוטל על רופאים, שנוסף על עבודתם בבתי החולים (הכוללת את שעות העבודה הנהוגות, כוננויות ותורנויות) עוסקים גם בעבודה פרטית או בפרקטיקה פרטית במקומות אחרים, עלול לפגוע בתפקודם ולגרום להם לטעות באבחון מחלות או במתן טיפול תרופתי ולסכן את בריאות מטופליהם. 

9. 
לפי חוזר שפרסם מינהל הרפואה במשרד הבריאות בינואר 2003, שעניינו חובות הרופא הכונן , "כוננות רופא" היא מצב שבו נדרש רופא להיות מוכן להתייצב ביחידתו שלא בשעות העבודה הנהוגות במקום עבודתו, אם יוזעק לשם על ידי הרופא התורן על מנת לטפל בחולה או לייעץ בעניינו. על פי החוזר האמור, משך הכוננות המתוכננת הוא "החל מתום השלמת שעות העבודה ביום הכוננות עד לתחילת יום העבודה שלאחריו". כיוון ששעות העבודה הנהוגות בבתי חולים הן 16.00-8.00, הדעת נותנת כי שעות הכוננות בבתי חולים הן מ-16.00 עד 8.00 למחרת. עוד נקבע בחוזר מינהל הרפואה כי רופא כונן לא יעסוק בזמן הכוננות בכל עבודה שאיננה קשורה לעבודתו במוסד שבו הוא מבצע את הכוננות. ואולם בבדיקת מדגם דיווחי הנוכחות נמצא כי 39 רופאים מחמשת בתי החולים שנבדקו עסקו בפרקטיקה פרטית או בעבודה פרטית, כגון מתן שירות למבוטחי קופות חולים, בעת שהיו בכוננות. עם רופאים אלה נמנו גם רופאים בכירים, ובהם מנהלי מחלקות,יחידות או מכונים. 

10. 
נמצא כי במחלקות ובחדרי המיון של בתי החולים אין מנהלים רישומים המאפשרים לדעת אם רופא כונן בא לבית החולים לאחר שהוזעק לשם, ואם בא - מתי בא. ואולם בעת כוננות פעילה המזכה בתוספת תשלום, דהיינו כאשר הרופא הכונן בא לבית החולים בעקבות קריאה והטיפול הרפואי שהוא מספק נמשך יותר מארבע שעות וחצי - רושמים, נוסף על שם המטופל ומהות הטיפול, גם את שם הרופא ואת שעת בואו. 

11. 
בהנחיה שהוציא היועץ המשפטי לממשלה נקבע, בין היתר, שמטרתם של הליכים משמעתיים היא הדרכת המנגנון הממלכתי בדבר כללי התנהגות של עובדי ציבור, ועל כן "הכלל הוא לפרסם את ההליך [המשמעתי], אלא אם קיימים טעמים מיוחדים לאי-פרסומו, שאז יש לנמק את אי-הפרסום". הביקורת העלתה כי המנהלת האדמיניסטרטיבית של בית החולים בנהרייה גב' רות יפרח, ועובדים נוספים בו, ובהם יו"ר ועד העובדים מר יצחק בוזגלו, היו מעורבים בשנים 2004-1999 בעדכון ידני של דיווחי הנוכחות שלהם במערכת הממוחשבת, ובעקבות זאת התנהלו נגדם בשנים 2006 ו-2007 הליכים משמעתיים והוטלו עליהם עונשים; ואולם הנהלת בית החולים בנהרייה ומשרד הבריאות לא פרסמו את קיומם של ההליכים המשמעתיים האמורים, את הפרות המשמעת שבגללן ננקטו ואת העונשים שהוטלו על העובדים, וגם לא נימקו את אי-פרסום ההליכים. 

12. 
המועמדים למשרות בשירות המדינה נדרשים לדווח על קרובי משפחה כהגדרתם בתקשי"ר שכבר מועסקים במשרדים שהם עתידים לעבוד בהם; ועל האחראי במשרד לבדוק אם נוצרים יחסי כפיפות או קשרי עבודה בין קרובי משפחה העובדים במשרד, כדי למנוע מצבים של חשש לניגוד עניינים. בבדיקה הועלה כי בבית החולים בנהרייה, בבית החולים קפלן ובשלוחה שלו - המרכז הרפואי הרצפלד מועסקים קרובי משפחה רבים, בעיקר בקרב עובדי המינהל והמשק: ל-621 (כ-28%) מ-2,222 העובדים שהועסקו בבית החולים בנהרייה ביולי 2007 היו קרובי משפחה בקרב עובדיו; ול-315 (כ-14%) מהעובדים שהועסקו בקפלן ביוני 2007, בהם 10 מ-22 חברי מועצת (ועד) העובדים, היו קרובי משפחה שם. יצוין כי עוד נמצא כי גם בבתי החולים הלל יפה ואסף הרופא מועסקים קרובי משפחה לא מעטים, אם כי בשיעורים פחותים - 12% ו-9%, בהתאמה, ביוני 2007. נוכח השיעור הגבוה של עובדים שיש ביניהם קרבה משפחתית, מתעורר החשש שבבתי החולים האלה יש פרצות בהליכי קבלת העובדים והעסקתם שמאפשרות את התופעה. נמצא כי הנהלת בית החולים בנהרייה, שבו בולטת התופעה במיוחד, לא דנה בריבוי קרובי המשפחה בקרב המועסקים בבית חולים זה, לא בחנה את נסיבותיה ולא קבעה דרכים להתמודדות עמה. עוד נמצא כי גם משרד הבריאות והנציבות לא דנו בתופעה ובהשלכותיה. 

13. 
לדעת משרד מבקר המדינה, על מנת לאפשר שקיפות בכל הנוגע לשעות העבודה של הרופאים בבתי החולים ופיקוח ובקרה נאותים על נוכחות הרופאים בהם, על נציבות שירות המדינה ועל משרד הבריאות להגדיר מה הן שעות העבודה הנהוגות בבתי החולים. ניתן לאפשר גמישות מסוימת בעניין זה על מנת שיהיה אפשר להתאים את שעות העבודה לצרכים המיוחדים של יחידות מסוימות בבתי החולים, אם יידרש הדבר. 

14. 
על משרד הבריאות ועל הנציבות לפעול על פי החלטת הממשלה מספטמבר 2001 ולקיים בכל בתי החולים הממשלתיים, במסגרת ההוראות והנהלים הקיימים, בקרה רציפה על נוכחות הרופאים בהם, וכן לשקול לנקוט הליך משמעתי נגד רופאים המפרים את ההוראות והנהלים הנוגעים לנוכחות בעבודה. 

15. 
יש להקפיד שעומס העבודה המוטל על הרופאים המועסקים בבתי חולים ממשלתיים ובבתי חולים של שירותי בריאות כללית יהיה סביר. בקרה מעמיקה יותר על שעות הנוכחות של הרופאים בעבודה בבית החולים ועל היקף העבודות הנוספות שהם עוסקים בהן וזמני ביצוען תסייע להשיג מטרה זו. 

16. 
בתקשי"ר נקבעו מגבלות בעניין שעות העבודה וההשתכרות של רופא בעבודה פרטית, אך לא נקבעו מגבלות כאלה לגבי פרקטיקה פרטית. לפיכך מן הראוי שהנציבות תבחן את האפשרות לקבוע בתקשי"ר מגבלות גם לגבי היקף העיסוק של רופא בפרקטיקה פרטית. ראוי גם שמשרד הבריאות ירענן את הנהלים בעניין עבודה פרטית ופרקטיקה פרטית, יקיים בקרה ומעקב אחר טיפולן של הנהלות בתי החולים בסוגיה זו, ומפעם לפעם ייזום בדיקות בכל בתי החולים הממשלתיים, על מנת לוודא שרופאים שעוסקים בפרקטיקה פרטית אכן קיבלו לכך את אישורו ואת אישור הנציבות, כנדרש בהוראות התקשי"ר.

17. 
על הנהלת משרד הבריאות לתת דעתה על כך שבגלל עיסוק בעבודה פרטית ובפרקטיקה פרטית רופאים אחדים בבתי החולים שנבדקו לא תמיד מתייצבים לכוננות ששובצו בה, ואת מקומם ממלאים רופאים מחליפים; וכי הדבר לא בא לידי ביטוי לא בדיווחי הנוכחות של הרופאים הכוננים ולא בדיווחי מחליפיהם. מילוי מקומם של רופאים כוננים בידי רופאים אחרים איננו ראוי. 

18. 
על משרד הבריאות ועל הנהלות בתי החולים לוודא שבמחלקות ובחדרי המיון יתנהל רישום מסודר של שמות הכוננים המוזעקים לבית החולים ושל זמן בואם לשם. בהיעדר רישום כזה לא ניתן לקבוע אם רופא כונן נענה לקריאה מבית החולים ומתי.  

19. 
יש בקרב רופאי מכבי תופעה של שימוש בשם וסיסמה של רופא אחד על ידי רופאים אחדים. לדעת מבקר המדינה על מכבי לעשות את כל הנדרש כדי לעקור תופעה חמורה זו.

20. 
נמצא כי עובדת שמועסקת במכון לשמיעה ודיבור בשיבא עוסקת בעבודה פרטית ללא היתר, ובמסגרת עבודה זו היא מנהלת שני מכוני שמיעה המשתייכים לאותה רשת. יצוין כי על פי הבדיקה, רשת המכונים האמורה נמנית עם הגופים המסחריים שמספקים מכשירי שמיעה שנמכרים במכון לשמיעה ודיבור בשיבא.
ב. 
תגובות המבוקרים

משרד הבריאות

1.  
המשרד מקבל את ההסדר עם הרופאים הקובע כי שעות העבודה של הרופאים בימים א-ה יהיו מ-8.00 עד 16.00, ובימי ו' מ–8.00 עד 13.00. אין הסכם שכר המגדיר במדויק שעות אלה כשעות העבודה של הרופאים, אולם ניתן להסיק זאת מסעיפי ההסכמים השונים הנחתמים עם ההסתדרות הרפואית מעת לעת, המתייחסים לתורנויות וכוננויות של הרופאים, שתחילתן בשעה 16.00 וסיומן למחרת היום בשעה 8.00. ישנם רופאים ומרפאות (גם בבתי חולים) הנותנים שירות לפני השעה 8.00 וכאלה הנותנים שירות אחרי השעה 16.00, ומכאן נובעת עמדת המשרד, המאפשרת מתן גמישות בשעות העבודה, מה גם שהרופאים אינם מתוגמלים בשעות נוספות.

נציבות שירות המדינה

1. 
עמדתה החד משמעית של נש"מ בנושא היעדרות רופאים מהעבודה, היא חתימה בשעון נוכחות, כמקובל לגבי כלל העובדים בשירות המדינה. ("שעון נוכחות" יכול להיות גם חתימה ביומטרית). עמדה זו הוצגה על ידי נש"מ בתביעה עיקרית בפני הבוררים, במסגרת הבוררות המתקיימת על פי הסכם הרופאים. 
שירותי בריאות כללית 

1. 
ב"בוררות רופאים", המתנהלת בין המעסיקים, משרד האוצר וההסתדרות הרפואית/ארגוני הרופאים, הועלתה דרישת המעסיקים בעניין זה, במטרה לחייב החתמת שעון נוכחות. פסק הבורר צפוי להינתן עד סוף 2008. 

משרד הבריאות

2. 
בהמשך להמלצת הביקורת, הנהלת המשרד תרענן במהלך החודשים אפריל-מאי 2008 את נוהלי המחויבות של העובדים במשרד וביחידות הסמך, לדווח ולפעול על פי הנהלים בנושא "פרקטיקה פרטית".

נציבות שירות המדינה

3. 
בדיון מסכם שהתקיים ב-30.12.07, בהשתתפות נציב שירות המדינה ומנכ"ל משרד הבריאות, נקבע כי המנכ"ל יפרסם הנחיות ליחידות המשרד, בהן תצוין מחויבותם של הרופאים לעבודה בימי שישי. 

שירותי בריאות כללית

3. 
בדצמבר 2007, ראש אגף רפואה בחטיבת בתי-החולים, רענן את ההנחיות למנהלי בתי-החולים ב"כללית" בעניין עבודה ביום שישי. בהתאם לכך, רופא "ישוחרר" ביום שישי על-ידי מנהל מחלקתו לצורך השתלמות או לימוד-עצמי בלבד. רופא העובד בעבודה אחרת (באישור) יחויב לדווח על יום חופשה.

משרד הבריאות

3,4. 
לעניין אי יישום החלטת הממשלה מספטמבר 2001, על בדיקה על עובדים שאינם חותמים בשעון נוכחות, הנושא נמצא בבוררות הקיימת בין ההסתדרות הרפואית למדינה והמעסיקים הציבוריים. באפריל 2007 העביר המשרד, בתיאום נש"מ, לבוררים את התביעה לשנות את נוהלי רישום הנוכחות של הרופאים, מרישום ידני לחתימה בכרטיס נוכחות ממוחשב. הבוררים אמורים לפסוק בנושא עד סוף הרבעון השלישי של שנת 2008. 

נציבות שירות המדינה

4. 
נש"מ, בשיתוף משרד הבריאות והנהלות בתי החולים, יקיימו עבודת מטה, על מנת להגדיר את שעות העבודה של רופאים בבתי החולים. 

משרד הבריאות

5. 
המשרד ירענן עד מאי 2008 את סוגיית חובת הניכוי משכרו של רופא שאושרה לו "פרקטיקה פרטית".

בית החולים שיבא - לגבי הרופא המוזכר בדו"ח, מנהל בית החולים פנה להנהלת מכבי, וקיבל הבהרה בכתב שמדובר בשעות פעילות של מרפאה בה עובד צוות רפואי, בשעות שאינן זהות לשעות פעילותו של הרופא. בעקבות הבהרה זו דרש מנהל בית החולים ממכבי לתקן את הפרסומים שלהם גם במקרים דומים נוספים. באשר לרופא נוסף המוזכר בדו"ח - הסברו של הרופא לא הניח את דעת הנהלת בית החולים והיא פתחה בהליכים להעמדתו לדין משמעתי. הלל יפה – הליקוי תוקן מיידית עם קבלת הערת המבקר. הרופא הגיש בקשה ל"פרקטיקה פרטית". בהיותו מועסק בחצי משרה, אין צורך בניכוי 5% משכרו. עוד רופא הגיש בקשה לפרקטיקה פרטית. הניכוי במשכורתו יתבצע ב-1.4.08, רטרואקטיבית מדצמבר 2007. בית החולים "שיבא" מצא כי רק ל-5 רופאים מתוך 8 לא היה אישור עבודה בפרקטיקה פרטית. נכון לפברואר 2008, לכל הרופאים יש אישור תקף לעסוק בפרקטיקה פרטית. מחלקת משאבי אנוש הוציאה חוזר רענון בנושא ביום 10.1.08. 
6. 
הנהלת המשרד תרענן עד מאי 2008 את נוהלי מחויבות העובדים שבמשרד וביחידות הסמך, לדווח ולפעול על פי הנהלים בנושא "פרקטיקה פרטית".

7. 
ב-14.9.2006 הופץ חוזר בנושא. לאחר הפצת החוזר הועלו הסתייגויות רבות מצד הגורמים הנוגעים בדבר. על פי הסיכום האחרון בין המשרד לנציבות שירות המדינה, יעלה הנושא לדיון בנציבות לקביעת קריטריונים ייחודיים בהשתתפות בוועדות רפואיות במקצועות ייחודיים בפריפריה, והצורך בהגדרה של שעות עבודת הוועדות. 

הנהלת בית החולים "הלל יפה", תבהיר ותוודא כי ועדות אלה יתכנסו לאחר שעות העבודה. במהלך מארס 2008 יצא חוזר לכל המשתתפים בוועדות הרפואיות, ובו הנחייה לקיים הפעילות לאחר השעה 15:00. הנהלת בית החולים תפקח על יישום ההנחיה.

8. 
הגבלת שעות הפעילות של רופאים מחוץ למסגרת שנקבעה, הינה בניגוד לחוק חופש העיסוק. 

9. 
הנהלת המשרד תפעל בחודשים אפריל-מאי 2008 לרענון ההנחיות שבתוקף, אשר מפרטות את מחויבות הרופא המשובץ כרופא כונן.

בית החולים "הלל יפה" - כל הרופאים מודעים לחובה בה עליהם להיות זמינים מיידית לבית החולים, ולפעול בהתאם. בחלק מהמקרים מדובר במחלקות בהן יש שני כוננים, כונן א' וכונן ב' – במקרים אלה אין פגיעה בזמינות הכונן. הנהלת בית החולים תפעל בהתאם להנחיות הנהלת המשרד, במידה ויוחלט על שינוי דפוסי ההתנהגות והכללים בעניין. "שיבא" – איסור ביצוע עבודה פרטית לסוגיה בעת כוננות, היא גזירה שהציבור אינו יכול לעמוד בה, ועל כן שינה מנכ"ל המשרד את הנחיותיו בנושא בחוזר שהוציא ב-2006. לא ניתן לאכוף איסור לעיסוק בפרקטיקה בימי הכוננות. בית החולים מסתמך על זמינות הרופא והגעתו לבית החולים תוך הזמן הנקבע בהוראות, ורופא שלא יפעל בהתאם, ייתן על כך את הדין.  

בית החולים הלל יפה - מדובר במספר מצומצם של כוננויות פנויות המשמשות תגמול לעובדים. כוננויות אלה הוקצו בעיקר לבעלי תפקיד שלקחו על עצמם ניהול שתי מחלקות (ובכך חוסכים בעלויות השכר), ומיעוטם משיקולים ניהוליים ארגוניים. במהלך השנים התווספו תפקידי ניהול חדשים בבית החולים. בית החולים ביצע במהלך השנים צעדי התייעלות וחסך במשרות ניהול "יקרות". בית החולים בדעה כי יש להשאיר בתקן משרות אלה, על מנת שתהיה האפשרות לאיישן בעת הצורך, או שישמשו כמאגר למתן כוננויות לפי צרכי התפעול. זו הגמישות המנהלית היחידה שיש לבית החולים, וביטול תפקידים אלה תגרום לשיתוק ניהולי.
10. 
בחוזר המנכ"ל מיום 10.12.06 הוטל על הרופא התורן לתעד ברשומות ובתיק החולה, את תוכן ההתייעצות עם הרופא הכונן והנחיותיו. היה ונערכה התייעצות עם הכונן, או החולה נבדק על ידי הכונן, או נותח בנוכחות הכונן – הדבר מתועד ברשומות החולה. היה והכונן שהה מעל 4.5 שעות וזכאי לתשלום נוסף, הדבר מתועד ונרשם, על מנת שיהווה אסמכתא לקבלת התשלום. 

11. 
המשרד מפרסם את כל הפרסומים הרוחביים המועברים על ידי נש"מ, כולל הפרסומים על בית החולים בנהריה. בחוזר אגף משאבי אנוש מיום 27.6.07, שהופנה ליחידות המשרד, פורסמו תוצאות פסק-הדין הנוגע להנהלת בית חולים נהריה. 

12. 
העסקת הקרובים מתבצעת באישור נציבות שירות המדינה. לעניין העסקת קרובי משפחה, בנהריה (שהינה עיר קטנה יחסית), בית החולים הינו המעסיק הגדול באזור. על רקע זה יש לבחון את אחוז קרובי משפחה המועסקים בבית החולים. בעיה זו הינה אופיינית לערים הנמצאות בפריפריה. המשרד ירענן במהלך חודשים אפריל-מאי 2008 את נהלי העסקת קרובי משפחה כמתחייב בתקשי"ר. 

בית החולים "הלל יפה" - לכל העובדים, להם קירבה משפחתית, קיים אישור של נציבות שירות המדינה המאשרת את העסקתם, כמתחייב מהוראות התקשי"ר (למעט שני מקרים שלא דווחו – ותוקנו). אין כל כפיפות ו/או קשרי עבודה בין העובדים להם קירבה משפחתית. צורת הדיווח כמצוין, מכפילה את מספר העובדים להם יש קירבה משפחתית, שכן רק ל-79 עובדים בבית החולים יש קרוב משפחה בבית החולים, ואלה מהווים 6% מכלל העובדים. 

בשיבא - מתוך 162 העובדים רק ל-81 עובדים יש קשרי משפחה, שכן ל-81 העובדים האחרים לא היה צורך באישור מתאים, לאחר שבעת תחילת עבודתם בבית החולים, לא היו להם קרובים מקרב העובדים. מדובר בסה"כ ב-3.8% מקרב העובדים להם קרובי משפחה. בית החולים פנה לנש"מ כבר ב-11.12.07 עם רשימת שמות העובדים על מנת להסדיר את קבלת האישורים הנדרשים כמתבקש על פי הנוהל. מדיניות בית החולים היא לעודד מתן פתרונות עבודה לשני בני זוג. האמור לעיל מתייחס לרופאים ואחיות, בעיקר במקצועות בהם קיים מחסור. 

נציבות שירות המדינה

12. 
על מנת להתמודד עם סוגיות "העסקת קרובי משפחה" בבתי החולים הממשלתיים, קבעה מערכת הבריאות בנש"מ נוהל בקרה להעסקת קרוב משפחה שלישי (קרוב נוסף על שני קרובי משפחה כהגדרתם בתקשי"ר). לפי נוהל זה, בקשות לאישור העסקה של קרוב משפחה שלישי יאושרו על ידי נש"מ בלבד, תוך הקפדה יתרה שאישור מסוג זה יינתן רק במקרים מיוחדים, לאחר בדיקת חיוניות העסקת העובד. במסגרת ימי עיון וכנסים של מנהלים העוסקים במשאבי אנוש, נעשו פעולות הסברה בנושא. בעקבות הביקורת, הוציא מנהל בית החולים נהריה הנחיה/חוזר ביום 29.11.07 לפיו, יש להימנע מקליטת עובדים להם בני משפחה בבית החולים, למעט במקרים חריגים וחיוניים.
שירותי בריאות כללית

12. 
כל הבקשות להעסקת עובדים קרובי משפחה במוסדות ה"כללית", מופנות לוועדת חריגים ארצית, המתכנסת בהנהלה הראשית של ה"כללית". הוועדה, המלווה בייעוץ משפטי, בודקת כל בקשה לגופה על פי קריטריונים שנקבעו, כולל הצורך למניעת "ניגוד עניינים".  

נציבות שירות המדינה

16. 
בדיון מסכם שהתקיים ב-30.12.07, בהשתתפות נציב שירות המדינה ומנכ"ל משרד הבריאות, ולאחר בחינת הסוגיות הנוגעות לנושא עבודה פרטית, ולאור העובדה כי הגבלת העבודה בפרקטיקה פרטית עלולה לפגוע יתר על המידה ברופאים בשירות המדינה, להם זכאות לפרקטיקה פרטית, וכדי למנוע בריחת רופאים טובים ואיכותיים משירות המדינה לרפואה הפרטית, ובכך לגרום לפגיעה ברפואה הציבורית, ולאור הנחה כי יכולות האכיפה מאוד מוגבלות, שכן לצורך ביצועה נדרשים משאבים ואמצעים רבים כגון: תקציב, כוח אדם ומערכות בקרה, הוחלט שלא להגביל את היקף שעות העבודה של הרופאים בפרקטיקה פרטית. 

משרד הבריאות

17. 
המשרד אינו רואה בעיה בכך שרופא העומד בקריטריונים לביצוע כוננות, יוכל להחליף רופא אחר ובלבד שהצוותים הרפואיים במחלקות ובחדרי המיון, יודעים מיהם הרופאים הכוננים או מחליפיהם, האמורים להתייצב לכוננות. 

18. 
חוזר מנכ"ל 36/06 מיום 10.12.06 קובע כי על הרופא התורן מוטל לתעד ברשומות ובתיק החולה את תוכן התייעצות עם הרופא הכונן והנחיותיו. היה ונערכה התייעצות עם הכונן, או החולה נבדק על ידי הכונן, או נותח בנוכחות הכונן – הדבר מתועד ברשומות החולה. 

מכבי שירותי בריאות

19. 
מכבי מתייחסת בחומרה לחשש לקיומה של תופעת השימוש בשם וסיסמה של רופא אחד על ידי רופאים אחרים, והחליטה לפעול למיגור התופעה במספר מישורים:
 א. 
עדכון נוסח חוזים חדשים עם רופאים בתוספת דלהלן:  


"למען הסר ספק, מתחייב הרופא כי לא יאפשר לכל אדם אחר, לרבות רופא מחליף או ממלא מקום מטעמו, לפעול במערכת באמצעות הנתונים המזהים האישיים של הרופא להפעלת מערכת זו, כגון סיסמא אישית לכניסה למערכת". בוצע במקביל לקבלת טיוטת דו"ח הביקורת במהלך ינואר 2008. 

ב. 
ב-27/2/08 התקיימה פגישה עם נציגי ארגון הרופאים העצמאיים של מכבי, במטרה להבהיר את התייחסותה של מכבי לחשש לקיומה של התופעה האמורה, ולמצוא דרך למגר תופעה זו. סוכם, בהסכמת הצדדים, לפעול בשיתוף פעולה למניעת התופעה המתוארת, לרבות התייחסות לנושא, "בעצמאי-טון" שהינו הירחון של ארגון הרופאים העצמאיים, המופץ לכלל הרופאים העצמאיים במכבי.

ג.  
רופאים לגביהם עלה חשש כי תהליך החלפתם לא בוצע בהתאם למסוכם, זומנו במהלך חודש מרץ  2008 להנהלת מכבי לברור.
ד. 
מסתיים פיילוט לשימוש הרופא בזיהוי ביומטרי במקום בסיסמא על מנת לפתוח משמרת במרפאה. במידה והניסיון יוגדר בהצלחה, יקודם מהלך, לפיו פתיחת משמרת במחשב של נותן שירות רפואי, תבוצע באמצעות זיהוי ביומטרי. המשמעות של שינוי זה תחסום אפשרות של שימוש לא הולם בסיסמת הרופא. לוח זמנים לביצוע, בהנחה שהפיילוט יסתיים בהצלחה, במהלך שנת 2009.

ה. 
בשגרת תפעול מערך השירותים הרפואיים ובמהלך ההתקשרות הראשונית עם הרופאים, כמו גם בהתנהלות השוטפת מולם, מקפידה מכבי ומדגישה בפני הרופאים את חשיבות מתן השירות הרפואי ישירות על ידי הרופא, ועל הסדרת קבלתו של רופא מחליף בעת הצורך. הקפדה זו באה לידי ביטוי, בין היתר, גם בהסכם ההתקשרות.


להלן ציטוט מהחוזה בדבר התחיבות הרופא למתן שירות בשעות הקבלה שסוכמו עם מכבי:


8.ג. "מקום פעילותו של הרופא וכן ימי ושעות הקבלה מהווים בכל מקרה יסוד מיסודות ההתקשרות בינו לבין מכבי. כל שינוי במקום פעילותו ו/או בימים ובשעות הקבלה של חברי מכבי טעונים אישור מראש מטעם מכבי.


12.א. "הרופא יהיה רשאי להיעדר היעדרות זמנית, ובתנאי שיודיע למכבי ולחברים המוזמנים אליו.


הרופא ידאג ליידע המבוטחים על מועדי היעדרותו לפחות 30 יום מראש. מידע זה יימסר באמצעות שילוט במקום פעילות הרופא, עדכון במזכירות הרפואית וכן בכל אמצעי נוסף שייבחר הרופא. כמו-כן יודיע הרופא למכבי על כל היעדרות בלתי צפויה מיד לכשיתאפשר לו לעשות כן.
 
הרופא מתחייב לדאוג בעצמו ועל חשבונו לרופא מחליף מבין הרופאים המופיעים במדריך השירותים של מכבי או רופא אחר המקובל על מכבי והוא יודיע לרופא המחוזי או למי מטעמו מי הרופא המחליף. הרופא יוחלף על ידי מי שעוסק באותו תחום מומחיות, והפועל בסמוך למקום פעילותו של הרופא או במקום פעילותו של הרופא המוחלף עצמו."
משרד הבריאות

20. 
בית החולים שיבא נזף בעובדת שעסקה בעבודה פרטית ללא היתר. משהוגשה בקשה חדשה לעבודה פרטית, וזאת לאחר תום חקירת נש"מ את הנושא, ומשהתקבלה חוות דעת של היועץ המשפטי וכן התחייבות הממונה הישירה על העובדת, שאין ניגוד עניינים בין עבודתה בבית החולים לעבודתה הפרטית, סמכה הנהלת בית החולים את ידיה, לאחר שהנושא נבדק, ועבודתה הפרטית אושרה. העובדת מסיימת עבודתה ב-31.3.08.  
סוגיות בנושא השתתפות עצמית של מבוטחים

 בתשלומים עבור שירותי בריאות

הגופים המבוקרים: משרד הבריאות; משרד האוצר; נציבות שירות המדינה; שירותי בריאות כללית; קופת חולים לאומית; קופת חולים מאוחדת; מכבי שירותי בריאות

א. 
ממצאי הביקורת

1. 
החוק מסדיר את הפעלת מערכת הבריאות הציבורית בישראל ואת מימונה על ידי המדינה, אולם הוא לא קבע מנגנון המגביל את שיעור ההשתתפות העצמית של המבוטחים במימון ההוצאה הלאומית לבריאות או את שיעור ההשתתפות מהוצאות קופות החולים. בפועל עלה שיעור המימון הפרטי של שירותי בריאות מההוצאה הלאומית בעשור האחרון מ-26% בשנת 1997 ל-33% בשנת 2006, ומכ-6% מהוצאות הקופות בשנת 1995 לכ-11% בשנת 2005. במקביל חלה ירידה במימון חלקה של הממשלה. כתוצאה מכך עוברים שירותי הבריאות תהליך זוחל של הגדלת ההשתתפות במימון המבוטחים, גם בשל השתת תשלומים על החולים וגם בשל התפתחות שוק ביטוחי הבריאות. 

2. 
ביולי 2006 דנה ועדת העבודה, הרווחה והבריאות של הכנסת בדמי ההשתתפות העצמית ברכישת תרופות בקופות. הוועדה הביעה דאגה מהעלייה התלולה של ההשתתפות העצמית של ציבור המבוטחים בהוצאה הלאומית לבריאות מ-26% בשנת 1995 ל-32% בשנת 2005. היא קבעה כי המחויבות לדאוג לבריאות הציבור היא חלק בלתי נפרד מתפקיד הממשלה, וכי יש לעצור לאלתר את התרופפותה של מחויבות זו. הוועדה קראה למשרדי הבריאות והאוצר לפתוח בהידברות כדי להכין תכנית לאומית שמטרתה הורדת ההשתתפות העצמית בהוצאה לבריאות ל-25% בתהליך רב-שנתי עד 2010. נמצא שהנהלות משרדי הבריאות והאוצר לא דנו מאז בסוגיה זו.

3. 
החל מאוקטובר 1998 נהוגות בקופות החולים תכניות גבייה. בתכניות נקבעו תשלומים בגין ביקור אצל רופאים מומחים בקהילה, הפניה למרפאות חוץ בבתי חולים ובמכונים ותשלומי השתתפות עצמית בגין תרופות הכלולות בסל. תכניות הגבייה של הקופות אינן אחידות, לא בסעיפים שבגינם הקופות גובות השתתפות עצמית ולא בסכומי הכסף שהן גובות.  

4. 
בשיטת המנות נקבע מחיר תרופה לצרכן על פי גודלה של מנת התרופה. בשיטה האחוזית נקבע המחיר כשיעור ממחירו המרבי לצרכן. בכללית נהוגות שתי שיטות הגבייה. בקופות האחרות נהוגה השיטה האחוזית בלבד. משרד מבקר המדינה כבר העיר בעבר על הבעייתיות שבשיטה: מחיר תרופות מסוימות גבוה משמעותית על פי שיטה זו ממחירן על פי השיטה האחרת; מנת תרופה הוגדרה בצורה שונה לגבי תרופות שונות; ובתרופות שדמי ההשתתפות לגביהן נקבעים לפי שיטת המנות, יש ששיעור ההשתתפות מגיע לעשירות אחוזים ממחיר התרופה המרבי לצרכן. עקב חסרונותיה של שיטה זו משרד הבריאות עוסק בסוגיית ביטולה, אולם הטיפול נמשך כבר שנים רבות (משנת 2001), ואין הסכמה בינו ובין הכללית.

5.
 החוק קובע כי קבוצות אוכלוסייה שונות יקבלו הנחות או פטורים, בהן חולים במחלה כרונית. סכומי התקרה לחולים במחלות כרוניות בקופות היו במועד סיום הביקורת 750-720 ש"ח לרבעון (כ-250-240 ש"ח לחודש). באפריל 2007 נכנסה לתוקף הפחתה של תקרת ההשתתפות העצמית לתרופות מרשם הכלולות בסל לחולים קשישים במחלה כרונית המקבלים גמלה לפי חוק הבטחת הכנסה, התשמ"א-1980. עם זאת מבוטחים רבים נוטלים, על פי הוראת הרופא המטפל, תרופות שאינן כלולות בסל, ורוכשים תרופות שאינן תרופות מרשם. במקרים אלו אין משמעות לתקרה, וחולים אלה מוציאים בפועל הרבה יותר כסף על תרופות בחודש. 

6. 
לאומית גבתה השתתפות עצמית בשנים האחרונות ממבוטחיה עבור סעיפים שלא אושרו לה בתכנית הגבייה, כמו הנפקת כרטיס מגנטי ומתן אישור רפואי; גבתה סכומים גבוהים מאלה שאושר לה לגבות בתוספת השנייה לחוק ביטוח בריאות ממלכתי לפי מידוד הסכום המקורי בהתאם לשיעורי עליית מדד יוקר הבריאות; וגבתה השתתפות עצמית בגין תרופות עוד בשנת 2004 בשיעור גבוה מזה שאושר לה. 

7. 
כאשר משפחה במכבי, בלאומית ובמאוחדת מגיעה לתקרת ההשתתפות העצמית בביקור אצל רופא, במרפאות חוץ ובמכונים, נפסקת הגבייה. הכללית הכניסה לשימוש רק בתחילת שנת 2007 מערכת גבייה המאפשרת,  באמצעות חתימה על הרשאות להוראת קבע, להפסיק את הגבייה ממשפחה שהגיעה לתקרה. עד נובמבר 2007 חתמו כ-355,000 מבוטחים על טופסי הרשאות. רבים ממבוטחיה עדיין נדרשים לגשת לסניפים כדי לקבל החזרים בגין גביית-יתר, אם הם מודעים בכלל לזכות זו. 

8. 
על משרד הבריאות לבחון את סוגיית צריכת התרופות בשב"ן מבחינת הפגיעה בשוויון והחיסכון בסל. אלה סוגיות של מדיניות שמשקפות ערכים חברתיים אשר על משרדי הבריאות  והאוצר לדון בהן, ולאחר מכן להציגן לממשלה, לכנסת ולציבור, כדי שיתנו דעתם עליהן. 

9. 
הקופות הן מלכ"רים, וראוי שפעילותן במכירת תרופות למבוטחיהן בתכניות השב"ן לא תאפשר להן עודפים על חשבון החולים. עד שנת 2006 נהגו הקופות לגבות עבור תרופות שנופקו במסגרת השב"ן שיעורים שונים ממחירן המרבי לצרכן ועד 95% ממחיר זה. הקופות רוכשות בדרך כלל את התרופות בהנחה ניכרת מהמחיר המרבי לצרכן, כך שהדבר אף עשוי ליצור לכאורה עודף הכנסה לקופות. 

10. 
בנובמבר 2006 הוציא הסמנכ"ל לפיקוח על הקופות במשרד הבריאות הנחיה למנהלי השב"ן בקופות שלפיה מ-1.12.06 כל הכללה של תכשיר רפואי חדש בתכנית שההשתתפות העצמית של המבוטח גבוהה בה מ-50% ממחירו המרבי, מחייבת את אישורו. ביולי 2007 הוציא הסמנכ"ל לפיקוח על הקופות הבהרות להוראותיו, ונתן לקופות ארכה עד ספטמבר 2007. עד סוף ספטמבר 2007 לא מסרו הקופות למשרד הבריאות את רשימת התרופות בשב"ן ואת מחירי ההשתתפות העצמית המעודכנים לחולים, וההנחיה לא בוצעה. עד דצמבר 2007 מסרו שלוש מהקופות רשימות ונתונים והן מיישמות את ההנחיות. מאוחדת אמורה ליישם את הנחיות המשרד מפברואר 2008. על משרד הבריאות לבחון בכל תרופה אם השיעור שנקבע מאפשר עודפים לקופות. אם כן - יש לבטלם ולקבוע הנחיות נוספות בנדון. 

11. 
תפקיד הוועדה לבדיקת מחירי תרופות היה, בין היתר, לבחון את השיטה שבה נקבעת ההשתתפות העצמית במחיר התרופה שמשלם הצרכן, ולהמליץ על שינויים נדרשים בשיטה הקיימת, תוך התייחסות לתקרת ההכנסות של הקופות מהשתתפות עצמית ולתקרת גבייה מחולה בודד, ובפרט חולים במחלות כרוניות ומשכבות סוציו-אקונומיות מסוימות. בדוח הוועדה מיולי 2006 נאמר שיש מקום לאפשר את השלמת עבודתה, קרי בחינת השיטה שבה נקבעת ההשתתפות העצמית והמלצה על השינויים הנדרשים, כדי לבחון את החלופות האפשריות להפחתת המחיר לצרכן, תוך שמירה על האיזון הנדרש. נמצא כי הוועדה לא המשיכה את עבודתה בנושא.

12. 
המחיר המרבי לצרכן הוא המחיר המחייב לקמעונאי (הרוקח) בתוספת שיעור רווח מסוים (תגמול). ככלל, ככל שהתגמול שנקבע לרוקח גבוה יותר, כך ההשתתפות העצמית של החולים במחירי התרופות גבוהה יותר. ועדה מקצועית המליצה בשנת 1998 לשנות בטווח הארוך את שיטת התגמול לרוקחים לגבי תרופות, כך שהתגמול ינותק ממחיר התרופה. רק בינואר 2007 מינה מנכ"ל משרד הבריאות ועדה נוספת לבדיקת התגמול לרוקח, וביקש להגיש המלצות עד תחילת מאי 2007. עד מועד סיום הביקורת, ספטמבר 2007, לא סיימה הוועדה את עבודתה. 

13. 
שיווק תרופות בארץ מותנה ברישומן בפנקס התכשירים שמנהל משרד הבריאות. זירוז הרישום של תרופות גנריות עשוי להוזיל משמעותית את מחירן ואת מחיר התרופות האתיות, שכן סמוך לרישומן ולהנפקתן לציבור הן יביאו להפחתת מחיר. יש חשיבות לרישום תכשירים מהר ככל האפשר, כדי לאפשר לחולים לקבל תרופות חדשות ויעילות באמצעות הקופות ובמחיר זול יותר. במועד סיום הביקורת, ספטמבר 2007, חיכו בתור לרישום במשרד הבריאות כ-250 תרופות ותכשירים ובהם תרופות מצילות חיים וחיסונים, ואף תרופות ותכשירים שנרשמו כבר ברשויות מוכרות בחו"ל. הועלה שבשנים האחרונות התארך מאוד זמן הרישום של התכשירים, והגיע במחצית הראשונה של 2007 לצפי לרישום של 18-12 חודשים. בעקבות עתירה לבג"ץ בדבר משך הרישום הכין משרד הבריאות ביולי 2007 נוהל שלפיו יירשמו תכשירים שונים שהוגשו לרישום בפנקס מאותו מועד בתוך שנה. משרד הבריאות מסר למשרד מבקר המדינה כי ההסכם עם משרד האוצר לשנת 2008 כולל תוספת שישה תקנים של מעריכי תיקים כדי לקצר את זמן הרישום. 

14. 
העיכוב ברישום תרופות גורם נזק כספי לחולים ולקופות ואף עלול לגרום לנזק בריאותי. כן גדלה ההוצאה הלאומית לבריאות עקב כך. סביר שהחיסכון שבכניסה מוקדמת של תרופה ובהוזלת מחירה גבוה בהרבה מהעלות הכרוכה בהוספת כוח אדם למכון לביקורת ותקנים של חומרי רפואה במשרד הבריאות, מה גם שיש לכך תרומה רפואית. מן הראוי שמשרדי הבריאות והאוצר יפעלו בהקדם כדי לקצר את משך הרישום. לאחר שיקוצר לפרק הזמן שנקבע בנוהל, ראוי שמשרד הבריאות יבחן אם יש צורך במסלולי רישום שונים לסוגים שונים של תכשירים כמו תכשירים אתיים, תכשירים גנריים ותכשירים מצילי חיים, לתכשירים שכבר נרשמו ברשויות מוכרות בעולם וכו'. 

15. 
עד דצמבר 2007 טרם מונה רואה חשבון לביצוע הבדיקה לקביעת מקַדם שישמש לחישוב מחיר תרופה לצורך הכללתה בסל.

ב. 
תגובות המבוקרים

משרד הבריאות

1. 
המשרד יזמן במאי 2008 ישיבה משותפת עם האוצר, ויציג הדרישה לתוספת תקציבית להקטנת המימון העצמי לשנת התקציב 2009. 

שירותי בריאות כללית

1. 
ההשתתפות העצמית עבור תרופות בסל מוגבלת ל-238 ₪ לחודש, עבור לקוח שאינו מקבל השלמת הכנסה, ו-119 ₪ לחודש ללקוח המקבל השלמת הכנסה. ממוצע ההשתתפות העצמית של כלל הלקוחות ב"כללית" עומד על: 100₪ לחודש ללקוח מעל גיל  65 [רגיל] ו-50₪ לחודש ללקוח מעל גיל 65 המקבל השלמת הכנסה. ה"כללית" בדעה שהשתתפות בסכום זה הינה בתחום הסבירות. תרופות מחוץ לסל נמכרות באמצעות השב"ן. תרופות מחוץ לסל הנרכשות באופן פרטי בבתי מרקחת פרטיים, נמכרות לרוב במחיר מקסימלי (מחיר גבוה בהרבה ממחירי השב"ן), אך אינן מופיעות בדו"חות הקופות. 

משרד הבריאות

4. 
כיוון שבשיטת המנות מרבית התרופות זולות יותר מאשר בקופות האחרות (738), ורק מקצתן יקרות יותר (333), המעבר לשיטה האחוזית ייקר את מרבית התרופות ביותר מ-15%, ללא מתווה הדרגתי. המשרד יפנה לקופות החולים במהלך חודש אפריל 2008, על מנת להגיע להסכם על מתווה לשינוי השיטה. חוזר סופי יצא בנובמבר 2007, והקופות נוהגות כבר על פיו.

שירותי בריאות כללית 

4. 
ב"כללית" נהוגה שיטת המנות לגבי תרופות שנכנסו לסל עד אוגוסט 1998, והשיטה האחוזית - 10% מ"מחיר ירפ"א" (מחירון המנוהל על ידי חברת ירפא מחשבים בע"מ). המחירון מופיע כמודול במערכת ממוחשבת הנקראת "פריון", המשמשת כמערכת לניהול בתי מרקחת פרטיים, או 12 ₪, הגבוה - לגבי פריטים שנכנסו לסל אחרי אוגוסט 1998. ציון השיטה "האחוזית" בלבד אינו מספיק. הכללית מבקשת לעבור לשיטה הנהוגה בשלוש הקופות האחרות, והיא 15% מ"מחיר ירפ"א" או 13₪, הגבוה מביניהם. במעבר לשיטת "האחוזית" כשיטה אחידה בין הקופות – כל הפריטים בשיטה האחוזית של ה"כללית" מתייקרים (מעבר מ-10% ל-15%). ישנם פריטים רבים ב"כללית" כיום, שההשתתפות העצמית שלהם נמוכה ב-50% לעומת הקופות האחרות. גם בשיטת ה"מנות", ישנם פריטים רבים שההשתתפות העצמית שלהם נמוכה מאשר בקופות האחרות. זו הסיבה שמשרד הבריאות מתקשה לאשר את השינוי  בתוכנית הגבייה, כי בד בבד עם הוזלת פריטים מסוימים, ישנה קבוצה גדולה של פריטים שההשתתפות העצמית שלהם תעלה. בין ה"כללית" למשרד הבריאות מתגבשת הצעה, לפיה, המעבר יבוצע ב-3 שנים – בשנה הראשונה מעבר ל-12% מ"מחיר ירפ"א", בשנה השניה 14% ל-מ"מחיר ירפ"א", ובשנה השלישית ל- 15% מ"מחיר ירפ"א".

משרד הבריאות

5. 
במרץ 2008 הופחת התשלום בגין תרופות לקשישים לגילאי 75 ומעלה בשיעור של 10%. תכנית זו מפחיתה לכ-340,000 קשישים (כ-45% מכלל הקשישים), את דמי ההשתתפות העצמית ברכישת תרופות. הנחה זו הינה בנוסף להנחות להן זכאים קשישים כרוניים, מקבלי הבטחת ההכנסה, נכי מלחמה או רדיפות הנאצים. לא ניתן להתחשב בסך ההוצאה של החולים על תרופות, כולל תרופות שאינן בסל, שכן תרופות אלו אינן ממומנות על ידי הציבור, ואין חובה משפטית על הקופות לספקם. 

6. 
נכון ל- 1/2/2008 הכסף הוחזר למבוטחים. 

קופת חולים לאומית

6. 
בעקבות הביקורת, החזירה קופת חולים לאומית את כל הכספים למבוטחיה, שהייתה אמורה להחזיר, כתוצאה מגביית היתר בשנת 2004. החזרת הכספים הושלמה בפברואר 2008. החל מחודש אוקטובר 2006, הפסיקה הקופה את הגבייה עבור כרטיסים מגנטים. 

שירותי בריאות כללית 

7. 
נכון לחודש מרץ 2008, הצטרפו לשירות הרשאה לחיוב חשבון 545,000  מבוטחי ה"כללית". (לעומת 355,000 בנובמבר 2007). כל המבוטחים של ה"כללית" קיבלו מכתבים לביתם לגבי השירות ויתרונותיו. כל פקידי המרפאות מסבירים למבוטחים את היתרון בגין מתן שירות זה. בכל המרפאות קיימים פרסומים והנושא פורסם באתר האינטרנט של ה"כללית". ה"כללית" מעודדת את כל לקוחותיה להצטרף. אין כל כוונה ב"כללית" לגבות מהמבוטחים סכומים מעבר לתקרה. 

משרד הבריאות

8. 
השוויון בנגישות לשירותים שאינם כלולים בסל, מטופל במסגרת הכפופה לעקרונות הביטוח הסוציאלי ההדדי, שאינה מפלה בין מבוטחים עקב גילם או מצבם הרפואי. לדעת המשרד, אותם 75% החברים בשב"ן, מקבלים כבר שירותי בריאות טובים יותר, והמשאבים הנחסכים עקב כך משמשים את כל המבוטחים, כולל אלה שאינם חברים בשב"ן, ובכך מתאפשרת רפואה טובה יותר. המשרד בדעה כי אם ייאסר על הקופות לנפק לחברים בתכניות השב"ן תרופות שאינן נכללות בסל, לא יביא הדבר לתוספת משאבי מדינה לסל, אלא גם אותם 75% מהאוכלוסייה, שכבר נהנים משירותי בריאות טובים יותר, יקבלו בסופו של דבר שירותי בריאות פחות טובים. לדעת המשרד התקיים דיון ציבורי בעניין בחוק ההסדרים האחרון, והוחלט שתרופות מצילות חיים ומאריכות חיים, לא יכללו בתוכניות השב"ן. 

מכבי שירותי בריאות

8. 
אחוז המבוטחים בשב"ן במכבי הינו גבוה מהמוצג בדוח. נכון לסוף פברואר 2008 כמעט 85% מהמבוטחים חברים בשב"ן, ולכן הנתון המראה כי כ-30% מהאוכלוסייה אינו חבר בתוכניות השב"ן (באופן כללי), אינו מאפיין את מכבי.
משרד הבריאות 

9,10. 
המשרד בודק מידי שנה את הסדרת שיעורי ההשתתפות העצמית, באמצעות הדוחות הכספיים של הקופות, ולא מצא שנוצרו עודפים בקופות, בגין גביית השתתפויות עצמיות מתרופות בשב"ן. המשרד הוציא הנחיות בעניין גובה ההשתתפות העצמית בשב"ן כבר ב-2006, וימשיך לעקוב במהלך שנת 2008, אחר פרק התרופות בשב"ן, והתפתחות ההשתתפות העצמית. המשרד תומך בהפחתת המע"מ על תרופות חיוניות. משרד האוצר מתנגד. תיקון המודל ההולנדי, והפחתת מחירי התרופות, השפיע על גובה ההשתתפות העצמית של מבוטחי הקופות, והציבור נהנה מהפחתת ההשתתפויות עצמיות ב-27 מיליוני ₪. ההפחתה נעשתה בפברואר 2007.

שירותי בריאות כללית 

10. 
הנחיות הסמנכ"ל לפיקוח על הקופות במשרד הבריאות קובעות, כי ההשתתפות העצמית של תרופות בשב"ן, לא תעלה על 50% מ"מחיר ירפ"א". גבייה מעבר לשיעור זה אסורה. קיימות תרופות מסוימות להן ניתן אישור לגבייה מעבר, והרשימה סופית. ה"כללית" ביצעה את השינויים הדרושים החל מ-1.9.07. הביצוע דווח למשרד הבריאות ב- 5/11/07. רוב הפריטים שנמכרו בשב"ן של ה"כללית", נמכרו כבר קודם להנחיות אלו בהשתתפות עצמית נמוכה מ-50% ממחירון ירפ"א.

12. 
ה"כללית" אינה מקבלת את ההמלצות. מכתב בנדון נשלח בימים אלה למשרד הבריאות. טענותיה העיקריות של הכללית לאי קבלת ההמלצות:

·    ההצעה מהווה "הלאמה" של אספקת שירותי בריאות בישראל.

·    בהצעת הוועדה קיימת התערבות שלטונית בלתי ראויה.
·    בהצעת הוועדה קיימת פגיעה שלא כדין בחופש העיסוק והקניין של קופות החולים - פגיעה בתחרות ופגיעה כלכלית.
מכבי שירותי בריאות

12. 
שיטת התגמול לרוקח במכבי, נהוגה על פי המלצת הביקורת. תגמול הרוקח במכבי נעשה לפי השירות ולא לפי שיעור הרווח. בכך קיימת הכרה בעובדה שהרוקח הוא נותן שירות רפואי ולא "מוכר בחנות".
משרד הבריאות 

14. 
עיכוב ברישום תרופות אינו גורם נזק כספי ובריאותי לחולים, שכן קיימים מנגנונים חלופיים לנגישות לתכשירים אלו עד לרישומם. המשרד לא יוותר על תהליך בדיקה ורישום התרופות אשר יפקיר את בריאות הציבור לחסדי השוק המסחרי. אין כל קשר בין עניין רישומו של תכשיר לאופן הכללתו בסל הבריאות - הכללת תרופות בסל השירותים נעשית באמצעות מנגנון תיעדוף טכנולוגי, אשר בודק את עלות ותועלת התכשיר, למול תכשירים אחרים המצויים בשוק, לצורך טיפול במחלה ספציפית, וכל זאת ללא קשר לשאלת קיומו של רישום במדינת ישראל. המשרד פועל לקצר את משך זמן הטיפול לתקופה של בין 6-9 חודשים. לצורך כך קיבל 6 תקנים חדשים, אשר יאוישו במהלך שנת 2008. תקן אחד מקצר את משך תקופת הרישום בחודש נוסף, לאחר שיקוצרו זמני הרישום, ישוב המשרד ויבחן בסוף 2009 את האפשרות לקביעת סדרי עדיפות ברישום תכשירים רפואיים שונים.

15. 
נבחר רואה חשבון לביצוע הבדיקה. הבדיקה אמורה להסתיים בדצמבר 2008. המשרד יקיים דיון בין משרדי בנושא עד  מאי 2008.

סוגיות בנושא אשפוז סיעודי

הגופים המבוקרים: משרד הבריאות; משרד האוצר; משרד הרווחה והשירותים החברתיים; לשכה מרכזית לסטטיסטיקה; שירותי בריאות כללית; קופת חולים לאומית; קופת חולים מאוחדת; מכבי שירותי בריאות; מכון ברוקדייל; פרופ' יוחנן שטסמן

א. 
ממצאי הביקורת

1. 
ענף האשפוז הסיעודי מאופיין בחסרונות גדולים ומתמשכים, שעיקרם היעדר רצף טיפולי בקשיש עקב פיצול האחריות בין משרד הבריאות ובין הקופות. למרות זאת, משרדי האוצר והבריאות לא פעלו באופן מספק במשך 14 שנה לקדם את העברת האחריות על האשפוז הסיעודי לקופות, על פי כוונתו המקורית של חוק ביטוח בריאות ממלכתי. הדבר יוצר קשיים וביורוקרטיה לקשיש ולמשפחתו, ועלול לגרום לכך כי הטיפול הרפואי בקשיש יושפע משיקולים כלכליים ולא משיקולים רפואיים. התנהלות משרד הבריאות והאוצר ללא תיאום וללא מדיניות כוללת - בשל תכלית החוק, ההמלצות של רוב הוועדות, הדעות החד-משמעיות של אנשי המקצוע והחסרונות הגדולים שהוכחו בפעילותה של השיטה הקיימת, הם ליקוי משמעותי. לדעת משרד מבקר המדינה, מן הראוי כי בסוגיות מורכבות אלה תבוצע עבודת מטה כוללת ומשותפת של משרד הבריאות, משרד האוצר על שלושת אגפיו (אגף התקציבים, אגף החשב הכללי והממונה על שוק ההון) וארבע קופות החולים. 

2. 
בהתאם לחוק ולהמלצות של ועדות שונות, מ-2004 הציע משרד הבריאות להעביר את האחריות הכוללת לקופות החולים תוך כדי העלאת 0.3% בדמי ביטוח הבריאות הנגבה מהתושבים; ההנחה של משרד הבריאות היא שאם ייכלל הביטוח הסיעודי בסל הקופות כנגד העלאת 0.3% לדמי ביטוח הבריאות כאמור, יוותר חלק ניכר מהציבור על הביטוחים הסיעודיים הפרטיים או הקבוצתיים, הנמכרים כיום בסך של כ-1.1 מיליארד ש"ח, וההוצאה הכוללת של הציבור לא תגדל הרבה יותר וכך גם ההוצאה הלאומית לבריאות. מנגד משרד האוצר התנגד ומוסיף להתנגד להצעה זו מחשש להגדלת הוצאות המדינה, ולפיכך ההצעה אף לא הועברה לדיון בממשלה. בנוסף, משרד מבקר המדינה מצא פערים גדולים (בסך 400 מיליון ש"ח) בנתונים ששימשו את מקבלי ההחלטות - מצב כזה אינו מאפשר לבחון את ההשלכות של העלאת דמי ביטוח הבריאות למימון הרפורמה על ההוצאה הכוללת של הציבור על ביטוח סיעודי.  

3.
על פי הצעה של משרד האוצר למשרד הבריאות, יועברו לקופות החולים 50% מ"תקציב הקודים" של המשרד (כ-700 מיליון ש"ח מתוך 1.4 מיליארד ש"ח), וכנגד - ישאו הקופות ב-50% מעלות האשפוז הסיעודי של מבוטחיהן. משרד האוצר לא הציג למשרד הבריאות הצעה מפורטת למנגנון "חלוקת הסיכונים" הזה וגם לא קידם את ההצעה לכלל ביצוע. יוצא, שעד מועד סיום הביקורת, 14 שנה לאחר חקיקת החוק, לא הגיעו המשרדים להסכמה בנוגע לדרך הפעולה הרצויה לשיפור הטיפול בקשיש הסיעודי, וחילוקי הדעות הביאו לקיפאון בקידום התהליך. 

4. 
מדיניות מוצהרת של המשרד בעידוד פתיחת מיטות אשפוז סיעודיות במוסדות פרטיים וציבוריים, לא לוותה בעבודת מטה כוללת על כל ההשלכות האפשריות על שוק האשפוז הסיעודי - הממשלתי, הציבורי והפרטי; לרבות הגברה של ממש במערך הפיקוח של המשרד על המוסדות הפרטיים. 

5. 
כיום 64% מהאוכלוסייה מבוטחים בביטוח הסיעודי; נמצא כי ביטוחים אלו אינם מכסים במרבית המקרים את מלוא עלות האשפוז. קיימת חלופה נוספת, ולפיה בטווח הארוך יבטח חלק גדול יותר מהציבור את עצמו בביטוח סיעודי קבוצתי לשם כיסוי ביטוחי רחב יותר. מן הראוי שמשרד הבריאות והמפקח על הביטוח במשרד האוצר יבחנו האם ניתן בשיתוף הקופות, לשפר את פוליסות הביטוח שלהן באופן שיענו על צורכי החולים הסיעודיים, יתנו פתרון לאשפוז הסיעודי למרבית האוכלוסייה ויחסכו מעורבות כספית של משרד הבריאות. 

6. 
הממשלה החליטה לצאת למכרז ארצי לרכישת שירותי אשפוז סיעודי באמצעות משרד הבריאות מכ-320 המוסדות הסיעודיים הפרטיים בלא שנשקלו כל ההשלכות האפשריות של מהלך זה. 

7. 
מוסד בלא רישיון ובלא פיקוח טומן בחובו סיכונים למאושפז. ביולי 2007 פעלו בארץ 49 מוסדות בלי רישיון ובלי פיקוח של המשרד, בתנאים שלדברי משרד הבריאות ומשרד הרווחה "לא עונים לתנאי המחיה המינימליים הנדרשים", ומספר ניכר של קשישים ששהו בהם אושפזו בתדירות גבוהה בבתי חולים בגלל החמרה במצבם הרפואי. מאחר שמדובר באוכלוסייה חלשה ותלותית שאינה יכולה לעמוד על זכויותיה, יש חשיבות מרבית לפיקוח ולבקרה של המשרד ולפעילותו הנחרצת לסגירת מוסדות ללא רישיון, שהשהות בהם מזיקה לקשישים ואף מסכנת את חייהם. 

8.  
משרד הבריאות אמור לפקח על המוסדות הסיעודיים וגם לשמש כתובת לבעיות, לתלונות ולליקויים המתעוררים בנושא אספקת השירותים האמורים בקשר שבין מוסדות סיעודיים לקופות החולים ושלא נפתרו. מבירורים שעשה משרד מבקר המדינה במשרד עלה כי לא ידוע למשרד על בעיות בנושא למעט תלונה אחת מרשת המפעילה כמה מוסדות סיעודיים. לעומת זאת, במשרד מבקר המדינה התקבלו תלונות של מוסדות סיעודיים פרטיים על קשיים שיש להם עם הקופות בתחומים רבים. משרד מבקר המדינה המליץ כי יוקם מנגנון לברור התלונות במסגרת נציבת הקבילות לחוק ביטוח בריאות ממלכתי המטפלת בפניות פרטניות של מבוטחים, או שיוקם מנגנון אחר במשרד בשיתוף נציבת הקבילות, על פי החלטת המשרד. 

9. 
קשיש אשר זקוק לאשפוז סיעודי מורכב נזקק לקרבתם של בני משפחתו, ולפיכך ראוי לאשפזו במרחק סביר ממקום מגוריהם. בהתאם לכך, על פי הוראות משרד הבריאות, אין להפנות חולה סיעודי מורכב לאשפוז במחלקה מרוחקת ממקום מגוריו, כדי לאפשר ביקורים של בני משפחתו מדרגה ראשונה. משרד מבקר המדינה מצא כי אם קשיש מעוניין להתאשפז במוסד קרוב למקום המגורים של בני משפחתו וממוקם בשטחו של מחוז אחר, הכללית מקשה עליו ומפנה אותו ואת בני משפחתו לנהל משא ומתן עם המחוז בקופה שהוא משויך אליה ולשכנע אותו להגיע להסדר כספי עם המוסד המבוקש והמרוחק; הכללית מותירה את ההחלטה הסופית לשיקול דעת המחוז.  

10. 
חולים אשר אינם מסוגלים לאכול עצמאית מוזנים בהזנה מלאכותית באחת משתי דרכים, אשר לכל אחת מהן הגדרה רפואית שונה ואחריות מימונית שונה: הזנת זונדה - מגדירה את הקשיש סיעודי מורכב הנמצא באחריות מימונית של קופות החולים; והזנת פג - מגדירה את הקשיש סיעודי ובאחריות מימונית של משרד הבריאות או משפחתו בהתאם למצבו הכלכלי. 

דרך ההזנה של החולה נקבעת לא תמיד משיקולים רפואיים אלא כלכליים, וקשישים מוזנים בהזנת זונדה בלחץ משפחותיהם רק כדי לא לשנות את הגדרתם לסיעודיים וכדי להימנע ממימון אשפוזם הסיעודי (בעלות גבוהה). אף שהנושא נדון במשך שנים בין המשרד לקופות ויש הסכמה להעביר את כל החולים הסיעודיים מורכבים לאחריות המשרד, לא הוסדר הנושא בשל אי-מציאת פתרון הולם בידי המשרד לסוגיית התקציב.

11. 
החוק קובע כי על קופות החולים להבטיח את אספקתו של סל שירותים, ולצורך כך הן קיבלו ב-2006 כ-24 מיליארד ש"ח. ועדה בין-משרדית שמונתה בנובמבר 2003 העלתה בין היתר שנוסחת הקפיטציה בישראל, אשר לפיה הסכום מחולק בין קופות החולים, כוללת התייחסות רק לגיל ולכמה מחלות קשות, ואינה כוללת מדדים שארצות מערביות כן כללו בנוסחאות הקפיטציה שלהן, כגון מגדר, מצב רפואי, מצב כלכלי וחברתי ומקום מגורים. בעקבות מסקנות הוועדה מאפריל 2005 נעשו שינויים קלים בנוסחה, אולם למרות המלצת הוועדה שיש לעדכן את תשתית הנתונים כדי שבמועד העדכון הבא ניתן יהיה להוסיף מדדים נוספים, בביקורת עלה כי משרד הבריאות רק החל באיסוף זה. 

12. 
קופות החולים חלוקות בדעותיהן בדבר מידת ההתאמה בין נוסחת הקפיטציה להוצאות שלהן על קשישים. קופות החולים פועלות גם לפי שיקול כלכלי, וכשקבוצה מסוימת אינה מקבלת כספים בהתאם להוצאותיה, השירות שניתן לה עלול להיפגע. לחלופין, אם המדינה מקצה כספים לפי חלוקה מסוימת, זכותה לדרוש בגין הכספים שהקצתה גם שירות בהתאם, ולפקח שכל ההקצאה נעשתה בצורה מיטבית ותורמת לשוויון ולבריאות המבוטחים. לפיכך משרד מבקר המדינה ממליץ למשרד הבריאות ולמשרד האוצר לבחון את הטענות הסותרות של הקופות ובהתאם לבדיקה לעדכן את נוסחת הקפיטציה. 

13.
פרופ' שטסמן, הגריאטר המחוזי של הכללית במחוז ירושלים, לא דיווח לכללית על מקומות עבודתו הפרטיים במוסדות הגריאטריים א' ו-ב'. כמו כן פרופ' שטסמן לא מילא טופס "הצהרה בדבר ניגוד עניינים" ולא קבע עם הכללית הסדר למניעת ניגוד עניינים בעניין עבודותיו אלה, אף כי הוא נדרש לעשות כן לפי נוהלי הכללית ולפי סדרי מינהל תקין. חשיבות ההסדר וההצהרה היא גם בכך שרופאים אחרים במחוז ובכללית יידעו כי הוא מנוע מלהשתתף בדיונים מסוימים, כדי שלא להכשילו בתפקידו. 

14. 
עיקר עיסוקיו של פרופ' שטסמן במסגרת מחצית המשרה שבה הוא מועסק בכללית כגריאטר מחוזי היא לבצע הערכות גריאטריות ולעסוק בתחום "אשפוז בית" שבמסגרתו כ-300 קשישים. בה בעת, הבדיקה של משרד מבקר המדינה העלתה כי הוא דן גם בבקשות של מבוטחי הכללית הנוגעות לאשפוז במוסד א' שהוא משמש מנהלו הרפואי, לדבריו על פי דרישת הנהלת המחוז, בהם - בקשות לפטור מתשלום עבור האשפוז בהם ואז הכללית נושאת בתשלום. 

15.
פרופ' שטסמן גם לא דיווח להנהלת המחוז על ליקויים שנמצאו בביקורות שעשה משרד הבריאות במוסד הפרטי מוסד א' שהוא משמש כמנהל הרפואי שלו, אף שבמסגרת תפקידו כגריאטר המחוזי הוא נדרש לדווח להנהלת המחוז על ליקויים שנמצאו במוסדות שאליהם מפנה הכללית את חוליה לאשפוז, כדי שתשקול את המשך ההתקשרות אתם. 

16.
אשר לכללית, משנת 1993, המועד שבו נקבע ההסדר למניעת ניגודי עניינים, לא עשתה הכללית בדיקה תקופתית כדי לברר עם פרופ' שטסמן האם חלו שינויים בפעילותו - שינויים שבגינם יש לעדכן את ההסדר. 

17. 
משרד מבקר המדינה העיר לכללית שנהליה מחייבים רק את עובדיה העוסקים ברכש לחתום בקביעות על טופס הצהרה למניעת ניגודי עניינים, ואילו את שאר עובדיה, כולל הבכירים, אין היא מחייבת לעשות כן.  

18. 
על המשרד לפעול כי מידע בדבר השירותים המגיעים לקשישים המאושפזים בקוד, ותשלומים שאסור לדרוש מהם, יימסרו גם בדפי מידע ובזמינות ראויה ולא רק באינטרנט. בדפי מידע אחרים, שחסר בהם מידע חשוב, מן הראוי להפנות לנוהל הרלוונטי, או לרכז את כלל המידע בנוהל אחד, שיהיה זמין לציבור. 

ב. 
תגובות המבוקרים

משרד הבריאות

1. 
המשרד פועל לקידום רפורמה, כולל עבודת מטה שבחנה את ההיבטים השונים של מדיניות זו, הנדרשים מתוקף החלטות הממשלה ומחקיקת חוק ביטוח בריאות ממלכתי. נערכו דיונים בראשות מנכ"ל המשרד, בהם השתתף גם סגן הממונה על התקציבים באוצר, מתוך רצון לקדם את התהליך. הנושא הוצג לשר, אשר רואה בו את אחד היעדים האסטרטגיים שהוא מחויב לקדם. אולם עמדת המשרד, המנומקת ומגובה בנתונים, לא התקבלה על ידי משרד האוצר. שר הבריאות פנה לשר האוצר, לדון עמו בעקרונות הצעת החלטה שגיבש המשרד בנושא האשפוז הסיעודי, בטרם יעלה לדיון בישיבת הממשלה. עד מארס 2008, שר האוצר טרם קבע מועד לדיון. המחלוקת היא על עלות הרפורמה, ועל אומדני השינויים שייווצרו בביקוש לשירות, בהיקף ההשתתפות העצמית ובשוק הביטוח הסיעודי, ומה תהיה העלות הישירה והעלות הכוללת למשק. לפי עמדת המשרד, העברת האשפוז הסיעודי לקופות, ועיגונו כזכות אוניברסאלית בחקיקה, תיצור אצל הקופות תמריץ לצמצום הידרדרות תפקודית ומוגבלות בקשישים. עקב כך ישקיעו הקופות בפיתוח שירותי קידום בריאות ומניעה לקשישים, ושירותים מקצועיים ייעודיים לטיפול בחולים הקשישים (כגון הערכה גריאטרית כוללנית), ושירותי שיקום - שירותים אשר אמורים לצמצם את מספר הקשישים הסובלים מהידרדרות תפקודית המובילה למוסד סיעודי. התמקצעות השירותים לקשישים, אמורה לפעול כגורם אשר ירסן את העלייה הצפויה בביקושים לאשפוז סיעודי, עקב העיגון  בחקיקה. במקביל, העיגון בחקיקה (כמו גם פיתוח השירותים האמורים), עשוי ליצור בציבור אמון באשפוז הסיעודי שינתן באמצעות סל הבריאות - אשר יצמצם את היקף הביטוח הסיעודי הוולונטרי הנרכש על ידי הציבור. 

5. 
המשרד בדעה כי יש להכליל את האשפוז הסיעודי בסל הבריאות, שיהיה באחריות המדינה ובאמצעות הקופות – ולא באמצעות ביטוח וולונטרי. במצב הנוכחי, עד לביצוע הרפורמה באשפוז הסיעודי, קיום הביטוח הסיעודי מסייע לציבור – אך אינו מהווה מנגנון יעיל לטווח ארוך לשימוש במשאבי המדינה. 

6. 
היציאה למכרז ארצי לא היוותה חלופה להעברת האשפוז הסיעודי לקופות החולים, אלא התבצעה במטרה להסדיר את רכש האשפוז הסיעודי כל עוד המשרד אחראי לנושא, עד שהאשפוז הסיעודי יועבר לקופות החולים. ה"מכרז" הארצי מאפשר הסדרת רכש האשפוז הסיעודי על-פי קריטריונים אחידים, תוך השתתפות וולונטרית ושוויונית של המוסדות ומנגנון לתמרוץ האיכות. הקריטריונים המקצועיים לאיכות במכרז הארצי מתבססים על עבודת מטה בראשות האגף לגריאטריה, תוך הסקת מסקנות ממכרז הפיילוט בפתח תקוה. עם זאת, המשרד שואף לשפר בעתיד את הקצאת המקורות למנגנון תמרוץ האיכות. הקריטריונים האחידים שהוסדרו במסגרת ה"מכרז", אמורים להקל על ההעברה לקופות החולים בבוא היום, בהשוואה למצב טרם ה"מכרז".

7. 
נושא החקיקה טרם הגיע לשלבי סיום. הלשכה המשפטית תפעל לסיים את תהליכי החקיקה במהלך שנת 2008. 

משרד הרווחה והשירותים החברתיים

7. 
במהלך חודש פברואר 2008 שודרג ותוקן הנוהל לסגירת מעונות הפועלים ללא רישיון. הנוהל הועבר לאגף הבכיר לביקורת ביום 16 במארס 2008.

משרד הבריאות

8. 
הנושא כבר מופיע בחוזר מינהל הרפואה 25/2003, "הקשר בין המחלקה הסיעודית/תשושי נפש לבין קופת החולים", וכל פנייה מטופלת לגופה, בשיתוף נציבת קבילות הציבור, בהתאם לצורך ולחוק.

שירותי בריאות כללית

8. 
תלונות שהגיעו למשרד מבקר המדינה לא הועברו להנהלה הראשית של ה"כללית" להמשך טיפול. בדיקה שנעשתה בחטיבת הקהילה של ההנהלה הראשית, ובמשרד נציב פנייות הציבור של ה"כללית", לא נמצאו תלונות בנושא זה. במרץ 2008 הגיעה תלונה מבית-אבות בנושא "הסדרי אשפוז" של ה"כללית" – תלונה זו הועברה למחוז תל-אביב/יפו להמשך טיפול, בהתאם לשייכות האזורית של המעורבים בדבר. ככלל, הטיפול באי-הבנות/תלונות/"סכסוכים", בין מוסדות ובין הנהלות המחוזות של ה"כללית", נעשה ברמת המחוז, עקב הבדלים במחוזות בכל הנוגע להסדרים עם בתי-חולים, רפואה מייעצת, שינוע של בדיקות מעבדה, אספקת תרופות ועוד – לא ניתן לקבוע תהליכים אחידים בנושאים אלו. לאור האמור לעיל, לא קיים נוהל ב"כללית" הקובע סדרי עבודה אחידים בנושא הקשר בין בתי-אבות/קופות החולים.

משרד הבריאות

9. 
המשרד יפנה לקופות החולים לברר את נוהליהן בנושא במהלך המחצית הראשונה של שנת 2008. 

שירותי בריאות כללית 

9. 
ראש חטיבת הקהילה ב"כללית", הוציא בפברואר 2007 הנחייה, הקובעת את סדרי ההתחשבנות בין המחוזות, במקרים בהם המטופל נמצא במוסד אשפוזי ממושך, הנמצא במחוז "אחר". ניתנה הנחייה שכל בקשה תיבחן על-ידי המחוז, "תוך הפעלת שיקול דעת מקל והבנה מרבית לצרכי הלקוח". 

משרד הבריאות

10.  
הוועדה המשותפת למשרד וקופות החולים זיהתה את הבעיות הקשורות לדרך ההזנה ונתנה פתרון. הנושא הוצג למנכ"לי הקופות והתקבלה הסכמתן. אחת הקופות חזרה בה. המשרד פועל להעברת ההמלצה, בכפוף להבנות שהתקבלו.

שירותי בריאות כללית

10. 
נציגי ה"כללית" השתתפו בוועדת יישום "העברת חולים המוזנים בזונדה למימון משרד הבריאות". דו"ח מסכם לעבודת הוועדה הוצא ביום 1.1.2007 על ידי האגף לגריאטריה במשרד הבריאות. ביום 18.2.2008 פנה מנכ"ל משרד הבריאות למנכ"לי קופות החולים לקבלת אישורים להעברת האחריות לאשפוז עבור חולים סיעודיים, המוגדרים ככאלה רק עקב היותם מוזנים באופן קבוע בצינור המוחדר מהוושט לקיבה (זונדה פשוטה), ושלא ניתן לגמול אותם מהזנה אנטראלית, מקופות החולים למשרד הבריאות. בהתאם, עלות הסל לסך קופות החולים תופחת בסכום סך ההוצאות לאשפוז חולים אלו, ותעבור לתקציב השירותים הגריאטריים של משרד הבריאות.

משרד הבריאות

11,12. 
תהליך יצירת תשתית הנתונים נמצא בשלבים ראשוניים: המשרד פועל בתחום זה בשיתוף פעולה עם הלשכה המרכזית לסטטיסטיקה. חלק מהנתונים יתבססו על סקר בריאות, כאשר שלב איסוף הנתונים מתוכנן ל-2009. הממצאים יהיו זמינים במהלך 2010 (לכל המוקדם). עם זאת, הסקר לא ייתן תשובות לכל המשתנים הנדרשים, וחלק מהנתונים הרלבנטיים לגיבוש נוסחת הקפיטציה, יידרשו ממקורות נוספים, קיימים או שיפותחו, לרבות נתונים מקופות החולים עצמן.

שירותי בריאות כללית  

13. 
טופס "הצהרה בעניין קיום ניגוד אינטרסים, מולא על-ידי פרופ' שטסמן ביום 27.12.2007. הנהלת מחוז ירושלים של ה"כללית" קבעה שאין ניגוד עניינים בכל הנוגע להסדרי העבודה של פרופ' שטסמן במחוז. במקרים הבודדים בהם הועלתה אפשרות כזאת, נעשתה בדיקה על-ידי המנהלת הרפואית של המחוז, שקבעה שהטיפול במקרה הינו לגופו של עניין. הנהלת המחוז נמצאת בימים אלה במשא ומתן עם פרופ' שטסמן על המשך העסקתו במחוז.

14. 
במקרים הבודדים בהם הועלתה אפשרות של ניגוד עניינים, נעשתה בדיקה על-ידי המנהלת הרפואית של המחוז, שקבעה שהטיפול במקרה הינו לגופו של עניין. 

15. 
הנהלת מחוז ירושלים תפרט בעניין חובת הדיווח על ביקורות בכל הסדר עתידי שיקבע עם הגריאטר המחוזי.

פרופ' יוחנן שטסמן

13-15. פרופ' שטסמן מכהן משנת 1993 כראש המערך לשיקום וגריאטריה של "הדסה", תפקיד הכולל אחריות על כל נושאי השיקום והרפואה הגריאטרית של "הדסה". בהסכמה בין קופת חולים כללית ובית החולים האוניברסיטאי "הדסה" בירושלים, נקבע כי פרופ' שטסמן יעבוד משרה מלאה ב"הדסה" כראש המערך לשיקום וגריאטריה, וימשיך במקביל להיות רופא גריאטרי מחוזי של קופת חולים הכללית בירושלים בחצי משרה. בתפקידים אלה הוא מחזיק מאז ועד עתה, למעט כ-6 שנים, בהן כיהן כמנהל הכללי של המוסד לביטוח לאומי.

בשנת 1993 סמוך למינויו ב"הדסה", הוחלט עם מבקר קופת חולים הכללית ומנהל מחוז ירושלים, על הסדר למניעת ניגוד עניינים, בין תפקידיו בשירותי בריאות כללית וב"הדסה". הסדר זה למניעת ניגוד עניינים נעשה בחילופי מכתבים בינו ובין הנהלת המחוז, כיוון שב-1993 לא היו קיימים טפסים מיוחדים לצורך זה. 

ההסדר למניעת ניגוד עניינים קיים ונשמר הלכה למעשה. הסדר כזה לא נחתם על ידו בטופס הפורמלי, כיוון שלא התבקש לחתום על טופס כזה למניעת ניגוד עניינים, ומכיוון שהנהלת קופת חולים כללית בירושלים, לדבריה, לא ידעה כלל על הצורך בטופס כזה, ועל קיומו.

כשהובא הטופס לתשומת לבו, חתם עליו ב-27 בדצמבר 2007. 
הנהלת קופת חולים כללית ידעה ויודעת על תפקידו, מקשריו היומיומיים שלו עם ההנהלה. לא נאמר לו כי דרושה הודעה בכתב בעניין זה, מה גם שהוא עובד בקופת חולים כללית רק בחצי משרה.  

עבודתו כמנהל רפואי של מוסד א', נובעת מהסכם בין מוסד זה לבין בית החולים האוניברסיטאי "הדסה". "הדסה" מקבלת ממוסד א' תשלום עבור תקני רופאים, ובתמורה שולחת רופאים מתמחים ומומחים ברפואה גריאטרית לעבודה במוסד זה. מתוך הסדר זה, וכיוון שהוא מנהל המערך הגריאטרי בהדסה והרופאים הם מתמחים שלו, הוא נותן 4-6 שעות בשבוע להשגחה על הרמה הרפואית המקצועית, בעיקר ב"ביקור גדול" במחלקה במוסד א'. 

ההסדר למניעת ניגוד עניינים הנוגע אליו, בין שירותי בריאות כללית ו"הדסה", חל בפועל ומקוים בכל הנוגע למוסד א'. הפניית חולים למוסד זה נעשית על ידי שלושה רופאים המוסמכים לכך. 

ב-27 בדצמבר 2007 חתם פרופ' שטסמן על הטופס הפורמלי המכסה גם מוסד זה.

באשר למוסד ב', מדובר במוסד לאשפוז תשושי נפש, אשר אין לו קשר לקופת חולים כללית, והיא מעולם לא הפנתה חולים לשם. אין חשש לניגוד עניינים בין עבודתו בחצי משרה בשירותי בריאות כללית ובין קשריו עם מוסד זה. הקשר שלו הוא במתן ייעוץ להנהלת מוסד ב' פעם-פעמיים בחודש, בעיקר טלפונית. במוסד יש שני רופאים מומחים בגריאטריה המכסים את כל העבודה הרפואית השוטפת. 
עם זאת מוכן פרופ' שטסמן לחתום על כל הסדר נוסף למניעת ניגוד עניינים, לפי הנחיות הנהלת מחוז ירושלים של קופת חולים הכללית. 

שירותי בריאות כללית

17. 
בהתאם לנוהל, חלה על כל עובד חובה לחתום על טופס הצהרה  בעת התחלת עבודתו ב"כללית" או בעת שינוי בעיסוקיו, העלול ליצור מצב של ניגוד-עניינים. ביום 10.01.2008 פנה היועץ המשפטי של ה"כללית" אל הנהלת ה"כללית", בבקשה לדון בהכנסת תיקונים נוספים לנוהל "מניעת ניגוד עניינים", ובעניין קביעת תדירות תקופתית למילוי טופס "הצהרה בעניין ניגוד עניינים". ביום 06.02.2008 ביקש היועץ המשפטי לפרסם תיקון בנוהל ה"כללית", הקובע  כי חובת חתימה על ההצהרה, חלה על "כל בעל תפקיד בכיר כהגדרתו (בנוהל מופיעה רשימת תפקידים בארגון), וכן על כל המכהן בוועדת מו"מ, בוועדת מכרזים או בכל ועדה או גוף שהם, גם אם לדעתו אין מתקיים בעניינו מצב העלול ליצור אפשרות מעשית לניגוד עניינים...".

משרד הבריאות

18. 
המשרד יבדוק בחיוב את האפשרות ליישם את ההמלצה. כבר כיום, בחוברת "מדריך לבחירת מוסד" אשר מחולקת לציבור בלשכות הבריאות, ונמצאת באתר האינטרנט, רשום "יש להבהיר כי המוסד אינו רשאי לגבות כל תשלום נוסף מחולה במימון משרד הבריאות". במקביל המשרד יפעל שהנוהל לגבי איסור גביית כספים מהמטופל ובני משפחתו, שכיום זמין באתר האינטרנט של האגף לגריאטריה, יחולק גם לפונים ללשכות הבריאות.

מכרז חלוץ ("פיילוט") לרכישת שירותי אשפוז סיעודי 

בנפת פתח תקווה

הגופים המבוקרים: משרד הבריאות; משרד האוצר; משרד הרווחה והשירותים החברתיים; שירותי בריאות כללית; קופת חולים לאומית; קופת חולים מואחדת; מכבי שירותי בריאות

א. 
ממצאי הביקורת

1. 
תהליך קבלת החלטות סדור צריך לכלול את הנושאים הבאים: תשתית עובדתית מלאה, שקילת מלוא השיקולים הרלוונטיים, תכנון ראוי, בדיקת חלופות, חוות דעת מקצועיות, תיעוד ושקיפות, דיווח ובקרה. לפיכך היה מקום לבחון את ענף האשפוז הסיעודי בכללותו ואת החלופות לתיקון המצב הקיים. לא נערכה עבודת מטה לבחינת מכלול הליקויים והכשלים בענף. למרות זאת, החליטו משרדי הבריאות והאוצר להסדיר את הענף באמצעות אחת החלופות בלבד - יציאה למכרז ארצי שראשיתו מכרז פיילוט בנפת פתח תקווה - כל זאת ללא בחינה מספקת של שאר החלופות. 

2. 
ברכישת שירותים ציבוריים בכלל ובענף האשפוז הסיעודי בפרט מדובר באוכלוסיית הקשישים - אוכלוסייה רגישה בריאותית וחברתית, ולכן ראוי ששינויים בטיפול בה ייעשו לאחר בחינת הצרכים המיוחדים שלה והתחשבות בהם והתייחסות להמלצות מומחים בנוגע לסוג המכרז הנדרש.  

3. 
על משרדי הבריאות והאוצר להפיק לקחים וליישם מסקנות מהכשלים שהיו במכרז הפיילוט ברמה המערכתית-תורתית, באשר לסדרי מכרזים לרכישת שירותים חברתיים בכלל ובאשר למכרז ארצי בתחום זה בפרט. 

4. 
אמנם קודם למכרז הפיילוט נערכה עבודת מטה, אך ראוי היה להרחיבה ולהעמיקה ובין היתר היה מקום לאיסוף מידע נוסף, ואף לבחון את הנעשה בארצות אחרות, כל זאת לאור חשיבות הנושא ולאור השינוי התפיסתי בו. מאחר שמדובר בפרויקט חדש וניסיוני, בקבלת החלטה בסוגיה מורכבת זו מומלץ להיעזר במומחים נוספים ולקבל ייעוץ מקצועי חיצוני למשרד בכמה תחומים רלוונטיים (כגון גריאטריה, פסיכוגריאטריה ורווחה) כדי לבחון את השפעת השינוי הצפוי ממהלך זה ולהיערך לו. 

5. 
בתהליך קבלת ההחלטות על היציאה לפיילוט לא ניתן משקל מספק לדעות שהושמעו בוועדת העבודה, הרווחה והבריאות בכנסת מיוני ומדצמבר 2006. על משרדי הבריאות והאוצר היה גם ליישם במלואן את המלצות משרד מבקר המדינה לפיהן על המדינה לעשות מאמץ ראוי כדי למנוע או לפחות למזער את הפגיעה באזרחיה החלשים כאשר היא מפעילה תכנית ניסיונית העלולה לפגוע בהם. 

6.
משרד האוצר התבסס על מחיר המינימום שנקבע לפני המכרז להבטחת שמירה על יכולת המוסדות לספק איכות טיפול ראויה. מחיר המינימום נקבע על סמך חוות דעת כלכלית אחת בלבד והתבססה על תעריפים שנקבעו בשנת 2001 ועודכנו בשנת 2005, וספק אם מחיר המינימום משקף תמורה ראויה למוסדות סיעודיים בעבור יום אשפוז סיעודי. לדעת משרד מבקר המדינה, נוכח הרגישות הגבוהה של אוכלוסיית הקשישים ונוכח תקציב שוק האשפוז הסיעודי המוערך בכ-1.4 מיליארד ש"ח, היה מקום לקבל כמה חוות דעת כלכליות. 

7. 
המשרד לא בדק מבחינה משפטית ועניינית את האפשרות להטיל על ועדת המחירים המשותפת לו ולמשרד האוצר, את התפקיד לבחון ולקבוע מחירים גם בנושא האשפוז הסיעודי. יצוין כי ועדה מקצועית זו קובעת מחירים רבים של שירותי בריאות בארץ. 

8. 
התברר כי למוסדות שזכו במכרז הפיילוט שילם המשרד עבור כל יום אשפוז מחיר נמוך הרבה יותר מהמחיר המזערי שנקבע במכרז. דבר זה מעלה חשש נוסף לאיכות השירותים שיכלו מוסדות אלה לספק לקשישים המאושפזים בהם. 

9. 
מכיוון שמדובר בחיי אדם ובנושא רגיש מן הבחינה הרפואית והחברתית, סביר היה שמשרדי האוצר והבריאות ייערכו מראש ויקימו ועדת חריגים לטיפול בפניות של קשישים המבקשים להתאשפז במוסד אשר לא זכה במכרז הפיילוט ולמתן מענה להן. אולם צוות כזה לא הוקם לפני היציאה למכרז הפיילוט, ורק לאחר שהצטברו תלונות מצד קשישים ומשפחותיהם הוקמה ועדת החריגים; בנוסף - לציבור לא נמסר על עובדת קיומה של הוועדה ועל דרך הפנייה אליה; מלבד זה, בלשכות הבריאות, בבתי החולים או בקופות החולים לא הופץ דף מידע לקשישים ולבני משפחותיהם בנושא האפשרות לפנות לוועדות החריגים; כן נמצא כי בתשובת ועדת החריגים לקשיש על דחיית הבקשה לא נאמר כלל שניתן לערער על ההחלטה. 

10. 
נוכח הקשיים להעריך במובהק באמצעות בקרות את איכות הטיפול, ראוי היה להיערך לפחות לבקרה מעמיקה אשר ייתכן שתיתן מענה - ולו חלקי - לבעיה, אולם בהיערכות ובביצוע פעולות הבקרה העלתה הביקורת כי פיתוח מנגנוני הבקרה למכרז הפיילוט וגיוס והכשרה של צוותי הבקרה הכוללים שישה תקנים החל רק בינואר 2007, לאחר תחילת תקופת הפיילוט, ורק באפריל 2007 הם החלו לפעול. יתר על כן, משרד מבקר המדינה העיר בעבר בכמה דוחות קודמים על תדירותן הנמוכה של פעולות הבקרה והפיקוח בתחום הרווחה ועל חולשתה המובנית של הבקרה. ראוי היה שפעולות הבקרה יוגברו בלא קשר למכרז הפיילוט וזאת על מנת להבטיח שרות ראוי למאושפזים וקבלת תמורה נאותה עבור כספי המדינה. 

11. 
"מחקר הערכה" הוא כלי בקרה מקובל ואכן, במשרדי הבריאות והאוצר הוחלט לקיים במהלך השנה שבה תיבחן פעילות המוסדות הסיעודיים שזכו במכרז הפיילוט, "מחקר הערכה" שיבצע מכון ברוקדייל, אשר יבחן את התהליכים והשינויים המתרחשים במוסדות הסיעודיים שבנפת פתח תקווה ואת ההשלכות על איכות הטיפול ואיכות השירותים בהם. אולם מכרז הפיילוט בנפת פתח תקווה החל לפני שהוסכם על הצעת מחקר מתאימה, ועד ספטמבר 2007 (תשעה חודשים לאחר תחילת תקופת הפיילוט), טרם אישר משרד האוצר את ביצוע המחקר ותקציבו. בנוסף, להבדיל מתכנית המחקר הראשונית, שהתבססה על מקורות מידע שונים, כגון ראיונות עם קשישים ומשפחותיהם ועם צוותים רפואיים, הוחלט כי המחקר יתבסס רק על דוחות הבקרה של משרד הבריאות. 

12. 
ארבעה מוסדות בלבד ניגשו למכרז הפיילוט; חופש הבחירה של הקשישים נפגע, וחלקם אושפז במקומות מרוחקים מבני משפחתם; איכות הטיפול במוסדות שזכו במכרז ואף תפקודם של כלל המוסדות עלול היה להיפגע. יתר על כן, במועד תחילת מכרז הפיילוט לא היו צוותי הבקרה ערוכים לכך כנדרש, ולא גובשה החלטה באשר להיקפו של המחקר במכון ברוקדייל. ראש האגף לגריאטריה שהיה ער לבעיות אלה, טען בפני הסמנכ"לית לתכנון, תקצוב ותמחור במשרד שהאגף ולשכת הבריאות מרכז אינם ערוכים ליציאה לפיילוט בינואר 2007 ולפיכך ביקש לדחות את תחילת ביצועו.  ראוי היה שמשרדי הבריאות והאוצר ישקלו לעכב את הפעלת מכרז הפיילוט ולדון בכך ובחלופות נוספות, אולם דברים אלה לא בוצעו. 

13. 
ממסמכי האגף עולה כי במחצית הראשונה של 2007 נצפו תופעות שליליות במגוון רחב של נושאים בקרב המוסדות שלא זכו במכרז, כגון עצירת תהליכי תכנון ופיתוח עתידיים בנושא תשתיות ובריאות הסביבה בכל המוסדות, ובכמה מהם הפסקת הליכי שידרוג התנאים הפיזיים ושיפור הציוד הרפואי, נעצר פיתוח מקצועי והכשרת צוות, עובדים מיומנים הוחלפו בעובדים מיומנים פחות ששכרם נמוך יותר, הייתה פגיעה בתוספות מזון, באיכותם של מוצרים ופגיעה בתרבות הפנאי. שניים מתוך ארבעת המוסדות שזכו במכרז עומדים בפני סגירה בשל פגיעה באיתנותם הכלכלית כתוצאה מהמחיר הנמוך אותו הציעו. 

14. 
לפני יציאה למכרזים על שירותי אשפוז, יבחנו המשרדים הנוגעים בדבר, ובמקרה זה משרדי האוצר והבריאות, מדדים חשובים וכן יפנו למומחים בתחומים גריאטריה, פסיכוגריאטריה ורווחה; ישקלו מראש עיוותים שצפויים להיגרם עקב המכרז ויבחנו את הניסיון המצטבר מהעולם וילמדו ממנו. 

15.
על משרדי הבריאות והאוצר - כבעלי כוח שלטוני-כלכלי, וכרוכשים הגדולים ביותר בענף הסיעודי, שכן המדינה רוכשת כ-70% ממיטות האשפוז בשוק הסיעודי - להקפיד יותר על איזונים בהגשמת האינטרס להסדרה ולחיסכון בעלויות האשפוז הסיעודי ולהיזהר פן תיפגע איכות הטיפול במוסדות; על המשרדים הנוגעים בדבר להיערך, מכאן ולהבא, לקיים בקרה מעמיקה ותכופה ולבצע מחקר לפני יציאה למכרז רגיש מסוג זה ובתקופת הפעלתו.  

16. 
לפי "השיטה החדשה" שהופעלה בשנים 2006-2002 היה יכול מנגנון הבונוסים לגרום לכך שהמוסד יקבל בעד יום אשפוז תוספת של עד כעשרה אחוזים ממחירו (26 ש"ח), ואילו במכרז הפיילוט היה יכול מנגנון הבונוסים להעניק למוסד הסיעודי תוספת של עד כארבעה אחוזים בלבד למחיר יום האשפוז הסיעודי (תשעה ש"ח). עולה מכך שמכרז הפיילוט הפחית מכוחו של מנגנון הבונוסים להעניק תמריץ למוסדות המשפרים את רמת השירות. 
ב. 
תגובות המבוקרים

משרד הבריאות

1. 
המשרד בדק חלופות שונות לרבות "העברת האחריות הכוללת על האשפוז הסיעודי לקופות". אין לעניין זה קשר ישיר להחלטה על הסדר לרכישת שירותי האשפוז הסיעודי במדינה. 

משרד האוצר

1. 
לנושא המנגנונים ששולבו במסמכי המכרז: 


א. מערכת הסכמית/חוזית מפורשת בין המדינה לבין המוסדות - מערכת הסכמית זו כוללת שורה של הוראות, ובהן הוראות לעניין סמכויות הפיקוח והבקרה של גורמי המקצוע, בדבר החובות המוטלים על המוסדות, וכן הצעדים השונים שבהם רשאי לנקוט משרד הבריאות שעה שהוא מוצא כי הופרו חובותיהם של אותם מוסדות. יש לציין את חשיבותה של מערכת הסכמית זו ביחס למצב הקודם, שבו לא הוסדרה מערכת היחסים שבין המדינה לבין המוסדות במסגרת הסכמים (ובאופן שיבטיח את הסמכויות של המדינה בשורה של נושאים).   


ב. קביעת הוראות לעניין תקינת כוח אדם אחידה - כחלק מהסדרת הענף, ועל מנת להבטיח את האחידות ורמת השירות הנדרשת, שולבו במסמכי המכרז הוראות לעניין תקינת כוח האדם, באופן שיבטיח האחדה של רמת השירותים הנדרשת, ובהתאם לחוות הדעת המקצועית של גורמי המקצוע האמונים על נושא זה במשרד הבריאות. כך, נקבע, בין השאר, כי התקינה שעל המוסדות לעמוד בה, היא התקינה המפורטת בנספח א'2 למסמכי המכרז, ונקבעו הוראות מיוחדות לגבי המוסדות שאינם עומדים באותה תקינה. 
ג. הוספת מרכיב של ערבות - ערבות זו ניתנת לחילוט במידה והמוסד אינו עומד בדרישה מהותית על פי נהלי האגף לגריאטריה.
ד. הוספת מרכיב ביטוחי - הכולל ביטוח חבות מעבידים, ביטוח אחריות כלפי צד שלישי וביטוח אחריות מקצועית למוסד ולצוות הרפואי (בסכום שנתי שאינו נמוך מ-2.5 מליון דולר).

ה. עיגון מפורש של הצעדים שרשאי משרד הבריאות לנקוט במקרה של הפרת החובות החלים על המוסדות - במכרז מפורטות הוראות שונות המעגנות את הצעדים שרשאי המשרד לנקוט, במקרה של הפרת החובות של המוסדות. הוראות אלה נועדו לאפשר לגורמי המקצוע באגף לגריאטריה במשרד הבריאות ובלשכות הבריאות השונות, לוודא כי מוסדות האשפוז מספקים שירות הולם למאושפזים, באופן שעולה בקנה אחד עם הוראות הדין והוראות המכרז. כך לדוגמה, האגף לגריאטריה רשאי לקנוס מוסדות שחרגו מהנהלים ואף לחלט למוסדות את הערבות.
משרד הבריאות

3. 
המשרד למד מהנעשה בארצות שונות, מדיון שהתקיים בוועדת העבודה, הרווחה והבריאות, ומהפיילוט. במכרז הארצי שיצא לדרך ב-15/1/08 נקבע, על ידי האגף לתמחור ותקצוב במשרד, מחיר יום אשפוז אחיד. אופיו של המכרז השתנה, ועומד על איכות ולא על מחיר. 

משרד האוצר 

4. 
לנושא מכרז הפיילוט שהבטיח את היציאה למכרז הכלל-ארצי: חשיבותו של המכרז הכלל-ארצי מאפשרת הסדרה כוללת ואחידה של מערך האשפוז הגריאטרי, ונועד להתמודד - באופן מקיף וביחס לכלל המוסדות – עם הכשלים הקיימים במערך האשפוז (תוך הבטחת סמכויות המדינה, הגברת מנגנוני הפיקוח והבקרה והבטחת טובתו של ציבור הקשישים). מכרז הפיילוט הוא שהבטיח את היציאה לאותו מכרז. כיום, בניתוח כולל של הלקחים, קובע המשרד, כי ללא מכרז הפיילוט, על המנגנונים שנקבעו בו, ובשל החשיבות להצביע למוסדות על נחישותה של המדינה לבצע את השינויים במערך – מכרז כלל-ארצי לא היה מפורסם, והשינויים הנדרשים לא היו מתממשים בפועל. זוהי תרומתו המרכזית של מכרז הפיילוט. 

למרות העובדה שרק ארבעה מוסדות מנפת פתח-תקווה ניגשו למכרז הפיילוט, מרבית המוסדות הגריאטריים בנפה זו החליטו להשתתף במכרז הכלל ארצי, למרות שהמחיר והסטנדרטים הנדרשים במכרז הכלל ארצי, דומים לאלה שנקבעו במכרז הפיילוט. לאור זאת, ניתן לומר כי במבחן התוצאה עולה, כי אותם מוסדות שבחרו לא להשתתף במכרז הפיילוט, החליטו לשנות את עמדתם, דבר המצביע על נכונות ההליך המכרזי וחשיבותו.
משרד הבריאות

8. 
שלוש מתוך ארבע המוסדות שזכו במכרז הפיילוט, קיבלו מחיר הנמוך מהמינימום, עקב קנס שהושת עליהם, בגין תקינת כוח אדם נמוכה. במכרז הארצי שיצא לדרך ב-15/1/2008, תוקן המצב, וקיימת דרישה לתקינת כוח אדם אחידה. ועדת המחירים של המשרד תביא בחשבון את המלצת הביקורת, בדבר איכות השירות לקשיש שעלולה להיפגע, בשיקוליה להטלת קנסות על מוסדות, שיפרו את תנאי המכרז. 

משרד האוצר 

6-8. 
לנושא מינוי צוות מומחים לקביעת התעריפים והתקינה האחידה לאשפוז הסיעודי: המשרד סבור כי המשמעות המעשית של הקמת "צוות של מומחים", שיקבע את התקנים ואת המחיר שתשלם המדינה למוסדות האשפוז, היא התפרקותה של הממשלה מהאחריות ומהסמכות המוקנים לה. עניין זה לא עולה בקנה אחד עם עקרונות יסוד של תקצוב ושל קביעת סטנדרטים מקצועיים שעליהם אחראית הממשלה. גורמי המקצוע הנוגעים לעניין במשרדי הממשלה, הם הגורמים המוסמכים באופן בלעדי לקבוע את הסטנדרטים המקצועיים ואת מחיר השירותים, שתעביר המדינה למוסדות, עבור רכישת השירותים ממוסדות האשפוז. לא ייתכן שייקבע מחיר בידי ועדה חיצונית, שלא יעלה בקנה אחד עם המגבלות התקציביות, ועם הצרכים של המאושפזים. 

במקרה דנן, נקבעו הסטנדרטים בידי גורמי המקצוע האמונים על תחום זה במשרד הבריאות; התעריף נקבע על ידי גורמי המקצוע האמונים על תחום זה במשרדי הבריאות והאוצר; כלל ההיבטים האמורים שולבו במסמכי המכרז ואושרו על ידי ועדת המכרזים. לדעת המשרד - אין מקום להקמת "צוות של מומחים", שיקבע עבור הממשלה עניינים אלה. 

לנושא מחיר המינימום: מחיר המינימום נקבע בהסתמך על חוות הדעת המקצועית של יועץ, על המחירים בפועל של מוסדות הרפורמה (50 מוסדות הפועלים במחירים אלו משנת 2003), ועל שיקול דעתה המקצועי של הוועדה (שחברים בה גם כלכלנים שעוסקים, באופן תדיר, בתמחור של שירותים במערכת הבריאות). 

מחיר המינימום נועד להבטיח  שעריכת המכרז בנפת פתח-תקווה, תיעשה תוך הקפדה על הרמה והאיכות של השירותים הניתנים למאושפזים הנכללים באותה נפה. במכרז נקבעו שתי רמות תקינה (א1' ו-א2'), כאשר המוסדות שסיפקו את הרמה הנמוכה יותר (א1'), היו זכאים לתעריף נמוך יותר בשיעור של 10%, עד לעלייתם לרמה הגבוהה. חלק מהמוסדות שזכו במכרז, נמצאו ברמת התקינה הנמוכה (וסיפקו שירותים ברמה נמוכה יותר מהסטנדרט הנדרש), ומשכך התעריף ששולם להם היה נמוך מתעריף המינימום. בהתאם להוראות המכרז, עם שיפור רמת השירות - הפחתה זו תוסר. 

לנושא מנגנון המכרז ופגיעה בקשישים: הצעות המחיר שהגישו המוסדות למכרז, לאחר שהביאו בחשבון גם את מנגנון ההפחתה הקבוע במכרז, והמחיר החציוני שנקבע באותו הליך, מצביעים על כך שלא נקבעו במכרז (על ידי המוסדות עצמם) תעריפים בלתי סבירים, כי אם "תעריפי בסיס", שדומים בקירוב ל"תעריפי הבסיס" שנקבעו במסגרת "הרפורמה" שהנהיג בזמנו משרד הבריאות, ובמסגרת המכרז הכלל-ארצי (שבו נקבעו התעריפים במסמכי המכרז). הקביעה של מנגנון "מחיר המינימום" נועד להבטיח אף הוא כי לא יוגשו הצעות בלתי סבירות, וכי לא יוגשו הצעות שיש בהם "מרכיב של הימור". הטענה של ארגוני בתי האבות, לפיה קיימת תחרות של ממש במערך האשפוז הגריאטרי, לצד ההנחה כי חלק לא מבוטל מהמוסדות זוכה לנתח רווחים גבוה מדי (שבא על חשבון היכולת להקצות קודים נוספים), מצביעה על כך שקביעה תחרותית של מחיר יום האשפוז, עשויה להביא להפחתת נתח הרווחים של המוסדות, ואי פגיעה באיכות הטיפול הניתנת למאושפזים. 

משרד הבריאות

9. 
מניסיון מכרז הפיילוט: לקראת המכרז הארצי, יביא המשרד לידיעת כל השירותים הסוציאליים במערכת הבריאות - בתי החולים, לשכות הבריאות וקופות החולים, את קיומה של ועדת חריגים. דף מידע לציבור נמצא בשלבי הכנה מתקדמים, וכתיבת נוהל ועדת החריגים נמצא לפני סיומו. מועד סיום של שניהם צפוי באמצע מרץ 2008. 

משרד האוצר

9. 
לנושא הצורך בביטול המכרז: מתוצאות המכרז עולה כי הביקוש למיטות סיעודיות סופק, ולפיכך לא היה צורך לבחינה מחדש  האם לבטל את המכרז. בנסיבות אלה, לא ניתן לטעון כי מדובר בצמצום של מספר המוסדות, אלא בהחלטה ברורה של המוסדות לנסות ולסכל את ההליך המכרזי.

לאחר בחינה של תוצאות מכרז הפיילוט, הגיעה ועדת המכרזים למסקנה, כי מספר מיטות האשפוז הנכלל בהצעות של ארבעת המוסדות שבחרו להשתתף בהליך המכרזי, מאפשר להקצות את היקף הקודים הנדרש לקשישים בנפה זו, ומשכך, אין "בהחרמה" של יתר המוסדות, כדי לפגוע בהליך המכרזי. הליך זה לא פגע באפשרותם של הקשישים לעבור בין המוסדות שנבחרו במסגרת מכרז הפיילוט. 

במקביל, נבחן גם היקף פתרונות האשפוז במוסדות המצויים בסמוך לנפת פתח-תקווה, כך שיהיה ניתן, במידת הצורך (וזאת בהנחה שכל מיטות האשפוז יתמלאו במהלך תקופת המכרז), לאשפז בהם את הקשישים; בסופו של דבר, לא היה צורך להביא אפשרות זו לכדי יישום בפועל. שיעורי המעבר של הקשישים בין המוסדות הם נמוכים ביותר. גם בטרם הוצאתו של מכרז הפיילוט, לא באה לידי ביטוי, באופן מעשי ובהיקפים משמעותיים, יכולת הבחירה של הקשיש ומשפחתו בכל הנוגע למעבר בין מוסדות. 

הקמתה של ועדת החריגים וההחלטות שקיבלה מצביעות על המענה שניתן לעניין זה. 

משרד הבריאות

10. 
צוות הבקרה הארצי של האגף לגריאטריה ביצע, ב-3 החודשים הראשונים של הפיילוט, בקרות תכופות בנפת פתח תקווה, עד למועד כניסתו של צוות הבקרה ייעודי, שגויס למטרה זו. תדירות הבקרות במכרז הארצי תוגברה, ובממוצע תבוצע בקרה "גדולה" אחת לשנה במוסד, באמצעות גיוס של 34 תקני בקרה, שיהוו צוות בקרה חדש לכל מחוז במדינה.

משרד האוצר

10. 
לנושא איכות הפיקוח והבקרה: הנושא עמד לנגד חברי הוועדה טרם המכרז ובמהלכו. לצורך כך, שולבו מנגנונים במכרז, המבטיחים את הידוק הבקרה והפיקוח, ומציידים את משרד הבריאות בכלים ממשיים. בנוסף, בעקבות המכרז נוספו 6 תקנים לפיקוח ובקרה. 
משרד הבריאות

11. 
בעקבות הביקורת, לוועדה הבינמשרדית (אוצר-בריאות) לעניין המכרז הארצי, הוגשה ב-10/2/2008 בקשה לקיום מחקר מלווה, במקביל למכרז הארצי. הוועדה תתכנס בחודש מרץ 2008. מקורות המחקר יורחבו מעבר לדוחות הבקרה, ויכללו בו משתנים נוספים, כגון מרכיב שביעות רצון וכד'. 

12. 
החל מ-15/1/2008 הצטרפו למכרז הארצי למעלה מ-75% מהמוסדות במדינה ו-16 מוסדות מנפת פתח תקווה, כך שהפגיעה בחופש הבחירה של הקשישים פחתה, ביחס למכרז הפיילוט. המשרד יפעל לצרף מוסדות נוספים למכרז הרשימה, וב-15/9/08 צפויים להצטרף עוד מוסדות. מנכ"ל המשרד הודיע ב-2 באפריל 2008 כי המשרד מקים שבעה צוותי בקרה במחוזות וצוות אחד ארצי. תפקידם יהיה לבדוק את עמידת המוסדות בתנאי המכרז. 

13. 
מודל המכרז השתנה, והחל מ-15/1/2008 המכרז יהיה 'מכרז רשימה', ותופעות שליליות המתוארות בליקוי אמורות לא להתרחש. 

16. 
המשרד יפעל להענקת הבונוסים למוסדות הסיעודיים עד ל-1/5/2008, וזאת במסגרת התקציב הקיים ברשותו. 
מניעת השמנה

הגופים המבוקרים: משרד הבריאות; המשרד לביטחון הפנים – משטרת ישראל; משרד החינוך; משרד התעשייה, המסחר והתעסוקה; צבא ההגנה לישראל; רשות השידור; מרכז השלטון המקומי; שירותי בריאות כללית; קופת חולים לאומית; קופת חולים מאוחדת; מכבי שירותי בריאות; מרכזים קהילתיים בישראל בע"מ

א. 
ממצאי הביקורת

1. 
כדי לטפל בבעיית ההשמנה בקרב מבוגרים יש לאתר את ממדיה על ידי בדיקות תקופתיות. בביקורת הועלה כי הנתונים של קופות החולים בעניין בדיקות ה-BMI (מדד מסת הגוף) שנעשו למבוטחיהן מעטים מכדי שיהיה אפשר לעשות על פיהם הערכה ראויה של שיעור הלוקים בהשמנה בקרב המבוגרים ולאתר בקרב המבוטחים את מי שבגלל השמנה עלולים ללקות במחלות כגון מחלות לב וכלי דם, סוכרת ויתר לחץ דם. 

2. 
אחת הדרכים היעילות להתמודד עם ההשמנה בקרב ילדים ומתבגרים היא בדיקת ה-BMI שלהם במשך השנים, שכן הדבר מאפשר לגלות השמנה כבר בתחילתה. משרד הבריאות לא קבע שחובה לנטר, על ידי אנשי מקצוע, במשך כל שנות הלימוד את נתוני הגדילה - הגובה והמשקל - של ילדים לפי גיל ומין, כדי לגלות את מי שמועדים להשמנה, וכי בבתי הספר ובקופות החולים כמעט אין נעשות לילדים בדיקות BMI. במשרד הבריאות עדיין אין נתונים מספיקים לגבי שכיחות ההשמנה בקרב ילדים. נתונים מרוכזים על ההשמנה היו מאפשרים לעמוד על היקפה ומסייעים לפתח תכניות למניעתה ולטיפול בה.
3. 
ביוני 2005 הקים המשרד "כוח משימה למניעה ולטיפול בעודף משקל והשמנת יתר" (להלן - כוח המשימה). דוח כוח המשימה, שהוגש להנהלת המשרד באוגוסט 2006, מלמד שתופעת ההשמנה בארץ היא נרחבת, קבע כי ראוי שהמדינה תפעל בהקדם למניעתה ולצמצום ממדיה, והמליץ המלצות בנוגע לדרכים למאבק בהשמנה. נמצא כי הנהלת  המשרד עדיין לא העלתה את נושא מניעת ההשמנה לדיון במשרד ראש הממשלה כדי ליזום פיתוח תכנית משותפת בנושא, כפי שהומלץ בדוח כוח המשימה; וטרם הוכנה תכנית לאומית יישומית למאבק במגפת ההשמנה בקרב האוכלוסייה, המוסכמת על כל הגופים הנוגעים בדבר. המשרד לא יזם הקמת גוף לאומי בעל סמכות שירכז ויתאם את הפעולות של כל הגורמים הפועלים בנושא, יפקח על הפעולות האלה וינתב את המשאבים המוקצבים להן, ובדרך זו יביא לייעול המאבק בהשמנה. 

4. 
בסוף 2007 טרם סיימה את עבודתה ועדה שמינתה הנהלת המשרד בספטמבר 2006 כדי שתכין על יסוד המלצות כוח המשימה תכניות יישומיות למניעת השמנה ולטיפול בה. 

5. 
טרם יושמה המלצה של כוח המשימה להקים מערך למעקב ובקרה רציפים ומקיפים על מצב הבריאות, התזונה ואורח החיים של כל האוכלוסייה ולאיסוף נתונים על הפעולות הנדרשות למניעת השמנה. 

6. 
בקופות החולים, בבתי ספר, ברשויות המקומיות, במשטרה ובצה"ל אמנם יש כמה תכניות לטיפול בהשמנה ולמניעתה, אולם למשרד אין נתונים מרוכזים על התכניות המופעלות בגופים אלה ועל היקף פעילותם, והוא לא עשה מעקב אחר ביצוע התכניות אף שהדבר דרוש לצורך הערכה ותכנון של הפעולות שיש לנקוט כדי להיאבק בהשמנה.  

7. 
קופות החולים: בסל שירותי הבריאות שהוגדר ופורט בחוק ביטוח בריאות ממלכתי, התשנ"ד-1994, לא כלול טיפול דיאטטי בקהילה, למעט ייעוץ דיאטטי למטרה רפואית בלבד. קופות החולים אמנם מקיימות פעולות לקידום השמירה על אורח חיים בריא ולטיפול בתופעת ההשמנה בקרב מבוגרים וילדים, אולם הפעולות הן תוצאה של יוזמות נקודתיות, ולא של הכוונה מגוף מרכזי, ואינן אלא כטיפה בים לעומת הצרכים. 

8. 
במכבי פועלות חמש מרפאות לטיפול בהשמנת ילדים, ב-3 מחוזות. המדינה לא תקצבה הנושא. מאחר והטיפול כולל הדרכת הורים בתזונה, התנהגות ופעילות גופנית לילדים, המלווה בהדרכה נוספת, מכבי משקיעה משאבים מעבר לנקבע בסל בנושא, התלוי בתקציב לתוכניות שנתיות ייחודיות, ואינו מאושר באופן רציף. 
במכבי כל חבר הסובל מעודף משקל BMI>27 עם גורמי סיכון ו-BMI>30, זכאי למספר טיפולים ללא תשלום, אצל דיאטניות של הקופה. 

9. 
בשנת 2001 החל משרד החינוך בפיתוח תכניות חינוכיות בגנים ובבתי הספר בשיתוף משרד הבריאות וקופות החולים. במשרד החינוך לא נעשו פעולות לאיתור הצרכים בכל הנוגע לחינוך התלמידים לשמירה על אורח חיים בריא; לא רוכזו נתונים על התכניות הקיימות בנושא זה; ולא נעשה מעקב שיטתי אחר תרומתן של התכניות לשיפור הרגלי האכילה והפעילות הגופנית של התלמידים. 

10.  
בחוזר שהוציא מנכ"ל משרד החינוך בנובמבר 2006 נקבעו הנחיות המפרטות את סוגי המזון והמשקאות שמותר למכור בבתי ספר ואת הרכבם ואיכותם. ואולם בחוזר לא נקבעו אמצעים לאכיפת ההנחיות. עוד הועלה כי משרד החינוך אינו מפקח על ביצוע ההנחיות; משום כך לא ניתן לדעת אם הן מבוצעות, ואם כן - באיזה היקף ובאילו בתי ספר.  

11.
הביקורת העלתה כי עדיין אין בצה"ל תשתית של מידע בריאותי על כלל המשרתים בו, הכוללת גם נתונים על גובהם ומשקלם, וכי אין פועלים בו לאיתור חיילים הנתונים בסיכון בריאותי, להכנת תכנית לטיפול בהם ולמעקב אחר מצבם. כמו כן הועלה כי צה"ל אינו עוקב אחר השפעתן של הפעולות שהוא עושה בקרב החיילים בנושא השמירה על אורח חיים בריא. כן הועלה כי לא הוקמה בצה"ל מערכת מרכזית לפיקוח ובקרה על המזון המסופק לחיילים, וכי בארוחות הניתנות בצה"ל עדיין יש מוצרי מזון רבים המוגדרים "לא בריאים". 

12. 
לפי נתוני המשטרה, בשנת 2004 כ-45% מן השוטרים הגברים וכ-13% מהשוטרות היו בעלי משקל עודף ו-10% מהשוטרים הגברים וכ-3% מהשוטרות סבלו מהשמנת יתר. על מנת לצמצם את ממדי ההשמנה החלה המשטרה בסוף שנת 2004 בפעילות לקידום הבריאות. במחקר שנעשה במשטרה בקרב כ-200 שוטרים הועלה כי לאחר שבעה חודשים מתחילת הפעילות פחת משקלו של כל שוטר ביותר מ-10 ק"ג בממוצע. 

13.
פעולות לקידום הבריאות בקהילה: בשנת 1990 החלה לפעול בישראל "רשת ערים בריאות", שאחד מתפקידיה להפעיל תכניות לקידום הבריאות ברשויות המקומיות. הועלה כי רק 41 מ-252 הרשויות המקומיות בארץ הצטרפו לרשת, וכי רק ב-22 מהן מתקיימות פעילויות לקידום הבריאות, ופעילויות אלה כמעט אינן כוללות פעילויות למניעת השמנה. 

14. 
תקנות בריאות הציבור (מזון) (סימון תזונתי), התשנ"ג-1993, מחייבות לסמן סימון תזונתי מזון ארוז מראש. הועלה כי הכיתוב על חלק מהמוצרים מטעה. לדוגמה, משמעות הכיתוב "ללא תוספת סוכר" על אריזת מוצר מזון היא לאו דווקא שהמוצר אינו מכיל סוכר, וייתכן שהמוצר מכיל סוכר ואף בכמות רבה. גם כיתוב כמו "נטול סוכר" או "מופחת שומן" עלול להטעות, שכן מוצרים נטולי או מופחתי חומר מסוים המזיק לבריאות עלולים להצטייר כמוצרים דיאטטיים ובריאים שאפשר לצרוך אותם ללא הגבלה, גם אם הם מכילים חומר אחר שצריכתו עלולה לגרום להשמנה ואף להזיק. לדוגמה, מוצר ללא סוכר עשוי להכיל כמות גדולה של שומן; וייתכן גם שמוצר הוא מופחת קלוריות אך מכיל כמות גדולה של נתרן (מלח). 

15. 
בסוף שנת 2005 יזם המשרד הצעה לפיה יחויבו יצרני המזון לכלול בסימון התזונתי גם חומצות של שומן מסוג טרנס הגורמות להשמנה, לסוכרת ולמחלות לב ולפרט את הרכב תכולת השומנים במוצר ששיעור השומן בו הוא 0.5% או יותר במקום 4.5% או יותר כיום. במועד סיכום הביקורת, נובמבר 2007, טרם יושמה ההצעה האמורה. 

16. 
בישראל, שלא כמו בארה"ב, בקנדה, בניו זילנד ובאוסטרליה, עדיין אין מחייבים את יצרני המזון להציג בתווית שעל אריזות המזון את המרכיבים ואת הערכים התזונתיים במנה (20 גר', כף, כפית וכוס), ולא רק ב-100 גרם או ב-100 מ"ל. סימון כזה נדרש כדי לסייע לצרכן לקבל החלטות מושכלות בדבר כמות המזון שיצרוך.  

17. 
תקנות בריאות הציבור (מזון - איסור ייחוס סגולת ריפוי למצרך מזון), התשל"ח-1978, אוסרות לייחס בפרסומת סגולת ריפוי למצרך מזון ולפרסם כי צריכתו עשויה לרפא מחלה כלשהי או למנעה. ואולם בפועל, ככל שגדל העניין של צרכני המזון בבריאות, כך גדל השימוש של יצרני המזון במסרים בריאותיים הקושרים בין המזון ומרכיביו לבין מחלה או מצב בריאותי, כגון "מסייע בהפחתת לחץ דם ומונע כולסטרול", או "מחזק את ההגנה החיסונית ומשפר את תהליך העיכול". הועלה כי משנת 1998 פועלת ועדה לעדכון התקנות המשותפת למשרד ולתעשיות המזון, ותפקידה לקדם קביעת תקנות לסימון מסרים בריאותיים. אולם עד מועד סיכום הביקורת, נובמבר 2007, לא נקבעו תקנות כאלה. 

18.
חברות המזון מייעדות חלק ניכר ממוצריהן ומפעולות השיווק שלהן לילדים. ממסמכים של המשרד עולה כי כמעט כל הפרסומות של מוצרי מזון המכוונות לילדים הן פרסומות למוצרים רוויי שומן ועתירי קלוריות, סוכרים ומלחים שערכם התזונתי נמוך, כגון חטיפים, ממתקים, משקאות קלים, דגני בוקר ממותקים או "מזון מהיר". כן עולה כי מחקרים שנעשו בכמה ארצות מצביעים על קשר ברור בין פרסום מזון בעל ערך תזונתי נמוך לבין התרחבות תופעת ההשמנה. נמצא כי בארץ, שלא כמו בכמה מדינות בעולם המערבי, אין הגבלות כלשהן על פרסומות טלוויזיה בענייני מזון המיועדות לילדים. תקנות הגנת הצרכן (פרסומת ודרכי שיווק המכוונים לקטינים), התשנ"א-1991, קובעות עקרונות וכללים לפרסומת ולדרכי שיווק המכוונים לקטינים, אך לא באלה הנוגעים לפרסום מזון. בשנים 2005 ו-2006 הוגשו כמה הצעות לתיקון חוק הגנת הצרכן, התשמ"א-1981, בנושא הגבלות על פרסומת למזון המכוונת לקטינים, אך עד מועד סיכום הביקורת, נובמבר 2007, לא הבשילו ההצעות לכדי תיקון לחוק. 

19. 
פרסום ושיווק של מוצרי מזון בעלי ערך תזונתי נמוך, מסירת מידע מוגבל או מטעה לגבי תרומתם של מוצרי מזון לבריאות ופרסומם כבעלי תכונות התורמות לבריאות עלולים להגביר את צריכת המוצרים האלה. לדעת משרד מבקר המדינה, שימוש בכלים משפטיים יש בו כדי לעזור בפיקוח ובבקרה על ערכם התזונתי של מוצרי המזון הנמכרים לציבור הרחב ובבתי הספר, ולמנוע פרסומת למוצרים בעלי ערך תזונתי נמוך המכוונת לילדים. על המשרד, בשיתוף משרד התעשייה, המסחר והתעסוקה וחברות המזון, לבחון את הנושא ולהגיע לידי הסכמה בדבר הדרכים להגבלת פרסומות כאמור. 

20. 
ההשמנה מגבירה את הסיכון לחלות במחלות ואף מסכנת חיים, ותוצאותיה אף פוגעות במשק המדינה. משום כך ראוי שצמצומה ומניעתה יהיו יעד לאומי. לשם השגת יעד זה ראוי לקבוע מדיניות לאומית שתשמש בסיס לתכנית מקיפה למאבק בהשמנה שתוכן בתיאום עם כל הגורמים הנוגעים בדבר, ובהם מערכת הבריאות, מערכת החינוך, הצבא, המשטרה והרשויות המקומיות, וכן ליצור כלים משפטיים והסברתיים.

21. 
בנושא תיקוני החקיקה המוצעים בהמלצות כוח המשימה הועלה כי כמה חברי כנסת הגישו הצעות הנוגעות להגדרת התפריט הרצוי בארוחות המוגשות בבתי הספר ולהגבלת הפרסומות של מוצרי מזון המיועדות לילדים. במועד סיכום הביקורת טרם הבשילו הצעות אלה לכדי תיקון לחוק (ראו להלן), וגם טרם הוחל בקידום הצעות חוק לתיקוני החקיקה האחרים שהציע כוח המשימה.  

ב. 
תגובות המבוקרים

שירותי בריאות כללית

1. 
עניין רישום ה-BMI ברשומה הרפואית אושר כמדד בריאות לאומי. בכל מירפאות ה"כללית" בקהילה נעשה מאמץ לטייב את הנתונים הקיימים ברשומה הרפואית הממוחשבת [התיק האישי]. בשנת 2007 הוטמעה גרסת תוכנת תיק רפואי משודרגת המציגה הודעת תזכורת בעת פתיחת התיק הרפואי, ומכוונת את המטפל לעדכן נתוני ה-BMI [משקל ו/או גובה]. במהלך 2008, תוטמע גרסה זו גם במיחשוב של הרופאים העצמאיים בקהילה.     

מכבי שירותי בריאות

1. 
במכבי החלו למדוד ולשקול את המבוטחים החל בשנת 2007, ומ-3% שקילה, נכון למארס 2008, עלה אחוז השקילה ל-28% בילדים, ל-38% במבוגרים ול-50% בקרב חולי סוכרת לב וקשישים. היעד שהקופה הציבה הוא 90% לפחות. 

משרד הבריאות

2. 
חובה לנטר גובה ומשקל בבתי הספר: הטיפול בנושא ניתן במסגרת  שירותי בריאות לתלמיד. המשרד נערך לפיקוח ובקרה. בשלב ראשון הוכנה טיוטא של טופס בקרה, אשר ייבדק בשירותי בריאות התלמיד, ולאחר מכן יותאם לממצאים ולדרישות, ויוכנס ככלי בקרה במערך הבקרות להפעלה על ידי המחלקה לתזונה. הביקור הראשון למטרה זו, של נציגות המחלקה לתזונה בשירותי בריאות התלמיד, מתוכנן להיערך בסוף חודש מארס 2008. נתונים כאלה אמורים להימצא במאגרי המידע של שירותי בריאות התלמיד. שירותי בריאות הציבור יפעלו לקבל דיווחים שוטפים תקופתיים בנושא. 

שירותי בריאות כללית

 2. 
קיים שדה מוגדר ל-BMI בתיק הרפואי הממוחשב. במסגרת פרויקט "יום הולדת 6" מזמינה ה"כללית" את הילדים המגיעים לגיל 6 לפגישה במירפאה, בה, בין היתר, עוברים הילדים שקילה ומדידת גובה, במטרה לאתר נטייה להשמנה.

מכבי שירותי בריאות 

2. 
במכבי אמצו את נושא מדידת ה-BMI גם בקרב ילדים, אחת לשנתיים, מגיל שנתיים ועד לגיל 18.


עדין אין מספיק איתור של BMI באופן שוטף על ידי רופאי הילדים, ורק לכ-28% יש לקופה נתונים. בד בבד פותחו קבוצות לטיפול בהורים, להם ילדים הסובלים מעודף משקל והשמנה, "משפחה בסגנון בריא", וכן 5 מרפאות רב מקצועיות לטיפול בילד הסובל מהשמנה ובכל בני הבית, למניעת השמנה במשפחה המורחבת, באמצעות הדרכת הורים.
לדעת הקופה, חשוב שנושא הטיפול הכוללני בהשמנת ילדים הכולל פעילות גופנית לילדים הסובלים מהשמנה יכנס לסל הבריאות. 

משרד הבריאות

3. 
המשרד בחר להתמודד עם בעיית ההשמנה בדרך הבאה: לאחר שצוות מומחים חיווה דעתו במסמך "כוח המשימה", הוחלט להכיל נושא המניעה והטיפול בהשמנה, ביוזמה הכוללת את מכלול תכני הבריאות, יוזמה "לעתיד בריא 2020". היוזמה מתבססת על עקרון  מדיניות בריאותית נתמכת-ראיות (evidence-based health policy), הכולל התייעצות עם מומחים בעולם. לאחר שההמלצות המדעיות הוגשו והופצו בדצמבר 2007, מתבצע תהליך יישומי: שלושת פרקי התנהגויות בריאות שהופצו, עוברים חישוב עלות-מועילות (cost-utility analysis). פרק מניעה וטיפול בהשמנה הועדף בין השלושה, והתהליך בו החל תחילה. הפרק אמור להימסר במהלך מארס 2008, ולאחר בחינה מהירה במשרד ועדכון בהתאם, יגובשו המלצות מעשיות, מתועדפות ומתומחרות. גיבוש תוכנית האב המלאה של היוזמה, אמור להסתיים במחצית השנייה של 2008, בה ההמלצות יוגשו לשר, ולאחר מכן למשרד ראש הממשלה ולכנסת, לתמיכתם התקציבית והחקיקתית. ללא תקציב נאות והולם והקצאת כוח אדם ייעודי, לא תבוצע תוכנית ההתערבות הלאומית למניעה ולטיפול בהשמנה. התוכנית בתהליך הכנה יישומית מתקדם, הן במישור המניעתי, והן במישור הטיפולי. המשרד תקצב 300,000 שקל בתקציב 2008 את יוזמת "לעתיד בריא 2020". מינהלת היוזמה תסייע בפיקוח וניטור על ביצוע ההתערבויות שנועדו לממש את היעדים שקבעה. 
4. 
היעד העיקרי להגיע להפחתה ב-36%, אך היעדים הפרטניים לשתי האוכלוסיות מוגדרים במסמך כדלקמן:

הפחתת שיעור השמנת היתר בבני 21 ומעלה בכלל  האוכלוסייה ב-36%.
הפחתת שיעור השמנת היתר בבני 21 ומעלה באוכלוסיה היהודית ב-33%. 
הפחתת שיעור השמנת היתר בבני 21 ומעלה באוכלוסיה הערבית ב-45%.

המטרה להגביר את מאמצי המניעה והטיפול בקרב האוכלוסייה הזקוקה להם ביותר. עד תחילת חודש אפריל 2008, צפוי להסתיים עדכון ופרסום הפרקים העיקריים של ועדת ההתנהגויות הבריאותיות, כולל הפרק למניעה וטיפול בהשמנה. יתווסף פרק יישומי, הבוחן עלות–מועילות של ההתערבויות השונות. במהלך החודשים הקרובים יתבצע חישוב עלות-מועילות של המלצות שני פרקים נוספים: עידוד הפעילות הגופנית, ומניעה וגמילה משימוש במוצרי טבק. מידע זה יאפשר לקבוע מדיניות מעשית, ויאפשר בניית תקציב הולם, כדי להוציא לפועל את התוכנית. עד אמצע חודש מארס 2008, אמור להסתיים חישוב עלות המועילות של ההתערבויות. באמצעות מידע זה ניתן יהיה לקבוע מדיניות מעשית מושכלת, ולדרוש תקציב וכוח אדם לביצוע התוכניות.
5. 
כחלק מהמלצותיהן, על ועדות/תת-ועדות היוזמה להגדיר "יעדים בפיתוח". יעדים אלה, של מעקב ובקרה רציפים, הינם חלק מביצוע סקר חוזר של מצב בריאות תזונה (מב"ת) על סוגיהם, וכן סקרי KAP ("סקר ידע עמדות והתנהגות בנושאי בריאות"), הנערכים על ידי המשרד. יש צורך בתקציב מתאים, על מנת לבצע סקר חוזר. אלה נועדו להצביע על צרכי המידע ופערי הידע בתחום התערבויות המתאימות להוויה הישראלית. תכנון סקר מב"ת מבוגרים השני יעשה בשנת 2008, והביצוע מתוכנן לשנת 2009, במסגרתו ייבדק גם נושא ההשמנה בקרב מבוגרים. ביצוע סקרים הכוללים מדידת גובה ושקילה (כגון סקרי מב"ת), ייערכו לעתים קרובות יותר. המלצה דומה נוסחה על ידי תת-הוועדה לעידוד הפעילות הגופנית: "שדרוג סקרים לאומיים הבוחנים התנהגויות בריאותיות לאומיות כדי שישקפו את אמות המידה המדעיות הקיימות בנושא פעילות גופנית". יידרש תקצוב מלא וייעודי, והקצאת כוח אדם לביצוע המשימה.

שירותי בריאות כללית 

 6. 
בשירותי בריאות כללית, הפעולות הנערכות למניעת השמנה וקידום אורח חיים בריא, מופעלות מעבר ל"יוזמות נקודתיות". שירותי בריאות כללית מפעילה תוכנית בקרב מתבגרים, בשם "עניין של מידה", כל שנה בכ–50 בתי ספר בישובים שונים. הפעילות מנוהלת על-ידי  גוף מרכזי בהנהלת ה"כללית", ומופעלת באמצעות המחוזות של ה"כללית" בהשתתפות צוות רב מקצועי. עד סוף שנת 2007 ה"כללית" פיתחה מסלולי הליכה ב–37 ישובים, לעידוד הפעילות הגופנית של כל התושבים באזור. המסלולים מופעלים הן במגזר היהודי והן במגזר הערבי.  בחלק ניכר מהישובים, היוזמה של ה"כללית" מלווה בהדרכה קבועה להליכה נכונה, המונחית על ידי איש מקצוע בתחום החינוך הגופני/פיזיותרפיה. מתוכנן המשך פעילות בישובים נוספים גם בשנת 2008. חומר הדרכה לחלוקה לקהל הוכן על ידי הנהלת שירותי בריאות כללית בנושאי תזונה, פעילות גופנית ואורח חיים בריא לילדים, נוער, מבוגרים וקשישים. חומר זה מופץ דרך מאות מוסדות של ה"כללית" (מרפאות ובתי חולים) מדי שנה. חומר הדרכה זה הופק בשפות עברית, ערבית ורוסית. הכנת החומר ומעקב אחרי הפצתו, נעשה על ידי גוף מרכזי בהנהלה הראשית של הכללית. 

מידע בנושא של מניעת השמנה ושמירה על משקל תקין כחלק מהטיפול במחלות כרוניות, משולב בכל חוברת/ערכת הדרכה רלוונטית, לרבות בנושאים של טיפול ב: מחלות לב, סוכרת, ויתר לחץ דם. חומר זה מופץ דרך מאות מוסדות של ה"כללית" (מרפאות ובתי-חולים) מדי שנה. חומר הדרכה זה הופק בשפות עברית, ערבית ורוסית. הכנת החומר ומעקב אחרי הפצתו נעשה על ידי גוף מרכזי בהנהלה הראשית של ה"כללית".  

7. 
למרות שלא הוגדר ב"סל הבריאות", ניתנים ב"כללית" שירותי ייעוץ תזונתי כדלקמן:
א.
מבוגרים שמנים BMI>30, טיפול פרטני ארוך + 13 טיפולים פרטניים קצרים, מידי שנה.
ב.
מבוגרים עם עודף משקל וגורמי סיכון BMI>27, כנ"ל.
ג.
ילדים שמנים, BMI מעל אחוזון 95 (כלומר ש-95% מאוכלוסיית הנבדקים באותו גיל – יש להם BMI שהוא פחות), בעקומות גדילה לבנים לחוד ובנות לחוד.
בכל שלושת המקרים, ניתן במידת הצורך להוסיף 7-14 טיפולים, בכפוף לאישור ועדת תזונה מחוזית, שחברים בה נציג המנהל הרפואי של המחוז, מנהלת היחידה לתזונה ודיאטה ונציג מחלקת סל השירותים במחוז. בכל מחוז פועלת ועדה כזו. ברחבי הארץ פועלות שמונה ועדות.

משרד החינוך 

9. 
המחקרים השונים שנערכו על ידי משרד הבריאות, והן על ידי חוקרים נוספים, היוו עבור המשרד בסיס מדעי, איתור צרכים, וצידוק לעסוק בחינוך התלמידים לשמירה על אורח חיים בריא. מדיניות המשרד נקבעה על סמך חוות הדעת של מומחים מהאקדמיה, ומחקרים שנעשו בארץ על ידי משרד הבריאות – מב"ת צעיר, סקר התנהגויות סיכוניות בקרב בני נוער ומחקרים נוספים, ועל פי ההמלצות של ארגון הבריאות העולמי לעסוק בחינוך לבריאות, ובתחומי המניעה השונים בכל הגילאים. המשרד פיתח, החל משנת 2002, בשיתוף פעולה עם משרד הבריאות וקופות החולים, תוכניות התערבות ממוקדות לחינוך תזונתי ופעילות גופנית, ואישר תוכניות שפותחו על ידי גורמים מקצועיים. בפיקוח על הבריאות קיימת רשימת תוכניות בנושא, שקיבלו בעבר ומקבלות במהלך הפיתוח את אישור המשרד, ופועלות ברמה מערכתית, אזורית או בית ספרית. כל התוכניות מיועדות ליצור שינוי התנהגותי. שינוי כזה חייב להימדד לאורך זמן, לפיכך כל תוכנית התערבות בנויה עם הערכה מותאמת, שתבדוק שינויים התנהגותיים לאורך שנים.

10. 
המשרד יפעל להטמעת ההנחיות בחוזר מנכ"ל במהלך 2009. תהליך הטמעה זה יכול להתבצע בשיתוף פעולה עם גורמים נוספים כגון: משרד הבריאות, הרשויות המקומיות וועדי ההורים. 

שירותי בריאות כללית 

11. 
שלוש הרצאות בנושא "השמנת יתר" ניתנו על-ידי הדיאטנית הראשית של ה"כללית" לרופאים צבאיים, עם דגש על תזונה נכונה ועל החשיבות של צריכת מוצרי חלב, בעיקר בגיל בו עדיין מתרחשת גדילת העצם. 

צבא ההגנה לישראל

11.
תשתית מידע ואיתור אוכלוסיה בסיכון: בצה"ל קיימת תשתית מידע רחבה בנושא. במסגרת הליך הגיוס, כל מלש"ב עובר מדידת גובה ומשקל בלשכת הגיוס, ובהתאם ל"ספר הפרופילים" מותאם לו פרופיל בגין עודף/תת משקל. בימים אלה מסתיים שלב ההטמעה של מודול לשכות הגיוס בתיק הרפואי הממוחשב, כך שעד יוני 2008, נתוני הגובה והמשקל יהיו זמינים גם בתיק הרפואי הממוחשב. רישום משקל בתיק הרפואי הממוחשב, הוכנס כמדד איכות של רופאי צה"ל. שינוי זה יביא לשיפור הרישום, ולהתייחסות למשקלו של המלש"ב במסגרת המרפאה. בנוסף לנתונים אלו, מאז 1978, חיל הרפואה אוסף נתונים על גובה ומשקל בקרב מדגם מייצג של 5% מהמשתחררים והמתגייסים, ומנתח את המגמות לאורך שנים. משנת 2004, הוחל באיסוף של נתונים על הרגלי הבריאות של אוכלוסיית אנשי הקבע, תוך התייחסות גם להשמנה, והשוואת הנתונים לאזרחות. בינואר 2008, צה"ל ערך סקר הרגלי תזונה צבאי ראשון, בשיתוף עם המרכז הלאומי לבקרת מחלות של משרד הבריאות.


פרויקט "בסיס בריא": פרויקט "בסיס בריא" מתקיים בצה"ל קרוב ל-20 שנה, כל פעם בבסיסים שונים. הפרויקט עוסק בקידום אורח חיים בריא, ובהקניית הרגלי בריאות נאותים, לרבות תזונה נכונה וביצוע פעילות גופנית. בשנת 2008 יורחב מיזם "בסיס בריא" לכ-25 יחידות, וינוהל בראייה מערכתית, בשילוב עם מחלקת כושר קרבי בצה"ל, תוך מתן מענה למרבית הערות הביקורת, לרבות הצורך בהערכה של ההתערבות. במסגרת המיזם תתבצע תוכנית התערבות מקיפה, הכוללת הדרכת הטבחים לבישול באופן בריא, דיאטנית תוצמד לכל בסיס, תבצע שינויים בתפריט הבסיסי, תייעץ לצוות המטבח, ותפתח סדנא אישית וקבוצתית לתזונה נכונה, ובניית תוכנית אימון אישית וקבוצתית. כחלק מובנה מהפרויקט, מתוכננת הערכה של ההתערבות, כעבור חצי שנה ושנה לאחר תחילתו. תוצאות המיזם יוצגו כעבור שנה לגורמי המטכ"ל הרלוונטיים, לצורך שקילת המשך המיזם, והרחבתו לבסיסים נוספים בצה"ל.


להלן פעילויות נוספות המתבצעות לקידום אורח חיים בריא בצה"ל:

א. 
מיזם רפואה מונעת לסגלי הרפואה – מיזם המכשיר מזה כשנתיים רופאים, ומזה כשנה חובשים, לעסוק ברפואה מונעת ביחידות. הרופאים עוברים סדנאות בנושאי תזונה נכונה, ומונחים ליישם ביחידות את מה שלמדו.

ב. 
ביצוע סקר מנהלים במרכז לבדיקות תקופתיות (מלב"ת) – כל איש קבע עובר אחת לתקופה במלב"ת בדיקת סקר מנהלים. הבדיקה עוסקת גם במצב תזונתו ומשקלו, וניתנות המלצות בהתאם.

ג. 
סדנא לתזונה נכונה – מתקיימת מזה כ-5 שנים במרכז לבדיקות תקופתיות של אנשי הקבע. פעילותה הורחבה בשנה וחצי האחרונות. סדנא זו מיועדת בעיקרה לאנשי קבע עם BMI חריג, ומקנה כלים לירידה במשקל ושמירה על משקל גוף תקין.

ד. 
סדנא לאורח חיים בריא לאנשי הקבע – מתקיימת מזה כ-10 שנים. מספר המשתתפים בכל סדנא ותדירות הסדנאות הורחבו ב-5 שנים האחרונות. כיום הסדנא מתקיימת אחת לחודש, בשיתוף חיל הרפואה, בבסיס ההדרכה של מרכז כושר קרבי, ומשתתפים בה כ-50 אנשי קבע. במהלך השבוע המשתתפים נחשפים לסדרה של פעילויות ספורטיביות והרצאות בריאותיות בנושאים שונים, בין היתר גם בנושאי תזונה נכונה וייעוץ אישי, המועברים על ידי דיאטנית.

ה. 
משנת 2005 מתקיים בצה"ל שבוע הכושר והבריאות, במהלכו מבוצעות פעילויות מקדמות בריאות שונות בכלל יחידות צה"ל, כולל שינוי התפריט למזון בריא ביחידות, הרצאות בנושא תזונה ופעילות גופנית, ועוד. 


הסעדה: צה"ל נמצא בשלבי מעבר משיטת ההזנה הקיימת, לפרויקט "קשת טעמים", שהינו הפרטת ההסעדה בבסיסים עורפיים - לקבלן אזרחי. במסגרת הפרויקט ניתנה הדעת גם לשדרוג המזון, והוצבו, בעזרתה של דיאטנית, סטנדרטים להתאמתו למזון בריא יותר. צה"ל יבחן את הרחבת הפרויקט לכלל היחידות. ביישום פרויקט "קשת טעמים" עולה שהיקף החיילים המגיעים לחדר האוכל (בהם יושם הפרויקט) עלה, ובהם חיילים שבעבר לא נכחו בחדרי האוכל, וניזונו ממזון מחוץ לצה"ל, ללא פיקוח.


הסברה: במהלך השנה מופץ חומר הסברה רב בנושא תזונה נכונה. בשנת 2004 הוכנס סעיף בהוראת קבע 606.001.1 "חינוך וקידום בריאות", המחייב ביצוע של הדרכות בנושאי אורח חיים בריא, ובין היתר גם הרצאות בנושא תזונה נכונה. במארס 2008 הסתיימה כתיבתה של חוברת תזונה נכונה לרופאי צה"ל.


פיקוח ובקרה:

א. 
בבסיסים שלא הופעל פרויקט "קשת טעמים", מקיים אגף לוגיסטיקה, רפואה ומרכזים, ביקורות במטבחים שביחידות צה"ל. בביקורת נבדקים בין היתר סעיפים הקשורים לבישול בריא, כגון: בדיקה מקצועית של הבישול בשטח (מזון שאינו רווי שומן, שימוש בפירות וירקות וכו'), יוזמות לבישול בריא וחוות דעת החיילים בנושא.

ב. 
פרויקט "קשת טעמים" כולל מנגנון בקרה ופיקוח מפורט על אופן היישום בפועל, אשר בין השאר מחייב את הספק לבנות בסיס נתונים ממוחשב, המכיל את ההרכבים התזונתיים של כלל מוצרי המזון המסופקים על ידו במסגרת הפרויקט. בסיס הנתונים הממוחשב ישמש את הספק לצורך בדיקת האיזון התזונתי ועמידה בדרישות. נוספו והוגדרו במסגרת הפרויקט סוגי מזון "בריאים דיאטטיים" בכל אחת מקבוצות המרכיבים, המאפשרים לסועד "בחירה נבונה".

ג. 
ביחידות צה"ל מתקיימות גם ביקורות בתחום הכושר הקרבי והפעילות הגופנית.


משרד הבריאות

14. 
ועדה מייעצת לנושא סימון תזונתי של המשרד, בשיתוף נציגי התעשיינים והציבור, תדון בנושא סימון הסוכרים במהלך חודש יוני 2008. התקן לסימון תזונתי 1145 נמצא בבדיקה, בהשתתפות נציגת שרות המזון הארצי. הנושא בטיפול ובאחריות מכון התקנים. הבדיקה החלה באפריל 2006, ותסתיים בעוד מספר שנים.


ישנה ועדה מייעצת לנושא סימון תזונתי של המשרד, עם נציגי התעשיינים והציבור. סימון סוכרים יעלה לדיון בפגישה הבאה של הוועדה. התקן לסימון תזונתי 1145 נמצא בבדיקה, בהשתתפות נציגת שירות המזון הארצי. הנושא בטיפול ובאחריות מכון התקנים. 

המחלקה לתזונה שוקדת על הכנת גודלי מנה סטנדרטיים, שיפורסמו יחד עם פירמידת המזון החדשה. בוועדה הציבורית לסימון תזונתי הוכנו גם מנות יחוס. הנושא אינו מעוגן בתקנה, וכיום נדרש לפי חוק רק סימון ל-100 גרם או מיליליטר. גודלי המנה הינם וולונטריים, ונתונים כיום להחלטתו של יצרן המזון. תיקון התקנה נשקל על ידי המשרד.

16. 
ישנה חוברת שפורסמה בשנת 1995 על ידי לשכת הפרסום הממשלתית. הסבר בנושא מופיע גם באתר האינטרנט של המשרד משנת 2000, מאז לא עודכן תוכנו.

17. 
עקב חוסר הבהירות בנושא מבחינת תקנות בינלאומיות והתאמתן לישראל, הועבר הטיפול בנושא לתת ועדה של המועצה העליונה למזון. המלצות הוועדה יוצגו למועצה בישיבתה במהלך אפריל 2008. 

18. 
קיימת הצעת חוק בנושא, הכוללת תוכנית שהוכנה על ידי המחלקה לתזונה, על מנת למנוע פרסום "שגוי" של מזון לקטינים. הסטאטוס החוקתי של "תיקון חוק הגנת הצרכן – פרסום מזון לקטינים" עבר קריאה טרומית, ונמצא בשלבי חקיקה בוועדת הכנסת. 

20. 
בוועדת התנהגויות בריאות (ועדת האם של  תת-הוועדה למניעה וטיפול בהשמנה), וועדת ההיגוי של יוזמת "לעתיד בריא 2020" בראשות המנכ"ל, וכן בוועדת הממשק הבין-משרדי של היוזמה בראשות המשנה למנכ"ל, נבחרה נציגות מגוונת, הכוללת נציגים ממשרדי הממשלה הרלוונטיים, קופות החולים, האקדמיה, צה"ל, וארגונים עם קשר לרשויות המקומיות, כדי לתאם את קביעת המדיניות בנושא צמצומה ומניעתה של תופעת ההשמנה, ויישומה, כולל צעדים חקיקתיים והסברתיים.


ועדת התנהגויות בריאות סיימה את דיוניה בנובמבר 2007. מנהלת היוזמה, יו"ר הוועדה ויו"ר תתי-הוועדות, ממשיכים לדון בעדכונים ושינויים. ועדת הממשק הבינמשרדי נפגשה מספר פעמים במהלך השנים 2006-7. יו"ר הוועדה ממשיך לתאם באופן שוטף את שלבי היישום, עם מקביליו במשרדי הממשלה, בקופות החולים ובארגונים שונים, המרכיבים את הוועדה. פעילות זו צפויה להימשך גם לאחר שתושלם כתיבת הפרקים המדעיים.

21. 
נעשה תיקון לחוק, והתפריט המעודכן של המשרד יפורסם באתר האינטרנט של המשרד, על פי הצעת החוק המעודכנת. מחלקת התזונה של המשרד, העבירה את התפריט המעודכן למשרד החינוך, האחראי לביצוע חוק זה.  
סדרי הקצאת אביזרים רפואיים למבוטחים 
בקופות החולים

הגופים המבוקרים: משרד הבריאות; שירותי בריאות כללית; קופת חולים לאומית; קופת חולים מאוחדת; מכבי שירותי בריאות 

א. 
ממצאי הביקורת

1.
אביזרים רפואיים משמשים לצרכים שונים במסגרת הטיפול הרפואי, כגון אבחון והחלפת איברים. על האביזרים לעמוד בתנאים המאפשרים בקרה עליהם לשם שמירה על בריאות המטופלים והמטפלים. עד למועד סיום הביקורת לא עוגן בחקיקה הישראלית מנגנון לפיקוח על ציוד רפואי לשם שמירת בריאות המשתמשים בו והמטופלים באמצעותו. טיפול המשרד בהכנת טיוטת הצעת "חוק הציוד הרפואי, התשס"ז-2007" המיועד להסדיר תחום זה נמשך זה כעשר שנים, אולם רק באוקטובר 2007 עלתה הצעת החוק על שולחן הכנסת לקריאה ראשונה.  

2. 
כל טובין שהמשרד מגדיר אותם מכשיר או אביזר רפואי וכך הם מסווגים לצורכי מכס, טעונים אישור היחידה לאביזרים ומכשירים רפואיים (להלן - יחידת אמ"ר) של המשרד לצורך יבואם. היחידה עוסקת ברישום אמ"ר בישראל, במתן היתרי יבוא מסוגים שונים לאמ"ר, במעקב אחר שיווק אמ"ר ובאישור ניסויים קליניים באמ"ר. נמצא כי חוזרי המשרד בנושא אישור לשימוש באביזרים רשומים בישראל מתייחסים רק למוסדות הרפואיים הממשלתיים והממשלתיים עירוניים, ולא למוסדות רפואה פרטיים וציבוריים, שאינם מחויבים להשתמש באביזרים הרשומים בישראל ובכך קיימת סכנה לבריאות המטופלים. 

3. 
תהליך הרישום וההשתלה של תומכונים להשתלה בעורקי הלב שקבע המשרד הוגדר כ"תהליך רישום", והוא מקל במידה רבה לעומת התהליך המוגדר כניסוי רפואי בתקנות. אולם המשרד לא שב ובדק את ההחלטה המקלה למרות שבכמה סוגי תומכונים נמצאו ליקויים משמעותיים. לדעת האיגוד הקרדיולוגי בישראל, בהתחשב בשינוי שחל בשנים האחרונות בדרישות לביצוע ניסויים קליניים ייתכן שיש להגדיר את "תהליך הרישום" כניסוי רפואי על כל המשתמע ממנו. מן הראוי כי המשרד יבהיר את הנושא.

4. 
מן הראוי שהמשרד יוודא שהחולים המועמדים להשתלת תומכון נותנים הסכמה מדעת הן לפעולת הצנתור עצמה והן להשתלת תומכון שעדין לא נרשם בפנקס האמ"ר ושלדעת המשרד נדרשים בדיקות וניסויים נוספים בטרם ניתן יהיה לרשמו. נמצא כי החולים ששותפו ב"תהליך הרישום" לא הוחתמו על הסכמה מדעת בדבר נכונותם שיושתל להם תומכון כזה.  

5. 
במשרד אין הוראות או הנחיות בנוגע לקביעת מחירים לאביזרים רפואיים הנמכרים בקופות וממילא אין גם פיקוח על סכומי ההשתתפות העצמית שהחולים משלמים. חוק הפיקוח על מחירי מצרכים ושירותים, התשנ"ו-1996 בניגוד לתרופות לא הוחל על אביזרים רפואיים ולא נעשתה בחינה האם יש מקום ליישמו על כלל האביזרים, או על חלקם או לא ליישמו כלל. 

6. 
הסדרת פיקוח המשרד על מחירי אביזרים רפואיים - התוספת השנייה לחוק ביטוח בריאות ממלכתי התשנ"ד-1994 קובעת כי אביזרים מסוימים יינתנו לחולים תמורת תשלום השתתפות עצמית שתיקבע בשיעור מסוים ממחיר האביזר, אולם לא נקבע בחוק מהו המחיר שלפיו תחושב ההשתתפות העצמית והמשרד גם איננו מפקח על מחירי האביזרים. כך למשל, נקבע בתוספת השנייה לחוק שמחטים לבדיקה עצמית לחולי סוכרת ומזרקים לשימוש עצמי יינתנו לחולים תמורת תשלום השתתפות עצמית בשיעור 10%, וחבישות לחץ ב-40%. אולם לא נקבע מהו המחיר שלפיו תחושב ההשתתפות. 

7. 
גביית תשלומים בידי הקופות בעבור אביזרים ללא קבלת אישור לגבייה מהמשרד - החוק קובע כי "קופת חולים לא תגבה, במישרין או בעקיפין, דמי ביטוח בריאות או כל תשלום אחר עבור שירותי הבריאות הכלולים בסל שירותי הבריאות, או עבור שירותי בריאות אחרים...". נמצא כי קופות החולים מוכרות אביזרים ללא אישור המשרד וכי קיימת מחלוקת בין המשרד ומספר קופות האם נדרש לכך אישור מיוחד והאם מתפקידי המשרד לפקח על כך, אולם עד מועד סיכום הביקורת (ספטמבר 2007) הנושא לא הוסדר. 

8. 
החוק מפרט את "סל שירותי הבריאות" שכל תושב זכאי לו, והוא מחייב את כל הקופות. הסל כולל בין היתר את שירותי הבריאות שנתנה הכללית לחבריה במועד הקובע להחלת החוק - 1.1.94. כדי שהמבוטחים ידעו מה הן זכויותיהם בנוגע לאביזרים רפואיים, על המשרד לפרסם לציבור בצורה ברורה וחד משמעית מה הן זכויות מבוטחי הקופות במסגרת החוק. הועלה שהמשרד לא הכין רשימה מסודרת וסופית של אביזרים ושירותים שעל הקופות לספק במסגרת הסל. נמצאו מחלוקות בין המשרד לבין מספר קופות בשאלה אם ציוד מתכלה לניקוז הפרשות לאחר פעולה ניתוחית ומכשיר למדידת רמת הסוכר בדם נכללים בסל ובאילו תנאים. 

9. 
סביר להניח שילד הזקוק למכשיר שמיעה יזדקק לו גם בבגרותו. והיות שהספקת מכשירי שמיעה לחולים עד גיל 18 היא באחריות המשרד ושהאחריות כלפי בני 18 ומעלה עוברת לקופות במסגרת סל השירותים הבסיסי, השירות מתפצל בין שני גופים כך שיש תשתית כפולה של שירותים, חוסר יעילות והחולים סובלים מפגיעה ברצף הטיפולי. מעבר לכך יוצא שהמשרד שקובע את המדיניות בנוגע לחולים מתחת לגיל 18, הוא שמפקח על יישומה וגם מספק שירותים ועושה בגינם התחשבנויות שונות, מצב זה אינו תקין והוא נמשך 14 שנים. נמצא כי המשרד החל בניסיונות להעברת האחריות כולה לקופות אולם עד למועד סיכום הביקורת (ספטמבר 2007) הנושא לא סוכם. 

10. 
בשנת 2006 השתתפה הכללית במימון כ-70% ממכשירי השמיעה שנרכשו בארץ. "כללית מושלם" (השב"ן של הכללית), המשתתפת במימון מכשירי השמיעה, התקשרה עם שמונה ספקים גדולים של מכשירי שמיעה לשם התאמה ומכירה של מכשירים הן למבוטחי "כללית מושלם" והן למבוטחים שזכאים לסל הבסיסי בלבד. נמצא ש"כללית מושלם" קבעה קריטריונים כלליים ביותר לבחירת ספקים ובכך עלולים החולים והקופה להיפגע הן ברמת השירות והן מבחינה כלכלית; כך למשל, נמצא שאין בקריטריונים הגדרה ברורה להיקף הפריסה הארצית הנדרשת מהספק; כן נמצא כי לא תועדו הסיבות לפסילת ספקים ובדרך כלל הן גם לא הובאו לידיעתם. 

11. 
להסכם בין "כללית מושלם" לספקים לא צורף מחירון ולא צורפה התחייבות של הספק שלא לעדכן את המחיר אלא בהסכמת "כללית מושלם". בכך קיים חשש להעלאת מחירי המחירון ללא פיקוח ועל ידי כך העלאת דמי ההשתתפות העצמית של החולים.

12.
הועלה שיש ניגודי עניינים בפעילות המכונים המוכרים מכשירי שמיעה: למכונים פרטיים המוכרים מכשירי שמיעה למבוטחים שהקופות מפנות אליהם יש עניין למכור מכשירים יקרים כדי להגדיל את רווחיהם, ומנגד עליהם להתאים את המכשיר המועיל ביותר לחולה, וייתכן שדווקא מכשיר זול ופשוט הוא המתאים. הבעיה מחמירה בשל העדר פרסום מטעם המשרד והקופות, מידע והסברה למבוטחים על החשיבות של התאמת מכשירי שמיעה, והסוגים העיקריים של מכשירים הקיימים בשוק. 

13.
חולה שמופנה לביצוע בדיקת שמיעה במכון מסוים עלול להתפתות לאפשרות השפעה של המכון להתאים לו ולמכור לו מכשיר שמיעה. ואמנם נמצא שספקים של הקופות גם עשו בדיקות שמיעה למבוטחים וגם מכרו להם מכשירים, דבר שמעמיד את הספק במצב של ניגוד עניינים בין חובתו לבצע בדיקה מקצועית אובייקטיבית ובין היותו גוף מסחרי השואף להגדלת רווחיו. 

14.
קיימת תופעה של ספקים המוכרים מכשירי שמיעה בתוך בתי חולים ממשלתיים וציבוריים. ספקים אלו מעבירים תמלוגים מהמכירות לקרן המחקרים או לבית החולים. מכירת אביזרים רפואיים בתוך בתי חולים ממשלתיים וציבוריים עלולה ליצור מצבים שיש בהם חשש לניגוד עניינים. נמצא גם שקלינאית תקשורת שמועסקת במכון שמיעה ודיבור במרכז רפואי מסוים עוסקת בשעות אחר הצהריים בעבודה פרטית בתפקיד מנהלת מכון אצל ספק מכשירי שמיעה שהוא אחד הספקים שמכשיריהם נמכרים באותו מכון במרכז הרפואי. בבית חולים אחר נמצא שמכון פרטי של ספק נמצא בסמוך לדלת הכניסה של מחלקת אף אוזן גרון והמחלקה מפנה חולים שעברו בה בדיקות שמיעה גם לספק זה לצורך התאמת מכשיר. 

15. 
קופה שמתקשרת בהסכם עם מכון אורתופדי חייבת לעשות עליו פיקוח ובקרה כדי לוודא שמבוטחיה יקבלו טיפול רפואי נאות ולפי ההסכם. נמצא שהפיקוח של הקופות על המכונים האורתופדיים אינו הדוק. על הכללית, מכבי ולאומית (שהתקשרו בהסכמים עם המכונים) לעשות פיקוח הדוק יותר על המכונים העוסקים בהתאמת מדרסים, בנושאים כמו רמתם המקצועית, אמינותם, מחיריהם ושביעות רצון המבוטחים מהם. 

16.
כמו בנוגע למכשירי שמיעה, גם בנוגע למדרסים יש לעיתים שדרוג מיותר. נמצא שמכונים אורתופדיים מציעים למבוטחים רבים לשדרג את המדרס תמורת תוספת סכום לא מבוטל אף על פי שלדברי מומחים בתחום הזה לעתים קרובות הגיעו אליהם חולים שהמליצו להם על מדרס יקר יותר מזה שהוצע להם במסגרת ההסדר בין הקופה למכון, אולם המדרס היקר שקנו לא התאים יותר ולא היה יעיל יותר מזה שהוצע להם במסגרת ההסדר. 

17. 
מן הראוי שלמכונים אורתופדיים ולעוסקים בהתאמת אביזרים אורתופדיים תהיה הסמכה ורישוי של המשרד לביצוע פעולות רפואיות של התאמת אביזרים אורתופדיים ובהם מדרסים. הביקורת העלתה שהמכונים האורתופדיים העוסקים בהתאמת מדרסים אינם טעונים רישוי או הסמכה, למרות שהם עוסקים בתחום רפואי רגיש, וכי המדרסנים (העוסקים בהתאמת מדרסים) אינם נדרשים לעבור הכשרה מקצועית או לצבור ניסיון בתחום בטרם יוכלו לעסוק בו. 

18. 
עד מרס 2007 מועד כניסת חברת רותם מדיקל (2001) בע"מ להליך של הקפאת הליכים היה לה הסכם רחב היקף עם "כללית מושלם" הנוגע למבוטחי השב"ן של הכללית, והוא עסק בשירותי ניהול, התחשבנות ופיקוח בין השאר בתחום אספקת אביזרים רפואיים. נמצא כי "כללית מושלם" לא קיימה בקרה שוטפת על החברה אף שהייתה ספק כה משמעותי, ולפיכך היא והמשרד הופתעו מקריסתה הפתאומית של החברה. הדבר מלמד על ליקויים מהותיים בסדרי הרכש ובהליכי הבקרה של הכללית. ההפסקה הפתאומית במתן שירותי החברה למבוטחים גרמה נזק לכללית, פגעה בתדמיתה ואף פגעה בחולים שהיו בעיצומם של תהליכי רכישת אביזרים מספקים שאתם הייתה החברה קשורה. 

19. 
מכשירי השמיעה הם אביזרים טכנולוגיים מורכבים, וכדי לאפשר למבוטחים בחירה מושכלת של מכשיר השמיעה, יש לפרט להם את תכונות המכשירים ומחיריהם. עולה כי התאמת מכשיר שמיעה היא תחום מורכב ורכישתו כרוכה בהוצאה כספית ניכרת לחולים. 

הועלה כי מכבי ולאומית אינן מציינות בפרסומיהן לחברי השב"ן שלהן כי סכום ההשתתפות שלהן במימון מכשיר השמיעה במסגרת השב"ן כולל סכום של 736 ש"ח לאוזן שהם זכאים לו במסגרת הסל.

 20. 
כדי להבטיח התאמת מכשיר שמיעה שייתן תועלת רבה למבוטח יש צורך בגורם מקצועי שהתמחה בכך, אולם רופאי הקופות מפנים את החולה ישירות לרכוש מכשיר שמיעה, ומכבי, מאוחדת ולאומית אינן בודקות את מידת שביעות הרצון של החולים מתהליך ההתאמה והרכישה, כך שאין כל בקרה על המכונים ועל שביעות הרצון מהשירות שהם נותנים.

21. 
בגלל היעדר פיקוח ובקרה של מכבי, מאוחדת ולאומית על מכוני השמיעה ואי-הפרדה בין הייעוץ לרכישה, עלולים החולים לרכוש מכשירי שמיעה שאינם מתאימים להם וייגרם להם נזק בריאותי או כלכלי. על כן על הקופות לשקול להעסיק או לקנות שירותים של גורם ביניים - קלינאי תקשורת או גורם מקצועי מוסמך אחר, בלתי תלוי, שיקבע אם המבוטח זקוק למכשיר שמיעה ויבדוק את התועלת שמפיק החולה מהמכשיר שהותאם לו. 

ב.
תגובות המבוקרים

שירותי בריאות כללית 

2. 
כאשר יעודכן חוזר משרד הבריאות, ראש חטיבת בתי-החולים ב"כללית" ינחה את הנהלות בתי-החולים של ה"כללית" לפעול בהתאם.

3. 
כאשר יעודכנו תקנות בריאות העם [ניסויים רפואיים בבני-אדם], ינחה ראש חטיבת בתי-החולים ב"כללית",  את הנהלות בתי-החולים לפעול בהתאם.

4. 
כאשר יעודכנו תקנות בריאות העם [ניסויים רפואיים בבני-אדם], ינחה ראש חטיבת בתי-החולים ב"כללית",  את הנהלות בתי-החולים לפעול בהתאם.

5. 
כל האביזרים הנכנסים לסל במסגרת ועדת הטכנולוגיות – יש לגביהם פיקוח - וההשתתפות העצמית שלהם נקבעת בוועדת הסל. ישנם פריטים נוספים, שההשתתפות העצמית שלהם נקבעה בתוספת השנייה לחוק ביטוח בריאות ממלכתי, והם נמצאים תחת פיקוח. קיימים רק שלושה פריטים, לגביהם קיימת אי-הסכמה בעניין ההשתתפות העצמית. 

משרד הבריאות

6. 
עלות הפיקוח לעומת תועלתו: פיקוח על אביזרים רפואיים יצריך הקמת יחידה חדשה וייעודית במשרד. אפשרות אחרת היא, החלת הפיקוח אך ורק על רשימת האביזרים אשר כלולים בתוספת השנייה לחוק הבריאות. גם במקרה זה יידרש לתקצב ולהוסיף כוח אדם לביצוע המטלה. המשרד יקים ועדה לבחינת העניין, ויכין נייר עמדה. הוועדה תוקם עד מאי 2008, ותגיש את מסקנותיה עד מאי 2009. המשרד יבדוק את ההשתתפויות העצמיות באביזרים רפואיים בקופות החולים, וייקבע כללים עד פברואר 2009.
שירותי בריאות כללית

6. 
ה"כללית" מחשבת את ההשתתפות העצמית כנגזרת של המחיר המרבי לצרכן -  במקום בו קיים כזה -  או ממחיר עלות -  במקום בו לא קיים מחיר מרבי לצרכן.

7. 
מכירת אביזרים ללקוחות מתבצעת בעיקר באמצעות השב"ן. מותר לשב"ן למכור פריטים ואביזרים לחבריו. ה"כללית" מאפשרת גם ללקוחות שאין להם שב"ן, לרכוש אביזרים במחיר מוזל, לרווחת הלקוח. הפסקת סידור זה, תפגע משמעותית בציבור הלקוחות שאין להם ביטוח משלים.

משרד הבריאות

8. 
המשרד אוסף ומרכז מכל הגורמים הרלוונטיים במשרד, רשימות של האביזרים הרפואיים והשירותים שנתנה ה"כללית" במועד הקובע, להכנת רשימה אחת מסודרת. סיום התהליך - דצמבר 2009. 

שירותי בריאות כללית

9. 
הניסיונות שנעשו  להעברת האחריות בנושא זה לקופות לא צלחו, שכן המשרד אינו מוכן להתחייב לכסות את העלות של המעבר במלואה. הטלת עלות תקציבית נוספת על הקופות, אינה מקובלת על ה"כללית".
10. 
הקריטריונים אותם קבעה "כללית מושלם", כוללים רשימה ארוכה של סעיפים. לדוגמה, במסגרת הקריטריונים נקבעו דרישות ספציפיות, כגון: התניה של מתן שרות על ידי קלינאית תקשורת מוסמכת על ידי משרד הבריאות, המצאות חדר אטום לבדיקות שמיעה, פריסה ארצית של לפחות 10 סניפים, ועוד. הוחלט לבחון מחדש את הקריטריון: "חוסן כלכלי". לו"ז – מהלך שנת 2008. לנושא פסילת ספקים, מתחילת 2007 קיים תיעוד בעניין פסילת ספקים. הנהלת "כללית מושלם" קבעה כי הסיבה לפסילה תועבר לספקים, בשקיפות המתבקשת.

מכבי שירותי בריאות 

10. 
הקופה תתקשר במהלך שנת 2008 עם ספקים של מכשירי שמיעה, שיעמדו בתנאי איכות שיוגדרו על ידי מכבי.

שירותי בריאות כללית

11. 
שיטת ההתקשרות שנבחרה לגבי ספקי אביזרי השמיעה, הינה שברגע שנבחר ספק, הוא רשאי למכור את כל מגוון המוצרים שברשותו (ה"מושלם" משתתף בסכום קבוע). אחד השיקולים לבחירת אופן ההתקשרות, היה המגבלות המוטלות מכוח חוק ההגבלים העסקים. השיטה מאפשרת להציע למבוטח מגוון מקסימאלי של מכשירים, כאשר המחיר נקבע במסגרת "שוק חופשי" בין המבוטח לספק. לשיטה זו, כמו לכל דרך של התערבות בשוק, יתרונות וחסרונות. בתקופה זו  נעשית בדיקה מקצועית בנושא, המשלבת היבטים כלכליים ומשפטיים, על מנת לבחון ההחלטה. עד סוף שנת 2008 תחליט "כללית מושלם" האם לשנות את אופן ההתקשרות עם ספקי אביזרי שמיעה.

מכבי שירותי בריאות

11. 
מכבי והשב"ן בוחנים התקשרות במכרז עם יבואנים שיספקו את המכשירים, במטרה להוזיל את מחירי המכשירים, למנוע את הקשר הבעייתי בין ההחלטה על הצורך במכשיר בכלל, ומיקסום ההתאמה והרחבת הבחירה בין סוגים שונים של מכשירים, והענקת שירות טוב יותר למבוטחים. לו"ז לסיום הבחינה – סוף שנת 2008.

שירותי בריאות כללית 

12, 13. לדעת ה"כללית", בשיטה הקיימת אין פגיעה בלקוחות וניצול מצבם של המבוטחים לרעה. המושלם מקיים סקר בקרב צרכני השירות, אשר בודק שביעות רצון מהשרות ומהמכשיר. הצורך בקבלת אישור מגורם נוסף, עלול לפגוע ברמת השירות ללקוח, אם המכון המורשה על ידי גורם מקצועי, יש בו קלינאי תקשורת, ועל הלקוח לסמוך עליו בבואו לקבוע אם דרוש מכשיר, ואיזה. גם בתחומים רפואיים נוספים, כמו רפואת שיניים, אופטיקה וכו', ספק השירות הוא זה הקובע את הצורך הרפואי.

14. 
עם קבלת מימצאי הביקורת בקופה, נבדק נושא הספק בשנית. הליך בחירת הספק נעשה בהתאם להנחיות ה"כללית", המחייבות פניה למספר ספקים לקבלת הצעות. לאחר מתן הסבר למטופל, על סוג המכשיר המתאים לצרכיו מבחינה רפואית, ניתן למטופל מידע על מספר מכונים, המשווקים מכשיר מסוג זה. לא קיימת מדיניות של הפניה בלעדית. לפי חוזה ההתקשרות עם הספק, הקיים במרכז הרפואי "רבין", חל איסור על הספק לשווק מוצריו למיטת החולה. הימצאותו של מכון שמיעה בקמפוס המרכז הרפואי, מאפשר שירות מהיר ונגיש, לטובת המטופל. 

15. 
"כללית מושלם" הכינה קריטריונים מפורטים לגבי מכונים אורטופדיים וספקי מדרסים. עד סוף 2008 תיעשה בדיקה מדגמית של המכונים אשר בהם נרכשו מדרסים, כדי לוודא  עמידה בקריטריונים. "כללית מושלם" מבצעת בקרות תשאול טלפוני, בקרות לקוח סמוי והתייחסות לתלונות ספציפיות בתחום. 

16. 
בהעדר הכוונה מדויקת של הרופא המפנה למדרס, ובהעדר תקנות משרד הבריאות לגבי התחום המקצועי, בחר "המושלם" לבדל את המדרסים מיתר האביזרים האורתופדיים, ולשלם סכום קבוע (נמוך יחסית), כדי למנוע "מוטיבציה" למכירת מדרסים יקרים שלא לצורך (להבדיל משיפוי באחוזים). 

18. 
"כללית מושלם" הקימה אגף בקרה להידוק הפיקוח על ספקים, מבחינה מינהלתית ומבחינה מקצועית. עם קריסת חברת "רותם", ובאופן מיידי, ניתן פתרון הולם מול מבוטחי ה"מושלם", שהודיעה ללקוחותיה כי יוכלו לקבל החזר בגובה 85% מההוצאה לרכישת האביזר (בדומה לקופות אחרות). כמות התלונות שהגיעה הייתה מזערית וטופלה מיידית. משבר חברת "רותם" נבע כתוצאה מהתנהגות חריגה של החברה. הפתרון שניתן על-ידי "כללית מושלם", היה הולם, מבחינת טובתם של לקוחות ה"מושלם" והשירות הניתן להם, ומבחינת האינטרסים של ה"כללית" בפרשה. 

קופת חולים לאומית 

19.
לקופה יש 4 סוגי מכשירים למדידת רמת הסוכר בדם, ושתי רמות מחירים של סטיקים (מקלונים). קיים מידע מפורט באתר האינטרנט של הקופה. המידע נמצא אצל רוקחי הקופה, האמורים למסרו לחולים.

מכבי שירותי בריאות 

19. 
בעקבות הביקורת, במז"ח (מסמך זכויות וחובות של הביטוחים המשלימים) הקרוב, שיפורסם לקראת סוף שנת 2008, תוסיף הקופה בפרסומיה לחברי השב"ן, את סכום ההשתתפות במימון מכשיר השמיעה.

20. 
הקופה תבצע בשנת 2008 סקר שביעות רצון בקרב מבוטחיה שרכשו מכשיר שמיעה.

21. 
הקופה בוחנת העסקת קלינאי/ת תקשורת לביצוע בקרה על מכשירי השמיעה הנמכרים למבוטחי מכבי. לו"ז לסיום – סוף 2008.
המשרד להגנת הסביבה

הטיפול בפסולת בניין

הגופים המבוקרים: המשרד להגנת הסביבה; משרד האוצר; משרד הביטחון; משרד הבינוי והשיכון; משרד הפנים; משרד התשתיות הלאומיות; מינהל מקרקעי ישראל; עיריית בית-שאן; עיריית בת-ים; עיריית נהרייה; עיריית צפת; עיריית שפרעם; מועצה אזורית גולן; מועצה אזורית גלבוע; מועצה אזורית מרום הגליל; מעצ - החברה הלאומית לדרכים בע"מ  

א. 
ממצאי הביקורת

1.  
רק משנת 2005 החל המשרד להעניק תמיכות למיזמי מיחזור פרטיים; מיולי 2007 נקבע היטל על הטמנת פסולת מוצקה באתר לסילוק פסולת, וזאת בנוסף לתשלום למפעיל האתר עבור ההטמנה. עם זאת, עלויות המיחזור אינן נמוכות מעלויות ההטמנה ואין לקבלנים תמריץ למחזר פסולת בניין. כתוצאה מכך, היקף המיחזור בארץ נמוך, ורק שיעור קטן מפסולת הבניין מנוצלת בשימוש חוזר בעבודות פיתוח במימון ציבורי. 

2. 
במשרד ובאגף התקציבים שבמשרד האוצר אין מידע מרוכז על סך ההוצאה הכספית שהשקיעו משרדי הממשלה והרשויות המקומיות בכל שנה בניקוי שטחים פתוחים. אגף התקציבים שבמשרד האוצר מסר באוגוסט 2007 למשרד מבקר המדינה כי אין אומדן מדויק, אך מדובר בעשרות מיליוני שקלים בשנה.

3. 
מול ההוצאות הרבות לטיפול בנזקי השלכת הפסולת, הסכומים שהמשרד ומשרדי הממשלה האחרים משקיעים בפעולות למניעת הנזקים - הסדרה, תמיכה ברשויות וביזמים פרטיים, פיקוח ואכיפה - הם מזעריים: בשנים 2003-אוקטובר 2007 הוציא המשרד, במסגרת החלטת הממשלה, כ-19.4 מיליון ש"ח בלבד לתמיכה ברשויות וביזמים פרטיים לשם ביצוע פעולות בתחום זה, זאת מתוך 54 מליון ש"ח אותם הקציבה הממשלה להסדרת הטיפול בפסולת בניין. 

4. 
המשרד ומשרד האוצר, טרם קבעו מדיניות כוללת הלוקחת בחשבון את הנזק הכספי המצטבר הגדול הנגרם למשק המדינה במשך שנים כתוצאה מהשלכת פסולת, ומנגד את התועלות שבאימוץ פתרונות שונים לבעיה - הטמנה או מיחזור, ולא גזרו ממנה תכנית הכוללת הסדרה, אכיפה ותמריצים. 

5. 
נוכח עלות הנזקים מהשלכת פסולת בניין באתרים לא מוסדרים והתועלת שבמיחזור לעומת הטמנה של פסולת בניין, על משרדי הממשלה הנוגעים בדבר, ובהם המשרד, משרד האוצר, משרד הפנים והמשרדים העוסקים בתשתיות פיזיות, לקבוע מדיניות כוללת בעניין זה. עליהם להכין תכנית רב-שנתית שתעודד רשויות מקומיות, קבלנים ויזמים אחרים להשקיע במיזמים ציבוריים ופרטיים שיביאו להגדלת שיעורי המיחזור של פסולת בניין ושימוש בחומרים ממוחזרים, או יובילו לעצירת ההשלכה הלא מוסדרת של פסולת בניין ולהטמנתה באתרים מוסדרים. במקביל יש לחזק את ההרתעה והאכיפה מול עבריינים. 

6. 
בשנת 2003 פנה המשרד למשרדים המוזכרים בהחלטת הממשלה מפברואר 2003 להסדרת הטיפול בפסולת בנין כדי לבקש את השתתפותם. בפועל, משרדי הפנים, התשתיות הלאומיות והבינוי והשיכון לא העבירו לו את חלקם במימון. 

7.  
המשרד  לא בחן  את הסיבות לתופעה המתמשכת של ניצול תקציבי נמוך בידי הרשויות המקומיות, להסיק מכך מסקנות, ובמידת הצורך לבטל את ההתחייבויות התקציביות שלא נוצלו במועד שנקבע לניצולן ולהקצות את התקציבים שיתפנו לקידום הטיפול בבעיית פסולת הבניין בדרכים חלופיות, כגון: ניקוי יזום של שטחים, הסדרה ופיקוח בנושא מובילי פסולת בניין, פעולות פרסום והסברה, ועוד. כל זאת לא נעשה. 

8.  
הועלה כי 69 מ-103 ההתחייבויות שנרשמו בפרק הזמן ינואר 2004-אוגוסט 2007 בתקנה של מתן תמיכות למיזמים פרטיים בנושאים של פסולת בניין (תקנה 22), אינן נוגעות בפסולת בניין אלא הן התחייבויות לתשלומים שוטפים לרשויות מקומיות למטרות כגון פינוי גזם, פינוי קרטון, מיחזור עיתונים ופינוי מכלים לאיסוף בקבוקים, לתשלומים עבור הכנת תכנית אב לטיפול בפסולת חקלאית ולנושאים נוספים. גם מהתקנה המיועדת לתמיכה ברשויות מקומיות לביצוע פרויקטים בתחום של פסולת בניין (תקנה 25), שילם המשרד לרשויות המקומיות עבור פעולות שאינן קשורות לפסולת בניין, כגון מיחזור נייר עיתון וקרטון (כולל רכישת מכבש קרטון), פינוי גזם ופעולת יחידות הפיקוח של הרשויות המקומיות על השלכת פסולת לסוגיה. תשלום ורישום עבור פעילויות שאינן נוגעות לפסולת בניין מתקנה תקציבית שנועדה למטרה זו פוגמים בשקיפות הדיווח התקציבי ובמהימנות הדיווח לציבור על ביצוע החלטת הממשלה.

9. 
במשך שנים לא מימש  המשרד  מסגרת התקציב שהועמד לרשותו לקידום הטיפול בפסולת בניין, דבר  המחייב את המשרד לתקן את היערכותו הארגונית לניצול תקציב זה. ראוי היה שבמצב של עודף תקציבי הנמשך שנה אחר שנה יפעלו האגף והמשרד לקידום מיזמים נוספים בתחום המיחזור של פסולת הבניין. 

10. 
עם השנים הורגש יותר ויותר המחסור באתרים מאושרים ומוקצים למטמנות פסולת בניין ובאתרים למיחזור פסולת. על אף זאת, גורמי ממשלה הנוגעים בדבר - ממ"י והמשרד להגנת הסביבה - לא פעלו די להביא לאישור ולהקצאת אתרים נוספים למטרות אלה. בפועל, בארבע השנים שחלפו מאז קבלת החלטת הממשלה, הוקצה והוסדר רק אתר אחד. 

11. 
רק ביולי 2005 העלה המשרד לפני ממ"י את הצורך לשווק, או להקצות לרשות מקומית ללא מכרז, עשרה אתרים שיוכלו לשמש להטמנה ומיחזור של פסולת בניין. רק בספטמבר 2006 החלו המשרד וממ"י לדון בנושא בישיבות מעקב סדירות, אך בעקבות אלה שווק אתר הטמנה אחד בלבד - אתר שפיה ב'; רק ביולי 2007 פרסם ממ"י מכרז נוסף - לאתר טורעאן - ושיווקו בפועל ליזם מתוכנן רק לשנת 2008. 

12.  
מצוקת האתרים להטמנת פסולת הבניין והצורך בשיווק אתרים עלה בישיבות הנהלת ממ"י מאז שנת 2002, אך עד מועד סיום הביקורת לא קודם שיווקם של  אתרים, מעבר לאתר שפיה ב' ואתר טורעאן, אשר יתנו מענה לבעיה ויצמצמו את תופעת ההשלכה הבלתי מוסדרת של פסולת בניין. בפועל, בארבע השנים שחלפו מאז קבלת החלטת הממשלה בעניין, לא הוסדרו ולא הוקצו אתרים נוספים, מעבר לאלה, להטמנה ומיחזור פסולת.

13. 
במועד סיום הביקורת, אוקטובר 2007, טרם הנחה משרד הפנים את הרשויות להכין תכניות מקצועיות להסדרת הטיפול בפסולת הבניין הנוצרת או המצויה בשטחן, לא בעניין ההקמה וההפעלה של תחנות מעבר ולא בעניין מיחזור פסולת בניין. הוא גם טרם אישר, וממילא טרם הפיץ להן, חוק עזר לדוגמה, אף שהמשרד להגנת הסביבה הכין ביוזמתו טיוטת חוק והעבירה אליו כמה פעמים מאז פברואר 2005.

14. 
על פי התיעוד שבידי המשרד, רק 32% מהרשויות קבעו אתר מוסדר לסילוק פסולת והכריזו עליו כנדרש בחוק. בין הרשויות שלא עשו זאת נמצאות עיריות בית-שאן, בת-ים, נהרייה, צפת, שפרעם, וכן המועצות האזוריות גולן, גלבוע  ומרום הגליל.

 
נתוני המשרד בעניין זה מעודכנים לשנת 2005 בלבד. מאחר שהמשרד ממונה על ביצוע החוק, מן הראוי שיעדכן באופן שוטף את הרשימה, ואף יבחן את הצורך לפרסמה ברבים.

15.  
בעבודות העפר ומכרזי התשתית שמבצע משרד השיכון יש פוטנציאל לשימוש בחומרי בנייה ממוחזרים, ועל כן ראוי היה שהמשרד ייתן פומבי לאפשרות לעשות שימוש בחומרי בנייה ממוחזרים. 

16. 
מאז החלטת הממשלה לא פנה המשרד למשרד התשתיות על מנת שיבחן אתו את הדרכים ליישום ההחלטה בחברות התשתית הכפופות לו. משרד התשתיות לא פנה ביזמתו לחברות התשתית הכפופות לו כדי שיישמו את ההחלטה. לא נמצא כי שני המשרדים שיתפו ביניהם פעולה על מנת לבחון את הדרכים ליישום השימוש בחומרי בנייה ממוחזרים במסגרת החברות שבאחריות משרד התשתיות.  

17. 
אגף התקציבים במשרד האוצר קבע תקציב להעסקתם של 20 מפקחים, אך בכל שנה העביר המשרד את התקציב, באישור אגף התקציבים במשרד האוצר, לטובת תקנות תקציב אחרות שאינן קשורות לנושא פסולת בניין, ובהן העסקת עובדים בחודשי עבודה ושעות נוספות וכוננויות לעובדי המשרד. כתוצאה מכך לא קלט המשרד מפקחים ולא ביצע את הפיקוח והאכיפה כפי שנקבע בהחלטת הממשלה. בכך נפגע הפיקוח על עברייני השלכת פסולת בניין ברשות הרבים. רק בספטמבר 2007, בעת ביצוע הביקורת, נחתם חוזה בין המשרד לרשות שמורות הטבע והגנים הלאומיים לקליטה באמצעותה של 11 מפקחים למטרה זו, לאחר שהושגה הסכמה בין משרד האוצר למשרד על קניית שירותי פיקוח מהרשות. התקציב להעסקת מפקחים היה ייעודי, והחלטת הממשלה קבעה מפורשות כי על המשרד לתגבר את המשטרה הירוקה ב-20 מפקחים, ולכן לא נהג המשרד כהלכה כאשר לא ניצל את התקציב למטרה לה הוא יועד. 

ב. 
תגובות המבוקרים

המשרד להגנת הסביבה

1.  
בשנים 2005-2007 טיפלו וגרסו, הגופים שקיבלו תמיכות, כ-700,000 טון, והצליחו למכור כ-600,000 טון חזרה לשוק כחומרי גלם (חומר מילוי).

המשרד להגנת הסביבה

4 . 
המשרד גיבש מדיניות להסדרת הטיפול בפסולת בנייה. מדיניות זו הוטמעה בתוכנית עבודה תלת שנתית 2007-2009, אשר אושרה על ידי הנהלת המשרד. במסגרת תוכנית זו, קבע המשרד את דרכי הפעולה להסדרה הכוללת של פסולת הבנייה.

6. 
רק  משרד הבינוי והשיכון העביר בשנת 2008 את חלקו על פי החלטת הממשלה.

7-9. 
בשנת 2007 המשרד בחן שוב את הליכי התקצוב, ואת הניצול הנמוך של התחייבויות המשרד. כתוצאה מבחינה זו המשרד ביטל התחייבויות רבות בסך כ-5 מלש"ח, והתחייבויות רבות נוספות נמצאות בהליכי ביטול. המשרד החליט להפנות את מרבית התקציב (כספי המשרד, כספי היטל הטמנה) לפעילות מיחזור, הן על ידי יזמים פרטיים והן על ידי רשויות מקומיות. בנוסף, הליך התקצוב שונה, ובמקום לתקצב פרויקט, הכולל תכנון והקמה, תוקצבו פרויקטים לתכנון בנפרד מפרויקטים להקמה. תנאי סף לקבלת סיוע להקמה, הוא קיום תוכנית בנייה מאושרת. שינוי זה צמצם את פרקי הזמן למימוש ההתחייבויות.

14.
המשרד שוקד בימים אלה, על עדכון הרשימה. 

עיריית בת ים 

14. 
תחנת מעבר לפסולת בנין, שפעלה בעיר, נפסלה מטעמים שונים. בגלל השטח העירוני המצומצם, מונחה כל קבלן כיצד לנהוג עם פסולת הבניין שלו. לקבלן ניתן טופס 4 (אכלוס),  באם כל מחלקות העירייה אישרו כי עמד בתנאי איכות הסביבה.

עיריית צפת 

14. 
באוגוסט 2008 תתחיל לפעול "מטמנת גוש חלב", שאושרה על ידי המשרד לאיכות הסביבה, ואליה תופנה פסולת בנין.

משרד הבינוי והשיכון

15. 
המשרד נותן פומבי לאפשרות לעשות שימוש בחומרי בנייה  ממוחזרים, במידע המפורסם בגוף המכרזים.

המשרד להגנת הסביבה

16.  
בעקבות דוח מבקר המדינה, המשרד פנה לחברות הסמך של משרד התשתיות (חברת מקורות, נתיבי גז לישראל ועוד), על מנת לקדם את השימוש בחומרים ממוחזרים.

ניקיון רשות הרבים - איסוף מכלי משקה

הגופים המבוקרים : המשרד להגנת הסביבה; משרד האוצר

א. 
ממצאי הביקורת

1. 
בשנים 2006-2002 לא עמד תאגיד המיחזור ביעדי האיסוף שנקבעו לאותן שנים בחוק הפיקדון. בכל אחת מהשנים האמורות פנה התאגיד למשרד וביקש להפחית את שיעור האיסוף שנקבע כיעד לאותה שנה, והשר להגנת הסביבה אישר את ההפחתה לאחר שקיבל לכך את אישורה של ועדת הכלכלה של הכנסת הפחתת שיעור האיסוף שנקבע כיעד בחוק הפיקדון יש בה כדי לפגוע בהשגת מטרות החוק, הן משום ששיעור מכלי המשקה הנאספים קטן מהנדרש, והן משום שהיא גורמת להפחתת סכום הקנס שעל התאגיד לשלם למשרד בשל אי-עמידה ביעד האיסוף - סכום שאמור לשמש לביצוע מטרות החוק. 

2. 
היצרנים והיבואנים, האחראים לשיווקם של מאות מיליוני מכלי משקה בשנה וראוי היה שישתתפו בהוצאות הכרוכות באיסופם, אינם נדרשים להשתתף בהוצאות אלה, ועיקר הנטל מוטל על המשווקים והצרכנים. אישור המשרד להפחית את יעדי האיסוף משמעותו, בין היתר, העברת חלק נוסף מהנטל של ניקיון הסביבה לציבור הצרכנים. 

3. 
לפי חוק הפיקדון על מכלי משקה התשנ"ט-1999, על תאגיד המיחזור לשלם לקרן לשמירת הניקיון כפל פיקדון בעד כל מכל משקה שלא אסף. חישוב שעשה משרד מבקר המדינה העלה כי אילו הקפיד המשרד להגנת הסביבה שהתאגיד יעמוד ביעד האיסוף שנקבע בכל שנה, היה על המשרד להשית על התאגיד בשנים 2006-2002 קנס בסכום כולל של כ-275 מיליון ש"ח. עקב ההפחתות בשיעורי האיסוף הוקטן כפל הפיקדון בכ-216.5 מיליון ש"ח, וזהו למעשה שווי ההטבה שניתנה לתאגיד עקב הסכמת המשרד להפחית את שיעורי האיסוף.

4. 
תאגיד המיחזור החל לפעול באוקטובר 2001. יעד האיסוף שנקבע לאותה שנה היה 50%. לפי נתוני המשרד אסף התאגיד כ-2.03% מהמכלים שנמכרו בחודשים נובמבר-דצמבר 2001. לפיכך היה עליו לשלם למשרד בעד המכלים שלא נאספו בפרק זמן זה כפל פיקדון בסכום של כ-16.9 מיליון ש"ח. המשרד סבור שיש לפטור את התאגיד מתשלום כפל הפיקדון, משום שבפרק הזמן הנדון הוא רק החל בהתארגנות לאיסוף מכלי המשקה, ואילו משרד האוצר גורס שעל התאגיד לשלמו. במועד סיום הביקורת, אוגוסט 2007 - כחמש שנים וחצי מסוף שנת 2001 - טרם יושבה המחלוקת בין שני המשרדים האמורים, וטרם נגבה הסכום האמור או חלק ממנו. ראוי כי משרדים אלה יבואו בדברים כדי להביא לסיומה של המחלוקת. 

5. 
בשנים 2006-2003 שילם התאגיד לקרן לשמירת הניקיון כ-53.35 מיליון ש"ח (בכלל זה ריבית בעד פריסת התשלומים) בגין כפל פיקדון עבור השנים 2002, 2004 ו-2005../../../../../../../../Data/isi_tan/Local Settings/Temporary Internet Files/DocNetViewed/09002f5b8001a555_מעמ 5.tif. חישוב שעשה משרד מבקר המדינה העלה שהסכום האמור נמוך בכ-9.14 מיליון ש"ח מהסכום שהועלה בחישוב המתבסס על מספר המכלים שהיה על התאגיד לאסוף ולא נאספו. תאגיד המיחזור סבור, כי על דמי הפיקדון הוטל מע"מ, ולכן עליו לשלם מע"מ על הכספים שנותרו בידיו מדמי הפיקדון שהעבירו לו היצרנים והיבואנים ולא הושבו לצרכנים. לדעת משרד מבקר המדינה, היה על המשרד להגנת הסביבה לבדוק כבר לפני שנים את הסוגיה המשפטית שהעלה התאגיד. אולם הביקורת העלתה כי רק ביוני 2006 - לאחר שהתאגיד כבר שילם כפל פיקדון בעד השנים 2002, 2004 ו-2005, החל המשרד בבדיקת העניין../../../../../../../../Data/isi_tan/Local Settings/Temporary Internet Files/DocNetViewed/09002f5b8001a55a_מעמ 6.tif. במועד סיום הביקורת טרם הושלמה הבדיקה. על המשרד להגנת הסביבה למצות את הזכויות שמקנה לו החוק ולדרוש מהתאגיד לשלם לו את כל הסכומים שהוא זכאי להם על פי  דין.

6. 
אחד מסוגי המכלים שיש לסמן הוא בקבוקי בירה העשויים מזכוכית. ../../../../../../../../Data/isi_tan/Local Settings/Temporary Internet Files/DocNetViewed/09002f5b80019a20_זליגה 6.tifהביקורת העלתה כי יצרנים ויבואנים של בקבוקים אלה, המוּכָּרִים למשרד, אינם מסמנים את הבקבוקים; וכי המשרד לא הפעיל את סמכותו לחייב אותם לפעול לפי חוק הפיקדון - הוא לא דרש מהם לסמן את הבקבוקים, וגם לא עמד על כך שישלמו לקרן לשמירת הניקיון פי שישה מדמי הפיקדון. כך ויתר המשרד על הכנסות שהוא היה אמור לקבל לפי החוק, העשויות להסתכם במיליוני שקלים.

7. 
הביקורת העלתה כי מתקציב הקרן לשמירת הניקיון לשנת 2005 הוציא המשרד עבור פעולות להגשמת מטרות החוק רק כ-1.3 מיליון ש"ח (כ-6% מתקציב הפעולות שהוגדרו). מכאן שפעולות מתוקצבות לא בוצעו כלל באותה שנה או בוצעו באופן חלקי בלבד.

8. 
בקרן הצטברה רזרבה כספית גדולה שהיה ניתן לנצלה לביצוע פעולות שנקבעו בחוק הפיקדון. ואולם עד מועד סיום הביקורת לא קבע המשרד למה תשמש הרזרבה ומתי ישתמש בה. האמור מלמד שכספי ציבור שנועדו להגברת פעולות הקשורות להגנת הסביבה לא שימשו למטרה זו, ושהמשרד לא פעל כדרוש ליישום החוק, אף שבפועל יעדי החוק לא הושגו במלואם.

ב. 
תגובות המבוקרים

המשרד להגנת הסביבה

1-2. 
המשרד לא יזם את הפחתת יעדי האיסוף, והרמה שהוחלט עליה נקבעה בוועדת הכלכלה. אך ההחלטה התקבלה על רקע קשיי תאגיד המיחזור והתניות ועדת הכלכלה. הפחתת יעד האיסוף באה לתת תשובה נקודתית לבעיה הקיימת בחוק, ואינה מעבירה נטל נוסף אל ציבור הצרכנים. פתרון לבעיה זו יושג באמצעות תיקון החוק, אותו מקדם המשרד להגנת הסביבה. העיקרון העומד במרכז התיקון לחוק, הוא הטלת האחריות לאיסוף ומחזור מכלי המשקה על יצרני ויבואני משקאות, תוך כדי קביעת יעדים כמותיים. הטלת האחריות על יצרני ויבואני המשקאות התקבלה כחלופה המועדפת, בהסתמך על  דו"ח מכון ירושלים לחקר ישראל. 

3. 
הפחתת יעדי האיסוף של תאגיד המחזור, נעשתה בלית ברירה על ידי המשרד להגנת הסביבה, על מנת לפתור בעיה בחוק, וכדי למנוע נזק גבוה יותר לציבור. במסגרת הפעלת שיקול דעת סביר, המשרד הגיע למסקנה כי לו הוא היה מתעקש על יעדי האיסוף המקוריים, קופת הקרן הייתה מתעשרת מכספי כפל הפקדון, אולם איסוף של מכלי משקה ריקים לא היה מבוצע, וכל מטרות החוק האחרות, כגון ניקיון רשות הרבים והעלאת מודעות הציבור, לא היו מתקיימות, ובכך היה נגרם נזק רב לציבור ולסביבה. לדעת המשרד להנגנת הסביבה, המנגנון שקבע החוק אינו טוב, ויש לשנותו באמצעות תיקון לחוק. 

6. 
המשרד לא נתקל בתופעה רחבה של העדר סימון, או סימון לא מדויק, על גבי בקבוקי בירה, למעט מקרים בודדים של תלונות ציבור, אשר טופלו על ידי פנייה של המשרד אל היצרן הרלבנטי לתיקון המעוות. בכל מקרה, על סימון שאינו תואם את הוראות החוק, החוק אינו מאפשר גבייה של פי ששה מדמי הפיקדון, אלא הטלת עיצום כספי, כפי שנעשה בעשרות מקרים במהלך השנים האחרונות.

7.8.
כספי הרזרבה מיועדים להשקעה, להקלת כניסתו לתוקף של התיקון לחוק הפיקדון. עמדה זו באה לידי ביטוי, בין היתר, בהצהרתו של השר להגנת הסביבה בדיוני ועדת הכלכלה של הכנסת, ומהווה הצהרה מפורשת לגבי מטרת הרזרבה הכספית, ומתי היא תתוקצב. המשרד להגנת הסביבה פועל כי אותם כספים לא יושקעו לריק, בפעולות אשר תכליתן הינה חוק הפיקדון הקיים בלבד. המשרד פועל לטובת שיפור השירות לציבור, על ידי השקעה בתשתיות, ליישום התיקון לחוק.

פעולות אכיפה בתחומי הגנת הסביבה 

הגופים המבוקרים: המשרד להגנת הסביבה; משרד האוצר – אגף החשב הכללי; המשרד לביטחון הפנים; משרד המשפטים

א. 
ממצאי הביקורת

1. 
ממועד פתיחת תיק חקירה במשטרה הירוקה ועד להעברתו ללשכה המשפטית חלפו 271 יום בממוצע - פי שלושה מפרק הזמן המרבי שנקבע בנוהל הפנימי; תיקים שהלשכה המשפטית החזירה למשטרה הירוקה להשלמת חקירה, הטיפול בהם נמשך 319 יום בממוצע.

2.  
ממועד ההעברה ללשכה המשפטית עד להגשת כתב אישום חלפו 273 יום בממוצע, כדלקמן: 104 יום עברו בממוצע ממועד קבלת התיק בלשכה המשפטית ועד העברתו לתובע חיצוני; ועוד 169 יום חלפו בממוצע מהעברת התיק לתובע חיצוני ועד הגשת כתב אישום.

3. 
הטיפול הכולל באירוע, ממועד ביצוע העבירה ועד הגשת כתב האישום על ידי תובע חיצוני, ארך 776 יום בממוצע; באלה נכללו: 184 יום בממוצע ממועד ביצוע העבירה עד מועד פתיחת תיק החקירה, ימי הטיפול במשטרה הירוקה, פרק זמן הטיפול בלשכה המשפטית ומשך הטיפול בהגשת כתב אישום בידי תובע חיצוני. כתוצאה מהתמשכות הטיפול התיישנו חלק מהעבירות ולא ניתן היה להגיש כתב אישום. 

4. 
הטיפול הממושך בתיקי החקירה עלול לפגוע בהרתעה ובאפקטיביות של האכיפה. מעבר לכך, השיהוי הרב בטיפול עלול לפגוע גם בזכויות הנאשמים. לדעת משרד מבקר המדינה, על המשרד לפעול לקיצור פרק הזמן של הטיפול בכל שלב; בהסכמים עם עורכי דין חיצוניים שהוסמכו כתובעים יש לשקול לקצוב זמן לפעולותיהם.

5.  
שיעור קטן בלבד של דוחות עבירה נגבה, בין היתר, הן בשל איכותם הלקויה ואי הטיפול בהם, הן בשל אי-ביצוע של פעולות לגביית הקנסות והן בשל אי-משלוח דרישה חוזרת לתשלום הקנס המביא להתיישנות העונש. 
6.  
הרחבת מעגל המעורבים באכיפת חוקי איכות הסביבה היא פעולה חיובית אך יש מקום לבחון את תפוקותיה. מכל מקום על המשרד לבחון מי מבין הגורמים המוסמכים לתת דוחות עבירה - נאמני ניקיון או עובדים מקצועיים - אחראים לליקויים במילוי דוחות אלה, ובהתאם לכך להגביר את הדרכתם ואת הפיקוח עליהם, ובכך להביא לשיפור איכות הדוחות.

7.  
שיעורי הגבייה הם נמוכים וקיים פער גדול בין הקנסות ששולמו בפועל לבין פוטנציאל הגבייה מהודעות תשלום הקנס שהופקו הן מבחינת מספר הקנסות והן מבחינת סכומם. בכל אחת מהשנים 2006-2002 שולמו סכומים שהם 40%-32% מפוטנציאל הגבייה, ובממוצע כ-36%; מספר הקנסות ששולמו הוא 48%-33% מפוטנציאל הגבייה, ובממוצע כ-40% - דהיינו נוצר פחת של כ-60%.

8. 
מפברואר 2003 ועד מועד סיום הביקורת, ספטמבר 2007, לא נעשו פעולות לגביית חובות מחייבים; מערכת גביית הקנסות שותקה למעשה. עקב כך לא הועברו לגבייה כ-42,500 הודעות תשלום קנס שסכומם הכולל מוערך בכ-26.3 מליון ש"ח; אלפים מהם התיישנו ואי-אפשר יותר לגבותם. כמו כן לא נעשו בשנים 2006-2003 פעולות למניעת התיישנות הקנסות.

9.  
רק בינואר 2007 החל המשרד לשלוח תזכורות לחייבים על מנת למנוע את התיישנות הקנסות, ורק ביולי 2007 פרסמו החשכ"ל והמשרד מכרז נוסף לגביית קנסות במקום זה שנפסל בבית המשפט; ובאוקטובר 2007 נקבעו שתי חברות זוכות בו. עד ינואר 2008 טרם החלו החברות בגבייה עבור המשרד. התוצאה היא שמתחילת שנת 2003 לא טיפל המשרד בגביית קנסות. לפיכך עקב חלוף הזמן התיישנו חלק מהם.

10. 
הוראות התכ"ם מחייבות דיווח על חובות שלא נגבו, בין אם לא ניתן לגבותם בשל סיבות שאינן תלויות במשרד ובין אם משום אי-טיפולם על ידי המשרד. הנהלת המשרד לא דנה במשמעות הביטול הגורף של הדוחות והשלכותיו על פעולות האכיפה ובדרכים להתמודדות עם מצב זה כדי למנוע המשך התיישנות הדוחות בגלל אי-טיפול בהם.

11.  
בשנים 2006-2002 ביקשו להישפט 1,772 אנשים שקיבלו הודעות תשלום קנס, אך המשרד לא העביר לטיפול תובע חיצוני 700 מהן (כ-40%) לצורך הגשת כתב אישום; עקב כך התיישנו הקנסות ולא מוצה הדין עם החייבים.

12. 
נבדקו תיקי החקירה שהתקבלו מהמשטרה הירוקה בלשכה המשפטית של המשרד בשנת 2003 בתחום של השלכת פסולת מוצקה אשר הוחלט להעבירם לבתי המשפט. היו 49 תיקים כאלה, אך המשרד איתר ברישומיו 33 בלבד. בתיקים שאותרו נפסקו קנסות בסכומים של 1,000 עד 80,000 ש"ח. הסכום הכולל של קנסות אלה היה 826,000 ש"ח. עד מועד הבדיקה, יולי 2007, העבירו בתי המשפט למשרד תשלומים בסך 180,000 ש"ח בלבד (כ-22% מהסכום האמור). 21 מ-33 החייבים (כ-64%) לא שילמו את החוב כלל, ו-11 חייבים שילמו חלק ממנו. רק חייב אחד שילם את מלוא סכום הקנס שקבע בית המשפט.

13. 
הקרן לשמירת הניקיון אינה מנהלת כלל מעקב אחר גביית חובות של קנסות שנפסקו בבתי המשפט לטובתה ולא פעלה לגביית קנסות שלא שולמו.
ב.      תגובות המבוקרים

המשרד להגנת הסביבה

 5. 
מתחילת שנת 2007, המשרד פועל להסרת התיישנות בתיקי חוב (שמקורם בקנסות מסוג "ברירת משפט"), באמצעות משלוח כ–7,000 דרישות לתשלום, במסגרת פקודת המסים (גבייה).  במסגרת פעילות זו נגבו עד מארס 2008, מעל למיליון ₪. פעילות זו צפויה להימשך עד להעברה שוטפת של הטיפול בחובות המשרד לחברות הגבייה, שזכו במכרז הגבייה. 

8. 
במהלך שנת 2005 הועברו מאות תיקי חוב (קנסות מסוג ברירת משפט) לגובה החיצוני,  באישור מיוחד של משרד האוצר.

9. 
הסכמי ההתקשרות עם חברות הגבייה הזוכות נחתמו. צפוי כי בחודשים הקרובים יחלו החברות הזוכות בגביית החובות.

10. 
ההחלטה על ביטול החובות, הינה של התובע באגף תיאום ואכיפה, שהוסמך לכך על ידי היועץ המשפטי לממשלה, ובהסתמך על חוות דעתה של היועצת המשפטית של המשרד להגנת הסביבה. החל משנת 2008 הטיפול בגביית החובות החלוטים, יעשה על ידי חשב המשרד להגנת הסביבה.     
משרד החוץ

הטיפול בנכסים בחו"ל, רכישות וניהול מצאי 

הגופים המבוקרים : משרד החוץ; משרד האוצר – אגף החשב הכללי

א. 
ממצאי הביקורת

1. 
במחלקת נכסים לא גובשה תכנית עבודה שנתית לשנת 2006, ובמקומה הכין כל ראש ענף רשימות של נציגויות ותיאור כללי ביותר של המשימות שיש לבצע בהן כמו "שיפוץ" נציגות, "אבזור" בית שגריר ו"טיפול יסודי" בדירת קונסול כללי. במרביתן לא היו אומדני הוצאות. 

2. 
בתכנית העבודה ל–2007, תוכננו כמה ביקורים של עובדי המחלקה ביעדים שונים בחו"ל אולם לא צוינו בה מטרות הנסיעות, הנימוקים לבחירת היעדים ואומדן ההוצאות בגינן. לדוגמה, פורטו בתכנית כמה נציגויות שאליהן ייסע ראש ענף אסיה ואירו-אסיה ל"ביקור התרשמות" בלי שניתן הסבר מדוע בחרו דווקא באלה ומה הציפיות שלהם מן הנסיעה. לדעת משרד מבקר המדינה, יש חשיבות לציון הסיבות לבחירת היעדים הן כדי שהנסיעה תהיה מועילה והן לצורכי מעקב ובקרה של המשרד.

3. 
לדעת משרד מבקר המדינה, יש לקבוע במידת האפשר אמות מידה ברורות לרכישה ולהחלפה של פריטי ריהוט וציוד כדי לא להשאיר את ההחלטה רק לשיקול הדעת של החטיבה למשאבים חומריים ושל קציני המינהלה. על המשרד לבחון את כדאיות האחסון של רהיטים שאינם בשימוש על פי שיקולים של עלות האחסון לעומת התועלת שבו. אם הוחלט לאחסן את הרהיטים יש להקפיד על תנאי אחסון נאותים כדי שאפשר יהיה לחזור לעשות בהם שימוש בעת הצורך או למכרם.

4. 
חלק מהפריטים שנרכשו בשנים 2005 ו–2006, כמו כלי רכב, מכונות צילום, מקררים, פינת ישיבה ושולחן לסלון לא נרשמו ברשימת המצאי. נוכח חילופי הגברי התדירים בנציגויות והעובדה שהמשרד מממן בכל שנה רכישות של פריטי ריהוט וציוד וכלי רכב עבור הנציגויות בסכומים ניכרים, חשוב להשלים את רשימות המצאי של הפריטים, האמורות לשמש כלי מעקב ובקרה.

5. 
לדעת משרד מבקר המדינה, בהתבסס על ניתוח כדאיות כלכלית של רכישה לעומת שכירה ועל התנאים השוררים במדינת היעד, על המשרד לשקול רכישת נכסים מתאימים לנציגויות ולמגורי ראשי הנציגויות במקום לשכרם. 

6. 
השגרירות בניגריה עברה מהעיר לאגוס לעיר הבירה החדשה אבוג'ה. המשרד היה נחוש לרכוש מגרש ולבנות עליו את המתחם. אולם הבחירה הייתה מוטעית וההליכים נמשכו זמן רב. זמן יקר ומשאבים רבים בוזבזו בלי שנבנו מגורי קבע. לדעת משרד מבקר המדינה, כאשר המשרד מתכנן לרכוש מבנה קיים או לרכוש מגרש ולבנות עליו מבני קבע לנציגות עליו לעשות עבודת הכנה יסודית תוך התייעצות עם בעלי מקצוע מקומיים ולנקוט את כל האמצעים האפשריים כדי שהמעבר למבני הקבע החדשים יהיה, ככל האפשר, בלא מגורים זמניים.

ב. 
תגובות המבוקרים

משרד החוץ

 1. 
משנת התקציב 2007, מצויה תוכנית העבודה של מחלקת נכסים בחו"ל בחטיבה למשאבים חומריים, כחלק מתוכנית האחזקה של תוכנת מחשוב  "עינב". לקראת שנת העבודה 2008, הוכנה תוכנית עבודה כוללת ומפורטת ביותר של החטיבה למשאבים חומריים.

4.  
תהליך השלמת הרישום הממוחשב של מצאי הפריטים בנציגויות ובדירות השרד בחו"ל, ובכלל זה רישום כלי הרכב מצוי לקראת סיום. מערכת המחשוב "עינב" תהפוך בשנת 2008 למערכת פעילה ומשופרת בכל נציגויות ישראל בחו"ל, ויהיה בה כדי לחזק את רמת הרישום והפיקוח על תחזוקת נכסי המדינה בחו"ל.

משרד האוצר – אגף החשב הכללי

4. 
חטיבת נכסים, רכש ולוגיסטיקה באגף החשב הכללי, פועלת להקמת תשתית מידע אודות נכסי המדינה בחו"ל, והנושא אף נכלל בתוכנית העבודה שלה לשנת 2008. בהמשך לפעולות שננקטו עד היום, בכל הקשור להקמת תשתית מידע אודות נכסי המדינה בחו"ל, תגובש תוכנית עבודה בתיאום עם משרד החוץ ומטה החשב הכללי, ליישום ההמלצות העולות מדו"ח המבקר בנושא הטיפול בנכסי חו"ל, רכישות וניהול מצאי, ובכלל זה בכל הקשור לפעילות אגף הכספים (בחו"ל). מנגנוני הבקרה והפיקוח, ככל שיידרשו, יכללו במסגרת קובץ הנוהלים, שהכנתו נמצאת בעיצומה.
משרד החוץ

5. 
מחלקת התקשרויות באגף כספים, מבצעת באופן תדיר בדיקת פוטנציאל הכדאיות הכלכלית במעבר מנכסים בשכירות לנכסים בבעלות בחו"ל. קיימים לא פעם שיקולים נוספים, שאינם דווקא כלכליים, לגבי האפשרות לממש מעבר מנכסים בשכירות לנכסים בבעלות. בהקשר זה, כפוף המשרד להחלטת ועדת מקרקעי חו"ל במשרד האוצר, ולהימצאות מקורות תקציביים לרכישות הנכסים.
פתיחת השגרירויות בזאגרב, בבלגרד ובברטיסלבה וניהולן

הגוף המבוקר: משרד החוץ

א. 
ממצאי הביקורת

1. 
מנהל החטיבה למשאבים חומריים ואחרים מקיימים דיון בנושאים שונים הנוגעים לנציגות המתוכננת, כמו גודלה ומספר העובדים הנחוצים.ההחלטות המתקבלות בדיון זה אינן נרשמות בפרוטוקול על אף הצורך במעקב אחר יישומן. גם אין במשרד תהליך מתועד של הפקת לקחים מפתיחת נציגויות, אף על פי שרוב הפעולות הכרוכות בכך צריכות להיעשות בפתיחת כל נציגות.

2. 
המשרד לא מינה נציג לטיפול בפתיחת כל אחת מהשגרירויות שנבדקו, כנדרש בתקנון. חלק מהפעולות שעל הנציג לבצע נעשו בידי משלחות ששיגר המשרד לזאגרב ולברטיסלבה לפרקי זמן קצרים במשך כשנה עד לבואם של השליחים הקבועים למקום. המשלחות לא הצליחו למלא את כל המשימות, ועקב כך, לאחר פתיחת השגרירויות הוטל על קציני המינהלה ביצוען של פעולות רבות בתחומי הכספים, כוח האדם וההצטיידות שלפי התקנון היו אמורות להסתיים לפני תחילת פעילותן. בזאגרב נאלץ השגריר לשהות עם משפחתו בבית מלון זמן ממושך, ובברטיסלבה התמשכה השהייה של משרדי השגרירות בבית מלון.

3. 
המשרד אמנם החל את פעולות איתור המבנה למשרדי השגרירות בבלגראד כשנה וחצי לפני שהשגרירות החלה לפעול, אך הוא נאלץ לשכן את המשרדים בבית מלון למשך כמה חודשים ולשלם על כך עשרות אלפי דולרים. כמו כן, המבנה שנשכר עבור השגרירות אוכלס לפני שהיה מוכן לכך. לא נמצא תיעוד ולא ניתנו הסברים מדוע שנה לאחר איתור המבנה האחר חזר בו המשרד מהכוונה לשכור אותו, אף שאילו נשכר, סביר להניח שהיו נמנעות הוצאות מיותרות, השגרירות הייתה מתחילה את פעילותה במקומה הקבוע, והיה נחסך מעובדי השגרירות הצורך לפעול בבית מלון במשך חמישה חודשים, ולפעול במבנה השגרירות קודם שתוקנו כל הליקויים שהיו בו.

4. 
המשרד בזבז זמן רב בניסיון לשכנע את בעלי הנכס בבראטיסלבה, שאותר ביוני 2006 להשכיר שטח למשרדי השגרירות ובניסיונות רבים לאתר מבנה מתאים אחר. בעקבות זאת, השהייה בבית המלון התארכה מחצי שנה לכ-16 חודשים, אף שכאמור המקום לא התאים לתפקוד השוטף של השגרירות. 

5. 
לא נמצא שהמשרד ניהל משא ומתן עם בעל הבית בזאגרב על סכום דמי השכירות, לאחר שהודיע על כוונתו לבטל את העסקה. ייתכן שאילו עשה זאת המשרד, הוא אמנם היה משלם דמי שכירות גבוהים יותר, כמקובל בשוק הנדל"ן, אך היה חוסך הוצאות ניכרות בעיקר על אכסון השגריר ומשפחתו בבית מלון יותר מחמישה חודשים . זאת ועוד, המשרד ידע כבר בתחילת המשא ומתן עם בעל הנכס שדמי השכירות נמוכים, ולכן היה עליו למהר ולחתום על חוזה השכירות, כדי להקטין את הסיכויים שבעל הבית יתחרט ויבטל את העסקה. 

6. 
לדעת משרד מבקר המדינה, השהייה של השליחים ושל משרדי השגרירות בבתי מלון במשך חודשים גורמת להוצאות כספיות מיותרות, אינה יאה לנציגות רשמית של המדינה ואף פוגמת במהלך התקין של פעילותה. על המשרד להיערך בעוד מועד כדי שהשליחים ומשרדי השגרירויות ישוכנו מיד עם בואם במגורי קבע. 

7.  
במשך כשנה וחצי, מאוקטובר 2004 ועד מרס 2006, ביקרו בזאגרב 13 צוותים של עובדי מטה במשרד, ובסך הכול 35 עובדים, ובמשך כחצי שנה, מספטמבר 2005 ועד מרס 2007, ביקרו בברטיסלבה שמונה צוותים, ובסך הכול 20 עובדים, כדי לטפל בעניינים הנוגעים לאיתור מבנים עבור השגרירויות ועבור מגורי השגרירים ובהכנתם לאכלוס. מקצת העובדים ביקרו בערים אלה יותר מפעם אחת. למרות מספר העובדים הגדול שנשלחו ומספר הביקורים הגדול שנעשו בתוך פרק זמן קצר, בסופו של דבר התקשה המשרד לשכור בית מתאים למגורי השגריר ולא רכש מגרש במחיר זול בזאגרב, ולא הצליח לשכור חדרים למשרדי השגרירות בברטיסלבה לפני בוא השליחים. 

8. 
המשרד לא קבע הנחיות ברורות להכנת תכנית עבודה שנתית ולדיווח על ביצועה, שיחולו על כל הנציגויות, ולא הקפיד על ביצוען. 

9. 
השגרירה הלא תושבת לסלובקיה ולקרואטיה והמזכירה המדינית בשגרירות בווינה, שהיו אחראיות לקשרים עם מדינות אלה לפני הקמת השגרירויות, לא הכינו דוח סיום שירות כנדרש בתקנון. היה חשוב במיוחד שהמשרד יעמוד על כך שבעלות התפקיד האמורות יכינו את דוחות סיום השירות, משום ששגרירות חדשה זקוקה במיוחד למידע מוקדם ולסיוע ביצירת הקשרים הראשונים. 

10.  
עקב היחסים העכורים שנוצרו בשגרירות בזאגרב שיגר המשרד לשגרירות עובדים מן הארץ לבחינת המצב, אך לא צייד אותם בהנחיות או בסמכויות לפעולות לשינוי המצב. הדיווחים שמסרו בעקבות ביקוריהם בשגרירות ציירו תמונה עגומה של מערכת יחסי העבודה בשגרירות, אך המשרד שהיה מודע לבעיה לא הביא לפתרונה במשך כשנה וחצי, הסתפק במעקב ולא נקט צעדים ממשיים. 

11. 
כיוון ששגרירים נוהגים להיפרד מאישים ומבעלי תפקידים במקום שירותם עם סיום תפקידם, כל אחד על פי דרכו, מן הראוי שהמשרד יבחן עניין זה ויחליט אם מימון מסיבת הפרדה ייעשה מתקציבו בלבד או מותר לגייס תרומות לשם כך, ואם כן, ממי ומה הסכום המרבי שמותר לגייס. על המשרד להסדיר זאת בהנחיות מפורטות.

12.  
משרד החוץ לא פעל על פי התקנות והתקשי"ר ולא מינה ועדת מתנות שתפעל לפי ההוראות. במשרד החוץ יש חשיבות מיוחדת לקיומה של ועדה כזו, מאחר שלפני שליחים נקרות הזדמנויות רבות למפגשים שבהם אפשר שיינתנו להם מתנות. על המשרד להנחות את שליחיו בחו"ל לנהוג במתנות שקיבלו על פי כל דין ולדאוג לכך שהשליחים ידווחו לו על קבלתן. 

13. 
השגרירות בזאגרב מימנה חלק מההוצאות על הופעת להקת המחול מתקציב המשרד שיועד לקבלת הפנים ולא למימון אירוע תרבותי, בניגוד לתקנון. עוד נמצא, שהשגרירות לא הפרידה ברישומיה בין התרומות שגויסו לקבלת הפנים לבין אלה שגויסו לאירוע התרבות, ולכן לא ניתן לעקוב אחר ההכנסות וההוצאות הקשורות לכל אירוע. יתר על כן, אסור היה לשגרירות לאסוף תרומות שלא באמצעות ארגון ציבורי ולהפקיד אותן בחשבון הבנק שלה; העמותה הוקמה לאחר שהשגרירות גייסה את התרומות. 

14.  
ההיתר לגיוס תרומות לאירועי תרבות לרגל יום העצמאות אינו ראוי ואינו יאה למדינת ישראל, ועל המשרד להסדיר עניין זה בכללים ולאכפם. 

15. 
שתי קצינות המינהלה בזאגרב ובבלגראד, לא דייקו בדיווחיהן למשרד. לדעת משרד מבקר המדינה דוחות הסיכום, ככל דוח כספי, אמורים להיות מדויקים ולתעד את הפעילות הכספית של השגרירות, כדי שישמשו כלי בקרה בידי משרד החוץ. לכן היה על המשרד להעיר על הליקויים בדוחות לשגרירויות ולדרוש את תיקונם גם כדי למנוע חזרה על הטעויות בדוחות הסיכום הבאים. 

16. 
השגרירות בזאגרב, פעלה בניגוד לתקנון בכך שגייסה תרומות ללא אישור מראש של המשרד. זאת ועוד, השימוש בכספי תרומות שלא למטרה שלשמה נתרמו וללא קבלת הסכמתם של התורמים אינו תקין. המשרד ידע, גם אם בדיעבד, על גיוס התרומות בניגוד לנהלים, ולמרות זאת אישר להעביר את יתרתן לשימוש שוטף של השגרירות, ובכך פעל בניגוד לנוהל שהוא עצמו קבע. 

17. 
בגלל מערכת היחסים בשגרירות בזאגרב, לא הודיע השגריר לקצינת המינהלה על גיוס התרומות, ונודע לה עליהן רק כשהן הופקדו בחשבון הבנק של השגרירות. מקרה זה משמש דוגמה להשפעה של הנתק בין השגריר לקצינת המינהלה על תפקוד השגרירות. 

18. 
המשרד המשיך להעביר לשגרירויות סכום קבוע בכל חודש בלי להתחשב ביתרות שנוצרו בחשבונות הבנק שלהן. יתרה מזו, היתרות בחשבונות הבנק של השגרירויות בזאגרב ובברטיסלבה גדלו משנה לשנה. יוצא אפוא שהמשרד מימן את השגרירויות בסכומים גדולים מהנדרש לפעילותן.על משרד החוץ לבדוק מפעם לפעם את היתרות בחשבונות של השגרירויות כדי שישמשו בסיס לקביעת היקף המימון על פי צורכיהן, כפי שקבע עם הפעלת המימון הקבוע. 

19. 
בעקבות ההנחיות החשבונאיות  שנתן המשרד נוצר אי-סדר ברישומי הנהלת החשבונות של השגרירות בזאגרב, ולא ניתן לבדוק את ההוצאות בכל תחום פעילות בהשוואה לתקציב שהוקצה לתחום פעילות זה . 

20. 
קצינות המינהלה בשגרירויות בבלגראד ובזאגרב  פעלו באורח לא תקין בכל הנוגע לחוזים שחתמו עם עובדים מקומיים זרים (עמזי"ם ). זאת ועוד, המשרד ידע על הצורך בחתימה על החוזים, ואף שהיה בידיו המידע הנדרש להכנתם, הוא לא פעל די לזירוז החתימה. על המשרד להקפיד שהשגרירויות לא יעסיקו עמ"זים בלא לחתום עמם על חוזה העסקה ובלא לתת להם את כל הזכויות הסוציאליות המתחייבות על פי דין מקומי. 

21. 
דוח איוש התקן בשגרירות, אמור להתעדכן בזמן אמת כדי שישקף את מצבת העובדים בשגרירות. קצינות המינהלה בזאגרב ובבלגרד, שעליהן מוטלת האחריות לניהול תקין של תקן העובדים המקומיים, לא עדכנו במשך שנתיים את דוח איוש התקן. לדעת משרד מבקר המדינה היה ראוי שהמשרד יעקוב אחר השינויים בנציגויות וידאג לעדכון הדוחות. 

22. 
באוקטובר 2004 ביקרו המפכ"ל ומנהל מבדק הפנים בשגרירות בבלגרד. בסיכום הביקור המליץ המפכ"ל שקצין המינהלה שיחליף את קצין המינהלה דאז יתאים לדרישות התפקיד ויהיה מנוסה דיו. נוסף על כך, בטרם נכנסה קצינת המינהלה המיועדת לתפקידה, התריע קצין המינהלה האזורי היושב בפריז, במכתבו למנהל מחלקת מבדק פנים באפריל 2005, כי היא חסרת ניסיון, ובלי הכשרה מתאימה לבצע את התפקיד של קצינת מינהלה. למרות הדברים הללו מינה אותה המשרד לקצינת מינהלה בשגרירות בבלגרד. 

23. 
לדעת משרד מבקר המדינה, על המשרד להפיק לקחים מהליקויים בתפקודן של שתי קצינות המינהלה בשגרירויות בזאגרב ובבלגרד ולמנות לנציגויות קציני מינהלה בעלי ניסיון וכישורים מתאימים, שיוכלו להתמודד עם המשימות הכרוכות הן בהקמת נציגות חדשה והן בניהול השוטף של נציגות. רצוי שהלקחים שיופקו יבואו לידי ביטוי בנוהל להקמת נציגות חדשה. 

ב. 
תגובת המבוקר

משרד החוץ

1. 
בעקבות הביקורת, הכין המשרד נוהל טיפול בשיפוץ בנציגויות בחו"ל. הנוהל מפרט: מטרה, היקף, עלות, אבני דרך בביצוע הפרויקט, לו"ז לביצוע, אחריות כוללת לניהול הפרויקט, אחריות ופיקוח הנדסי, מינוי פרויקטור במקום, איתור גורמי ניהול ופיקוח מקומיים,  הפעלת נוהל  דיווח, עדכון ותיעוד,  וכן נוהל השתתפות בישיבות תיאום ותכנון, הכנת פרוטוקולים מהדיונים ומעקב אחר היישום.

7. 
איתור והקמת נציגות חדשה כרוכים בעבודת שטח, יצירת מארג קשרים, והבנת המציאות בטווח זמן קצר ביותר, וללא כל תשתית במקום. בשל כך, נדרש ביצוע סקר  מקיף לאיתור ובדיקת מבנים בהיבטים שונים: פונקציונאלי, הנדסי, ביטחוני , כלכלי-תקציבי  וכיו"ב. האמור לעיל היה מורכב ומסובך בתנאי שוק הנדל"ן של זאגרב. צוותי העבודה ששוגרו מהמטה, פעלו לאיתור המבנים  ולאישורם בכל ההיבטים, שקדו על ניהול משא ומתן כספי, והתקשרות חוזית ומשפטית.  לאחר איתור המבנה ואישורו, נדרש המשרד לתכנון ולהקמה על פי הנוהל, שעיקרו: מינוי צוות מתכננים, קביעת אמצעי מיגון, קביעת אמצעי תקשוב, הכנת תוכניות ביצוע, בחירת משרד פיקוח מקומי, הכנת מכרז והפצתו, בחירת קבלן מקומי לביצוע, ובקרת מטה בכל שלבי העבודה. כל הנ"ל מצריכים ביקורים באתרים המוצעים בשטח. מספר נסיעות העבודה שהתבצעו, משקף את תנאי המקום הלא קלים, והיו מחויבי המציאות בשל שפה זרה, תרבות מקומית שונה, הבדלי מנטאליות, ועוד, שהקשו והאטו את קצב ביצוע הפרויקט.
8. 
תוכניות העבודה נמצאות בתהליך של עיון מתמיד, במגמה לשפרן.  בשנת העבודה 2008, הוכנסו פרמטרים כמותיים ותקציביים, הכוללים גם יעדי זמן לעמידה במטלות, ומהווים תנאי לאישור התוכנית על ידי המטה, וקבלת התקצוב המבוקש. 

9.  
החובה המוטלת על שליח המסיים תפקידו בארץ או בחו"ל, מעוגנת בתקנון שירות החוץ, פרק 39 סעיף 4. ב-31.10.07, רענן המפכ"ל על ידי תזכורת לכל הנציגויות, את הפרק הנ"ל בתקנון שירות החוץ. חטיבת תיאום בלשכת המנכ"ל תוודא ביצוע הנוהל.
10. 
לשגריר ולקצינת המנהלה הובהר, כי מוטלת עליהם האחריות לשיפור האווירה. בעקבות זאת, שופרו לאחרונה יחסי שיתוף הפעולה ביניהם.
12. 
המשרד יבצע  רענון הנחיות לשליחי המשרד בחו"ל, באשר ליישום חוק המתנות.

13. 
משרד החוץ מיישם משנת העבודה 2008, נוהל חדש למימון אירועי יום העצמאות, ובו הנחיות ברורות לנציגויות, בדבר איסור שימוש בכספים מגורמים חיצוניים למימון האירועים.  
14,16. ההתייחסות לאפשרות של גיוס מקורות חיצוניים למימון פעולות בתחומי ההסברה והתרבות, מעוגנת בתקנון שירות החוץ פרק 22 סעיף 25. ב-2 במאי 2007, שיגרו מנהל תחום חו"ל באגף כספים, ומנהל המחלקה למשפט דיפלומטי ואזרחי, הודעת רענון של הנוהל לכל ראשי הנציגויות וקציני המנהלה. 
18.  
אגף הכספים יבצע  מעקב שוטף על גובה היתרות בחשבונות הנציגות.

21. 
המשרד עובר עתה לעדכון בזמן אמת, ולקשר מכוון בין הנציגויות למטה, בעדכוני מצבת תקנים. עם הקמת שגרירות חדשה, קובע המשרד את תיקנון השגרירות, על בסיס משרות השליחים המיועדות לאיוש, והשירותים אותם אמורה הנציגות לספק. התקן שנקבע נבחן לאורך פרק זמן, לאחר תחילת פעילות השגרירות; ובשנתיים-שלוש הראשונות לפעילות השגרירות, חלים שינויים הנובעים מהניסיון המצטבר בשטח.
23. 
כדי לפצות על העדר הניסיון בנושאים קונקרטיים, מקיים קצין המינהלה האזורי פיקוח והדרכה צמודים לקציני המינהלה החדשים וחסרי הניסיון. כן דואג המשרד להדרכה צמודה, תוך כדי ביצוע התפקיד, באמצעי הקשר הקיימים, בשיגור עובדים ותיקים ומנוסים לטיפול בסוגיות ממוקדות, ולהדרכת קצין המינהלה במקום.
משרד החינוך 

המאבק בתופעת הבריונות ואירועי האלימות 
במוסדות החינוך

הגופים המבוקרים: משרד החינוך; המשרד לביטחון הפנים; משרד הבריאות; משרד המשפטים; משרד הרווחה והשירותים החברתיים

א. 
ממצאי הביקורת

1.
בעשור האחרון הוקמו כמה ועדות ממלכתיות - משרדיות, בין-משרדיות וועדות מומחים - להתמודדות עם האלימות, לרבות אלה: ועדת וילנאי, שהגישה בשנת 2001 דוח הכולל תכנית לאומית לצמצום האלימות בקרב ילדים ונוער במערכת החינוך בישראל ועדת גימשי, שהגישה תכנית לאומית למאבק באלימות ליו"ר ועדת השרים למאבק באלימות ולאכיפת החוק  במאי 2001. בדצמבר 2005 החליטה הממשלה לאשר תכנית ארוכת טווח למאבק באלימות, שגיבשה ועדה בין-משרדית בראשות מנכ"לית המשרד דאז, ח"כ רונית תירוש, בשביל ועדת השרים.  עיקר המלצות דו"ח ועדת וילנאי לא יושמו. גם אף לא אחת מהמלצות ועדת גימשי יושמה במלואה. החלטות הממשלה וועדת השרים לא יצאו לפועל.

2.
תפיסתו התיאורטית של השירות הפסיכולוגי-ייעוצי שבמשרד (להלן - אגף השירות) היא, שהמפתח להורדת רמת האלימות תלוי בטיב האווירה והאקלים הבית ספרי. בשנים1997-2006 לא בחן המשרד חלופות לתפיסת האקלים הבית ספרי, חרף נתוני המחקרים שהיו בידיו המעידים שאין שינוי מגמה במעשי הבריונות והאלימות במוסדות החינוך ולמרות המלצות הוועדות האמורות. המשרד לא הקים מנגנוני מעקב, בקרה והפקת לקחים מחוץ לשירות, כדי לדעת אם היו סטיות מהנחות היסוד, מהיעד או מדרכי הפעולה שקבע השירות.

3.
בידי השירות אין נתונים באיזו מידה ממלאים בבתי הספר אחר הנהלים והוראות חוזרי מנכ"ל המשרד בתחום המשמעת והאקלים הבית ספרי. המשרד לא הקים מנגנון לאכיפה יעילה של נוהלי ההתמודדות עם תופעת הבריונות והאלימות במוסדות החינוך, ואילו המפקחים במחוזות, שעליהם מוטלת האחריות לכך, אינם ממלאים את תפקידם בתחום זה כראוי.

4.
האחריות המשפטית של אנשי הצוות החינוכי, ובהם מנהלי בתי הספר, המורים והגננות, כלפי התלמידים הושוותה בפסיקה לחובות המוטלות על ההורים לדאוג לשלום ילדיהם. המשרד לא הקנה לצוות החינוכי סמכויות מתאימות למילוי אחריות זו. 

5.
קשה ליישם את נוהלי המשרד בדבר חובת הכנת תקנון משמעת במוסדות החינוך. המשרד לא פרסם תקנון לדוגמה, שישמש לבתי הספר מודל לניסוח וליישום של כללי התנהגות מחייבים. 

6.
נוהלי המשרד אינם נותנים בידי המורים אמצעי אכיפה וענישה על הפרת כללי ההתנהגות במוסד החינוכי. בשלושה חוזרי מנכ"ל יש הוראות העוסקות בסמכויות מנהל להשעות תלמידים לפרק זמן קצוב, אך יש ביניהן סתירות בנוגע למשך ההשעיה, הצעדים המקדימים שיש לנקוט, הגורם המאשר השעיה ובעניין מתן או אי מתן זכות ערר לתלמיד המושעה ולהוריו. 

7.
חוזר מנכ"ל קובע, כי בריב אלים בין תלמידים חייב המנהל או המורה להתערב "תוך הפעלת כוח סביר להפרדה ביניהם". נוהלי המשרד אינם מגדירים מה הם האמצעים הפיזיים שמותר להשתמש בהם כדי להפריד בין ניצים, ואשר בגינם יקבל איש הצוות גיבוי מלא מן המשרד.

8.
אנשי הצוות החינוכי מתקשים לקיים את חובתם להפריד בקטטות בין תלמידים, ונמנעים מלהגן על תלמידים מפני הצקות, הטרדות ותקיפות של תלמידים אחרים, בשל החשש מתביעות משפטיות של תלמידים והוריהם על שימוש בכוח פיזי נגדם שלא כדין. היה על המשרד לנסח כללים ברורים להתמודדות אנשי הצוות החינוכי עם מעשי הבריונות והאלימות הנפוצים, ולהבהיר מה הן הפעולות האסורות על פי דין, אולם הוא לא עשה כן. 

9.
אירועים חוזרים ונשנים של פגיעות מיניות של תלמידים בתלמידים חייבו את מערכת החינוך לקבוע נהלים ברורים לטיפול באירועים אלו. המשרד לא העמיד לרשות הצוותים החינוכיים כלים יעילים לטיפול משמעתי בתלמידים תוקפים במגוון אירועים של אלימות מינית. 

10. 
המשרד לא קבע בנהלים הנחיות ברורות להתמודדות הצוות החינוכי עם מצבי התנהגות אלימה ומסכנת, ואף לא קבע את גבולות התגובה לצורך ריסון התפרצויות של תלמידים. המשרד גם לא קבע נהלים המסמיכים את אנשי הצוות החינוכי לנקוט צעדים ממשיים בתגובה על אירועי אלימות, ולשלב תגובות מרסנות כלפי תלמידים שלא חדלו מהמעשה.

11.
בנוהלי המשרד אין פירוט של אמצעי ההגנה שמוסמך לנקוט מורה שהותקף בידי תלמיד. המשרד לא קבע נהלים המפרטים את זכויות המורה, שיבטיחו את זכותו לעבוד בסביבה בטוחה ומוגנת.

12.
רוב המורים והמנהלים במערכת החינוך רואים באופן יישום חוק זכויות התלמיד, התשס"א-2000, דבר שמגביל את סמכויותיהם במאבק בבריונות ובאלימות של תלמידים. גם לאחר קבלת תלונות בעניין זה, לא פעל המשרד להטמעת הוראות החוק, הכוללות את השמירה על כבוד המורה, במוסדות החינוך.

13.
חוק זכויות התלמיד אוסר להרחיק לצמיתות תלמיד ממוסד החינוך, אלא לאחר שניתנו לו ולהוריו זכויות שימוע וערר; עד לקבלת ההחלטה בערר, לא יורחק התלמיד מבית הספר. לא נקבע בתקנות ובחוזרי מנכ"ל המשרד הסדר מפורש בנוגע למעשים חמורים שבגללם שהייתו של התלמיד בבית הספר בתקופת הביניים מסכנת את שלומו, את שלומם של תלמידים אחרים או את שלום הצוות החינוכי. לפיכך, בתי הספר מנועים מלהרחיק תלמידים המעורבים באופן קבוע במעשי אלימות ומשבשים את החיים במוסד החינוכי עד לקבלת החלטה בערר בעניינם.

14.
על פי החוק, החלטה בהליך הערר יקבל מנהל המחוז לאחר ששמע את התלמיד והוריו בוועדת השימוע. מנהל בית הספר, ועד ההורים של בית הספר, המורה הנפגע או התלמיד הנפגע והוריו אינם רשאים לטעון בהליך הערר, ואין להם זכות להציג את טיעוניהם לפני ועדת השימוע. המשרד לא קיים דיון בנושא זה, ולא בחן את האפשרות לתקן את תקנות ההרחקה ואת הנהלים שנקבעו בעקבותיהם בחוזר מנכ"ל, חרף תלונות שהוגשו למשרד ממורים ומנהלים על פגיעה בזכויותיהם.

15. 
המוסדות להכשרת מורים אינם מכשירים את פרחי ההוראה להתמודד עם התופעה, והמשרד אינו מקנה לעובדי ההוראה כלים מקצועיים לאכיפת כללי משמעת, להתערבות בקטטות בין תלמידים ולאיתור קורבנות אלימות ופגיעות מיניות. 

16. 
הניטור נועד לתת תמונת מצב של היקף תופעת הבריונות והאלימות בבתי הספר, ועל גורמי השפעה שנמצאים במרכז פעולות ההתערבות שהמשרד נוקט. המשרד לא הקים "מערכת ניטור לאומית, אשר תופעל אחת לשנה, למדידת היקף האלימות, ולבחינת גורמים המשפיעים עליה, מערכת זו תהווה מקור להערכה ומעקב". כפי שהמליצה ועדת וילנאי.

17.
כל אחת מהיחידות המקבלות במסגרת עבודתן מידע מהציבור בתחום האקלים הבית ספרי לא העבירו לאגף השירות את הנתונים שברשותן. המשרד לא הקים מאגר נתונים המבוסס על המידע הנצבר ביחידות המשרד, ולא הפיק ממנו נתונים לצורכי ניטור ארצי של תופעת הבריונות והאלימות. 

18.
חוק העונשין, התשל"ז-1977, קובע מי הם הגורמים המוסמכים החייבים לדווח על קטין שנעברה בו עבירת מין. המשרד הרחיב את חובת הדיווח הסטטוטורית ומטיל על מנהלי בתי הספר לדווח למשטרה על כל מעשה מגונה בפומבי וחשד לסחיטה באיומים אם המעשה שהקטין נדרש לעשות הוא בעל אופי מיני, המהווה עבירה פלילית. חוזר המנכ"ל אינו כולל סנקציות נגד מי שאינו מקיים את חובות הדיווח המינהליות. 

19.
במסגרת תיקון לחוק לימוד חובה, התש"ט-1949, מדצמבר 2005 הטיל סעיף 12ג על מנהלי מוסדות חינוך חובה לדווח גם על כל מעשה אלימות גופנית בין עובד הוראה לבין תלמיד, ועל כל מעשה אלימות גופנית בין תלמידים שנגרמה בו חבלה. עד מועד סיום הביקורת לא קבע המשרד את הכללים הנדרשים לקיום החובה האמורה. 

20.
המשרד לא פעל להקמת מאגר מידע בין-משרדי לקליטת דיווחי החובה לרשויות השונות, לרבות המשטרה ומשרד הרווחה. הקמת מאגר כאמור הייתה חוסכת משאבים ותורמת לניטור אירועי האלימות החמורים, לרבות אלימות מינית, במערכת החינוך.

21.
התוצאות המתקבלות באמצעות כלי לניטור הבריונות והאלימות בכל בית ספר, שפיתח השירות הפסיכולוגי-יעוצי במסגרת תכנית התערבות כוללת, תכנית אקלים חינוכי מיטבי, הן חסויות ונתונות למנהל בית הספר בלבד. במצב זה אין למשרד נתונים שיכולים לשמש לו לצורכי ניטור. בשבע השנים שעברו מאז השקת התכנית השקיע בה המשרד 8 מיליון ש"ח, אף על פי כן לא גדל שיעור בתי הספר שעברו את תהליך האבחון הראשוני ובכל שנה מאובחנים כ-250 בתי ספר בלבד. המשרד אינו יודע מהו שיעור בתי הספר שאובחנו אבחון חוזר בעקבות תכנית התערבות שהופעלה בהם על סמך ממצאי שאלון.

22.
המשרד אינו מקצה לבתי הספר משאבים למימון הפעילות בתחום המניעה, ואין שעות לימוד "צבועות" להפעלת התכניות. השירות אינו עושה מעקב אחר הפעולות שנוקט כל מוסד חינוכי במסגרת המאבק בתופעת הבריונות, אינו מנהל רישום של תכניות המניעה המופעלות בבתי הספר ואינו מודד את תוצאותיהן. 

23.
התכנית אקלים חינוך מיטבי אינה מופצת בכל בתי הספר. בחמש השנים האחרונות לא הקצה המשרד ימי הדרכה מספיקים להפעלת התכנית בכל מערכת החינוך. תכנית האח"מ היא עדיין תכנית וולונטרית, ולמשרד אין נתונים אודות מידת הצלחתה. 

24.
בתי ספר שידם משגת ומעוניינים להתמודד בהצלחה עם תופעות הבריונות ואלימות התלמידים, יוכלו לעשות זאת באמצעות רכישת תכנית התערבות פרטית, דוגמת תכנית "רולידר" או מודל "חוסן נעורים", המלווה בפיקוח והערכה שוטפים בידי מומחים בעלי שם. לעומת זאת, בתי ספר שאין ידם משגת ומעוניינים להתמודד עם בעיית האלימות צריכים להפעיל את התכנית בסיוע מדריכי השירות. אולם רבים מבתי הספר הללו לא יוכלו להפעיל את התכנית, בהיעדר תקצוב של מלוא ימי ההדרכה הנדרשים לכלל בתי הספר במערכת החינוך. בתי ספר שמתעלמים מבעיית האלימות אינם מחויבים להפעיל תכנית התערבות כלשהי המותאמת לצרכיהם, ולכן יש סיכוי קלוש שהאקלים החינוכי ורמת הבריונות והאלימות בהם ישתנו לטובה.

25.
התכנית "אקלים מצמצם אלימות", שהכין מינהל חברה ונוער במשרד, מופעלת במספר בתי ספר. מינהל חברה ונוער לא אסף נתונים על הפעלת התכנית ואינו יודע באיזו מידה היא מועילה. המינהל לא שיתף את אגף השירות, המרכז את הטיפול המערכתי בבריונות ובאלימות, בפרטי התכנית ובתוצאותיה. בהיעדר נתונים, נבצר מהנהלת המשרד לבחון אם יש מקום להרחיב את תחולת התכנית במערכת החינוך. 

26.
תכנית מניעה רשותית - אלימות סמים אלכוהול, היא תכנית מערכתית בין-משרדית למניעת התנהגויות מסוכנות בקרב ילדים ובני נוער (להלן - תכנית אס"א). בשנת 2001 החל מינהל חברה ונוער להפעיל את התכנית בשיתוף גורמים מחוץ למשרד. עד שנת 2006 היא הופעלה ב-60 רשויות. במסגרת התכנית הוקצה לכל רשות סך של 100,000 ש"ח לשנה. 

27. 
תכנית אלימות סמים אלכוהול החלה לפעול בלי שהיה בידי המינהל ניטור או מיפוי של אירועי האלימות ביישובים שנבחרו לתכנית. במינהל ובאגף הכספים במשרד אין פירוט של הסכומים שהושקעו בתכנית. הרחבת התכנית ליישובים נוספים נעשתה בלי שנבדקה יעילותה ותועלתה. 

28.
מודל "בית הספר הבטוח" הוא פרי פיתוח של היחידה לשיטור קהילתי במשטרה, שמטרתה הפיכת הסביבה הבית-ספרית לבטוחה ומוגנת לקהילתה. במסגרת בניית המודל פעלה המשטרה בשיתוף פעולה עם השירות להכשרת שוטרים קהילתיים לפעילות חינוכית בבתי הספר ולגיבוש דפוסי עבודה משותפים. חרף הבעיות שנמצאו בהפעלת המודל, המשרד ממשיך להתחייב להשקיע ב"בית הספר הבטוח" ואף להרחיב את הפעלתה במוסדות נוספים, אך בפועל, הוא מותיר את ההחלטה אם והיכן להפעיל את התכנית לשיקול דעתם של מנהלי בתי הספר.

 29.
לא הופצו תכניות למניעת בריונות ואלימות לכל גני הילדים במערכת החינוך, על אף ממצאי המחקרים המלמדים כי הפעלת תכניות כאמור בגיל הרך עשויה לגרום לצמצום אלימות לאורך כל החיים.

30.
בשנים 2007-2005 החלה לפעול באילת התכנית "עיר ללא אלימות" - תכנית עירונית מקיפה למאבק באלימות שתוקצבה בסך כ-12 מיליון ש"ח. באוקטובר 2006 החליטה הממשלה להפעיל את המודל "עיר ללא אלימות" שנוסה במערכת החינוך באילת, ביישובים נוספים, ואולם המשרד המשיך לדבוק במדיניותו להפיץ את תכנית אס"א (ב-60 יישובים) ותכנית האח"מ – אקלים חינוכי מיטבי -  אף שעדיין לא נבדקה יעילותן.

31.
התכנית המערכתית "כישורי חיים", המתמקדת בפיתוח כשירות רגשית-חברתית של תלמידים, ועוסקת בין היתר בהטרדה ואלימות מינית, היא תכנית חובה במערכת החינוך החל בשנת הלימודים התשס"ח. המשרד לא תקצב שעה ייחודית לצורך הפעלתה במוסדות החינוך, לא הכשיר את כלל המורים להנחות את התכנית בכיתות ולא הקים מנגנון אכיפה ובקרה בכל הקשור לדרכי הפעלתה.

32.
גף תכניות סיוע ומניעה בשירות מטפל בפניות מגורמים שונים המבקשים להציג מיזמים ותכניות לימוד למניעת אלימות, לשם קבלת היתר להפעילם במוסדות חינוך. השירות אינו מעביר לבתי הספר שמות של תכניות מומלצות, ואף אינו מקיים מסגרת למתן אישור או היתר פורמלי להפעלת תכניות כאמור. המשרד לא הכין אוגדן תכניות, ולא פרסם קריטריונים לאישור תכניות התערבות שיחידות שונות במשרד וגורמים מחוצה לו מציעים לבתי הספר. בנסיבות אלו, קיים שוק פרוץ של תכניות התערבות למניעת אלימות במוסדות חינוך בלי שהמשרד משתתף בו ובלי שהוא מפקח עליו.

33.
התכנית לטיפול בבתי ספר בסיכון שהגיש השירות להנהלת המשרד לא תוקצבה. המשרד לא קבע מדיניות אחידה לכל מחוזותיו בסוגיה כיצד לנהוג בבתי ספר שנמצאה בהם רמה גבוהה של אלימות, הגדרתם "בתי ספר בסיכון", וקיום ליווי ופיקוח הדוק על פעילותם.

34.
באפריל 2005 הציג אגף השירות לפני הנהלת המשרד תכנית להקמת מרכז לטיפול בתלמידים המתנהגים באלימות קשה, שלא במסגרת מוסדות החינוך המיוחד. התכנית הייתה אמורה לשמש דגם להקמת מרכזי טיפול כאלה בשנת הלימודים התשס"ז (2006-2007) ועלותה בכל מחוזות המשרד נאמדה בכ-4 מיליון ש"ח. תכנית זו לא יצאה לפועל. יצוין שגם אם הייתה יוצאת לפועל, לא היה אפשר לכפות אותה משום שההשתתפות בה הותנתה בהסכמת התלמידים ובהסכמת הוריהם. המשרד הניח לבתי הספר להתמודד לבדם עם תלמידים בעלי הפרעות התנהגות קשות, בלי לקבל את הכלים המתאימים והמשאבים הדרושים לשם כך.

35.
אין טיפול מערכתי, נמרץ ומקיף בתלמידים בעלי הפרעות התנהגות בכל הגילים. המשרד לא פיתח תכנית טיפולית מערכתית ולא הקים מסגרות, שבהן ייקלטו תלמידים שרמות האלימות שלהם גורמות לקשיים רבים להם ולסביבתם. 
36.
אגף פניות הציבור (להלן - פנ"צ) הוא הגוף העיקרי האמון על טיפול בפניות ובתלונות של הציבור למשרד. טיפול בתלונות בעניין הבריונות והאלימות לפי נוהלי פנ"צ לא תמיד מתאים לצורכי המתלוננים. המשרד מפעיל גם את יחידת ה"קו הפתוח" המיועד בעיקר לתלמידים, ואחראי לטיפול בפניות בנושא אלימות ודרכים למניעתה. אין חלוקת אחריות בין פנ"צ ובין ה"קו הפתוח". אין ניתוב טלפוני של הפונים והמתלוננים לאחת היחידות האמורות לפי נושא הפנייה, והתלונות המגיעות בכתב אינן מועברות ליחידה המתאימה. הכפילות בעבודת היחידות הללו מקשה על ציבור הפונים והמתלוננים, ואינה מספקת פתרון מתאים ויעיל למצוקותיהם של התלמידים. 

37.
למנהלי בתי הספר, ליועצים החינוכיים ולמורים, האמונים על ריכוז הטיפול בתלמידים נפגעי בריונות מינית, חסר ידע מקצועי בתחום זה, וחסר ידע בנוגע להתערבות במצבי משבר בשעת פגיעה.

38.
ברחבי הארץ פועלים עשרה מרכזי סיוע לנפגעות ולנפגעי תקיפה מינית מרכזי הסיוע מקיימים סדנאות הסברה מקצועיות בבתי הספר. המשרד מכיר בחשיבות פעילותם של המרכזים, אך מנהלי בתי הספר נרתעים מקיום סדנאות הסברה במוסדותיהם. המשרד לא מיסד קשרי עבודה בינו ובין מרכזי הסיוע, שנועדו להגדיל את הזמינות והנגישות של המרכזים לתלמידות ולתלמידים שנפגעו מהטרדה ומבריונות מינית במסגרת המוסד החינוכי.
39.
מערכת החינוך עדיין לא פיתחה דרכים טיפוליות לכלל התלמידים שנפגעו ממעשי בריונות מינית. המשרד אינו מספק אמצעי טיפול כלשהם לתלמידים שנפלו קרבן לתקיפה מינית המצריכה טיפול ארוך טווח, אף אם התרחשה במוסד חינוך.

40.
לתלמידים שפוגעים מינית, ובפרט תלמידים מתחת לגיל האחריות הפלילית, אין מענה טיפולי במערכת החינוך. תכנית-אב כוללת לטיפול בילדים פוגעים מינית מתחת לגיל האמור, שהוכנה בידי ועדה בין-משרדית - משותפת למשרדי החינוך, הרווחה, הבריאות והמשטרה - והוגשה לוועדת השרים למאבק באלימות לא תוקצבה, ולכן לא הופעלה. 

ב. 
תגובות המבוקרים

משרד החינוך

1. 
להלן עיקרי ההמלצות מדו"ח וילנאי שכבר יושמו: 

הרחבת סמכויות המנהל (חוזר מנכ"ל) 2000.

דרישת מכל בית ספר להציג בתוכנית העבודה תוכנית חינוכית בנושא מניעת אלימות (בשנת 2000).

ניתנה הוראה לגיבוש תקנון התנהגות כיתתי (חוזר מנכ"ל 2000).

נכתב סטנדרט לעיצוב הסביבה הפיזית של בית ספר (שנת 2004).

בשלבי עריכה סופיים נמצאת תוכנית העוסקת בקשר בין סביבה פיזית לבין צמצום אלימות.

פורסמו חוזרי מנכ"ל בשנים 2000 ו-2003, המכילים כללי התנהגות בבית ספר.

פורסמה חוברת והופצה בכל מערכת החינוך, הנוגעת להתמודדות מערכתית עם אירועי אלימות חמורים (2003).

יצא חוזר מנכ"ל הכולל נוהל טיפול בתלונות על אלימות מצד הצוות החינוכי (2003).

כל ההמלצות לאיסור החזקת נשק הופיעו כלשונן בחוזר מנכ"ל 2000.

נבנה מערך ניטור לרמת האלימות במערכת החינוך ברמה הארצית (אח"מ ומיצ"ב).

בוצעו שלושה מחקרים שמדדו את רמת האלימות במערכת החינוך (1999, 2002, 2005).

הוקמו ועדות מחוזיות לפיקוח על יישום התוכנית בכל מחוז.

2. 
משנת 2001 יצא המשרד בתוכנית לבניית אקלים בטוח. תפיסה זו להפחתת אלימות נקבעה על בסיס ממצאי מחקרים, ומתוך למידה מתהליכים שנעשו בשטח .

לדעת המשרד, לא היה מקום לבחון חלופות לתפיסה זו אותה אימץ המשרד. בשנים הראשונות להפעלת התוכנית לא ניתן היה לבחון את תוצאותיה, מכיוון שהיא יושמה במספר מצומצם יחסית של בתי ספר (כ-600 בשלוש שנים), כאשר בחלקם נעשה ניטור חוזר.

יישום הגישה באופן שיטתי החל בשנת 2004, עם מחשוב הניטור, דבר שאפשר ביצוע ניטור חוזר.

בשנת תשס"ח הוכרזה התוכנית כתוכנית מערכתית, ומשתתפים בה כ-800 בתי ספר המקבלים הדרכה.

כ- 70% מבתי ספר אלה התחילו את המהלך בשנת 2008.

בשנת תשס"ח יש כבר תוצאות לגבי 140 בתי ספר שעשו אבחונים חוזרים. כ-50% מהם הפחיתו את האלימות הפיזית. בחלקם לא היה שינוי ברמת האלימות, וחלקם היו מלכתחילה עם רמת אלימות נמוכה.

המינהל הפדגוגי מקיים מחקר על ידי גוף חוץ משרדי, להבנת הממצאים וליישום טוב יותר של התהליכים. מועד סיום המחקר – נובמבר 2008.

5-8. 
בהכנה חוזר מנכ"ל חדש להתמודדות אנשי הצוות החינוכי עם מעשי הבריונות, ומשלב מנהלים ומורים בתהליך הכתיבה. החוזר יכיל תקנון משמעת, ויתוקנו בו הסתירות המתעוררות בין החוזרים.

הלשכה המשפטית, בשיתוף גורמים נוספים, יבחנו כיצד ניתן לנסח כללים ברורים הנוגעים לשאלת הפעלת כוח פיזי מצד המורה, במצבים של התנהגות אלימה ומסכנת. חוזר המנכ"ל יופץ באפריל 2009.

9. 
במסגרת חוזר מנכ"ל "התמודדות מערכת החינוך עם פגיעות מיניות של תלמידים בתלמידים" תש"ס/2(א), נקבעו עקרונות הטיפול החינוכי והמשמעתי בתלמיד הפוגע. הוועדה הבית ספרית המחויבת על פי חוזר המנכ"ל, היא זו האמורה לגבש דרכי טיפול משמעתי בתלמיד הפוגע, על פי העקרונות המופיעים בחוזר המנכ"ל. העובדה שמבצע הפגיעה המינית הוא קטין, דורשת התמודדות לגופו של עניין עם כל מקרה ומקרה, והמשרד בדעה כי אין צורך בגיבוש כלים אוניברסאליים במקרה זה.

המשרד ירחיב את מסמך עקרונות הטיפול החינוכי-משמעתי, ויפיצו במערכת החינוך, במהלך שנת הלימודים תשס"ט.

13,14. המשרד ייזום  הצעת חוק לשינוי חוק זכויות תלמיד, בהתאם להערות הביקורת. ההצעה נמצאת עדיין בשלבי תכנון ראשוני.

15. 
מתוך מודעות לחשיבות הנושא והצורך הדחוף לטפל בו, כבר בשלב ההכשרה של פרחי ההוראה, הועלה הנושא בדיונים שקיים המשרד, עם המועצה להשכלה גבוהה, במסגרת בניית "מתווים מנחים להכשרה להוראה במוסדות להשכלה גבוהה (מכללות לחינוך ואוניברסיטאות) – דו"ח 'ועדת אריאב'", שאושר במועצה להשכלה גבוהה בתאריך 21.11.06. 

נקבע שברכיב "לימודי החינוך וההוראה" כל מכללה תכלול פרקים שיעסקו בנושא "טיפול באלימות": "הנושאים עוסקים בהיבטים שונים של הוראה ולמידה בהקשר רב מימדי, לרבות הכשרת המורה להבנה וטיפול בהתנהגויות אנטי-חברתיות של התלמידים בסיטואציות חינוכיות". 

לאור ההחלטה הנ"ל, נקבע בישיבת מועצת המפקחים באגף להכשרת עובדי הוראה ב-7 בנובמבר 2007, כי על המפקחים להביא לידיעת המכללות, כי כל תכנית הכשרה, המוגשת לבדיקת עמידה בתנאי המתווים החדשים, תידרש להציג את האופן שבו היא מיישמת את ההחלטה הנ"ל. המכללה תצטרך לפרט מתי, היכן וכיצד היא מקנה את ההבנה והכלים להתמודדות עם נושא האלימות. האגף להכשרת עובדי הוראה, ימליץ על אישור תוכניות ההכשרה, רק לאחר עמידה בתנאים אלה. 

המכללות נערכות להגשת המתווים החדשים, תהליך שאמור להסתיים בתשע"א (2011). המשרד מעודד הכנסת הנושא לאלתר, והכרת הפעולות והתוכניות השונות הקיימות במערכת החינוך. 

16. 
בשנת תשס"ז בנה והפיץ המשרד שאלון מיצ"ב חדש, הבוחן בין שאר הנושאים, את האקלים הבית ספרי, בהתאמה לשבעת הסטנדרטים לאקלים ולתרבות בית ספר, ובהתאם לתוכנית המערכתית לשיפור האקלים הבית ספרי, אותה מפעיל המשרד. השאלון נותן מענה לניטור האקלים ברמת בית הספר וברמה הארצית, אך אינו נותן תמונה מלאה ומקיפה על רמת האלימות הבית ספרית על כל גווניה.
שאלון ייעודי ורחב לניטור אלימות ברמה הלאומית, נבנה בשנת 2007 בשיתוף פעולה של הרשות הארצית למדידה והערכה בחינוך (ראמ"ה), שירות פסיכולוגי-ייעודי, מנהל חברה ונוער ומומחים מהאקדמיה. המשרד אמור לאשר את אופן העברת השאלון ברמה הלאומית, ולתקצב את ביצועו. המטרה להעביר השאלון עד סוף ספטמבר 2008. שאלונים מסוג זה מועברים בעולם בכל שנתיים עד שלוש, ולא אחת לשנה. זמן ההתערבות הנדרש ליצירת שינוי שישתקף בנתונים הנמדדים, מתארך מעל שנה.

19. 
נכתבו תקנות לתיקון חוק לימוד חובה. התקנות יתורגמו לנוהל בחוזר המנכ"ל החדש, ויפורסמו עד אפריל 2009.

21. 
אחד העקרונות המנחים את תפיסת תהליך ההתערבות לקידום אקלים בטוח, באמצעות תהליכי ניטור והתערבות, הוא חיסיון הממצאים. החיסיון מאפשר למנהלים חופש פעולה ובחירה, כאשר במוקד התפיסה עומד פיתוח מענה מתאים לתוצאות הניטור, ולא התוצאות עצמן. את צורכי הניטור של המשרד משרתים מבחני המיצ"ב.

החל משנת 2000 (התחלת הפיילוט) עד לשנת 2004, ענו על שאלון אקלים חינוכי מיטבי (אח"מ) כ-500  בתי ספר.

בשנת 2004, עם העלאת השאלון לאינטרנט והפיכתו לכלי עבודה של בתי ספר, ללא צורך בתשלום עבור עיבוד הנתונים, הצטרפו לתהליך כ-200 בתי ספר בכל שנה. 

בשנת תשס"ח (2007/2008) נמצאים 800 בתי ספר בתהליך, מתוכם כ-70%  בשנה הראשונה בתהליך, כך שמספר בתי הספר בהם מתקיים תהליך ההתערבות הולך ומתרחב. כדי להעריך את תוצאות ההתערבות, יש להתמיד בתהליך שלוש שנים לפחות. על פי תפיסת המשרד, תהליך ההתערבות נמשך ואינו מסתיים.

נכון למארס 2008, יש בידי המשרד נתונים על 140 בתי ספר, שכבר עשו אבחונים חוזרים בשנת תשס"ח.

22. 
בתי הספר הנמצאים בתהליך (800 משנת תשס"ח), מקבלים הדרכה באופן קבוע. המדריך מלווה את התוכניות השונות.

במהלך השנה מדווח המדריך בשאלון ממוחשב, על התקדמות בתי הספר שבתחומו.

בתי הספר מחויבים לאבחון חוזר לבחינת התקדמותם במהלך של שלוש שנים.

אם התוכנית המערכתית תימשך, יערך תיעוד של תוכניות המיושמות בבתי הספר במהלך השנים תשס"ח, תשס"ט ותש"ע.

23. 
בשנת הלימודים תשס"ח, עם קבלת הנתונים על בדיקה חוזרת מבתי ספר, יוזם המשרד מחקר לבדיקת הגורמים המעכבים והמקדמים את הצלחת ההתערבות, בעקבות תהליך הניטור הראשוני. המחקר אמור להתחיל בסוף אפריל 2008.

28. 
מודל "ביה"ס הבטוח", מייצג שיתוף פעולה של מערכת החינוך עם המשטרה. במהלך העשור האחרון השתפר שיתוף הפעולה. השוטרים הקהילתיים עובדים עם בתי הספר כחלק מהקהילה. המשרד ראה חשיבות רבה כשותף בהכשרת השוטרים הקהילתיים, ובבניית מהלך, בו מכירים התלמידים את השוטר הקהילתי, המציג בפניהם היבטים חוקיים של התנהגויות סיכון. כך נוצר קשר בין התלמידים לשוטר הקהילתי, והתלמידים רוכשים ידע. התוכנית היא נקודתית, והמשרד פועל לחבר אותה לתהליכים חינוכיים קיימים. הפעלת התוכנית קשורה למיקומו ומשאביו של השוטר הקהילתי, והקשר שיוצר עם מנהל בית הספר. בשנת תשס"ז הוציא המשרד מכתב לכל מנהלי בתי הספר העל-יסודיים, עם הנחיות לביצוע התוכנית. 

29. 
בשנת תשס"ח החל פיילוט של תוכנית הדרכה להורים ולגננות לילדים בסיכון בגיל הגן. התוכנית מתבצעת בשיתוף פעולה עם האוניברסיטה העברית.

31. 
על מנת ליישם את תוכנית "כישורי חיים", הנחה המשרד את בתי הספר היסודיים, להקצות שעה שבועית לצורך הפעלתה. במהלך קיץ 2007, קיים השירות הפסיכולוגי-ייעוצי (שפ"י) לכלל היועצות החינוכיות, ימי עיון, כחלק מהכנתן להנחיית המורים לעבודה עם התוכנית. במהלך שנת הלימודים תשס"ח נבנו מבנים ארגוניים, התומכים ביועצים החינוכיים ומספקים להם הדרכה, כחלק מליווי הפעלת התוכנית בבתי הספר.

בהכנת המתווה לרפורמה בעל-יסודי, נבחנת הצעה של הכנסת שעת חינוך נוספת, שתוקדש ל"כישורי חיים".

33. 
אגף שפ"י יעלה בפני הנהלת המשרד את הסוגיה של קביעת מדיניות, באשר לדרך בה יש לנהוג עם בתי ספר, בהם קיימת רמה גבוהה של אלימות. המשרד יקדם ויגבש במהלך שנת הלימודים תשס"ט, תוכנית מדיניות ברורה בנושא. מועד משוער לסיום, אוגוסט-ספטמבר 2008.

36.
בעקבות הביקורת, החליט אגף פניות הציבור במשרד, להעביר לאגף השירות הפסיכולוגי, החל משנת הלימודים תשס"ט, מדי חציון, מסמך מפורט, המרכז את כל התלונות שהתקבלו באגף בנושא אלימות ואקלים בית ספרי, לידיעתו, ולכל טיפול שימצא לנכון.

המסמך יכלול את רשימת כל התלונות, הממוינות לפי סוגי האלימות, שבאו לידי ביטוי בהן, ואת רשימת מוסדות החינוך בהם התגלו ביטויי אלימות.  

אגף פניות הציבור שוקל לערב את אגף השירות הפסיכולוגי בטיפול בכל אחת מהתלונות המתקבלות באגף, שעניינה אלימות מכל סוג שהוא, בנוסף לפנייתו אל הגורמים הרלוונטיים המעורבים, דרך קבע, בטיפול בתלונות מסוג זה. בכך תבוא לידי ביטוי בטיפול בתלונות אלה, מעורבותו המיידית והבלתי תלויה של הגורם המקצועי, שתגלם גם יכולת בקרה על פעילותם של הגורמים בשטח. 

37. 
משנת 2000, מאז פורסם חוזר מנכ"ל הדן בהתמודדות מערכת החינוך בפגיעה מינית של תלמידים בתלמידים, נערכו מאות ימי עיון וסדנאות בנושא. בשנים תשס"ח ותשס"ז בלבד נערכו 250 ימי עיון וסדנאות, וכן עשרות קורסים ארוכי טווח המבססים את הידע המקצועי בנושא. ימי העיון והקורסים הועברו לאוכלוסיות מגוונות הכוללות מנהלים, מפקחים, יועצים חינוכיים, פסיכולוגים חינוכיים, מורים, גננות, מגשרים, תיראפיסטים, ועוד. הידע להתערבות נמצא בשטח, ובא לידי ביטוי בטיפול המקצועי בעת חשיפת מקרי פגיעה הכולל קיום ועדה בית ספרית (כ-700 ועדות בכל שנה), והתערבויות חינוכיות, משמעתיות וטיפוליות. קורס התערבות במשבר ליועצות חינוכיות בשנה הראשונה לכניסתן לעבודה, הונהג החל משנת תשס"ז, והשתתפו בו 300 יועצות חדשות.

38. 
משנת 2006 התקיימו מפגשים קבועים, בין אנשי המקצוע של המשרד לבין נציגי ארגוני הסיוע לנפגעי תקיפה מינית. נציגי הארגונים משולבים בימי עיון שעורך המשרד, ומספרי הטלפון של ארגוני הסיוע מופצים במערכת החינוך באמצעות אתר האינטרנט. המשרד מימן שני קורסים משותפים לפרחי הוראה ולמורים, באחת האוניברסיטאות בארץ.

39. 
האחריות למציאת מענה טיפולי לתלמידים שנפגעו מינית, ניתן על פי חוק לפקידי הסעד ממשרד הרווחה. טיפול בתלמידים שנפגעו מינית קיים ב-22 יישובים, בהם לוקחים הפסיכולוגים החינוכיים חלק טיפולי משמעותי. משנת 2001 הכשיר המשרד למעלה מ-500 פסיכולוגים חינוכיים לטיפול בתלמידים שנפגעו. הפסיכולוגים החינוכיים של המשרד, אינם בעלי הכשרה קלינית, ואין ביכולתם לטפל בתלמידים הזקוקים להתערבות טיפולית ארוכת טווח. במסגרת התוכנית הבין משרדית, בה שותפים משרדי הרווחה, הבריאות, הביטוח הלאומי ועמותת "אשלים", הוחלט כי הפסיכולוגים החינוכיים יטפלו רק במקרים הדורשים טיפול קצר טווח, בשל הכשרתם והגדרת תפקידם.
40. 
הטיפול בתלמידים הפוגעים מינית מתחת לגיל האחריות הפלילית, לא הוגדר. המשרד יזם  מהלך, יחד עם משרד הרווחה, למציאת מענה לנושא זה. התוכנית קיימת, אך טרם תוקצבה. גם במקרה זה, האחריות למציאת מענה טיפולי לתלמידים בסיכון, נמצאת בידי פקידי הסעד. המשרד עוסק בהכשרת פסיכולוגים חינוכיים לטיפול ראשוני בפוגעים צעירים מינית, משנת 2006.  
חינוך מוכר שאינו רשמי

הגופים המבוקרים: משרד החינוך; המשרד לביטחון הפנים; משרד הבריאות; משרד המשפטים; נציבות שירות המדינה; מרכז החינוך העצמאי; רשת הגנים של אגודת ישראל

א. 
ממצאי הביקורת

1. 
המשרד טיפל בחווֹת הדעת של רשות הבריאות בלי שהסדיר את כל הכללים החיוניים לכך. יש במשרד אי-בהירות באשר לשאלה אם הוא רשאי להקדים ולתת למוסד חינוך רישיון מותנה בקבלת חוות דעת חיובית מרשות הבריאות בטרם התקבלה ממנה חוות דעת כזו. עד ספטמבר 2007 לא סיכם המשרד כללים ברורים ומוסכמים באשר לטיפול בחוות דעת של רשות הבריאות, ולכן יש חשש שהטיפול בבקשות השונות לא היה שיטתי ולא היה שוויוני, כפי שאכן הועלה בביקורת. 

2. 
חוק הפיקוח קובע כי מנכ"ל המשרד או רשות הבריאות רשאים לדרוש מבעל רישיון לתקן בתוך זמן סביר כל ליקוי הנוגע לבית הספר או לתברואה בו. במדגם נמצאו חמישה גני ילדים השייכים לרשת גני אגו"י, שבהם הודיע למשרד מנהל אגף הרישוי של הרשת, שהליקויים שמצאה רשות הבריאות תוקנו. אולם בכל המקרים העלו ביקורות חוזרות של רשות הבריאות שהליקויים לא תוקנו. 

3. 
בשני מקרים העניק המשרד רישיון להפעלת מוסד חינוך - על פי החלטת האגף - בניגוד לאמור בחוק הפיקוח: כבר במאי 2004 הסבה רשות הבריאות את תשומת לב האגף להודעות שווא של רשת גני אגו"י על כך שתיקנה ליקויים שנמצאו בגן א'. אף על פי שרשות הבריאות נתנה חוות דעת שלילית על הגן, העניק המשרד רישיון להפעלתו על סמך הודעת הבעלות כי תיקנה את הליקויים. במשך שנה המשיכה הבעלות להפעיל את הגן ברישיון, בלי שניתנה חוות דעת נוספת של רשות הבריאות ובלי שהיה מידע מהימן על תיקון הליקויים; במקרה אחר יש חשש שמא בית ספר א' פעל כשש שנים בתנאי תברואה שאינם מתאימים למוסד חינוך.

4. 
בשני מקרים שבהם העלתה מפקחת א' של האגף הבכיר לחינוך מוכר שאינו רשמי ליקויים תברואתיים חמורים בגני ילדים של רשת גני אגו"י ודיווחה עליהם למרכזת רישוי גני ילדים באגף, לא פעלה המרכזת באופן מידי כנדרש: במקרה אחד היא העדיפה לאמץ את גרסתו של מנהל הרישוי ברשת על פני גרסתה של המפקחת, ורק משקיבלה חוות דעת שלילית של רשות הבריאות הודיעה לבעלות שהרישיון יבוטל; ובמקרה האחר הובא לפניה מידע שחייב נקיטת פעולות לאלתר, שכן נאמר ששלושה ילדים כבר נפגעו בגופם ממפגע בגן. המרכזת אמנם דרשה מהרשת לתקן את הליקוי ואף איימה לסגור את הגן, אולם היא לא דיווחה על כך להנהלת האגף כדי שזו תחליט אם יש להוציא צו סגירה לגן, והגן המשיך לפעול במשך חודשים. 

5. 
הממצאים בדבר הבקשות לרישיון שהגישה רשת גני אגו"י מעלים חשש שמא הדיווחים שדיווחו למשרד מנהל הרישוי ברשת והבעלות היו לא אמינים ונועדו להשיג רישיונות גם בתנאי תברואה ירודים. אפשר היה לצפות כי האגף ינקוט פעולה כלשהי כלפי הבעלות, אך ממסמכי האגף עולה כי הוא לא עשה זאת. ממצאי הביקורת מעלים חשש שמא בחר האגף לעצום את עיניו נוכח דיווחים לא אמינים. 

6. 
משהתקשה האגף לקבל חוות דעת מרשות הבריאות, היה באפשרותו להפנות את הטיפול בנושא להנהלת המשרד, כדי שזו תפנה להנהלת משרד הבריאות. אין בעיכוב של גורם זה או אחר במשרד הבריאות משום אישור להעניק רישיון להפעלת מוסד חינוך בלי שהתקבלה חוות הדעת הנדרשת. 

7. 
משרדי החינוך והבריאות סיכמו  כבר בשנת 2003 כי חוות הדעת של רשות הבריאות תקפה למשך שלוש שנים, אולם במדגם נמצאו שני מקרים שבהם חודש הרישיון אף על פי שעברו יותר משלוש שנים, מאז ניתנה חוות הדעת האחרונה של רשות הבריאות, ובמקרה אחד עברו כשש שנים. 

8.  
ב"דוח סיכום מבדק" יש לסווג את הליקויים שהועלו לפי שלושה סוגי קדימויות. אולם מ"נוהל להגשת בקשה לרישוי מוסדות חינוך" שפרסם המשרד עולה כי יועץ הבטיחות מטעם הבעלות לא נדרש לדרג את הליקויים שמצא על פי סוגי קדימות. 

9. 
ממונה בטיחות ארצי באגף לביטחון, לבטיחות ולשעת חירום במשרד מסר למשרד מבקר המדינה באוקטובר 2007 שהממונה על הבטיחות באגף לא יאשר דוח בטיחות שבו נמצאו ליקויים בקדימות 1,  שקיומם מחייב את הסרתם המידית, ואין להגיש למשרד דוח בטיחות אם נמצא שאחד מהאישורים שחובה על הבעלות להמציא אינו תקף. בשלושה מקרים נמצא כי הממונה על הבטיחות באגף דאז או ממונה בטיחות ארצי אישרו דוחות בטיחות שהיו בהם ליקויים בקדימות 1, אף על פי שאין לאשר דוח כזה. בארבעה מקרים נמצא שהממונה על הבטיחות באגף או ממונה בטיחות ארצי אישרו דוחות שבהם חסרו אישורי חובה, למשל אישור מהנדס על יציבות המבנה, אף על פי שאין לאשר דוחות כאלה.

10. 
נבדקו דוחות בטיחות שהגישו שמונה יועצי בטיחות. הבדיקה העלתה כי שבעה מהם העלו ליקויים, ולו ליקויים קלים, באחוז ניכר - מ-60% ועד 100% - מדוחות הבטיחות שהוגשו. לעומת זאת, יועץ בטיחות אחד, מנהל הרישוי ברשת, ששימש כיועץ הבטיחות שלה, לא העלה שום ליקויי בטיחות, אף לא קלים, בדוחות שהגיש עבור 17 מ-18 גני הילדים שעלו במדגם. דוחות בטיחות שבאופן שיטתי היו נטולי ליקויים לא עוררו את תשומת הלב של הממונים על נושא הבטיחות במוסדות חינוך במשרד, וממילא לא קיים המשרד בדיקה במטרה לבחון את הנושא ולא נקט פעולות נגד רשת גני אגו"י. על המשרד לקיים מבדקים במוסדות החינוך של רשת גני אגו"י כדי לוודא שדוחות הבטיחות שהגישה משקפים נכונה את מצב הבטיחות במוסדות, ובמידת הצורך לנקוט סנקציות מתאימות.

11. 
מתקני משחק שאינם תקינים עלולים לפצוע ילד גם פצעים קשים. על פי נוהל הרישוי, על יועץ הבטיחות לציין בדוח הבטיחות אם התקבל אישור ממכון התקנים או ממעבדה מוסמכת אודות בדיקתם ותקינותם של המתקנים. לחלופין עליו לציין כי אין מתקני משחק בחצר המוסד. מנהל הרישוי ברשת לא ציין ב-15 דוחות בטיחות שנבדקו אם יש מתקני משחק בחצר, וב-12 מהם הוא ציין שבדק אותם "חזותית". בכל המקרים לא היה אישור של מעבדה מוסמכת כנדרש. ממונים על הבטיחות באגף אישרו דוחות בטיחות שהוגשו באשר ל-22 גני ילדים אף על פי שיועצי הבטיחות לא ציינו אם יש מתקני משחק בחצר או שציינו שאין בה מתקנים בכלל, אולם ממסמכים אחרים עלה כי היו בחצר הגן מתקני משחק. 

12. 
כאשר המשרד שוקל אם לתת רישיון למוסד חינוך, הוא נעזר בחוות דעת פדגוגית של מפקח; וכאשר מדובר במוסד חינוך במגזר החרדי, מפקח של האגף הוא שנותן את חוות הדעת. רק במאי 2007 הגדיר המשרד לראשונה כללים ברורים וכתובים לטיפול בכל הנוגע לחוות דעת פדגוגיות, לרבות התנאים להוצאת רישיון מותנה בחוות דעת כזו. נמצאו מקרים שבהם מוסד חינוך פעל במשך שנת לימודים אחת או יותר בלי שנציג פיקוח ביקר בו וכתב חוות דעת בעניינו; את רוב חוות הדעת, שנבדקה בהן זהות ממלא חוות הדעת הפדגוגית, כתבו מדריכים ולא מפקחים , אף על פי שהסמכות לעשות זאת שמורה למפקח ואינה נמנית עם סמכויותיו של מדריך. 

13. 
הביקורת העלתה כי בית ספר ז' פעל במשך שנים, לעתים אף כי הוצא לו צו סגירה; רשות הבריאות נענתה לבקשתו של מנהל מרכז החינוך העצמאי - שהוא הבעלות של בית הספר - לתת חוות דעת חיובית כדי לאפשר למשרד להעניק רישיון להפעלתו, אף על פי שבמשך שנים סברה שהמבנה שבו שוכן בית הספר אינו ראוי לשמש מוסד חינוך. ביוני 2005 חידש המשרד את הרישיון להפעלת המוסד ללא חוות דעת תקפה של רשות הבריאות. גם משפג תוקף הרישיון המשיכה הבעלות להפעיל את בית הספר באותו מבנה שפסלה רשות הבריאות לשימוש. נושא הרישוי של בית ספר זה הובא שוב ושוב בפני האגף, לעתים גם בפני מנהלת האגף, הן בשל חוות דעת של רשות הבריאות, הן בשל המשך פעילותו של המוסד בניגוד לצו סגירה שהוצא נגדו, הן בשל ליקויי בטיחות חמורים והן בשל חווֹת דעת פדגוגיות על מיעוט תלמידות. לדעת משרד מבקר המדינה, במקרים מורכבים כגון זה הנהלת המשרד היא שצריכה לקבל את ההחלטה בדבר מתן הרישיון וחידושו, ואל לה להותיר את קבלת ההחלטה בידי האגף לבדו. 

14. 
במדגם הועלו תשעה מקרים שבהם חודש רישיון לבתי ספר אף על פי שמספר התלמידים בהם היה נמוך מהנדרש בנוהל הרישוי.
15. 
כדי שהמשרד יוכל לבחון בקשה להקמת מוסד חינוך חדש - גם בהיבט של מידת הצורך בו נוכח מצאי המוסדות הקיימים - עליו למפות את המוסדות הקיימים גם לפי זרם החינוך שאליו הם משתייכים. ממסמכי המשרד עולה כי למרות הנחיצות במיפוי האמור, הוא לא בוצע עד למועד סיום הביקורת (ספטמבר 2007).

16. 
המשרד אינו אוכף את הכללים שהוא קבע בעניין מספר התלמידים המזערי בכל מוסד חינוך. משום כך מציגים מי שמבקשים לפתוח בית ספר דוגמאות של בתי ספר שהמשרד העניק להם רישיון, על אף שמספר התלמידים בהם קטן. 
17. 
כבר בשנת 2005 קבעה מנהלת האגף הבכיר לחינוך מוכר שאינו רשמי שאין לחדש את הרישיון להפעלת בית ספר ט', בשל מספר התלמידים הקטן, ובשנת 2006 חזרה וקבעה שבתום שנת הלימודים ייסגר המוסד. בשתי הפעמים, לאחר שפנה אליה חבר הכנסת יעקב ליצמן, שינתה מנהלת האגף את החלטתה. 

18. 
תפקידי מפקח כוללים מטלות של פיקוח על מוסדות חינוך, ללא הבחנה בין בעלויות שונות. מכאן שמפקח יכול לבצע את המוטל עליו במוסדות חינוך של בעלויות שונות. חלוקת מוסדות החינוך בין המפקחים באגף נעשית לפי שלב החינוך במוסד וכן לפי הבעלות המחזיקה בו. כל מפקח באגף אחראי למוסדות חינוך רבים שנמצאים בכל הארץ, בפיזור גיאוגרפי רחב ביותר. לדעת משרד מבקר המדינה, חלוקת מוסדות החינוך מוכר שאינו רשמי (מוכש"ר) בין המפקחים לפי סוגי בעלויות ובלי להביא בחשבון את הפיזור הגיאוגרפי מקשה על עבודת הפיקוח, למשל על תדירות הביקור במוסדות. 

19. 
הנהלת המשרד לא קבעה מפתח תקינה של משרות פיקוח על מוסדות החינוך המוכש"ר. מכיוון שכך, אי אפשר לדעת מהו מספר התקנים שהיה ראוי להקצות לשם פיקוח על מוסדות חינוך אלה.

20. 
באין מפתח תקינה של משרות פיקוח על מוסדות החינוך המוכש"ר חישב המשרד את מספר תקני הפיקוח הנחוצים לאגף לשם פיקוח על מוסדות חינוך במגזר החרדי על פי מפתח התקינה בחינוך הרשמי. הביקורת העלתה כי בהשוואה למספר התקנים שנגזר ממפתח שקבע המשרד בנוגע למוסדות חינוך רשמיים, יש מחסור חמור בתקני פיקוח באגף. מספר התקנים החסרים לפיקוח על גני ילדים באגף - על פי אותו מפתח - גדול פי שמונה ממספר התקנים הקיימים; מספר התקנים החסרים לפיקוח על בתי ספר באגף גדול פי ארבעה ממספר התקנים הקיימים; ובמוסדות לחינוך מיוחד - פי שלושה. 

21. 
משנת 2003 ואילך התריעה מנהלת האגף פעמים רבות על מחסור בתקני פיקוח באגף בהשוואה למפתח התקינה בחינוך הרשמי, אולם הנהלת המשרד לא עשתה די כדי לשנות זאת. על פי מסמכי לשכת סמנכ"ל בכיר למינהל ולמשאבי אנוש במשרד, "על מפקח לבקר כ-4 פעמים בשנה בכל בית ספר". נמצא כי המספר הממוצע של מוסדות חינוך שעליהם מופקד מפקח באגף היה 880 גני ילדים או 119 בתי ספר או 100 מוסדות לחינוך מיוחד. אפשר להניח שבמצב כזה לא ביקר המפקח במהלך שנת הלימודים בכל מוסדות החינוך כנדרש. משמעות הדבר היא שהפיקוח של המשרד על מוסדות חינוך שבתחום פיקוחו של האגף רופף.

22. 
הסמכות לכתוב חווֹת דעת פדגוגיות על מוסדות חינוך שמורה למפקח ואינה נמנית עם סמכויותיו של מדריך, אולם משיחות עם תשעה מפקחים באגף עולה כי שבעה מהם נעזרו במדריכים שביקרו במקומם במוסדות החינוך וכתבו בשמם חווֹת דעת פדגוגיות. 

23. 
שתי מפקחות על גני ילדים מסרו למשרד מבקר המדינה כי מרכזת גני ילדים - אשר מתפקידה בין השאר לטפל בתיקי הרישוי, שבהם מתויקות לדוגמה חוות הדעת של רשות הבריאות - לא התירה להן לעיין בתיקים של גני ילדים שבתחום פיקוחן, ובכך נפגע תפקודן. לדעת משרד מבקר המדינה, הגבלת יכולתו של מפקח לעיין בתיקי רישוי אינה סבירה. מן הראוי שמידע כאמור יהיה נגיש לכל המפקחים, והמשרד יעודד אותם לעשות בו שימוש כדי לוודא שמוסדות החינוך פועלים בתנאים נאותים.

24. 
נמצא כי תקן העובדים באגף כולל שלושת-רבעי משרה של מפקח - כולל בחינוך היסודי ש"נשכחה", לא אוישה ואף לא נעשה לה מכרז משנת 2001 ועד למועד סיום הביקורת (ספטמבר 2007).

25. 
בדצמבר 2003 ובדצמבר 2005 פרשו לגמלאות שני מפקחים באגף, אשר פיקחו על כ-370 בתי ספר. התברר כי למרות המחסור במשרות פיקוח באגף לא אוישו משרות אלה עד למועד סיום הביקורת. אחת הסיבות לעיכוב באיוש המשרות הייתה מחלוקת עקרונית במשרד בעניין דרישות הסף להשכלה במכרזים למשרות אלה. על פי החלטת משרד המשפטים, הפתרון הזמני שהושג אינו תקף לשנת הלימודים התשס"ח, ולמרות זאת עד ינואר 2008, אמצע שנת לימודים זו, לא התקיימו דיונים למציאת פתרון חלופי.

26. 
מנהלת האגף כתבה למנכ"ל המשרד לשעבר, כי אי-איוש משרות הפיקוח גורם לעיכוב בהסמכת עובדי הוראה; אולם המנכ"ל לא השיב על מכתבה, אף על פי שהיא העלתה בעיה עקרונית שנדרש לה פתרון מידי. מדברים שמסרו שני מפקחים עולה כי מנהלת האגף ביקשה מהם לשמש ממלאי מקום למפקחים שפרשו, אך יכולתם לפקח במקומם הייתה מוגבלת.

27. 
המחוקק קבע  כי חלה על המדינה חובה לפקח על מוסדות חינוך מוכש"ר. הנהלת המשרד לא קבעה מפתח תקינה לפיקוח על מוסדות חינוך מוכש"ר, ומספר התקנים שנתנה בידי האגף קטן מהמקובל לגבי מוסדות חינוך רשמי. גם את תקני הפיקוח שניתנו לאגף לא הצליח המשרד לאייש במלואם, ולכן אין במערך הפיקוח הקיים של האגף כדי לתת מענה נאות לצורכי הפיקוח על מוסדות חינוך מוכש"ר במגזר החרדי. יוצא שהמשרד ויתר, ביודעין, על קיום פיקוח ראוי על מוסדות חינוך מוכש"ר במגזר החרדי. 

28. 
חוק חינוך ממלכתי, התשי"ג-1953, קובע כי מוסד חינוך לא יוכרז כמוסד מוכר אלא אם התמלאו תנאים אחדים, בהם "משכורות המורים והעובדים במוסד לפי השיעורים והכללים הנהוגים במוסדות חינוך רשמיים". הביקורת העלתה שהמשרד לא עשה בקרה מספקת על שכר עובדי הבעלויות בטרם הכריז על מוסדות החינוך כמוכרים. גם לאחר שהוגשה למשרד תלונה על בעלות מסוימת, והמתלונן הגיש לאגף, ליועצת המשפטית של המשרד, ולמנכ"ל המשרד לשעבר תלושי שכר שהעידו לכאורה שהבעלות אינה משלמת לעובדיה שכר כנדרש, לא בדקו הנוגעים בדבר את התלונה. 

29. 
במשך שש שנים לא הסדירו המשרד ומשטרת ישראל  את אופן הטיפול באכיפת צווי סגירה: היועמ"ש העלתה כבר ביוני 2001 את הנושא בפני המשטרה, אולם המשרדים דנו בעניין רק כעבור יותר משנתיים; המשרד לא הפנה את תלונותיו לגורם שנקבע; והמשטרה דרשה שנוסף על הליך העבודה שסוכם עמה, יגיש מפקח את התלונה ויצרף מסמכים שונים, אולם לא הפנתה דרישה זו למשרד. במהלך הביקורת, במרס 2007, פנה נציג הלשכה המשפטית במשרד לראש מחלקת החקירות במטה הארצי של המשטרה וביקש לקיים עוד פגישה בעניין. עד נובמבר 2007 לא נקבע מועד לדיון זה. 

30. 
התברר כי משנת 2005 ועד סוף מאי 2007 פנה המשרד למשטרה 52 פעמים בעניין מוסדות חינוך. על פי נתוני המשטרה, לעומת זאת, בתקופה זו נפתח רק תיק תלונה אחד - בעוון עברה על חוק הפיקוח - והוא "נסגר באין עניין לציבור". 

31. 
הביקורת העלתה מקרים שבהם סבר האגף שאין להתיר את המשך הפעלתם של מוסדות החינוך, בשל ליקויי בטיחות או תברואה חמורים, אולם המשרד לא הוציא להם צווי סגירה. משמעות הדבר היא - כפי שגרס המשרד - שתלמידים חשופים לסכנה במוסד החינוך שבו הם לומדים בשל ליקויי בטיחות או תברואה. 

32. 
בדצמבר 2002 סיים בעלה של מרכזת גני ילדים  קורס להכשרת מנהלי בטיחות למוסדות חינוך והחל להכין דוחות בטיחות לבעלויות שונות של מוסדות חינוך מוכש"ר כיועץ בטיחות פרטי. היועץ הכין עבור בעלויות דוחות בטיחות על גני ילדים שהליך הרישוי שלהם היה בטיפולה של אשתו, מרכזת גני ילדים. עד למועד סיום הביקורת - שנה לאחר שניתן פסק הדין של בית המשפט לעניינים מנהליים, שממנו עולה כי יש להכין עבור מרכזת גני ילדים הסדר למניעת ניגוד עניינים - לא הוסר החשש לניגוד עניינים ואף לא נקבע כיצד יש להסירו. זאת אף על פי שבתקופה זו כבר עבד היועץ והכין אישורי בטיחות עבור בעלויות שהגישו בקשות לרישיון. 

33. 
מדריך מטעם האגף שעבד בבתי הספר של בעלות א' וביצע בהם גם משימות אחדות במקומו של מפקח של האגף שפרש (להלן - מ"מ מפקח), עבד באותה העת גם כמפקח בבתי הספר של בעלות א', מטעמה. כאשר עובד מועסק בידי שני גורמים, ומטעם שניהם הוא אחראי על טיפול באותם מוסדות חינוך, יש חשש ממשי לניגוד עניינים ולפגיעה ניכרת ביכולתו של המשרד לפקח על אותם מוסדות. עובדי המשרד - מ"מ המפקח, מנהלת האגף ומנהלת לשכת ההדרכה במשרד - לא פעלו כנדרש, ולולא ועדת בדיקה שגילתה זאת במקרה, היה מ"מ המפקח ממשיך לעבוד כאמור, כשיש בהעסקתו חשש לניגוד עניינים. על המשרד לבדוק באופן שיטתי אם מפקחים ומדריכים אחרים באגף עובדים גם ברשתות חינוך או בבעלויות שעל מוסדותיהם הם אחראים.

34. 
משנת 2004 ועד למועד סיום הביקורת (ספטמבר 2007) קיבל הסמנכ"ל תלונות של עובדים במשרד על יחסי עבודה עכורים באגף, ובין השאר על יחסה לעובדים של מנהלת האגף, אולם לא נמצא שהוא בירר את פשר התלונות עם עובדי האגף כדי לפעול להסדרת יחסי העבודה בו. גם כאשר התלוננה עובדת בפני המנכ"ל לשעבר של המשרד והתחננה שייאות לקבלה לשיחה, לא הגיב המנכ"ל על פנייתה. משנת 2004 ועד סוף שנת 2007 נמנעה הנהלת המשרד מלהתערב ביחסי העבודה באגף. לדעת משרד מבקר המדינה, על הנהלת המשרד לפעול להסדרת יחסי העבודה באגף.

ב.
 תגובות המבוקרים

משרד הבריאות

1. 
לאחר שהמשרד קיים במהלך שנת 2007 מספר ישיבות עם משרד החינוך, סוכם כי לא יאושר מוסד חינוכי ללא אישור המשרד.  

משרד החינוך
6,7.
המשרד יקיים פגישה ראשונה במהלך חודש אפריל 2008 עם משרד הבריאות בכל הקשור לתהליכי אישורי הבריאות הקשורים להענקת רישיון למוסד החינוכי, בהתאם להערות הביקורת.

משרד הבריאות

7. 
חוות דעת המשרד ניתנה בהתאם לבקשת משרד החינוך. אם נדרשה חוות דעת מידי שנה, חוות דעת ניתנה לשנה וכד'. בשנת 2007 סוכם, שאישור המשרד יינתן לשלוש שנים. לא ניתנה הסכמה של המשרד לחמש שנים. בשנת 2008 משרד החינוך חידש את בקשתו לקבלת אישור לתקופה בת חמש שנים. 

משרד החינוך

9. 
בשנת 2007 מונה לתפקיד ממונה לבטיחות באגף לחינוך מוכר שאינו רשמי. הממונה הוכשר ופועל בהתאם. 

בעקבות הביקורת יבצע המשרד במהלך שנת 2008 בדיקה למצב רמת הבקרה והפיקוח של הרשת.

11. 
בעקבות הביקורת, יקפיד המשרד על דיווח הבדיקה המחייבת את הבעלות, בהתאם לתקן 1498, ויעיר את הערותיו לבעלות, במידה ולא תתייחס לדרישה זו.

19-21. במהלך השנים האחרונות ולאור מצוקת הפיקוח הכולל במחוזות המשרד, פנה המשרד פעמים רבות למשרד האוצר, בבקשה לתגבר את מערך הפיקוח במשרות ותקנים נוספים. כל זאת על מנת לתת מענה לפיקוח ולהשלים את הפער החסר בתקני הפיקוח באגף החינוך המוכר שאינו רשמי. על אף פניות אלה, קיבלה הממשלה החלטה לקצץ עוד 30% ממשרות הפיקוח (שנת 2007), המחייבות את המשרד לקצץ 170 משרות פיקוח מתוך כ-566 משרות. במצב זה ההחמרה בפיקוח פוגעת לא רק בכלל המחוזות, אלא בעיקר בחינוך המוכר שאינו רשמי שמצבו גם כך קשה ואינו משביע רצון. לאור זאת, המשרד יביא מפני משרד האוצר את ממצאי הביקורת בתקווה שניתן יהיה לתת מענה ופתרון למצוקה זו. 

משרד המשפטים

26-27. 
בעבר גובשו פתרונות זמניים לצורך פתרון המצוקה במשרות הפיקוח בחינוך המוכר שאינו רשמי. הפתרונות הללו גובשו מתוך צורך דחוף שעלה ומבלי שנבחנו מכלול האפשרויות וסוגי הצרכים להם יש לתת מענה. נקבע, כי הפתרון יהיה זמני בלבד ולא יחול על המכרזים למשרות פיקוח לשנות הלימודים הבאות. על רקע האמור, ביום 11.3.08 התקיימה ישיבה נוספת בנושא, בה השתתפו נציגים ממשרד החינוך (נציגות הלשכה המשפטית, נציגי החינוך הממלכתי דתי, נציגי החינוך המוכר שאינו רשמי, נציגי הנהלת המשרד, אגף כוח אדם בהוראה ועוד), נציגים מנציבות שירות המדינה, נציג מחלקת בחינות ברבנות הראשית, נציג המועצה להשכלה גבוהה, נציגים ממחלקת ייעוץ וחקיקה במשרד המשפטים (העוסקים בתחומי דתות, בתחום החינוך ובתחום ההשכלה הגבוהה) ופרקליטה מהמחלקה במשרד המלווה את הנושא. במהלך הישיבה נשמעה בהרחבה עמדתם של הנוגעים בדבר, אולם הוחלט כי טרם קבלת החלטות נדרשת סקירה מפורטת יותר של סוגי תפקידי הפיקוח, דרישות הסף, ובראש ובראשונה הבהרה של מדיניות משרד החינוך באשר למהות תפקידי הפיקוח במגזרים השונים ובתחומי הלימוד השונים, ושאלת הזיקה שבין תפקיד הפיקוח לבין קבוצת האוכלוסייה הרלוונטית, דתה  או אורח חייה. עוד התבקשה בחינה של משמעות המדיניות לגבי משרות פיקוח בקבוצות השונות הנמנות על החינוך המוכר שאינו רשמי, כמו בני דתות אחרות, וכן על נגישותם למשרות פיקוח של מי שהשכלתם התורנית אינה נבחנת על ידי הרבנות הראשית כמו נשים או בני זרמים שאינם אורתודוכסים. סוכם כי משרד החינוך יגבש את עמדתו ויספק מידע נוסף בנוגע לשאלות שעלו, ונציבות שירות המדינה תספק מידע לגבי דרישות הסף למשרות דומות ולמשרות בהן קיים  צורך באקוויוולנטיות של השכלה תורנית גבוהה להשכלה אקדמית גבוהה. לאחר שתובהר ותחודד המדיניות בהיבטים אלה ועם קבלת השלמות המידע הנדרשות, תתקיים ישיבה נוספת במטרה לגבש את ההליכים לקביעת האקוויוולנטיות של השכלה תורנית גבוהה להשכלה אקדמית במשרות שתאופיינה כרלוונטיות, והתנאים לתחולתה של האקוויוולנטיות, הכל מתוך מגמה לגבש פתרון קבוע על ידי הגורמים המוסמכים לכך.

משרד החינוך

29-31. ביום 2 באפריל 2008 חזרה לשכת היועצת המשפטית במשרד ופנתה למדור חקירות במשטרת ישראל, להקדים ולקבוע ישיבה בנושא הגברת האכיפה אחר צווי סגירה מכוח חוק פיקוח על בתי-ספר. 

32. 
במהלך חודש מארס 2008, החל הליך  העברה מתפקידה של מרכזת גני הילדים. העובדת נמצאת בהליך שימוע בכתב על ידי הסמנכ"ל הבכיר למינהל ומשאבי אנוש, לאחר שלא נמצאה הדרך לנטרל חשש לניגוד עניינים בתפקידה באגף לחינוך מוכר שאינו רשמי. טרם הסתיים הליך השימוע. 

33. 
המדריך עבד במשרד החינוך בחצי משרה כמפקח מטעם רשת "מעיין החינוך התורני", בתום לב ובהפרדה מלאה בימי עבודתו כמדריך וכמפקח מטעם הרשת. ברגע שנודע לו שיש חשש למצב של ניגוד עניינים, פעל להפסקת עבודתו ברשת כמפקח, ונותר לעבוד עם ימי הדרכה מטעם המשרד. כך פועל המדריך בשנת תשס"ח. 

34. 
בסוף אפריל 2008, מסיימת מנהלת האגף את תפקידה. עם כניסתו לתפקיד של מנהל חדש, יובאו בפניו עיקרי המלצות הביקורת להסדרת יחסי העבודה באגף. מנכ"לית המשרד מוסיפה כי בימים אלה נערכות בדיקות לביצוע שינוי ארגוני באגף בכיר לחינוך מוכר שאינו רשמי. 
 השירות הפסיכולוגי-חינוכי

הגופים המבוקרים: משרד החינוך; משרד האוצר; משרד הבריאות; מכבי שירותי בריאות; נציבות שירות המדינה; מרכז השלטון המקומי; עיריית אשדוד; עיריית בית שמש; עיריית מודיעין עלית; עיריית נתיבות; מועצה אזורית חוף הכרמל

א. 
ממצאי הביקורת

1. 
המשרד הפיץ חוזרי מנכ"ל שפרטו את השירותים שהשירות הפסיכולוגי החינוכי (שפ"ח) צריך לספק לתלמידים, להוריהם ולצוותי החינוך. סל השירותים מחולק ל"סל בסיסי" ול"סל משלים". הסל הבסיסי כולל גם רשימה של "שירותי חובה". על פי ממצאי הביקורת, חלק מהרשויות המקומיות לא נתנו באופן מלא חלק משירותי החובה. לדוגמה, התערבות מערכתית לילדים בסיכון.

2. 
בחוזרי המנכ"ל קבע המשרד כללים להקצאת תקני פסיכולוגים לשפ"חים. על פי מפתח התקינה אפשר לחשב את "אחוז הכיסוי" בכל רשות מקומית, והוא מלמד על היחס שבין מספר התקנים בפועל ובין מספר התקנים הרצוי. בכ-50% מהרשויות המקומיות בארץ, היה אחוז הכיסוי 50% או פחות וב-25% היה אחוז הכיסוי נמוך מ-30%. מתברר שהמשרד הקצה תקני פסיכולוגים בלי לקחת בחשבון קריטריונים שהוא עצמו קבע בנספח לאחד מחוזרי המנכ"ל. כמו כן הקצה המשרד תקני פסיכולוגים שהיו מבוססים על נתונים לא מעודכנים במשך כשנתיים.

3. 
בשנת 2002 נוסף לחוק חינוך מיוחד, התשמ"ח-1988, פרק העוסק בשילוב ילדים בעלי צרכים מיוחדים בחינוך הרגיל. בעקבות חקיקת פרק השילוב הוסטו המשאבים של השפ"חים למשימות שמתחייבות ממנו, וכן הוטלו משימות נוספות על פסיכולוגים בשפ"חים. כתוצאה מזה, וגם בשל אחוזי הכיסוי הנמוכים ממילא, צומצמה במידה ניכרת יכולתם של השפ"חים לתת שירותים פסיכולוגיים אחרים. 

4. 
מפתח התקינה נקבע לפני כ-20 שנים. מאז חלו תמורות בהגדרת תפקידי הפסיכולוגים, ועם הזמן הם נדרשו לתת שירותים נרחבים יותר בתחומים חדשים. המשרד היה מודע לצורך לעדכן את המפתח, ואף הכיר בריבוי המשימות של הפסיכולוגים, אולם לא פעל לעדכונו.

5. 
מתשובותיהן של רשויות מקומיות לשאלונים שהפיץ משרד מבקר המדינה עולים הנתונים הבאים: כ-12% מגני החובה ברשויות שהשיבו על השאלון, כ-13% מבתי הספר היסודיים, כ-21% מחטיבות הביניים וכ-24% ממוסדות החינוך המיוחד - לא קיבלו שירות פסיכולוגי-חינוכי בשנת הלימודים התשס"ז (2007-2006). 
6. 
מדברים שמסר השירות הפסיכולוגי ייעוצי עולה כי על השפ"חים לתת שירות פסיכולוגי לתלמידי מוסדות החינוך המוכר שאינו רשמי באופן דומה לשירות הניתן לתלמידים בחינוך הרשמי, בהתחשב במידת הנכונות של המוסדות לקבל את השירות. בקרב האוכלוסייה שאינה מקבלת שירות פסיכולוגי, בולט חלקם של מוסדות חינוך מוכר שאינו רשמי, בעיקר במגזר החרדי. משקבע המשרד שעל השפ"חים לתת שירות למוסדות אלה, עליו לנקוט את הפעולות הנדרשות כי להבטיח שהשירות יינתן להם.

7. 
בשנים האחרונות הוטל על הפסיכולוגים בשפ"חים עומס גובר והולך. 28 רשויות מקומיות תיארו בתשובות לשאלונים כיצד הן מתמודדות עם אחוז הכיסוי הנמוך, בין השאר, באמצעות מניעת שירות פסיכולוגי ממגזר מסוים או ממוסדות חינוך הזכאים לקבלו. הסמנכ"לית ומנהלת המינהל הפדגוגי, לא העבירו את המידע על המחסור בתקנים של פסיכולוגים, ולא התריעו על השפעותיו החמורות לפני מנכ"ל המשרד בתקופת הביקורת, מר שמואל אבואב. על פי תשובת המשרד המנכ"ל היה מודע למצב, אולם לא נמצאו מסמכים המעידים על טיפולו בנושא. 

8. 
בשנים האחרונות, העיר שדרות ויישובי עוטף עזה מתמודדים עם מציאות ביטחונית קשה, עקב האיום המתמיד של טילי "קסאם" המשוגרים לעברם מתחומי רצועת עזה. לפני שנים אחדות החל המשרד להקצות תקני חירום של פסיכולוגים ליישובים באזור עוטף עזה. תקני החירום הם זמניים, והשפ"חים התקשו לאיישם. עד למועד סיום הביקורת - ספטמבר 2007 - לאחר ששנת הלימודים התשס"ח כבר החלה, לא הקצה המשרד תקני חירום ליישובי עוטף עזה לשנה זו. 
9. 
מיולי 2005 ואילך כתבה מנהלת שפ"ח שדרות לראש העירייה, ותיארה את תנאי העסקתם של הפסיכולוגים בשפ"ח ואת קשייה באיוש התקנים העומדים לרשותה. ביוני 2006 דיווחה על עזיבתם של פסיכולוגים את השפ"ח ועל ניסיונותיה הכושלים לקלוט אחרים במקומם, והדגישה, שלא תוכל "לקחת אחריות מלאה". החל בינואר 2007 החל לפעול בשדרות מערך של פסיכולוגים חיצוניים שהעסקתם מומנה בידי גופים מהמגזר השלישי. יו"ר ועדת החינוך, התרבות והספורט בכנסת שדנה בנושא המחסור בפסיכולוגים, קרא לשרת החינוך, למצוא פתרון מידי למצב, בין השאר על ידי מתן תמריצים לפסיכולוגים. שרת החינוך כתבה ליו"ר הוועדה שהיא מתכוונת ליזום דיון בנושא עם משרד האוצר, אולם לא נמצאו מסמכים המעידים על טיפולה של השרה בנושא התמריצים.

10. 
בשפ"חים שבמגזר הערבי יש מחסור בפסיכולוגים, והוא נובע, בין השאר, ממחסור בפסיכולוגים ערביים בארץ. במהלך שנת 2007 עבדו ב-29 שפ"חים, מרביתם ברשויות מקומיות שמשתייכות למגזר הערבי, פסיכולוגים מתמחים בלבד, ולא פסיכולוגים חינוכיים מומחים. על פי מסמכי המשרד, בהיעדר פסיכולוגים מומחים מתקיימים תהליכי עבודה שאינם מקיימים את דרישות החוק, והבולט שבהם - "ועדת השמה [מתבצעת] ללא פסיכולוגים מומחים". 

11. 
כאשר פסיכולוג עורך אבחון לילד כדי לבדוק, למשל, אם הוא זקוק למסגרת של חינוך מיוחד, הוא משתמש במבחנים פסיכולוגיים שונים וביניהם מבחני משכל. לתוצאות המבחנים יש השפעה מכרעת, גם לטווח הרחוק, על עתידו של הילד. כדי שמבחנים אלה יהיו תקפים עליהם להיות מתוקננים ומתאימים לאוכלוסיה הנבחנת. כיום יש מחסור רב במבחנים תקפים, בעיקר למגזר הלא-יהודי. פרויקט שמטרתו לתקנן את המבחנים הופסק בשל טענות בדבר אמינות המחקר. המשרד לא ברר את העניין עד תום. 

12. 
בחוזרי המנכ"ל וכן בחוזר מנכ"ל מרכז השלטון המקומי נקבע, ש"השפ"ח, בשיתוף עם הרשות המקומית, ישקול את האפשרות לספק את השירותים המצויים בסל המשלים על-ידי מימונם ממקורות תקציביים אחרים, הן ממסדיים והן פרטיים, באופנים ארגוניים שונים", לרבות קניית שירותים מרצון של ההורים. בכל מקרה, צריכה להיות הפרדה ברורה בין שירותים הניתנים במסגרת השפ"ח ובין אלה הניתנים באמצעות השפ"מ (שירות פסיכולוגי משלים), ואין לספק שירותים מסל החובה באמצעות השירות המשלים. רשויות מקומיות הפעילו שירותים משלימים שבהם ניתנו שירותים במימון הורים. הועלה, כי המשרד לא ידע אילו רשויות מפעילות שפ"מ, וממילא לא ידע אילו שירותים ניתנים בכל שפ"מ. 

13. 
כאשר עובדי השפ"ח נותנים שירות פסיכולוגי גם במסגרת פרטית - שפ"מ, עלול לקרות שמתן השירותים יוסט מפעילותם בתחום הציבורי אל פעילותם בתחום הפרטי. המשרד לא קבע כללים ברורים להפעלת שפ"מ, ולא הסדיר את כל הבעיות ואת ניגוד העניינים העלולים להתעורר מפתיחת שפ"מ. בעקבות פנייה של מנכ"ל המועצה לשלום הילד אל שרת החינוך, כתבה מנכ"לית המשרד דאז, גב' רונית תירוש, בנובמבר 2005, שתפעל להקמת ועדה משותפת לשפ"י, ללשכה המשפטית ולמרכז השלטון המקומי שתסדיר את הנהלים להפעלת שפ"מ. נמצא, כי לא הוקמה ועדה כזאת, והטיפול בהסדרת נוהלי השפ"מ לא הושלם עד מועד סיום הביקורת - ספטמבר 2007. 

14. 
כאשר המשרד מקצה תקני פסיכולוגים נוספים לשפ"ח, שפ"י מודיע על כך לרשות המקומית. לאחר הודעת הרשות על איוש התקן, מעביר המשרד הוראה לתשלום לרשות המקומית באמצעות מערכת ממוחשבת. התברר, כי המשרד קיבל 13 תלונות על עיכוב תשלומים לרשויות המקומיות בין השנים 2007-2005. כמו כן התלוננו הרשויות על קשיים בהתקשרות עם שפ"י כדי לברר את פשר העיכובים. 

15. 
החל בשנת 2003 העלה שפ"י טענות בדבר הצורך לשפר את תנאי העסקתם של הפסיכולוגים במשרד. מדצמבר 2005, במשך 21 חודשים, לא אוישה משרת פסיכולוג מחוזי במחוז ירושלים, וגם תפקידי פסיכולוגים מחוזיים אחרים לא אוישו במשך תקופות ארוכות. הועלה, שהגורם העיקרי לכך הם תנאי העסקתו של פסיכולוג מחוזי. משום כך התקשה המשרד למצוא מנהל שפ"ח שיהיה מוכן לשמש פסיכולוג מחוזי ולקבל על עצמו אחריות לתפקודה של מערכת גדולה ומורכבת יותר - ולוותר על חלק משכרו ועל תנאי עבודה נלווים.

16. 
על פי חוק חינוך מיוחד, ניתן לערער על החלטתה של ועדת השמה לפני ועדת ערר; בין חברי ועדת הערר צריך להימצא גם פסיכולוג חינוכי מחוזי של המשרד. אי-איושם של תפקידי פסיכולוגים מחוזיים במחוזות השונים למשך תקופות ארוכות פגע באפשרות לכנס את ועדות הערר.

17. 
עם השירותים שעל שפ"ח לתת בעדיפות שנייה נמנים הערכה ואבחון של תלמידים לצורך השתלבותם התקינה במערכת החינוכית. המשרד וקופות החולים מממנים אבחונים לילדים בגיל הרך, ושני המשרדים - החינוך והבריאות - מסכימים שרצוי היה לערוך את האבחונים במכונים להתפתחות הילד של הקופות. לדעת משרד הבריאות, ההחלטה אם ילד זכאי לאבחון במימון קופת החולים תלויה במידע מוקדם של הקופה על הילד. המשרדים לא הסדירו נושא זה, למעט הסדר נקודתי לשנה אחת. כמו כן לא הסדירו המשרדים את אופן ההתחשבנות ביניהם בנוגע לילדים שאובחנו בידי קופות החולים. הגדרת תחומי האחריות עשויה לאפשר לשפ"ח לפנות שעות עבודה של פסיכולוגים לשירותים אחרים שעליהם לספק.

ב. 
תגובות המבוקרים

מרכז השלטון המקומי

נציגי מרכז השלטון המקומי הופיעו בפני ועדת דורנר לבחינת החינוך המיוחד, והציגו בפניה את המחסור הקשה והיעדר תקינה לפסיכולוגים, לצורך טיפול באוכלוסיית הילדים המוגבלים, המשולבים בחינוך הרגיל ("חוק השילוב"). 

בעת מלחמת לבנון השנייה, פנה מרכז השלטון המקומי למשרד החינוך, בשם הרשויות המקומיות בצפון, בבקשה לתגבר את התקנים לפסיכולוגים ומורות יועצות. בעקבות חיוניות התפקוד שלהם, ביקש המרכז להאריך את פעילותם גם לשנת הלימודים תשס"ח, ואכן שרת החינוך אישרה זאת.

מרכז השלטון המקומי ערך סקר לבחינת הפערים בין המגזר היהודי והמגזר הערבי והדרוזי במערכת החינוך, ומצא כי יש מחסור בפסיכולוגים. ממצאי הסקר, כולל נתונים על פסיכולוגים, הועברו לשרת החינוך.

שירות פסיכולוגי משלים: המרכז הדגיש בפני מנהלי השירות הפסיכולוגי החינוכי ברשויות המקומיות, את ההפרדה בין שירותי חובה ושירות משלים. מרכז השלטון המקומי מכין נהלי קבע להפרדה בין שירותי החובה, והסדרת שירותי השירות הפסיכולוגי החינוכי. ביום 12.2.08 התקיימה פגישה עם נציגי משרד החינוך, לניסוח וגיבוש נהלי הקבע.

מרכז השלטון מתריע על עיכובים בהעברות התשלומים ממשרד החינוך אל הרשויות המקומיות בתחומים רבים, וביניהם השתתפות בשכר פסיכולוגים ברשויות. עובדה זו מכבידה על תקציבי הרשויות המקומיות. על פי דרישת המרכז, הועלתה ההשתתפות לפסיכולוג ל-68% למשרה, במקום 64%.

מרכז השלטון תומך בהמלצת הביקורת לפנות למשרדי החינוך והאוצר, להגדלת התקציב להעסקת פסיכולוגים נוספים, על פי צרכי המערכת, בכל המגזרים.

המחסור בתקנים נדון בעבר עם הנהלת משרד החינוך ומנכ"לית המשרד, ולאחרונה דן מרכז השלטון בנושא עם הפסיכולוגית הראשית של המשרד.

משרד החינוך

2. 
תשתית הקצאת התקינה: בנספח סל השירותים מופיעים קריטריונים נוספים להקצאת תקנים, הכוללים בין השאר, תוספת לניהול שפ"ח (20%), ותעדוף של אוכלוסיות במעמד סוציו-אקונומי נמוך. 
הפער באחוז הכיסוי הינו גדול, כך שלא ניתן להוסיף תקנים לאור קריטריונים נוספים,  בעת שאין כיסוי מספק לאוכלוסיית ילדים בעלי צרכים מיוחדים.

עם ההקצאה של תקני גידול טבעי, נעשה תעדוף רשויות בחסר גדול. תקני גידול טבעי שהוקצו בתשס"ח, חולקו אך ורק לרשויות מתחת לאחוז כיסוי של 40%. מרבית הרשויות הללו הינן רשויות בעלות אוכלוסיה במעמד סוציו-אקונומי נמוך. 

סל השירותים נמצא ברענון וגיבוש מחדש, וצפוי להתפרסם בתחילת שנת הלימודים תשס"ט.
 
שפ"י החליט ב–2007 על החלפת מערכת המחשוב הקשורה למערכת התקן. באפריל 2008  אמורה לפעול מערכת תקן אינטרנטית ואינטרא-נטית (פנימית), שתקשר בין נתוני מטה לשדה. הפעלת מערכת זו, תאפשר עבודה עם נתונים עדכניים בכל עת, בנוגע לאחוז הכיסוי של תקני השירות הפסיכולוגי חינוכי. 
3. 
למינהל הפדגוגי יוגש עד חודש אפריל 2008 מסמך צרכים, להקצאה של תקני פסיכולוגים חינוכיים, עם דגש על  אוכלוסיית התלמידים בעלי הצרכים המיוחדים,  בגין חוק החינוך המיוחד, ובכלל זה פרק השילוב. 
4. 
במסגרת רענון סל השירותים הפסיכולוגיים חינוכיים, נכלל שינוי מפתח התקינה, מתוך הכרה בחוסר התאמתו לצרכים. המפתח החדש יופיע במסמך סל השירותים הפסיכולוגיים החינוכיים החדש.

6.
אמורה להתבצע בדיקה של החסר בתקינה במגזר החרדי. תוצאותיה ימסרו למינהל הפדגוגי במסמך צרכי תקינת שירותים פסיכולוגיים חינוכיים, עד אפריל 2008. 
7.  
המשרד מקצה 1301.5 תקנים, ומשתתף ב–68% מעלותו של כל תקן. אגף פסיכולוגיה בשיתוף עם מרכז השלטון המקומי, פועל לגיבוש מדיניות הקצאת שירותים פסיכולוגיים חינוכיים, לנוכח ריבוי המשימות המוטלות על השירותים הפסיכולוגיים חינוכיים. בחינה זו כוללת:
רענון סל השירותים הפסיכולוגיים חינוכיים 2003, וגיבוש מתווה לשירות פסיכולוגי חינוכי. 

בחינה מחדש של מפתח הקצאת שירותים פסיכולוגיים, שנקבע לפני כשני עשורים.

גיבוש נהלים לשירות פסיכולוגי משלים, בהיוועצות עם היועץ המשפטי של המשרד.

אישור המינהל הפדגוגי, ותיאום ואישור מרכז השלטון המקומי. 

חוזר מנכ"ל בנושא יושלם עד ינואר 2009.

8.  
המשרד מקצה לרשויות שדרות, חבל אשכול, מועצות אזוריות שער הנגב, חוף אשקלון ושדות נגב, 24.06 תקני פסיכולוגים חינוכיים.  

קיים קושי באיוש בחלק מהרשויות, במיוחד בשדרות.

בהחלטת ממשלה מספר 746 מיום 27.11.2006, הקצאה תקציבית למימון פסיכולוגים, תוקצבו 700 אלף ₪ לשנת  2008.   

המשרד מייעד את התקציב לתמריצים לפסיכולוגים, לנוכח הקשיים באיוש, שחיקה גבוהה וחשש מאיבוד כוח אדם קיים.

הצעה כוללת בנוגע לשדרות ולעוטף עזה, תוגש עד אוגוסט 2008, לאחר שיבדקו המרכיבים הבאים:

תמריצים לפסיכולוגים  - משמעות תקציבית, פרוצדורות, וכו'.

הרחבת פעילות הפסיכולוגים מחוץ למסגרת התקן על ידי תקציבים נוספים, לצורך הבטחת מערך טיפול פסיכולוגי מורחב מטעם השירות הפסיכולוגי.

9. 
עד סוף חודש מרץ 2008 יועבר למנכ"לית המשרד ולשרת החינוך, מסמך אודות מצבם של התלמידים בשדרות ובעוטף עזה, מצבו של הצוות החינוכי והצוות המקצועי, כולל הצרכים של השירות הפסיכולוגי במקום. המסמך יכלול המלצות לביצוע, כולל הצורך במתן תמריצים.
10. 
תוכנית החומש למגזר הערבי, עוברת דיון מחודש בנוגע למטרות ותקציבים במינהל הפדגוגי. בדיונים תיבחן הקצאה של מלגות לסטודנטים לפסיכולוגיה בתום התואר הראשון, לצורך עידוד לימודים לתואר שני. מקבלי המלגות יתחייבו לעבודה בשירות הפסיכולוגי החינוכי. תתבצע פנייה לאוניברסיטת חיפה, שהודיעה על ביטול התוכנית לפסיכולוגים ערבים. שתי הפעולות תתבצענה עד מאי 2008.

11. 
שתי קבוצות מומחים בלתי תלויות הגיעו למסקנה כי יש להפסיק את המחקר (תרגום, התאמה ותקנון של מבחן איטליגנציה (וכסלר) לאוכלוסייה הדוברת ערבית לגילאים 6-18). אחוזים ניכרים מתוך הנתונים נמצאו חשודים כלא תקינים. המומחים סברו שיש לבצע איסוף מחדש של כל הנתונים; הם הזהירו שאין מקום להיעזר בצוות החוקרים שתחת אחריותם התרחשו התקלות שהתגלו על ידי לשכת המדען הראשי, מהסיבות הבאות: בשל שיטת ההפעלה הלקויה והעדר פיקוח ראוי על צוותי הבוחנים, התאפשר לחלק מהבוחנים לבצע את העבודה בצורה לקויה. האמינות של צוות החוקרים נפגמה מאוד, וממילא תיפגם אמינותו של המבחן, במידה ויפותח על ידם. 

המשרד נערך לתקנון והתאמה של מבחן אינטליגנציה חדש, בשיתוף המדען הראשי  וראמ"ה (רשות ארצית להערכה ומחקר בחינוך). התקצוב מטופל אצל מנכ"לית המשרד. מועד קרוב לתיאום עם ראמ"ה, נקבע למאי 2008. 

שפ"י פועל עתה לתרגום ותיקנון מבחן אינטליגנציה עבור האוכלוסייה דוברת ערבית. 

התקנון הכולל צפוי להיות רב שנתי. בשלב זה לא ניתן להגדיר מועד לסיומו. 

12,13. שפ"י פועל לגיבוש נהלים להפעלת שירות פסיכולוגי משלים, בהיוועצות עם הלשכה המשפטית במשרד, ובתיאום עם מרכז השלטון המקומי.


נהלי הפעלת השפ"מ נועדו להבטיח אי קיום זליגה בין סל החובה לבין הסל המשלים, ולוודא הקפדה יתרה על כללי אתיקה מקצועית.


הנהלים יצרו הבחנה בין פעולות בתשלום ציבורי, לבין פעולות המותרות בתשלומי הורים. 

במהלך 2008 יפורסמו סל שירותים פסיכולוגיים חינוכיים ונהלים להפעלת שפ"מ. בעקבות מהלך זה, יתאפשר הידוק הפיקוח על הפעלת השפ"מ. לו"ז להשלמת התהליך –  ינואר 2009.  

 14. 
הפעלת מערכת התקן הממוחשבת החדשה, תאפשר התקשרות יעילה בין השירותים הפסיכולוגיים חינוכיים לבין מטה שפ"י. בספטמבר 2008 אמורה להיגנז מערכת המחשוב הקיימת, ותופעל המערכת החדשה. 

15. 
שינוי מתווה ותנאי העסקת פסיכולוגים מחוזיים ופסיכולוגים, במטה הארצי של שפ"י במשרד, הוגדר במסמך שהועבר על ידי המשרד לנציבות שירות המדינה בתחילת אפריל 2008. דיון בנושא יקבע על ידי הנציבות, בתיאום עם מינהל משאבי אנוש של המשרד.

מינויו של הפסיכולוג המחוזי לירושלים, נמצא בהליכי בירור, בין הלשכה המשפטית לבין נציבות שירות המדינה, לבדיקת אפשרות של ניגוד עניינים.

17. 
המשרד מתקצב פסיכולוגים לתלמידים בגילאי 5-15 שנים במערכת החינוך. 

כיום מקצה המשרד למשרד הבריאות  750 אלף ₪ למימון אבחונם של ילדים בעלי צרכים מיוחדים. התהליך מצריך גיבוש נהלים משותפים לשני המשרדים. יוקם צוות עבודה משותף, לצורך הסדרת תחומי האחריות לעריכת אבחונים פסיכולוגיים בגיל רך. הקמת הצוות תושלם עד יולי 2008.

משרד הבריאות

17. 
אבחונים לגיל הרך: אין עדיין הסדר מוסכם ארוך טווח. המשרד בדעה כי טובת הילדים דורשת שהאבחון הפסיכולוגי לילדים מתחת לגיל חינוך חובה, יעשה על ידי פסיכולוגים התפתחותיים במכונים להתפתחות הילד. בשנים 2006 ו- 2007, העביר משרד החינוך מדי שנה 750,000 ₪. הסכום אינו מכסה את העלויות שיש לקופות החולים לאבחון הפסיכולוגי של ילדים לוועדות ההשמה לחינוך המיוחד. לפי דיווח הקופות, העלות לפי התעריפים של אבחון זה (בסך כ-780 ₪ לאבחון), הייתה בשנת 2007 כ-1.2 מיליון ₪. המשרד דרש בשנים 2006 ו-2007  סכום של מיליון ₪ לשם העברתו לקופות החולים, וקיבל רק 750,000 ₪. סכום זה כיסה באופן חלקי את העלויות, והמשרד נאלץ להעביר לקופות תשלום לפי תעריף נמוך יותר (450 ₪ לבדיקה). המשרד יהיה מוכן להסדר לטווח ארוך, רק בתנאי שעלויות הקופות בנושא אבחון, תכוסינה במלואן.

אבחון פסיכולוגי של ילדים בגיל טרום בית ספר לצרכי השמה לחינוך המיוחד: מוסכם על משרדי החינוך והבריאות, בתמיכת משרד המשפטים, כי האבחון עד גיל 6 ייעשה על ידי הפסיכולוגים ההתפתחותיים המועסקים במכונים להתפתחות הילד, אולם על משרד החינוך לממן אבחונים אלו. מדובר באבחונים פסיכולוגים אשר מבוצעים רק לצרכי ההשמה, בעוד שהאבחונים הפסיכולוגים המבוצעים במערך ההתפתחותי, לצורכי האבחון והטיפול השוטף בילדים עם בעיות התפתחותיות, מתבצעים על ידי המכון להתפתחות הילד, ובמימון מערכת הבריאות במסגרת חוק בריאות ממלכתי. מדובר בכ-1300-1500 אבחונים פסיכולוגים לשנה, לצרכי השמה בלבד. ההסדר שהיה עם משרד החינוך בשנים 2006 ו-2007, בו העביר המשרד 750,000 ₪ בלבד, אינו מאפשר את המשך האבחון על ידי מערכת הבריאות, מהסיבה שאין ביטחון שהכסף יועבר למשרד הבריאות בהעדר הסכם מחייב, והן משום שהסכום נמוך מדי. 
המשרד מציע פתרון ארוך טווח, לפיו יתחייב משרד החינוך להעביר למשרד סכום של 1.2 מיליון ₪ לשנה, בתחילת השנה התקציבית. כסף זה יועבר לקופות החולים לפי מספר הילדים מתחת לגיל 6 שנים המבוטחים בכל קופה. הקופות יתחייבו לנצל הסכום להגדלת מספר משרות הפסיכולוגים ההתפתחותיים אצלן, כדי לקצר את זמן ההמתנה לאבחון הפסיכולוגי, העומד לעיתים על חודשים. 

המערך ההתפתחותי אינו עוסק באבחון פסיכולוגי לילדים מעל גיל 6 שנים, כך שילדים בגיל חינוך חובה יאובחנו ויטופלו על ידי משרד החינוך, כנהוג היום.

מכבי שירותי בריאות

17. 
לדעת מכבי, הקושי בהתארגנות משרדי הבריאות והחינוך בנושא האבחונים לצורך השמה בגיל הרך, נובע בעיקר מההחלטות כדלקמן:
· דרישת משרד החינוך על ביצוע אבחונים לילדים המוכרים למערכת התפתחות הילד. הילדים מוכרים לצוות רב מקצועי, הכולל רופא התפתחותי שטיפל ומכיר אותם. לדעת הקופה, דוחות אלה צריכים לספק, ואין מקום לביצוע אבחון פסיכולוגי במקרים שאינו תורם.
· ילדים השוהים במעונות-יום-שיקומיים - במעונות היום קיים צוות רב מקצועי המלווה אותם, מכיר אותם, וחוות דעתו מקיפה יותר מאבחון חד פעמי.
· ביצוע אבחון במקרה של אבחנה ברורה, כשאין צורך באבחון פסיכולוגי מיוחד, וביצוע אבחונים לילדים שלא ניתן לערוך להם מבחנים, בשל מוגבלותם.
· בזמנו קיבלה הכנסת החלטה, שאחריות ביצוע האבחונים מוטלת על משרד החינוך. המשרד החליט לקנות שירות זה ממשרד הבריאות, שרוכש השירות מקופות החולים. עד היום, שנתיים לאחר קבלת ההחלטה, טרם התקבל תשלום מלא ומותאם עבור ביצוע האבחונים שנעשו בקופה.

· יש לעגן את נושא התשלום לפי תעריף משרד הבריאות, שעומד היום על 776 ₪, ולחייבו לשלם לקופות החולים את מלוא התשלום על ביצוע האבחונים.

· לוחות זמנים – יש לתאם לוחות זמנים לוועדות ההשמה, בתיאום ובהתחשבות בלוחות הזמנים ובעומסים במערך התפתחות הילד, שהסכים לבצע האבחונים.

הקופה ממליצה על הקמת צוות עבודה משותף למשרדי החינוך והבריאות ונציגי קופות החולים, לגיבוש אופן האבחונים, לוחות זמנים ותשלום, שיתאים לכל השותפים.

הכנת תכניות לימודים

הגוף המבוקר: משרד החינוך

א. 
ממצאי הביקורת

1. 
תפקידה של ועדת התכנית הוא לפתח תכנית לימודים. נמצא כי לא נקבעו נהלים בעניין דרכי עבודתה של הוועדה, בין השאר, בעניינים האלה: תדירות כינוסה, לוח זמנים להכנת תכנית לימודים והדרכים ליישוב חילוקי דעות בין חברי הוועדה, אם יתגלעו.

2. 
פיתוח תכניות לימודים אמור להימשך, להערכת גורמים מקצועיים במשרד, כשנתיים עד שלוש שנים. נמצא כי פיתוח תכניות נמשך הרבה יותר זמן, אף עד תשע שנים. בשל כך תלמידים אינם לומדים לפי תכנית לימודים עדכנית ומיטבית.

3. 
על אף אופייה הרב-שנתי של עבודת האגף אין לו תכנית עבודה רב-שנתית שקובעת לוחות זמנים לפיתוח תכניות ואומדני עלויות.

4. 
יש תכניות לימוד ישנות רבות שאנשי המקצוע סבורים שיש לעדכנן או לכתוב אחרות במקומן. 

5. 
מעקב מסודר ושיטתי מתבצע אחר מעט מאוד תכניות לימודים. מעקב כזה אמור להוות תשומה חשובה בהליך קבלת ההחלטות בעניין פיתוחן של תכניות לימודים.

6. 
המשרד מקצץ את שעות הלימוד ואינו מעדכן את תכניות הלימודים על פי הצורך. בשל כך התלמידים אינם לומדים את החומר הנדרש, בתי הספר מתקשים להכין מערכת שעות ראויה, והמורים והמנהלים חייבים להחליט בעצמם אילו חומרים ילמדו התלמידים. 

7. 
בחטיבה העליונה בחינות הבגרות הן הדרך להעריך את תוצאות הלמידה, ואת השאלות לבחינות יש להתאים לתכנית הלימודים הרשמית במקצוע. נמצאו מקצועות שבהם אין תכניות לימודים, כמו תורה שבעל פה לזרם הממלכתי דתי, או מקצועות שהתכניות שלהם ישנות מאוד, כמו מתמטיקה. כתוצאה מכך תלמידי החטיבה העליונה נאלצים ללמוד על פי הנושאים שבבחינות הבגרות בלבד. ואולם, לימוד לפי נושאים שבהם נבחנים בבחינות הבגרות במקום לפי תכנית לימודים רשמית איננה בנייה שיטתית של ידע ודרך ראויה ללמד.

8. 
המשרד לא קבע נהלים מתאימים שיאפשרו לו לעדכן במהירות תכניות לימודים בתחומי דעת שחלים בהם שינויים תכופים. דוגמה בולטת לכך היא מקצוע מדעי המחשב, שתכנית הלימודים שלו הוכנה לאחרונה ב-1999.

9. 
לא פותחו תכניות לימוד לכל תחומי הדעת והמקצועות שהמשרד אחראי להם, כמו מדע וטכנולוגיה בחברה לחטיבה העליונה, חגי ישראל וכל הקשור לילדים מחוננים. 

10. 
מסגרת לתכנית לימודים לחינוך הקדם-יסודי הוכנה בשנת 1995. רק בנובמבר 2005 הקים המשרד ועדה להכנת תכנית לימודים חדשה.

11. 
הפיתוח של תכנית לימודים לבית הספר היסודי נמשך שמונה שנים והסתיים ב-2006. הצורך להכין תכנית לימודים חדשה התעורר לאחר שהתכנית הקודמת, שהוכנה בשנת 1988, לא עמדה בדרישות של מערכת החינוך. 

12. 
פיתוח תכניות לימוד לחטיבת הביניים החל בשנת 2000. כתיבת התכנית לכיתה ז' הסתיימה אולם טרם אושרה. הכנת התכנית לכיתות ח' ו-ט' טרם הסתיימה. התלמידים לומדים על פי תכנית לימודים מ-1990 ועל פי עדכונים שהמפקחת המרכזית של המקצוע במשרד מוסיפה לתכנית. 

13. 
בשלושים השנים האחרונות לא אכף המשרד את ההוראה בחטיבת הביניים רק על פי ספרי לימוד שאושרו על ידו, והוא החליט שלא לעשות זאת עד שתופעל תכנית הלימודים החדשה.

14. 
המשרד אינו אוסף מידע על ספרי הלימוד בחטיבת הביניים. אולם האגף והמפקחת המרכזת של המתמטיקה מעריכים שמרבית בתי הספר משתמשים בספרי לימוד שלדבריהם "הם בעיקר ספרי תרגול ומעט לימוד". לדעתם "מדובר באוספי תרגילים שהחלק הדידקטי בהם מצומצם מאוד".

15. 
המתמטיקה היא אחד ממקצועות החובה שיש ללמוד כדי לקבל תעודת בגרות. תכנית הלימודים לחטיבה העליונה נכתבה ב-1975. בשלושת העשורים האחרונים ניסו כמה ועדות להכין תכנית לימודים שלמה במתמטיקה, אולם הן לא השלימו את עבודתן עקב השינויים התדירים שעשתה הנהלת המשרד במבנה בחינות הבגרות. כתוצאה מכך תלמידי החטיבה העליונה לומדים לפי תכנית שהוכנה ב-1975 ועל פי עדכונים ושינויים שהמפקחת המרכזת של המתמטיקה מוסיפה לבחינות הבגרות. 

16. 
בשנת 2002 נכנסה לתוקף שיטת הצבירה, שלפיה בבחינה במתמטיקה יש שבעה שאלונים ועל התלמיד להיבחן בשלושה מהם, לפי הרמה שבה למד. לדברי יו"ר ועדת המקצוע, שיטה זו מביאה לכך "במקום לראות את המתמטיקה כמכלול הקשור קשר אמיץ להבנת העולם שמסביבנו, היא נלמדת כמספר נושאים נפרדים העומדים כל אחד בפני עצמו ואינו קשור לא לנושאים האחרים וגם הקשר למציאות סביב הוא רופף".

17. 
מבנה הבחינות הנקבע על פי שיטת הצבירה מכתיב את סוג הספרים הנפוצים בקרב התלמידים, ואת מקומם של ספרי הלימוד לפי נושאים תפסו ספרי שאלות לבגרות, דרך השגויה מבחינה דידקטית. 

18. 
במשך שנים חתר המשרד להגדיל את אחוז הזכאים לתעודת בגרות. הדבר בא לידי ביטוי בין היתר בהקלות הרבות שניתנו לתלמידים בבחינות הבגרות כמו שיטת הצבירה, המיקוד, מאגר השאלות לבחינות ועוד. אנשי המקצוע במשרד ומחוצה לו סבורים שבשל שיטות אלה הידע של התלמידים הולך ופוחת. 

19. 
למרות ששליש מהנבחנים בבחינות הבגרות מתמחים במקצועות המדע הבסיסיים - פיזיקה כימיה וביולוגיה - אפילו מחצית מתכניות הלימוד במקצועות אלה לא הושלמה.

20. 
בשנת הלימודים התשנ"ז (1997-1996) פרסם האגף מהדורת ניסוי לתכנית לימודים בנושא "מדעים וטכנולוגיה בחברה" שנועדה לתלמידים שאינם לומדים את אחד ממקצועות המדע הבסיסיים. מאז טרם פותחה תכנית לימודים למקצוע זה, ומעט מאוד תלמידים לומדים אותו.

21. 
מרבית בוגרי החטיבה העליונה מסיימים את לימודיהם בלי לרכוש השכלה מדעית כלל בעת לימודיהם בחטיבה העליונה.

22. 
נוכח החשיבות הרבה שיש לחומרי הלמידה על רמת הידע של התלמידים על המשרד לבחון ביסודיות יעילותם של אלה בבתי הספר היסודיים, בחטיבות הביניים ובחטיבה העליונה. עליו למצוא דרכים שיבטיחו שהגישות השונות הן של מתמטיקאים והן של אנשי החינוך במתמטיקה יבואו לידי ביטוי בחומרי הלמידה ולוודא שאלה יהיו ראויים מבחינה דידקטית ויביאו לבנייה שיטתית של הידע המתמטי.

ב. 
תגובות המבוקר

משרד החינוך

1. 
גיבוש נהלים לפעילותה של ועדת התכנית, שיכלול מתן מענה למגוון של תכניות, נמצא בהכנה על ידי הנהלת האגף, בשיתוף יו"ר המזכירות הפדגוגית, ויושלם עד סוף 2008. 
8. 
יו"ר המזכירות הפדגוגית תמנה צוות, שיבדוק את הסוגיה של מקצועות בהם נדרש עדכון מהיר של תכנית לימודים, ותגבש המלצות בנדון. הצוות ימסור את מסקנותיו עד סוף 2008. 

9. 
בשנת 2007 מונתה ועדת מקצוע במינהל לחינוך דתי בנושא תורה שבעל-פה. ועדה זו שוקדת על הכנת מתווה חדש לתכנית לימודים בתחום. עם סיום המתווה, תחל כתיבת תכנית הלימודים החדשה. מחקר הערכה לקראת פיתוח תכנית הלימודים החדשה, פורסם בתשס"ז. 

חגי ישראל אינו מקצוע העומד בפני עצמו, ואין מקום לתכנית לימודים סטנדרטית. בחודשים פברואר-מארס 2008, הוחל בגיבוש הנחיות לבתי הספר היסודי ולחטיבות הביניים, בנושא תרבות ישראל, כולל נושא החגים.

האחריות על גיבוש המדיניות, באשר לתלמידים מחוננים, מצויה בידי האגף לתלמידים מחוננים ומצטיינים, בליווי ועדת היגוי מקצועית-ציבורית. מדיניות זו גורסת, שאין לכתוב תכניות לימודיות ייחודיות לתלמידים מחוננים, אלא יש לנהוג על פי עקרונות מנחים, המתייחסים למגוון של מטרות לימודיות ופדגוגיות, המותאמות לאוכלוסיית היעד, ומבוססות על תכניות לימודים קיימות. 
10. 
פיתוח התכנית החדשה במתמטיקה לחטיבת הביניים, נמצא בשלבי סיום. פיתוח התוכנית יסתיים בסוף 2008.
פיתוח תכנית הלימודים למתמטיקה בחטיבה העליונה, מותנה בהבהרת נקודת הסיום, אליה תגיע התכנית של חטיבת הביניים. בחודשים אפריל-מאי 2008, תתחיל ועדת המקצוע בהכנת המתווה לחטיבה העליונה. לפיכך, יוכל האגף לתכניות לימודים, להתחיל בכתיבת תכנית הלימודים לחטיבה העליונה, לקראת סוף  שנת 2008. 
16. 
כדי למצוא פתרון לבעיות ריבוי השאלונים, נבנה מודל חדש לבחינת הבגרות ברמה של 3 יחידות לימוד. רמת שלוש יחידות הופרדה מארבע יחידות, ונבנה לרמה זו שאלון ג' מיוחד לשלוש יחידות. על פי בקשת המורים, מבנה הבחינה נשאר במתכונת של שלושה שאלונים, כדי להקל על התלמידים החלשים, שההיבחנות במנות קטנות מסייעת להם. המבנה הפנימי של המבחן שונה, באופן שיאפשר הוראה רציפה והבניית מושגים בסדר ראוי, וכן השתנה אופן שקלול הציון בין שלושת השאלונים. בשנת תשס"ח החל הפיילוט במבנה זה, ואליו הצטרפו כ-80 בתי ספר. הצבירה לקראת ארבע יחידות, תהיה בזקיפת 10% מהציון לרמה הבאה.

ברמה של ארבע וחמש יחידות, המשרד בונה מודל חדש, לבחינה והיבחנות בשני שאלונים בלבד בכל רמה. בשלב זה נערכות קבוצות מיקוד של מורים ברחבי הארץ, להערכת המבנה החדש ולשיפורו. לקראת שנת הלימודים תשס"ט, יציע המשרד מבנה זה כפיילוט.

19.
התכניות בפיזיקה לחמש יחידות לימוד הושלמה בשנת 2006, ועלתה לאתר האגף. במקביל, פותחו חמרי למידה מתאימים. לאחר קבלת הערות המורים, הוכנסו תיקונים, ובימים אלה הוגשה התכנית לאישורה של יו"ר המזכירות הפדגוגית.  

התכנית ל-3 יחידות לימוד הושלמה, ונמצאת בהכנסת תיקונים על פי הערות יו"ר המזכירות הפדגוגית. התכנית תפורסם באתר האגף לקראת ספטמבר 2008.  

הכנת התכנית בכימיה הושלמה ביולי 2004. עם השלמתה נדרש האגף למזגה עם התכנית בכימיה טכנולוגית, שפותחה במינהל מדע וטכנולוגיה, עבור לומדי ביוטכנולוגיה. מיזוג שתי התכניות הסתיים בדצמבר 2005. במקביל פותחו חומרי למידה עדכניים, ונערכו השתלמויות למורים.

תכנית הלימודים בביולוגיה לחטיבה עליונה,  פורסמה ב-2003,  והועלתה לאתר האגף. ב-2004. לאחר השלמתה, התבקש האגף למזגה עם תכנית מדעי החיים והחקלאות (שהופעלה עד אז כתכנית מקבילה בחינוך ההתיישבותי). מיזוג התכניות הושלם בסוף 2006, ומסמך התכנית פורסם במהדורת ניסוי ב-2007 ונשלח לכל בתי הספר. השלמת התיקונים תסתיים עד מאי  2008. במסגרת פעילות המרכז להוראת המדעים פותחו רבים  מחומרי הלימוד הנדרשים על פי תכנית זו .

20. 
ועדת התכנית בנושא "מדע וטכנולוגיה בחברה", תחל בעבודתה במהלך חודש אפריל 2008, לאחר שיתקבל מתווה כנדרש מוועדת מקצוע. הוועדה תפעל בקצב מואץ, ותשלים עבודתה עד מאי 2010.
21. 
המשרד מודע לעובדה לפיה מרבית בוגרי החטיבה העליונה מסיימים את לימודיהם ללא רכישת השכלה מדעית בעת לימודיהם בחטיבה העליונה. הנהלת המשרד בודקת כיצד ניתן, במגבלות התקציביות הקיימות, להגדיל את שיעור לומדי המדעים בחטיבה העליונה. יו"ר המזכירות הפדגוגית תגבש חוות דעת בנדון, עד לסוף שנת 2008.  

הוראת אנגלית בבית הספר

הגוף המבוקר: משרד החינוך

א. 
ממצאי הביקורת

1. 
הציון הממוצע של כמחצית התלמידים שנבחנו בבחינות מדדי יעילות וצמיחה בית ספרית (המיצ"ב) באנגלית בכיתות ח' במגזר הלא-יהודי בשנת הלימודים התשס"ו (2006-2005) ושל רוב התלמידים במגזר הבדואי היה 55 או פחות; שיעור התלמידים שקיבלו ציון 86 או יותר בקרב בתי הספר הממלכתיים היה גבוה במידה ניכרת משיעורם בקרב בתי הספר הממ"ד, ושיעור התלמידים שציונם היה 55 או פחות בקרב בתי הספר הממ"ד היה גבוה במידה ניכרת משיעורם בקרב בתי הספר הממלכתיים. 

2. 
מבדיקות שעשה המשרד עולה, בין השאר, כי הירידה בציונים של תלמידי כיתות ח' במגזר הלא-יהודי בשנת הלימודים התשס"ד (2004-2003) לעומת שנת הלימודים התשס"ב (2002-2001) הייתה גדולה מזו שחלה במגזר היהודי; כי הציון הממוצע של התלמידים בבתי הספר הממ"ד היה נמוך מזה של התלמידים בבתי הספר הממלכתיים; וכי בין השנים התשס"ג (2003-2002) והתשס"ה (2005-2004) גדל הפער בין בתי הספר שהישגי תלמידיהם גבוהים ובין בתי הספר שהישגי תלמידיהם נמוכים. 

3. 
באוקטובר 2004 דיווחה הסמנכ"לית ומנהלת המינהל הפדגוגי, למנכ"לית המשרד לשעבר, על ישיבה שהתקיימה במשרד בנושא תוצאותיהם של תלמידי כיתות ח' בבחינות המיצ"ב באנגלית בשנת הלימודים התשס"ד. בעקבות זאת גיבשה המפמ"רית, מסמך ובו סקירה מפורטת של הגורמים האפשריים לירידה בהישגי כיתות ח' בבחינות המיצ"ב באנגלית, וכן תכניות עבודה לשיפור ההישגים באנגלית שהכינו המחוזות של המשרד במנהל מחוז ירושלים ואמות מידה להצלחתן. נמצא שחלק מהתכניות של המחוזות שהגישה המפמ"רית לא היו ממוקדות דיין ולא נקבעו בהן מדדים כמותיים לבחינת מידת הצלחתן של התכניות אלא רק מדדים כלליים. עוד נמצא כי אין במשרד מסמכים המלמדים על כך שהתכניות האלה נדונו במזכירות פדגוגית במשרד החינוך או בהנהלת המשרד ושיישומן אושר. 

4. 
נמצא שיש במשרד גישות שונות באשר לשימוש בממצאי המיצ"ב ובעניין השימוש שהמפקחים רשאים לעשות בהם לשם הערכת התפקוד של בתי הספר. חלק מהמפקחים המחוזיים יכלו לעשות שימוש בכלי ניהולי זה ברמה בית-ספרית, אך ממקצתם נמנעה אפשרות זו, כי המשרד לא העביר להם את ממצאי בחינות המיצ"ב.

5. 
בדיונים בנושא הישגי התלמידים באנגלית בבחינות המיצ"ב שבהם השתתפו חברי הנהלת המשרד וכן בעלי תפקידים רבים במשרד, לא השתתף נציג המינהל לחינוך דתי. המינהל התעלם מתוצאות בחינות המיצ"ב באנגלית, ועקב כך לא היה באפשרותו לעמוד בעוד מועד על ליקויים בתהליך הלמידה ועל הדרכים לתיקונם.

6. 
המשרד לא בדק ביסודיות מה הם הגורמים להישגים הנמוכים של כיתות ח' בבתי ספר הממ"ד לעומת הישגי בתי הספר הממלכתיים. המפקחים המחוזיים במנהלת חינוך ירושלים ובמחוזות חיפה, תל אביב והדרום ציינו שאף שבתי הספר הממ"ד מייחסים חשיבות רבה ללימודי אנגלית, הם נותנים עדיפות ללימודי קודש. לכן בחלק מבתי הספר העל-יסודיים שעות הלימוד שלפני הצהריים שהן שעות איכותיות יותר מיועדות בעיקר ללימודי קודש ואילו לימודי אנגלית מתקיימים בשעות מאוחרות יותר שבהן התלמידים כבר עייפים. מנתוני הלשכה המרכזית לסטטיסטיקה עולה שבבתי הספר היסודיים ובחטיבות הביניים הממ"ד היה שיעור מורי האנגלית שהוכשרו ללמד אנגלית במכללות נמוך במידה ניכרת לעומת שיעורם בבית הספר הממלכתיים. 

7. 
המשרד העסיק מדריכות בתפקידי פיקוח, אף שתפקיד המדריך שונה במהותו מתפקיד המפקח, ואף שהדבר אינו מתיישב עם חוזר המנכ"ל ועם עמדותיהם של היועצת המשפטית של המשרד ושל סמנכ"ל בכיר במשרד. 

8. 
נמצא שבשנת הלימודים התשס"ז (2007-2006) היו הבדלים ניכרים במספר בתי הספר שבתחום אחריותם של המפקחים המחוזיים המופקדים על הוראת אנגלית. אחד התפקידים המוטלים על מפקח הוא לבקר בבית הספר. נמצא שאחדים מהמפקחים המחוזיים ביקרו רק בחלק מבתי הספר שבאחריותם בשנת הלימודים התשס"ז.

9. 
ממרס 2006 ואילך הציגה המפקחת מרכזת ארבע פעמים לפני גורמים שונים במטה המשרד נתונים על המחסור במורים לאנגלית באותה שנה, בהתבסס על דיווחי מחוזות המשרד ומנח"י. ההבדלים בין הנתונים שמסרה בכל אחת מהפעמים היו ניכרים, והם מעוררים ספק באשר לנכונות הנתונים. בשל המחסור במורים לאנגלית, החליט המשרד להשקיע מאמצים בגיוס מוגבר של מורים, אולם בפועל לא גייס די מורים. 

10. 
הציון המזערי בבחינת הבגרות באנגלית שדרש המשרד מהמועמדים ללימודי הוראת אנגלית במכללות היה נמוך מהציון הממוצע של כלל הנבחנים בבחינת הבגרות באנגלית ברמה של ארבע יחידות לימוד. 

11. 
המפקחים המחוזיים בכל המחוזות למעט מחוז המרכז ומנח"י מסרו למשרד מבקר המדינה, שהם נאלצו לשבץ בכיתות מורים שלדעתם אינם מתאימים להוראת אנגלית. 

12. 
משרד מבקר המדינה העלה שהיה עודף היצע של מורים לאנגלית במגזר הערבי בשנת הלימודים התשס"ז, בעיקר במחוז הצפון, וכי בבתי ספר במגזר היהודי במחוז זה היו חסרים מורים לאנגלית באותה שנה. אף על פי כן לא עודד המשרד מורים ערבים לעבוד במגזר היהודי.

13. 
ככלל היקף המשרה של מורים לאנגלית קטן מזה של שאר המורים בבתי הספר היסודיים ובחטיבות הביניים. לא נמצא שהמשרד, לרבות אגף כוח אדם בהוראה, בחן מה הסיבות לכך וכיצד ניתן לפעול להגדלת היקף משרתם. 

14. 
תלמידים שהם דוברי אנגלית על פי הגדרת המשרד זקוקים לתכנית לימודים מיוחדת המותאמת לרמתם, שכן הם, להבדיל מתלמידים אחרים, לומדים אנגלית כשפת אם ולא כשפה זרה. המשרד סבור כי יש ללמד תלמידים דוברי אנגלית בנפרד משאר הכיתה, וכי צירוף שתי הקבוצות עלול ליצור קשיים דידקטיים ובעיות משמעת. אולם, המשרד לא הסדיר את הנושא על כל היבטיו: חלק מהתלמידים דוברי האנגלית למדו אנגלית עם תלמידים שאינם דוברים אנגלית; למשרד לא היה מידע מרוכז ומהימן על מספר הכיתות לדוברי אנגלית, על הרכבן, ועל אופן הפעלתן. 

15. 
משרד מבקר המדינה מעיר למשרד החינוך שעליו לפעול לשיפור ההישגים באנגלית. בין היתר עליו למצוא את האיזון בין לימודי קודש לבין לימודי אנגלית ברמה נאותה בבתי ספר ממ"ד. עוד עליו לוודא שתוצאות בחינות המיצ"ב יופצו באופן מבוקר בקרב כל העובדים שאמורים להשתמש בהן, כפי שמתחייב מהמטרות המוצהרות של בחינות המיצ"ב, כדי שייעשה בהן שימוש, בין היתר לשם פיקוח על בתי הספר. 

16. 
על המשרד לאסוף מידע מבוסס על מספר המורים לאנגלית הנחוצים לבתי הספר ועל מספרם בפועל, כדי לבדוק מה הוא היקף המחסור. עוד על המשרד לבחון דרכים להכשיר מורים לאנגלית לפי צורכי בתי הספר, ובד בבד לשמור על תנאי קבלה הולמים לחוגים להוראת אנגלית, כדי להכשיר מורים בעלי רמה נאותה. עליו לבחון את האפשרות לשלב מורים ערבים לאנגלית בבתי ספר במגזר היהודי, כאשר המורים ובתי הספר מעוניינים בכך, וכן לבחון את מערך הפיקוח המחוזי בתחום הוראת האנגלית.

ב. 
תגובות המבוקר

משרד החינוך

1,2. 
משנת הלימודים תשס"ח, חלוקת ימי ההדרכה למחוזות, נעשתה על ידי המפמ"רים. באנגלית, החלוקה נעשתה לפי מספר המורים שכל מפקח אחראי עליהם. כתוצאה מכך, המפקחים על הוראת האנגלית במגזר הערבי, קיבלו יותר ימי הדרכה מאשר בעבר. לדוגמה, אחת המפקחות על הוראת האנגלית שבמגזר הערבי, קיבלה שבעה ימי הדרכה, לעומת אחד או שני ימי הדרכה בעבר.


פותחה השתלמות מיוחדת למורים המלמדים בחטיבות הביניים. קורס זה מקנה למורים כלים לעזור לתלמידיהם לשפר את הישגיהם באנגלית. בשנה"ל תשס"ז נפתחו כ-35 קורסים, ובתשס"ח נפתחו 18 קורסים (חלקם מקוונים).


במשך השנים, המפקחים על הוראת האנגלית מלווים את בתי הספר החלשים, ומשדלים לתת מענה בעזרה למורים. בשנים הקודמות קוצצו ימי הדרכה ושעות לימוד.


החל משנה"ל תשס"ז, המפקחים על הוראת האנגלית, התחילו לבדוק כל שנה מספר חטיבות ביניים באופן מעמיק. מטרת הבדיקה היא לבדוק באיזו מידה המורים לאנגלית מיישמים את תוכנית הלימודים. בדיקה זו התחילה לאור ההצלחה בבדיקה דומה בבתי הספר התיכוניים, שנעשתה בשנת 2005.


ביום 21 בינואר 2008 התקיימה ישיבה בנושא ההישגים בחינוך הערבי והבדואי, בה נמסרו המלצות הפיקוח על הוראת האנגלית, כפי שצוינו לעיל.


נבנו השתלמויות והופץ חומר מקצועי, במטרה לעזור למורים לקדם את תלמידיהם בתחומים שזיהינו כבעיתיים.


בידי המפקחים מצויים כלים נוספים המאפשרים להם להיות מעורים במצב בתי-הספר, פרט לתוצאות בחינות המיצ"ב, כגון: מבחנים דיאגנוסטיים, תיק אנגלית, וישיבות עם צוות המורים לאנגלית.


המשרד יקיים דיון מעמיק על יישום ההמלצות של הפיקוח על הוראת האנגלית (מ-31 באוקטובר 2004). המשרד יגבש תוכנית עבודה והקצאת משאבים לצמצום הפערים בבחינות המיצ"ב בכיתה ח' בבתי הספר במגזר הלא-יהודי, בבתי הספר הממ"ד, ובבתי הספר הנכללים במדד חברתי כלכלי נמוך לשנה"ל תשס"ט. סיום כתיבת התוכנית מתוכנן עד סוף שנת 2008.


כל המפקחים הגישו דו"ח מחוזי על תוצאות בחינת המיצ"ב בכיתה ח', ניתוח התוצאות, הסקת מסקנות ותוכנית העבודה לשיפור ההישגים לשנת הלימודים תשס"ה-תשס"ו, שכלל: מטרות, דרכי פעולה, משאבים/כוח אדם/אחריות, ואמות מידה להצלחה. מיפוי זה נתן למפקחים את היכולת לזהות בעיות ולתכנן דרכי פעולה לפתרונן.


בחינת המיצ"ב היא אחד הכלים למדידת התקדמות התלמידים. ישנם כלים נוספים למדידה, כגון מטלות ביצוע, מבחנים דיאגנוסטיים, ומעקב לאחר קריאת ספרים באנגלית.


דו"ח המיצ"ב נועד למנהל בית הספר וצוותו, ואמנם בשנים הראשונות להפעלת המיצ"ב הועבר הדו"ח למנהלים בלבד. בשנים הבאות יועברו הנתונים גם למנהלי המחוזות, ואלה יפעלו עם הנתונים למול בתי הספר שבאחריותם. 


בעקבות הדו"ח, מנהל מינהל החינוך הדתי, והמפקח הארצי על החינוך העל-יסודי במינהל החינוך הדתי, יוזמנו לדיון אצל המפקחת המרכזת למקצוע האנגלית, בו תוצג בעיית לימודי אנגלית בבתי הספר הממ"ד, ויגובשו דרכי פעולה, הכוונה ולהציע מדיניות והמלצות בנוגע ללימודי אנגלית בבתי הספר הממ"ד, עד לסוף שנה"ל תשס"ח.


המספרים שמסרה המפמר"ית על מחסור מורים באנגלית, משתנים בהתאם למתרחש בשדה. השינויים הינם יומיומיים ואינם בהכרח מעידים על אי דיוקים. הסיבות להבדלים במספרים נובעות מסיבות כגון: עזיבת מורים באמצע השנה בגלל משכורת נמוכה, בעיות משמעת, פרישה באמצע השנה, חופשת לידה, בעיות רפואיות ועוד. 


המשרד יגבש מדיניות לסוגיית שיבוץ מורים ערביים בבתי הספר היהודים, עד סוף שנת 2008.


המשרד יתן מענה לבעיה עד תחילת שנה"ל תשס"ט.

3.
כל המפקחים הגישו דו"ח מחוזי על תוצאות בחינת המיצ"ב בכתות ח', כולל ניתוח התוצאות, הסקת מסקנות ותוכנית העבודה לשיפור ההישגים לשנת הלימודים תשס"ה-תשס"ו. הדו"ח כלל מטרות, דרכי פעולה, משאבים, כוח אדם, אחריות ואמות מידה להצלחה. מיפוי זה איפשר למפקחים יכולת לזהות בעיות ולתכנן דרכי פעולה.  

4. 
משנת הלימודים תשס"ט יועברו הנתונים גם למנהלי המחוזות, שישתמשו בנתונים מול בתי הספר שבאחריותם.

5,6. 
בעקבות הביקורת, מנהל המינהל החינוך הדתי והמפקח הארצי על החינוך העל-יסודי במינהל החינוך הדתי, יוזמנו אל המפקחת המרכזת את מקצוע האנגלית, לדיון בבעיית לימודי האנגלית בבתי הספר הממלכתיים דתיים. הנהלת המשרד תקבע מדיניות והמלצות בנוגע ללימוד האנגלית בבתי ספר ממלכתיים-דתיים, עד לסוף שנת הלימודים תשס"ח. 

9. 
האגף להכשרת עובדי הוראה, הציע להנהלת המשרד ולמנהל כוח אדם בהוראה והמפמ"ר לאנגלית, מספר דרכים להגברת גיוס מועמדים, כדלקמן:
מתן הלוואות מותנות מוגדלות ומענקים לסטודנטים, יבוצע לקראת שנת הלימודים תשס"ט. 


פתיחת תוכנית הכשרה מיוחדת וקצרה לאנשים ששפת האם שלהם היא אנגלית, והם בעלי תואר ראשון כלשהו.


מסלול הכשרה מיוחד לעולים מארצות דוברות אנגלית, חסרי תואר אקדמי, בשיתוף עם עמותת "נפש בנפש", יבוצע בקיץ תשס"ח.


הסבה להוראת אנגלית של מורים דוברי אנגלית, שאינם מלמדים כיום אנגלית בבתי הספר.


סוגיית המחסור במורים לאנגלית נמצאת על סדר היום. המשרד טרם הצליח לפתור אותה באופן מלא. המשרד מעריך שהסיבה המרכזית נעוצה בעובדה שדוברי אנגלית מבוקשים מאוד במשק הישראלי, ותנאי ההעסקה המוצעים להם הינם אטרקטיביים יותר מאלה שמערכת החינוך יכולה להציע להם.


המשרד מגבש דרכים ורעיונות לגיוס מורים לאנגלית, כגון: העדפה בסיוע לשכר לימוד לסטודנטים שייכנסו למסלולי הכשרה להוראת אנגלית במיכללות.


בדיקת אפשרות לאיתור ולגיוס מועמדים מקרב קהילות יהודיות דוברי אנגלית. לעניין זה כבר נוצר קשר עם ארגון "נפש בנפש".


הסבה מקצועית של אקדמאים והכשרתם להוראת האנגלית.


לו"ז לסיום – במהלך אוגוסט 2008.

10. 
בבדיקה שערך האגף להכשרת עובדי הוראה בשנת 2006 במכללות לחינוך, התברר כי תנאי הקבלה מאפשרים למכללות לקבל סטודנטים בעלי ממוצע בגרות של 75, שנבחנו בארבע יחידות לימוד, אך למעשה רוב המכללות העלו את הרף לציון 80 לפחות, ובנוסף נדרש ציון משולב בגרות-פסיכומטרי מינימלי העומד על 500 נקודות. אולם, לאור ממצאי הביקורת, נבדקות באגף להכשרת עובדי הוראה מספר אפשרויות למיון קפדני יותר של המתקבלים להתמחות בהוראת אנגלית, כמו גם שינויים בתוכנית הלימודים בתחום. להלן כיווני הבדיקה:


העלאת רף הקבלה הנדרש בציון הבגרות באנגלית וברכיב האנגלית שבמבחן הפסיכומטרי. 


קביעת חובת לימודי מכינה, לשיפור השפה המדוברת והכתובה.


הפיכת ההכשרה להוראת אנגלית ללימודים חד-חוגיים, במסגרת מתווה ההכשרה החדש, דבר שירחיב את היקף הלימודים הדיסציפלינאריים.


הנושאים הנ"ל מחייבים תיאום עם המועצה להשכלה גבוהה. לו"ז לסיום התהליך – סוף אוגוסט 2008.

11. 
האגף להכשרת עובדי הוראה מציע מספר דרכים להתמודד עם חלק מהבעיות: בניית תכניות הסמכה למורים המלמדים אנגלית חסרי תעודת הוראה בתחום.


בניית מערך השתלמויות במכללות לחינוך, עבור מורים המלמדים אנגלית וזקוקים לשיפור במיומנויות השפה (באחריות המינהל להכשרה ולהשתלמות והדרכת עובדי הוראה).


ליווי של מורים חונכים לפרחי הוראה, ששובצו לעבודה טרם סיום לימודיהם.

12. 
המשרד יגבש עד סוף שנת 2008, מדיניות בנוגע לסוגיית שיבוץ מורים ערבים בבתי הספר היהודים.

13. 
התופעה של היקפי מישרות נמוכים בקרב המורים לאנגלית, תיבדק במסגרת המפורט בסעיף 16 להלן.


14. 
המשרד ייתן מענה לבעיית התלמידים דוברי אנגלית, עד תחילת שנת הלימודים תשס"ט.

16. 
המשרד יגבש דרכים לשיפור מסד הנתונים לגבי המורים לאנגלית. לוח זמנים לסיום – יולי 2008.  

הערכת תארים אקדמיים מחו"ל

הגופים המבוקרים: משרד החינוך; משרד האוצר; משרד המשפטים; נציבות שירות המדינה

א. 
ממצאי הביקורת

1. 
היות ולדעת המשרד שקילת התואר דורשת התמחות שלא בהכרח מאפיינת את ליבת העבודה שלו, והיות שלהערכת הנהלת המשרד עבודת הגף להערכת תארים לא עולה בקנה אחד עם תפקידי המשרד, ניסה המשרד להוציא את הסמכות לשקילת התארים מתחום אחריותו. בין היתר הציע להעבירה לידי המועצה להשכלה גבוהה או למשרד ממשלתי אחר.

ביולי 2002 החליטה הממשלה "להעביר עד ליום 31.12.02 את פעילות הגף להערכת תארים ממשרד החינוך למשרד [אחר] או ליחידה ממשלתית שיקבעו שרת החינוך ושר האוצר". הממשלה סייגה את החלטתה בכך ש"יישום ההחלטה הנ"ל כפוף לבדיקה משפטית". דיונים בין משרדי החינוך ומשרד האוצר לא הבשילו לכדי מסמך מסכם הכולל חוות דעת משפטית וחלופות שונות למיקומו הראוי של הגף; שני השרים לא החליטו באיזה משרד או יחידה ממשלתית ימוקם הגף.

2. 
על פי נוהלי הגף, ההליך מהגשת הבקשה לשקילת תואר ועד קבלת החלטה ומתן מענה לפונה, יימשך 30 יום; ממסמכי הגף ומקריאת תלונות שהוגשו למשרד ולנציבות תלונות הציבור במשרד מבקר המדינה, ושנמצאו רובן מוצדקות, עולה ששקילת תואר נמשכת בממוצע כחצי שנה. 

3. 
בנוהלי הגף משנת 2002 נקבע שבין יתר תפקידיו של הגף עליו לתת "שירות איכותי לציבור מבלי לפגוע באיכות הערכת התואר". משרד מבקר המדינה העלה, שהשירות במחוזות והשירות הטלפוני לציבור הפונים לקויים, ותלונות רבות הוגשו על כך להנהלת המשרד. אף שבעיית המענה הטלפוני הייתה ידועה לגורמים רבים במשרד, הרי שרק עם סיום הביקורת הודיע הגף על הפעלת מערכת טלפונים חדשה ו"חכמה". כן הודיע הגף כי באוגוסט 2007 הוא פנה למנהלת מינהל התקשוב ומערכות מידע שבמשרד בבקשה להרחיב את השירות לציבור שניתן באינטרנט.

4. 
הוועדה לקביעת כללים לשקילת תארים בלמידה מרחוק ותואר שלישי (ועדת כץ), הייתה אמורה לפרסם את המלצותיה בדצמבר 2003, אך היא סיימה את עבודתה רק במאי 2005, כשנה וחצי לאחר התאריך שנקבע. יוצא אפוא ששקילת תואר שלישי הייתה מוקפאת כמעט חמש שנים ושקילת תואר בלמידה מרחוק הייתה מוקפאת כמעט ארבע שנים. 

5. 
ועדת כץ המליצה עוד שיש צורך בוועדת היגוי מקצועית בין-משרדית, שתלווה את עבודת הגף. ועדת ההיגוי אמורה הייתה להתכנס אחת לחודש; בביקורת הועלה שבתקופה של 15 חודשים, יולי 2006-ספטמבר 2007, התכנסה הוועדה שש פעמים בלבד. כמו כן, חברים רבים הרבו להיעדר מישיבות הוועדה.

6. 
על פי הכללים וההוראות שהכין הגף באפריל 2002, תיקים המכילים את כל המסמכים הדרושים, אך תוכנם מעיד כי מגיש הבקשה לא עמד בכל הקריטריונים הדרושים, ולכן אי אפשר להעריך את שקילות התואר אלא לאחר בדיקה נוספת. תיקים אלה יטופלו בידי ועדת חריגים האמורה לכלול, בין היתר, את מנהל הגף. בהיעדר מנהל לגף, והיות שהמשרד לא מינה לו ממלא מקום, הרי שמשנת 2002 ועד יולי 2006 לא פעלה ועדת חריגים בגף.

7. 
על פי נוהלי המשרד, כל מגיש בקשה שאינו מרוצה מן התשובה שקיבל מהגף, יוכל להגיש לגף ערעור בכתב. הנוהל לא הגדיר מיהם חברי ועדת הערעורים, ובגף לא קיימת ועדת ערעורים.

8. 
על המשרד לפעול לכך שוועדת ההיגוי המלווה את עבודת הגף תתכנס באופן סדיר ובהרכב מלא. במידת הצורך על המשרד לשקול לאכוף על חברי הוועדה שהם עובדי מדינה להשתתף בישיבות ועדת ההיגוי, ולהחליף את אותם חברי הוועדה שאינם יכולים להשתתף בישיבות בקביעות.

ב. 
תגובות המבוקרים

משרד החינוך

2. 
עם כניסתו של מנהל חדש לאגף א' קשרי חוץ ואונסקו, קוצר משך ההמתנה למענה על שקילות תואר למשך חודש אחד, מלבד המועמדים לשקילות לתואר שלישי, שם קיים גם זמן המתנה לוועדת מומחים, דבר המאריך את משך ההמתנה.
3. 
המענה הטלפוני לגף שופר, ובספטמבר 2007 הוקמה מרכזיה "חכמה" המאפשרת קבלת מידע לגבי המסמכים שיש להגיש לצורך שקילות תואר, כולל ימים ושעות קבלת הקהל במטה ובמחוזות. הנתב מנתב את השיחה לכל אחד מהרכזים הפנויים לצורך מענה. גם האתר באינטרנט שופר: אפשר למצוא בו מידע על כללי הכרה בתארים ראשון, שני, ושלישי, כללי כץ להכרה בתואר שלישי ולמידה מרחוק, ומידע אודות השירות במחוזות ובמטה. במהלך אפריל 2008 יערוך הגף שיפור נוסף בנתב השיחות ובאתר.

4. 
לצורך הקמת מאגר המומחים לבחינת הדוקטורנטים, פרסם המשרד מכרז, בו זכתה חברה, עימה נחתם הסכם ביום 1.6.2007. מאז זומנו מאות מועמדים לוועדה, חלקם קיבלו אישורי שקילות, וחלקם תשובות שליליות. כנ"ל לגבי בקשות ללמידה מרחוק.

 5,8. 
מאחר וועדת ההיגוי מורכבת מנציגי המשרדים השונים, היו מקרים בהם נבצר מחלק מהנציגים להופיע לדיונים, והם נדחו. בכדי למזער תופעה זו, החל המשרד לתאם מספר מועדים מראש.
6,7. 
ועדות חריגים: ועדת ההיגוי דנה כיום בחריגים שיש בהם כדי להשליך על מדיניות הגף. בדיון בחריגים אחרים אין צורך, משום שכללי הגף ברורים, ויש ליישמם כמות שהם.
ועדת ערעורים: הגף לא הוקם כגוף סטאטוטורי, אלא מכוח הסכמים קיבוציים. כל עוד לא שונה ההסכם הקיבוצי, כך שהצדדים לו יסכימו על זכות ערעור לגורם נוסף, אין צורך חוקי לעשות זאת. כל מבקש שבקשתו נדחתה, יש באפשרותו לפתוח בהליך משפטי. 

יש צורך בבדיקה משפטית של היועצים המשפטיים של משרד האוצר, הממונה על השכר והסכמי העבודה במשרד האוצר, נציבות שירות המדינה ומשרד המשפטים, על הפעולות הנדרשות להסכמה על הליך הערר על החלטות הגף, ועל ועדת הערר. הסכמת המעסיקים הציבוריים וארגוני העובדים במגזר הציבורי, על זהותו של גוף מיוחד שיעסוק עבורם בהערכת תארים שניתנו במוסדות מחו"ל, לא כללה הסכמה על הליך של ערר או על זהותה של ועדת הערר. 

משרד המשפטים 

5,6.
נכון למארס 2008, לא נותרו תארים שנלמדו בשיטת ה"למידה מרחוק" ועדיין מעוכבים,  למעט תארי אוניברסיטת חרקוב באוקראינה, שהטיפול בהם מצוי בעיצומו. כיום נערכים בירורים מול הבוגרים, מול האוניברסיטה עצמה ומשרד החינוך האוקראיני. סיום הטיפול תלוי במתן תשובה של משרד החינוך האוקראיני. 

העובדה שטרם הוקם מערך בחינות, אינה פועלת לרעת הבוגרים או מעכבת את הטיפול בעניינם. בכללי ועדת כ"ץ ישנה הכרה בכך, שהקמת מערך הבחינות אינו עניין של מה בכך, ונקבע שאם מערך בחינות לא יוקם תוך שנה, אישורי השקילות הזמניים שניתנו יהפכו לקבועים. כל בוגר נדרש למלא "טופס השלמה" לבקשה להערכת התואר, בו הוא התבקש להציג פרטים שונים לגבי הלימודים, ולעתים אף לצרף חומר. אישור השקילות הוענק רק באותם מקרים שעמדו בכל התנאים שבכללים, ולאחר שהבוגר סיפק לגף את מלוא החומר הנדרש. ועדת ההיגוי של הגף החליטה בישיבתה מיום 2.3.08 על תיקון כללי ועדת כ"ץ, תוך התאמתם למצב שטרם הוקם מערך בחינות. 

באשר להערכת תארים שלישיים, לקח לגף זמן להיערך ליישומם של הכללים בהקשר זה. כיום העבודה בתחום זה התקדמה, ונכון למארס 2008, כבר נבדקו כ-220 תארים שלישיים. הגף פועל לקיים מידי חודש בין 20 ל-30 ראיונות של ועדות מומחים. 

7. 
לתארים שלישיים הוקם מנגנון של השגות, לפיו בוגר שבקשתו להערכת התואר נענתה בשלילה, רשאי להשיג על ההחלטה בכתב. השגתו מועברת לעיונו החוזר של אחד המומחים שישבו בוועדת המומחים שבדקה את התואר, אשר כותב התייחסות מנומקת להשגה. התייחסות זו מועברת לאנשי הגף, אשר עונים להשגה ישירות. 

סוגיית הכללים שנקבעו להערכת התארים השלישיים, עדיין תלויה ועומדת בבג"ץ. 
מכרז למשרת מנהל מחוז ירושלים

הגופים המבוקרים: משרד החינוך; נציבות שירות המדינה

א. 
ממצאי הביקורת

1.
המכרז קבע תנאי סף, וביניהם שלמועמד לתפקיד צריכות להיות "שתיים עשרה שנות ניסיון, מתוכן: חמש שנים בהוראה בבתי"ס בארץ, ובנוסף ניסיון של שבע שנים בניהול בי"ס בארץ ו/או בפיקוח על בתי"ס בארץ ו/או בניהול ברמה בכירה בתחומי החינוך בארץ". למועמד היה ניסיון של שנתיים בלבד בהוראה וחסרו לו שלוש שנות ניסיון בהוראה כדי שכישוריו יתאימו לדרישת הסף שנקבעה במכרז - חמש שנות ניסיון בהוראה. לפיכך היה על המשרד לפסול את מועמדותו.

2.
לאחר התאריך האחרון שנקבע להגשת מועמדות למכרז פנה המשרד אל המועמד בבקשה שיעביר לו את המסמכים החסרים להוכחת הוותק, כנדרש במכרז. פנייה זו של המשרד נעשתה אף שבמכרז ובחוברת "הנחיות כלליות" שהייתה חלק ממסמכיו, נכתב בהדגשה: "מודגש כי מעבר לתאריך האחרון להרשמה לא יתקבל כל מסמך".

3.
המשרד הכיר למועמד בתפקיד פיקודי זוטר שמילא בצבא (מדריך ומפקד בקורס מחסנאים פקידים טכניים) כעונה לתנאי המכרז "מופקד על מערך החינוך וההדרכה ברמה בכירה במערכת הביטחון" (שהינה חלופה לדרישה "ניהול ברמה בכירה בתחומי החינוך בארץ").

4.
האפשרות להמיר שנות ניסיון בניהול לשנות ניסיון בהוראה לא נכללה בתנאי המכרז. יתרה מזו, המועמדים נדרשו להוכיח ניסיון הן בהוראה והן בניהול, ומכאן שהמשרד לא קבע מלכתחילה שהניסיון בניהול יכול להיחשב תחליף לניסיון בהוראה. חרף זאת החשיב המשרד חלק משנות הניסיון של המועמד בניהול ו"ניהול ברמה בכירה בתחומי החינוך בארץ" כשוות ערך לשנות ניסיון בהוראה, ועקב כך קבע שהמועמד קיים את דרישות הסף של המכרז. מתן אפשרות לאחד המועמדים במכרז להמיר שנות ניסיון בניהול בשנות ניסיון בהוראה בלא שאפשרות כזו ניתנה מראש לכל המועמדים הפוטנציאליים למכרז, יוצרת העדפה פסולה של המועמד ופוגעת בעֶקרון השוויון, שהוא מתנאי היסוד של כל מכרז.

5. 
עולה חשש שהליך המכרז לא התבצע כדין. התנהלות המשרד יצרה תחושה לפיה הוא פעל למינוי המועמד לתפקיד, חרף אי עמידתו בתנאי המכרז. בנסיבות אלה על המשרד לחזור ולבחון את המכרז ותוצאותיו, תוך מתן משקל הולם לפגיעה בשוויון ההזדמנויות של המועמדים בפועל ובכוח.

ב. 
תגובות המבוקרים

משרד החינוך

1. 
ככל שבמכרז לעובדי הוראה דרושות שנות ניסיון, בהוראה ובניהול, המשרד נהג באותם מקומות בהם היו יותר שנות ניהול משנות הוראה, להביא בחשבון את יתרת שנות הניהול, במקום שנות ההוראה המבוקשות, מתוך הנחה שניהול כולל בתוכו גם את שנות ההוראה. יש חובה לכל מנהל בית ספר ללמד בפועל, ולכן במקרה זה לא נהג המשרד באופן חריג. מעתה יקפיד המשרד לכתוב במפורש, במכרזים העתידיים להתפרסם, את האמור לעיל.

המשרד בחן את סעיף 12ד' למכרז, את היותו של המועמד מדריך ומפקד בקורס, ואת עובדת היותו בעל דרגה צבאית בכירה, שכיהן כמפקד וכבעל ניסיון במשך 22 שנות שירותו הצבאי. בסעיף זה מדובר בשנת ניסיון אחת בלבד, שהייתה חסרה למועמד, מול 22 שנות עבר צבאיים בתפקידים שונים. לאור האמור לעיל, ובהתייעצות עם היועצת המשפטית של המשרד, לא מצא המשרד פגם מהותי כלשהו בהתנהלות המכרז, ולכן לא ראה מקום לפסול את מועמדותו של מנהל מחוז ירושלים.
משרד החקלאות ופיתוח הכפר

הפיקוח על השימוש בתכשירים וטרינריים 

הגופים המבוקרים: משרד החקלאות ופיתוח הכפר; משרד הבריאות 

א. 
ממצאי הביקורת

1. 
על פי פקודת הרוקחים [נוסח חדש], התשמ"א-1981 (להלן - פקודת הרוקחים), מותר לשווק תרופות לבעלי חיים לאחר רישומן בפנקס תכשירים המתנהל במשרד הבריאות. משרד הבריאות מפקח על תהליך ייצור התרופות בארץ ועל יבוא של תרופות וטרינריות. משרד הבריאות מפקח, בין היתר, גם על השימוש בתרופות וטרינריות באמצעות הרוקחים המחוזיים, הכפופים מקצועית לאגף הרוקחות שבמשרד. מכירה ושימוש בתכשירים וטרינריים לא מבוקרים, שלא נבדקו ולא נרשמו בהתאם לחוק, עלולים לפגוע בבריאות בעלי חיים ובבריאות הציבור הצורך תוצרת מן החי. 

2. 
פעילות בלתי חוקית הנוגעת לתחום הרוקחות, קרי לייצור תרופות ותכשירים וטרינריים אחרים, לטיפול בהם ולשימוש בהם, הוא פשע פרמצבטי. משרד הבריאות פועל בעיקר בעניינים הרלוונטיים לבני אדם (תרופות הומניות), אך הוא אחראי גם לרישום התרופות הווטרינריות. ואולם הפיקוח והאכיפה שהוא מקיים על השימוש בתרופות הללו מוגבלים ומתמקדים בעיקר בטיפול בתלונות שמגיעות אליו על שיווק תרופה בניגוד להוראות. 

3. 
מפקחי היחידה לפיקוח על הצומח והחי (פיצו"ח) במשרד החקלאות והרופאים הווטרינרים המופקדים על פיקוח על תכשירים וטרינריים בשו"ט הוסמכו לפי סעיף 46 לפקודת הרוקחים. כללי שיתוף הפעולה בין משרד הבריאות לבין משרד החקלאות בנושא הפיקוח על השימוש בתכשירים וטרינריים לא הוסדרו בכתב והם בגדר תורה שבעל פה. כתוצאה מכך שיתוף הפעולה בין השו"ט לבין מחוזות משרד הבריאות הוא פרי יזמות של עובדים ספורים והוא מושתת במקרים רבים על יחסים טובים בין עובדי שני המשרדים. לדעת משרד מבקר המדינה, יש לעגן את שיתוף הפעולה בין משרד הבריאות והשו"ט בהסכם כתוב שייקבעו בו פעילות וסדרי עדיפויות משותפים. 

4.
פיקוח יעיל על השימוש בתכשירים וטרינריים מצריך תכנון ובנייה של תכנית עבודה מסודרת שאותה יש לקבוע לפי נהלים מחייבים וסדרי עדיפויות ברורים. התברר שזה לא נעשה. 

5. 
עיקר הפיקוח על תכשירים וטרינריים בשירותים הווטרינריים (שו"ט) מתמצה בטיפול בנושאים דחופים, ב"כיבוי שרפות"; הסיבה לכך היא מחסור חריף בעובדים יחסית למשימות הרבות שמוטלות על היחידה, ולכן היא מטפלת בלית ברירה רק בנושאים דחופים. 

6. 
השו"ט אינם מפקחים בצורה שיטתית על השימוש בתכשירי חיטוי והדברה. הם מטפלים בזה רק כאשר מגיעה תלונה. הרישום של תרכיבים (חיסונים) והפיקוח על השימוש בהם נעשים בשו"ט בידי עובד אחד. כמו כן אין פיקוח שיטתי על חנויות לחיות מחמד אלא טיפול בתלונות בלבד.

7.
אנשי הפיקוח על תכשירים וטרינריים ערכו בדיקות בכל מערך הייצור, השיווק והשימוש של תכשירים וטרינריים. הממצאים שהעלו בשנים 2005 ו-2006 מעידים על כך שבכל תחום היו גורמים שפעלו בניגוד לחוק. לדוגמה, בית מסחר מסוים מכר תכשירים וטרינריים שאינם רשומים במדינת ישראל; מפעלים עבדו ללא היתר רעלים רפואיים מטעם משרד הבריאות, כנדרש; רופאים וטרינרים הבריחו תכשירים וטרינריים (רשומים ושאינם רשומים); על פי החשד, זייף וטרינר מסוים בביתו תכשירים וטרינריים. 

8.
משרד מבקר המדינה בחן את התפוקות של יחידת הפיצו"ח בכל תחומי הפעילות שלה על-ידי ניתוח המאגר הממוחשב שבו רשומות כל פעולות האכיפה שעשתה. על פי הבדיקה, עד אמצע שנת 2007 הסתיים הטיפול באלה: 69% מהתיקים משנת 2003; 48.4% מהתיקים משנת 2004; 25.8% מהתיקים משנת 2005. כשנתיים וחצי לאחר שהסתיימה שנת 2004 הייתה אפוא כמחצית התיקים עדיין בטיפול. בולט גם מספרם הגדול יחסית של תיקים מהשנים 2002-1995 שהטיפול בהם עד אמצע שנת 2007 טרם הסתיים (כ-2,030 מכ-5,165). הנתונים הנ"ל מורים על תפוקות נמוכות של היחידה בכל הנוגע לטיפול בתיקים שנוצרו בה בשנים הנ"ל בכל תחומי הפעילות, לאו דווקא בתחום התכשירים הווטרינריים; דבר זה פוגע בהרתעה. 

9. 
יחידת הפיצו"ח תפסה כמויות קטנות יחסית של תכשירים וטרינריים בשנים 2006-2000 והן אינן מייצגות את עצמת הבעיה. ממאגר הנתונים של הפיצו"ח עולה כי מספר פעולות האכיפה בתחום התכשירים הווטרינריים היה בממוצע כ-15 לשנה; מספרן של פעולות האכיפה שבהן נתפסה כמות גדולה של תכשירים (אלף יחידות ויותר של בקבוקים, ק"ג או ליטרים) היה בממוצע כ-1.7 לשנה. הדבר מעיד על פעילות דלה. המשרד לא בחן את תפוקות היחידה ולא דרש הסברים להיקף הפעילות הנמוך. 

10.
ההנהלה של יחידת הפיצו"ח לא התכנסה מאוגוסט 2002 ועד יולי 2006 כך שלמעשה היא לא תפקדה. ביולי 2006 מינה שר החקלאות, השר ש' שמחון, הנהלה חדשה. בכתב המינוי להנהלת הפיצו"ח ציין השר כי על הנהלת הפיצו"ח לפקח שהיחידה פועלת במסגרת היעדים וסדרי העדיפויות שקבעה לה בתיאום ובליווי של הגורמים המקצועיים הנוגעים לעבודתה במשרד ומחוץ לו, אך עד מועד סיום הביקורת, ספטמבר 2007, התכנסה הנהלה זו פעם אחת בלבד - במרס 2007. כתוצאה מכך לא הייתה ההנהלה החדשה גורם משפיע ומפקח על תכנית העבודה של הפיצו"ח לשנת 2007. 

11.
בשנים 2005 ו-2006 לקחה על עצמה היחידה תפקידים נוספים (סיוע לאגף הדיג; סיוע לרשות המרעה ועוד) בשעה שעל פי הנתונים, היא לא מילאה במלואם את תפקידיה המקוריים. 

12.
כפי שעולה מהוראת שר החקלאות מיולי 2006, השירותים הווטרינריים הם הגורם המקצועי המנחה את עבודתה של יחידת הפיצו"ח בתחום הווטרינריה. נוהל עבודה שהכין מנהל השו"ט במרס 2005 מחייב שיתוף פעולה בין השו"ט לפיצו"ח ומסדיר אותו. אולם בפועל סדרי העבודה שבין הפיצו"ח לשו"ט לא היו תקינים: יחידת הפיצו"ח לא עבדה לפי נוהל העבודה. מנהל יחידת הפיצו"ח, שאמור לפעול לפי הנחיות מקצועיות של השו"ט, קבע בעצמו את סדרי העדיפויות לעבודת היחידה והחליט שהטיפול בנושאים השייכים לקטגוריה של תכשירים וטרינריים יהיו במקום השישי בסדר העדיפות של היחידה מבלי שקיבל על כך אישור ממנהל השו"ט. הפעילות של יחידת הפיצו"ח לא תואמה עם אנשי הפיקוח על תכשירים וטרינריים ושיתוף הפעולה ביניהם היה לקוי. 

13. 
התוצאה של שיתוף הפעולה הלקוי בין השו"ט לבין יחידת הפיצו"ח הייתה אי-פיקוח נאות על השימוש בתכשירים וטרינריים ופגיעה באינטרס הציבורי. יתר על כן, למרות שהמצב היה ידוע להנהלת המשרד ולהנהלת הפיצו"ח הם לא ניסו למצוא לכך פתרון. בדיון שנערך בלשכת מנכ"ל המשרד במאי 2006 ובו השתתפו בכירי המשרד הנוגעים בדבר לא התקבלו החלטות בעניין סדרי העבודה הבלתי-תקינים שבין השו"ט לפיצו"ח. 

14.
מנהל יחידת הפיצו"ח לא שיתף את אנשי הפיקוח על תכשירים וטרינריים בחקירות, כפי שנדרש בהוראות הנוהל. אי-שיתוף הפעולה בין המופקדים על הפיקוח על תכשירים וטרינריים לבין יחידת הפיצו"ח פגע ביעילות החקירות, וחלקן לא הגיעו לכלל מיצוי מקצועי. בנוהל נקבע כי יחידת הפיצו"ח תעביר לעיונו של הממונה על פיקוח על תכשירים וטרינריים את תיקי החקירה לפני שהיא מעבירה אותם ללשכה המשפטית, אך יחידת הפיצו"ח לא עשתה זאת. כתוצאה מכך לא הייתה בקרה מקצועית על החקירה ואין ביטחון שהיא מוצתה עד תום. 

15.
בבדיקה שעשה משרד מבקר המדינה נמצא כי תלונות שהעבירו אנשי הפיקוח על תכשירים וטרינריים לפיצו"ח לא טופלו כלל או טופלו באיחור בלי לשתף את הדרג המקצועי בחקירה. בבדיקה שערך משרד מבקר המדינה בסוף אוגוסט 2007 התברר שעד אותו מועד טיפל הפיצו"ח באיחור רב רק בשש מ-13 התלונות שהועברו אליו ממאי 2006 עד אפריל 2007. התוצאות עלולות להיות פגיעה חמורה בבריאות בעלי החיים ובבריאות הציבור. 

16.
מודיעין: עבודה משותפת ליחידת הפיצו"ח ולשו"ט מחייבת שיתוף פעולה גם בין גורמי המודיעין ביחידה לאנשי המקצוע בשו"ט. למרות שבישיבה משותפת ביו הפיצו"ח לשו"ט שהתקיימה בפברואר 2006 נקבע כי "יחידת הפיצו"ח תפעל בנושאי מודיעין, מבצעים וחקירות - עם הדרכה מקצועית של היועץ המשפטי ואנשי השו"ט" לא היו בשנים האחרונות ישיבות וקשרי עבודה מסודרים בין "מרכז תחום מודיעין" לאנשי הפיקוח על תכשירים וטרינריים בשו"ט. אם יש ליחידת הפיצו"ח מידע מודיעיני, הוא אינו מועבר ליחידת הפיקוח על תכשירים וטרינריים בשו"ט בצורה שוטפת. 

17. 
בדיקת משרד מבקר המדינה העלתה כי השו"ט הכינו בתחילת יולי 2006 תכנית פעולה למאבק בנושא זיוף תרופות וטרינריות שאינן רשומות, ייצורן, שיווקן והשימוש בהן. אולם השו"ט ציינו בתשובתם למשרד מבקר המדינה שבגלל אי-שיתוף פעולה עם יחידת הפיצו"ח בוצע רק חלק קטן מהתכנית. יחידת הפיצו"ח לא השיבה לטענה זו.

18. 
מערכות מידע: אין קשר בין מאגר הנתונים של יחידת התביעות שבלשכה המשפטית של משרד החקלאות למאגר הנתונים של יחידת הפיצו"ח, דבר שמקשה על הפיקוח על הטיפול בתיקים ועל המעקב אחריהם. הביקורת העלתה שישנו פער גדול בין מספר התיקים שהפיקוח של השו"ט טען שנדרש בהם טיפול משפטי למספר התיקים שבהם טיפלה יחידת התביעות: בתקופה יולי 2002-יולי 2007 העבירו אנשי הפיקוח על תכשירים וטרינריים רשימה של 70 תיקים, לעומת 50 תיקים שקיבלה יחידת התביעות על פי נתוניה. 

19. 
23 מ-80 התיקים שנבדקו, שלא טופלו בזמן, נסגרו משום שעברו חמש שנים ויותר מאז נפתחו ולכן חלה עליהם התיישנות. היה שיהוי רב בבדיקת 11 תלונות מה-13 שנבדקו, למרות שנושאן היה שימוש בתרופות אסורות ובשלוש מהן הייתה גם מעורבות של רופאים וטרינרים בהנפקת תרופות כאלה; אנשי הפיקוח על תכשירים וטרינריים לא שותפו בחקירה ולא קוימה בקרה מקצועית על תוצאותיה; לא הורחבו חקירות נקודתיות גם במקרים שהתעורר צורך בכך.


20.
עיכובים בטיפול בתיקים עלולים להביא להקלה ניכרת בעונשם של הנאשמים, אם יורשעו, או להחלטה להימנעות מהגשת כתב אישום עקב התיישנות העברה או היחלשות העניין הציבורי בהעמדה לדין. התברר שהיה שיהוי רב בטיפול בתיקים של תכשירים וטרינריים ביחידת התביעות שבלשכה המשפטית. מ-67 תיקים שהועברו לטיפולה של יחידת התביעות במועדים שונים משנת 2002 ועד ינואר 2006 בעניין עברות שבוצעו לכאורה מאוקטובר 1999 עד ינואר 2006, סיכמה יחידת התביעות את הטיפול ב-18 תיקי חקירה בלבד עד מאי 2006. 

21. 
אי-שיתוף פעולה בין יחידת הפיצו"ח ובין אנשי הפיקוח על תכשירים וטרינריים בשו"ט גורם לאי-קיום פיקוח אפקטיבי על התכשירים הווטרינריים. טיפול בלתי-מקצועי של יחידת הפיצו"ח, הקצאה בלתי-מספקת של משאבים לפעילות בתחום זה, מחלוקות על סדרי עדיפויות ופעילות של יחידת הפיצו"ח בניגוד לנהלים פגעו ביעילות הפיקוח. תוצאותיה של התנהלות כזו עלולות להיות פגיעה חמורה בבריאות בעלי החיים ובבריאות הציבור. מן הראוי שהנהלת המשרד תיתן את דעתה לצורך לתקן את המצב לאלתר. יש לשנות מהותית את הטיפול באירועים שתכשירים וטרינריים במרכזם. על ההנהלה לבחון גם אם היחידה צריכה להמשיך לטפל במשימות שלא הוגדרו יעדיה המרכזיים, אך משיקולים שונים תפסו חלק גדל והולך בפעילותה על חשבון פעילויות הליבה. 

22. 
לדעת משרד מבקר המדינה, ההתנהלות שנבדקה גורמת לכך שאין פיקוח אפקטיבי: תלונות לא מטופלות כלל או שהן מטופלות באיחור, הדרג המקצועי אינו שותף בחקירה ולכן חלק מהחקירות אינן מגיעות למיצוי מקצועי. תוצאותיה של התנהגות כזו עלולות להיות פגיעה חמורה בבריאות בעלי החיים ובבריאות הציבור. מן הראוי כי הנהלת המשרד תיתן את דעתה על הצורך בתיקונו של מצב זה לאלתר.

ב.
תגובות המבוקרים

משרד החקלאות ופיתוח הכפר

3. 
לאור הערות הביקורת, הנחה המשרד את השו"ט, הפיצו"ח והלשכה המשפטית, על הכנת נוהל עבודה משותף לנושא הפיקוח על התכשירים הווטרינריים. הצוות יגבש נוהל עבודה משותף עם אגף הרוקחות במשרד הבריאות.

משרד הבריאות 

3. 
בשל החשיבות לבריאות הציבור, משרד הבריאות יזום תיאום עם השירותים הווטרינריים, לכתיבת נהלים לפיקוח על התרופות הווטרינריות, לרבות הגדרות תחומי האחריות, וכן להעברת מידע שוטף בין הגורמים השונים. המשרד יגדיר בנוהל את תחומי הפיקוח באחריות רוקחים מחוזיים, ויפנה למשרד החקלאות לקבלת הנוהל שלהם המגדיר תחומי אחריות לפיקוח על התרופות הווטרינריות. בהמשך, משרד הבריאות יזום פעולות חקיקה ככל שידרשו.

הנושאים שבאחריות משרד הבריאות הם:


הרישום של התרופות הווטרינריות נעשה על ידי מחלקת הרישום באגף הרוקחות, למעט חיסונים וטרינריים, שהאישור להם ניתן על ידי השירותים הווטרינריים.


פועלים גם בתי מרקחת המכינים הכנות וטרינריות, עליהם מפקחים הרוקחים המחוזיים.

הפיקוח על בתי המסחר לתרופות, נעשה על ידי הרוקחים המחוזיים.

הפיקוח על מפעלי התרופות הווטרינריות לתנאי ייצור נאותים, מבוצע על ידי המכון לבקרה ותקנים של חומרי רפואה במשרד הבריאות.

יחידת המאבק בפשיעה הפרמצבטית, נרתמת גם היא לתפיסת תרופות וטרינריות גנובות או מזויפות, לרבות אלה המגיעות משטחי הרשות הפלסטינאית.

הנושאים באחריות משרד החקלאות:

משרד החקלאות מאשר תרכיבים לחיסון בעלי חיים, וכן מוצרים אחרים שאינם תרופות.

קיימים מקומות ניפוק לתכשירים וטרינריים רשומים, שאינם בתי מרקחת המפוקחים על ידי משרד החקלאות.

קיים פיקוח של השירותים הווטרינריים בקרב המגדלים ומכוני התערובת.

קיימת יחידת הפיצו"ח של משרד החקלאות, שתפקידה לאכוף הוראות חוק של משרד החקלאות, ובין היתר תופסת תרופות שמגיעות משטחי הרש"פ. 

משרד החקלאות ופיתוח הכפר

19. 
הוחל בפיתוח מערכת מידע ליחידת הפיצו"ח, שתכלול בין היתר, קשר ללשכה המשפטית, במטרה לעקוב אחר התנהלות תיקי החקירה.
משרד המשפטים

סדרי מינהל בבתי הדין הרבניים

הגופים המבוקרים: הנהלת בתי הדין הרבניים; משרד המשפטים

א.
ממצאי הביקורת

1. 
בחלוף כארבע שנים מאז הביקורת הקודמת (2004), מזכירויות בתי הדין בתל-אביב ופתח-תקווה וגם ביתר בתי הדין, אינן בודקות מיוזמתן אם פסקי הדין קוימו; ואין מנגנון לשליחת תזכורות לצדדים על זכויותיהם המאפשר לבתי הדין ליזום בעצמם מתן צווים לאכיפת פסקי דין כסמכותם בחוק. בית הדין מטיל צווי הגבלה, אם הוא מוצא לנכון לעשות כן, רק אם הצד המעוניין מגיש בקשה מיוחדת לעניין זה. 

2. 
רישום שגוי שנמצא במערכת הממוחשבת בבית הדין האיזורי בפתח תקוה, עלול להטעות את הנהלת בתי הדין ואת המזכירויות הנותנות שירות, את הציבור בכלל ואת המתדיינים בפרט - בנוגע למצב הטיפול בתיקים ואף ליצור תמונה שגויה של הנתונים. על מזכירי בתי הדין הרבניים מוטלת האחריות לאמיתות הנתונים במערכת הממוחשבת כדי שאלה ישקפו את מצב הטיפול בתיקים כהווייתו. 

3.  
בתקציב בתי הדין כלול סעיף שנועד למימון פעולות להתרת עגונות ומסורבות גט.  למשל על ידי מתן תמריץ כספי לסרבני גט. הנהלת בתי הדין מיישמת את המלצת בית הדין בלי שקבעה נהלים ומבחנים לתשלומים הללו. תשלומים של מאות אלפי שקלים בשנה על פי המלצת בית הדין וללא מבחנים ברורים, אינו עולה בקנה אחד עם מינהל תקין. משרד מבקר המדינה המליץ להנהלת בתי הדין לדון בסוג זה של תשלומים, לוודא שהם מבוססים על תשתית משפטית ראויה, ולקבוע נהלים ברורים בעניין יישום המלצות בתי הדין. בעיית מתן תמריץ כספי לבעלים המסרבים לתת גט לנשותיהם וקביעת קריטריונים בנושא זה לא נפתרה.

4. 
מנתוני הנהלת בתי הדין עולה כי בית הדין הרבני פועל גם כבורר. סוגיית סמכותו של בית הדין הרבני לפעול כבורר מכוח הסכמת הצדדים הוכרעה לאחרונה באפריל 2006 על ידי בית המשפט העליון בשבתו כבית משפט גבוה לצדק. בית המשפט העליון עמד על כך שאין מניעה לחוגים שונים בעולם הדתי המבקשים להזדקק למערכות חלופיות של הכרעה בסכסוכים, להקים מערכות כאלה, אך לא על חשבון מערכת השפיטה הממלכתית, שבית הדין הרבני הוא חלק ממנה. הביקורת העלתה, כי ממאי 2006, לאחר מתן פסק הדין דלעיל, נפתחו בבתי הדין הרבניים 257 תיקי בוררות בנושאים שאינם בתחום סמכותם על פי הדין. משרד מבקר המדינה שב ומעיר, כי כל עוד לא שונה המצב המשפטי, על בית הדין להימנע מלקחת על עצמו ניהול בוררויות שאינו מוסמך להן. 

5. 
כל מי שמגיש לוועדת המינויים בקשה להתמנות לדיין, נדרש לחתום על התחייבות להתגורר בתחום השיפוט של בית הדין שבו הוא מכהן. המעקב שעשתה נציבת תלונות הציבור על שופטים  בנושא זה במסגרת דוח הנציבות לשנת 2006 העלה, כי אף על פי שנשלחו לדיינים מכתבי אזהרה על ידי שר המשפטים, ולמרות פניות הנציבות אליהם במכתבים אישיים, טרם העתיקו שמונה דיינים את מקום מגוריהם כנדרש; לכן המליצה הנציבה לוועדת המינויים לדיינים שתציע לסיים את כהונתם של דיינים אלה. הביקורת הנוכחית העלתה כי הוועדה לא דנה בנושא עד מועד סיום הביקורת. לדעת משרד מבקר המדינה, מן הראוי ששר המשפטים והנהלת בתי הדין יפיקו את מלוא הלקחים והמסקנות המתבקשים בנושא זה. מן הראוי גם, ששר המשפטים וועדת המינויים יתנו דעתם לעניין מגורי הדיינים, גם לגבי הדיינים המכהנים וגם בעת מינוי דיינים חדשים בעתיד.

6.  
שר המשפטים לא  מימש את סמכויותיו על פי החוק כדי למנוע את מצב אפליית הנשים והפגיעה המתמשכת בתפקוד בית הדין בפתח תקווה.

7.  
ביולי 1996 אישר מנהל בתי הדין את נוהלי העבודה של יחידת המחשב (להלן - הנוהל). הנוהל עודכן לאחרונה ביולי 2006. הפרק הרביעי של הנוהל דן בסדרי אבטחת מידע. 

הביקורת העלתה, שהפרק האמור לוקה בחוסר ואין בו את מכלול הנושאים הקשורים לאבטחת מאגרי המידע, לדוגמה בנושאים הבאים: תדירות החלפת סיסמאות הכניסה למערכת הממוחשבת; ניתוק המערכת לאחר מספר ניסיונות כניסה כושלים; מבנה הסיסמה והרכבה (אורך הסיסמה ושילוב של אותיות; מספרים ותווים אחרים); הצפנת קובץ הסיסמאות; השמדה של מצעים מגנטיים היוצאים משימוש ושל תדפיסי מחשב מיותרים; פיקוח על הכניסה לחדר המחשבים; וסדרי הפעולה במקרה של שיבושים או השבתת המערכת.

8. 
למרות הרגישות הרבה של המידע בהנהלת בתי הדין, לא נעשה סקר סיכונים על פי הוראות התכ"ם. לא קוים מיפוי הסיכונים למערכת הממוחשבת ולא נבחנה הדרך למנוע או למזער אותם. על הנהלת בית הדין לעשות סקר סיכונים למערכת הממוחשבת, כנדרש על פי ההוראות. 

9. 
במרס 2004 קיבל מנהל בתי-הדין דוח, שהזמין מחברה חיצונית בנושא "סקר אבטחה ובטיחות בתי הדין הרבניים". העבודה נעשתה לגבי 12 אתרים של בתי הדין הרבניים. הביקורת העלתה, שמאז קבלת הדוח בשנת 2004 לא קיימה הנהלת בתי-הדין או גורם שהסמיכה דיונים על ממצאיו ולא קיבלה החלטות בדבר יישום המלצות הכלולות בו, בכלל זה סקר על האבטחה הלוגית והפיזית של המערכת הממוחשבת.

ב. 
תגובות המבוקרים

הנהלת בתי הדין הרבניים

2.  
פעולת פתיחת תיק סגור, נעשית עתה על ידי המזכיר הראשי של בית הדין  בלבד. לבתי הדין הרבניים נכתבת עתה תוכנת מחשב חדשה, שעם הפעלתה הסדירה, אמורה התופעה האמורה להפוך לבלתי  רלוונטית.

5.   
נושא זה מצוי בטיפול בין שר המשפטים, נשיא בית הדין הגדול לערעורים, ובשיתוף ועד הדיינים. 

6.  
אפליית נשים והפגיעה בתפקוד בית הדין בפתח תקווה, ילובנו בין  שר המשפטים ונשיא בית הדין הגדול לערעורים.

7.  
בהנהלת בתי הדין הרבניים, מונה ממונה אבטחת מידע. אגף מערכות המידע בבתי הדין הרבניים עדכן את נוהל אבטחת המידע. לפי הנוהל החדש, בתוך מערכת ההפעלה קיים ומופעל מנגנון לניתוק המערכת, נקבע מנגנון להצפנת הסיסמא, וכן נקבעה תדירות להחלפת הסיסמא. 

8.  
עד סוף שנת 2009, תוכנס להנהלת בתי הדין מערכת מיחשוב חדשה. מערכת זו אמורה לכלול את כל דרישות אבטחת המידע העדכניות. במקביל, יוזמת הנהלת בתי הדין הרבניים ביצוע סקר סיכונים, כנדרש בהוראות התכ"מ. 

9. 
באפריל 2007 פרצה שריפה במשרדי הנהלת בתי הדין, שכילתה את חדר המחשב. באתר המחשב שהוקם מחדש, בוצעו האבטחות הלוגיות והפיסיות הנדרשות.

חופש המידע ברשויות ציבוריות

הגופים המבוקרים: משרד המשפטים; משרד האוצר; המשרד להגנת הסביבה; משרד הפנים; נציבות שירות המדינה

א. 
ממצאי הביקורת

1. 
משרד הפנים מפרסם באתר האינטרנט שלו את הנהלים שלפיהם הוא פועל, אולם בדיקת נוהלי מרשם האוכלוסין העלתה שהנהלים שפורסמו באתר האינטרנט אינם מלאים, מאחר שאחד מפרקי הנהלים, המכונה "הליך הטיפול", אינו מתפרסם באתר. 

2. 
מן הראוי שמשרד המשפטים הממונה על ביצוע חוק חופש המידע, התשנ"ח-1998, ישקול אם לקבוע שהדוחות השנתיים ודוח הממונה יוכנו לפי מתכונת אחידה ויתבססו על נתונים עדכניים ומלאים מאותו סוג, כדי שיהיה אפשר לקבל תמונה כוללת שתלמד אם החוק מיושם כנדרש.

3. 
בחוק נקבע כי עד פברואר 2006 השר להגנת הסביבה, בהסכמת שר האוצר ולאחר שייוועץ בשר המשפטים ובשר הנוגע בדבר, יקבע בתקנות את סוגי המידע על איכות הסביבה שיועמד לעיון הציבור, את דרכי העמדתו ואת המועדים לכך. ביולי 2007, מועד סיום הביקורת, נמצא כי השר עדיין לא התקין את התקנות, אף שלפי החוק היה אמור להתקינן יותר משנה ורבע לפני כן. על משרד להגנת הסביבה לפעול לקידום התקנת התקנות, כחובתו בחוק, באחת משתי הדרכים האלה - השגת הסכמה עם משרד האוצר או הבאת המחלוקת להכרעת הממשלה או ראש הממשלה. 

4. 
בדיקה במשרד הפנים העלתה כי 43 (62%) מ-69 הבקשות לקבלת מידע שנבדקו נדחו דחייה חלקית או מלאה: 16 (23%) מהבקשות נדחו דחייה מלאה ו-27 (39%) מהן נדחו חלקית. לעומת זאת, לפי הנתונים בדוח הממונה נדחו רק 17 (8%) מ-219 הבקשות - ארבע בקשות נדחו במלואן ו-13 בקשות נדחו חלקית. לעתים לא ציין המשרד בתשובתו למבקש כי בקשתו נענתה באופן חלקי בלבד, אף שהוא נדרש לעשות כן, והיה אפשר ללמוד על כך רק ממכתבי התגובה ששלח מבקש המידע למשרד או ממסמכי המשרד המצורפים לבקשה. בבדיקה במשרד הפנים עלה שבתשובת המשרד ל-40 (93%) מ-43 מגישי הבקשות שבקשתם נדחתה דחייה מלאה או חלקית לא צוין כי הם זכאים לעתור על פי החוק. 

5. 
הבדיקה של 69 הבקשות במשרד הפנים העלתה שהמשרד שלח למגישי 19 (28%) מהבקשות האמורות את ההודעות על ההחלטות בעניינן יותר מ-30 יום לאחר ששלחו את הבקשה או האגרה (לפי המאוחר שבהן), ול-18 (95%) מהם הוא לא שלח את ההודעה הנדרשת המנמקת את הצורך בהארכת תקופת מתן ההחלטה. יצוין שהודעות על ההחלטות בעניין שלוש מהבקשות נשלחו למבקשי המידע 262-236 יום לאחר ששלחו את הבקשה או האגרה (לפי המאוחר שבהן), אף שבתנאים שפורטו בחוק הרשות רשאית למסור לפונה את ההחלטה בעניינו 120 יום לאחר מועד קבלת פנייתו לכל היותר. עוד יצוין שבדוח של הממונה על ביצוע החוק במשרד הפנים, לא צוין כי משך הטיפול ב-15 מ-19 הבקשות האמורות חרג מ-30 הימים שנקבעו בחוק, ומכאן שדוח הממונה לא שיקף נכונה את משך הטיפול בבקשות.

6. 
במועד סיום הביקורת נמצא כי משרד המשפטים עדיין לא דן במקרים נוספים על אלה המפורטים בחוק, שראוי לפטור מאגרה וכי לא הוסדר בתקנות האגרות האופן שבו יש לטפל במבקשי מידע שההיגיון מורה שיש לפטור אותם מאגרה. בדיון של ועדת החוקה ב-7.5.07 העירו חברי הוועדה כי החוק אינו מיושם במלואו זה תשע שנים, וכי מתבקש מערך כולל של תיקונים בחוק. לדעת משרד מבקר המדינה, על משרד המשפטים, המופקד על ביצוע החוק, לקדם את ביצוע התיקונים הנדרשים בחוק ולתרום בכך ליישומן המלא של הוראות החוק.

7. 
במועד סיום הביקורת, יולי 2007, עדיין לא פרסם משרד המשפטים רשימה מעודכנת של הרשויות ושל דרכי ההתקשרות עמן באתר האינטרנט של הממשלה וברשומות, והרשימה אף לא הופצה במקומות שפורטו בתקנות. אי-עדכון רשימת הרשויות הציבוריות, ובכלל זה אי-עדכון תקופתי של דרכי ההתקשרות עם הממונים באותן רשויות, אינו עולה בקנה אחד עם מטרת פרסום הרשימה - סיוע לציבור באמצעות הפנייתו למקורות המידע המתאימים; ולעתים הדבר אף עלול להטעות בשל הפניה למספרי טלפון או פקס או דואר אלקטרוני שאפשר ואינם עדכניים.

8. 
לדעת משרד מבקר המדינה, על משרד המשפטים ונש"מ לפעול יחד לארגון ימי הדרכה שבמסגרתם ינחו את הממונים כיצד להטמיע את הוראות החוק, ובכך יתרמו לקיום הוראות החוק והתקנות שנקבעו מכוחו. 

9.  
משרד המשפטים פעל כדי להנחות ולעדכן את הממונים והעוסקים בנושא חופש המידע באמצעות הוצאתו של ידיעון העוסק בכך, הפצתו בקרב הממונים ופרסומו באתר האינטרנט של משרד המשפטים. הידיעון כלל סיכום מידע הנוגע לעבודתם השוטפת של הממונים, סקירת פסקי דין בנושא ומידע כללי. במועד סיום הביקורת נמצא כי פורסמו ארבעה ידיעונים בלבד, וכי האחרון פורסם בדצמבר 2003 - כשלוש שנים וחצי לפני כן. מכאן שבפועל לא נעשה שימוש מספק בערוץ מידע זה, שהיה עשוי להיות לעזר רב לעוסקים בתחום בכל הנוגע להעשרת ידע, למתן הנחיות אחידות ולעדכונם בנושא הפסיקה.

ב. 
תגובות המבוקרים

משרד הפנים

1. 
בתחילת ינואר 2008, הועלו כל נהלי משרד הפנים לאינטרנט, כולל הפרק המכונה "הליך   טיפול". 

משרד הפנים

הקצאת מענקי איזון לרשויות המקומיות

הגופים המבוקרים: משרד הפנים; משרד האוצר – אגף התקציבים, אגף החשב הכללי; מרכז השלטון המקומי 
א. 
ממצאי הביקורת

1. 
החלטות שהתקבלו על ידי הגורמים הממשלתיים מאז 1999 בדבר סגירת הפער בין הקצאת מענקי האיזון למגזר היהודי לבין ההקצאה למגזר המיעוטים יושמו באופן חלקי. נכון לסוף שנת 2007 ניכר שיפור, אך עדיין קיימים פערי הקצאה בין המגזרים ועל משרד הפנים לפעול לסגירתם.

2. 
לדעת משרד מבקר המדינה הפערים שהיו קיימים בשנת 2007 מחייבים את משרד הפנים לקיים במהלך השנתיים הבאות מעקב ובקרה שוטפים על התהליך לסגירת פערי ההקצאות בין הרשויות, ובמידת הצורך לקבל החלטות אשר יבטיחו השגתה של מטרה חשובה זו.

3. 
לדעת משרד מבקר המדינה על משרד הפנים לעקוב אחר התפתחות הפערים בין שיעורי ההקצאה לאשכולות (קבוצת יישובים דומים) הגבוהים, ובין שיעורי ההקצאה לאשכולות הנמוכים, ולפעול לסגירת הפערים גם במישור של סיווגן החברתי-כלכלי של הרשויות.

4. 
המשרד לא יישם הכללים להפחתת מענק האיזון לרשויות הלא זכאיות ובכך נמנעה הגדלת שיעור ההקצאה לרשויות מקומיות ששיעור ההקצאה שנקבע להן היה קטן משיעור ההקצאה הממוצע. 

5. 
היקף מענקי האיזון והאופן שבו ניתנו, לא הצליחו להקטין במידה מספקת את הפערים ברמת השירותים שהרשויות מספקות לתושביהן. על  משרד הפנים, משרד האוצר וראשי השלטון המקומי - לבחון מהי הדרך המיטבית להבטיח את יכולתן של רשויות מקומיות לספק לתושביהן שירותים ברמה נאותה - הקצאה הולמת של מענקי איזון או שינוי אופן חלוקתן של ההכנסות מארנונה שאינה למגורים. 

ב. 
תגובות המבוקרים

משרד האוצר – אגף החשב הכללי

1. 
בשנת 2007 התקיימו דיונים בין נציגי החשב הכללי ונציגי מינהל השלטון המקומי. בדיונים אלו סוכם על מתווה ההתכנסות עד לתום הוראת המעבר, שנקבעה במסגרת ועדת גדיש, מאחר ומענקי האיזון שהוקצו בפועל ערב יישום העקרונות שנקבעו בוועדה, היו שונים מהותית מהמענקים לפי המודל החדש, לשם התאמת הוצאות הרשות המקומית להקטנת תמיכת הממשלה בה. הוועדה המליצה כי ההתאמה תיעשה במהלך של עד 6 שנים, כלומר עד לשנת 2010, לרבות ההפחתה בשיעורי מענק האיזון לרשויות המקומיות שאינן זכאיות למענק, ולאלו אשר מקבלות בפועל שיעור מענק גבוה מאחוז המימוש בפועל. 

משנת 2006 ביצע חשב משרד הפנים בקרה על אופן הקצאת מענקי האיזון ברשויות המקומיות, ובפרט בשנת 2007, בה חושבה סטיית התקן סביב אחוז המענק המוקצה בפועל לרשויות. בדיקה זו הראתה, כי משרד הפנים פעל בהתאם לסיכום הדיון על מתווה ההתכנסות, כמפורט לעיל, והעלתה כי בממוצע מתכנסת הקצאת מענקי האיזון לאחוז מימוש המענק בפועל (כ-80% מהמענק לפי המודל החדש). 
משרד הפנים
1-2.
משרד הפנים מחויב לצמצום הפערים בהקצאת מענקי איזון בין המגזר היהודי למגזרים הדרוזים והערבים, המשרד פועל בנחישות להשגת שוויון בממוצע הקצאת המענקים לרשויות במגזרים השונים. בפועל הפער בהקצאה הצטמצם בשנתיים האחרונות וממוצע המימוש המענק מתוך המודל עומד על שיעורים דומים לכלל המגזרים. כך למשל בהקצאת מענק האיזון המבוצעת בשנת 2008 עומד ממוצע מימוש לכלל הרשויות המקומיות על שיעור של 78% , כאשר המגזר היהודי ממוצע המימוש הוא 78.8%, המגזר הערבי 76.6% ובמגזר הדרוזי 78.1%. מגמת השוויון תימשך גם בשנת 2009 שבה צפוי כי בסופו יושווה ממוצע המימוש של המגזרים השונים.

4. 
המשרד מיישם את הכללים להפחתת מענק האיזון לרשויות הלא זכאיות, על פי המלצות ועדת גדיש, שאומצו בממשלה. למשרד ניתן זמן של 6 שנים, עד ליישום ההפחתה המלאה. משרד הפנים ביטל כמעט לחלוטין הקצאת מענקים בשנת 2008 לכ–31 רשויות, שלא זכאיות למענק איזון על פי המודל, ובכך יישם את המלצות ועדת גדיש, בגדרי הזמן אותו נתנה הוועדה. 
5. 
חלק ניכר מהשונות  במתן שירותים על ידי רשויות מקומיות, נובע משיעור גביית ההכנסות העצמיות על ידי הרשויות המקומיות. הרשויות הממצות את פוטנציאל ההכנסות שלהן, יכולות לתת שירותים ברמה גבוהה לתושביהן, בעוד שרשויות שאינן מתאמצות, ואינן נוקטות במרב הכלים העומדים לרשותם, לגבות תשלומים לתושביהן, אינן יכולות לעשות כך.  

משרד הרווחה והשירותים החברתיים

חברת המשקם - ניהול כוח אדם וכספים
הגופים המבוקרים: חברת המשקם; משרד האוצר; משרד המשפטים; משרד הרווחה והשירותים החברתיים; עיריית קריית אתא; עיריית קריית ביאליק; עיריית קריית ים; עמותת מרכז מעין החינוך התורני

א. 
ממצאי הביקורת

1.
דירקטוריון המשקם אישר למנכ"ל הסכם עבודה חריג - הפרשה כפולה לקופות פנסיה שמשמעותה הבטחה מראש של פנסיה כפולה ו-200% פיצויים. הסכום העודף שהופרש בעבור מר בן צור מאז תחילת עבודתו בחברה עד מועד סיום הביקורת היה כ-450,000 ש"ח. סכומים בשיעורים דומים הופרשו גם למנכ"לים שקדמו לו. 

2. 
החברה מימנה למנכ"ל תשלומים בגין הטבות שחרגו מהסכם העבודה האישי שלו - היא מימנה את חלקו בהפרשה לביטוח מנהלים ואת עלות ביטוח הבריאות שלו וגילמה את התשלומים. תשלומים אלה הסתכמו מאז תחילת העסקתו בחברה בכ-500,000 ש"ח. כל התשלומים החריגים למנכ"ל הסתכמו מאז תחילת עבודתו בחברה ועד מועד סיום הביקורת בכ-950,000 ש"ח. 

3. 
בתחילת שנת 2004 פרסמה חברת המשקם מודעה בעיתון בדבר מכירת שלושה כלי רכב שהיו צמודים לבעלי תפקידים בחברה. בין מגישי ההצעות לוועדה במשקם שעסקה במכירת כלי הרכב היו שני סוחרי רכב שהציעו לרכוש את שלושתם, שני חבריו של המנכ"ל והמנכ"ל; הוא עצמו היה חבר הוועדה שדנה בהצעתו שלו ובהצעות חבריו. הוועדה כללה גם את היועצת המשפטית של המשקם, שעל התנהגותה יש לתמוה: היא אישרה את פרוטוקול הוועדה, לא העירה למנכ"ל על ניגוד העניינים החמור ולא מנעה את השתתפותו בהליך. הוועדה החליטה למכור שני כלי רכב לחבריו של המנכ"ל ואת כלי רכב א' למנכ"ל עצמו בכ-32% פחות ממחיר המחירון המשוקלל. התנהגות המנכ"ל מעלה חשש לפגיעה בטוהר המידות מצדו.

4. 
בדצמבר 2001 אישר הדירקטוריון את בקשת המנכ"ל לקבל מהמועצה הדתית בירושלים שכר בגין עבודתו הנוספת שם כראש המועצה הדתית לתקופה שלא תחרוג מחמישה חודשים, ואולם מר בן צור המשיך בעבודתו במועצה הדתית בירושלים 13 חודשים נוספים ללא אישור הדירקטוריון. עלויות שכרו במועצה הדתית בגין עבודתו כראש המועצה הדתית היו 30,000 ש"ח עלות חודשית למעביד וכ-540,000 ש"ח לכל התקופה.

5. 
מר יואב בן צור ביקש וקיבל את אישור דירקטוריון המשקם לעבוד גם כיו"ר מעיין החינוך התורני ללא שכר במשך חמישה חודשים, עד נובמבר 2005. בפועל הוא המשיך לעבוד במעיין החינוך התורני עד נובמבר 2006 ללא אישור. עמותה זו מנהלת את מוסדות החינוך של ש"ס ומתוקצבת בידי משרד החינוך. בפועל היה מר בן צור מנכ"ל מעיין החינוך התורני ולא היו"ר שלה; הוא לא דיווח על כך לדירקטוריון המשקם, ולמעשה הטעה אותו.

6. 
תפקיד מנכ"ל חברת המשקם דורש השקעת זמן ניכרת, ואולם חלק גדול מהזמן שהיה אמור להיות מוקדש לניהול חברת המשקם הקדיש מר בן צור לעבודתו הנוספת במעיין החינוך התורני ובמועצה הדתית. הדירקטוריון פעל שלא כשורה כשאישר לו עיסוקים נוספים מבלי שהטיל עליו הגבלות ודן בהשפעתם על פעילותו בחברה.

7. 
בעלי תפקידים בסקטור הציבורי זכאים לקבל רכב צמוד לשימושם, בהתאם לצורכי התפקיד. סביר שהמדינה תממן את ההוצאות עבור השימוש ברכב אחד לאדם אחד גם אם הוא נושא במספר תפקידים. נמצא כי למנכ"ל היו שני כלי רכב יוקרתיים לשימושו הבלעדי: האחד - רכב מנהלים צמוד מחברת המשקם, והאחר - רכב מנהלים שהעמידה לרשותו עמותת מעיין החינוך התורני.

8. 
מניתוח ומהשוואה של דפוסי התדלוק של שני כלי הרכב עולה כי שניהם היו בשימוש יומיומי. מדברי המנכ"ל עולה כי אחד מכלי הרכב שימש את בני משפחתו.

9. 
ברכב המנהלים הצמוד שקיבל המנכ"ל מחברת המשקם הותקן התקן תדלוק. נוסף על כך, הוא החזיק בכרטיס אשראי מיוחד לתדלוק, ששימש אותו כשנסע ברכב חלופי ולא ברכבו הצמוד . הכרטיס לא היה מוגבל לשימוש ברכב מסוים. משרד מבקר המדינה בדק את חיובי הדלק של כלי הרכב הצמודים בחברה, והתברר כי בחיובי הדלק של מר בן צור בכרטיס האשראי הופיעו מספרי כלי רכב אחרים, שלא נמצאה ראיה שהיו בשימוש המשקם, גם כאשר רכבו הצמוד לא היה בטיפול והיה אמור להיות ברשותו. כלומר, מתעורר חשש כי המנכ"ל השתמש בכרטיס האשראי של המשקם באופן בלתי-ראוי. 

10. 
חשב החברה, מר נעם דהרי אישר את החיובים בכרטיס האשראי עבור תדלוק כלי הרכב מבלי שבדק אם אלה היו בשימוש המשקם. לדעת משרד מבקר המדינה, יש לראות בחומרה את התנהגות החשב בעניין זה. 

11. 
מנכ"ל חברת המשקם היה יכול לפקח על העובדים הבכירים הכפופים אליו באמצעות אלה:

כרטיס נוכחות - בהתאם להסכם הקיבוצי, על העובדים הבכירים להחתים כרטיס נוכחות בשעון פעם ביום. תכנית עבודה - משנת 2002 דרש מנכ"ל החברה שמנהלי אזורים ואגפים ידווחו לו מראש על פעילותם המתוכננת. בפועל לא הייתה למנכ"ל בקרה כלשהי על עבודתם ועל נוכחותם של העובדים הבכירים; מקצתם החתימו את כרטיס הנוכחות שלהם ידנית לכל החודש או לימים רבים - למפרע, בסופו. המנכ"ל לא אכף את דרישתו שמנהלי האזורים והאגפים יגישו לו תכנית עבודה. על החברה לקבוע הסדרים שיחייבו את כל עובדי החברה להחתים שעון נוכחות פעמיים ביום, בכניסתם למקום העבודה ובצאתם ממנו, ולהנהיג נוהל רישום נוכחות מפורט.

12. 
נוהל הנוכחות של עובדי המנגנון קובע כי חובת רישום נוכחות באמצעות שעון בבואם לעבודה ובצאתם ממנה חלה על כל העובדים בחברה. נמצא כי בחברת המשקם היו בפועל שתי מערכות של נורמות: האחת - לעובדים שנוהלי החברה לא נאכפו עליהם אשר להם קרבה פוליטית או אישית לעובדים אחרים בחברה, והאחרת - לעובדי החברה האחרים שעליהם נאכפו הנהלים בקפדנות. 

13. 
סגן המנהל הכללי היחיד של החברה היה מר דוד אבן צור, חבר מרכז הליכוד וחבר מועצת עיריית קריית ים שבה היה סגן ראש העירייה וממלא מקומו לא בשכר. עלות שכרו בחברת המשקם בשנת 2006 הייתה כ-445,000 ש"ח. היה אפשר לצפות שבכירותו תבוא לידי ביטוי לא רק בשכרו אלא גם בעבודתו במשקם. ואולם בבדיקה שעשה משרד מבקר המדינה נמצא כי למר אבן צור לא היו שירותי מזכירות או כפיפים שהיו אתו בקשרי עבודה יומיומיים, הוא לא השתתף בקבלת ההחלטות השוטפות בחברה, לא מילא כל פונקציה בניהולה ולא נכח בדרך כלל במשרדיה. לא נמצאו מסמכים שמעידים על עבודתו. דיווחי הנוכחות שלו, הבסיס לתשלום שכרו, כללו רק חתימה בדיעבד - בסוף החודש - ובכתב יד. משרד מבקר המדינה מצא שבחלק מהימים שבהם דיווח מר אבן צור על יום עבודה מלא בחברת המשקם, הוא שהה בעיריית קריית-ים. לנוכח ממצאי הדוח, על הדירקטוריון לשקול את המשך העסקתו של מר אבן צור בתפקידו.

14. 
מר אלי דוקורסקי היה מנהל אגף ארגון ושיטות והסברה והיה כפוף למנכ"ל. כמו למר אבן צור גם לו לא היו שירותי מזכירות, כפיפים או עובדים אחרים שהיו אתו בקשרי עבודה. במועד הביקורת הוא היה חבר מרכז הליכוד, סגן ראש עירית קריית ביאליק ללא שכר והחזיק בתיק ההנדסה. ואולם בניגוד למר אבן צור, יש מסמכים המעידים על עבודתו במשקם. מר דוקורסקי קיים את פעילותו הציבורית ומילא את תפקידיו בעירית קריית ביאליק בחלק מהשעות שבהן היה אמור לעבוד בחברת המשקם - ללא אישור, ואולם בדוחות הנוכחות שלו בחברת המשקם דיווח מר דוקורסקי על נוכחות מלאה בחברה בימים שעסק גם בענייניו האחרים. על הדירקטוריון לדון בממצאים שנמצאו לגבי מר דוקורסקי בגין דוחותיו הכוזבים, ולשקול לדרוש ממנו השבת הכספים לחברה. 

15. 
חשב חברת המשקם היה מר נועם דהרי אשר הגיע אליה בעקבות היכרות מוקדמת עם המנכ"ל. הוא נתן שירותי ייעוץ כלכלי למשקם, החל ממועד כניסת המנכ"ל לתפקידו וביולי 2000 נבחר לחשב במעמד של עובד זמני בידי ועדת בחינה שכללה גם את המנכ"ל. בדצמבר 2002 סיכם המנכ"ל עם ועד העובדים, בסתירה להסכם הקיבוצי, כי החברה לא תפרסם מכרז פומבי, ומר דהרי יאייש את משרת החשב במעמד עובד מנגנון מינואר 2003. עוד העלתה הבדיקה כי המנכ"ל אישר למר דהרי כי יזכה למעמד של עובד קבוע בחברה מבלי לוותר על ההטבות שניתנו לו כעובד במעמד זמני כגון תוספת ניהול בשיעור של 30% משכרו ותשלום עבור 60 שעות נוספות גלובליות. החברה נוהגת להשתתף במימון חינוך טרום חובה עבור ילדי העובדים, עד היותם בני חמש. התברר כי בניגוד לנוהלי החברה ובניגוד לכל נורמה ציבורית, הורה החשב לכפיף שלו לשלם לו כספים, ובכלל זה תשלום של כ-10,000 ש"ח, בגין מימון חינוך טרום חובה לילדיו, ללא הצגת אסמכתאות לתשלום. 

16.
שלושה עובדים שימשו כעוזרים למנכ"ל מאז כניסתו לתפקיד בדצמבר 1997: מר נח צדוק, מועמדה של מפלגת ש"ס לכנסת ה-17, מר אלחנן דנינו ומר מוטי נסים. בהסכם העבודה הקיבוצי המחייב מכרז לבחירת עובדי החברה הקבועים, אין התייחסות למשרות של עוזרים אישיים המכונות לעתים "משרות אמון". לדעת משרד מבקר המדינה, עוזר מנכ"ל שנבחר לתפקיד ואינו אחד מעובדי החברה הקבועים, ראוי שימלא את התפקיד בחברה רק כל עוד המנכ"ל ממלא את תפקידו. ואולם הנהלת המשקם החליטה בהסכמת ועד העובדים שעוזרי המנכ"ל, מר צדוק ומר דנינו, יתקבלו לחברה כעובדי מנגנון קבועים ללא מכרז. 

17. 
העסקת עובד במשרה לפני מכרז מקנה לו יתרון בו ואף יוצרת קשרי עבודה וציפייה הדדית להמשך העסקתו. עם סיום תפקידו של מר צדוק כעוזר מנכ"ל, בנובמבר 1999, מינהו המנכ"ל לממלא מקום מנהל יחידה של המשקם באזור ירושלים (תפקיד שלא היה קיים קודם). שנה לאחר מכן, עם פרסומו של המכרז הפנימי למשרה זו, היה מר צדוק המועמד היחיד לה, וועדת המכרזים בראשות המנכ"ל בחרה בו לתפקיד וציינה בנימוקיה לזכייתו שמילא את התפקיד כבר כשנה. עם סיום תפקידו של מר דנינו כעוזר מנכ"ל פרסמה חברת המשקם מכרז פנימי לאיוש משרת עוזר למנהל אזור. במשרה זכה מר דנינו, אשר היה מועמד יחיד במכרז. קליטתם של עוזרי המנכ"ל כעובדים קבועים ושילובם בחברה לאחר סיום תפקידיהם היו פסולים ונעשו בניגוד לנורמות של מינהל תקין.

18. 
תחרות יעילה, שוויונית והוגנת מחייבת שמירת חשאיות ההצעות המוגשות עד כינוס ועדת הבחירה. למשל, תקנות חובת המכרזים קובעות שהצעות המגיעות לוועדת המכרזים יהיו סגורות וחסויות וייפתחו על ידי הוועדה תוך כדי רישום פרוטוקול. אולם נוהל הרכישות אינו קובע את ההליך לקבלת הצעות בהתאם לתקנות המכרזים. נמצא שככלל, בהתקשרויות שנבדקו, המנכ"ל או לשכתו פנו למספר מציעים והצעות המחיר נשלחו למנכ"ל ישירות. ההצעות לא היו חשאיות כך שלכאורה היה אפשר לדעת עוד בטרם התכנסה ועדת הרכישות את פרטי ההצעות. על החברה לבחון את נוהל הרכישות ולהתאימו לדין המהותי כך שיבטיח את עקרונות היעילות והשוויון שביסוד שיטת המכרזים.

19. 
חברת המשקם נוהגת פעם בשנה להוציא את העובדים בעלי המוגבלות החפצים בכך לנופש. לצורך זה התקשרה החברה עם ספק להסדרת הלינה והאירוח. משנת 1999 עד שנת 2006 נבחר כל שנה אותו ספק. התברר כי בעליה של החברה הוא מכר של המנכ"ל, אבל בוועדת הרכישות שבחרה ביזם א' לא הצהיר המנכ"ל על היכרותו עמו. בשנת 1999 החליט המנכ"ל על בחירת ספק א' ללא אישור הוועדה; בשנת 2004 שולמו לו 240,000 ש"ח כמקדמה במועד האחרון להגשת ההצעות ללשכת המנכ"ל; בשנת 2006 ועדת הרכישות לא התכנסה על מנת לבחור ספק מבין המציעים, אולם המשקם שילמה לספק א' מקדמה של 200,000 ש"ח על חשבון אותו נופש. יתר על כן, המנכ"ל הכין טיוטת הסכם בין המשקם לספק א' שנכללו בו מחירי הנופש של ספק א' עוד בטרם החל הליך בחירת הספק בוועדה. למשרד מבקר המדינה התברר כי הנופש שתוכנן לשנת 2006 אמנם לא יצא לפועל, אך עד מועד סיום הביקורת, יולי 2007, המקדמה טרם הוחזרה למשקם.

20. 
הנהלת חברת המשקם נהגה לרכוש שי לראש השנה, לפסח ולט"ו בשבט ולתתו לעובדים בעלי מוגבלות. בבדיקה התברר כי מ-2000 עד 2006 סיפקה חברה ג' שבבעלות יזם ג' את השי לט"ו בשבט. לדברי המנכ"ל, יזם ג' הוא חברו שזכה גם ברכישת כלי רכב מהחברה. המנכ"ל לא הצהיר בוועדת הרכישות על חברותו עמו. נמצא, בין השאר, כי המנכ"ל והחשב אישרו בינואר 2003 התקשרות עם חברה ג' אף שלא קיבלו הצעות מחיר נוספות ולא כינסו את ועדת הרכישות. המנכ"ל פעל אפוא באופן פסול לבחירת ספקים שהיו מקורביו וחבריו בהתעלמו מסדרי מינהל תקינים עד כדי חשש לפגיעה בטוהר המידות. החשב פעל בניגוד לכללי מינהל תקין ושיתף פעולה עם המנכ"ל. 

21. 
בחברת המשקם נקלטו עובדים זמניים ללא מכרז אשר נבחרו על פי הנחייתו של המנכ"ל; חלקם הפכו לעובדים קבועים על פי דפוס פעולה פסול בשיתוף ועד העובדים של החברה: אמנם, פורסם מכרז פנימי למשרה שאותה אייש בפועל העובד הזמני, אולם מאחר שאיש לא ניגש למכרז החליטו המנכ"ל וועד העובדים, בסתירה להסכם הקיבוצי, לא לפרסם מכרז פומבי אלא לקלוט את העובד הזמני שאייש את התפקיד כעובד מנגנון. יוצא אפוא שמשרות העובדים הזמניים במשקם שימשו מקפצה לעובדים אלה לקראת קליטתם בחברה. לדעת משרד מבקר המדינה, ספק אם עובד שמונה למשרתו לא בשל כישוריו אלא בגלל קרבה משפחתית או פוליטית לממנה הוא האדם המתאים ביותר למשרה. העסקת עובד לא מתאים עלולה לפגוע בתפקודה של החברה ומימון ההעסקה עלול לפגוע בקופה הציבורית.

22. 
באוגוסט 2001 פנה המנכ"ל לדירקטוריון החברה וביקש את אישורו להעתיק את משרדי החברה למשרדים חדשים בת"א. משמעות המעבר הייתה הגדלת העלויות של שכירת משרדי הנהלת החברה כמעט פי שלושה (מ-261,000 ש"ח בשנת 2001 ל-699,000 בשנת 2002). המנכ"ל לא בחן בתחילת 2001 חלופות זולות יותר לשכירת משרדים עבור הנהלת החברה. בדיון באוגוסט 2001 אישר הדירקטוריון את הצעת המנכ"ל, ולא דרש ממנו באותה הזדמנות להציג לו חלופות שישפרו את תנאי העבודה של עובדי הנהלת המשקם אולם יתאימו לאופי החברה ולמטרותיה.

23.
עם כניסתה של החברה למשרדים החדשים היא החליטה לרהט את משרדיה; עלות הריהוט הסתכמה בחצי מיליון ש"ח. ועדת הרכישות החליטה לרכוש במחצית הסכום רהיטים מספק ד' למרות שהוא לא היה הספק שמחיריו היו הזולים ביותר. לאחר סיום הליך הבחירה נרכשו מספק ד' רהיטים נוספים בכ-250,000 ש"ח; החברה לא פנתה לספקים אחרים לקבלת הצעות מחיר, כנדרש בנוהל רכישות. הרהיטים העיקריים שהוזמנו ללא קבלת הצעות, רהיטי עור וניקל מפוארים, יועדו ללשכות היו"ר והמנכ"ל. עלות ריהוט החדר המפואר שהוקצה ליו"ר הדירקטוריון הייתה כ-43,000 ש"ח. עלות ריהוט חדר המנכ"ל הייתה כ-36,000 ש"ח. כמו כן נרכשו מוצרי מותרות למנכ"ל וליו"ר (תחתיות לכוסות מעור, דפדפות עם כריכת עור במחיר 1,732 ש"ח כל אחת ועוד פריטים יוקרתיים שעלותם הייתה כ-19,700 ש"ח). 

24. 
מקום מושבו של המנכ"ל הוא במשרדים החדשים בת"א, אולם בגלל הפריסה הארצית של החברה, סביר שהמנכ"ל יקיים ישיבות ודיונים גם בירושלים, וינצל לשם כך את התשתית הקיימת של הנהלת האזור שם. ואולם המשקם שכרה למנכ"ל לשכה בירושלים לתקופה מרס 2000 עד דצמבר 2006 בעלות כוללת של 340,000 ש"ח. המנכ"ל לא בחן הצעות אחרות בטרם החליט לשכור את הלשכה בירושלים. מדינת ישראל והקופה הציבורית שילמו אפוא סכום מיותר שהיה אפשר להפנותו לטובת הנזקקים.

25. 
בפברואר 2004 התקשרה חברת המשקם עם יזם א', הבעלים של ספק א' ומכר של המנכ"ל, לשכירת מחסן בראש העין לשם הקמת מפעל לייצור משטחי עץ לשוק הפרטי. בפברואר 2004 הודיע אמנם המנכ"ל לדירקטוריון שבראש העין יוקם מפעל לייצור משטחי עץ וקיימות תכניות גם להקמת מחסן במקום, ואולם לדיווח סתמי זה לא צורפו מסמכים, והדירקטוריון לא דרש לבדוק את העניין. מתחילת הפעלתו בינואר 2005 עד ספטמבר 2006 - מועד סגירתו, ולאחר כשנתיים של פעילות הפסיד המפעל כמיליון ש"ח.

26. 
עובדי המנגנון יוצאים לנופש שנתי המיוחד להם אשר מארגן ועד העובדים. הנהלת המשקם מימנה את מלוא עלותו. בממוצע היה סכום השתתפות ההנהלה בנופש של עובדי מנגנון גדול פי 3.5 מסכום השתתפותה בנופש של עובד בעל מוגבלות. למרות ההפסדים של החברה בשנים 2000 ו-2001 החליט המנכ"ל להשתתף במימון סיור של עובדי המנגנון לחו"ל.

27. 
בשירות הציבורי מקובל לשלם גמול השתלמות בסכום קבוע לעובד שנטל חלק בהשתלמות מוכרת כדי לעודד אותו לקנות ידע שישמש אותו בתפקידו. כל עובד מנגנון בחברת המשקם יכול היה לקבל תוספת השתלמות בשיעור של 20% משכרו ממועד תחילת עבודתו או לכל המאוחר לאחר שסיים שתי שנות עבודה ללא צורך בהשתלמות כלשהי. סעיף 29 בחוק יסודות התקציב קובע כי גוף מתוקצב כדוגמת המשקם לא רשאי לקבוע הסכם שיהיו בו שינויים בשכר, בתנאי פרישה או בגמלאות או הטבות כספיות אחרות אלא בהתאם למה שהוסכם או למה שנהוג לגבי כל עובדי המדינה או באישורו של שר האוצר. שר האוצר לא אישר תוספות חריגות אלו. 

28. 
הדירקטוריון אמור להתוות את מדיניות החברה ולפקח על המנהל הכללי. דירקטוריון המשקם נכשל בתפקידו לפקח על הנעשה בחברה. למשל, הדירקטוריון ויו"ר הדירקטוריון אישרו למנכ"ל הסכם עבודה החורג מהמקובל לגבי מנכ"לים בחברות הממשלתיות מבלי שבדקו אותו. הדירקטוריון אישר שכירת משרדים מבלי שדרש לבחון חלופות ומקורות תקציביים, ולא דרש מסמכים ועלויות לצורך דיון בהקמת המפעל בראש העין. 

29. 
חוק החברות קובע בסעיף 117 כי אחד התפקידים של ועדת הביקורת הוא איתור ליקויים בניהול העסקי של החברה, בין השאר, בהתייעצות עם המבקר הפנימי, שעליו להציע לדירקטוריון דרכים לתיקונם. הוועדה לא יזמה הפעלת ביקורת כדי להפיק לקחים מליקויים שהתגלו במהלך פעילותה של המשקם. 

30. 
חוק הביקורת הפנימית קובע כי המבקר הפנימי יעשה ביקורת לפי תקנים מקובלים. ראוי שעבודת הביקורת הפנימית תעשה לפי תכנית-רב שנתית כדי להקיף את פעולות הארגון בהתאם לניתוח הסיכונים. במשקם היה צריך לעשות בדיקה במשרד הראשי, שבו שוכנת הנהלת החברה ובו מתקבלות מרבית ההחלטות המרכזיות שלה. המבקר הפנימי לא ביצע ביקורת במשרד הראשי משנת 1996 עד שנת 2006. רק לאחר בקשת ועדת הביקורת בפברואר 2005 לשלב את יחידת המשרד הראשי בתכנית הביקורת, עשה המבקר הפנימי ביקורת במשרד הראשי, אך גם אז - בנושאים שאינם מרכזיים. 

31. 
החשב הוא אמנם אינו שומר סף כחשב משרד ממשלתי, אולם בתוקף תפקידו עליו לדאוג שהניהול הכספי שלה יהיה בהתאם לכללי מינהל תקין. החשב כשל בתפקידו: 1. הוא אישר למנכ"ל תשלומים בגין מילוי דלק לכלי רכב שספק אם היו בשימוש המשקם 2. לא זו בלבד שהורה לכפיף שלו לשלם לו כספים, אלא גם קיבל לכאורה תשלום של כ-10,000 ש"ח ללא הצגת אסמכתאות שהיה זכאי לתשלום זה. 3. הוא שיתף פעולה עם המנכ"ל לבחירת ספקים שהיו מקורביו וחבריו של המנכ"ל, בניגוד לכללי מינהל תקין. לאור התנהלותו, על הדירקטוריון לשקול אם ראוי להמשיך להעסיקו בתפקידו. 

32. 
משרד הרווחה מעביר למשקם בשנים האחרונות כ-40 מיליון ש"ח לשנה; ראוי היה שהוא יפקח בקפדנות על השימוש בכספים אלה. למרות בקשותיו של מנהל אגף השיקום במשרד הרווחה בשנים 2005 ו-2006 מהנהלת המשרד להכפיף את המשקם לאגף, הוא לא נענה. לפיכך אגף השיקום לא הפעיל מנגנוני פיקוח ובקרה מקצועיים, תקציביים ומנהליים על החברה. בשנת 1998, בעקבות מצבה הכלכלי הקשה של המשקם באותה העת, אמור היה להיחתם הסכם הבראה בין הנהלת החברה לבין משרד הרווחה. חברת המשקם לא חתמה על נוסח ההסכם שעליו חתמו נציגי משרד הרווחה. המשרד המשיך להעביר לה כספים למרות זאת. 

33. 
על סמך הוראות סעיף 33(א) בחוק יסודות התקציב דורש הממונה על השכר מגופים מתוקצבים ונתמכים נתוני שכר, ופעם בשנה הוא מגיש לכנסת דוח על חריגות שכר. הנתונים והדוח משמשים את יחידת האכיפה שבמשרדו כמקור מידע להפעלת ביקורת. למרות שחברת המשקם או המנכ"ל שלה לא העבירו לסגן בכיר לממונה על השכר, בהתאם לדרישתו מנובמבר 2004, את חוזה ההעסקה של המנכ"ל, הוא לא פעל כדי לאכוף את דרישתו. 

34. 
על רשויות המדינה, ובראשן שרי הרווחה והאוצר והיועץ המשפטי לממשלה לפעול לתיקון הליקויים החמורים שנמצאו בביקורת ולמיצוי הדין בכל הנוגע לממצאים של פגיעה בטוהר המידות; ובכלל זה לערוך שידוד מערכות כולל בחברה ובין מנהליה שכשלו - בין בפועל ובין בפיקוח לקוי, ולטפל ביסודיות במבנה החברה, בארגונה, בפיקוח השוטף עליה, בסדרי המינהל בה, בשיטות עבודתה ובתנאי ההעסקה של מנהליה ושל עובדיה הבכירים. 

35. 
ממצאיו החמורים של דוח זה מצביעים על ליקויים חמורים ביותר בהתנהלות חברת המשקם ואף על חשש לפגיעה בטוהר המידות. מעשים אלה בוצעו על חשבונם של הנזקקים שלמענם הוקמה המשקם; הם מלמדים על כישלון חמור ומתמשך של הנהלת החברה, של הדירקטוריון, של מנכ"ל החברה ובכיריה ושל כלל שומרי הסף - בתוך החברה ומחוצה לה - שתפקידם לפעול שתופעות מעין אלה לא יתרחשו.
ב. 
תגובות המבוקרים

חברת המשקם 

1,2. 
דירקטוריון החברה אישר למר יואב בן-צור, מנכ"ל החברה הקודם, הסכם עבודה אישי, שהתבסס על אותם התנאים שאושרו למנכ"ל שקדם לו, על-ידי הדירקטוריון שכהן באותה עת, בשנת 1990. תנאים אלה אושרו גם על-ידי הממונה על השכר בשנת 1997, במסגרת הסכם פשרה עם אותו מנכ"ל. 

 
מדוחות השכר הנוגעים לשכרו של מר יואב בן-צור, ושהועברו מידי שנה לממונה על השכר, ניתן היה לעמוד על עלות שכרו, אך הממונה לא העיר על כך דבר. החברה פנתה בתאריך 20.12.07 למר יואב בן-צור בדרישה להשיב את הסכומים החריגים, על-פי החלטת הממונה על השכר במשרד האוצר.

החברה פנתה לממונה על השכר בתאריך 14.11.07, לטפל בהשבת הכספים החריגים של המנכ"לים הקודמים.

מר יואב בן-צור סיים כהונתו כמנכ"ל החברה החל מ-1.1.08. 

משרד האוצר 

2. 
לעניין תיקון חריגות השכר והשבת הכספים, הנושא סוכם במארס 2008 עם מנכ"ל חברת המשקם. 

בנוגע לחריגות השכר של עובדי חברת המשקם: בתאריך 25.11.07 נשלחו שימועים להנהלת חברת המשקם, לגבי חריגות השכר הנוגעות לכלל עובדי החברה. בעקבות השימועים שנשלחו, חברת המשקם העבירה במארס 2008 את ההסכם הקיבוצי של החברה לאישור הממונה על השכר, במטרה להסדיר את חריגות השכר. הממונה לא אישר החריגות, והגיע לפשרה בנושא שכר המנכ"ל בלבד.  
חברת המשקם

3.
בחברה לא קיים נוהל המסדיר מכירת רכבים לעובדי החברה. כיום מכינה החברה נוהל, לפיו לא תתאפשר מכירת רכבים לעובדי החברה, לרבות המנכ"ל. הנוהל יפורסם עד תחילת יוני 2008.

4-6. 
דירקטוריון החברה שקל את בקשת מר יואב בן-צור לעבודה נוספת, בהתבסס על הנתונים שהוצגו בפניו על ידי מר בן-צור, ואישר לו עבודה נוספת לתקופה קצובה וקצרה, בהתאם  לסמכותו של הדירקטוריון.


הדירקטוריון יפעיל מעתה מנגנוני פיקוח לבחינת אישור למנכ"ל לעסוק בעיסוקים נוספים, בשכר וללא שכר.

9-10. לאור הערת הביקורת, הורה המנכ"ל בפועל לחשב החברה במכתבו מ-20.1.08,לבטל את כרטיס האשראי לתדלוק.

11-12. דירקטוריון החברה, בישיבתו מתאריך 1.11.07, הטיל על הנהלת החברה לגבש נהלים חדשים בנושאים אליהם התייחסה הביקורת. בין יתר הנושאים נכלל גם עדכון נוהל נוכחות עובדים בעבודה (הנוהל המעודכן יופץ עד תחילת יוני 2008).

החל מחודש ינואר 2008, מאשר המנכ"ל בפועל את תוכנית העבודה השבועית של עובדי החברה, אשר כפופים לו באופן ישיר. בראשית חודש פברואר 2008 הוציא מנכ"ל החברה הוראות בדבר רענון נוהל נוכחות בעבודה, ודרישה לאישור דיווחי הנוכחות על-ידי הממונים הישירים, לשם הידוק הפיקוח על הנוכחות בעבודה.

13. 
ועדת הארגון מטעם הדירקטוריון בישיבתה מ-21.2.08 אישרה, לבקשת המנכ"ל, שכירת שירותי ייעוץ ארגוני, לבחינת המבנה הארגוני של החברה, ובכלל זה את תפקיד הסמנכ"ל. על-פי המלצת הביקורת, ידון הדירקטוריון בעניין השבת כספים על-ידי הסמנכ"ל, בגין השעות בהן עבד בעיריית קריית-ים. 

 14. 
על-פי המלצת הביקורת, ידון הדירקטוריון בעניין השבת כספים על-ידי מנהל אגף או"ש, בגין השעות בהן עבד בעיריית קריית-ביאליק. 

15. 
בעקבות הביקורת, תקפיד החברה לפעול בעניין קליטת עובדים, בהתאם להוראות הסכם העבודה הקיבוצי המיוחד, החתום בין החברה לבין ועד  העובדים וההסתדרות.

החברה תפעל לגביית הסכומים ששולמו לחשב עבור חינוך טרום חובה לילדיו, במידה ולא יוצגו אסמכתאות לתשלום, כנדרש.

16-17. החברה אימצה את המלצת הביקורת, לפיה משרת עוזר אישי למנכ"ל תהפוך ל"משרת  אמון". סוגיה זו נבדקה עם רשות החברות הממשלתיות ואושרה על-ידה.

 
בחודש פברואר 2008 החל לכהן עוזר אישי למנכ"ל על-פי הסכם עבודה אישי, הנהוג ברשות  החברות הממשלתיות. משרה זו הוגדרה כ"משרת אמון", שאינה מאפשרת את קליטתו  כעובד במעמד קבוע בחברה.

18-20. דירקטוריון החברה, בישיבתו מתאריך 1.11.07, הטיל על הנהלת החברה לגבש נהלים   חדשים בנושאים אליהם מתייחס דו"ח הביקורת. בין יתר הנושאים נכלל גם עדכון נוהל הרכישות. הנוהל המעודכן יופץ במהלך ספטמבר 2008.

בתאריך 28.2.08 הוציא המנכ"ל בפועל ריענון הוראות של נוהלי הרכישות.

לעניין חובו של ספק א', הספק שילם עד כה 92 אלף ₪ (מתוך חוב של 200 אלף ₪). לגבי יתרת החוב, החברה נוקטת בהליכים משפטיים כנגד הספק לגביית יתרת החוב. 

21.
בעקבות ממצאי הביקורת, תקפיד החברה לפעול בעניין קליטת עובדים, אך ורק בהתאם להוראות הסכם העבודה הקיבוצי המיוחד, החל על עובדי מנגנון החברה, והחתום בין החברה, ועד העובדים וההסתדרות.

ועדת הביקורת בישיבתה מיום 25.12.07, קבעה כי המבקר הפנימי יבדוק את נושא קליטת העובדים החדשים, במסגרת תוכנית העבודה של הביקורת הפנימית לשנת 2008.

 22-23. משרדה הראשי הקודם של החברה היה בלתי ראוי לשימוש, ולכן הוחלט על העתקתו.

 
 הבניין בו שוכן כיום משרדה הראשי של החברה, הינו בנין משרדים רגיל בתל אביב, ועומד בסטנדרט המקובל במשרדי הממשלה ובחברות ציבוריות בסדר גודל דומה. גם תכולת המשרדים הינה בסטנדרט המקובל.

עלות שכירת משרדי החברה נבחנה על-ידי הדירקטוריון ואושרה לאחר שנמצא, כי העלות הינה סבירה ביחס להיצע המשרדים שהיה קיים באותה עת, בבנין משרדים ממוצע באזור תל-אביב. העלות למ"ר הסתכמה באותה עת ב-17 דולר למ"ר, לעומת 10 דולר ששולם כשכ"ד במבנה הקודם.

המשרד נבחר לאחר בדיקת מספר חלופות על-ידי המנכ"ל, אם כי לא קיים על כך תיעוד באופן מספק. לאור הערת הביקורת, תקפיד החברה בעתיד לתעד כנדרש כל המהלכים הקודמים להתקשרויות.

24.
בסוף חודש דצמבר 2007, הנחה יו"ר הדירקטוריון את המנכ"ל לשעבר, לפנות את משרדי החברה ברח' כנפי נשרים בירושלים. משרדים אלה פונו בתאריך 1.2.08 בליווי ובפיקוח של המנכ"ל החדש. 

25.
המפעל בראש-העין, בו הועסקו 4-5 עובדים, הינו מפעל בעל מאפיינים של קו ייצור, בתוך מחלקה קטנה במפעל אחר של החברה. לכן החלטת המנכ"ל על הקמת המפעל, נעשתה במסגרת הניהול העסקי השוטף של החברה. מפעל זה נסגר לאחר שנת פעילות.

עם זאת, הדירקטוריון קיבל את הערת הביקורת, ובתאריך 2.8.07 החליט על הקמת ועדת מפעלים, בהרכב של חברי דירקטוריון, מנכ"ל וחשב. ועדה זו תעסוק גם בבחינת קווי ייצור חדשים ו/או בהקמת מפעלים חדשים. 

מתגבש נוהל הקמת מפעלים חדשים, אשר יובא לאישור הדירקטוריון. הנוהל יושלם במהלך יוני 2008.

26.  
בשנת 2000 נוצר הפסד בסך 56 אלפי ₪ מתוך מחזור של כ-82 מיליון ₪, ובשנת 2001 היה הפסד של 150 אלפי ₪ מתוך מחזור של  כ-87 מיליון ₪.

הסיור של עובדי המנגנון לחו"ל, שחלקם יצא בשנת 2000 וחלקם בשנת 2001, היה בגין שתי שנות פעילות נופש והשתלמות, המוענקת לעובדי המנגנון על-פי הסדרים עם ועד  העובדים. 

27.
שכרם ותנאי עבודתם של עובדי המנגנון, נקבעו בהסכמי עבודה קיבוציים ומיוחדים שנחתמו בין החברה לבין ועד העובדים וההסתדרות. תוספת ההשתלמות נמצאת בבדיקת הממונה על השכר במשרד האוצר, והחברה תפעל בהתאם להחלטות הממונה על השכר והוראותיו.

28.
לדעת החברה, הדירקטוריון פעל בהתאם לאחריותו וסמכותו על-פי דין.


דירקטוריון החברה קיבל החלטות רבות לטובת החברה ואלפי עובדיה הנכים והמוגבלים.

בעשור האחרון מצבה הכספי של החברה היה מאוזן. גרעון של 50 עד כ-400 אלפי ₪, ורווחים שבין 50 ל-400 אלפי ₪, כפי שמשתקפים ממאזניה המבוקרים של החברה, הינם מזעריים מתוך מחזור כספי של 80 עד 100 מיליון ₪.

לדעת החברה, שלושת הנושאים הנ"ל אינם מעידים על כישלון של הדירקטוריון מהטעמים הבאים:

א.
דירקטוריון החברה אישר למר יואב בן-צור הסכם עבודה אישי, שהתבסס על אותם התנאים שאושרו למנכ"ל שקדם לו, על-ידי הדירקטוריון שכיהן באותה עת, בשנת 1990. תנאים אלה אושרו גם על-ידי הממונה על השכר בשנת 1997, במסגרת הסכם פשרה עם אותו מנכ"ל. 

מדוחות השכר הנוגעים לשכרו של מר יואב בן-צור, אשר הועברו מדי שנה לממונה על השכר, ניתן היה לעמוד על עלות שכרו, אך הממונה לא העיר על כך דבר.

ב.
עלות שכירת משרדי החברה, נבחנה על-ידי הדירקטוריון, ואושרה לאחר שנמצא, כי העלות סבירה ביחס להיצע המשרדים שהיה קיים באותה עת, בבנין משרדים ממוצע בתל-אביב.

מצבה הכספי של החברה ברוב העשור האחרון היה מאוזן ברובו, כך שהמקורות הכספיים איפשרו את שכירת המשרדים. 


המשרדים נשכרו לאחר שנבחנו חלופות שונות על-ידי המנכ"ל. 

ג.
במפעל בראש-העין, הועסקו 4-5 עובדים, היה בעל מאפיינים של קו ייצור במחלקה קטנה במפעל אחר של החברה, והוא הוקם על-פי החלטת המנכ"ל, במסגרת הניהול  העיסקי השוטף של החברה, כך שלא נדרשה החלטת דירקטוריון. מפעל זה נסגר לאחר שנת פעילות. 

29-30. ועדת הביקורת בישיבתה מתאריך 3.9.07 החליטה, כי במסגרת תוכנית העבודה השנתית של הביקורת הפנימית, תערך מדי שנה בדיקה של יחידה אחרת במשרד הראשי, בהמשך לביקורת שנעשתה בשנת 2006 במשרד הראשי.

          ועדת הביקורת של הדירקטוריון, בישיבתה מתאריך 18.2.08, החליטה על עריכת סקר לזיהוי וניהול סיכונים, אשר יהווה בסיס לתוכנית העבודה השנתית והרב שנתית של הביקורת הפנימית, ואמצעי לתעדוף היחידות והנושאים שיבדקו על ידה.

 31.
מנכ"ל החברה בפועל הגיע לסיכום עם החשב בתחילת פברואר 2008, על סיום עבודתו בחברה. 

משרד הרווחה והשירותים החברתיים

32. 
על-פי החלטת המנהל הכללי נדרש אגף השיקום להפעיל פיקוח ובקרה מקצועיים על חברת "המשקם". בהתבסס על ישיבות עבודה שהתקיימו בין נציגי אגף השיקום לנציגי "המשקם" התקבלו ההחלטות הבאות:

מיפוי כל אוכלוסיית המוגבלים המועסקים בחברת "המשקם", לפי פרמטרים כגון, סוג נכות, אחוז נכות רפואית, מקום מגורים, שנת לידה, שנות ותק בחברה, סוג ואופי הפעילות התעסוקתית – מוגנת/נתמכת והמקום בה היא מתרחשת, שכר חודשי ממוצע, ועוד.

מיפוי זה נחוץ לצורך אפיון האוכלוסייה, בניית תוכנית עבודה רב-שנתית מותאמת, ניתוח ההתערבויות והתשומות  השיקומיות הנדרשות לחברה, לצורך מיצוי הפוטנציאל התעסוקתי של המשתקמים, הכנסת שינויים ארגוניים ומנגנונים מקצועיים בחברה, שדרוג טכנולוגי, ועוד. האחריות למיפוי זה מוטלת על החברה. האגף לשירותי שיקום יכין שאלון מיפוי לכלל אוכלוסיית המוגבלים, עד אוגוסט 2008. 

יבנו כלי פיקוח ובקרה מקצועיים המותאמים לפעילות "המשקם", באמצעות הג'וינט או באמצעות יועץ אירגוני, עד מארס 2009.

יוכן קובץ נהלים והנחיות שיסדיר את כל פעילות החברה על היבטיה השונים – שיקומיים, כלכליים-תקציביים, והעסקת כוח אדם ומינהלה, עד מארס 2009.

המשרד יפעיל פיקוח ובקרה מקצועיים על "המשקם", באמצעות כלי זמני שיותאם לאופי פעילות החברה, עד מאי 2008.

בתיאום עם ההסתדרות הציונית, ובמסגרת הידוק הבקרה והפיקוח על חברת "המשקם", מינה חשב המשרד רואה חשבון, שישמש יועץ כלכלי לחברה, ויסייע בידה לבצע בקרה מקצועית. הייעוץ כולל ביצוע תוכנית הבראה, שבמסגרתה תיבחן התייעלות החברה וצמצום כוח האדם בה.

ביצוע רה-אירגון בחברת "המשקם" והטמעת תפוקות ותהליכי שיקום בפעילותה: כדי לעמוד בסטנדרטים מקצועיים, כגון פיתוח ומיצוי פוטנציאל תעסוקתי של אנשים עם מוגבלות, וניוד נכים על פני הרצף התעסוקתי (מתעסוקה מוגנת לנתמכת), המשרד סבור כי במקביל לצמצום מספר עובדי המנגנון המינהליים, נדרשת חברת "המשקם" להטמיע בפעילותה תפוקות ותהליכי שיקום, המבוססים על אבחון והערכה של יכולות תעסוקתיות, פיתוח מיומנויות  והרגלי עבודה, ליווי, מעקב ותמיכה מקצועיים, ועוד, עד מארס 2009.

הפיקוח על מימוש הסכם ההבראה: הסכם ההבראה שאמור היה להיחתם בין הנהלת החברה והמשרד, תכליתו התייעלות החברה, בין השאר, באמצעות צמצום מספר עובדי המנגנון, והסדרת העברת הכספים ממשרד הרווחה ל"המשקם".

עמדת המשרד גורסת כי תהליך ההבראה שיחול על החברה, חייב לכלול שלושה מרכיבים עיקריים: 

א.
רה-אירגון – התאמת המבנה האירגוני הקיים של החברה למבנה אירגוני יעיל, המסוגל להתמודד עם סוגיות מקצועיות –שיקומיות, כלכליות ואחרות.

ב.
צמצום עובדי המנגנון.  

ג.
הטמעת תפוקות ותהליכים שיקומיים (אבחון/הערכה תקופתיים, פיתוח ושיקום מיומנויות תעסוקתיות, ליווי, מעקב ותמיכה, ועוד).

שלושת המרכיבים הנ"ל קשורים אחד במשנהו, ואמורים לבוא לידי ביטוי בתוכנית אסטרטגית כוללת – שתאושר על ידי המשרד. 

הסדרת העברת הכספים ממשרד הרווחה לחברה, נוגעת לרה-אירגון ולהטמעת תפוקות ותהליכי שיקום בחברה, ורק עם השלמתם והשלמת תוכנית ההבראה, ניתן יהיה לקבוע מנגנון מוסכם ומוסדר להעברת כספים מהמשרד לחברה.

חישוב השתתפות המשרד בתקצוב חברת "המשקם": תקציב החברה מוגדר בספר התקציב כקניית שירותי העסקת עובדים בעלי מוגבלות.

אגף השיקום יבנה בשיתוף אגף תקציבים והחשבות, מנגנון מוסכם עם החברה, לפיו יחושב הסכום שיועבר לחברה.

המשרד יקבע קריטריונים ברורים שיגדירו את העובדים בעלי המוגבלות, שעבורם יועבר התקציב לחברה. קריטריונים אלה יתבססו על מיפוי אוכלוסיית המוגבלים בחברה, ויבחינו באופן ברור וחד משמעי בין עובדים בעלי מוגבלויות, לבין עובדי מנגנון המשמשים מדריכים – מלווים, פקידי חשבונות, מזכירות ועובדי משרד ראשי, עד אוגוסט 2009.

המשרד יבנה, במסגרת פיתוח כלי הפיקוח והבקרה על החברה, מנגנונים שיאפשרו קבלת נתונים ברורים ומדויקים על ייעוד התקציב (קניית שירותי העסקת עובדים בעלי מוגבלות), מספר השעות וימי העבודה של העובדים בעלי המוגבלות, ההפרשות הסוציאליות עבור העובדים בעלי המוגבלות, כולל מבנה ההפרשות והרכיבים הכלולים בהן (כגון ימי חופשה, חג, מחלה, ביטוח סוציאלי, וכו'), וכן כלים נוספים, לצורך הערכת מדדים שיקומיים ותעסוקתיים שונים של העובדים בעלי המוגבלות.


לוח הזמנים הנדרש לבניית כלים אלה – עד אפריל 2009. 

חברת המשקם 

32.  מערכת יחסי העבודה בין החברה לבין משרד הרווחה והשירותים החברתיים, מושתתת על רכישת שירותי תעסוקה למוגבלים מהחברה, בהיקף כספי המוסכם בין הצדדים. המשרד קיבל, על פי בקשתו, דיווחים על היקף התעסוקה בחברה.

          
בדירקטוריון החברה מכהנים 4 דירקטורים מטעם המדינה. תקציבן משרד הרווחה והשירותים החברתיים משמש כמשקיף בדירקטוריון החברה, והוא מוזמן באופן שוטף לכל ישיבות הדירקטוריון.

הפרוטוקולים של כל ישיבות הדירקטוריון מועברים מאז ומתמיד, לאחר כל ישיבה ובאופן שוטף, למשרד הרווחה והשירותים החברתיים, ולרשות החברות הממשלתיות.           

34.   החברה בוחנת את המבנה הארגוני שלה, לשם שיפור וייעול פעילות החברה. לו"ז לסיום – סוף חודש יולי 2008.

35. 
מר בן-צור, מנכ"ל החברה הקודם, מסר בתגובתו לאגף לביקורת, כי עשה כל שלאל ידו על מנת לקדם את החברה, ולהביאה להצלחה ולשגשוג עסקי. גם אם נעשו טעויות במהלך הדברים, אזי לטענתו טעויות אלה נעשו בתום לב, ומתוך ניסיון לפעול לקידומה של החברה ולקידום עובדיה. 


בראשית ינואר 2008 סיים מר בן-צור את תפקידו בחברת "המשקם", וכיום אין הוא נושא תפקיד כלשהו בחברה.
הטיפול של שירות המבחן לנוער בקטינים 
העוברים על החוק

הגופים המבוקרים: משרד הרווחה והשירותים החברתיים; משרד האוצר; המשרד לביטחון הפנים; משרד המשפטים – הנהלת בתי המשפט; נציבות שירות המדינה  

א. 
ממצאי הביקורת

1. 
מבדיקת תיקי המדגם עלה שהסיוע של שירות המבחן למשטרה בעניין ההחלטה אם להעמיד את הקטין לדין או לסגור את תיק החקירה נגדו הוא מועט - קציני המבחן לא הכינו את חוות דעתם על כמחצית ההפניות שנבדקו (120 מתוך 235). אשר להפניות שנשלחה בהן חוות דעת - רק ב-56 מהן (48.5%) נכללה המלצה מהותית בנוגע לסגירת התיק או להעמדת הקטין לדין, ואילו ב-59 (51.5%) נמנע שירות המבחן ממתן המלצה כלשהי, כלומר רק ברבע מההפניות בערך נשלחה למשטרה חוות דעת הכוללת המלצה היכולה לסייע לה להחליט על גורל התיק.

2. 
השירות אינו מיישם את הנוהל בנושא זימון קטין לשיחת היכרות לאחר שהמשטרה הפנתה אליו לראשונה בהליך אי תביעה הלכה למעשה - ככלל, קטינים אלה אינם מוזמנים אל השירות, והטיפול בהם הוא בסדר עדיפות נמוך. בשל כך גם אם הם זקוקים לכך, הם אינם מקבלים טיפול מקצועי בשלב מוקדם, שיש בו כדי למנוע אותם מלהוסיף לעבור עבירות. במצב זה ראוי היה שיגדיר השירות ויעגן בנהליו אמות מידה (גיל הקטין, סוג העבירה וכד') להזמנת קטינים שהופנו בהליך אי-תביעה ויבטיח את הזמנתם של אלו שלדעתו יש צורך בכך, אולם הדבר לא נעשה.

3. 
מהבדיקה אם יש צורך להמשיך את הטיפול של קטינים בשלב מוקדם טרם הגשת כתב אישום נגדם, עלה כי רק 40  (כ-43%) מ-94 הקטינים שהוצע להם פעם אחת לפחות המשך טיפול בשלבים הטרום-משפטיים השתתפו בו השתתפות מלאה. 33 (כ-35%) מהקטינים שהוצע להם טיפול לא טופלו כלל - לא בשירות המבחן ולא מחוץ לו, כלומר לא התממשה הצעת הטיפול; 15 (כ-16%) מהקטינים טופלו טיפול חלקי בלבד. הסיבה העיקרית היא חוסר רצונו של הקטין להשתתף בטיפול המוצע או לשתף בו פעולה, ואולם השירות לא נקט צעדים היכולים לשפר את מימוש המטרה של טיפול בקטינים הזקוקים לכך בשלב מוקדם.

4. 
הכנת תכנית טיפול בשיתוף פעולה עם הקטין ועם משפחתו וקיום קשר טיפולי רציף בין קצין המבחן ובין הנבחן עשויים לסייע בהצלחת המבחן. עם זאת, בדיקת הטיפול בקטינים במסגרת צווי מבחן העלתה שבכמחצית המקרים שנבדקו (14 מ-30) לא לווה הטיפול בקטין בתקופת המבחן בתכנית טיפולית מוגדרת הכוללת את יעדי המבחן ואת מטרותיו, את תדירות המפגשים ואת דרכי הטיפול הנדרשות לשינוי מצבו של הקטין. במקרים רבים לא שיתפו הקטינים פעולה בתקופת המבחן ולא באו לפגישות שקבעו להם קציני המבחן או שהגיעו לכמה מהן בלבד. למרות זאת, מיעטו קציני המבחן להשתמש בסמכותם לפנות אל בית המשפט כדי שזה יחליט על המשך הטיפול הראוי בקטין.

5. 
עם תום תקופת המבחן של הקטין יש לבחון באיזו מידה תרם הטיפול בתקופה זו לשיקומו. ואכן, בנוהלי השירות נקבע שעל קציני המבחן לסכם עם הקטין את תקופת המבחן ולדווח לבית המשפט על ההתקדמות של הקטין בתקופת המבחן, אולם מהמדגם עלה כי בעניין 19 מ-30 צווים שנבדקו (הנוגעים ל-17 קטינים) לא בחנו קציני המבחן ביחד עם הקטין אם אכן הושגו מטרות המבחן ואם אכן תרמה תקופה זו לשיקומו של הקטין ולא דיווחו לבית המשפט על התקדמות הקטין בתקופת המבחן ועל מצבו עם סיומה.

6. 
שירות המבחן הוא חלק ממערך הטיפול בקטינים העוברים על החוק, ובו גם משטרת ישראל ובתי המשפט לנוער. בשנים 2006-1998 תגברה המשטרה את כוח האדם שלה בכל הנוגע לטיפול בבני נוער שעברו על החוק. בשל כך בין היתר חל בשנים אלה גידול במספר הקטינים שהופנו לטיפול השירות מ-17,900 בשנת 1998 עד ל-22,000 בשנת 2006, דהיינו גידול של 24%. בשנים אלה קיבל השירות תוספת של 21 תקנים לקציני מבחן לצורך הקלת העומס המוטל על השירות, דהיינו גידול של 13% בלבד. כפועל יוצא מכך נעשה שירות המבחן "צוואר בקבוק" ברצף הטיפול בקטינים.

7. 
על פי מדדי השירות, הוא מצוי במחסור של כ-240 תקנים לקציני מבחן וכ-50 עובדי מינהל כדי שיוכל למלא את מחויבויותיו על פי החוק. המלצת המועצה לביטחון לאומי לתוספת כוח אדם בכלל גופי מערכת אכיפת החוק, ובהם שירות המבחן, והתרעות של גופים שונים כמו מערכת בתי המשפט והסנגוריה הציבורית על הנזקים הנגרמים לקטינים בשל המחסור בכוח אדם לא סייעו בידי השירות לקבל תוספת כוח אדם.

8. 
המחסור בכוח אדם חמור אף יותר. לא זו בלבד שחסרים תקנים לקציני מבחן אלא שבשנים 2007-2005 נמצא שירות המבחן דרך קבע גם בתת-איוש של כ-20%-15% מהתקנים של קציני מבחן, בעיקר בשל הליכים ממושכים של גיוס עובדים.

9. 
משנת 2002 עשה השירות בהדרגה שינוי ארגוני כדי לייעל את העבודה ולפצל את העומס המוטל על כמה מיחידותיו. לשם כך הוקמו שתי יחידות ייעודיות - קלט וטיפול - בכל אחד ממחוזות השירות, והועברו מקצת תפקידיו לביצוע בידי גופים חוץ-ממשלתיים, אולם אלה לא סייעו בהפחתת העומס, וברוב המקרים לא קוצר משך ההמתנה להכנת האבחון, לשליחת חוות הדעת למשטרה ולתחילת הטיפול בקטינים הזקוקים לכך.

10. 
על משרד הרווחה, משטרת ישראל ובתי המשפט לנוער בשיתוף עם משרד האוצר, לפעול בתיאום  כדי לטפל בקטינים ביעילות ולמנוע היווצרות "צוואר בקבוק" שיפגע ברצף הטיפול בקטין. לשם כך דרושים ראייה מערכתית, בחינת התפקודים ואיזון במשאבים המוקצים לכלל הגורמים במערכת, בהתאם לצרכיו של כל גוף.

11. 
בין המועד ששלחה בו המשטרה אל השירות טופס הפניה של הקטין ובין המועד שקיבל בו השירות את ההפניה עבר זמן רב. מבדיקת 223 הפניות שצוינו עליהן שני המועדים האמורים עלה כי ב-87 מהן (39%) התקבלו ההפניות בשירות המבחן בין 15 ל-136 יום לאחר המועד שנשלחו בו: 61 הפניות - בין 15 ל-29 יום, 21 הפניות - בין 30 ל-59 יום וחמש הפניות יותר מ-60 יום. משרד מבקר המדינה מעיר כי פערי זמן אלה חורגים מהנהלים, ועל שירות המבחן והמשטרה לבדוק את הסיבות להם. ראוי ששני הגופים האמורים יבחנו את הדרכים להעברת ההפניות ללא שיהוי, שכן אם ההפניה מתעכבת בדרכה אל השירות, הטיפול בקטין מתעכב אף הוא עיכוב מיותר. 
12. 
לדעת משרד מבקר המדינה, כאשר קצין המבחן סבור כי הנער נתון בסיכון וכי אם לא יטופל, מצבו עלול להידרדר, אל לו להסתפק במשלוח המלצה למשטרה בדבר הצורך לזרז את ההליכים המשפטיים נגדו. ראוי לשקול גם פנייה לפקיד הסעד המטפל בעניין חוק הנוער (טיפול והשגחה) במקום מגוריו של הקטין, כדי שזה יפעיל במידת הצורך את הסמכויות שהוקנו לו בחוק.

ב. 
תגובות המבוקרים

משרד הרווחה והשירותים החברתיים 

1. 
כתוצאה ממחסור בכוח אדם, שירות המבחן לנוער אינו מסוגל לבצע את כל המשימות המוטלות עליו, כולל הגשת חוות דעת למשטרה בזמן. בדיון המשותף עם המשטרה הוחלט, כי מחלקת נוער תיבחן את האפשרות להכין רשימה של מקרים/תיקים, בהם, בכל מקרה, לא תהיה המתנה לחוות דעת של שירות המבחן לנוער. טופס הפניית הקטין יעודכן, ובו תציין המשטרה: האם בכוונתה להמתין לחוות דעת או לסגור את התיק, ולחילופין להעמיד את הקטין לדין, בלא קשר לחוות דעת שירות המבחן.

2. 
הזמנת קטינים לשירות המבחן: שירות המבחן לנוער, בשיתוף מחלקת נוער במשטרה, החליטו על נקיטת צעדים בנושא זה: עריכת "פיילוט" בכל מחוז ומחוז, בו תיבחר תחנת משטרה, ומולה נפה בשירות המבחן לנוער. קטין שיסיים את החקירה בתחנת המשטרה, יקבל לידיו מועד ושעה, בו עליו להתייצב בשירות המבחן, בליווי דף הסבר, בו יפורט ההליך הפלילי וחשיבות הגעת הנער והוריו לשירות המבחן. ה"פיילוט" ילווה על ידי ועדת היגוי משותפת למשטרה ולשירות המבחן לנוער, בסופו יוסקו מסקנות ויקבעו דרכי עבודה בתאם. לו"ז לסיום הפיילוט – ספטמבר 2008.


סדרי הטיפול בקטינים שהופנו לשירות בגין אי תביעה: במצב העומס המתמשך עקב המחסור בכוח אדם, נוצר מצב בו ניתנה עדיפות לטיפול בתיקי פקודת אישור ובמקרים חמורים. תיקי אי תביעה עמדו בסדר עדיפות נמוך, ולאור התוחלת השיקומית הגבוהה שלהם, יבנה השירות סדרי עדיפויות להזמנת מופני אי תביעה, אשר יקחו בחשבון מופנים על אלימות במשפחה, עבירות מין, וקטינים צעירים במיוחד. בנובמבר 2007 הוקמה ועדה לבחינת הנושא. הוועדה אמורה להגיש הצעה לטיפול באי תביעה בסוף מארס 2008. על סמך המלצותיה, השירות יוציא הנחיות בנדון במחצית הראשונה של שנת 2008. 


נקבעו נפות הפיילוט על ידי שירות המבחן. המשטרה אמורה לתת הסכמתה לכך. במכתב שנשלח למשטרה ב-6.3.08 על ידי שירות המבחן, נאמר כי ייקבע מועד לישיבת ועדת היגוי לפיילוט. בוועדת ההיגוי ייקבע משכו של הפיילוט. לו"ז לסיום, ספטמבר 2008.

3,4.
ביולי 2007 החל שירות המבחן לבחון את דרכי התערבות. הבדיקה תמשך במהלך שנת 2008, ובסיומה תיושם.


הנהלת המשרד יצאה בבקשה לאוניברסיטאות, להכין מסמך מדיניות בנושא: הסדרה חוקית וארגונית של שירותי המבחן לנוער ומבוגרים בישראל ובמדינות נבחרות.


ההצעה אמורה להיכתב במשך 6 חודשים מיום החתימה על חוזה.

5. 
שירות המבחן לנוער החליט להכשיר את מדריכי השירות בנושא "בניית תוכניות טיפול ומדידת תוצאות ההתערבות". הכשרה ראשונה תחל בבית הספר המרכזי של המשרד בחודש מאי 2008.

11. 
בישיבה מיום 29.1.08, בה השתתפו נציגי שירות המבחן לנוער ומחלקת הנוער במשטרה, סוכם על תיקון טופס הפניית קטין. המשטרה העבירה לשירות המבחן במשרד טיוטא בנדון. השירות שלח את הערותיו למשטרה ביום 6.3.08. השירות ממתין להחלטת המשטרה.


המשטרה לקחה על עצמה, בישיבה הנ"ל, לבחון, האם ניתן להציב ברירת מחדל בטופס "אסמכתא לכליאת קטין", כך שלא ניתן להפיק את הטופס ללא שליחת הודעה על מעצרו של קטין לשירות המבחן. המשטרה החליטה לבחון הפקת טופס נוסף, שכותרתו תהיה "הודעה על קטין הנתון במעצר". טיוטת הטופס נשלחה לשירות המבחן, ועליה לא היו הערות. שירות המבחן ממתין להחלטת המשטרה, לאור בדיקתה בדבר התחלת העבודה עם טופס זה.


לעבודה המשותפת בין מחלקת הנוער ושירות המבחן יוכנס טופס חדש: "הודעה על מעצר קטין", אשר יאפשר ליידע מיידית לקצין המבחן על קטין עצור, וביקור מיידי במקום מעצרו של הקטין.

12. 
השירות יסיים במהלך שנת 2008 את טיוטת נוהל תיאום עבודת קציני המבחן עם פקידי הסעד.
משרד התחבורה והבטיחות בדרכים

הרכבת הקלה בירושלים
הגופים המבוקרים: משרד האוצר – אגף החשב הכללי, אגף התקציבים; משרד התחבורה והבטיחות בדרכים; מינהלת תחבורה ציבורית בירושלים; עיריית ירושלים

א. 
ממצאי הביקורת

1. 
אף שהחלטות מינהלת תחבורה ציבורית בירושלים לשאת ולתת עם הזכיין על החוזה  לאחר שנחתם ולעשות בו שינויים - מקצתם מיד לאחר חתימתו - הן בעלות השפעות משפטיות וכספיות, הביקורת העלתה שהן לא הובאו לפני ההנהלות של משרדי התחבורה והאוצר ושל עיריית ירושלים כדי שידונו בהן ויאשרו אותן. אף לא נמצאו מסמכים המעידים שקודם שהוחלט לאפשר את המשא ומתן עם הזכיין על השינויים בחוזה נבדקו כל החלופות האפשריות לפתרון הבעיה ונבחנו ההיבטים הכלכליים, החוקיים והציבוריים של כל אחת מהן. 
2. 
משך הזמן שנקבע להקמת הפרויקט היה 36 חודשים, עד סוף שנת 2006. כדי שהזכיין יוכל לקבל מהבנקים הלוואות למימון עבודותיו, היה עליו להציג לפניהם מסמכים ואישורים. נמצא כי הצגת המסמכים הושלמה רק בינואר 2006, ועקב כך נדחה מועד סיום הפרויקט לפברואר 2009. לאחר משא ומתן עם הבנקים חתם בספטמבר 2004 החשב הכללי עם הזיכיון על עדכון להסכם שכלל מתן תוספת לרשת הביטחון המקורית באמצעות מימון חידוש הציוד לרכבת הקלה למקרה שהביקוש לנסיעות יקטן לעומת התחזית בפחות מ-80%. 

3. 
ביולי 2007, נדחה מועד סיום הפרויקט לאמצע 2010. במשרדי התחבורה והאוצר לא נמצאה הערכה של ההפסד שנגרם למשק בשל העיכובים בביצוע הפרויקט. רק במאי 2007 מינה החשכ"ל צוות לבדיקת טענות הצדדים בדבר מקור העיכובים והקשיים בביצוע הפרויקט ולהגיע לידי פתרון מוסכם בעניין. עד נובמבר 2007 לא הגיעו הצדדים לידי הסכמה.  

4. 
בביאור למאזן המדינה לא רשום ערכן הנכסי של זכויות המדינה בגין התשתיות שהזכיין אמור להעביר אליה בתום תקופת הזיכיון.

5.
בעת אישור הפרויקט הוערך שיהיה על המדינה להשקיע כ-500 מיליון ש"ח בהכנת תוואי הרכבת. התברר שבשל תכנון לקוי לא הובאו בחשבון בהערכה זו העלויות של כמה עבודות שנעשו במסגרת הפרויקט, שחלקן אינן קשורות אליו ישירות. בשנת 2003 הוערכה עלות העבודות של המגזר הציבורי בפרויקט בכ-1.14 מיליארד ש"ח, סכום הגדול בכ-128% מהסכום בהערכה המקורית. 

6. 
על משרד האוצר, משרד התחבורה, המינהלה והעירייה, האחראים לפרויקט, לבחון את הסיבות שהביאו לפיגור הגדול בביצוע הפרויקט ולהפיק מכך לקחים כדי למנוע פיגורים נוספים וגידול בעלויות בהמשך ביצועו ובביצוע פרויקטים דומים בעתיד. 
ב. 
תגובות המבוקרים

משרד האוצר – אגף החשב הכללי 

1. 
בחודש אוגוסט 2003, לא הצליח הזכיין להגיע לסגירה פיננסית מסיבות שאינן תלויות בו או במדינה. התגברות פיגועי הטרור בירושלים, במיוחד בתחבורה הציבורית, גרמה לכך שבנקים זרים אשר הביעו נכונות מסוימת עוד בשלב המכרז להשתתף במימון הפרויקט, לא היו מוכנים להשקיע בפרויקט. מספר רב של בנקים בינלאומיים העבירו תשובה שלילית לזכיין בנוגע להשקעה בפרויקט, והמממנים היחידים שנותרו היו בנקים ישראליים, כפי שהשתקף ממסמך שנשלח על ידי הזכיין ל-Jerusalem Public Transport Administration) JPTA). מצב זה נותח על ידי חברי ה-JPTA ויועציהם, יחד עם נציגי אגף החשב הכללי המתמחים במימון בינלאומי, ומסקנתם הייתה כי אכן מדובר במצב שנכפה על הזכיין, בנסיבות שאין הוא יכול לשלוט עליהן. 

במסגרת זו קיבל הJPTA- החלטה להיכנס למו"מ עם הזכיין. חוזה הזיכיון קבע במפורש בסעיף 27.3, כי במצב של קשיים כלכליים בסגירה הנובעים מנסיבות המתוארות בסעיף, לא ניתן לבוא בטענות כלפי הזכיין ולחלט את ערבותו הבנקאית, עובדה היוצרת צורך חיוני לפעול למניעת הנזקים העלולים להיגרם ממצב כזה, לאור חשיבות הפרויקט.
ה-JPTA התחשב בהחלטותיו גם בנזק הציבורי שעלול היה להיגרם מביטול המכרז או מהקפאתו למשך זמן ממושך; בעובדה שלא היה מציע אלטרנטיבי (ועדת המכרזים הבהירה למציע השני כי הצעתו כפי שהוגשה לא יכולה להתקבל, גם אם היה מציע בודד); וקיים סיכוי ממשי לפתיחת המכרז כולו ולעיכוב, העלול ליצור נזק ציבורי. ה- JPTA היה מודע למורכבות של הפרויקט, לאור היותו פרויקט לתקופה ארוכה של 30 שנה.

לכן התקבלה החלטה באותה תקופה, כי יש להיכנס למו"מ מול הזכיין. בהתחשב בחלופות שעמדו בפני ה-JPTA עולה, כי כל המשמעויות הכספיות והחשיפות הכלכליות נותחו (ככל שניתן לנתח אותן באופן כזה), והוצגו במצגות של חברת יעוץ שהובאו בפני ה .JPTA 
בנסיבות שנוצרו, ניהול מו"מ היה הדרך הנכונה לקדם את הפרויקט, בהתאם לתנאי המכרז וחוזה הזיכיון, מה עוד שנסיבות חריגות כגון אלה נלקחו בחשבון כבר בעת הכנת מסמכי המכרז. התהליך שתואר היה מחויב המציאות שאינו פוגע בעקרון השוויון בין המציעים במכרז, שכן הוא נבע ממערכת הסכמית – סעיף 27.3 בהסכם והוראות נוספות בו – אשר הייתה לנגד עיני כל המשתתפים בהליך המכרזי, ואינה בבחינת מתן יתרון למשתתף כלשהו. 

חברי ה-JPTA הינם בעלי תפקידים בכירים בהנהלות של שלושת הגופים האחראים לפרויקט. ב-JPTA היו חברים באותה תקופה סגן בכיר לחשב הכללי, מנכ"ל עיריית ירושלים והמשנה למנכ"ל משרד התחבורה. נציג החשב הכללי ב-JPTA נהג לעדכן את החשב הכללי דאז באופן שוטף בבעיות שעלו במסגרת דיוני ה-JPTA, בדגש על הבעיות המונעות מן הזכיין לקבל מימון בנקאי לפרויקט. 

2. 
התחייבות המדינה למימון רשת הביטחון בגין ירידת הביקושים, נקבעה על בסיס ניתוח אומדני הביקושים שהיו המדויקים ביותר לאותו מועד. המתודולוגיה שנבחרה  הינה זו שיושמה גם בפרויקט כביש חוצה ישראל ובפרויקטי הרכבות הקלות בעולם, ולפיה נקבע שיעור השתתפות כבר מהירידה בנוסע הראשון ביחס לתחזית, ללא צורך ב"רצועה בה לא ניתן פיצוי". מכיוון שבבסיס מערכת השיקולים ישנו איזון בין הצורך להגן על ספקי המימון מחד, ולשמר תמריצים לזכיין מאידך, יש להבטיח כי המנגנון אכן עומד בכך. בבדיקות שנערכו, המנגנון אכן עומד ביעדיו ומספק את האיזון הדרוש.     

רשת הביטחון הנוספת, אשר התווספה בהסדר השני בשנת 2004, נקבעה כהשתתפות לחידוש הציוד, וזאת לאחר בחינת חלופות רבות. מאחר וירידה משמעותית בהכנסות הצפויות תמנע מהזכיין לממן את חידוש הציוד, הוחלט שהדרך הנכונה לסייע לזכיין היא באמצעות העברת כספים לחידוש הציוד, מה עוד שהציוד יוותר בישראל ויעבור לבעלות המגזר הציבורי.

על פי הנתונים שהוצגו, העלות המקסימאלית של השתתפות המדינה בחידוש קרן הציוד במסגרת רשת הביטחון היא כ-157 מיליון ₪. תרחיש זה הוא תרחיש קיצוני מאוד, וניתוח ההסתברויות להתרחשותו הניב סיכון זניח. על כן גם השתתפות זו לא תוקצבה כהתחייבות.

5. 
לדעת משרד האוצר, יש להפריד בין עלויות ישירות לתכנון וביצוע הקו הראשון, לבין עלויות נוספות של תכנון וביצוע פרויקטים אחרים. לפיכך, יש להחסיר מתחשיב עלות פרויקט הקו הראשון את עלויות פרויקט הסדרת מרכז העיר, עלויות תכנון מערך תחבורה ציבורית ועלויות צוות תוכנית אב לתחבורה, בכל הקשור לפעילות בגין סקרים, מודלים ותכנון השלב השני של פרויקט הסעת המונים. 

לעניין כדאיות הפרויקט יצוין כי הבדיקה הכלכלית האחרונה שהוכנה לפרויקט בשנת 2000, בהנחיה צמודה של אגף התקציבים במשרד האוצר, הראתה כי על פי הנחות משרד התחבורה ביחס לערך הכלכלי של הזמן הנחסך, התועלת הכוללת של הפרויקט למשק הלאומי מגיעה לכ-5.0 מיליארד ₪. פירוש הדבר הוא שגם בעלויות הפרויקט הנתונות כיום, הנמוכות מ–5 מיליארד ₪, עדיין יפיק הפרויקט תועלת כלכלית למשק הלאומי.  הבדיקה הניחה לצורך השמרנות כי אורך חיי הפרויקט הוא 15 שנים בלבד, כלומר זרם התועלות מן הפרויקט הניח רק 12 שנות תועלת לעומת 3 שנות הקמה. אולם, התועלות המתקבלות מן הפרויקט מתפרסות על פני תקופה ארוכה הרבה יותר מאשר 15 שנים. הזיכיון להקמה והפעלה של הקו הראשון הוענק לתקופה של  30 שנים. אילו היו מוסיפים לבדיקה את זרם התועלות שהיה מתקבל מן השנים 16-30, הרי יוצא היה שכדאיותו הכלכלית של פרויקט הקו הראשון של הרכבת הקלה גבוהה יותר. הערכים הכלכליים על פי נוהל פרויקטים תחבורתיים החדש (אשר הוכנס לשימוש משנת 2006), גבוהים מאלו שחושבו בעבר. יוצא אפוא שכדאיותו האמיתית של הפרויקט אף גבוהה יותר מזו שחושבה במסגרת בדיקת הכדאיות הכלכלית המקורית.

פרויקט הקמת הקו הראשון של  הרכבת הקלה בירושלים מהווה פרויקט ייחודי, ראשון מסוגו בישראל. כפרויקט שכזה, נוספו אליו מספר פרויקטי משנה, שמטרתם לשדרג את העיר ירושלים. ממשלת ישראל החליטה באותם ימים מספר החלטות מתוך מדיניות שהתוותה באשר לחיזוק ירושלים, כאשר פרויקט מסוג זה מהווה את הביטוי המעשי להחלטות אלה. בדיקת הכדאיות הכלכלית לא צריכה לכלול את עלויות כל הפרויקטים הנוספים.  

בדיקת כדאיות צריכה להתייחס לשלב שבו נמצא הפרויקט באוגוסט 2003, שבו נערכו השינויים בחוזה הזיכיון, ונעשו כבר לא מעט מעבודות הסקטור הציבורי לצורך בניית הרכבת הקלה, והכנות למסירת השטח לזכיין, ולכן כל בחינת חלופות הייתה צריכה להתחשב באותה עלות שקועה של העבודות שביצע הסקטור הציבורי. 

הליך ביצוע בדיקות כדאיות כלכלית לפרויקטים, משמש ככלי בלבד בידי מקבלי ההחלטות. ישנם פרויקטים רבים בישראל ובעולם שבוצעו מתוך מניעים לאומיים, ערכיים ואחרים, ולאו דווקא עומדים באמות מידה של כדאיות כלכלית.
משרד האוצר – אגף התקציבים

5. 
בשלביו הראשונים של הפרויקט, יועד סכום של 500 מיליון ש"ח להסרת מטרדים, ולהעתקת תשתיות מתוואי הרכבת, ולתשלום פיצויים לבעלי מבנים שפונו מהתוואי. סכום זה נכלל בבדיקת הכדאיות הכלכלית לפרויקט.


ההשקעה הכוללת של המדינה בהסעת המונים בירושלים בשנים הנידונות, אכן עומדת על כ-1.5 מיליארד ש"ח. סכום זה יועד לשורה של פרויקטים נוספים, אשר בחלקם כלל אינם קשורים לקו הרכבת, ובוודאי שאינם מחויבים מעצם הקמתו. אמנם, שדרוג גשר המיתרים והקמת מנהרת צה"ל, הינם אכן חלקים אינטגרלים מהפרויקט, אך לעומתם הקמת נת"צ דרך חוצבים, דרך חברון ונת"צים נוספים, בעלות כוללת של כ-400 מיליון ש"ח, כמו גם השקעה בתכנון רשת קווים עתידית, כלל אינם מהווים חלק מהפרויקט האמור, ועל כן לקיחתם בחשבון, כחלק מהחריגות בעלות הפרויקט הכוללת, שכן אחרת ייווצר רושם מטעה באשר להיקף החריגות. באשר לשיפור חזות מרכז העיר, והחלפת גשר הבטון בכניסה לעיר בגשר מיתרים, פרויקטים אלו אכן מהווים חלק מקו הרכבת הקלה, אך עם זאת, התועלות מהן, בעיקרן, אינן תחבורתיות, ובהתאם, תועלות אלו לא נכללו בבדיקות הכדאיות הכלכלית לפרויקט.

משרד האוצר – אגף החשב הכללי

6. 
פרויקט הרכבת הקלה הינו פרויקטי ייחודי, ראשון מסוגו, לבניית רכבת קלה בישראל. הפרויקט יוצר, בפעם הראשונה בישראל, במסגרת פרויקט בשיתוף הסקטור הפרטי, מימשק בין זכיין פרטי, ממשלה ורשות מקומית. ממשק ייחודי זה יוצר מטבע הדברים קשיים בהתקדמות הפרויקט. לאור זאת, מתבצע על ידי הגורמים השונים בסקטור הציבורי, תהליך של הפקת לקחים מהקשיים שהתעוררו במסגרת ביצוע הפרויקט, במטרה לצמצם ככל הניתן את הקשיים הנובעים בין היתר, ממימשק ייחודי זה. תהליך זה מתייחס לכל פרויקטי התשתית המבוצעים באמצעות הסקטור הפרטי ככלל, וביחס לפרויקט הרכבת הקלה בתל אביב בפרט. 

תהליך זה יביא לשיפור העמידה בלוחות הזמנים ובתקציבי הפרויקט. בפרויקטים מסוג זה, בהיקף כספי כה נרחב, מטבע הדברים ישנם קשיים אובייקטיבים רבים בהשלמתם. קשיים אלה אינם ייחודיים לישראל. עם זאת  יש לבצע כל מאמץ כדי למנוע  ככל הניתן את החזרה על הכשלים, וזאת תוצאה מהשקעה בהפקת לקחים מפרויקטים שהסתיימו, או נמצאים בתהליך של הקמה, על מנת למפות את הכשלים ולמצוא את הפתרונות המיטיביים.

משרד התחבורה והבטיחות בדרכים

6. 
משרד התחבורה והבטיחות בדרכים, משרד האוצר ועיריית ירושלים, מקיימים הליך הפקת לקחים לתהליכי קידום הפרויקט ולשיטות המימון. חלק גדול מהלקחים הועברו לצוות המקדם את פרויקט הרכבת הקלה בתל אביב, על מנת לסייע ולקדם ביעילות את תהליכי הסגירה הפיננסית בפרויקט.

משרד התעשייה, המסחר והתעסוקה

מכון התקנים הישראלי - בדיקות תקן למוצרי יבוא וניהול משאבי אנוש

הגופים המבוקרים: מכון התקנים הישראלי; משרד האוצר - רשות המיסים; משרד התעשייה, המסחר והתעסוקה

א. 
ממצאי הביקורת

1. 
המכון פרסם אמנת שירות הקובעת לוח זמנים למתן שירותים אחדים ללקוחותיו, אך לא נקבע בה לוח זמנים מפורט לביצוע בדיקת אב-טיפוס לפי סוג המוצר. לוח הזמנים של היבואנים והספקים שלהם בחו"ל מתוכנן מראש, שכן השינויים המהירים בטכנולוגיה גורמים לכך שאורך החיים השיווקי של מוצרים רבים הוא קצר יחסית. היעדרו של תאריך יעד קרוב ומוגדר לביצוע הבדיקה של מוצר ספציפי, מקשה על היבואנים בתכנון ההזמנות ובשיווק של המוצרים האלה. 

2. 
לקוח שהפר את אמון המכון נרשם, ללא כל התראה, ברשימת הלקוחות שהפרו אמון (להלן - מפרי אמון). במועד הביקורת היו כ-300 יבואנים כאלה. כאשר יבואן מפר אמון מחזיק בטובין לקויים שקיבל היתר להעבירם למחסניו כדי לתקנם, הוא עלול לשווק אותם לציבור לפני ביצוע התיקון. אין די בצעדים שנוקט המכון כדי למנוע הישנות מקרים של שיווק מוצרים ללא אישור עמידה בתקן. מן הראוי שהמכון והממונה על התקינה ייתנו את דעתם על דרכים נוספות למניעת שיווק המוצרים שלא עמדו בבדיקות התקן.

3. 
נוהל הבדיקות קובע, כי ביטול סטאטוס של מפר אמון וחזרה למשטר של בדיקות רגילות יתאפשר רק לאחר שנבחנה ה"היסטוריה" של היבואן בחמשת המשלוחים הרציפים האחרונים, בתנאי שעמד בכל התחייבויותיו על פי הוראות נוהל הבדיקות. לקוח שיוכנס לסטאטוס של מפר אמון יותר מפעם אחת בתקופה של שנה, יוצא מסטאטוס זה רק לאחר שיוכיח "עבר חיובי" ב-15 משלוחים רציפים. בנוהל לא נקבעו צעדים נוספים שיש לנקוט נגד יבואן המפר אמון לעתים תכופות. על המכון ומשרד התעשייה, המסחר והתעסוקה לבחון דרכים נוספות לשם יצירת הרתעה אפקטיבית יותר כלפי מפרי אמון. 

4. 
היקפן המצומצם של הבדיקות שמקיים משרד התעשייה, המסחר והתעסוקה, מקטין את כוח ההרתעה של הממונה על התקינה ומצביע על כך כי הוא טרם השיג את המטרה שהציבה לפניו ועדה שדנה בעניין זה  ושאומצה בהחלטת ממשלה. 

5. 
ממצאי הביקורת על המינויים של מנהלים בכירים מצביעים על התנהלות בלתי תקינה של המכון, על פגיעה בעקרונות של שוויון הזדמנויות, תחרות הוגנת ושקיפות ועל התעלמות מהתקנון כל עוד הוא מחייב. 

6. 
לדעת משרד מבקר המדינה, על המכון לקיים מכרז ולבחור את סוכנות הנסיעות שתגיש לו את ההצעה הטובה ביותר. בחירת סוכנות נסיעות במכרז מקנה הזדמנות הוגנת לכל סוכנות המעוניינת להתחרות על מכירת שירותים לגוף ציבורי. כמו כן, עשוי הדבר להביא לחיסכון בהוצאות המכון לטיסה ולשירותי קרקע. 

ב. 
תגובות המבוקרים

מכון התקנים

1. 
המכון החל בהכנת אמנת שירות חדשה לזמני בדיקת אב–טיפוס, לפי קבוצות מוצרים. הכנת האמנה צפויה להסתיים בסוף 2008.

2-3.  
הוכן נוהל חדש, שהועבר לסבב התייחסויות. הנוהל צפוי להיכנס לתוקף עד סוף 2008, במסגרת פרויקט "תהיל"ה"  של החשכ"ל. 

משרד התעשייה, המסחר והתעסוקה

4. 
לגבי המוצרים שדורגו בדרגת הסיכון הגבוהה ביותר, לא שונה תהליך השחרור מהמכס, ולכן לכל משלוח של מוצרים מסוג זה, נדרש אישור התאמה לתקן רשמי, הנבדק על ידי המכון.

מכון התקנים

6. 
ב–21.2.2000, פורסם מכרז פומבי, לבחירת סוכנות נסיעות למכון. הבחירה אמורה להסתיים עד אמצע 2008. 
אכיפת חוקי העבודה

הגופים המבוקרים: משרד התעשייה, המסחר והתעסוקה; משרד המשפטים

א. 
עיקרי הממצאים

1. 
הפרת שכר המינימום נבדקה בהיקף מצומצם מאוד (כ-0.8 אחוזים ממעסיקים משלמי שכר מינימום), שאינו הולם את ההערכות המקצועיות על היקף התופעה וחומרתה.

2.
פעילות יחידת האכיפה מוכתבת ברובה על ידי התלונות המתקבלות. מנגד, סדרי הטיפול בתלונות ובתיקי החקירה, בייחוד נוכח כמויותיהן ומגבלת כוח האדם ביחידות האכיפה והתביעה, מחייבים קביעת סדר עדיפויות לטיפול בהן. במועד סיום הביקורת עדיין לא החליט אם לשנות את מדיניותו בנושא.   

3.    יחידת האכיפה עשתה שימוש חלקי בדוחות בקרה ממוחשבים, משום שלטענתה מערכת המחשוב שהועמדה לרשותה מזה שלוש שנים אינה עונה לצרכיה.

4.  
כדי לקיים בקרה אחר שלבי ההתקדמות בתיק החקירה יש צורך בתיעוד הפעולות שנעשו בו במהלך הטיפול, הן ביחידת האכיפה והן ביחידת התביעה. משרד התעשייה, המסחר והתעסוקה לא קבע מסגרות זמן מומלצות בדבר משך הפעילות של יחידות האכיפה והתביעה בשלבי הטיפול השונים בתיקי החקירה. בהעדר הגדרות זמן מוצעות קיים קושי לקיים תהליכי בקרה והערכה בדבר תהליכי העבודה ויעילותם.

5. 
תוצאות האכיפה אינן מצטמצמות רק לענישה של מפרי חוק. עצם פעולות החקירה ומתן התרעות, גם אם אינן מסתיימות בהרשעה, עשויות ליצור אפקט הרתעתי והסברתי. אחד הכלים לאכיפה הוא קנס מנהלי, הבא במקום נקיטת הליך פלילי בבית משפט, ומשמש אמצעי להגברת כוח ההרתעה והפחתת העומס מעל התביעה המשפטית. 

מניתוח נתוני המינהל על קנסות מינהליים שהוטלו במסגרת אכיפת חוקי המגן ופורסמו בדוחות סיכום פעילות בשנים 2005 ו-2006, עולה היא שתוצאות האכיפה הן דלות, וספק אם יש בהן כדי להרתיע ולענות לחומרת הבעיה.

6. 
לא הוכנה תכנית עבודה שנתית המפרטת יעדים כמותיים לתחומי פעולה שונים ובהתאם לסעיפים של חוקי העבודה. 

7. 
יחידת האכיפה פועלת ללא יחידת מטה שתרכז בין השאר את המודיעין הנדרש להכנת תכנית אכיפה תקופתית ולהכנת מבצעים יזומים המושתתים על ידיעות מודיעיניות. 

8. 
היקף האכיפה הדל במגזר המיעוטים מצביע כי למרות המאמצים לפתח כלים להתמודדות עם הבעיה הקשה של אכיפת חוקי המגן במגזר המיעוטים, אין עדיין בידי משרד התעשייה, המסחר והתעסוקה והמינהל מענה שיוביל לאכיפת חוקי המגן במגזר זה.

9. 
יחידת האכיפה, המבצעת פעילות אכיפה אצל קבלני כוח אדם, אינה מעבירה מידע על קנסות שהוטלו והתרעות שניתנו לחברות ליחידת ההסדרה.


10. 
הוועדה לרישוי חוקרים פרטיים ושירותי שמירה שבמשרד המשפטים, לא קבעה אמות מידה שלפיהן תבחן את המידע הזה שיתקבל ממבקש הרישיון. אמות המידה חשובות כדי לבטא בשקיפות את השיקולים למתן הרישיון, כדי שמבקש הרישיון ידע ויכיר בחשיבותם, דבר שייצור הרתעה כלפי המעסיקים מפני הפרה של חוקי העבודה.

ב. 
תגובות המבוקרים

משרד התעשייה, המסחר והתעסוקה

בפברואר 2007 התקבלה החלטת ממשלה 1134 לחיזוק ולהגדלת מינהל האכיפה. בסוף אפריל 2007 אישרה הכנסת את תקציב המינהל. עם קבלת האישור התקציבי הוחל בארגון היחידה מחדש, הן מבחינת המשאבים הפיסיים והן בגיוס כוח אדם והכשרתו למשימות היחידה. תהליך זה עדיין בעיצומו.

1.  
חוק שכר מינימום (להלן – שכ"מ) הוא עיקר מערך האכיפה של אגף האכיפה. ב–2006 נפתחו בחוק שכ"מ 395 תיקים. במסגרת אכיפת חוק שכ"מ, רוב זמן הפיקוח של המפקחים הוקדש לחקירת חשדות לעבירות על החוק, הנוגעות לכ–2000 עובדים.

2. 
האגף לאכיפת חוקי עבודה פועל בשיתוף היועץ המשפטי, לקביעת אכיפה סלקטיבית, אשר תאפשר ניצול נכון ומועיל של כוח האכיפה.

4. 
משך זמן טיפול בתיק חקירה, הוא תוצר של מורכבות החקירה והעומס הקיים במערכת,  המחייב לטפל בו זמנית במספר רב של תיקים. עם הגידול במספר החוקרים, תגדל כמות החקירות שתגענה למיצוי, ומשך זמן הטיפול בתיק חקירה יצטמצם.    

5. 
פעילות האכיפה של אגף האכיפה בשנת 2006, הורחבה לעומת היקף האכיפה בשנים קודמות. בחוק שכר מינימום, בנוסף ל–99 הקנסות אשר הוטלו בשנת 2006, המתינו להחלטה בלשכה המשפטית עוד 291 תיקים, אשר בכולם נמצא כי נעברה עבירה על הוראות חוק שכ"מ, זאת לעומת  72 תיקים ב–2005.

6. 
תוכנית העבודה לשנת 2008, מציינת יעדים כמותיים להשגה, המבוססת על  הגידול הצפוי במספר המפקחים במינהל. 

7. 
לאגף האכיפה פורסמו מכרזים לכל תפקידי המטה, ובכלל זה מרכז המודיעין, מרכז תיאום ובקרה ומרכז קנסות. שניים מהתפקידים כבר אוישו. למרכז מודיעין, בשל חשיבותו הרבה, אושרו שתי משרות. איוש המשרות מחויב בנהלים אותם קבעה נציבות שירות המדינה.

8. 
במסגרת יישום החלטת הממשלה להגדלת כוח האדם במינהל, גויסו עובדים לא יהודיים, להסתייע בהם גם להרחבת הפעילות במגזר הלא יהודי. מבין 30 סטודנטים אשר נקלטו באגף כמפקחים, 8 מהם הם בני מיעוטים. כן נקלטו בתקן 7 מפקחים נוספים ממגזר המיעוטים. 

9. 
במינהל הסדרה ואכיפה נקבעו נהלים להגברת שיתוף הפעולה בין יחידותיו. הנהלת המינהל  פועלת ליישומם.
משרד המשפטים

10. 
ועדת הרישוי התכנסה בחודשים  אוקטובר ודצמבר 2007 ובינואר 2008. נקבעו אמות מידה לפיהן יבחן המידע שנתקבל ממבקשי רישיונות. בדצמבר 2008 קבעה הוועדה, כי "הדיון בנושא עמידתם של אותם תאגידים ומשרדים בתנאי של עמידה בחוקי מגן ידון על ידי הוועדה במהלך 2008. משרדים ותאגידים אשר לא השיבו לדרישת הוועדה ולא הגיבו כלל על מכתב שהופנה אליהם רישיונם יחודש לחודשיים בלבד בשנת 2008. בתוך חודשיים אלה ידרשו המשרדים והתאגידים לענות לדרישת הוועדה כפי שהובאה בפניהם. היה ואותם משרדים ותאגידים לא ישיבו כנדרש לדרישת הוועדה עד לפקיעת מועד הרישיון, לא יחודש רישיונם".

משרד התקשורת

הטיפול בכשלים ברגולציה ובהסרת המכשולים הפוגעים בתחרות

הגוף המבוקר: משרד התקשורת

א. 
ממצאי הביקורת

1.  
המשרד  לא פעל לכך שבזק, שהיא גורם מרכזי בניידות המספרים בשל שליטתה בתשתיות, לא תשתהה עד להטמעת מערכת המיתוג החדשה אלא תעמוד בלוח הזמנים שקבע החוק ותפעל באופן יעיל כך שהתכנית לא תעוכב. 

2.  
כדי שניידות המספרים תפעל באופן יעיל, על משרד התקשורת לבחון שוב את הפתרון המיטבי לביצוע ניידות מספרים באמצעות מסלקה מרכזית שתופעל על ידי גורם חיצוני ושתהיה חלק בלתי נפרד מתכנית המספור.

3. 
המשרד החל לטפל בהנפקת הרישיונות למפעילי VOB (העברת קול בפס רחב ), כבר בשנת 2004 מתוך כוונה לסיים את הטיפול עד 1.5.05. התברר כי המשרד התנהל באִיטיות מרובה, דבר שפגע בתחרות וברווחת הצרכנים, ואת הרישיונות לחברות התקשורת החדשות נתנו השר והמנכ"ל המכהנים רק בספטמבר 2007 כשנה וחצי אחרי התאריך המקורי. 

4. 
עד פברואר 2008 לא קבע המשרד מדיניות בנושא  MVNO(רשת טלפוניה ניידת וירטואלית), ומטבע הדברים עד למועד זה לא ניתנו רישיונות למפעילים חדשים. במצב זה לא מושג השיפור בתחרות. מן הראוי שהמשרד יסיים לקבוע את המדיניות בהקדם, כדי שיהיה אפשר להתחיל לתת רישיונות למעוניינים, ובכך להגדיל את רווחת הצרכנים. 

5. 
עד פברואר 2008 - כשנתיים לאחר שפנה לראשונה לציבור - לא הוגדרה מדיניות המשרד בנושא WiMAX (טכנולוגיה אלחוטית מתקדמת להעברת שירותי תקשורת) והונפקו לכמה מפעילים רישיונות לעשיית ניסוי טכנולוגי-שיווקי. לדעת משרד מבקר המדינה, גם באשר להפעלת טכנולוגיה זו יש מקום שהמשרד יאיץ את קביעת המדיניות, בעיקר נוכח עמדתו שהשינוי יביא להגברת התחרות בשוק התקשורת ולהוזלת מחירים בענף התקשורת.

6. 
במועד סיום הביקורת - פברואר 2008, לא היה בידי המשרד את מלוא המידע על שימוש בתחום ישראל בתדרים שהוקצו לרשות הפלסטינית, משאב לאומי יקר שהוא מופקד על הקצאתו.

7. 
משרד מבקר המדינה הפנה את תשומת לב המשרד לחשדות בעניין אי-סדרים בנושא הקצאת התדרים כבר בסוף 2006. יש לראות בחומרה שעד ספטמבר 2007 לא פנה המשרד לחברת פרטנר בדרישה לתשלום דמי האגרות שניצלה, לטענתה באישור. עד אוקטובר 2007, לא סיים המשרד לבחון את העובדות כהווייתן בסוגיית הקצאת התדרים לחברת פרטנר, וממילא גם לא נקט בכל פעולה בעניין זה. 

8. 
החלטת הממשלה הראשונה בעניין הקמת רשות תקשורת  התקבלה כבר בשנת 1996, אולם עד כה לא יושמו ההחלטות ולא הושלמה החקיקה. על המשרד לפעול לקידום הדיון בנושא יישום החלטות הממשלה בעניין הקמת רשות תקשורת לאומית ולפעול בנחישות לביצוען. 

‏הפיקוח האלחוטי על שידורי רדיו

ממצאי מעקב

הגופים המבוקרים: משרד התקשורת; המשרד לביטחון הפנים – משטרת ישראל; משרד המשפטים; משרד התחבורה

א. 
ממצאי הביקורת

1. 
לפי דיווחי המשרד, בשנים 2007-2001 בוצעו 1,219 סגירות של תחנות פירטיות, רובן סגירות חוזרות ונשנות של תחנות ששבו לשדר לאחר סגירתן. הליך הסגירה מטרתו אכיפה, ענישה והרתעה, אבל כל אלה לא הושגו.

2. 
במשך שנים "הוצפה" הבעיה של הפרעת השידורים הפיראטיים לקשר האווירי כלפי מקבלי ההחלטות בדרגים הבכירים ביותר, אך עד מועד סיום ביקורת לא הביאו משרדי התחבורה, התקשורת וביטחון הפנים לידי עקירתה של תופעת הרדיו הפירטי משורשה. 

3. 
מלבד ההיבטים של סיכון חיי אדם, יש להפרעות הנגרמות משידורים פירטיים גם מחיר כלכלי כבד הנובע, בין השאר, מהשבתת המראות ומריווחי נחיתות. ביקורת המעקב העלתה ששום גוף לא בדק את תוצאותיהם הכלכליות של נזקי התחנות הפירטיות.

4. 
במהלך השנים התעוררו כמה פעמים חשדות כי מאן דהוא באגף משתף פעולה עם העבריינים באופן המביא לידי כישלון מבצעי האכיפה. אמנם חשדות אלה לא הוכחו, אך גם לא הופרכו לחלוטין. דבר זה, כשהוא לעצמו ובשילוב ממצאי דוח של ועדה ציבורית לבחינת בטיחות התעופה האזרחית מאוגוסט 2007, מעורר חשש שמא התפקוד הדל אינו מקרי, אלא נובע מהשפעתם של בעלי עניין. משרד מבקר המדינה מעיר כי על המשרד, בשיתוף היועץ המשפטי לממשלה ונציבות שירות המדינה, לתת דעתם על הדרכים להבטחת טוהר המידות בתפקוד האגף ובחינת הדרכים למניעת הדלפות באשר למבצעי האכיפה ולדרכי האכיפה.

5. 
לדעת משרד מבקר המדינה, יש לראות בחומרה את אי-השימוש בציוד ייעודי שנרכש בסכום של 1,169,000$. באשר לאי-השימוש בעמדה הנייחת לאיתור שידורים - על המשרד להסדיר בדחיפות את בעיית הביטוח עם משרד הביטחון. 

6.
משרד מבקר המדינה מעיר שיש להשתמש בכלי הרכב של יחידת הפיקוח גם לפיקוח על תחנות הרדיו החוקיות. ביקורת המעקב העלתה ששידורי תחנות הרדיו החוקיות נקלטים מעבר לתחומי רישיונותיהן, מה שמלמד שהמשדרים אינם מוצבים במקומם או שהספקי השידורים עולים על המותר ברישיונותיהן. מנהל היחידה לפיקוח אלחוטי במשרד התקשורת היה אמור לבדוק באופן שוטף שידורים אלה, אך בפועל אין בדיקה לחריגות בהספקי השידור ברדיו האזורי, כיוון שאין שימוש ברכב שבאמצעותו אפשר לבדוק אותם.

7. 
אף שכבר בתיקוני החקיקה בשנת 2004 נקבעו אמצעי הרתעה כלפי מממני הרדיו הפירטי באמצעות פרסומות, אמצעים שאמורים להיות יעילים, עדיין לא השתמשו המשרד ומשטרת ישראל באמצעי הרתעה אלו.

8. 
לדעת משרד מבקר המדינה, נוכח תרומתו של קצין הרדיו לתיאום בין המשרד לבין משטרת ישראל ולמעקב אחר טיפול המשטרה בתיקי העבריינים ובראיות, חשוב להמשיך ולהעסיק בתפקיד זה קצין שזה יהיה עיקר עיסוקו.

9. 
רק באוקטובר 2007 ובעקבות ביקורת המעקב של משרד מבקר המדינה החלה המשטרה לתאם עם המשרד ביקורת יזומה ושיטתית לאיתור השידורים הפירטיים. ביקורת המעקב העלתה גם כי עד כה לא נעשה דבר נגד יצרני המשדרים, לא מצד המשטרה ולא מצד המשרד. 

ב. 
תגובות המבוקרים

משרד התחבורה 

משרד התחבורה והבטיחות בדרכים,  ממשיך לפעול כנגד תופעת הרדיו הבלתי מורשה, יחד עם  משרדי ממשלה אחרים. בזכות כלל הפעולות, ובעקבות יישום החלטת ממשלה, אשר תגברה את המערך המטפל ברדיו הפיראטי, על פי תוכנית רב שנתית, הדיווחים אודות הפרעות קשר בתעופה התמעטו.
משרד המשפטים 

7.       א.
בדיון שנערך ב-12.6.07, הוחלט על ידי היועץ המשפטי לממשלה, וראש אגף חקירות מיוחדות במשטרת ישראל, לעלות מדרגה באכיפה כנגד תחנות הרדיו, בפרט אלו המסכנות את התעופה הצבאית והאזרחית בנתב"ג.
ב. 
בעקבות ההחלטה הנ"ל, החליט פרקליט המדינה, להטיל את ריכוז הטיפול בתופעת שידורי הרדיו הפיראטיים, על המחלקה הכלכלית בפרקליטות המדינה. באופן דומה, הוחלט במשטרת ישראל, כי האחריות על הטיפול בתופעה תוטל על היחידה הארצית לחקירות כלכליות.
ג. 
לצורך הטיפול בתופעת השידורים הפיראטיים, הוכנה במחלקה הכלכלית בפרקליטות המדינה, תוכנית פעולה לצמצום התופעה, ובמרכזה הצורך להתמקד בתחנות השידור, באולפנים, ובמקורות המימון של התחנות, ולא במשדריהן הפזורים ברחבי הארץ.
ד. 
בהתאם למרכיבי התוכנית, בוצעו פשיטות על שתי תחנות, מהגדולות והמוכרות בארץ. אחת מהן פועלת מזה ארבע עשרה שנה, ומשדרת בפריסה ארצית. עד כה, הוגשו כתבי אישום בגין עבירות שידורי רדיו פיראטיים, תוך סיכון כלי טיס, אשר בוצעו במשך שנים. עד עתה, הוגשו על ידי המחלקה הכלכלית כתבי אישום נגד שלושה מבכירי התחנה, ומתוכננים כתבי אישום נוספים כנגד שדרים, ונגד המפרסמים בתחנה. כתבי האישום שהוגשו, מייחסים לאחת התחנות שבעה מקרים של הפרעה לשידורי מגדל הפיקוח בנתב"ג, רק במהלך שנת 2007.  
ה. 
בנוגע לשתי התחנות, כתבי האישום מייחסים לנאשמים ביצוע עבירות של קיום שידורים ותחנות שידור ללא זיכיון, עבירות לפי חוק הרשות השנייה לטלוויזיה ורדיו התש"ן–1990, ושורה של עבירות, לפי פקודת הטלגרף האלחוטי (נוסח חדש) תשל"ב-1972. כמו כן, מואשמים האחים בן עטר (בעלי ומנהלי תחנת "כל האמת") בעבירות שיבוש הליכי משפט, לפי חוק העונשין, תשל"ז–1977.
ו. 
באופן תקדימי, כל המעורבים הבכירים בתחנות אלה, מצויים במעצר בית עד תום ההליכים (לאחר שחלקם שהו במעצר ממש במשך מספר שבועות), וחויבו בהפקדת ערבויות כבדות. כך לדוגמה שמואל בן עטר, הדמות הבכירה ביותר בתחנת כל האמת, חויב בהפקדת ערבות בסך 500,000 ₪ במזומן, וארבע ערבויות צד ג', בסך 500,000 ₪ כ"א.

ז. 
כתבי האישום בפרשות אלה, מהווים צעד ראשון, במסגרת המאבק המתמשך, שתכליתו להביא לצמצום תופעת שידורי הרדיו הפיראטיים, לאור הסיכון העצום הנשקף מהמשך פעילותם, לתחבורה האווירית במדינת ישראל. צפויות פעולות חקירה נוספות, נגד גורמים נוספים שונים הפועלים בתחום השידורים הפיראטיים, לרבות יצרני ציוד השידור של תחנות הרדיו הפיראטי, והגורמים המפרסמים בהן. 

משרד התשתיות הלאומיות

תחרות במשק הגפ"מ 

הגופים המבוקרים: משרד התשתיות הלאומיות; משרד האוצר; המשרד להגנת הסביבה; משרד התעשייה, המסחר והתעסוקה - רשות ההגבלים העסקיים; מכון התקנים; עיריית באר שבע

א. 
ממצאי הביקורת

1.
נושא הגפ"מ מטופל בידי כמה גורמים במשרד, ואינו מטופל במרוכז בידי גורם אחד שיש לו ראייה מערכתית כוללת. 

2.
הרפורמה במשק הגז, שהוחל בביצועה בשנת 1989, נועדה בעיקר ליצור תחרות בענף ולהביא לידי ייעולו מנקודת הראות של הצרכן. נמצא כי הצעדים שננקטו לצורך כך היו חלקיים, וכי בפועל לא הושגה מטרת הרפורמה. לאחר מועד סיום הביקורת, בסוף שנת 2007, נעשו שינויי חקיקה שמטרתם הגברת התחרות, ובין היתר נקבעו הוראות המקלות על הצרכנים לעבור מספק גז אחד לספק אחר. 

3.
ספקי הגז אינם מחויבים לדווח למשרד על כמויות הגז שהם מספקים לצרכניהם. עקב כך המשרד מתקשה לפקח על חברות בעלות רישיון ספק גז כדי למנוע מהן לרכוש מבתי זיקוק גז בכמות גדולה מהכמות שעליהן לספק ללקוחות ולספק אותו לעבריינים העוסקים בתחום אף שאינם מורשים לעשות כן.

4. 
משנת 2001 נסגרו חלק מאתרי אחסון הגפ"מ בארץ, והאתרים שהוקמו או הורחבו לאחר מכן היו בעלי כושר אחסון קטן בהרבה מאלה שנסגרו. עקב כך יש מחסור בכושר אחסון, בייחוד במרכז הארץ ובצפונה. הדבר פוגע בתפעול מערכת החלוקה של גפ"מ וגורם סיכון בטיחותי עקב גידול במספר המכליות הנעות בכבישים, ואף עלול לפגוע באספקת הגפ"מ בעת שגרה ובשעת חירום. לחברות הגז הקטנות אין הסדרים לאחסון גפ"מ והדבר מקשה עליהן להגדיל את היקף פעילותן. למתקן הפריקה העיקרי שבאמצעותו מתבצע ייבוא הגפ"מ מגבלות פריקה במזג אוויר קשה, והוא רחוק ממוקדי הצריכה. בתחילת שנת 2007 הכין המשרד הצעת תכנית אב למשק הגפ"מ (אחסון), ובה נקבע שיש לעשות בדיקות כדי לאתר אתרי אחסון לגפ"מ ומתקני פריקה נוספים, אולם לא נקבעו שלבי התכנית ומועדי ביצועם. 

5.
לשתי חברות גז מתקני מילוי גפ"מ שהוקמו בשנות השבעים באזור באר שבע. לאחר שהוקמו המתקנים נוספו מבני מסחר ותעשייה באזור. לפי מסמכי משרד התשתיות והמשרד להגנת הסביבה, גרמה הקרבה למתקני הגז סיכונים בתחום הבטיחות ואיכות הסביבה. טיפולם של משרד התשתיות, המשרד להגנת הסביבה ועיריית באר שבע בנושא נמשך שנים ועדיין לא הסתיים בעת סיום הביקורת. 

6.
בעקבות הפיצול וההפרטה של חברת בתי זיקוק לנפט בע"מ (להלן - בז"ן) נמצאים שני בתי הזיקוק בארץ בבעלות שתי חברות: בית הזיקוק בחיפה (להלן - בז"ח) נשאר בבעלות בז"ן, ואילו בית הזיקוק באשדוד (להלן - בז"א) נמכר בשנת 2006 לפז חברת הנפט בע"מ, שחברת פזגז, שהיא חברה גדולה לשיווק גפ"מ, נמצאת בבעלותה. בשנת 2007 החלה פזגז לספק גפ"מ גם למשק הפלסטיני, ונתח השוק שלה גדל. בבעלות בז"ן גם מפעל בתחום הפטרוכימיה וחלק מהגפ"מ שמייצר בז"ח מסופק לו. על משרד התשתיות לעקוב אחר ההתפתחויות בשוק הגפ"מ על מנת לוודא כי אכן מתקיימת בו תחרות.

7.
בשנת 2001 גובש תקן ישראלי בעניין איכות הגפ"מ והרכבו (להלן - התקן). משרד התשתיות הסכים כמה פעמים לדחות את מועד היישום של חלק התקן בעניין תכולת האולפינים בגפ"מ, ומועד היישום המלא של חלק זה שנקבע לראשונה לאוקטובר 2003 נדחה באפריל 2007 ליולי 2008. 

8.
בבדיקות בעניין איכות הגפ"מ והרכבו שהחל המשרד לעשות בסוף שנת 2006 נמצאו כמה מקרים של חריגות מהתקן, אולם המשרד כמעט שלא נקט צעדים לטיפול בנדון.

9.
לציבור הצרכנים אין מידע נגיש על מחירי הגפ"מ ועל עלויות השירותים הכרוכים באספקתו. משרד התשתיות לא דרש מחברות שיווק הגז לפרסם מידע כזה, והן אינן עושות זאת ביזמתן. פרסום מידע כאמור עשוי לתרום לקידום התחרות ולהורדת מחירים. 

10.
 רשות ההגבלים העסקיים הודיעה למשרד מבקר המדינה בנובמבר 2007 כי כמה חברות קטנות הגישו לממונה על ההגבלים העסקיים בקשה לאשר הסכם ביניהן ולפיו הן ישתפו פעולה לצורך רכישת מקום אחסון גפ"מ במתקן בדרום הארץ, וכי הממונה בוחנת את הבקשה.

ב. 
תגובות המבוקרים

משרד התשתיות הלאומיות

2. 
שינויי חקיקה נותנים מענה רחב יותר להגברת תחרותיות במשק הגז, תוך הסרת חסמים שמקשים על החלפת ספקי גז בבתים משותפים. הדיירים יוכלו להחליף ספק גז בכל עת, ללא תנאים וללא מגבלות. בחוק מפורטות הנקודות הבאות:


הטלת אחריות ישירה לביצוע בדיקות תקופתיות על ספקי הגז. 


חובת ביצוע בדיקות תקופתיות אצל כל הצרכנים של ספק הגז, לפי דרישות התקן.


הטלת חובת הספקת גז רק לצרכנים שחתמו על חוזה להספקתו.


ביטול תקופת ההמתנה בהחלפת ספקי הגז (לא צריך להמתין שנה מעת התחברות לספק הגז).


קביעת ענישה כבדה למפרי הוראות החוק.

3. 
פעילות האכיפה נמצאת במגמה של עלייה ומתפרסת על כל חלקי הארץ. אגף הפיקוח של משרד התשתיות עוסק לא רק באכיפה על בטיחות הטיפול בגז, אלא מפקח גם על תחומי הדלק והחשמל. במהלך השנים צבר האגף ידע וניסיון רב. עובדיו פועלים בשיתוף פעולה הדוק עם גורמי אכיפה אחרים, ובהם משטרת ישראל, ואף מסייעים ומייעצים להם בתחומים שונים – לרבות תחומים שלא נמצאים במסגרת אחריותו הישירה. גופים אלה נעזרים ביכולות המקצועיות של עובדי האגף, ומעוניינים בהשתתפותם במבצעי אכיפה שהם מארגנים. 

4. 
בחוות הגז בקרית אתא אושרה תוכנית להטמנת צוברי הגז (בהיקף של עד 3,000 טון גפ"מ). עבודות ההטמנה אמורות להתחיל עוד בשנת 2008. הטמנת הצוברים תאפשר להגיע למלוא כושר האחסון של החווה (כיום היקף האחסון הוגבל למינימום, דבר שפוגע באספקת הגפ"מ למשק).


כושר אחסון גפ"מ בחוות הגז של קצא"א באשקלון הוגדל. לאחרונה אישרה המועצה הארצית לתכנון ובנייה הגדלה נוספת של נפח האחסון באתר זה.


התוספת נועדה, בין היתר, לתת פתרון לבעיית האחסון של חברות הגז הקטנות, כדי לעודד אותן להתארגן תחת מטריה של גוף מרכזי, ובכך להוזיל את העלויות. למרות מחסור בשטחי האחסון, הן חברות הגז הקטנות והן חברות הגז הגדולות, לא נגשו למכרז של קצא"א לחכירת מיכלים, למעט חברה אחת, שמעוניינת במיכל בקיבולת רבע מהכמות שהוצעה לחכירה, במסגרת המכרז שנערך לגבי מתקני אחסון שיוקמו בעתיד, לאור האישור שניתן לאחרונה.


על רקע גידול בביקושים, בסוף שנת 2007, פרסם המשרד מכרז לאיתור וייעוד שטחים למערכות אחסון ושינוע גפ"מ באזורי המרכז והדרום. לאור מסקנות סקר, יוחלט על  מקומות פוטנציאליים לאחסון גפ"מ.


מספר חברות קטנות יוזמות הקמת חוות גז חדשות. המשרד מעודד את היוזמה ומוכן לסייע למימוש התוכנית.


הגידול העקבי בצריכת הגפ"מ במשק מחייב הקמת אתרי אחסון נוספים. אתרים פוטנציאליים שהוצעו בזמנו על ידי המשרד (כמו אזורי השפד"ן ותל-מונד), נפסלו או עוכבו, עקב התנגדות הרשויות המקומיות הסמוכות.


ההתנגדות אוטומטית של הרשויות המקומיות להקמת אתרי אחסון בתחומן, עקב תפיסה שכל מה שקשור בגז מהווה סכנה שלא ניתנת לשליטה, מקשה על העוסקים במלאכה. דבר זה עלול להביא למצב, שבו המדינה לא תוכל להתמודד עם מחסור בגפ"מ, הן בעת שגרה והן בחירום. המשרד שוקל לפעול ליצירת מערכת הסברה בין-משרדית, בשיתוף מרכז השלטון המקומי, במטרה לתת מענה הולם לבעיית האחסון ברחבי המדינה.

5. 
מנכ"ל המשרד מרכז עבודת מטה בנושא זה, לקבוע לוח זמנים לפינוי חוות הגז, תוך מציאת אתר חלופי. ככל הידוע למשרד, עיריית באר שבע הודיעה לשתי חברות גז, לסלק את המפגע – באמצעות פינוי מתקני המילוי, עד סוף יוני 2008.  

המשרד להגנת הסביבה

5. 
במסגרת השימוע בעניין חידוש היתר הרעלים לחברות הגז, ביקשו החברות להעביר חוות דעת של מומחים מטעמן. חוות דעת הועברו להתייחסות המשרד. תועבר תגובה כתובה לחברות הגז, וכן ייקבע המשך שימוע עמן. בתאריך 24.2.08 התקיימה ישיבה משותפת בין מנכ"לי משרד התשתיות והמשרד להגנת הסביבה, וכן נציג עיריית באר שבע ונציגי חברות הגז. טרם הוצא סיכום דיון וטרם סוכמו הסוגיות השונות השנויות במחלוקת בין הצדדים. המשרד ימשיך לקיים מגעים עם הגורמים הרלוונטיים לשם השגת פתרון.
משרד התשתיות הלאומיות

9. 
המשרד יעקוב אחר ההתפתחויות בשוק הגפ"מ. לאחר בחינת רמת הרווחיות של חברות הגז, ובדיקת הצורך בהחזרת הפיקוח, הן על המחיר הסיטונאי והן על המחיר הקמעונאי, ישקל האם יש מקום לביצוע שינויים. עד סוף שנת 2008 המשרד יגבש המלצות בנוגע לפיקוח על מחיר הגז לצרכן, ואם יהיה בכך צורך, יבצע הערכה מחודשת של תקרת המחיר הסיטונאי – בין השאר, בהתחשב במצב התחרות. 

משרד התעשייה, המסחר והתעסוקה - רשות ההגבלים העסקיים

10. 
לאחר שהועברה למשרד מבקר המדינה התייחסות הרשות, הודיעו לה חברות הגז הנוגעות בדבר, כי לא ימשיכו במיזם.

היערכות לשעת חירום בתחומי תשתיות האנרגיה והמים

הגופים המבוקרים: משרד התשתיות הלאומיות; משרד האוצר, רשות החברות הממשלתיות; משרד הביטחון; משרד המשפטים; משרד הפנים; משרד התחבורה והבטיחות בדרכים; רשות לשירותים ציבוריים – חשמל; רשות ייעודית לדלק וגז; רשות ייעודית לכוח; רשות ייעודית למים ולביוב; חברת החשמל לישראל בע"מ; מקורות חברת מים בע"מ

א. 
ממצאי הביקורת 

1.
הממשלה מוסמכת לקבוע הסדרים להפעלת המשק במצב חירום, כדי לקיים אספקת דלקים ושירותים חיוניים, ולהתקין תקנות שע"ח מכוח סמכותה הכללית על פי סעיף 39 לחוק יסוד: הממשלה. אולם אין הסדר ייחודי, שאינו נסמך על תקנות אלה, המקנה סמכויות לשר התשתיות הלאומיות (להלן - שר התשתיות) ולמנהל מינהל הדלק במשרד שהוא ראש רשות הדלק, להורות על שינויים או קדימויות באספקת שירותים חיוניים במשק הדלק בראייה כלל משקית גם כשלא הוכרז על מצב חירום. בתזכיר של הצעת חוק משק הדלק מינואר 2007 הוקדש פרק מיוחד שבו נקבעו סמכויות במצבים של כשל וחירום במשק הדלק. הממשלה החליטה על חקיקת חוק זה בינואר 1997, והמשרד מטפל בהצעת החוק זה שנים. נוסח מעודכן של תזכיר הצעת החוק הועבר בינואר 2007 לעיונם של משרדי ממשלה וגופים רלוונטיים נוספים, אולם עד מועד סיום הביקורת לא העבירו כמה מהם (בעיקר משרד המשפטים ומשרד האוצר) את הערותיהם. 

2.
על פי חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2001), התשס"א-2001, מוסמך שר התשתיות לקבוע את מלאי הדלק הנדרש למשק המדינה, "בכמויות, בשיעורים, במקומות ובתנאים לכלל הדלק או לסוגיו". בשנת 2001 התקין שר התשתיות תקנות הקובעות את רמות המלאי הביטחוני במדינה. עד סוף נובמבר 2007 לא תיקן שר התשתיות את התקנות הנוגעות לכמות המלאי הביטחוני בעקבות המלצותיה מאוגוסט 2007 של ועדת מלאים מקצועית שמינה. המלצות הוועדה התחשבו בין היתר בלקחי מלחמת לבנון השנייה. מאחר שהתקנות לא שונו מבוססות רמות מלאי הדלק הביטחוני התקפות, למועד סיום הביקורת, על התקנות משנת 2001.

3.
אין בבעלות גורם ישראלי או בשליטתו אניות להובלת דלקים (להלן - מכליות). לפיכך אין למשק מכליות ששר התחבורה רשאי, מתוקף סמכותו לפי החוק להארכת תוקפם של תקנות שעת חירום (פיקוח על כלי שיט) [נוסח משולב], התשל"ג-1973, להורות בשע"ח לשנע בהן דלקים אל המדינה וממנה. על אף חסרונן של מכליות כאלה, לא הורה מנהל מינהל הדלק לחברת בתי זיקוק לנפט בע"מ (להלן - בז"ן) להפעיל אניות לצורך זה, אף שניתנה לו סמכות לכך בצו מינואר 2007 בעניין שמירת אינטרסים חיוניים של המדינה לקראת הפרטת בז"ן. מנהל מינהל הדלק גם לא פעל לקבל סמכות דומה בצו מיולי 2006 בעניין שמירת אינטרסים חיוניים של המדינה בבתי הזיקוק באשדוד לקראת הפרטתם. היעדר מכליות מונע גם את גיבושם של צוותי ימאים ישראליים בעת שגרה, כדי להכשירם במיומנויות המקצועיות הדרושות להפעלתן של מכליות בשע"ח.

4.
מנכ"ל חברת החשמל לישראל (חח"י) הוא ראש הרשות הייעודית לכוח, וחלק ניכר מחבריה הם עובדי חח"י. הרכב זה עלול ליצור מצב אפשרי של אינטרסים מנוגדים, משום שמטבע הדברים, בבואו לקבל החלטות, עלול הרכב זה לשקול גם שיקולים עסקיים של החברה, כאשר אלה אינם תמיד עולים בקנה אחד עם האינטרסים החיוניים של המדינה.

5.
המשרד, משרד האוצר ורשות החברות הממשלתיות הפועלת במסגרתו וכן הוועדה הבין-משרדית לשינויים מבניים במשק החשמל לא בחנו את השפעתם של השינויים המבניים המתוכננים במשק החשמל על היערכותו בשע"ח.

6.
ביקורות שנערכו מטעם הרשות הייעודית למים בשנים 2007-2005 במתקני מקורות חברת מים בע"מ, שהם מפעלים חיוניים, נעשו בידי עובדי מקורות בלבד, ללא מעורבות של גורמים חיצוניים בלתי תלויים. הליך ביקורת כזה מנוגד לאמור בנוהל מל"ח, ועלול ליצור מצב אפשרי של ניגוד עניינים. 

7.
בדצמבר 2006 החליטה הרשות הממשלתית למים על הקמת עתודות בקבוקי מים לשע"ח. נכון למועד סיום הביקורת בספטמבר 2007, אין למדינה מלאי של בקבוקי מי שתייה לחלוקה לאזרחים במקרה של תקלות חמורות באספקת המים. כמו כן, טרם נקבע הסדר כספי לשיפוי המפעלים לייצור מים מינרליים במקרה שהמדינה תרצה לעשות שימוש במלאי הבקבוקים שלהם בעת מחסור. 

8. 
נוכח אישור תרחיש הייחוס המעודכן של מל"ח, בסוף דצמבר 2007, יש לדאוג לכך שבעקבותיו יוכנו ויאושרו בהקדם תרחישי ייחוס ותכניות אב ענפיים. כמו כן, מן הראוי לקדם את הליך החקיקה להסדרת נושא משק הדלק, כולל סוגיית הסדרתו במצבים של כשל וחירום. יש לתקן את התקנות בעניין מלאי הדלק הביטחוני; להסדיר את עניין ההובלה הימית של דלקים בשע"ח ואת היערכות משק החשמל בעקבות השינויים האמורים לחול בו.

ב. 
תגובות המבוקרים

משרד התשתיות הלאומיות

1. 
משרד התשתיות הלאומיות יניח תזכיר הצעת חוק משק הדלק על שולחן הכנסת, כדי להקל על תפקוד הרשות הייעודית לדלק בשעת חירום, ולסייע לפעילות שוטפת של מינהל הדלק. 

2. 
משרד התשתיות הלאומיות יישם את המלצות ועדת המלאים, המבוססות על לקחי מלחמת לבנון השנייה, תוך סגירת שאלות מימון המלאי, ואופן חלוקתו בין חברות הדלק. אימוץ ההמלצות כרוך בהתקנת תקנות להחזקת מלאי ביטחוני של דלק. 

3.
משרד התשתיות הלאומיות יבחן את סוגיית הובלת דלקים לארץ באניית מיכל ישראלית, לשינוע דלקים בעת חירום.

משרד התחבורה

3. 
מנהל אגף בכיר לכלכלה ברשות הספנות והנמלים, דן עם מנהל מינהל הדלק במשרד התשתיות הלאומיות, בדבר הצורך להורות לחברת בתי זיקוק לנפט בע"מ, לבצע הובלת דלקים על ידי אניית מיכל ישראלית אחת, לפחות.
 

משרד התשתיות הלאומיות

4. 
משרד התשתיות הלאומיות יפעל למינוי גורם מטעם המדינה בראש הרשות הייעודית לכוח, כדי להסיר מצב של ניגוד עניינים, המשתמע לכאורה ממסגרת הפעילות הקיימת. 

משרד הביטחון

5. 
חברת החשמל הינה חברה ממשלתית. מהיכרות משרד הביטחון את התנהלות החברה, והיערכותה לחירום, החברה נערכת למתן שירותי חשמל לגורמי המשק הקיומי והחיוני, על פי סדרי קדימויות שנקבעו על ידי מטה מל"ח ארצי. 

6. 
חברת מקורות הינה חברה ממשלתית. מהיכרות של משרד הביטחון את התנהלות החברה והיערכותה לחירום, החברה נערכת לאספקת מים לתושבי המדינה ולגורמי המשק הקיומי והחיוני, על פי סדרי קדימויות שנקבעו על ידי מטה מל"ח ארצי. עם העברת האחריות לחברה הלאומית למים וביוב, יוסר הספק של ניגוד עניינים אפשרי. 

רשות ייעודית למים

6. 
מנהל רשות המים פעל אצל גורמים שלטוניים, משרד האוצר ונציבות שירות המדינה, כדי להקים יחידת ביטחון מים ברשות המים, אשר תבצע בין היתר, כרגולטור, את הביקורות על חברת מקורות, וכן תהווה את הבסיס לניהול אירוע פגיעה במים ברמה הארצית. היחידה אושרה, ומוקמת. משנת 2009 הביקורות על חברת מקורות יבוצעו על ידי יחידת ביטחון המים ברשות המים.

משרד הביטחון

8. 
תרחיש הייחוס למשק האזרחי הופץ בתחילת ינואר 2008. משרד הביטחון מתכנן כי הרשויות הייעודיות יסיימו את הכנת תרחישי הייחוס הענפיים עד סוף יוני 2008, ויציגו אותם לאישור ממלא מקום קבוע ליו"ר ומ"ע.

המוסד לביטוח לאומי

תשלום קצבאות נכות

הגוף המבוקר: המוסד לביטוח לאומי

א. 
ממצאי הביקורת

1. 
באפריל 1999 הוחלט במינהלת המוסד לפתח מערכת ממוחשבת חדשה לענף נכות כללית. בדצמבר 2006 החליטה הנהלת המוסד להפסיקה. סקירה שעשה משרד מבקר המדינה מלמדת כי פיקוח הדוק וניהול נכון של הפרויקט מרגע שהוחל בביצועו היו מאפשרים לגלות ליקויים בניהולו סמוך להתהוותם, ובעקבות זאת להפיק לקחים ולהמשיך בביצוע הפרויקט תוך ניצול יעיל יותר של המשאבים שהוקצו לו או להפסיקו ולמנוע את בזבוז המשאבים הניכר שנגרם מהתמשכותו. בסופו של דבר לא הושגה מטרת הפרויקט - הקמת מערכת ממוחשבת חדשה במוסד התומכת בתהליכי עבודה ומאפשרת קישורים למערכות אחרות בו, ונשארה על כנה המערכת הישנה של ענף נכות כללית; וגם ירדו לטמיון יותר מ-30 מיליון ש"ח - האומדן של המוסד בדבר עלות הפרויקט. יצוין כי עלות הפרויקט לפי אומדן זה קטנה מהעלות בפועל משום שבהכנתו לא הובאו בחשבון עלויות שירותי המשרד שסופקו לעובדי הפרויקט והתקורה וכן עלויות מימונו של ההון שהושקע בפרויקט.

2.  
בשל הפסקת הפרויקט ממשיך המוסד להפעיל את המערכת הישנה, אך בהיעדר קישוריוּת ובקרות מתאימות במערכת זו, ממשיך המוסד לשלם תשלומי יתר או תשלומי חסר. 

3. 
המידע מהמעבידים על שכר עובדיהם מתקבל במוסד באיחור של עד שנתיים ממועד התהוותו, ובמועד קבלת ההחלטה על זכאותו של מבוטח לקצבת נכות אין בידי המוסד מידע עדכני על הכנסות המבוטח המאפשר לאמת את הצהרת המבוטח על הכנסותיו, מן הראוי שהמוסד יאמת את ההצהרה בדיעבד. הדבר יאפשר למוסד לשלם למבוטח את הקצבה שהוא זכאי לה ולאתר מבוטחים שלא היו זכאים לקצבת נכות ולגבות מהם את הכספים שקיבלו שלא כדין. 

4. 
המוסד לא עשה שימוש, ולו בדיעבד, במידע על הכנסות מעבודה, ממשלח יד ומפנסיה המתקבל אצלו מרשות המסים כדי לאתר בני זוג של מקבלי קצבת נכות שהכנסתם אינה מזכה בתוספת תלויים עבורם, ולגבות את הכספים ששולמו עבורם שלא כדין. 

5. 
בעקבות הביקורת שילם המוסד (עד יולי 2007) תוספת תלויים עבור 48 מ-92 הילדים שנכללו במדגם, בסכומים שבין כ-4,000 לכ-128,000 ש"ח, ובסך הכול בכ-1.59 מיליון ש"ח. 

על פי אומדן סטטיסטי של משרד מבקר המדינה המניח כי התפלגות 92 הילדים שנכללו במדגם דומה להתפלגות 1,032 הילדים שהמדגם אמור לייצג, עד יולי 2007 לא שילם המוסד עבור 1,032 הילדים האלה תוספת תלויים שלכאורה היו זכאים לה בסכום כולל של כ-17.83 מיליון ש"ח.

6.  
לדעת משרד מבקר המדינה, ראוי שהמידע על ילדים שנולדו למבוטחים יועבר אוטומטית ממרשם האוכלוסין לקובץ "נכות כללית". עד לביצוע הקישורים בין הקבצים האמורים, יש להמשיך ולהנפיק רשומות מבוטחים מעודכנות הכוללות ילדים שנולדו למבוטחים לאחר שהגישו תביעה לקצבת נכות, ולהעביר את הרשומות לבדיקת הסניפים כדי להבטיח שתשולם תוספת תלויים למבוטחים הזכאים לה לפי החוק. 

7. 
על פי אומדן סטטיסטי של משרד מבקר המדינה, המניח כי התפלגות 101 הילדים שנכללו במדגם דומה להתפלגות 2,518 הילדים שהמדגם אמור לייצג, עד יולי 2007 לא שילם המוסד עבור 2,518 הילדים האלה בזמן לימודיהם, או בזמן שירותם בצה"ל, או בשירות לאומי, תוספת תלויים, בסכום כולל של כ-13.64 מיליון ש"ח. 

8. 
ממצאי הביקורת מלמדים שהבקרות של המוסד על תשלומי קצבת הנכות, לרבות תוספת התלויים, עדיין אינן מלאות, והמערכת הממוחשבת שלו מאפשרת מתן תשלומים כפולים שלא כדין. לדעת משרד מבקר המדינה, ראוי שהמידע על גמלאות אחרות המשולמות למקבלי קצבת נכות ולתלויים בהם, יועבר אוטומטית לקובץ "נכות כללית". עד לביצוע הקישורים בין הקבצים האמורים, יש לעשות שימוש בדוחות הכפל שהמשרד הראשי מנפיק לסניפים כדי להביא להפסקת תשלומי הכפל. כמו כן ראוי כי מבוטחים הכלולים בדוחות כפל שעדיין לא הוחל בטיפול בעניינם ימשיכו להיכלל גם בדוחות הבאים, עד תום הטיפול בעניינם. 

9. 
המוסד לא פעל לאיתור מקבלי קצבת נכות שעזבו את הארץ, באמצעות המידע המצוי במאגריו. אי-ביצוע מעקבים אחר מקבלי קצבת נכות היוצאים מהארץ אינו מאפשר למוסד לקבוע אם הם זכאים להמשיך ולקבל את הקצבה. בנסיבות אלה הוא משלם קצבאות נכות גם למי שאינם זכאים להן. 

10. 
המוסד אינו מקבל באופן שוטף ממשרדי הבריאות והרווחה נתונים על מבוטחים השוהים במוסדות והוא מתקשה לדעת על אשפוזם של מבוטחים המקבלים ממנו גמלאות, ועקב כך הוא משלם להם גמלאות שהם אינם זכאים להן, והמשרדים האמורים אינם מקבלים את התשלומים שהם זכאים לקבל. מן הראוי שהמוסד יפעל לאלתר להשגת הסדר עם משרדי הבריאות והרווחה בכל הנוגע להעברת הנתונים הדרושים לו מהם. כמו כן ראוי שהמוסד יפעל על פי ההוראות לחלוקת קצבה, וכל אימת שיקבל מידע על אשפוז מבוטחים המקבלים ממנו קצבה יפנה ביזמתו למשרדים אלה ויציע להם להגיש לו בקשה לחלוקתה. 

ב. 
תגובות המבוקר

המוסד לביטוח לאומי

1. 
במסגרת הפקת לקחים מניהולו של פרויקט פיתוח מערכת נכות חדשה, ובהתבסס על הדוח שהוכן על ידי יועץ חיצוני שמונה לבדיקת הפרויקט, ייבנו תהליכי פיקוח ובקרה על פרויקטים מורכבים, במטרה ליצור כלי עבודה בידי מנהלי פרויקטים במוסד, למניעת הישנותם של מקרים דומים בעתיד. המוסד יסיים בניית תהליך זה עד לסוף שנת 2008.

2. 
המוסד בחן את הליקויים במערכת הישנה, בעקבותיהם משתלמים תשלומי יתר או תשלומי חסר. 

3.  
בהכנה לקריאה שנייה ושלישית בכנסת, נמצא תיקון מקיף של פרק ביטוח נכות בחוק הביטוח הלאומי, המתבסס על דוח ועדה ציבורית, בראשות השופט (בדימוס) אפרים לרון ז"ל. תיקון זה, המתייחס לקשר בין תשלום קצבת נכות להכנסות מעבודה, יצור שינוי במבחני ההכנסה לקצבת נכות. עד לקבלתו הסופית של התיקון הנ"ל,  עוסק אגף ביטוח נכות, בשיתוף מינהל תקשוב ומערכות מידע של המוסד, בניתוח ראשוני של הדרישות מהמערכת הממוחשבת, לצורך יישום תיקון החוק. לא ניתן לבצע אפיון, או להתקדם, בטרם יתקבל החוק בכנסת. המוסד עומד לפתח כלי עזר לפקידי התביעות, אשר יכלול חיבורים למערכות אחרות לצורך קבלת נתוני שכר. לשם כך תיבנה  מערכת חיצונית, נוספת למערכת הנכות. בהתחשב בהמלצת המבקר, בודק המוסד את היקף הבעיה, באמצעות מינהל המחקר. על פי הנתונים שיתקבלו בעניין חומרת הבעיה, יחליט המוסד כיצד לפעול.

4. 
המידע על הכנסות מפנסיה של מקבל הקצבה והכנסות בן זוג, יטופל במסגרת ישום תיקון החקיקה כאמור.

5-6. 
החל מחודש 10/07 מועבר המידע על ילדים שנולדו למבוטחים, אוטומטית, לקובץ נכות כללית - לרשומת הנכה, ומשולמת בעד הילד תוספת. במקביל, נשלחת בקשה אל הנכה, לקבלת מידע מעודכן על הכנסותיו. כל המקרים, שעל פי אומדן המבקר לא שולמה להם תוספת תלויים שהיו זכאים לה – תוקנו.

7.  
הטיפול בקבלת מידע אוטומטי על שירות בצה"ל, ותקופות לימודים בבית ספר על יסודי, נמצא בשלבי סיום, והחל ממאי 2008, תפעל המערכת באופן שוטף.

8. 
פותחה מערכת כללית לאיתור תשלומי כפל, והיא מופעלת באופן ניסיוני בחודשים מרץ-אפריל 2008. לאחר הפקת לקחים מההפעלה הניסיונית, תועבר המערכת לעבודה בכל הסניפים.

9.   
עד סוף דצמבר 2008, יסתיים הטיפול בנושא איתור מבוטחים השוהים בחו"ל.

10. 
החשב הכללי הקים צוות בינמשרדי להפגשת קבצים, הדרושה לצורך ביצוע עבודה תקינה של משרדי הממשלה והתאגידים. מנהלת אגף אמהות במוסד, מונתה כנציגת המוסד בצוות שהוקם. המוסד נערך להקמת קובץ כללי של השוהים במוסדות, על מנת שניתן יהיה לקלוט לתוכו מידע של שוהים במוסדות, שיועבר מהמשרדים השונים. במהלך אפריל 2008, תתקיימנה פגישות בין נציגי המוסד לנציגים ממשרדי הרווחה והבריאות,  במטרה  לקדם את הטיפול בהפגשת הקבצים.

משרד הבריאות

10. 
המשרד ייעד בתקציב 2008 תקציב מיוחד לביצוע ממשקים עם המוסד לביטוח לאומי. עם סיום התהליך המיחשובי, ניתן יהיה לקבל מידע ישיר על השוהים במוסדות, בכל מה שקשור למתן קיצבאות. 

המועצה להסדר ההימורים בספורט

פרויקט הקמת מתקני ספורט למשחקי כדור

הגופים המבוקרים: משרד המדע, התרבות והספורט; התאחדות לכדורגל בישראל; מועצה להסדר ההימורים בספורט; החברה למשק וכלכלה של מרכז השלטון המקומי 

א. 
ממצאי הביקורת

1.
המידע שמסר יו"ר ההתאחדות שכיהן בעת ביצוע הפרויקט, מר איצ'ה מנחם, למזכירות ההתאחדות ולהנהלתה בעניין הפרויקט היה חלקי ולא מדויק. המזכירות לא שותפה בהחלטה להרחיב את הפרויקט ולבצע את הפעולות הקשורות בכך, והיו"ר מסר לה דיווח בעניין זה רק בדיעבד. ההתאחדות הייתה מחויבת לתקצב את הפרויקט ב-1.5 מיליון ש"ח ממקורותיה העצמיים, והיא לא דאגה למקור תקציבי להתחייבות זו.
2. 
תהליך קבלת החלטות תקין מחייב בחינה של כמה חלופות. בוועדת קרן המתקנים במועצה לא נעשה תהליך קבלת החלטות ראוי, והיא לא בחנה חלופות להצעות שהוצגו לפניה לגבי הפרויקט, היקפו, תקציבו ואופן ביצועו. איש מחברי הוועדה לא ביקש לקבל הבהרות לגבי אמות המידה שנקבעו לבחירת הרשויות המקומיות שייכללו בפרויקט ולגבי היקף השתתפות המועצה בעלות ההקמה של המתקנים. 

3. 
מפעם לפעם עדכן מנכ"ל המועצה, מר שאול שניידר שכיהן בתקופת הפרויקט, את חברי המליאה לגבי התקדמות הפרויקט, אולם הדיווחים שמסר היו קצרים וחלקיים והתמקדו במספר המתקנים שהוקמו. לא נמצא כי מי מחברי המועצה ביקש לקבל פירוט בנוגע לנתונים שמסר המנכ"ל, או לדעת כיצד ייפתרו הבעיות שדיווח עליהן או על מה מבוססת תחזיתו לגבי מספר המתקנים הצפוי ומועד סיום הפרויקט.  

4. 
משרד המדע והמועצה עדיין לא הכינו תכנית עבודה רב-שנתית להקמת מתקני ספורט. מכאן שהחלטות המועצה בעניין הפרויקט לא התבססו על תכנית עבודה כזאת.

5. 
לפרויקט הייתה מטרה חברתית: לסייע לאוכלוסיות החלשות לקבל מתקן משחקים לשימוש חופשי. הפרויקט לא הצליח להגיע במידה מספקת לשכבות החלשות הזקוקות לו ביותר. הנהלת המועצה לא דיווחה למליאת המועצה או לוועדה כי תקציב הפרויקט אינו מספיק לכל הרשויות שנמצאו זכאיות למתקנים על פי אמות המידה שנקבעו. היה אפשר לצפות שהמועצה תבחן אפשרויות לסיוע דיפרנציאלי לרשויות מקומיות לפי יכולתן הכלכלית, והצורך שלהן במגרשים.

6.
לפני שהמועצה בחרה במשכ"ל לביצוע הפרויקט היא לא בחנה את האפשרות להפריד בין ההתקשרות לצורך ניהול המכרז להקמת המגרשים ובין ההתקשרות לצורך ניהול הפרויקט, ולכן היא גם לא בחנה הצעות של חברות אחרות העוסקות בניהול פרויקטים. עד אוגוסט 2007 שילמה המועצה למשכ"ל בגין עריכת המרכז וניהול הפרויקט עמלה בשיעור גבוה וחריג של כ-25%. 

7.
לפני שהחברה למשק וכלכלה של מרכז השלטון המקומי (משכ"ל) התקשרה עם חברה א' לצורך ביצוע הפרויקט היא לא פנתה לחברות אחרות העוסקות בתחום בבקשה שיציעו הצעות להתקשרות. משרד מבקר המדינה העלה כי ההסכם בין המשכ"ל לחברה א' נחתם לאחר שהחברה כבר הועסקה בביצוע עבודות עבור הפרויקט וניתנה לו תחולה רטרואקטיבית. דרך פעולה זו של המשכ"ל אינה עולה בקנה אחד עם הנורמות שהמשכ"ל מחויבת בהן כגוף שחלים עליו כללי המשפט הציבורי, והיא מעלה ספקות לגבי נאותות התשלומים ששילמה ונוגדת סדרי מינהל תקין.

8.
המועצה בחנה בתחילת 2005 אפשרויות להעסקתם של שני חברי מרכז הליכוד כמתאמים (יועצים) בפרויקט. יצוין שלא נמצא במועצה מסמך שבו עלה צורך בהעסקת מתאמים בפרויקט. לאחר שהתברר כי המועצה אינה יכולה להעסיקם, המליץ מנכ"ל המועצה דאז (מר שאול שניידר) למשכ"ל להעסיקם בפרויקט. המשכ"ל העבירה את המלצתו לחברה א', וחברה א' העסיקה אותם כמתאמים. בהעסקת המתאמים על ידי חברה א' בהמלצת מנכ"ל המועצה, יש משום ניסיון לעקוף את המגבלות החוקיות החלות על המועצה כגוף ציבורי והשפעה על גוף פרטי להעסיקם באמצעות חברה עמה התקשרה המועצה. 

9.
על פי תכנית העבודה של הפרויקט, שגיבשו המועצה והמשכ"ל ביולי 2005, הפרויקט היה אמור להסתיים באוקטובר 2006 לאחר הקמתם של 108 מתקנים. באוגוסט 2007, כעשרה חודשים לאחר המועד המתוכנן לסיום הפרויקט, הוקמו רק 68 מתקנים, תשעה מתקנים היו בתהליך הקמה, והמועצה והמשכ"ל ניסו לקדם את הקמת יתר המתקנים המתוכננים. 

10. 
על המועצה לפעול לקבלת דיווח על קיום התחייבויות הרשויות המקומיות בעניין תחזוקת המתקנים והשימוש בהם ולקבוע מתכונת המעקב והבקרה השוטפים.

11. 
הממצאים האמורים מצביעים על כשל בתפקודם של ההתאחדות לכדורגל בישראל והמועצה להסדר ההימורים בספורט, בניהול הפרויקט ובפיקוח עליו. גם המטרה החברתית של הפרויקט לסייע לרשויות המקומיות באשכולות החברתיים-כלכליים הנמוכים ביותר הושגה באופן חלקי בלבד. נוכח חומרת חלק מהממצאים והשאלות הנובעות מהם, על המוסדות המנהלים של ההתאחדות, המועצה והמשכ"ל לבחון ביסודיות את הנסיבות לליקויים אלה כמו גם את התנהלות נושאי התפקידים שהיו מעורבים בפרויקט, ולנקוט את כל הצעדים המתחייבים מכך.

ב. 
תגובות המבוקרים

מועצה להסדר ההימורים בספורט 

1.  
בתיקון לנוהל מיום 12.7.07 נקבעו הוראות המאפשרות למועצה להעביר יתרה תקציבית מרובד חלוקה אחד למשנהו, ובלבד שברובד בו נוצרה היתרה, אושרו כל הבקשות שעמדו בתנאי הסף, וכן סעיף המאפשר לקרן המתקנים לבחון מחדש בקשות שנדחו על ידה בעבר, מקום בו נוצרו לה יתרות כספיות ברובד חלוקה כלשהו.

2. 
החלטת המועצה ליזום את הפרויקט ולהשתתף במימונו, באה לאחר בדיקה שנערכה על ידי קרן המתקנים במהלך שנת 2005, בנוגע לאופן חלוקת ההקצבות על ידה במהלך השנים 2003 – 2005. בדיקתה האמורה של קרן המתקנים העלתה, בין היתר, שהשקעת הקרן בתחום הקהילתי במהלך אותן שנים הייתה נמוכה יחסית, וששיעור מימושן של ההקצבות שאושרו על ידי הקרן היה נמוך יחסית, מה שהוביל ליצירת יתרות כספיות גדולות בקרן. על רקע ממצאים אלה הגישה קרן המתקנים למליאת המועצה, המלצות בדבר אופן ניצולן של יתרות הקרן, ובדבר שינוי אופן חלוקת ההקצבות בעתיד, כגון שינוי דרישת המימון המשלים, קביעת גובה הקצבה מקסימלי לבקשה, והתמקדות בענפי ספורט מועדפים בסבב מחזורי. הוצגו למליאת המועצה חלופות נוספות לשימוש ביתרת כספי הקרן.  

4. 
כל עוד משרד המדע, התרבות והספורט אינו פועל להכנת תכנית עבודה רב שנתית בתחום הקמת מתקני ספורט, המועצה לא תפעל בתחום זה. 

5. 
מליאת המועצה לא החליטה לייעד את פרויקט משחקי כדור (המיניפיץ') אך ורק לאוכלוסיות החלשות ביותר. מליאת המועצה אימצה את הקווים המנחים לבחירת הרשויות המקומיות הזכאיות לקבל מתקנים במסגרת הפרויקט, כפי שהוצגו לה על ידי קרן המתקנים:

* 
הרשויות שנהנו במהלך השנים 2005-2003 מקבלת מימון להקמת מגרש משולב (שהוא מתקן דומה למתקן המיניפיץ') לא יקבלו הקצבה במסגרת הפרויקט.

* 
במסגרת הפרויקט תינתנה הקצבות אך ורק לרשויות באשכולות  למ"ס 1 – 7. 
* 
תינתן עדיפות לרשויות שבתחומן מספר רב יותר של תושבים.
* 
תישמר מדיניות הפיזור הגיאוגרפי של המתקנים ברחבי הארץ. 

קוים מנחים אלו נשמרו על ידי המועצה לכל אורך הפרויקט, ולא נעשה בהם שינוי כלשהו. 

הקווים המנחים שאומצו על ידי מליאת המועצה, אכן שיקפו בחירה לתמוך במסגרת הפרויקט בהקמתם של מתקנים אשר ישרתו אוכלוסייה חלשה-יחסית, אך לא היה זה השיקול הבלעדי. מטרה נוספת היתה להקים מתקנים אשר ישרתו מספר רב ככל הניתן של משתמשים. בשום שלב לא סברה המועצה כי ניתן יהיה להקים מתקנים בכל הרשויות המשתייכות לאשכולות דירוג הלמ"ס 1 – 7, וגם משום כך קבעה מליאת המועצה מלכתחילה קו מנחה נוסף, שעניינו גודל האוכלוסייה הצפויה להשתמש במתקן. 

המועצה לא קבעה אמת מידה ולפיה תינתן עדיפות לרשויות מקומיות שמספר תושביהן גדול מ-12,000, כפי שלא נקבע כי כל הרשויות המשתייכות לאשכולות דירוג הלמ"ס 1 – 7, אשר מספר תושביהן הינו 5,000 ומעלה, יכללו במסגרת הפרויקט. בתחילת הפרויקט נעשו הערכות של מספר המתקנים שיוכלו להיבנות נוכח התקציב הכולל, ובהתאם להערכות אלו נעשתה הערכה של גודל האוכלוסייה ברשויות  בהן צפוי היה כי יוקמו מתקנים. רק בשלב בו נקבעו הזכיינים והוגדרה סופית עלות הקמתו של המתקן, ניתן היה להגדיר את מספר המתקנים הצפויים לקום במסגרת הפרויקט, ובהתאם לכך את גודל האוכלוסייה ברשויות בהן יוקמו המתקנים. בשום שלב לא נעשה כל שינוי באמת המידה המתייחסת לגודל האוכלוסייה. המועצה כן בחנה אפשרות לסיוע דיפרנציאלי לרשויות המקומיות, ולאחר בחינה זו בחרה, על פי שיקול דעתה המקצועי, באמות המידה שיושמו בפרויקט. 

החברה למשק וכלכלה של מרכז השלטון המקומי 

5. 
בשלב הראשון של יישום המכרז, אמנם נתגלעו בעיות באופן התנהלותה של חברה ב', אולם לאחר שהובהרו לה תנאי המכרז ומחוייבותיה במסגרתו, ולאחר מציאת פתרונות לתיקון אי ההתאמות שבהן נתקלה, עמדה חברה ב'  בהתחייבויותיה שבהצעתה למכרז. 
מועצה להסדר ההימורים בספורט 

6. 
על פי ההסכם בין החברה למשק וכלכלה של מרכז השלטון המקומי (משכ"ל), לבין המועצה, הסכום הכולל שהייתה משכ"ל זכאית לקבל עד חודש אוקטובר 2006, היה 2,680,000 ₪. תקציב הפרויקט עמד על 20 מליון ₪, ולפיכך מדובר ב-13.4% מתקציב הפרויקט. החלק הארי של התשלום למשכ"ל בוצע בתחילת הפרויקט, וממילא לא ניתן לגזור במהלך הפרויקט את האחוז הכולל מתקציבו שמשכ"ל תקבל בסופו של דבר. ניתן להעריך כי שיעור העמלה למשכ"ל בפרויקט זה ינוע בין 16% ל-18%. הערכת גובה העמלה וסבירותה מן הראוי שתיעשה בשים לב למורכבות הפרויקט ולשירות שנתנה המשכ"ל למועצה, במסגרתו המשכ"ל ערכה את המכרז הבינלאומי, ובו נבחרו הספקים בפרויקט. המשכ"ל ניהלה את הפרויקט עבור המועצה, וניהול זה היה כרוך בעבודה מול עשרות רשויות מקומיות. 

החברה למשק וכלכלה של מרכז השלטון המקומי 

6. 
מכרזי החברה כמו גם סל השירותים אשר מעמידה, נועדו לשימוש הרשויות המקומיות, ועל כן נוהגת החברה על פי הכללים החלים על הרשויות המקומיות, כפי שבאו לידי ביטוי בתקנה 3(8) לתקנות העיריות (מכרזים), התשמ"ח–1987. תקנה זו פוטרת מחובת  מכרז, התקשרות לביצוע עבודה מקצועית הדורשת ידע ומומחיות מיוחדים, או יחסי אמון מיוחדים, כגון: עבודות תכנון, פיקוח, מדידה, שמאות, ייעוץ וכיוצא באלה.
החברה מעסיקה עשרות יועצים, מנהלים ומפקחים מטעמה, בתחומים אשר העסקתם נעשית לאחר בחינה של כישוריהם, מקצועיותם וניסיונם בעבודות, במסגרתן יידרשו  ליתן את שירותיהם, כמו גם התאמתם לפרויקט ולמאפייניו. כך נוהגת החברה באורח קבע וכך נהגה גם במסגרת הפרויקט שבנדון.

בשלב הראשון של יישום המכרז, אמנם נתגלעו בעיות באופן התנהלותה של חברה ב', אולם לאחר שהובהרו לה תנאי המכרז ומחוייבותיה במסגרתו, ולאחר מציאת פתרונות לתיקון אי ההתאמות שבהן נתקלה, עמדה חברה ב'  בהתחייבויותיה שבהצעתה למכרז. 
מועצה להסדר ההימורים בספורט 

7. 
המועצה החליטה להתקשר עם משכ"ל, לאור ניסיונה של משכ"ל בניהול פרויקטים ובעבודה מול כלל הרשויות המקומיות, ניסיון שהוא קריטי במיוחד בפרויקט כדוגמת המיניפיץ', אשר הצריך עבודה שוטפת מול עשרות רשויות מקומיות, על קשייהן ומאפייניהן המיוחדים. בנוסף, גם פשטות הליך ההתקשרות עם משכ"ל (הפטורה ממכרז), תמכה בהתקשרות זו.  

החברה למשק וכלכלה של מרכז השלטון המקומי

7. 
החברה מעסיקה מאות יועצים, מפקחים ונותני שירותים במסגרת פעילותה מידי שנה, אשר עם כל אחד מהם נחתם חוזה עובר לתחילת עבודתו. 


במסגרת הליכי הבקרה הפנימיים בחברה, אובחנו מקרים בודדים, שבהם החוזים עם נותני שירותים נחתמו לאחר שאלו כבר החלו בעבודתם, ולכאורה אכן תחולתם למפרע. במסגרת הפקת הלקחים בחברה, נקבעו נהלים ברורים וננקטים אמצעי בקרה, להבטחת אי הישנות מקרים מעין אלו. 

מועצה להסדר ההימורים בספורט

9. 
תאריך היעד לסיום הפרויקט היה אוקטובר 2007. אשר לעיכוב שחל בפרויקט – עיכוב זה נבע משניים: המלחמה בצפון הארץ בקיץ 2006, והתנהלותן של חלק מהרשויות המקומיות שנטלו חלק בפרויקט. חרף גורמים מעכבים אלו הסתיים הפרויקט בהצלחה, בעיכוב של חודשים ספורים בלבד. 

10. 
המועצה החליטה על פרסום מכרז לבקרת התחזוקה במתקנים שהוקמו בסיועה והשימוש בהם, לרבות המתקנים שהוקמו במסגרת הפרויקט. ביום 13.1.08 התקיימה ישיבת ועדת מכרזים בנושא זה. 
אשר לבדק הבית של המתקנים: בהתאם להסכמים בין המועצה לבין משכ"ל, הסתיימו לאחרונה הליכי בדק הבית ותיקון הליקויים לגבי המתקנים אשר חלפה שנה ממועד סיום הקמתם. כך ייעשה לגבי כלל המתקנים בחלוף שנה ממועד סיום הקמתם. במועד סיום הביקורת, טרם חלפה שנה ממועד סיום הקמתם של הרוב המכריע של המתקנים, ולפיכך טרם נערכו הליכים אלה לגביהם. עמדתה העקרונית של המועצה היא, כי נושא תחזוקת המתקנים צריך להיות באחריות הרשויות שמקבלות תמיכה כספית להקמתם. ביסוד עמדה זו של המועצה עומדים שניים: א. המועצה סבורה כי מימון התחזוקה על ידה עלול להיות תמריץ שלילי לרשויות לשמור על רמת תחזוקה נאותה של מתקנים. ב. מתן תמיכה לתחזוקה תביא בהכרח להפחתה במספר המתקנים שהמועצה תוכל להקים (וככל שיהיו יותר מתקנים, כך המועצה תוכל לתמוך בהקמה של פחות מתקנים). למיטב ידיעתה של המועצה, גם כאשר המדינה מעניקה תמיכה למקרקעין, היא דורשת שמקבל המקרקעין הוא שיתחזק את המבנה; וזאת על פי הנחיות החשב הכללי. אשר לפרויקט המיניפיץ': אחד הטעמים לבחירתו של מתקן המיניפיץ' במסגרת הפרויקט, היה תחזוקתו הזולה והפשוטה יחסית. לכן, מרכיב עלות התחזוקה לא היה צפוי להיות משמעותי מבחינתן של הרשויות, בשאלה אם להיענות לפרויקט. 
11. 
לדעת המועצה, ניתוח הנתונים בדו"ח הינו חלקי, ואין הוא כולל נתוני הקמה של מתקנים החל מחודש ספטמבר 2007 ואילך. בחינתם של הנתונים העדכניים מלמדת, כי ב-5 מתוך 10 רשויות מקומיות המשתייכות לאשכול למ"ס 1, הוקמו מתקנים; ב-10 מתוך 31 רשויות מקומיות המשתייכות לאשכול למ"ס 2, הוקמו מתקנים; ב-20 מתוך 33 רשויות מקומיות המשתייכות לאשכול למ"ס 3, הוקמו מתקנים; וב-22 מתוך 36 רשויות מקומיות המשתייכות לאשכול למ"ס 4, הוקמו מתקנים. 

החברה למשק וכלכלה של מרכז השלטון המקומי 

11. 
הפרויקט נעשה ביוזמה ובמימון של המועצה וההתאחדות, ונוהל כמקשה אחת. כל המגרשים אשר הוקמו במסגרתו, נבחרו ואושרו באופן פרטני על ידי המועצה וההתאחדות, ולא על ידי הרשויות המקומיות, ונכונים הדברים גם בכל הקשור לשירותים אשר סופקו ומומנו על ידי המועצה, ולא על ידי הרשויות המקומיות.


מנכ"ל מרכז השלטון המקומי בישראל, מצטרף לתגובת החברה למשק וכלכלה של השלטון המקומי בע"מ, לכל התגובות בפרק זה.
חברת החשמל לישראל בע"מ

התקשרויות לרכישת שירותים בידי אגף לוגיסטיקה ונכסים

הגופים המבוקרים: חברת החשמל לישראל; משרד האוצר; משרד התשתיות הלאומיות; רשות לשירותים ציבוריים – חשמל

א. 
ממצאי הביקורת

1. 
לדעת משרד מבקר המדינה, מן הראוי שהחברה תגדיר בבהירות בנהליה את סמכויות ההתקשרות של כל אחת מיחידותיה וכך יימנע מצב שבו יתאפשר לכמה גורמים לבצע רכישות באותו תחום. החברה השיבה למשרד מבקר המדינה בספטמבר 2007 (להלן - תשובת החברה) כי "לא קיימת חפיפה בפועל בתחומי ההתקשרות בחברה", וציינה כי לדעתה האי-התאמות הן "מינוריות" וכי היא תפעל לתקנן. 

2. 
החברה הסבירה בתשובתה למשרד מבקר המדינה שחתימת נציג המבקר הפנימי על ההחלטות המתקבלות משמשת אישור בדבר תקינות ההליך. החברה הוסיפה כי בכוונתה להגדיר בנוהל ההתקשרויות את תפקידו של המבקר הפנימי בוועדות המכרזים. 

3. 
לדעת משרד מבקר המדינה, היה על החברה לבחון דרכים לערוך רוטציה בקרב כל חברי ועדות המכרזים ולהביא הצעות בנדון לדיון בדירקטוריון ולאישורו. חברות בוועדות מכרזים במשך זמן רב עלולה ליצור, ולו למראית עין, חשש להתנהלות בלתי תקינה ולפגיעה בעקרונות השוויון והיעילות העומדים ביסוד שיטת המכרזים. לכן על החברה לנקוט אמצעים למניעת תופעות כאלה.

4. 
לדעת משרד מבקר המדינה, בשל ההיקף העצום של פעילות החברה וריבוי יחידותיה ובשל החשיבות הארגונית, התפעולית והניהולית של מערכת משולבת לחברה, ובשים לב לפרק הזמן שחלף מאז החלה החברה בפיתוח מערכת ה-ERP, היה עליה לבחון דרכים חלופיות, אף אם הן זמניות, כדי להביא לכך שנתוני התקשרויות בהיקף כספי של מאות מיליוני ש"ח ינוהלו במערכת מידע ממוחשבת. זאת באופן שיתיישב עם פסק הדין של בית הדין לעבודה שנתן תוקף להסכם פשרה בין חח"י לבין ארגון עובדיה.

5. 
לדעת משרד מבקר המדינה, אף שבהליך של קבלת הצעות אין חובה לפנות למציעים בכוח מתוך רשימת מציעים, מן הראוי שהאגף ינהל רשימה כזאת שבה יהיה כל המידע הרלוונטי על הספקים הפוטנציאליים, ובכללו מידע על מידת עמידתם בהתחייבויותיהם בעבר בהתקשרויות עם החברה. ניהול הרשימה ופנייה לספקים על פיה בסבב מחזורי, ככל האפשר, יתרמו לסדרי מינהל תקין ולשמירה על עקרונות השוויון והתחרות ההוגנת בין כל הספקים הפוטנציאליים בכל סוגי ההתקשרויות. 

6. 
בהליכי ההתקשרות של 19 מתוך 29 ההתקשרויות שבדק משרד מבקר המדינה ערך האגף מכרז פומבי. מחלקת המכרזים תיקנה את האומדנים העצמיים של שש התקשרויות. האומדנים העצמיים של ארבע התקשרויות מתוך השש תוקנו לאחר שנפתחו הצעותיהם של המציעים, והאומדנים העצמיים של שתי ההתקשרויות האחרות תוקנו לאחר שהחברה ביטלה את המכרז והחלה בהליך של בקשת הצעות להתקשרות. לדעת משרד מבקר המדינה, על החברה לבחון את אופן הכנת האומדנים העצמיים ולקבוע דרכי פעולה לשיפור הליכי הכנתם.

7. 
מן הראוי שהחברה תבחן כיצד למצות את הדרכים העומדות לפניה כדי להגדיל את מספר ההצעות המתקבלות בהליכי ההתקשרויות שהיא מבצעת. נוסף על כך, עליה להימנע ככל האפשר ממצב שבו היא נאלצת להתקשר בעקבות הליך שהשתתף בו מציע יחיד, בייחוד לגבי שירות שנפוץ בכל רחבי המדינה. 

8. 
אף שלפי חישובי האגף, כפי שהוצגו לוועדה, היה האומדן העצמי לגבי שירותי השליחים גבוה פי שלושה בקירוב מהצעת הספק, לא הנחתה ועדת המכרזים את האגף לבחון מה היו הסיבות לפער האמור, אם נפלו פגמים בהליכי המכרז שגרמו לפער ואם האומדן היה מהימן.

9. 
הביקורת העלתה כי החברה מימשה פעמיים את האופציה להארכת ההתקשרות בלי שהובאו לפני ועדת המכרזים הכמויות והשיעורים של סוגי השליחויות בפועל, שהיו כאמור שונים מהמתוכנן. עוד נמצא כי לקראת סיום ההתקשרות, בסוף שנת 2006, הכין האגף מפרט כמויות ואומדן עצמי למכרז להתקשרות נוספת בנושא, וגם הם לא התבססו על מספר השליחויות מכל סוג שבוצעו בפועל בשנים 2006-2004. משרד מבקר המדינה מעיר כי מן הראוי שהנהלת החברה תבחן אם אכן דרוש שרוב השליחויות יהיו שליחויות אקספרס, שהן יקרות הרבה יותר מן השליחויות האחרות, ואם יש מקום להנחות את עובדיה בעניין דרך השימוש בשירותי השליחים. 

10. 
על החברה לדייק בניסוח מסמכי המכרז וההסכם, ולוודא שיהיו ברורים וחד-משמעיים דיים. כן עליה לבחון את הגורמים לכשל במערך הבקרה של החברה, שלא התריע כי דרך חישוב התשלומים לספק ב' לא עלתה בקנה אחד עם דרך החישוב במסמך ההשוואה.

11. 
במערכת נח"ל מנוהלות ההתקשרויות והזמנות העבודה של האגף. ממסמכי החברה ומתשובתה למשרד מבקר המדינה עולה כי למערכת הוזנו רק נתונים על התקשרויות שהוסדרו באמצעות הסכם. לפיכך המידע הקיים בה הוא חלקי ואינו משקף את כל הפעילויות. אי-דיווח למערכת המידע הממוחשבת פגע באפשרויות המעקב של החברה אחר תקינות הרכישות ובאפשרויות הבקרה עליהן. 

12. 
בהיעדר כלי ניהול ובקרה מתאימים נפגעת יכולת החברה לבדוק את תקינות ההתקשרויות ונפגעת יכולתה לנקוט פעולות מתקנות נדרשות. לשם שיפור ניהול ההתקשרויות ראוי, בין היתר, שהחברה תבנה כלים ממוחשבים שיאפשרו קבלת מידע מרוכז על התקשרויותיה, ותקבע נהלים לרוטציה בקרב חברי ועדות המכרזים. 

13. 
על הנהלת החברה ואגף לוגיסטיקה לנקוט צעדים שיבטיחו כי ועדת המכרזים להתקשרויות של האגף לא תאשר ללא בדיקה יסודית בקשות שיובאו להחלטתה. עליהם לבחון בחינה מקיפה את סדרי ניהול ההתקשרויות. בין היתר, יש להקפיד על הכנת אומדנים עצמיים המבוססים על מלוא הנתונים שאפשר לאסוף בנוגע לצורכי החברה ולמחירי השוק ועל מעקב אחר הביצוע בפועל של ההתקשרויות. דפוס הפעולה החוזר של הכנת אומדנים לקויה מעיד גם על בעיה בסיסית בניהול הליכי מכרזים בידי האגף. על החברה והאגף לבחון בחינה מעמיקה את הסיבות לכך ולקבוע דרכי פעולה לשיפור ההליכים של הכנת האומדנים ואישורם. 

ב. 
תגובות המבוקרים

חברת החשמל לישראל

1. 
ביום 6.11.07 פנה היועץ המשפטי למזכיר חברת החשמל לעדכון נוהלי החברה, ככל שנמצאו אי התאמות ביניהם. נוהלי החברה עודכנו. עמדת היועץ המשפטי ומזכיר החברה הינה, כי מינוי ועדות המכרזים בחברה, נעשה בסמכות, וכי ככל שהיתה חריגה מהמסגרת שהוכתבה על ידי דירקטוריון החברה, הרי שחריגה זו היתה לחומרה. ביום 10.12.07, פנו היועץ המשפטי ומזכיר החברה למזכיר דירקטוריון החברה, בבקשה לאשר מחדש את כתבי המינוי של ועדות המכרזים בחברה.

2. 
תפקיד המבקר הפנימי הוגדר בנוהל התקשרויות של החברה.

3. 
לשם מימוש הרוטציה של נציגי היועץ המשפטי, המבקר הפנימי וחטיבת כספים וכלכלה בוועדות המכרזים, הוצאו בחברה הנחיות בהתאם. היועץ המשפטי הנחה את היועצים המשפטיים במחוזות ובאגפים, כי יקפידו על עריכת רוטציה בין עורכי הדין בתוך המחוז/האגף, החברים בוועדות המכרזים. המבקר הפנימי הנחה כי תיערך רוטציה בין נציגיו בוועדות המכרזים בחברה, מידי תקופה של שלוש שנים. בשל הצפי להפעלת מערכת ה-ERP, הונחתה הנהלת החברה על ידי שיקולי עלות-תועלת, והחליטה שלא לפתח מערכות ממוחשבות נוספות ונפרדות.

5. 
במחלקת מכרזים והתקשויות באגף, מופעלת מערכת אשר מפלחת את רשימת הספקים/החברות בכל תחום ותחום, וממנה ניתן לגזור רשימה מצומצמת יותר בהתאם לדרישות האגף. המערכת מספקת מידע באשר למידת האיתנות הפיננסית של כל אחד מהספקים, וכן מאפשרת לרשום הערות בדבר מידת שביעות הרצון שיש לחברה מאותו ספק, במידה ועבדה עימו בעבר. איתור המציעים הפוטנציאליים בכל הליך והליך, נעשה גם על ידי מחלקת המכרזים, ושמות המציעים הפוטנציאליים נכללים ברשימות המנוהלות על ידי מחלקת המכרזים באגף. 

6. 
במהלך חודש נובמבר 2007 ביקש מנהל האגף לערוך בחינה מחודשת של עריכת האומדנים באגף, ולהמליץ על הפעולות הנדרשות לשם עריכת אומדן מדויק ומבוסס ככל שניתן. צוות שהוקם לשם כך, המליץ "לבחון אחת לשנה את הפרמטרים הנלקחים בחשבון, בעת עריכת האומדנים, וכן להיעזר בסקרי שוק, לצורך בדיקת מצב השוק וההשפעות עליו, בהתאם לתחומי הפעילויות השונות בחברה". כל עובדי מחלקת מכרזים ילמדו ויעברו הכשרה ממוקדת לנושא המכרזים, הכשרה שתכלול הכנת אומדנים. 


בתאריכים 25.10.07 ו-31.1.08 נערכו ישיבות עם מחלקת ההדרכה של חברת החשמל, לשם בניית קורס בתחום המכרזים. לו"ז מתוכנן לקיום הקורס – החודשים אפריל-מאי 2008, באחריות סגן מנהל האגף להתקשרויות ולמינהל. ביום 3.3.08 נערכה פנייה לאגף מידע ותיקשוב בחברת החשמל, לשם בחינת ביצוע התקשרות עבור אגף לוגיסטיקה ונכסים עם חברה חיצונית המתמחה בעריכת אומדנים, שתספק מודול ממוחשב לעריכת אומדנים, תוך הבאה בחשבון של כל הפרמטרים הנדרשים. 

7. 
סוג השירות אליו נדרשת החברה על פי צרכיה, מכתיב מספר נמוך של מציעים פוטנציאליים הקיימים בשוק, כשם שלעיתים סוג שירות מסוים הדרוש לחברה, מוביל לצורך בסיווג ההליך כפטור ממכרז, מהטעם של "ספק יחיד". 
8. 
ביום 9.9.07 הנחה מנהל האגף, כי בכל מקרה בו מתגלה סטייה של יותר מ-15% בין ההצעה הכשרה הזולה ביותר שהוגשה למכרז/הליך, לבין האומדן העצמי של חברת החשמל, ייערך לאותו מציע שימוע, על מנת לוודא כי המציע הבין את דרישות החוזה, ועומד מאחורי הצעתו הכספית למכרז/להליך. מחלקת מכרזים תבדוק פעם נוספת את אומדנה העצמי של חברת החשמל שהוכן למכרז/הליך. 

9. 
המחלקות המתפעלות את ההסכמים מעבירות, בצירוף לבקשות למימושי אופציה, נתוני ביצוע וצפי כמויות לתקופת האופציה. נתונים אלו מועברים ידנית ובמערכת נח"ל, שהינה מערכת ממוחשבת לניהול ההתקשרויות באגף. הנתונים המועברים למחלקת המכרזים נבדקים על ידם, טרם הבאת הנושאים לוועדת המכרזים. באופן זה, מובא דיווח לשם קבלת החלטה מושכלת על ידי ועדת המכרזים.

בעניין השימוש בשליחויות אקספרס לעומת השליחויות האחרות, הבהיר מנהל האגף לכל מנהלי האגפים/המחוזות בחברה, את ההבדלים בין שלושת סוגי השליחויות, וביקש להנחות את האנשים הנוגעים בדבר לשימוש מושכל בהזמנת שליחויות מסוג "דחופה" ו"אקספרס", וצמצום הדרישה לכך למקרים דחופים בלבד. 

10. 
הכללת דוגמה לדרך חישוב במסמכי המכרז, על מנת שלא ייפתח פתח לדרך חישוב שונה, יושמה על ידי האגף. 

מנהל האגף הוציא ביום 26.8.07 הנחייה באשר להכללת הסבר מפורט, אשר יכלול דוגמא קונקרטית, לאופן חישוב התמורה במכרזים, בהם אופן ביצוע חישוב התמורה הינו מורכב. זאת, בנוסף לכנס קבלנים שנערך על ידי מחלקת מכרזים בהתקשרויות מורכבות, ובו מוצגים למציעים הפוטנציאליים השונים כל עיקרי השירות ופרטיו.

11. 
האגף ביצע עדכון לנוהל האגפי לעריכת מכרזים והתקשרויות, באופן שתואם את הוראות הדין ונהליה של חברת החשמל. עדכון זה בתוקף מיום 3.9.06, וכל מחלקות האגף עובדות לפיו. כיום, אין שירותים שהאגף קונה ללא מכרז או בקשה לפטור ממכרז.

חברת נמל חיפה בע"מ

סדרי הקבלה של עובדים בכירים

הגופים המבוקרים: חברת נמל חיפה; משרד התחבורה והבטיחות בדרכים; רשות החברות הממשלתיות 
א. 
ממצאי הביקורת

1. 
הועלו ממצאים כבדי משקל בהליך קליטתם של עובדים בכירים. הנהלת החברה בחרה מועמדים בהליכים שפגעו בעקרונות השוויון, התחרות ההוגנת והשקיפות, ובניגוד למתחייב על פי סדרי מינהל תקינים. משרד מבקר המדינה העיר לרשות החברות הממשלתיות כי נוכח הליקויים שנמצאו בהליכי המיון, מן הראוי שתשקול לקבוע נוהל שיחייב את החברות הממשלתיות לאייש משרות של בכירים באמצעות ועדה שבה ישבו מומחים חיצוניים, כאמור. 

2.
יו"ר הדירקטוריון מר דוד חרמש יזם את ההתקשרות עם חברת השמה א' כדי שתאתר מנכ"ל לחברה, בלי שקיבל הצעות כתובות מחברות השמה שונות כמתחייב על פי כללי המינהל התקין. מר חרמש ציין כי הכיר את המנכ"ל של חברה א' לפני ההתקשרות הזאת, עוד מימי השירות הצבאי שלהם. יו"ר הדירקטוריון מר חרמש היה מעורב גם בהליך האישור של מינוי הסמנכ"ל לניהול משאבים. מר חרמש לא דיווח לדירקטוריון החברה או למנכ"ל החברה על הכרות מוקדמת עם המועמד הנבחר. 

3. 
החברה לא חתמה עם חברת השמה א' על חוזה בעניין השמת מנכ"ל לחברה וגם לא עיגנה בכתב את דרישותיה בעניין הימנעות מניגוד עניינים. 

4.
ועדת האיתור של הדירקטוריון החליטה להמליץ למנות מנכ"ל לחברה בישיבה טלפונית, בלי לשוחח עם ממליציו של המועמד הסופי הנוסף שלא נבחר בסופו של דבר.

5.
על פי הוראת רשות החברות הממשלתיות, התחייב מנכ"ל החברה מר עמוס עוזני שבטרם ימונה למנכ"ל יעביר את מניותיו בחברת ייעוץ שהייתה בבעלותו לצד ג', כדי שזה יחזיקן בנאמנות. מר עוזני העביר את המניות לבתו ולחבר קרוב, אך לא הוכח כי לא נשאר בעל השליטה בחברת הייעוץ. זאת ועוד רשות החברות לא וידאה שדרישתה להימנעות אכן מולאה כנדרש.

6.
חברת השמה א' פסלה מועמדים לתפקיד סמנכ"ל כספים מפני שלא שימשו סמנכ"לים לענייני כספים בעבר, אף שדרישה זו לא הופיעה במודעה שפורסמה בעניין. חברת ההשמה לא תיעדה את תהליך קליטתו של סמנכ"ל לשיווק מסחרי לפיתוח עסקי. בידי החברה לא נמצאו מסמכים המסבירים כיצד הועלה שמו של עובד ב' לדיון, אף שחברת ההשמה לא כללה אותו בן שבעת המועמדים שהציגה לחברה.

7. 
לא נמצא בחברה נוהל בעניין משרות אמון, המפרט את אמות המידה לאיוש עובדים במשרות כאלה ואת תנאי העסקתם. 

8. 
אף על פי שהחברה מחזיקה התקשרות רבת שנים עם חברת השמה ב', היא התקשרה עם חברת השמה א' כדי לאתר סמנכ"לים אף על פי שהצעתה הייתה יקרה הרבה יותר מהצעתה של חברת השמה ב'. היא עשתה זאת בלי לתת טעמים מיוחדים לכך. 

ב. 
תגובות המבוקרים

חברת נמל חיפה

1. 
אושר נוהל איוש משרות בכירים, ולפיו נקבעו האמצעים המתאימים, במטרה להבטיח פיקוח הדירקטוריון על  הליך גיוס משרות בכירים:

"בבואו לאשר את המינוי ייתן דירקטוריון החברה את דעתו, בין השאר, לאלה:

(1)
תקינות הליך האיתור ובכלל זה קיום הליך שוויוני ותחרותי כלפי כל המועמדים הפונים.

(2)
קיומם של קריטריונים קבועים מראש לבחירת המועמדים הפוטנציאליים.
(3)
נימוקים למיון שנעשה בשלבי הביניים של הליך הבחירה, וכן נימוקים לבחירה סופית של המועמד והכול בהתייחס ליישום הקריטריונים שנקבעו מראש.
(4)
חוק שיווי זכויות האשה, התשי"א-1951."

עוד נקבע כי קודם אישור הדירקטוריון, י/תגיש היועצ/ת המשפטי/ת את עמדתו/ה לגבי כל העניינים הנ"ל.

בנוסף לכך, על פי הנוהל וכמתחייב, ידווח יו"ר הדירקטוריון לרשות החברות הממשלתיות, בין השאר, על הליך קליטת בכירים בחברה, ואופן יישום נוהל מינוי הפקידים הבכירים בחברה (סעיף 5.7 לנוהל).

6. 
ביום 8.3.07 אושר עדכון לנוהל קליטת עובדים בכירים בחברה. בנוהל המעודכן נקבע בסעיף 5.2.8 כי תיאור המשרה, כישורים ותנאי הכשירות הנדרשים לאיוש המשרה, דרישות התפקיד, ותנאי הסף הנדרשים מן המועמדים (להלן – "הקריטריונים לבחירה"), יפורטו מראש לגבי כל משרה. עוד נקבע (בסעיף 5.2.10), כי חברות ההשמה יבצעו מיון על בסיס הקריטריונים לבחירה, שנקבעו מראש.

בתיקון לנוהל כאמור, הובטח כי הליך הסינון יבוצע רק על פי הקריטריונים לבחירה שנקבעו מראש. עוד נקבע כי הליך הסינון על ידי חברת ההשמה יבוצע על פי אותם קריטריונים לבחירה שהוכתבו על ידי החברה, ויתועד כנדרש.

7. 
בחודש יולי 2007 פורסם דו"ח ביקורת המבקר הפנימי של החברה, בנושא הליך העסקת עוזר המנכ"ל. המלצות המבקר הפנימי של החברה אומצו על ידי המנכ"ל, ונדונו ואושרו בוועדת הביקורת של הדירקטוריון.

בעניין זה, קבע המבקר הפנימי בחברה – 

"מומלץ שבעלי תפקידים במשרות המוגדרות בגדר אמון אישי יועסקו בחברה, ככלל, על פי הסכם עבודה אישי. עם זאת, תקופת הארעיות של 4 שנים, המוגדרת בהסכמי עבודה קיבוציים לעובדי דור ב' היא, לדעתנו, פרק זמן הולם לבחינת תפקודו של בעל המשרה וקבלת החלטה להמשך העסקתו בחברה".

כאמור, המלצות המבקר הפנימי מחודש יולי 2007 אומצו בחברה, לאחר אישורן על ידי הגורמים המוסמכים.

תהליכי רכש והתקשרויות

הגופים המבוקרים: חברת נמל חיפה; משרד התחבורה והבטיחות בדרכים; רשות החברות הממשלתיות

א. 
ממצאי הביקורת

1. 
במסגרת הקמת חברות הנמל (חיפה, אשדוד ואילת) בע"מ, נחתמו בשנת 2005 הסכמים בין המדינה לחברות, ובין חברות הנמל לבין חברת נמלי ישראל פיתוח ונכסים (חנ"י), על פיהם תעמיד חנ"י לרשותן רשת ביטחון, שנועדה לשמור על האיתנות הפיננסית של החברה. יצוין שב-2006 הייתה חריגה בנמל חיפה של 30% מתקרת ההשקעות שנקבע בהסכם רשת הביטחון, וב-2007 חריגה של 221% (400 מיליון שקל לעומת תקרה של 125 מיליון שקל). ההשקעה נועדה לרכישת מנופים לנמל החדש, נמל הכרמל.

2.
סמנכ"ל לכלכלה וכספים בחברה אחראי הן על ביצוע סדרי הרכישה (באמצעות ראש אגף רכש ולוגיסטיקה) והן על ביצוע התשלומים עבור אותן רכישות ורישומם בספרי הנהלת החשבונות של החברה, אף שהדבר מנוגד לסדרי בקרה פנימיים נאותים וכללי מינהל תקין. 
3.
הביקורת העלתה כי בכמה מקרים התקשרה החברה עם ספקים בהתקשרויות המשך במחירים גבוהים מאלה שנקבעו בהצעות המחיר שנקבעו במכרזים המקוריים, שלא לפי תקנות חובת המכרזים, התשנ"ג-1993. במרס 2005 החלה החברה במשא ומתן לרכישת גוררת עם ספק שכבר מכר לה גוררת דומה בעבר. המחיר שדרש הספק בעד הגוררת החדשה היה 7.25 מליון אירו מחיר הגבוה ב-21% ממחיר הגוררת הקודמת שנרכשה בשנת 2001. אך רק ביוני 2007 פרסמה החברה RFI לבחינת עסקאות חלופיות לרכישת הגוררת. בנובמבר 2007 חידשה החברה את התקשרותה עם הספק האמור, אף שהמחיר שדרש באותה עת היה 9.6 מליון אירו, גבוה ב-60% ממחיר הגוררת הקודמת.

4.
נמצא כי ב-80 מקרים רכשה החברה חלפים מספקים שאינם ספקים יחידים, אף שהרכישה של חלפים כאלו הוגדרה רכישה מספק יחיד. יצוין כי ב-18 מהמקרים מחיריהם של החלפים שסיפקו הספקים הנוספים היו גבוהים מהמחירים שגבו הספקים היחידים בעד החלפים המקוריים. עוד נמצא כי בחלק מהמקרים נעשה הדבר עקב ליקויים בניהול מלאי הרכיבים. 

5.
החברה רוכשת את החלפים מספקים יחידים מחו"ל הן ישירות מהם והן באמצעות הסוכן בארץ. בביקורת נבדקו 24 מקרים שבהם נקנו חלפים באמצעות סוכנים בארץ, ונמצא כי בכל המקרים האמורים היו מחירי החלפים שסיפק הסוכן גבוהים ממחירי הספק בחו"ל.

6.
באוקטובר 2006 אימץ המנכ"ל את המלצותיו של יועץ שמינתה החברה בתחום ניהול המלאי, לרבות המלצתו לבצע מיד עיתוד מלאי. עד אוקטובר 2007, נמצא כי עדיין לא הושלם תהליך עיתוד המלאי. 

7.
הביקורת העלתה כי מנכ"ל החברה, מר עמוס עוזני, קיים בעבר קשרים עסקיים עם יועץ לענייני רכש ועם יועץ משפטי שהחברה מעסיקה. עוד נמצא כי המנכ"ל, ששימש יו"ר ועדת המכרזים של החברה, לא דיווח על כך לוועדת המכרזים ולא נמנע מלשמש יו"ר בדיוני ועדת המכרזים לבחינתם. משרד מבקר המדינה מעיר לחברה ולמנכ"ל, כי הקרבה בין המנכ"ל לבין יועץ הרכש, היעדר דרישה מצד הוועדה לקבל פרטים המאמתים את הטענה בדבר ניסיונו המקצועי של יועץ הרכש, והימנעות מפנייה לקבלת הצעות נוספות בטרם החלטתה, עשויים להצביע על פעילות בלתי תקינה של החברה. הביקורת על תהליכי הרכש והתקשרויות בחברת נמל חיפה מצביעה על הצורך לשפר את תהליכי הרכש בכלל ואת סדרי הפיקוח והבקרה בחברה בפרט.

ב. 
תגובות המבוקרים

חברת נמל חיפה

1. 
בתאריך 20.12.07 המליצה ועדת הכספים של חברת נמלי ישראל, לעדכן את רשת הביטחון לחברת נמל חיפה, על מנת לבטא את העובדה שחברת נמל חיפה היא זו שתרכוש את המנופים במסוף הכרמל החדש. המלצה זו אושרה על ידי דירקטוריון החברה ב-21.2.08. העדכון מוסיף "להשקעה המנוכה" של חברת נמל חיפה סך של 232 מיליון שקל בשנת 2008, וסך של 360 מיליון שקל בשנת 2009. העדכון מאפשר לחברת נמל חיפה לבצע את ההשקעות במנופים במסוף הכרמל, תוך תוספת סיכון יחסית נמוכה של חברת נמלי ישראל. 


היקף ההשקעות ברכוש הקבוע בנספח א' למסמך רשת הביטחון, נקבע בהנחה כי חברת נמלי ישראל (חנ"י) תבצע את רכש העגורנים לנמל הכרמל, כנגד דמי שימוש שתשלם חברת נמל חיפה (חנ"ח). במטרה לתקף את זמינותה של הלוואת רשת הביטחון אל מול תוכנית ההשקעות של חנ"ח, כולל רכש העגורנים, יזמה חנ"ח את עדכון נספח "ההשקעות המנוכות" בגובה תוכנית ההשקעות של חנ"ח. ביום 5.12.07 הוסכם בין חנ"י לחנ"ח, ובתיאום עם רשות החברות הממשלתיות ואגף התקציבים במשרד האוצר, על עדכון נספח א' למסמך רשת הביטחון. בתוספת למסמך רשת הביטחון נרשמה מפורשות הבהרה, לפיה בסעיף 2.17 למסמך רשת הביטחון, מנגנון רשת הביטחון יחול גם אם חברת הנמל תבצע השקעות מצטברות גבוהות יותר מגובה "ההשקעות המנוכות".  

רשות החברות הממשלתיות

1. 
נושא רשת הביטחון לנמל חיפה, תוקן לאחר דיונים שנערכו בהשתתפות נציגים מרשות החברות, אגף התקציבים, חברת נמל חיפה וחנ"י, דיונים נוספים שנערכו בין נציגי חברת נמל חיפה וחנ"י, ואישור תיקון נספח א' לרשת הביטחון על ידי דירקטוריון חנ"י, כך שישקף בנוסף את גובה ההשקעות בציוד נמל הכרמל.

חברת נמל חיפה

2. 
עם הקמת החברה, הוחלט על שינוי ארגוני בחטיבת הכספים, במטרה ליצור את ההפרדה הרצויה בין פעילות הרכש בחברה, לבין פעילות הכספים, ביצוע תשלומים, ורישומם בספרי החשבונות של החברה. עם הטמעת מערכת ה–ERP בחברה, נקבעו אמצעים נוספים להבטחת הפרדת הפעילות, שכן כל פעולות ביצוע הרכש מתבצעות במודול לוגיסטי נפרד, על ידי הרשאות בעלי תפקידים באגף הרכש, החל משלב הייזום ועד לשלב קבלת הטובין/השירות נשוא הרכש, ואישור חשבון בגינו. כל הפעולות הכספיות מבוצעת במודול פיננסי נפרד על ידי הרשאת בעלי תפקידים באגף הכספים. בנוסף נקבעו הסדרים לעניין הליך אישור רכש בחברה, בדיונים מקצועיים ועד אישור דירקטוריון. כל ההרשאות בעניין רכש וכספים נקבעו על פי נהלי החברה, ובהתאם להחלטות הדירקטוריון. לאור האמור, קיימת בחנ"ח הפרדה בין פעילות אגף הרכש ופעילות אגף הכספים, במטרה לקיים סדרי בקרה פנימיים נאותים להבטחת כללי מינהל תקין. סמנכ"ל כלכלה וכספים הינו נושא משרה בכיר בחברה, חבר הנהלה, האמון על שני התחומים, תוך אבטחת ההפרדה ביניהם. מיום הקמת החברה, נקבעו הסדרים חדשים, תוך שיפור וקידום מתקופת רשות הנמלים. החברה הקימה מערכת נהלים להפקת לקחים ויישום מסקנות, לשם הבטחת הליכים תקינים ובהתאם להוראות כל דין.

3. 
ביום 29.11.07 נחתם הסכם לרכישת גוררת בתנאים המיטיבים לחנ"ח. ההסכם נחתם לאחר שלא הושגה כל הצעה אחרת לרכש גוררת, לא הצעה בהליך מכרז ולא בעקבות הליכים תחרותיים נוספים, שביצעה החברה בעקבות הליך בירור מידע RFI)).


בסופו של דבר, נחתם הסכם במחיר ריאלי התואם את תנאי השוק, ולאחר שמוצו כל ההליכים המחויבים לרכש על פי הדין ונהלי החברה.

4. 
החל מחודש ינואר 2008, החברה פועלת לצמצום הרשימה של ספקים יחידים. במסגרת זאת, החברה הגדירה מדיניות מלאי לזמן אספקה על פי מלאי מהיר, בינוני וביטחון. במסגרת הפקת לקחים מדוח המבקר, ועדה מקצועית בחנ"ח בוחנת את רשימת מקורות האספקה של מכלולים ופריטים. במהלך שנת 2008 יתבצע יישום הדרגתי של שיוך פריטים למקורות אספקה. הצפי להפעלת היישום באופן מלא במערכת המידע ((SAP, הוא רבעון אחרון של שנת 2008, לאחר גמר ביצוע טיוב ותיקון של קטלוג הפריטים של החברה.
6. 
החברה פועלת עתה ליישום הפעלת מערכת מידע לעיתוד מלאי. עד כה בוצעו הפעולות הבאות: 

 
הגדרת מדיניות מלאי של החברה, על פי פרמטרים מרכזיים לפי סבב המלאי של חלקי  החילוף - מלאי בסבב מהיר, מלאי בסבב בינוני ומלאי ביטחון. מדיניות המלאי הגדירה גם רמות מלאי (כמות) מינימום ומקסימום, רמת מלאי ביטחון וזמן האספקה, תוך התחשבות בזמן הקמת דרישה והזמנה.


העסקת חברה להכנת בסיס נתונים אמין ומלא של הפריטים להם יבוצע עיתוד מלאי, עד סוף שנת 2008. 


צמצום הרשימה בקטלוג, וניפוי פריטים מיותרים, מכ-70,000 פריטים כיום, ל-21,000 הדרושים לחברה. 
תגובת מר עמוס עוזני, מנכ"ל חברת נמל חיפה

7. 
בדו"ח מבקר המדינה נקבעה אמת מידה לעניין ניגוד עניינים. הסוגיה של ניגוד עניינים כתוצאה מהיכרות קודמת, נדונה בפסקי דין של בתי המשפט, לפיהם היכרות עסקית קודמת בין מועמד לחבר ועדה, אין בה כשלעצמה כל פגם, ואינה פוסלת את חבר הוועדה מלדון ולהחליט בעניין המינוי. במשק קטן כמו המשק הישראלי, היכרות קודמת בין ספק לבין חבר ועדת המכרזים, הינה עניין של יומיום, כמעט כורח המציאות, והיכרות קודמת תתקיים כל אימת שמדובר בהתקשרות המשך. הטלת חובות על חברי ועדת מכרזים כפי שנדרש בדו"ח ביקורת המדינה, מהווה נטל שיקשה לקיימו ולא בהכרח תשיג את ייעודה. 

חברת רכבת ישראל בע"מ

מינויים וחריגות שכר 

הגופים המבוקרים: חברת רכבת ישראל בע"מ; משרד האוצר – הממונה על השכר, רשות החברות הממשלתיות, רשות המסים בישראל; משרד התחבורה והבטיחות בדרכים

א. 
ממצאי הביקורת

1. 
בתקנות החברות הממשלתיות התשס"ה-2005 נקבע כי על דירקטוריון חברה ממשלתית לקבוע נוהל בדבר תנאי הכשירות ואופן הבחירה של פקידים בכירים בחברה על פי התקנות, לרבות דרישות הנוגעות בהשכלה הרלוונטית של המועמד ובהיקף הניסיון המקצועי הרלוונטי למשרה. באוגוסט 2006 העירה רשות החברות לחברת הרכבת כי הנוהל שאושר על ידי הדירקטוריון במאי 2005 אינו תואם את התקנות. נמצא כי רשות החברות לא עמדה על דרישתה לתיקון תנאי הסף בנוהל בהתאם לתקנות, ואפשרה לחברה ולקלוט עובדים לפי הנוהל הלקוי. 

2.
הַפַּקָּד הראשי בחברה הוא הסמכות התפעולית הגבוהה ביותר בניהול תנועת הרכבות, והוא אחראי לקבלת החלטות קריטיות שלהן השלכות על חיי אדם. במכרז האחרון נבחר עובד א', שלא עבר בחינת התאמה לתפקיד. נמצא שלא הייתה לו בקיאות ברמה גבוהה בהוראות התפעוליות של רכבת ישראל ובנוהלי הרכבת ותקנותיה כפי שנדרש במכרז. הכשרתו של עובד א' לתפקיד נעשתה בצורה לקויה ולא בהתאם לכללים שהיו נהוגים בחברה. למרות זאת, באוקטובר 2006 מונה עובד א' לתפקיד הפקד הראשי. 

3. 
בנובמבר 2004 נבחר לתפקיד מנהל אגף, בנה של אישיות בכירה בעלת מעמד בכיר לשעבר בליכוד. לדעת משרד מבקר המדינה, קיים ספק אם אכן עובד זה הוא המועמד המתאים ביותר למלא את תפקיד מנהל אגף. נראה כי מדובר במינוי הנגוע בשיקולים זרים, ביניהם שיקולים פוליטיים.

4.
בהליך הבחירה של עובד בכיר ג' נמצאו כמה ליקויים: לא נקבעו תנאי סף; לא נקבעו אמות מידה וקריטריונים לבחירה ומשקלם; הדיון בדבר הניסיון העדיף נעשה לאחר שקורות החיים הונחו בפני חברי הוועדה; פרוטוקול הדיון לא נעשה בצורה מפורטת כך שישקף את עיקרי הדברים ואת הנימוקים להחלטות שהתקבלו.

5.
החברה לא פרסמה מכרז פומבי בשנת 2003 לאיתור סמנכ"ל חטיבת נוסעים המונה מאות עובדים. בינואר 2004 אישר דירקטוריון החברה את מינויו של עובד בכיר ד' לתפקיד אף שלעובד, חסר ניסיון ניהולי. בדיון שנערך בדירקטוריון החברה לאישור המינוי, הסתייגה דירקטורית מהמינוי בטענה כי למועמד "נגיעה פוליטית". הדירקטוריון אישר את המינוי. 

6. 
מנכ"לי הרכבת והחברה מ-1999 ועד 2006 והסמנכ"ל למינהל, מר יצחק סרי אישרו הטבות שכר חריגות לשלושה חברי ועד בניגוד למקובל לגבי כלל העובדים. היעדר מסמכים על החלטות בדבר מתן תוספות שכר החורגות מהמקובל לגבי כלל עובדי החברה, וסתירות מהותיות בין הסברי הסמנכ"ל למינהל לבין הסברי מנכ"לי הרכבת והחברה מר עמוס עוזני, מר יוסי שניר ומר יוסי מור והסבר יו"ר דירקטוריון החברה דאז, מר משה ליאון, באשר לגורם האחראי לתשלום חלק מן התוספות הנזכרות, מעוררים חשש להתנהלות בלתי תקינה. התוספות ניתנו ללא אישור הדירקטוריון, ללא אישור הממונה על השכר במשרד האוצר וללא אישור רשות החברות. על הממונה על השכר לבחון הטבות אלו, ואם יימצא כי ניתנו בניגוד לחוק, על רשות החברות ועל הממונה על השכר לדרוש את השבת הסכומים ששולמו שלא כדין לקופת החברה. כמו כן, עליהם מוטל לבחון מי היה אחראי לתשלום ההטבות, ואם נעברה בכך עבירת משמעת. התוספות והקידום בשכר ליו"ר הוועד, לממלא מקומו ולסגנו לא אושרו על ידי דירקטוריון החברה, רשות החברות והממונה על השכר במשרד האוצר (להלן - הממונה על השכר), כנדרש על פי חוק יסודות התקציב, התשמ"ה - 1985 (להלן - חוק יסודות התקציב), בהיות הרכבת גוף מתוקצב. החברה העניקה לבעלי תפקידים בכירים מענקי השתלמות בסכומים החורגים מהמקובל לעובדי מדינה ובחריגה מהכללים שנקבעו בנוהל החברה. ההטבות לא אושרו על ידי דירקטוריון החברה, הממונה על השכר ורשות החברות ושולמו בניגוד לחוק יסודות התקציב. 

7. 
בסדרי בקרה פנימית נאותים קיימת הפרדה בין יחידות מינהל וכוח אדם ובין מחלקת השכר. מחלקת השכר של החברה הייתה כפופה למנהל אגף כוח אדם בחברה ומ-2006 הוכפפה לסמנכ"ל למינהל. הסמנכ"ל למינהל הוא זה שאישר את תשלום מענקי ההשתלמות לעובדים כפטורים ממס. התברר כי סמנכ"ל חטיבת הכספים בחברה לא היה מודע לעובדה שהחברה אינה מנכה מס מעובדיה בגין מענקי השתלמות. 

8. 
על שרי התחבורה והבטיחות בדרכים, האוצר ועל רשות החברות הממשלתיות לנקוט בצעדים, על מנת לוודא קיום ויישום נהלים תקינים לאיוש משרות, ובמיוחד משרות בכירות ותפקידים, שלהם השלכה על בטיחות תנועת הרכבות.

ב. 
תגובות המבוקרים

משרד האוצר - הממונה על השכר

6.
יחידת האכיפה באגף השכר והסכמי העבודה, בחנה בשיתוף עם רשות החברות הממשלתיות, את חריגות השכר לכאורה בשכר הקובע לפנסיה של עובדי חברת הרכבת. בבדיקה שנערכה לגבי הרכיבים החורגים לכאורה, נמצא כי לגבי חלק מהרכיבים לא מדובר בחריגה, שכן שולמו באישור, ולגבי חלק מהרכיבים אכן מדובר בחריגת שכר. לדוגמה – התוספות האישיות אשר שולמו לשלושה מעובדי חברת הרכבת. לאחר בחינת חריגות השכר לכאורה, נשלח מכתב על ידי רשות החברות לחברת הרכבת, על דעת הממונה על השכר, אשר מאשר את הסכם הפרישה, ומתייחס לחריגות השכר אשר נמצאו בשכר עובדי החברה.

רשות החברות הממשלתיות 

6.
בבדיקת רכיבי השכר המשולב, המשכורת הקובעת לגמל והמשכורת הקובעת לפיצויים, כהגדרתם בהסכם הפרישה על ידי הממונה על השכר ורשות החברות, נמצאו שני רכיבים אשר לא קיבלו אישור הממונה על השכר:

א. 
גמול השתלמות ב' – בבדיקה נמצא כי אופן חישוב גמול השתלמות ב' לעובדים המדורגים מדרגה 18 ומעלה, הינו שגוי. החברה תתקן לאלתר את אופן החישוב ל-6 העובדים המקבלים גמול השתלמות ב' אחוזי, על פי התחשיב המתוקן שהחברה העבירה, ואשר מקובל על רשות החברות והממונה על השכר. לאחר אישור אופן החישוב על ידי רשות החברות והממונה על השכר, יוכלו לפרוש עובדים המועמדים לפרישה, אשר משולם להם גמול השתלמות ב' אחוזי לפי התחשיב הנ"ל.

ב. 
תוספת אישית – בבדיקה נמצא כי ישנם עובדי רכבת המקבלים תוספת אישית אשר לא קיבלה את אישורו של הממונה על השכר. בנושא זה יימשך הליך בירור התוספת, בהתאם להנחיות הממונה על השכר במשרד האוצר. מובהר בזאת כי עובדים אלו לא ייפרשו עד מיצוי הליך הבירור.

רשות המסים בישראל  

7. 
בעקבות ממצאי המבקר, משרד השומה ערך ביקורת בחברה, והממצאים טופלו.  

מעצ – החברה הלאומית לדרכים בישראל בע"מ

מכרזים והתקשרויות 

הגופים המבוקרים: מעצ – החברה הלאומית לדרכים בישראל בע"מ; משרד התחבורה והבטיחות בדרכים

א. 
ממצאי הביקורת

1.
על פי נוהל החברה להתקשרות עם בעל מקצוע מומחה, התקשרויות לרכישת שירותיהם של בעלי מקצוע פטורות לחלוטין מחובת מכרז. החברה לא הביאה את הנוהל לאישור ועדת מכרזים של החברה, אף שעל פי תקנות המכרזים, התשנ"ג-1993, הסמכות לפטור מחובת מכרז נתונה לוועדת מכרזים. 

2. 
ברוב הדיונים בוועדת ההתקשרויות נבחר הספק שעליו המליץ המזמין. המלצת המזמין על ספק מועדף לפני הדיון בוועדת ההתקשרויות כקבוע בנוהל ובחירת הספק שעליו המליץ המזמין ברוב הדיונים בוועדת ההתקשרויות עלולה לתת משקל יתר לעמדת המזמין, לפגוע בעקרונות השוויון והיעילות ובסדרי בקרה פנימיים נאותים. על החברה להקפיד על סדרי בקרה נאותים, המחייבים הפרדה בין סמכויות קבלת ההחלטות של מזמיני ההתקשרויות ובין סמכויות קבלת ההחלטות של ועדת ההתקשרויות. 
3.
לחברה מאגר בעלי מקצוע, אך בנוהל ההתקשרות עם בעל מקצוע מומחה, לא נקבע מהם תנאי הסף, שבהם הוא נדרש כדי להיכלל במאגר. בספטמבר 2006 אישרה החברה נוהל להערכת מנהלי פרויקטים, קבלנים ומתכננים, אך היא לא השתמשה בכלי זה לבחירת ספק, ולא בחרה ספקים על פי אמות מידה שנקבעו בנוהל להערכת ספקים. 

4.
על פי הנוהל, לצורך קביעת הסבב המחזורי של בעלי מקצוע מומחים, בודקת החברה את יתרת ההיקף הכספי של העבודות של כל מומחה עבור החברה מתחילת 2006. למערכת שבנתה החברה לבדיקת היקף העבודה של כל ספק לא הוזנו נתוני ההתקשרויות שהועברו מיחידת הסמך. וכמו כן אי-אפשר לשחזר באמצעות התוכנה את היקף העבודה היחסי של כל ספק במועד הדיון בו הוא אושר ולשחזר את אופן בחירתו. לפיכך אי-אפשר לדעת אם הספקים שנבחרו אכן היו בעלי היקף עבודה מצומצם לעומת ספקים אחרים. נמצאו תשע בקשות להתקשרות עם ספק יחיד, ללא בדיקת שלושה מועמדים, כנדרש בנהלים.

5.
נמצא שהיו מקרים בהם ההצעות הזולות ביותר שהתקבלו במכרזים חרגו מאומדן החברה בשיעור ניכר, 78%-17.3%. בחברה אין מנגנון מובנה המעוגן בנהלים לניתוח הסיבות לפערים הניכרים בין הצעות הקבלנים לאומדן של החברה. מנגנון כזה היה מאפשר לחברה להפיק לקחים ולצמצם ככל האפשר את הפערים הללו.

6.
ועדת אד הוק של דירקטוריון החברה קבעה כי על הנהלת החברה לדווח מראש לדירקטוריון על מכרזים בהיקף של יותר מ-50 מיליון ש"ח, ולקבל את אישורה לתנאי הסף. החברה פרסמה מכרז שהוערך לפי אומדן המתכנן ב-148 מיליון ש"ח בלי להביאו מראש לאישור הדירקטוריון כנדרש. 

7.
נוהל טיפול בחריגים קבע כי בסמכות ועדת החריגים לאשר שינויים והגדלות בכמויות עד 5 מיליון ש"ח, אם יש לכך כיסוי תקציבי של החברה. ועדת חריגים אינה משתמשת בסמכות זו, אלא רק ממליצה לוועדת מכרזים. רוב הפניות לוועדת חריגים לאישור עבודות חריגות לא נעשו מראש כפי שנקבע בנוהל, אלא בדיעבד ואף באיחור של חצי שנה. 

8.
הביקורת העלתה כי לא נוהל מעקב אחרי ביצוע הנחיות אופרטיביות של ועדת מכרזים להמשך הטיפול של גורמים מקצועיים בחברה. 

9. 
לא נמצאו מסמכים המעידים על קיום דיון מעמיק בחברה לקביעת כללים ונהלים בטיפול בהצעות במחירי הפסד.

10.
החברה הקדימה בימים רבים תשלומים של סכומים גדולים לקבלנים (בגין ההקדמה בתשלום ניכתה החברה ריבית חשב). ניתן להקדים תשלומים לספקים, אולם הקדמות התשלומים צריכות להיעשות בהתאם לאמות המידה שיהיו מעוגנות בנהלים כתובים וברורים.

ב. 
תגובות המבוקרים

מעצ – החברה הלאומית לדרכים בישראל בע"מ

1. 
החברה סיווגה את ההתקשרויות עם מומחים בדרך של פטור ממכרז, באמצעות נוהל התקשרות מומחים, שקובע את סוגי היועצים שהתקשרות עימם תיעשה באמצעות תקנה 5 לתקנות. נוהל התקשרויות עם מומחים מבוסס על תקנות המכרזים. הנוהל קובע בראשיתו, תחת הכותרת "מטרת הנוהל", כי מטרתו "להגדיר את השיטה, הסמכות והאחריות להתקשרות עם בעלי מקצוע מומחים, החל משלב הייזום וכלה בשלב חתימת החוזים וניהולם". נוהל החברה גם הגדיר מיהו "מומחה" לצורך התקשרות בפטור ממכרז. החברה החליטה כי התקשרויות עם המומחים המנויים בנוהל ההתקשרויות, תיעשנה על דרך של פטור ממכרז, מכוח החלטת החברה על הקמת ועדת התקשרויות מיוחדת לאישור ההתקשרויות על פי הנוהל ועל פי תקנה 5 לתקנות. ועדת ההתקשרויות, שהינה ועדת מכרזים, הוקמה באישור דירקטוריון החברה, והרכב חבריה אושר בידי הדירקטוריון. דיון בעניין זה התקיים בישיבת הדירקטוריון של החברה מיום 28.6.05.


החברה מתקשרת מדי שנה בשנה עם למעלה מ-4,000 מומחים בתחומים שונים. לדעת החברה, לו צריכה הייתה החברה בכל מקרה כזה לכנס את ועדת המכרזים, על מנת שתחליט לסווג התקשרות לפי תקנה 5, עבודתה הייתה משובשת, ופעילות החברה הייתה מתעכבת.  

לכן החליטה החברה, שהתקשרויותיה עם מומחים תיעשינה על פי תקנה 5 ובאישור הדירקטוריון, מינתה לשם כך ועדה ספציפית, ואף הכינה נוהל לנושא זה. מאגרי הספקים המחולקים לתתי התמחויות, ותעריפי החברה למומחים, נעשו במיוחד לשם ביצוע התקשרויות אלה בפטור ממכרז. 
2. 
בראשית דרכה פעלה החברה על בסיס מאגרי הספקים ומאגרי העומסים של יחידת הסמך מע"צ. לאחר שנצבר ניסיון ובוצעו מספר פרויקטים בידי החברה, ניתן היה לבנות מאגר ייעודי לחברה, לאסוף את הנתונים הדרושים, ולהתייחס בצורה מבוססת לשיקול זה. עם הזמן פותחו כלים ממוחשבים לנתונים הקשורים לסבב מחזורי ולעומס עבודה, וכיום משתמשת החברה בכלים אלה, כאשר מרבית הנתונים נמצאים כבר במאגר, ומשמשים לבדיקת העומסים ולצורך הפעלת השיקול של סבב מחזורי. 

ממונה התקשרויות מומחים במעצ בודק ומוסיף ספקים נוספים, מפנה את הבקשה לגורם המזמין, על מנת שיאשר גם הוא שהספקים הנוספים אכן עומדים בתנאים, וכי הוא מאשר את הגשתם כמומלצים נוספים לוועדה. לאחר שלב זה מועבר הטופס לידי ועדת ההתקשרויות, הבוחנת את הבקשה, ומחליטה האם לאשרה או לדחותה.
על מנת שוועדת ההתקשרויות בחברה תוכל לקבל החלטה מושכלת, לגבי התקשרות עם ספק, נחוצה לה התייחסות הגורם המקצועי להליך זה. הגורם המקצועי הוא הגורם היחיד שיכול וצריך להפנות את תשומת לב ועדת ההתקשרויות בחברה לכך, שמדובר לשם הדוגמא בעבודה המשכית.  

ההחלטה האם לקבל את המלצת המזמין או לדחותה, מסורה תמיד בידי ועדת ההתקשרויות בחברה. במקרים רבים הוועדה מקבלת את המלצת המזמין, הגורם המקצועי בחברה, בדבר ההתקשרות עם הספק. מקום בו המלצת מנהל הפרויקט היתה הגיונית, אישרה ועדת ההתקשרויות את המלצתו בדבר מינוי הספק המומחה. החברה סבורה כי כך עליה לפעול. במקרים רבים אחרים, לא השתכנעה ועדת ההתקשרויות, כי המלצת הגורם המקצועי מוצדקת או מבוססת דיה, והורתה למסור את העבודה לאחד מן הספקים המוצעים האחרים, בין היתר בהתבסס על שיקולי סבב מחזורי הוגן. 

כיום, רק החברה היא שפונה לספקים בבקשה לקבל הצעות מחיר. המקרים בהם מנהלי הפרויקטים הם שערכו את הפניות לספקים, הופסקו, כך שככל שהיתה בעייתיות בדרך פעולה זו, היא אינה קיימת עוד בחברה. 
3. 
החברה מנהלת כיום כ-100 מאגרי ספקים המחולקים לפי תתי התמחויות שונות, כאשר לכל מאגר ספקים הנבנה בחברה, קיימים תנאי סף ברורים וגלויים לרישום במאגר. כל עוד תנאי הסף מפורסמים וגלויים לציבור, יודע כל אדם המבקש להיכלל במאגר באילו תנאים עליו לעמוד.
לאור הביקורת, תשקול החברה להוסיף תנאי סף לנוהל, או להוסיף הפניה במסגרת הנוהל, למקום בו מפורטים תנאי הסף.


תפיסת ניהול המאגרים החדשה של החברה, על בסיס התמחות ספציפית, ועל דרך של ניהול מספר רב של מאגרים על פי התמחויות, מאפשרת לחברה להתקשר ישירות למול הגורם בעל ההתמחות. בכך חוסכת החברה את תיווכם של המשרדים הגדולים ששכרו בעבר את אותם ספקים כקבלני המשנה, ומקיימת שיטה צודקת ויעילה יותר. דרך התקשרות זו מאפשרת לחברה לקבוע תעריפים זולים יותר לביצוע העבודה, ובד בבד מיטיבה השיטה עם ספקים קטנים ובעלי התמחות מיוחדת, המקבלים עבודה ישירות מן החברה. שיטה זו מאפשרת לחברה גם לנהל טוב יותר את הסבב המחזורי, ולקבל עבודה מקצועית יותר מהספקים המומחים.  

כשהחברה היתה בהתהוות וקלטה את מירב עובדיה רק לקראת סוף שנת 2005, נדרשה לה שהות לצורך הנעת התהליכים ושינוי תפיסות שהושרשו בימי יחידת הסמך. 

הרעיון העומד בבסיס שימוש בכלי הערכת הספקים, הוא יצירת מאגר הערכות, שיינתנו לבעל מקצוע מומחה המבצע עבודה בעבור החברה, בידי גורמים שונים שעבדו עימו. ציונים אלה ישמשו את החברה לשם קבלת החלטה על התקשרויות אפשריות עתידיות עם אותו ספק. מדובר בכלי שאמור ליתן לחברה תמונת מצב אודות שביעות הרצון מעבודה קודמת עם ספק מסוים, ולשקלל זאת. כאשר ייצבר ניסיון רב יותר עם הספקים ותהיינה הערכות רבות אודותם, יקטן החשש לקיומם של עיוותים הנובעים מכך שמדובר בכלי סובייקטיבי. לפיכך, החליטה החברה כי עד שלא תיצברנה די הערכות אודות הספקים במאגריה, לא ייעשה שימוש בכלי הערכת ספקים, על מנת שלא ליצור עיוותים וחוסר צדק. לדעת החברה, משך הזמן שחלף מאז שהחל איסוף הנתונים, ומספר ההערכות הקיימות כיום במערכת, עדיין אינם מספקים מבחינה סטטיסטית לצורך שימוש בכלי הערכת ספקים. 

4. 
המלצת הממונה על התקשרויות מומחים וספקים, אינה מבוססת רק על סבב מחזורי ועל חלוקת עבודה הוגנת, אלא על מגוון שיקולים, ששיקול סבב מחזורי הינו רק אחד מהם. הנוהל, ותקנות המכרזים עליהן מבוסס הנוהל, קובעים כי המלצת הממונה תיעשה באופן המעניק את מירב היתרונות לחברה, ועל פי אמות מידה שהוגדרו בבקשה בידי המזמין, ובין היתר על בסיס שיקולי סבב מחזורי. לפיכך, לבד מהשיקול הצר של סבב מחזורי, שוקלת החברה שיקולים של עבודה המשכית, התמחות ספציפית/נקודתית, ביצוע עבודה דומה בעבר, סמיכות גיאוגרפית לעבודות מתוכננות, וכדומה, במטרה לקדם יעילות, מקצועיות וחיסכון כלכלי.    

המחוקק שם דגש על כך שחברה ממשלתית תשקול בין יתר שיקוליה גם שיקולי עלות, יעילות ולשם מקסום מירב היתרונות עבור החברה, שיאפשרו לה לפעול בשוק חופשי. על מנת לעשות כן, מחויבת החברה לשקלל שיקולים אלה למסגרת שיקוליה, ואין היא יכולה לפעול רק על בסיס שיקולי סבב מחזורי.  

התקשרויות שהחברה מבצעת עם ספק יחיד, נעשות רק במקרים בהם לא קיימים ספקים נוספים המתאימים לבצע את העבודה הנדרשת. החברה בנתה כלי ממוחשב וייחודי, שלא היה קיים בידי יחידת הסמך, הבוחן את עומסי הספקים על בסיס יתרות החוזים לספק, בהתאם לתתי ההתמחויות שבמאגר הספקים. לא ניתן לשלב במערכת הממוחשבת נתוני חוזים ישנים שנחתמו בימי יחידת הסמך. הדבר נובע משיטת העבודה החדשה למול ספקים שהנהיגה החברה, השונה משיטת העבודה בימי יחידת הסמך. בתקופת ביניים קצרה, לא ניתן היה לבחון במדויק את עומסי הספקים השונים.
מינואר 2007 החל השימוש במאגרי הספקים החדשים ובכלי בחינת העומסים הממוחשב. מאז נעשה עדכון שוטף ואוטומטי לטבלאות העומסים. 

5. 
בהתקשרות עם ספקים מומחים לא נערכת כל התמחרות על המחיר שמשולם לספק. כל הספקים עובדים על פי תעריף מובנה וקבוע הנכון לכולם, ומחייב את כולם, כך שמסירת עבודה לגורם זה או אחר, לעולם אינה משנה את הסכום המשולם בידי החברה בעבור השירות שניתן. ייתכנו מקרים בהם יהיו פערים כספיים בין האומדן לבין ההצעות שהוגשו למכרז, שכן קיימים למציעים השונים במכרז אינטרסים שונים ושיקולים שונים, שלא את כולם יכול מנהל הפרויקט לקחת בחשבון, כאשר הוא מכין את האומדן לפרויקט. כאשר ההצעות שהוגשו למכרז סוטות מן האומדן סטייה ניכרת, בין שמדובר בהצעות זולות יותר, ובין שמדובר בהצעות יקרות יותר, עורכת החברה בדיקה פרטנית, לשם בירור הסיבות לפערים אלה בין האומדן לבין ההצעות. במקרים אלה בודקת החברה את האומדן שהוכן בידי מנהל הפרויקט, ומבררת איתו האם כל הפרמטרים הרלבנטיים נשקלו על ידו, האם חלו שינויים כלשהם שיש בהם כדי להשפיע על עלות ההצעות, ממועד הכנת האומדן למועד הגשת ההצעות, כיצד נראה למנהל הפרויקט האומדן שהכין לאור ההצעות שהוגשו למכרז, ועוד. כן מבקשת החברה לעיתים, כי תיערך בדיקה קפדנית חוזרת של האומדן, וכי מנהל הפרויקט שערך את האומדן, יבחן את האומדן למול ההצעות שהוגשו למכרז, וייתן דעתו על הפערים הקיימים ביניהם ועל סבירות ההצעות נוכח פערים אלה.
חברה ממשלתית מחויבת להכשיר הצעה זולה, אלא אם מצאה נימוקים מיוחדים שלא לעשות כן, ועל כן חלה עליה חובה לבחון כל מקרה ומקרה לגופו.  
6. 
מדובר במקרה יחיד, ראשון ואחרון. מאז פרויקט ראשון זה, כל אחד ואחד מהמכרזים של החברה, שאומדן הביצוע שלהם עלה על 50 מיליון ₪, הובא לאישור הדירקטוריון טרם פרסומו, כפי שקובעת החלטת הדירקטוריון.

פרויקט זה היה הפרויקט הראשון שפורסם לאחר קבלת החלטת הדירקטוריון, לאישור מכרזים ששוויים למעלה מ-50 מיליון ₪, בידי ועדת אד הוק. החברה טרם הורגלה לעבוד עם הנוהל החדש, ועל כן נפלה טעות, בתיאום בין אגף ההתקשרויות לבין הדירקטוריון, והמכרז אמנם פורסם קודם לקבלת אישור הדירקטוריון.  
7. 
היו בחברה הנחיות ברורות באשר לאופן ניהול הדיון בחריגים, ולפיהן צוות של מהנדס ביצוע, בצרוף נציג אגף חוזים והתקשרויות (מנהל האגף או סגנו), דנו בנושאים שהובאו בפניהם, והמלצותיהם הועלו לדיון ואישור בפני ועדת המכרזים. במהלך מחצית 2006 גובשו הנחיות עבודה עדכניות יחד עם היועץ המשפטי, ולפיהן הוועדה תכלול גם נציגים מהיחידה המשפטית ואגף החשבות. נוסחה טיוטת נוהל, הדומה לנוסח הנוהל הנוכחי, והחברה התנהלה לפיה. לאחר ניסוי ותעייה גובשו הנחיות עבודה, והחל מהרבעון ה-3 בשנת 2006, הוועדה מתכנסת בקוורום של שני נציגים הנדסיים, נציג אגף התקשרויות, נציג היחידה המשפטית ונציג החשבות.   

עריכת נהלים לחברה הינה תהליך שאורך זמן, ודורש להקים ולמצב תפיסות ארגוניות. בזמן זה נדרשה החברה לטפל בכל תחומי אחריותה לעניין תשתית הכבישים הארצית, כך שחל עיכוב באישור הנוהל. החברה תשקול שינוי הנוהל, כך שיתאים לדפוסי פעולתה ואופן תפיסתה את תפקיד ועדת החריגים.

אגף ההתקשרויות גם פנה במכתב למנהלי הפרויקטים, והתריע בהם כי אופן התנהלות זה אינו תקין, וכי החברה מתנגדת לו בתוקף. החברה מוצאת לנכון לשקול את חידוד הנוהל הקיים, כך שייקבע בו מפורשות, כי חלה חובה על מנהל אגף הביצוע הרלוונטי, להגיש דוחות מעין אלו. 

ברבעון האחרון לשנת 2007, נערכו דיונים בשיתוף אגף התקשרויות, היועץ המשפטי והחשבות, בדבר יצירת מנגנון בקרה ממוחשב לנושא זה, לרבות בקרה תקציבית וחריגות בהתנהלות הפרויקט. 

 8. 
פעילותה השוטפת של ועדת המכרזים, מבוקרת בידי רכז הוועדה והגורמים המקצועיים במחלקת  התקשרויות. אלה מנהלים טבלאות מעקב, שנותנות אינדיקציה בזמן אמת על ביצוע החלטות ומטלות הוועדה. החלטות ועדת המכרזים מוזנות בזמן אמת לתיק הפרויקט במחשבי החברה, והופכות לחלק מהפרויקט. 

גזרה צרה יותר של פעילות ועדת המכרזים, עוסקת במתן הנחיות אופרטיביות להמשך טיפול של גורמים מקצועיים בחברה. החברה החלה מחודש יולי 2007, לקיים מעקב אחר ביצוע החלטות של ועדת המכרזים. הוכן פורמט דיווח ומתודה לניהול המעקב, וכן הוגש דיווח ראשוני על ידי החטיבות לתקופה של 2006 ו-2007, שעל בסיסו תופץ דרישה לדיווח משלים לשנת 2007, לרבות השלמות חוסרים. 

9. 
במכרזי החברה קבועים כללים בעניין תכסיסנות. מסמכי המכרז מתרים מפורשות במציעים, כי נקיבה במחירי 0, קביעת מחירים שונים לסעיפים זהים, וכיו"ב תכסיסים, עלולים להביא לפסילת ההצעה, בהיותה תכסיסנית. 

החברה פועלת בכל הנוגע לפסילת הצעות תכסיסניות, על פי הכללים שהותוו בפסיקת בתי המשפט. שורת הכללים כפי שהותוותה בפסיקה עניפה של בתי המשפט בענייני מכרזים, היא שמנחה את החברה בניהול מכרזיה, ועל כללים אלה החברה אינה מוצאת לנכון להוסיף. 

לטעמה של החברה, אין מקום לקבוע כללים נוקשים בהקשר זה, אשר יש בהם כדי לכבול את שיקול דעתה של החברה. החברה סבורה כי אין בידה להפסיק כליל את תופעת הגשת הצעות תכסיסניות למכרזים, וכי הכלי היחיד, ההוגן השוויוני והאפקטיבי שיש בידה, הוא לבחון כל הצעה והצעה לגופה, ומקום בו היא סבורה כי מדובר בהצעה תכסיסנית, או הצעה שאינה סבירה, להורות על פסילתה. כבילת שיקול דעתה של החברה בנהלים או כללים קבועים מראש, עלולה גם שלא לעמוד במבחן בתי המשפט. דיני המכרזים וכללי המשפט המינהלי, מחייבים את החברה להפעיל שיקול דעת פרטני בכל מקרה, ולפעול בהתאם לנסיבות המיוחדות של כל עניין. 
10. 
לאור הביקורת, תפעל החברה להכנת נוהל שיגדיר מהם המקרים בהם תיעתר החברה להקדמת תשלומים, ואת פרוצדורת האישורים בחברה להקדמת תשלומים. החברה החלה בתהליך זה לאחר קבלת טיוטת דו"ח הביקורת.

החברה אמנם נוהגת להקדים תשלומים לספקים וקבלנים, המגישים בקשה להקדמת תשלום. אולם, בהקדמת תשלום זו אין כל פגיעה בחברה, שכן החברה גובה ריבית חשכ"ל במקום בו מוקדם תשלום לספק, כפי שמחייבים הכללים, כך שלא רק שאין היא ניזוקה מהקדמת התשלום, אלא, לדעת החברה, ההקדמה מיטיבה עימה. במקרים בהם הוקדמו תשלומים, קיזזה החברה לספק ריבית חשכ"ל מהתשלום שהוקדם, בהתאם למספר הימים שהוקדמו, ומכיוון שריבית החשכ"ל גבוהה מהריבית שהחברה מקבלת באופן שוטף על הכספים בבנק, הקדמת התשלום מיטיבה עם החברה וחוסכת לה כספים. 

רשות השידור

תשדירי פרסומת והודעות חסות בקול ישראל

הגוף המבוקר: רשות השידור

א. 
ממצאי הביקורת

1. 
הרשות לא בררה את הסיבות לירידת ההכנסות מפרסומות באמצעות גורמים בלתי תלויים אלא הסתפקה רק בהסברים שקיבלה מ"חברת שידורי פרסומת מאוחדים מדיה (2003) בע"מ (להלן - שפ"מ).

2 . 
 הרשות לא דרשה מחברת שפ"מ למלא התחייבויות להעמיד לרשות הרשות תשתית תקשוב ותקשורת להעברת מידע שוטף ע פרסומות לשידור. רק במרס 2007 הוחלט בישיבה עם יו"ר הרשות, מר משה גביש, שצוות של הרשות ייפגש עם נציגי חברת שפ"מ ויבקש מהם להתקין ברשות את המערכות המותקנות בחברה, על פי תנאי ההסכם. עד מועד סיום הביקורת לא הותקנה המערכת. 

3.  
הרשות לא מינתה מנהל לפרויקט הבקרה דבר שהיה חיוני למניעת הכשלים שנוצרו בתהליך פיתוחה והתאמתה לצורכי הרשות. 

4. 
הרשות, שהזמינה את מערכת הבקרה, נשאה בעלויותיה והייתה אמורה להשתמש בה לצרכיה, הייתה צריכה לקיים מגעים הדוקים יותר עם חברה א' כדי להימנע מקבלת מוצר שאינו עונה על הצרכים או שעונה עליהם באופן חלקי בלבד. 

5. 
הרשות שילמה את מלוא התמורה עבור מערכת הבקרה עד יולי 2006, עוד לפני שהושלם פיתוחה של מערכת הבקרה ולפני שבחנה את תפקודה כדי להבטיח שהיא עונה על הדרישות.

6. 
בעקבות תקלות שונות במערכת הופסק כליל, במרס 2007, השימוש במערכת הבקרה. מאז מעבירה חברת שפ"מ את הפרסומות היישר למערכת השידור JS11 וממנה הן מועברות לשידור, ולרשות אין כל בקרה על שידורן.  

7. 
באוקטובר 2007 הותקנה ברשות מערכת חדשה לביצוע בדיקות קבלה. הרשות החלה בבדיקות הקבלה של המערכת רק כשנתיים לאחר תחילת השימוש בה; בשנתיים אלה נגרמו לה נזקים שהיו יכולים להימנע אילו נעשו בדיקות הקבלה מיד עם התקנת המערכת. 

8. 
מאוגוסט 2005 ועד מועד סיום הביקורת, יותר משנתיים לאחר מועד פקיעתו של תוקף החוזה, המשיכה הרשות לקבל שירותים מחברת שפ"מ אף שלא האריכה את החוזה עמה. 

9. 
הרשות לא בחנה את שווי ההטבות שקיבל מפעל הפיס מהרשות. הרשות לא הגבילה את חברת שפ"מ בשידור הקדימונים והאזכורים לגבי גובה הפרס ששולבה בהם פרסומת של מפעל הפיס. למעשה, בהיעדר הגבלה, העניקה הרשות למפעל הפיס יותר זמן פרסומת, מהזמן שאישרה עבור התמורה שקיבלה. 

10. 
הרשות לא דרשה מחברת שפ"מ שתמלא את התחייבותה, ותעשה סקר על שיעור ההאזנה, בזמנים שנקבעו לכך. סקר כזה היה חיוני כדי לבדוק אם חידון מסוים השיג את מטרתו, והעלה את שיעור ההאזנה לרשת ב', לשם הפקת לקחים לעתיד. 

11. 
הרשות לא טיפלה  בבעיית הקליטה של השידורים. סביר להניח שאם איכות הקליטה של השידורים תהיה טובה יותר, והם יגיעו למקומות רבים יותר ברחבי הארץ, יגדלו הכנסות הרשות מפרסומות. כל עוד הרשות אינה מחדשת את המשדרים, היא אינה מקיימת את חובתה כלפי ציבור משלמי האגרה בכל אזורי הארץ, שכן הם אינם מקבלים את התמורה המלאה בעדה. 

ב. 
תגובות המבוקר

רשות השידור

 1.    הרשות בודקת את האפשרות להתקשרות עם חברה מסחרית, להקמת מערכת ממוחשבת לבקרה, אשר תאפשר לה לעקוב אחר הפעילות שמבצעת חברת שפ"מ עבור רשות השידור, בכל הקשור למכירת זמן פרסומות, לרבות ההתחייבויות, ההסכמים, הביצוע בפועל, ההכנסות, ועוד. המערכת תשרת כל התקשרות עתידית של רשות השידור, עם הזכיין החדש שייבחר, למכירת זמן הפרסומות.


8. 
הרשות נערכת לפרסום מכרז לבחירת זכיין חדש, למכירת זמן פרסומת ותשדירי החסויות, ברשתות קול ישראל.

11. 
הרשות הזמינה מחברת "בזק" 15 משדרים חדשים לרשתות ב', ג', ד' (ערבית), 88FM ורק"ע. המשדרים יותקנו עד סוף שנת 2008. משדרים אלה אמורים לאפשר קליטה טובה יותר של שידורי קול ישראל ברשתות השונות, וכפועל יוצא - יגברו ההכנסות מפרסומות. 

משרד הביטחון

היבטים בתקצוב ובניהול של פרויקט
העתקת בסיס חיל האוויר מלוד לנבטים
הגופים המבוקרים: משרד הביטחון; משרד האוצר; צבא ההגנה לישראל – חיל האוויר; מינהל מקרקעי ישראל

א. 
ממצאי הביקורת

1.
בשל חשיבותו הלאומית של הפרויקט, ותרומתו הצפויה לפיתוח הנגב, הסכים משרד האוצר לשאת בנתח עיקרי של עלותו (820 מיליון ₪). מינהל מקרקעי ישראל אמור לשאת בסכום של 500 מיליון ₪ (300 מיליון ₪ נוספים הם ממקורות אחרים). אף שהסכום שהקצה משרד האוצר הוא מעבר לתקציב הביטחון, והוא נועד למימוש פרויקט מוגדר, שאינו צבאי גרידא, משרד האוצר מתייחס אליו כחלק מכלל תקציב הביטחון. לכן, תכנן משרד האוצר להעביר מדי שנה בשנה למשרד תקציב למימון הפרויקט, לפי פריסת המימון שקבע, בלי להתנותו בקבלת דיווח עתי על קצב ההתקדמות בפרויקט, או בהתאמה להיקף השימושים השנתי שתכנן חיל אוויר לפרויקט. מצב זה, בין היתר, אפשר לחיל האוויר להסיט מקורות מתקציב הפרויקט לתקציבו השוטף, ועל פי התכנון, עד סוף שנת 2010, אף לא לשאת בחלקו בפרויקט. 

2.
300 מיליון ₪ מתקציב הפרויקט יועדו לביצוע תכולות, שלדעת החיל ניתן לבצען גם לאחר פינוי בסיס חיל האוויר מלוד והכרזת מבצעיות הבסיס בנבטים (המתוכננת לאוגוסט 2008). אף על פי שהשלמת העברת הכספים ממשרד האוצר עבור הפרויקט תסתיים עד שנת 2009, החיל לא תכנן לוח זמנים למימוש תכולות אלה.

3.
החיל הציג לאגף התכנון במטה הכללי נתונים בנוגע למסגרת התקציב המבוצעת הגבוהים ב-120 מיליון ₪ מאלה שהוא הציג בדיונים ובפורומים פנימיים.

4.
עד ספטמבר 2007 לא נחתם ההסדר עם משרדי האוצר, הביטחון ומינהל מקרקעי ישראל.

5.
על אף מורכבותו ההנדסית והניהולית של הפרויקט והעובדה שהוא הגדול מבין פרויקטי הבינוי במערכת הביטחון בשנים האחרונות, החיל ואגף הבינוי לא גיבשו תפיסה משותפת לניהולו האינטגרטיבי, שתביא לידי ביטוי את מאפייניו הייחודיים, בהתבסס על שיטות מקובלות לניהול פרויקטים. החיל ואגף הבינוי ניהלו את הפרויקט ללא היערכות ארגונית המבוססת על ראייה ניהולית כוללת, כנדרש ממאפייניו הייחודיים: הפרויקט נוהל על פי ההוראות והנהלים הקיימים, שאינם מתייחסים למרכיבים שונים בניהול פרויקטי בינוי מורכבים. על אף שהפרויקט עומד, לכאורה, בקריטריונים להקמת מינהלת תכנית, הנהלת המשרד לא שקלה את הצורך בהקמת מינהלת תכנית. מעבר לכך, לפרויקט כלל לא מונה מנהל לו אחריות ניהולית כוללת, לרבות אחריות וסמכות על כל שלבי הפרויקט ועל שלוש אבני היסוד - לוח זמנים, תקציב ואיכות. לא הוסדרו יחסי הכפיפות, הדיווח וסדרי שיתוף הפעולה בין בעלי תפקידים בחיל אוויר לבין אגף הבינוי.

6.
נוכח אי-הסדרת יחסי הגומלין, סדרי שיתוף הפעולה ותחומי האחריות והסמכות של שלושת הגופים המרכזיים בפרויקט ואי-מינוי מנהל לפרויקט, אירעו מקרים רבים של חוסר שיתוף פעולה, האשמות הדדיות, העברת אחריות מגוף אחד לשני וקבלת החלטות על ידי גורם אחד בלי לערב, לשתף וליידע את האחרים. כתוצאה מכך, במהלך הפרויקט לא הייתה לגורמי החיל ואגף הבינוי שליטה מלאה על לוח הזמנים של הפרויקט ועל תקציבו. 

7.
נמצאו פגמים בהתארגנות לקראת ביצוע העבודות מצד המשרד ומצד החיל, וכתוצאה מכך, בחלק מהעבודות חל עיכוב בלוח הזמנים לעומת המתוכנן ונגרמו הוצאות כספיות מיותרות שהסתכמו בכ-14 מיליון ש"ח. כך למשל, סמוך לאתר העבודה שיועד לסלילת המסלולים ביצעו בעבר מטוסי החיל תצוגות אימונים. לכן, נדרש היה לוודא, כי אתר העבודה נקי מנפלי פצצות. משלא בוצע כך, חודש לאחר תחילת העבודות התגלו באתר נפלי פצצות שבעקבותיהם הופסקה זמנית העבודה. על אף שלחיל ולאגף הבינוי היה ידוע, כי הקרקע מצריכה הידוק באמצעות מכבשים ייחודיים, הם כלל לא העריכו את הכמות שתידרש לפרויקט ואת יכולת המשק להעמידם לטובת הפרויקט. כתוצאה מכך, יחידות הבינוי של החיל וקבלן מסוים לא היו ערוכים לביצוע העבודות בקצב המתוכנן והתחרו על השגת המכבשים.

8. 
על המשרד ועל צה"ל ללמוד מהבעיות שעלו בניהול הפרויקט, להפוך את הלקחים הדרושים, ולהיערך נכונה מבחינה ניהולית כדי ליישמם בפרויקטים עתידיים. בין היתר, ראוי שצה"ל והמשרד יגבשו תפיסה משותפת לניהול אינטגרטיבי של פרויקטים דוגמת פרויקט זה, שתביא לידי ביטוי את מאפייניהם הייחודיים ושתתבסס על אחת השיטות המקובלות לניהול פרויקטים.

ב. 
תגובות המבוקרים

צבא ההגנה לישראל – חיל האוויר

1. 
תזרים המקורות בפרויקט העתקת בסיס חיל האוויר מלוד לנבטים, סוכם בין משרדי הביטחון, האוצר ומינהל מקרקעי ישראל טרם יציאה לדרך, כאשר יכולת וקצב מימוש התקציב לא היו ידועים דיים. בפועל, בשנים מסוימות נוצר עודף מקורות מול שימושים, כאשר בשנים העוקבות צרכי הפרויקט היו גבוהים מהמקורות שהתקבלו בגינו. נכון לשנת 2008, קיים איזון בין סך המקורות שהתקבלו, לשימושי הפרויקט. בהמשך, החיל יממש את מלוא התקציב שנקבע לפרויקט, בסך 1.62 מיליארד ₪. 

2. 
תכולות "המשלים ההכרחי" בסך 300 מיליון ₪ מתוכננות בחיל האוויר. לוח הזמנים למימוש תכולות אלו, נגזר מסיום מוצלח של העתקת הבסיס, מימוש התכולות שתוכננו במסגרת "ליבת הפרויקט", ותוכנית העבודה של חיל האוויר לשנים הקרובות. חיל האוויר יממש את מלוא תקציב "המשלים ההכרחי" בסך 300 מיליון ₪, בשנים הקרובות.

3. 
אגף תכנון מקיים בקרה על הפרויקט, תוך התמקדות בעמידה בתכולות הפרויקט. תקציב ליבת פרויקט העתקת בסיס חיל האוויר מנמל התעופה בן גוריון לנבטים, הינו 1.32 מיליארד ₪ (לא כולל "משלים הכרחי" בסך 300 מיליון ₪), והוא מוצג לאגף תכנון בדיוני הסטטוס. מתוך תקציב זה מממש החיל 1.2 מיליארד ₪. בנוסף לסכום המנוהל ישירות על ידי המינהלת בחיל, הוקצה סכום של 120 מיליון ₪ לטובת בלתי צפוי מראש (בצ"מ) פרויקטלי. תקציב הבצ"מ הפרויקטלי מנוהל באופן מרכזי, ומיועד לתת מענה לסיכונים פרוייקטליים, שאינם בשליטה וניהול המינהלת. תקציב הבצ"מ הפרויקטלי בשלבי מימוש מתקדמים. מתוך 120 מיליון ₪, שהוקצו לנושא, מומשו עד כה מעל 100 מיליון ₪. מימוש יתרת תקציב הבצ"מ הפרויקטלי מתוכנן לשנת 2009, בהתאם לצרכים שייגזרו מהמעבר המתוכנן בחודש אוגוסט 2008. 


הצגת סטאטוס פרויקט המעבר לנבטים, נערך באגף תכנון ב-16 במארס 2008. בדיון הוצגו הנתונים על ידי חיל האוויר. אגף תקציבים במשרד הביטחון מקיים בקרה חיצונית על החיל בכל הקשור לניצול תקציב הפרויקט, לאישור התקשרויות, הסטת תקציב וכד'. אישורה של כל בקשה מותנה בהחלטת ראש אגף תקציבים במשרד. 
5. 
חיל האוויר זיהה, בשלבים ראשונים של הפרויקט, את הצורך בניהול איטגרטיבי של הפרויקט, והערכות מיוחדת לניהול פרויקט בנייה מסדר גודל כזה. בדצמבר 2006 מונה מנהל ביצוע, והוקם מערך פיקוח ובקרה. בשלב זה, לאחר מימוש הנחיות מנכ"ל משרד הביטחון, קיים ניהול איטגרטיבי של הפרויקט.

6. 
פרויקט העתקת בסיס חיל האוויר מלוד לנבטים, הינו פרויקט העומד בלוחות זמנים קצרים מאוד. הפרויקט מחייב, בחלק מהתהליכים, ניהול בשיטת ה-"FAST TRACK" (תהליך מעולם הבנייה, בו מבצעים הקמה, בהסתמך על תכנון ראשוני וקידום תהליך, תוך כדי הביצוע, כדי לקצר לוחות זמנים), ולכן הותנעו חלק מהתהליכים במקביל, תוך לקיחת סיכונים מחושבים, בין היתר בהתארגנות לביצוע הפרויקט. החיל מיקד את טיפולו במספר נושאים בהתארגנות בנתיבים הקריטיים של הפרויקט, תוך ביצוע ניהול סיכונים מתמשך, ויישום תוכנית טיפול בהתאם.

משרד הביטחון  

8. 
הלקחים מפרויקט העתקת בסיס חיל האוויר מלוד לנבטים הופקו, תוך מתן דגש לדרך ניהולם והקמתם של "מגה" פרויקטים בעתיד, ואימוץ תפיסות ניהול, כפי שגובשו במהלך ביצוע פרויקט זה.


העתקת בסיס חיל האוויר מלוד לנבטים, הינו הראשון מתוך סדרת הפרויקטים של העתקת בסיסי צה"ל לנגב. לפיכך, המשרד רואה חשיבות בהפנמתם ובאימוצם של ממצאי הביקורת והמלצותיה, בפעילויותיו העתידיות בביצוע פרויקטים דומים.


על פי התכנון, הפרויקטים הגדולים העתידיים במעבר לנגב (הראשון מביניהם הינו הקמת קרית ההדרכה-עיר הבה"דים), ימומשו בשיטת ה- P.P.P (Private Public Partnership), שיטה במתכונת הדומה לזו שהייתה בסלילת כביש מספר 6, והקמת בית סוהר חדש. בשיטה זו, החברה שתזכה במכרז תישא באחריות למימון, לתכנון, להקמה והפעלת הפרויקט למשך תקופה בת 20 שנה, והמשרד ישא בהוצאות בגין השירותים שינתנו על ידי החברה שתקים את הפרויקט. 


למטרה זו הוקם צוות היגוי, משותף למשרד ולצה"ל, בראשות ראש אגף תקציבים במשרד, ומשתתפים בו, בין השאר, נציגי החשב הכללי במשרד האוצר (החשכ"ל ו/או סגנו).


במקביל, נערכת עבודת מטה במשרד ובצה"ל, לשם הגדרת תחומי האחריות והתפקידים של הגופים השונים המעורבים בפרויקט. מוערך כי עבודת המטה תסתיים עד סוף ספטמבר 2008.

השלטון המקומי

טיפול באוכלוסיות נזקקים מקרב יוצאי אתיופיה

הגופים המבוקרים: משרד הרווחה והשירותים החברתיים; המשרד לביטחון הפנים; המשרד לקליטת העלייה; הרשות למלחמה בסמים; עיריית אשדוד; עיריית נתניה 

א. 
ממצאי הביקורת

1. 
אי ביצוע החלטת הממשלה משנת 1999 בדבר הקמת ועדה בין משרדית שתתאם בין המשרדים השונים העוסקים בטיפול העולים מאתיופיה, גרמה לחוסר תיאום בין המשרדים השונים ופוגעת ביכולת לתכנן ולייעל את הפעולות והשימוש במשאבים למען הקהילה האתיופית. בשנת 2007 הוחלט להקים ועדה בינמשרדית שתגבש תכנית ותקצה מקורות מימון ליישומה. הוועדה סיימה את עבודתה לפני שאושרה ותוקצבה התכנית. 

2. 
משרד הרווחה לא ערך במשך שנים נתונים מרוכזים לגבי אוכלוסיית העולים מאתיופיה הנזקקים לסיוע מחלקות הרווחה. בשנת 2006 קיים המשרד מיפוי הפעולות לשירותים חברתיים ב-22 רשויות מקומיות. המשרד לא נקט במשך שנים בגישה לפיה יש לתת טיפול סוציאלי אחיד לכל אוכלוסיות הנזקקים מבלי להתחשב בשוני התרבותי. כתוצאה מכך נקבעו ההקצאות התקציביות לכלל העולים מבלי שיוחד תקציב לעולים מאתיופיה. 
3. 
הרשות למלחמה בסמים לא גיבשה עד שנת 2007 תכנית ייחודית לטיפול בצורכי סמים ומשקאות אלכוהול מקרב בני נוער וצעירים יוצאי אתיופיה. בשנת 2007 החלו ליישם תכנית מניעת התמכרות בקרב בני נוער יוצאי אתיופיה והוריהם, אך מספר המשתתפים היה מצומצם מאוד. 
4. 
עיריית אשדוד ועיריית נתניה סייעו לנזקקים באמצעות צוות מקצועי שלא קיבל הכשרה מיוחדת בנוגע לתרבות העולים מאתיופיה. לא כינסו את הוועדה לקליטת עלייה לפחות אחת לשלושה חודשים, בהתאם לפקודת העירייות. בשתי הערים לא פעלו הוועדות באופן סדיר ולא נדון עניינם של עולי אתיופיה. עיריית אשדוד לא פעלה לתיאום בין גורמי הרווחה השונים המטפלים בעולים מאתיופיה ולא זימנה אותם בדיונים לצורך קביעת מדיניות אחידה ומניעת כפילויות. 
5. 
במרכז למניעת אלימות באשדוד ניתן טיפול פרטני באמצעות שיחות שקיימו עובדות סוציאליות שלא קיבלו הכשרה בתחום אלימות במשפחה ובתחום הטיפול באוכלוסיית יוצאי אתיופיה. 
6. 
הטיפול בזקנים: בעיריית אשדוד ובעיריית נתניה נמצא כי קיים מחסור בכוח אדם לטיפול סוציאלי באוכלוסיית הזקנים האתיופים. בעיריית אשדוד ובעיריית נתניה לא הייתה תכנית קבועה לביקורי בית בבתי הזקנים יוצאי אתיופיה. בפועל הגיעו העובדים הסוציאליים לביקור רק בעקבות תלונות של בני המשפחה או גורמים אחרים. בעיריית אשדוד ובעיריית נתניה התגלו בתיקי הטיפול בזקנים מסמכים המלמדים על ליקויים חמורים במעקב אחר הטיפול בהם. 
7. 
בעיריית אשדוד ובעיריית נתניה לא נערך מעקב אחר הטיפול בזכאי גמלת סיעוד מהביטוח הלאומי, ולא היה מידע מלא על מצבם. בעיריית אשדוד אין נתונים מרוכזים על מספר הזקנים יוצאי אתיופיה הזכאים לגמלת סיעוד, ואין רישום מעקב אחר הזקן במשך שנה וחצי ויותר. 
8. 
בעיריית אשדוד נבחרה בשנת 2006 ועדה למאבק בנגע הסמים המסוכנים. ועדה זו לא התכנסה מאז מינויה. עיריית אשדוד ועיריית נתניה לא פעלו להקמת מערך עירוני לטיפול בבני נוער שצורכים סמים או משקאות אלכוהוליים. עיריית נתניה לא הפעילה מסגרת לטיפול בבני נוער ובצעירים נפגעי סמים או אלכוהול. 

ב. 
תגובות המבוקרים

משרד ראש הממשלה

ב- 10.2.2008 התקבלה החלטת ממשלה מספר 3116, בדבר תכנית חומש לשיפור קליטת בני העדה האתיופית. תכנית החומש תבוצע בשנים 2008-2012. בביצוע התכנית ייטלו חלק: המשרד לקליטת העלייה, משרד הבינוי והשיכון, משרד הרווחה והשירותים החברתיים, משרד החינוך, ומשרד התעשייה, המסחר והתעסוקה. תקציב התכנית הוא 869.7 מיליון ₪ לחמש שנים, וקצב ביצוע התכנית והמקורות למימושה, יסוכמו בכל שנת תקציב בנפרד.

תכנית החומש מתייחסת לנושאים להלן:

1.
הגדלת מספר הצעירים יוצאי אתיופיה בלימודים גבוהים.

2.
שיבוץ מועמדים לגיוס במקצועות איכותיים.
3.
העלאת שיעור המועסקים בשוק העבודה באמצעות הכשרה והכוונה.
4.
הגדלת מענק הדיור לזכאים ב-40%.
5.
הרחבת פעילויות תנועות נוער ותגבור לימודים.
6.
טיפול במבוגרים: הקמת מסגרות להשלמת השכלה ושפה.
7.
הקמה והפעלה של מינהלות פרויקט שיקום שכונות, ותוספת העסקה של עובדים סוציאליים.
8.
שיקום שכונות, שיפוץ מבני מגורים  ושיפוץ תשתיות ציבוריות.
9.
הגדלת תקציב התכנית לשיקום שכונות ולטיפול קהילתי, על פי תכנית עבודה מפורטת.
הוטל על המשרד לקליטת העלייה לבנות ולהפעיל תכנית מעקב ובקרה על ביצוע התכנית וקצב התקדמותה.

המשרד לקליטת העלייה 

1. 
אחת מההמלצות העיקריות של הוועדה הבינמשרדית בראשות מנכ"ל משרד ראש הממשלה היא שהמשרד לקליטת העלייה יהווה הגורם המתכלל את פעילות המשרדים כולם, ואף יבנה מנגנון תקציבי וחשבי מיוחד כדי לשדרג את יכולתו לפעול באופן אפקטיבי. המשרד הכין תכנית חומש לטיפול בקליטת עולי אתיופיה, ועורך מעקב ובקרה על ביצוע התוכניות. 

2.
נערך סקר בשבע רשויות אשר היווה את הבסיס לידע על הקהילה בישוב המסוים, ועל-פיו כוונו הפעולות. הסקר נשלח והוצג לכל המשרדים הרלוונטים ולרשויות. 
עיריית אשדוד

2. 
משרד הרווחה לא ערך בשנים האחרונות הכשרה מקיפה לעובדים סוציאליים בנושא טיפול בעולי אתיופיה. בנובמבר 2006 נפתחה הכשרה בתחום זה, ונשלחו 3 עובדים סוציאליים מטעם העירייה. האגף לרווחה הכין סקר של עולי אתיופיה, המשמש בסיס לקביעת תכנית הטיפול באתיופים, ובגיבוש מדיניות הטיפול בהם.

4. 
לאחרונה מונתה מנהלת חדשה למחלקת הקליטה, ואחת ממשימותיה הראשונות הינה לפעול לשיפור התיאום בין הגורמים המטפלים הפועלים באגף הרווחה ובמחלקת הקליטה. 

עיריית נתניה

4. 
ליו"ר ועדת הקליטה בעיריית נתניה, רועננה החשיבות הרבה בקיום דיונים בנוגע לקליטת עולי אתיופיה. מועד הפעולה החל מרבעון ראשון 2008. אחראי לפעולה יו"ר ועדת הקליטה העירונית.

עיריית אשדוד

 5. 
תקן העובדים באגף הרווחה נקבע על ידי משרד הרווחה. העירייה ביקשה ממשרד הרווחה להקצות מימון להגדלת מצבת העובדים. 

6. 
איתור יזום של מטופלים נעשה באמצעות העובדות השכונתיות, ובאמצעות עובד מוקד הקליטה. אין צורך בהקצאת משאבים נוספים לאיתור יזום של מטופלים עולי אתיופיה, מאחר ורוב המשפחות מוכרות לאגף. 

עיריית נתניה

6. 
תוגבר כוח האדם המטפל באוכלוסיית הזקנים האתיופים, מ-16.10.2007. אחראית: מנהלת אגף הרווחה. תוכן תכנית לביקורי בית בבתי זקנים יוצאי אתיופיה. מועד לפעולה 31.3.2008. אחראית: מנהלת השירות לזקן. ניתנה הנחייה לעובדים להקפיד על תיעוד ביקורי הבית בתיקי הזקנים, תוך תיגבור כוח האדם המקצועי. מועד לפעולה 1.1.2008. אחראית: מנהלת השירות לזקן.

עיריית אשדוד

7. 
לאחרונה מונתה מנהלת חדשה למחלקת הקליטה, ואחת ממשימותיה הינה לפעול לשיפור התיאום בין הגורמים המטפלים הפועלים באגף הרווחה ובמחלקת הקליטה. 

במסגרת הפרויקט הלאומי לעולי אתיופיה, פועלת בעירייה ועדה רב תחומית בראשות ראש העיר, ששותפים לה נציגי כל הגופים העירוניים והממשלתיים, שיש להם נגיעה לטיפול בעולי אתיופיה.

עיריית נתניה

7. 
ניתנו הנחיות מתאימות לעובדי האגף, לקיים מעקב נאות תוך תיעוד הביקורים. מועד לפעולה 1.1.2008. אחראית: מנהלת השירות לזקן. ניתנו הנחיות לעובדי הרווחה להכנת תוכנית ביקורי בית באופן סדיר ותקופתי. מועד לפעולה 1.1.2008. אחראית: מנהלת השירות לזקן.

עיריית אשדוד

8. 
הרשות למאבק בהתמכרויות פנתה למשרד הקליטה, על מנת שיתקצב 1.5 תקנים לצורך טיפול בבני נוער ממוצא אתיופי, המתמכרים לסמים ולאלכוהול, אולם הפנייה לא נענתה.

עיריית נתניה

8. 
יוקם צוות עירוני מתוגבר בהתאם לצרכים. מועד לפעולה 26.3.2008. אחראי:  יו"ר  הוועדה  למאבק  בסמים.  יוגברו מאמצי השכנוע לצעירים 
לקבלת טיפול במסגרת הקיימת. מועד לפעולה 2.3.2008. אחראי – מנהל קידום נוער. יוגברו מאמצי האיתור והשכנוע להבאת מודעות לשימוש בשירותי היחידה. מועד לביצוע 2.3.2008. אחראית – מנהלת היחידה לטיפול בסמים.

החברה לאוטומציה במינהל השלטון המקומי בע"מ

היבטים ניהוליים 

הגופים המבוקרים: החברה לאוטומציה במינהל השלטון המקומי; משרד האוצר - רשות החברות הממשלתיות; משרד הפנים; נציבות שירות המדינה; מרכז השלטון המקומי

א. 
ממצאי הביקורת

1. 
בשנת 1967 החליטה הממשלה להקים את החברה לאוטומציה במינהל השלטון המקומי בע"מ (להלן – החברה) במטרה לקדם את המחשוב ברשויות המקומיות. בשנים האחרונות לא הקפידו שרי האוצר והפנים על מימוש זכויות המדינה למנות דירקטוריון לחברה. נבחרו תשעה דירקטורים מטעם מרכז השלטון המקומי ורק שלושה דירקטורים במקום שישה מטעם המדינה. החברה לא דיווחה לדירקטוריון במועד, על פעולות מהותיות שחובה עליו לאשר. 

2. 
בדצמבר 2001 החליטה ועדת השרים לענייני הפרטה למכור את מניות המדינה בחברה. בדצמבר 2005 חתמו מרכז השלטון המקומי והמדינה על הסכם שהיה אמור לקדם את הליך ביצוע ההפרטה. מרכז השלטון המקומי לא פעל על מנת להביא לביצוע ההסכם ויישום החלטת הממשלה. 
3. 
החברה הקפידה לעדכן ולשדרג את מערכותיה ומוצריה, ולא הקפידה להכשיר את עובדיה לטפל במערכות ויישומים חדשים, דבר שגרם לקיטון מתמשך במספר הלקוחות של החברה. באוגוסט 2005 החליטה החברה לשדרג את מערכותיה על ידי הסבתן לטכנולוגיה חדשה. החברה העריכה את עלות הפרויקט ב-30 מיליון ₪. החברה חתמה על מסמך כוונות להתקשרות עם חברה מסוימת שתסב את מערכותיה, לא שיתפה את המנכ"ל בקבלת ההחלטות בעניין שדרוג המערכות והסבתן. יו"ר הדירקטוריון לא יידע את הדירקטוריון על כך שנחתם מסמך כוונות להתקשרות עם החברה להסבת המערכות. החברה לא הציגה את העלויות שידרשו להשקיע ב-80 רשויות מקומיות כדי להפעיל את המערכות המשודרגות של החברה. החברה בחרה בספק שיבצע עבורה את הסבת המערכות מבלי שבחנה ספקים אחרים רלוונטיים, ולא בדקה ניסיון בהיקף מערכות דומה. תיקון מספר 14 לחוק חובת המכרזים, התשס"ג-2002 בעניין פטור מהחובה לעשות מכרז בעסקאות של תאגיד מקומי, של משרד הפנים ומשרד האוצר, לא נכנס עדיין לתוקף וזה אפשר לבחור בחברת ההסבה ללא מכרז. 
4. 
ההחלטות על הוזלת מחירים לא התקבלו על בסיס תמחור מקיף של המוצרים והשירותים שסיפקה החברה ועל תכנית עבודה סדורה וארוכת טווח, הקובעת את מדיניות השיווק של החברה, את יעדיה ואת לוח הזמנים שלה  שתבטיח שהחברה תהיה רווחית. אין לחברה נוהל הקובע מי רשאי לאשר זיכוי או הנחה, מהן אמות המידה למתן ההנחה ומהם התנאים שהרשות המקומית תצטרך לעמוד בהם כדי לקבל את הזיכוי או ההנחה. בעבודה לניתוח מחירים שביצעה חברה מייעצת עבור החברה באוגוסט 2005, על בסיס הנתונים הנוגעים לשנת 2004, נמצא בין היתר, כי רישומי החברה אינם מלאים ואינם מדוייקים. חלק מההתקשויות עם לקוחות החברה הן גרעוניות. קיימות מערכות שבגין תפעולן החברה מפסידה. קיימים פערים של עד עשרות אחוזים בעבור הכנסות המתקבלות בגין אספקת אותם שירותים לרשויות מקומיות בעלות אותם מאפיינים ושיעור ההנחה שנותנת החברה ללקוחותיה אינו עקבי והוא תלוי בכושר המיקוח מול הלקוח. 
5. 
החברה העסיקה יועצים ללא חוזה העסקה וללא שהוגדרו התנאים לעבודתם וחובותיהם. לחברה אין נוהל מסודר לקבלת עובדים, ואינה פועלת על פי סדרי המינהל התקין. היו מקרים שרשויות מקומיות העסיקו באמצעות החברה, עובדים שבהם הן מעוניינות ושאותם הן מממנות במסגרת ההתקשרות עם החברה. לא תמיד מפקחת החברה על עובדים אלה, ולעיתים אין לעובדים כל קשר לפעילויות שלה. דבר זה עלול לסייע לרשויות לעקוף את החוק הקובע כי חובה למנות את עובדי הרשות באמצעות מכרז פומבי. 

ב. 
תגובות המבוקרים

החברה לאוטומציה במינהל השלטון המקומי

1. 
משעה שנקבעה מכסת דירקטורים שבעלי מניות היסוד זכאים למנותם, מן הראוי שמכסה זו תהיה מלאה בכל עת. בינתיים נוספו דירקטורים, וכיום מונו חמישה מתוך שישה. 

משרד האוצר - רשות החברות הממשלתיות 

1. 
המדינה פעלה להשלמת מכסת הדירקטורים מטעמה בחברה. כיום מכהנים בחברה חמישה דירקטורים. בימים אלה שוקלים השרים מועמדות של דירקטורית נוספת לדירקטוריון החברה. עם מינויה, תושלם מכסת הדירקטורים מטעם המדינה בחברה. הסמכות והאחריות למנות דירקטורים מטעם המדינה הינה של שר האוצר ושר הפנים. מינוי הדירקטורים, או אי מינוי דירקטורים כנדרש בתקנון החברה, הינו על דעת ובאחריות השרים. 

משרד הפנים 

1. 
בשנים האחרונות לא הקפידו השרים על מימוש זכויות המדינה למנות דירקטוריון לחברה. שר הפנים מינה עוד שני דירקטורים מטעם המדינה לחברה לאוטומציה.

החברה לאוטומציה במינהל השלטון המקומי

2.
החל משנת 2001 מתקיימים מגעים בין המדינה לבין מרכז השלטון המקומי בנושא הפרטת החברה, במסגרתם נחתם בחודש דצמבר 2005 הסכם מתווה להערכת שווי החברה. התמשכות תהליך ההפרטה נעוצה בעובדה שטרם יושבו כל המחלוקות שבין בעלי מניות החברה. לאחרונה המגעים בין המדינה למרכז השלטון המקומי קבלו תאוצה, ומתקיימים באופן הדוק ואינטנסיבי. הסכם ההפעלה הינו לקראת סיום וחתימה. החברה ממשיכה לסייע לבעלי המניות, לקדם את הליך ההפרטה. סוכם על מהלך, לפיו מניות המדינה בחברה יירכשו על ידי מרכז השלטון המקומי. מהלך זה נמצא בעיצומו.

משרד האוצר - רשות החברות הממשלתיות 

2. 
רשות החברות הממשלתיות ונציגי מרכז השלטון המקומי, המשיכו בדיונים להשלמת הפרטת החברה ו/או איחוד ההון של החברה לאורך תקופת הביקורת. דיונים אלו נמשכים גם בימים אלו. מטבע הדברים, ההחלטה על מימוש איחוד וחלוקת ההון של החברה, תלויה בדרך ההפרטה שתיבחר. לפיכך, נדחה השלמת הליך איחוד וחלוקת ההון עד להסכמה על מתווה ההפרטה.

החברה לאוטומציה במינהל השלטון המקומי

3. 
ההנהלה הנוכחית נכנסה למהלך שדרוג של מערכות ומוצרי החברה, על מנת להתאימם לפתרונות הטכנולוגיים הקיימים כיום בעולם. שדרוג טכנולוגי זה, שלווה בהכשרה מקצועית של עובדי החברה, מהווה את אחת הסיבות להפסקת מגמת הקיטון שהיתה בשעתו במספר לקוחות החברה. היום המגמה התהפכה, ולקוחות שעזבו את החברה בעבר מתחילים לחזור להימנות עם לקוחותיה. השדרוג הטכנולוגי של מערכות החברה גרם לזכייה במכרזים ארציים. לדעת החברה, חתימה על מסמך הכוונות להתקשרות עם חברת ההסבה ללא שיתוף המנכ"ל, אינה משמעותית. לדעת החברה, החשיבות היא לעצם ההחלטה להתקשר עם חברת ההסבה, והחלטה זו התקבלה על ידי החברה לאחר תהליך פנימי של בחינה ושקילה, בראשות צוות מומחים ומנהלים בכירים בחברה, ואשר הגיע לסיומו לפני כניסת המנכ"ל החדש. המנכ"ל החדש עודכן בהליך זה עוד לפני כניסתו הפורמאלית לתפקידו, והביע הסכמתו להמשך התהליך. דבר החתימה על מסמך הכוונות הובא לידיעת ועדת הפיתוח של הדירקטוריון בישיבה שהתקיימה ביום 15.8.2005. 

במסגרת הסכם ההתקשרות עם ספק ההסבה, הספק התחייב לשאת בעלויות של התאמת החומרה למערכת המוסבת, וההסבה בוצעה בהצלחה.

החברה בדקה שלוש חברות פוטנציאליות להתקשרות עימן. החברה שנבחרה הייתה בעלת ניסיון בהסבת טכנולוגיות כאלה.

משרד האוצר - רשות החברות הממשלתיות 

3.
לאחרונה הגיעו נציגי מרכז השלטון המקומי ונציגי הרשות להסכמה ראשונית, לגבי מתווה ההפרטה ולשינוי מבנה ההון של החברה. ההסכמות המפורטות במתווה ההפרטה תלויות בהסכם בעלי מניות שיוסכם על שני הצדדים, באישור ועדת השרים לענייני הפרטה באישור בית המשפט לשינוי תקנון החברה, ושינוי או ביטול התזכיר. לפיכך, המתווה האמור הינו שלב ראשוני בלבד בתהליך ההפרטה. בשלב זה לא ניתן לומר בוודאות כי המתווה האמור אכן יוביל להשלמת ההפרטה בחברה.

החברה לאוטומציה במינהל השלטון המקומי

4. 
ההנהלה הנוכחית ערכה שינויים בהתנהלות החברה, לרבות פיטורי עובדים, שינויים בהתקשרויות עסקיות, הכנת תהליכי מעקב ובקרה והעמקת אמצעי הגבייה. נערכו תכניות עבודה סדורות. מאז השתפר מצבה הכלכלי של החברה שעלתה לפסים של רווחיות.

רווחיות החברה הינה יעד ראשון במעלה שעומד לנגד עיני ההנהלה. החברה פועלת בסביבה תחרותית קשה, בה קיים מאבק על כל לקוח ולקוח. בנסיבות אלה נאלצה החברה לתת הנחות ללקוחותיה. החברה מתמחרת באורח שוטף את מוצריה, ועל כל הנחה נלקח בחשבון מלוא ההשלכות הכספיות והעסקיות.  ההחלטות על מתן הנחות מתקבלות בפורום של מנכ"ל וסמנכ"ל הכספים, ולעיתים גם יו"ר החברה, בשיתוף מנהל החטיבה הרלוונטית וכל גורם ניהולי רלוונטי אחר. 

משרד האוצר - רשות החברות הממשלתיות

4. 
הרשות פנתה לחברה מספר פעמים בבקשה לקבל לידיה את הדו"חות הכספיים של החברה לשנת 2006. בין היתר פנתה הרשות לדירקטורים מטעם המדינה, בישיבה ברשות החברות ובמכתב לדירקטורים, כי יפעלו להעברת המידע המבוקש לידי רשות החברות הממשלתיות. ביום 28.1.2008 הועברו לידי רשות החברות הדו"חות הכספיים לשנת 2006. לאחר למידת הדו"חות הכספיים, הרשות תפנה לחברה על מנת לקבל הבהרות לגבי הנתונים המופיעים בדו"חות הכספיים, ואופן ההצגה החשבונאית שלהם.

החברה לאוטומציה במינהל השלטון המקומי

5. 
מדובר בשני יועצים בלבד, כאשר לגבי אחד מהם לא היה חוזה העסקה בתחילת העבודה, דבר שתוקן. לגבי היועץ השני, נערכה הזמנת עבודה שדינה כדין חוזה. תנאי העבודה וחובות היועצים מוגדרים. היועצים פועלים תחת בקרה של החברה.

החברה התקינה לאחרונה נוהל לקבלת עובדים, והיא פועלת על פיו. העסקת עובדים ברשויות מקומיות מבוצעת על פי דרישת הרשויות המקומיות עצמן, שהינן לקוחות של החברה. החברה רואה עצמה מחויבת לענות על דרישות לקוחותיה, גם אם אלה כוללים העסקת עובדים, על מנת לתפעל את מערכות החברה ברשויות. 

משרד האוצר - רשות החברות הממשלתיות

 5. 
יכולת הפיקוח של רשות החברות על הדירקטוריון, על פעילות החברה, תחלופת המנכ"לים בחברה ונושאים הנוגעים לעניינים תפעוליים, לענייני כוח אדם בחברה ולהתנהלות הנהלת החברה והדירקטוריון, מוגבלת מאוד באופן יחסי לחברות ממשלתיות. החברה אינה מדווחת לרשות על נושאי כוח אדם. הרשות אינה מעורבת בהליכי איתור מנכ"ל לחברה. נציג הרשות אינו משתתף בישיבות הדירקטוריון.

חלק  ג

"לקט מעקבים"

ביצוע החלטות ממשלה 

ותיקון ליקויים 

צוותים לתיקון ליקויים
חוק מבקר המדינה, התשי"ח-1958 (נוסח משולב) (תיקון התשס"א)

21א.      ב.
בכל גוף מבוקר ימנה ראש הגוף המבוקר צוות לתיקון ליקויים, שבראשו יעמוד המנהל הכללי באותו גוף ובאין מנהל כללי - בעל התפקיד המקביל לו באותו גוף (להלן - הצוות).
ג.
העלתה הביקורת ליקויים בפעולתו של גוף מבוקר, ידון הצוות בדרכים לתיקון הליקויים, יקבל החלטות בדבר תיקונם, וידווח על דיוניו ועל החלטותיו לראש הגוף המבוקר בסמוך לאחר קבלת ההחלטות.

21ב.       ב.
ראש הגוף המבוקר כאמור בסעיף 21א' ידווח למבקר על ההחלטות שהתקבלו, סמוך לאחר קבלתן, וכן ידווח ראש הגוף המבוקר לראש הממשלה.


ראש הגוף המבוקר ידווח בין השאר על הדרכים לתיקון הליקויים והמועד לתיקונם.       

החלטות הממשלה
תמ/10 - 4.3.1996

בהמשך להחלטה מספר 92 של הממשלה מיום 19.10.1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי.

א. 
בראשות ועדות המעקב יעמדו המנהלים הכלליים של משרדי הממשלה והתאגידים על פי חוק.
ב. 
דו"ח על פעילות ועדות המעקב יועבר לאגף לביקורת המדינה במשרד ראש הממשלה פעמיים בכל שנה, בתחילת חודש אפריל ובתחילת חודש אוקטובר.
בק/44 - 26 לאוגוסט 1997

א. 
בהמשך להחלטות מספר 92 מיום 19 לאוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינה שבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד.
 האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

ביצוע ההחלטות
משרד ראש הממשלה - אגף בכיר - ביקורת המדינה וביקורת פנימית
בהתאם להוראות חוק מבקר המדינה ולהחלטות הממשלה דלעיל, מקיים האגף בחינות תפקוד של הצוותים לתיקון הליקויים.
האגף פנה בתאריך 18 בנובמבר 2007 למנכ"לי משרדי הממשלה והתאגידים, וביקש לדווח לו על פעולות הצוותים לתיקון הליקויים, כמתבקש.
מן הבחינות שממצאיהן יובאו להלן, עולה כי במרבית משרדי הממשלה, פועלים צוותים לתיקון ליקויים.
25 משרדי ממשלה, תאגידים/יחידות סמך, דיווחו על פעולות הצוותים, כנדרש.

משרד התקשורת היחידי שטרם הגיב.

הנהלת בתי המשפט הקימה צוות למעקב אחר תיקון ליקויים, כנדרש.

להלן פירוט ממצאי המעקב לשנת 2007, המתייחסים ל-25 משרדי ממשלה ותאגידים הפועלים על פי חוק:

משרד ראש הממשלה

יו"ר הצוות: מנכ"ל.

חברים: משנה למנכ"ל, יועצת משפטית, חשב, מבקרת פנימית.

נושאים שנדונו:

1. 
חילופי קרקעות ומיזם מלונאי-מסחרי באזור הדולפינריום בתל-אביב.

2. 
מעקב ובקרה על רשות החברות הממשלתיות.

3. 
סדרי בחינה ותיקון של ליקויים שהעלה מבקר המדינה.

4. 
שימור רשומות אלקטרוניות.

5. 
תוכנית ההתנתקות – תקצוב התוכנית ואומדן עלותה.

6. 
תוכנית ההתנתקות – יישום התוכנית  והכנת רשומות פרטניות לבתי מגורים.

משרד האוצר

יו"ר הצוות: מנכ"ל.

חברים: יועץ משפטי, חשב, המבקר הפנימי.

נושאים שנדונו:

1. 
פרויקט להב"ה.

2. 
יחידות נותני שירותי מטבע באגף שוק ההון.

3. 
פרויקט מרכב"ה.

משרד האוצר - רשות המסים בישראל

יו"ר הצוות: מנהל הרשות.

חברים: 
יועץ משפטי, חשב, סמנכ"ל בכיר לתכנון וכלכלה, סמנכ"ל בכיר מקצועי, ראש מינהל המכס, סמנכ"ל בכיר לתכנון האסטרטגי, ראש מינהל מקצועי, המבקר הפנימי.

נושאים שנדונו:

1. 
מסירת מידע להוצאה לפועל על ידי אגף מס הכנסה.

2. 
גביית מס הכנסה מחברות בפירוק.

3. 
זכויות היתר של העובדים במערכת הבריאות בקבלת שירותים.

משרד הביטחון

יו"ר הצוות: מנכ"ל.

חברים: סמנכ"ל וראש אגף אב"מ, האחראי לענייני ביקורת המדינה.

נושאים שנדונו:

1. 
מוכנות צה"ל למלחמה בתחום מלאי התחמושת.

2. 
תחנת גלי צה"ל.

3. 
האגף הביטחוני-חברתי.

4. 
אגף השיקום.

5. 
תע"ש – מכירת מפעלי הנשק הקל.

המשרד לביטחון הפנים

יו"ר הצוות: מנכ"ל.

חברים: מבקר משטרת ישראל, מבקר פנים שירות בתי הסוהר, חשב, היועצת המשפטית, מבקר המשרד.  

נושאים שנדונו:

1. 
תרומת רשות המסים למאבק בפשיעה.

2. 
סדרי סגירת תיקים פליליים בשל היעדר עניין לציבור ופיתוח פתרונות חלופיים.

3. 
מערך השיטור הימי.

4. 
נסיעות לחו"ל בתפקיד.

5. 
מערך עבודות שירות בשירות בתי הסוהר.  
     

משרד הבינוי והשיכון

יו"ר הצוות: מנכ"ל.

חברים: יועצת משפטית, חשבת, מבקר פנימי.

נושאים שנדונו:

1. 
רכישת שירותים חברתיים.

2. 
הדרג המחוזי – עבודת המטה.

3. 
ניגוד עניינים.

4. 
הטיפול במפונים.

5. 
שיפור השירות לציבור – מידע באינטרנט.

מינהל מקרקעי ישראל

יו"ר הצוות: מנהל המינהל.

חברים: 
יועצת משפטית, חשב, סמנכ"ל שיווק וכלכלה, מנהל אגף תכנון ופיתוח, מבקרת פנימית.

נושאים שנדונו:

1. 
תופעת ה"מאכערים".

2. 
כללים והסדרים למניעת ניגוד עניינים ואכיפתם.

3. 
ועדה מקומית חוף הכרמל, רישוי, בנייה, פיקוח ואכיפה.

משרד הבריאות

יו"ר הצוות: משנה למנכ"ל.

חברים: חשב, יועצת משפטית, מבקר פנימי.

נושאים שנדונו:

1. 
רכישת שירותים חברתיים.

2. 
חשש לניצול לרעה של מערכת הבריאות על ידי אנשים המתחזים לעולים לצורך קבלת טיפול רפואי יקר.

3. 
הקצאת תרופות למבוטחים.

4. 
התמודדות עם תאונות דרכים.

5. 
זכויות סגל.

6. 
בנקי זרע.

המשרד להגנת הסביבה

יו"ר הצוות: מנכ"ל.

חברים: 

סמנכ"ל למינהל ומשאבי אנוש, סמנכ"ל לארגון ופרויקטים, חשב, נציגת היועצת המשפטית, מבקרת פנים.

נושאים שנדונו:

1. 
היערכות העורף לחירום והתנהלותו בעת המערכה בצפון.

2. 
פעולות הרשויות המקומיות להגנת הסביבה.

3. 
הטיפול בפעולת בניין ועודפי עפר.

משרד החוץ

יו"ר הצוות: מפכ"ל.

חברים: 
מנהל המחלקה למשפט דיפלומטי ואזרחי, סגן מנהל כספים, מנהל מבדק פנים.

נושאים שנדונו:

1. 
בינוי בית חולים בנואקשוט.

משרד החינוך

יו"ר הצוות: מנכ"לית המשרד.

חברים: יועצת משפטית, חשב, סמנכ"ל בכיר למינהל ולמשאבי אנוש, סמנכ"ל ומנהל מינהל כלכלה ותקציבים, המבקר הפנימי.

נושאים שנדונו: 

1. 
הטלוויזיה החינוכית.

2. 
היבטים בטיפול בבחינות הבגרות.

משרד החקלאות ופיתוח הכפר

יו"ר הצוות: מנכ"ל.

חברים: משנה למנכ"ל, היועץ המשפטי, מבקר פנימי.

נושאים שנדונו:

1. 
התמודדות המשרד עם התפרצות מחלת שפעת העופות.

2. 
"אגרקסקו" – ההובלה הימית.

3. 
המחקר החקלאי והמדען הראשי.

4. 
פעולות לשימור איכות הקרקע.

5. 
סדרי הטיפול ביער.

6. 
הפיקוח על סחר בתוצרת חקלאית מהצומח.

7. 
קביעת מכסות מים ליישובי מעלה יוסף.

8. 
מכסות הטלה ליישובי קו העימות בצפון.

9. 
השירותים הוטרינריים. 


משרד המדע התרבות והספורט

יו"ר הצוות: מנכ"ל.

חברים: יועצת משפטית, חשב, המבקר הפנימי.

נושאים שנדונו:

1. 
תשלומי שכר לעובדת המשרד.

2. 
יישום המלצות וועדת סטרשנוב.

3. 
הוועד האולימפי.

משרד המשפטים

יו"ר הצוות:מנכ"ל.

חברים: יועץ משפטי, חשב, רשם תאגידים, מבקרת פנים.

נושאים שנדונו:

1.
היבטים במפעל הפיס.

2. 
העסקה ותקינת כוח-אדם.

3. 
המכון להשתלמות פרקליטים.

4. 
ניגוד עניינים בשל קרבת משפחה.

5. 
פיקוח על הקדשות דתיים יהודיים.

6. 
יישום חוק נפגעי עבירה.

7. 
מניעת המלחה וזיהום של אקוויפרים.

8. 
פיקוח על אפוטרופוסים בענייני גוף.

הנהלת בתי המשפט

יו"ר הצוות: סגן מנהל בתי המשפט.

חברים: יועצת משפטית, חשבת, מבקרת פנים.

נושאים שנדונו:

משרד הפנים

יו"ר הצוות: מנכ"ל.

חברים: יועץ משפטי, חשב, מבקר פנימי.

נושאים שנדונו:

1. 
גביית ארנונה מגופים ציבוריים.

2. 
גביית ארנונה ממשרדי ממשלה ומחברות ממשלתיות.

3. 
פעולות הרשויות המקומיות.

המשרד לקליטת העלייה

יו"ר הצוות: מנכ"ל.

חברים: יועצת משפטית, חשב, מבקרת פנים.

נושאים שנדונו:

1. 
התקשרות עם ספקים.

2. 
ביקורות על עמותות המפעילות תוכניות לאמנים עולים הנתמכות מהמשרד.

3. 
מלגות לסטודנטים.

4. 
פרויקט השוברים.

5. 
ועדת הערעורים.


6. 
פעילות מתווכי דירות בקרב עולי אתיופיה.


משרד הרווחה והשירותים החברתיים

יו"ר הצוות: מנכ"ל.

חברים: יועצת משפטית, חשב, מבקר פנימי.

נושאים שנדונו:

1. 
נערות במצוקה

משרד התחבורה והבטיחות בדרכים

יו"ר הצוות: מנכ"ל

חברים: יועץ משפטי, חשב, סמנכ"ל בכיר לתכנון ולכלכלה, מנהל משאבי אנוש, מנהל אגף כלכלה, מנהל השירותים המטאורולוגיים, עוזר המבקר הפנימי.

נושאים שנדונו:

1. 
הרכבת הקלה בירושלים.

2. 
המענה לאיומי "טרור על" בתחום התחבורה.

3. 
תופעת ה"מאכערים" בשירות הציבורי.

4. 
סגירת יחידת הסמך "מע"צ" והקמת "מעצ" החדשה – החברה הלאומית לדרכים בישראל 

5. 
בדיקות רפואיות.

6. 
עמדה טכנית.

7 
הכנסות ממכירת שירותים.

8. 
העסקת בוחנים ברשות הספנות והנמלים וברשות התעופה.

משרד התיירות

יו"ר הצוות: מנכ"ל.

חברים: יועץ משפטי, סמנכ"ל בכיר למינהל ומשאבי אנוש, סמנכ"ל בכיר למוצר התיירות, מבקר פנימי.

נושאים שנדונו:

1. 
פיקוח על בתי מלון.

2. 
הסדרת/הבטחת כספי לקוחות.

3. 
קנסות מנהליים.

4. 
תלונות אזרחים.

משרד התעשייה, המסחר והתעסוקה

יו"ר הצוות: מנכ"ל.

חברים: יועץ משפטי, חשב, הממונה על התקציבים, המבקר הפנימי.

נושאים שנדונו:

1. 
משקולות ומידות.

2. 
מרכז ההשקעות.

3. 
אזורי פיתוח.

4. 
תוכנית ויסקונסין. 

5. 
אכיפת חוקי עבודה.

6. 
הכשרה מקצועית.

7. 
פיקוח על העבודה.

8. 
איכות השירות דרך מערכת פניות הציבור.

שירות התעסוקה

יו"ר הצוות: מנכ"ל.

חברים: יועץ משפטי, חשב, מבקר פנימי.

נושאים שנדונו:


1. 
הוועדה לא התכנסה בשנת 2007. לא התפרסמו דו"חות של מבקר המדינה בשנת 2007, והליקויים שהועלו על ידי הביקורת הפנימית בשני נושאים, טופלו ללא צורך בכינוס הוועדה.

משרד התקשורת

יו"ר הצוות: 

חברים:

נושאים שנדונו:

משרד התשתיות הלאומיות

יו"ר הצוות: מנכ"ל.

חברים: יועץ משפטי, סגן החשב, מבקר פנימי.

נושאים שנדונו:

1. 
כרייה וחציבה.

2. 
כרייה בקרקע חקלאית.

3. 
פיקוח על מערכות הגז במגזר הביתי.

4. 
שימור אנרגיה.

5. 
פעילות היחידה למשאבים חומריים.

6. 
הקמת מתקנים להתפלת מי-ים.

7. 
מניעת המלחה וזיהום של אקוויפרים.

8. 
המחקר החקלאי.

9.
הגנת מלונות ים המלח מהצפה.

10.
העסקת רואי חשבון בגופים שלטוניים.

הרשות הלאומית למים ולביוב

יו"ר הצוות: מנהל הרשות.

חברים: סמנכ"ל בכיר, יועצת משפטית, חשב, מבקרת פנימית.

נושאים שנדונו:

1. 
קביעת מכסות מים ליישובי המועצה האזורית מעלה יוסף.

2. 
השמירה על איכות הסביבה בצה"ל.

3. 
מקרקעי תע"ש.

4. 
תוכנית אב לפיתוח משק המים והשבת קולחין.

5. 
העסקת יועצים.

6. 
אבטחת מידע.

המוסד לביטוח לאומי

יו"ר הצוות: המנהל הכללי.

חברים:
יועצת משפטית, חשב, מנהלת אגף פניות הציבור וביקורת המדינה, מנהל אגף א' מינהלה, מנהלת אגף בכירה הביקורת הפנימית.

נושאים שנדונו:

1. 
ביקורת ניכויים – חיוב מעבידים ועדכון גמלאות.

2. 
התמודדות עם תופעת החשבוניות הפיקטיביות.

3. 
חשש לניצול לרעה של מערכת הבריאות על ידי אנשים המתחזים לעולים לצורך קבלת טיפול רפואי יקר.

4. 
תופעת ה"מאכערים" בשירות הציבורי.

5. 
כללים והסדרים למניעת ניגוד עניינים ואכיפתם.

רשות שדות התעופה

יו"ר הצוות: מנכ"ל הרשות.

חברים:
מנהל נתב"ג, היועץ המשפטי, סמנכ"ל למינהל וארגון, הממונה על הכספים, חשב, המבקר הפנימי.

נושאים שנדונו:

1. 
מדיניות ההשקעות ברשות.

2. 
מכרזים פנימיים.

3. 
תשלום גמול ליו"ר המועצה.  

4. 
תהליכי קבלת החלטות בנושא הקמת שדה תעופה תמנע.

5. 
חניונים בנתב"ג.

6. 
קידום מעמד האשה.

7. 
פינוי אשפה.

8. 
העסקת קרובי משפחה.

רשות השידור

יו"ר הצוות: מנכ"ל הרשות.

חברים:
מנהל קול-ישראל, סמנכ"ל כספים וכלכלה, מנהל כוח-אדם, יועצת משפטית, מבקרת פנים – משקיפה.

נושאים שנדונו:

1. 
כוח-אדם.

2. 
מכרזים למשרות קידום ומינוי של עובדים.

3. 
התקשרויות לשם הפקת תוכניות טלוויזיה.

4. 
נוכחות עובדים ותשלומים עבור שעות נוספות וכוננויות.

5. 
פרסומות, הודעות חסות ותשדירי שירות.
העסקה ותקינת כוח אדם במשרדי הממשלה

הגופים המבוקרים: משרד האוצר, נציבות שירות המדינה, אגף התקציבים, אגף החשב הכללי; משרד הבינוי והשיכון; משרד החקלאות ופיתוח הכפר; משרד המשפטים; משרד הרווחה והשירותים החברתיים

א.   ריכוז ממצאי הביקורת

3.
נציבות שירות המדינה פרסמה הנחיות בכל הנוגע להעסקתם של קבלנים בתנאים ובתפקידים מיוחדים, אולם לא דאגה לפתח כלים נאותים, בשיתוף אגף התקציבים והחשב הכללי באוצר, כדי שהנחיותיה יבוצעו; נש"מ לא קיימה בקרה על יישום הנוהל שקבעה והמשרדים מצדם לא הקפידו על ביצוע הנחיותיה.

ב.   מצב תיקון הליקויים

משרד המשפטים

3.
המשרד פנה לנציבות שירות המדינה, במגמה להסדיר את הנושא של העסקת קבלנים מתאימים. טרם נתקבלה החלטה של הנציבות, לגבי אופן איוש וקליטת התקנים.

 
בהכנה נוהל בנציבות שירות המדינה, בעניין אמות מידה לקליטת קבלנים לעבודה.
פיקוח, בקרה ואבטחת מידע

ועדות היגוי למחשוב

החלטת ממשלה בק/9 - 20.3.1997

א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סדרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג.
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

ביצוע ההחלטה

משרד ראש הממשלה - אגף בכיר - ביקורת המדינה וביקורת פנימית
בהתאם לסעיף ז' להחלטה לעיל, הכין האגף הבכיר לביקורת המדינה וביקורת פנימית, דיווח מקיף לתקופה יולי 2007 – דצמבר 2007.

דו"ח מעקב זה שהכין האגף, בא לסכם את הפעולות שהתקיימו בוועדות ההיגוי למחשוב, שהוקמו בהתאם להחלטה דלעיל.
מניתוח הממצאים מתברר: במשרד להגנת הסביבה לא הוקמה עדיין ועדת היגוי. 

בגופים הבאים הוקמו ועדות, אך אינן פעילות כמתבקש: משרד הביטחון, משרד החקלאות ופיתוח הכפר.  

הרכב הוועדות והנושאים שנדונו

להלן פירוט הרכב הוועדות והנושאים שנדונו בהן. הדיווח מתייחס לתקופה יולי 2007 - דצמבר 2007, ומעדכן את הנתונים שפורסמו ב"הערות ראש הממשלה" לדו"ח מבקר המדינה מספר 58א. 

משרד ראש הממשלה

יו"ר ועדת ההיגוי: משנה למנכ"ל.

חברים: יועצת משפטית, חשב, מבקרת פנימית, ראש אגף ביטחון, ראש אגף טכנולוגיות מידע, מנהלת תחום תקציבים, ממונה על אבטחת מידע, מרכזת תיאום ומעקב, מנהלת תחום ביקורת ואבטחת מידע.

נושאים שנדונו: סיכום פעילות של שנת 2007: הקמת רשת סודית בשרידות גבוהה, תחזוקה של רשת בלתי סודית, פרויקטי תשתית, תחזוקת תוכנות. פרויקטים שבוצעו. סקירת פעילות הטכנאים. פרויקט "מל"י" - מערכת לניהול ידע, הקמת פורטל ארגוני, פרויקטים רצים. פעילות מחלקת האינטרנט. אישור תוכנית עבודה לשנת 2008. 

משרד ראש הממשלה – הלשכה המרכזית לסטטיסטיקה

יו"ר ועדת ההיגוי: סמנכ"לית ומנהל אגף בכיר דמוגרפיה ומפקד. 

חברים: המשנה לסטטיסטיקן הממשלתי, סמנכ"ל בכיר למינהל ומשאבי אנוש וממונה על קשרים בינלאומיים, מנהלת אגף בכיר מערכות מידע, ראש תחום אבטחת מידע, מבקר הפנים, מנהלת אגף מתודולוגיה סטטיסטית, היועץ המשפטי, טכנולוג ומנהל תשתית – אגף מערכות מידע, קצין ביטחון ראשי, מנהלת לשכת הסטטיסטיקן. 

נושאים שנדונו: הקשחת שרתים, הקשחת רכיבי תקשורת, שירותים בין הרשתות, ונושאי בדיקות הקבלה למפקד 2008. הכנסת פעולות אבטחת מידע למערכות מידע לקראת מפקד 2008. לימוד לקחים מרכזיים ממפקד 2006. בדיקות קבלה לקראת מפקד 2008. שינויים בעקבות הכנסת מערכת המרכב"ה: הפרדה בין רשת סטטיסטית לרשת מינהלתית וקישור לאינטרנט, בניית דואר אלקטרוני מאובטח, בניית תהליך העברת קבצים מוסדר בין רשתות, הפרדת מערכות בתשתית, ויישום ניטור ובקרה על כלל התהליכים. התקנת אנטי-ספאם. כרטיס חכם לעובדי מרכב"ה. אישור תוכנית עבודה לשים 2007 – 2008. הפצת נהלים והדרכות לעובדים בנושאי אבטחת מידע. ביצוע סקר למיפוי גישה לחומר חסוי. דיווח על החלטות שטרם בוצעו. 

משרד האוצר

יו"ר ועדת ההיגוי:  מנהל אגף בכיר ביטחון.

חברים: סגן בכיר לחשב הכללי, משנה למנכ"ל, סגן ממונה על השכר והסכמי עבודה, מבקר המשרד וממונה על תפקידים מיוחדים, ממונה אבטחת מידע, סגן בכיר לממונה על שוק ההון ביטוח וחסכון, מנהל פרויקט תהיל"ה, מנהלת מחשוב, מנהל פרויקט מרכב"ה.

נושאים שנדונו: אישור נוהל עבודת הוועדה. הוצגו עקרונות ומדיניות אבטחת המידע של פרויקט מרכב"ה, והתאמתם למציאות המשתנה.  ממונה אבטחת המידע במשרד הציג את תכנית העבודה לשנת 2007.  בפני הוועדה הופיע בנוסף נציג רשות ממשלתית לאבטחת מידע, שציין שנערכו מספר תרגולות אבטחת מידע במרכב"ה, כולל תרגיל פיסי שדימה חדירה לחדר מחשב. הוצגו תוצאות התרגילים ולקחים שיושמו. הצגת תוצאות תרגיל תקיפה שבוצע על מרכב"ה.  בעקבות הממצאים שהוצגו, הוחלט להאיץ את תהליך הטמעת הכרטיס החכם במשרדים, כך שמשתמשים לא יוכלו להתחבר למערכת ללא כרטיס חכם מהראשון בינואר 2008.
ועדת היגוי לאבטחת מידע משרדית אמורה להתכנס כפעמיים בשנה. ישיבתה הבאה נקבעה להתקיים במהלך חודש מרץ 2008.

משרד הבינוי והשיכון

יו"ר ועדת ההיגוי: מנכ"ל המשרד. 

חברים: סמנכ"ל בכיר למינהל ואמרכלות, מנהל מינהל תכנון והנדסה, מנהל מחוז הגליל, סגן מנהלת אגף בכיר מידע וניתוח כלכלי, סגנית מנהל אגף אכלוס, קצין תקציבים, חשבת, יועץ מנכ"ל, אדריכל ראשי וסגן מנהל מינהל ותכנון, יועצת משפטית, סגנית בכירה ליועצת משפטית, מנהלת אגף בכיר נכסים ודיור, מנהל ביקורת פנים, מנהלת אגף בכיר מערכות מידע, סגנית מנהלת אגף בכיר מערכות מידע, מנהלת אגף פרוגרמות, מנהלת אגף בכיר מידע וניתוח כלכלי. 

נושאים שנדונו: אישור עקרוני של מתווה עתידי למערכות המידע לצורך תקצוב. אישור תוכנית עבודה לשנת 2008: תחזוקה ופיתוח של מערכות מידע, תשתיות – מיקור חוץ ופיקוח, מקורות מימון וסדרי עדיפויות. הצגת תוכנית רב שנתית: דגש על ניהול הידע והמידע לטובת מקבלי ההחלטות בארגון, ייעול תהליכי העבודה. הצגת שלבים לביצוע תשתית לחזון: מערכות תומכות, מערכות חיצוניות, מערכות ייעודיות, אינטגרציה, אינטרנט/אינטראנט, ניתוח משאבי תחזוקה והתייעלות.   

משרד הבריאות

יו"ר ועדת ההיגוי: סמנכ"ל בכיר למינהל ומשאבי אנוש. 

חברים: משנה למנכ"ל, נציגת המחלקה המשפטית, נציגת חשב, סגן מנהל אגף לתקצוב ותמחור, מנהל אגף למידע ומחשוב, מנהל אגף ביטחון, מרכז בכיר לביקורת פנים, מנהל אבטחת מידע, סגן חשב. 

נושאים שנדונו: רשומה רפואית לאומית – ייעוץ משפטי. אתר אינטרנט – נושאים לשדרוג והערכת עלותו. הצגת פירוט פרויקטים. פרויקטים חדשים: רישום תרופות ומזון, מחשבה בריאה, ומחשוב לידות ופטירות, כולל שלבי הפעילות, לוחות זמנים, ותקציב נדרש. הסמכת המשרד לתקן אבטחת מידע ISO 27001. 

התקיימה הדרכה של חברי ההנהלה הבכירה של המשרד בנושאי אבטחת המידע. 

הוחלט על כתיבת ספר "מדיניות אבטחת מידע" חדש, המותאם לטכנולוגיות שנות ה-2000. 

משרד החינוך

יו"ר ועדת ההיגוי:  סמנכ"ל בכיר למינהל ולמשאבי אנוש.

חברים: סמנכ"ל ומנהל המינהל לכלכלה ולתקציבים, חשב, מנהלת המינהל לתקשוב ולמערכות מידע, סגן מנהל אגף בכיר (ביטחון, בטיחות סביבתית ושעת חירום), מבקר פנים, אחראי לענייני משמעת, נהלים ובקרה, נציג היועצת המשפטית, ממונה על אבטחת מידע. 

נושאים שנדונו: מכרז להקמת מערך ניהול משתמשים והרשאות באינטרנט וברשת הפנימית. כתיבת מפרט דרישות ופנייה לספקים להקמת מערך ניטור ושליטה על חיבור לרשת המשרד, ומניעת נזקי מחשב פנים ארגוניים, כולל הגנה מפני זליגת מידע בלתי רצויה על ידי מדיה נתיקה. שדרוג מערכת איזון עומסי תקשורת באינטרנט. התקנת מערכת למניעת איומי אבטחת מידע באתר האינטרנט לבחינות בגרות ותלושי שכר. הטמעת מערכת סינון מסרים. החלפת שרתים ושדרוג מערכות הגיבוי במחוזות ובמטה, המאפשרים אחזור מידע מהיר. הקמת מערך לאספקת שירותי מידע ארגוניים מאובטחים ומבוקרים לגישה מרחוק. המשך שיפור השרידות של מערכות המשרד באמצעות הכפלת רכיבים ושרתים מרכזיים. הקמת מערכת לניהול הסיכונים וניתוח האירועים. הטמעת שימוש בכרטיס חכם לכלל עובדי המשרד. פעילות מתוכננת לשנת 2008. הגנת רשת המשרד על ידי מידור רשת בעזרת מערכת Firewall מרכזית, כולל הקמת מערך תקשורת אלחוטית. 

משרד המשפטים

יו"ר ועדת ההיגוי: מנכ"ל המשרד.

חברים: המשנה לפרקליט המדינה (תפקידים מיוחדים), ראש תחום חקיקה, חשב, ראש מינהלת היחידות המקצועיות, נציג ועדת ענ"א מרכזית, מנהלת האגף לרישום והסדר מקרקעין, האפוטרופוס הכללי, רשם העמותות, החברות, ההקדשות, המפלגות וכו'. ראש הרשות המשפטית לטכנולוגיות המידע והגנת הפרטיות. נציגת המחלקה לחקירות שוטרים, מזכירה ראשית של הסנגוריה הציבורית הארצית, מנהל אגף למערכות מידע. פוסק בקניין רוחני, רשם הפטנטים. דובר המשרד, נציג מחלקת ייעוץ וחקיקה. 

נושאים שנדונו: הצגת שירותי הניידות במשרד. מנהלי היחידות התבקשו להתייחס לנושאים הבאים: השתתפות עצמית של העובד בגין נזק או גניבת מחשב. חיבור מקבילי מהבית (תמיכה ברשת ביתית). גלישה סלולארית לרשת המשרד מכל מקום. ניתוק שירותים שאינם בשימוש על ידי העובדים. הפנייה של דואר אלקטרוני ומידע לטלפון הסלולארי. חלוקת טכנולוגיות. הקצאת מודמים סלולאריים והגברת שימוש במחשבים ניידים. קביעת תהליכי ביקורת לשם מדידת השימוש בטכנולוגיות, אשר יסופקו לתמיכה בניידות. דיווח על פעילות שוטפת. עדכון על כנסInternational Council for IT in Government Administration. הצגה ואימוץ מסקנות סקר של Information Technology Service Management.

הנהלת בתי המשפט

יו"ר ועדת ההיגוי:  מנהל בתי המשפט.

חברים:  משנה למנהל בתי המשפט, נשיא בית המשפט המחוזי תל אביב, נשיא בית משפט השלום בירושלים, נציג בית הדין הארצי לעבודה, רשם בית המשפט העליון, סמנכ"ל בכיר למינהל, מזכירים ראשיים של מחוזות: תל אביב, מרכז, וירושלים, מזכירה ראשית בית המשפט לענייני משפחה ברמת גן, נציגי משרד המשפטים, נציג שירות בתי הסוהר, נציג בתי הדין הרבניים, נציגי משטרת ישראל, נציגי אגף המחשוב, היועצת המשפטית, חשב, קצין ביטחון, ממונה אבטחת מידע, מנהל מערכות מידע, המבקר הפנימי.

נושאים שנדונו: מצב המערכת בבתי המשפט שעברו לעבודה ממוחשבת מלאה, ודיווחים ממזכירים ראשיים ושופטים. לוחות זמנים להמשך תהליך המחשוב במחוז נצרת, ובהמשך בתל אביב. סטאטוס ההתקשרות מול חברות מסחריות לאור הארכת חוזים.

משרד הפנים

יו"ר ועדת ההיגוי: סמנכ"ל בכיר למינהל ולמשאבי אנוש.

חברים: קצין ביטחון, מנהל תחום עיבוד נתונים אוטומטי, מנהל מערך המחשוב, סגן חשב המשרד, מנהל תחום תכנון ותקצוב, מבקרת פנים, נציגת הלשכה המשפטית, מנהל פרויקט תהיל"ה.

נושאים שנדונו:  השתלבות בפרויקט אינטרנט, המנוהל על ידי תהיל"ה: תהליך אפיון, חסרונות ויתרונות. התארגנות מחדש של שירותי ענ"א: מכרזים לניהול תשתיות ולפיתוח תוכנה. התווית תוכנית רב שנתית לאגף שירותי ענ"א: שימוש יעיל יותר במשאבים הקיימים, שיפור התמיכה בעובדים, הקמת מסגרת קבועה ויציבה לאחזקה ופיתוח מערכות מידע, שדרוג ציוד חומרה ותקשורת. תמצית תוכנית עבודה לפיתוח הפרויקטים ושילוב אמצעי אבטחת מידע בהם. פעילויות לביצוע. סיכונים בפרויקטים – ביצוע סקר סיכונים. 

המשרד לקליטת העלייה

יו"ר ועדת ההיגוי: סמנכ"לית בכירה למינהל ולמשאבי אנוש. 
חברים: מנהל אגף בכיר למערכות מידע, קצין ביטחון, ממונה אבטחת מידע, היועצת המשפטית, חשבת, המבקרת הפנימית, מנהל אגף תקציבים.

נושאים שנדונו: עדכון ותרגום אתר האינטרנט, סרטון "ברוכים הבאים לנתב"ג", תושבים חוזרים – פדיון תקופת המתנה, דיווח שוטף, קמפיין תושבים חוזרים, הארכת הסכמי התקשרויות לשנת 2008 ונושאי רכש שונים. בלאי ציוד מחשבים, מדפסות, ציוד תקשורת. מעקב תשלום לתושבים חוזרים. מבצע תושבים חוזרים. 

משרד הרווחה והשירותים החברתיים
יו"ר ועדת ההיגוי: המשנה למנכ"ל.

חברים: חשב, יועץ משפטי, קצין ביטחון, מנהל אגף בכיר מערכות מידע וענ"א, ממונה אבטחת מידע, מבקר פנים.

נושאים שנדונו:  קווים מנחים בפרויקטי הפיתוח, אישור תקציב התחזוקה לתשתיות וליישומים לשנת 2008. גיבוש תוכנית עבודה לפרויקט פיתוח לשנת 2008 – לוחות זמנים ותקציב. גיבוש סדרי עדיפויות. אישור הפעלת פתרון לאבטחת תחנות קצה, הפעלת תוכנית נאמני אבטחת מידע, אישור הפעלת תוכנית "כרטיס חכם". 

משרד התחבורה והבטיחות בדרכים

יו"ר ועדת ההיגוי:  סמנכ"ל בכיר למינהל ומשאבי אנוש.

חברים:  סמנכ"ל בכיר לתכנון כלכלי, היועצת המשפטית, חשב המשרד, מנהל אגף תקציבים, מנהלת אגף בכיר מערכות מידע, מנהל גף אבטחת מידע, מנהלת השירות המטאורולוגי, מרכז בכיר אבטחה - אגף הביטחון, ממונה הנדסת ייצור ושכר עידוד, מנהלת תחום מידע ומחקר תחבורתי - אגף תכנון כלכלי.

נושאים שנדונו:  פיתוח מערכת סובסידיות באגף תחבורה ציבורית ושיתופה במערכת המרכב"ה. תכנית תלת שנתית למחשוב, הכוללת את כל צרכי יחידות המשרד. אישור תוכנית עבודה לשנת 2008. שיפור מערך הטכנולוגיה במשרד. מדריך לעובד באתר האינטרנט. אתר אינטרנט משרדי. פרויקט מעבר לשימוש בכרטיס חכם במרכב"ה, רכישת ציוד מאובטח. טיפול בתכנית כוללת לפיתוח מערכות ממוחשבות, לנושאים השייכים למינהל התנועה (אגף הרכב ואגף הרישוי). 

משרד התקשורת

יו"ר ועדת היגוי: סמנכ"לית בכירה למינהל ומשאבי אנוש.

חברים: חשבת, ממונה מחשוב, ממונה מחשוב ספקטרום (תדרי שידור), ממונה רישוי כללי, ראש אגף תקשוב, מנהלת תחום תקציבים ורכש, יועץ המחשוב.

נושאים שנדונו: עדכוני פרויקטים: באגף הנדסה ורישוי – מחשוב תהליכי הרישוי, מחשוב תשלומי אגרות תדרים ואישור סוג באגף הספקטרום. אפשרות לרכישת שרת פקסים. מעבר למשרד ממוחשב – בדיקה עם משרד התשתיות הלאומיות לחבירה לפרויקט המבוצע אצלם. נושאי אבטחת מידע, אישור תכנית עבודה, שונות.

משרד התשתיות הלאומיות

יו"ר ועדת ההיגוי: מנכ"ל המשרד.

חברים: סמנכ"לית בכירה למינהל, חשב, מבקרת פנים, מנהל יחידת הביטחון, נציג הלשכה המשפטית.

נושאים שנדונו:  הקמת מערכת לניהול מידע במשרד, עם דגש על פיתוח מודול עבור אגף פיקוד ובטיחות. הפרויקט החל, שלב א' צפוי להסתיים עד סוף שנת 2008, וכולל את הנושאים הבאים: ניהול מסמכים, משימות ומעקבים, הקמת פורטל ארגוני, פיתוח אפליקציה ייחודית לאגף פיקוח ובטיחות ופניות הציבור, הדרכה והטמעה.

הקמת מערכת גיבוי ואחסון מרכזית. נרכש הציוד המתאים לצורך מעבר של כל בסיסי הנתונים למערכת מרכזית. המערכת תיתן פתרון לניהול קבצים, ותאפשר אחסון בספריית גיבוי אחת, תוך צמצום בעומס על המערכת הקיימת. ההתקנה תבוצע ברבעון הראשון של שנת 2008.
הרשות הממשלתית למים וביוב

יו"ר ועדת ההיגוי: סגן נציב המים (מינהל, משאבי אנוש ותקציב)

חברים: שני חברי ועדת מכרזים ענ"א, ממונה (ביטחון, משאבים חומריים, ותחבורה), המבקרת הפנימית, אחראי אבטחת מערכות מידע, סגן נציב המים (למקצוע), תקציבאית, חשב, יועצת משפטית, יועץ חיצוני. 

נושאים שנדונו: השפעת שינוי בסטאטוס (הפיכה לרשות) על פעילות אגף מערכות מידע: הגדרת רמת שירות ובדיקת יעילות של האגף. גיבוש אמנת השירות. פרויקט מרכב"ה – בדיקה ארגונית, טיוב נתונים, והצגת סטאטוס טיב הנתונים. מערכת לניהול פניות ציבור – הוחלט להוציאה מתוכנית העבודה. תוכנית עבודה לשנת 2008 – הערכה ודירוג של פרויקטים בהיבט לוח זמנים, תקציב, ותועלות מרכזיות. פרויקטים מיוחדים: חיוב וגבייה, תוכנית אב למחשוב. תוכנית עבודה 2007 – תכנון מול ביצוע. תשתיות מחשוב. אתר אינטרנט. מערכת טלמטריה – קריאה מרחוק. מערכת לניהול התחשבנות מול מתקני התפלה. מערכת לעובדי שטח – דיווח נתונים מהשטח. מחסן נתונים בארגון. ארכיב דיגיטאלי. מערכת מידע מרכזית. 

רשות שדות התעופה 

יו"ר ועדת ההיגוי: מנכ"ל הרשות. 

חברים: מנהל נתב"ג, מנהל חטיבת ביטחון, מבקר הרשות, יועץ משפטי, ראש אגף מידע ומחשוב. 

נושאים שנדונו: סוגיות במערכות קריטיות. אישור נספח המדיניות לנושאי המערכות הקריטיות. שילוב נושאי אבטחת מידע בסקר סיכונים, המבוצע על ידי מבקר הרשות. קידום הנהלים מול הגורמים המקצועיים בארגון. הצגת סיכום שנת 2007, והצגת תכנית עבודה לשנת 2008. 

הטיפול בבני נוער שבסכנת נשירה,
 התנתקות ועבריינות

המערך המסייע במשרד החינוך

דו"ח 51ב

החלטת ממשלה תמ/33 - 18.12.2001

מאגר ממוחשב לאיתור תלמידים נושרים ממערכת החינוך
4. 
משרד החינוך ישווה את הרשומות עם נתוני מרשם האוכלוסין. שמותיהם של ילדים וצעירים שיישארו בלתי מאותרים לאחר ההשוואה, יועברו על ידי משרד החינוך לברור למוסד לביטוח לאומי. המוסד לביטוח לאומי יעביר למשרד החינוך את הפרטים המשלימים שברשומותיו, במתכונת שנקבעה לפי סעיף 2 דלעיל.

ביצוע ההחלטה

משרד החינוך

4. 
במהלך שנת הלימודים תשס"ז נערך מבצע בלימ"ה ("בל יפקד מושבך היום"), בו הופעל איתור ודיווח על אוכלוסייה של כ–40,000 תלמידים, שלמשרד לא היה מידע עליהם. קציני הביקור הסדיר ברשויות החינוך המקומיות דיווחו על 3,646 תלמידים, המהווים כ–84% מכלל התלמידים לאיתור. הנתונים נקלטו במחשב המשרד, והסטאטוס הנוכחי עודכן. בסוף שנת תשס"ז נותרו 6,354 תלמידים, שטרם אותרו בשלב הבדיקה. במהלך שנת הלימודים תשס"ח שלח המשרד לאיתור 13,000 תלמידים, על מנת לאתרם ולהחזירם למערכת. בדיקה כזאת אמורה להסתיים במהלך החודשים מרס-אפריל 2008. תוצאות הבדיקה ורשימת התלמידים שלא אותרו (בפרט הגרעין הקשה), מועברים על פי חוק למשרדי חקירות, שנבחרים במכרז, על מנת לאתרם.
שילוב אנשים בעלי מוגבלות בחברה ובעבודה

תכנית אב לתעסוקת מוגבלים 

דו"ח 52ב
החלטת ממשלה תמ/45 - 26.3.2002

ב. 
מנכ"ל משרד העבודה והרווחה יודיע בתוך שלושה חודשים על תוכניות משרדו ליישום ה"תוכנית הארצית לפיתוח חלופות לשירותי שיקום תעסוקתיים וצמצום רשימת   הממתינים."

ביצוע ההחלטה

משרד הרווחה והשירותים החברתיים

ב. 
אגף השיקום נערך במהלך פברואר 2008 לפרסום מכרז לאיתור זכיינים, ולהפעלת תוכניות לתעסוקה נתמכת, במהלך שנת 2008.
עבודת המטה במשרדי הממשלה

עבודת המטה במשרד הממשלתי

דוח 53ב

הגופים המבוקרים: משרד הבינוי והשיכון; משרד הבריאות; משרד המשפטים; משרד העבודה והרווחה; משרד הפנים; נציבות שירות המדינה 

א.   ריכוז ממצאי הביקורת

11.
נוהל משרד הבינוי והשיכון מינואר 1996 מגדיר, בין היתר, את תהליך הבקרה על ביצוע תכניות עבודה שנתיות, שעליו מופקד אגף מעקב ובקרה. הנוהל קובע, בין היתר, כי אחת לרבעון על האגף ליזום מפגש בו יוצגו הפעילויות שבוצעו מול הפעילויות שתוכננו. בבדיקה לא נמצא, כי אגף מעקב ובקרה יזם מפגשים תקופתיים כאלה, ולא נמצא תיעוד לקיום מעקב ובקרה אחת לרבעון על הפעילויות שבוצעו מול הפעילויות שתוכננו.

ב.   מצב תיקון הליקויים

משרד הבינוי והשיכון

11. 
בתחילת שנת 2007, החל לפעול האגף למעקב ובקרה, ליד מנכ"ל המשרד.
שיפור השירות לציבור
מידע לציבור בשפות נוספות באתרי האינטרנט של הממשלה

דו"ח 53ב

החלטת ממשלה בק/14 - 15.6.2003

א. 
אתרי האינטרנט של משרדי הממשלה יכללו, החל משנת התקציב 2004, מידע בשפות עברית וערבית, ובשפות נוספות בהתאם לצורך.   

ב. 
צוות בראשות מנהל לשכת הפרסום הממשלתית, בהשתתפות נציג פרויקט "ממשל זמין" במשרד האוצר ונציגי משרדי הממשלה השונים, לפי העניין, יקבע קריטריונים לכל משרד ממשלתי לגבי הצגת המידע בשפות נוספות. בקביעת הקריטריונים יובאו בחשבון עלויות התרגום לשפות נוספות ומקורות מימונם. דיווח בעניין יימסר לועדת השרים מידי שלושה חדשים.
ג. 
המנהלים הכללים במשרדי הממשלה יישאו באחריות לביצוע ולתרגום החומר לשפות שונות, כפי שיקבע, באתר האינטרנט של משרדם. 
ד. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ה. 
דיווח בנושא יועבר לאגף לביקורת המדינה. האגף ימסור דיווח מרוכז לוועדת השרים אחת ל-3 חדשים.
ביצוע ההחלטה

משרד ראש הממשלה – אתר ראשי

א-ג.
אתר האינטרנט של המשרד מופעל בשפות עברית, אנגלית וערבית. שפות אחרות אין.

משרד ראש הממשלה – הלשכה המרכזית לסטטיסטיקה

א-ג.
האתר בשפה העברית. בשפה אנגלית - חלקי. אין בשפות אחרות.

משרד ראש הממשלה – הרשות הארצית לשירותי דת

א-ג. 
הרשות בוחנת תרגום מלא של אתר האינטרנט שלה לשפות נוספות. הדבר כרוך במגבלות התקציב, ובהפניית משאבים נוספים לנושא. עם הקמתו של המשרד החדש, תיבחן האפשרות עם לשכת השר. 

משרד ראש הממשלה – הרשות הלאומית למלחמה בסמים ואלכוהול

א-ג. 
האתר הרשמי מפורסם גם בשפות האנגלית והרוסית. 

משרד ראש הממשלה – הרשות לקידום מעמד האישה

א-ג.
הרשות מתכננת לפתוח את האתר לציבור במרץ 2008 בעברית. כשיעלה האתר, תפנה הרשות להנהלת המשרד לתרגום המידע לשפה הערבית. 

משרד ראש הממשלה – לשכת הפרסום הממשלתית

א-ג.
הלשכה מפעילה בעצמה אתר: www.pirsum.gov.il. אתר זה מאגד מודעות, מכרזים ופרסומי ממשלה. המידע הקבוע מופיע גם באנגלית ובערבית. המודעות מתפרסמות כפי שהן מופיעות בעיתונות. 

משרד האוצר 

א-ג.
מידע באתר המשרד מופיע בשפות העברית והאנגלית. המשרד מפעיל אתר נוסף: www.gov.il – שהינו פורטל ממשלתי, המרכז את כל המידע והשירותים הניתנים על ידי ממשלת ישראל באמצעות האינטרנט. הפורטל פועל בשלוש שפות: עברית, אנגלית וערבית.  
המשרד לביטחון הפנים

א-ג.
בעקבות עבודת מטה, שהתקיימה במשרד לאורך שנת 2007, החליט מנכ"ל המשרד על הקמת אתר בהיקף מלא בשפה הערבית. האתר צפוי לעלות לאוויר בתאריך 1 ביוני 2008. זאת בנוסף לאתר הקיים בשפות העברית והאנגלית. 

משרד הבינוי והשיכון
א–ג.
קיים תרגום חלקי לאנגלית. התרגומים טרם שולבו באתר. חלק מהעיכובים נבע מהחלפת מחשב מרכזי. לאחר בדיקה באגף מידע וניתוח כלכלי יהיה ניתן לפרסם החומר. 

משרד הבריאות

א-ג.  
גרסה מלאה של אתר המשרד פועלת בשפה העברית. קיים תרגום חלקי לאנגלית. מעט בשפות הרוסית והערבית. אין כלל חומר בשפה האמהרית. ועדת היגוי האינטרנט המשרדית קיבלה החלטה להקים תת ועדה על מנת לבחון את הנושאים שיתורגמו. האתר מכיל מידע רב ולא ניתן לתרגם את כולו עקב מגבלות תקציביות. 

המשרד להגנת הסביבה

א-ג.
באתר המרכזי של המשרד בשפה העברית, מצויים אלפי דפי מידע מקוונים, ואלפי קבצים להורדה. בנוסף לאתר המרכזי, פיתח המשרד אתרי משנה באנגלית וערבית, ואתר ייעודי לילדים. 
משרד החוץ

א-ג. 
אתר משרד החוץ מתורגם לשפות: אנגלית, ערבית ורוסית.

משרד החינוך 

א-ג.
פעילות התרגום של החומרים באוח, אתר האינטרנט של המשרד, מתבססת על המסמך שהוכן על ידי לשכת הפרסום הממשלתית: טיוטא לדיון בנושא קביעת הקריטריונים לתרגום מידע באינטרנט לשפות, מיום 20.7.03. מאז שנת 2004 מעדכן המשרד באופן שוטף  את האתרים בשפה האנגלית והערבית בחומרים רלוונטיים. קיימות קישוריות לאתרים בשתי השפות מדף הבית של אתר המשרד. 

כתובת האתר באנגלית: 

http://cms.education.gov.il/EducationCMS/UNITS/Owl/English
כתובת האתר בערבית: http://www.education.gov.il/moe/aravit/index.html
משרד החקלאות ופיתוח הכפר

א-ג. 
האתרים הבאים פועלים בשפה העברית והאנגלית: אתר ראשי, השירותים להגנת הצומח ולביקורת, השירותים הווטרינריים ובריאות המקנה. המרכז לשיתוף והדרכה חקלאית בינלאומית (סינדקו), מינהל המחקר החקלאי-מרכז וולקני, לשכת המדען הראשי, שירות ההדרכה והמקצוע. קיימים בשפה עברית בלבד: אתר אגף הדיג וחקלאות המים, ואתר מטאורולוגיה חקלאית.  
משרד המדע, התרבות והספורט

א-ג.
תוכן אתר המשרד שודרג עם אוריינטציה שירותית ונגישות לציבור. האתר נבנה עם פלטפורמה לשלוש שפות: עברית, אנגלית, וערבית. כבר קיימת הפניה למידע מרכזי בשפה הערבית. 

משרד המשפטים

א-ג.
יחידות המשרד, להן יש קהל בחו"ל, תירגמו את המידע הרלוונטי באתרים לאנגלית. אתר בתי הדין השרעיים מפרסם את פסקי הדין בערבית. הוקמה תשתית לאתר בערבית, על מנת לתמוך בהזנת תכנים עתידיים. הועלה טופס מקוון בשפה האנגלית לבירור פרטים על רכוש נעדרים (יחידת האפוטרופוס הכללי). המשרד נערך לתרגם את הדפים הרלוונטיים באתר לשפות אנגלית, ערבית ורוסית. הפעילות תבוצע במסגרת מכרז משרד האוצר לשרותי תרגום. 

משרד הפנים

א-ג. 
אתר המשרד אינו כולל התייחסות לשפות. בפגישה עם מנהל פרויקט "ממשל זמין" הובהר, כי על בסיס מחקר שלהם אין ביקוש רב לשימוש בשפה הערבית ברשת האינטרנט.

המשרד לקליטת העלייה

א-ג. 
כתובת האתר: http://www.moia.gov.il. האתר של המשרד לקליטת העלייה פתוח לציבור הגולשים ב-5 השפות הבאות: עברית, אנגלית, רוסית, ספרדית וצרפתית.  במהלך חודשים יוני-ספטמבר 2007 בוצעו אימות עדכון ותרגום תכני האתר בשפות השונות.

אתר מבצע "חוזרים הביתה ב-60 לישראל": לקראת פרסום המבצע בתקשורת, הקים האגף למערכות מידע אתר אינטרנט ייעודי, המכיל מידע רב ועדכני אודות פרטי המבצע. אתר המבצע תורגם לשפות רוסית ואנגלית. פותחו עבור המבצע טפסים מקוונים, המאפשרים הרשמה מקוונת ומילוי פרטים בנושא תעסוקה. הקשר עם הנרשמים למבצע המשיך באמצעות דואר אלקטרוני עם נציגי המשרד. המשרד קיים שני פורומים עם הנרשמים למבצע באמצעות האינטרנט.

אתר המינהל לסטודנטים עולים: ביוני 2007 הסתיים תהליך בניית אתר אינטרנט ייחודי ונפרד עבור המינהל לסטודנטים עולים.  

ערוץ אינטראקטיבי לשיפור והעשרת השפה העברית: המשרד השיק ערוץ אינטראקטיבי בחברות הטלוויזיה הדיגיטאליות, ערוץ 120 בהוט וערוץ 141 ב-YES, לשיפור והעשרת השפה העברית, כאשר תכניו מופיעים באתר האינטרנט  של המשרד שכתובתו:  http://hebrew.moia.gov.il. התכנים המופעים באתר זה הם: חדשות בעברית קלה, הפעלות ומשחקים, תשבצים, חידונים וקומיקס. באתר מגוון תוכניות לשמיעה ולצפייה בנושא לימוד עברית. 
מדור פרסומים: במהלך מחצית השנייה של שנת 2007 הוכנסו פרסומים נוספים, ועודכנו הפרסומים הרבים הקיימים באתר ב-5 השפות הבאות: עברית, רוסית, אנגלית, ספרדית וצרפתית.  

משרד הרווחה והשירותים החברתיים

א-ג.
אתר שי"ל (שירות ייעוץ לאזרח) של המשרד נותן שירות בנושאים שבין האזרח למימשל, ומכיל מידע על כלל משרדי הממשלה, ומידע מקומי לרשויות. האתר מתורגם בחלקו הגדול לרוסית וערבית. בחודשים אחרונים הורחב התרגום בשפה העברית. אתר משרד הרווחה אינו מתורגם לאף שפה עקב בעיות תקציביות.  
משרד התחבורה והבטיחות בדרכים

א-ג.
באתר משרד התחבורה ניתן לקבל כיום מידע בנושאים שונים בשפות עברית, אנגלית, רוסית וערבית. אתר המשרד בערבית עלה ביוני 2007.

בהתאם להחלטת ועדת האינטרנט המשרדית, ישודרג אתר המשרד באנגלית ויוצע לו מבנה תוכן חדש על פי החלטות האגפים השונים. לוחות זמנים לביצוע - במהלך 2008. 
משרד התיירות
א-ג. 
למשרד התיירות 13 אתרי אינטרנט בשפות שונות. 

משרד התעשייה, המסחר והתעסוקה

א-ג.  
אתר משרד התמ"ת כולל מידע רב בשפות: עברית – מידע בהיקף נרחב ביותר.  אנגלית – מידע בהיקף רחב, ומתוך התייחסות לקידום הסחר והפעילות הבין-לאומית. הוקם אתר מורחב בשפה האנגלית של מינהל סחר חוץ, וכן של רשפ"ת –   הרשות  לשיתוף פעולה תעשייתי. האתר מיועד לספק מידע לחברות רב לאומיות בעולם, וכן מידע למפעלים בארץ. ערבית – מידע בהיקף בינוני, במטרה להרחיבו. רוסית – מידע בהיקף בינוני, במטרה להרחיבו. שפות נוספות – כגון: גרמנית, ספרדית, סינית, תאית, הונגרית, טורקית, רומנית, צרפתית ועוד, בהתאם לארצות יעד שבהן ממוקמות נספחויות מסחריות, ובהתאם לצורך של עובדים זרים.

פועלים תתי אתרים בשפה הרוסית והערבית. אתרים אלה כוללים מידע, המאפשר התמצאות טובה בשירותי המשרד, לרבות קישור אל הגורמים והיחידות המטפלות ואמצעי התקשרות עימן. המשרד נערך לביצוע מיפוי של השירותים השכיחים לאוכלוסיות הדוברות רוסית וערבית, ובהתאם לכך, יתורגם המידע הנדרש, וייבנה מערך תפעול, אשר יתמוך בעדכון ובבקרת המידע באופן שוטף. המשרד פועל ליצור קישורים אל אתרים אשר מספקים מידע משלים, בהתאמה לשפות הנדרשות. לדוגמא: משרד הקליטה – תוכניות סיוע לעולים חדשים. גורמים העוסקים בהכשרות מקצועיות ותוכניות השמה למגזר הלא יהודי. ארגוני צרכנים - לסיוע בתחום הגנת הצרכן. שירות התעסוקה - לסיוע וקידום תעסוקה, ועוד. לצורך יישום מיטבי של פעילות זו, במהלך שנת 2008 יאותרו וימונו במשרד "נאמני שפות", אשר יפעלו במשותף עם מנהלי היחידות ועם פורום האינטרנט. הטיפול באתר באנגלית נעשה כיום באחריות היחידות הפועלות לקידום הפעילות הבין-לאומית.   

משרד התקשורת
א-ג. 
למשרד התקשורת יש גם אתר אינטרנט באנגלית. האתר פנה לחברה מסחרית לקבלת הצעת מחיר לשם הקמת אתר אינטרנט בשפה הערבית. 

רשות שדות התעופה

א-ג. 
אתר הרשות תורגם במלואו לשפה הערבית, ובכך הושלם ביצוע ההחלטה. אתר בשפות עברית ואנגלית פועל מזה שנים. 
אתרי האינטרנט של משרדי הממשלה

דו"ח 53ב

החלטת ממשלה בק/15 - 15.6.2003

א. 
הצוותים לתיקון ליקויים, בראשות המנהלים הכלליים של משרדי הממשלה, שהוקמו בהתאם להוראות סעיף 21א(ב) לחוק מבקר המדינה, התשי"ח-1958 (נוסח משולב), יקיימו בתוך שלושה חודשים, דיון מיוחד שיוקדש לשימושים באתר האינטרנט של המשרד, ושמירת עדכנותו.
ב. 
האחראים לאתרי האינטרנט במשרדי הממשלה יכינו מדי ששה חודשים, דיווח בכתב, על פעולותיהם לעדכון האתרים שבאחריותם. דיווח ראשון יועבר לאגף לביקורת המדינה עד 1.11.2003.


הערה: האגף לביקורת המדינה יעביר, תוך חודש, לכל משרדי הממשלה את מתכונת הדיווח הנדרש.
ג. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.
ד. 
דיווח על הביצוע יועבר לאגף לביקורת המדינה, ראש האגף יעדכן את ועדת השרים בנושא מדי שישה חודשים. הדיווח הקרוב - עד 1.12.2003.

ביצוע ההחלטה

משרד ראש הממשלה – ראשי

א-ג.
האתר מתעדכן באופן שוטף. מפורסם דף מידע אודות פעילות האגף לפניות הציבור. 

משרד ראש הממשלה – גנזך המדינה

א-ג. 
הגנזך העלה אתר בהרצה בינואר 2008. הגנזך מקבל תגובות לאתר, הערות והצעות.
משרד ראש הממשלה - הלשכה המרכזית לסטטיסטיקה

א-ב.
קיימת וועדת אינטרנט  בלמ"ס, המתכנסת פעם בחודש. 

משרד ראש הממשלה – הרשות הארצית לשירותי דת 
א-ג.
באתר יש קישורים לגורמים ממשלתיים שונים, כגון: משרד ראש הממשלה, משרד החינוך, בתי הדין הרבניים, ומערך הגיור הממשלתי. מלבד קישורים אלה, מעניקה הרשות מידע לאזרחים גם מהרבנות הראשית לישראל בנושאים כדלקמן: כשרות, בחינות הסמכה ובריתות. הרשות נמצאת בקשר רציף עם גורמים שונים בשירות הציבורי, על מנת לייעל ולשפר את השירותים הניתנים לאזרח. 

משרד ראש הממשלה – הרשות הלאומית למלחמה בסמים ואלכוהול

א-ג. 
האתר עבר שדרוג כללי באוקטובר 2007. באתר קיימת מפה, המאפשרת לתושבים לקבל מידע, הנוגע למרכזי טיפול באזורים שונים. האתר מקושר ל"קו חם" הטלפוני של הרשות, וניתן לקבל דרכו כל מידע בנושא סמים. האתר מקושר גם לספריית הרשות, בה מצוי חומר ומידע רב בכל הקשור לנושא. 

משרד ראש הממשלה – לשכת הפרסום הממשלתית

א-ג.  
בפברואר 2008 יועלה קמפיין נוסף לציבור להעמקת המודעות והעלאת הצריכה של שירותים ממשלתיים באינטרנט, לרבות מיתוג האתר המרכזי: gov.il. הפעילות, לרבות המעקב על קצב החדרת השירותים והתשלומים, נעשית על ידי משרד האוצר. 

משרד ראש הממשלה – מינהלת סל"ע

א-ג. 
אתר אינטרנט פועל מאז הקמתה. באתר קיים מידע בכל הנושאים, בהם מטפלת המינהלת, לשימושם של המפונים. האתר מתעדכן באופן שוטף. האתר עובר כעת שדרוג והתאמה לצרכים. 

משרד האוצר 

א-ב.
האתר מתעדכן באופן שוטף. ערוצי מענה לגולשים: כתובות וטלפונים ראשי, כתובות וטלפונים סניפים, כתובות דואר אלקטרוני, טופס פניות, רשימות דיוור. 
בפורטל www.gov.il  מופיעים "חדשות ועדכונים", ופועל שירות חדש "מעגל החיים – ברגעים החשובים בחייך הממשלה לשירותך". נוסף דף פורום, שימושון, איתור גוש חלקה, "כרטיס חכם" – חתימה אלקטרונית. האתר נגיש לאנשים עם מוגבלות. 

המשרד לביטחון הפנים

א-ג.
האתר מנוהל ומעודכן ברמה יומית.

משרד הבינוי והשיכון

א–ג.
האתר מתעדכן באופן שוטף. חידושים באתר: שדרוג אשף הסיוע הכללי של אגף האכלוס, הקיים כיום באתר. הוספת רשימת היישובים לפי סדרי עדיפויות לאומיות. שילוב החלטות ממשלה באתר. הוספת אשף סיוע "מחשבון" לסיוע בשכר דירה. 

משרד הבריאות
א-ב. 
פרסומים ועדכונים חדשים: שדרוג אתר לאמבולנסים ברישוי. תת אתר לשכת בריאות כנרת - טבריה. פרסום מאגר נהלים למוסדות גריאטריים. תת אתר לחשבות. תת אתר בעקבות חוק החולה נוטה למות. תת אתר של אגף לפיקוח ובקרה על קופות  החולים. פרסום חומר לבריאות המתבגר. מתבצע עדכון מידע בכל 80 המחלקות הקיימות באתר. 60 מאגרי המידע מתעדכנים באופן שוטף.

המשרד להגנת הסביבה

 

א-ב. 
על העיבוד, הארגון, העדכון והעלאת התכנים לאתר הראשי והאתר באנגלית, ממונה צוות עורכי תוכן. צוות זה מרכז את המידע הנצבר במשרד, ומכין אותו לפרסום ברשת. בין דצמבר 2006 למאי 2007 הועלו לאתר 1,284 פריטי מידע חדשים, ועודכנו 6,955 פריטים קיימים באתר הראשי (מידע זה אינו כולל הפעילות שבוצעה באתר הילדים, באתר בערבית, באתר המפות ומעו"ף – מערכת עסקים ואכיפה). 

עדכונים וחידושים באתר: החלטות ממשלה – מעודכן לנובמבר 2007.  חדשות – עמוד הבית של האתר מוקדש לפרסום מידע עדכני, ובו דיווחים שוטפים של חדשות, אירועים, דיווחים ועוד. עמוד זה מתעדכן באופן שוטף מספר פעמים במשך היום. מכרזים – בחודשים יוני 2007 – נובמבר 2007 פורסמו 23 מכרזים פומביים, 6 מודעות דרושים ו-2 פניות לקבלת שירותי ייעוץ. פורסמו 5 "קול קורא" באתר. בנובמבר 2007 נוסף לאתר מאגר תנאים בתחום איכות אוויר ברישיונות עסק/צווים אישיים. המאגר כולל בשלב זה את התנאים של 94 מפעלים. באוגוסט 2007 עלה לאוויר מאגר היתרי הזרמה לים. המאגר כולל את כל ההיתרים שהוועדה הבין משרדית למתן היתרים להזרמת פסולת/שפכים לים מעניקה למפעלים בהתאם ל"חוק למניעת זיהום הים ממקורות יבשתיים, התשמ"ח–1988" ותקנותיו. 

משרד החוץ

א-ג.  
מלבד האתר המרכזי של המשרד, אחראי משרד החוץ לתפעול השוטף של  מספר רב של אתרים ברחבי העולם, המתוחזקים על ידי שגרירויות ישראל. בכל נציגות אתר אינטרנט המפרסם מאמרים,כתבות, מידע על מדינת ישראל וטפסים לשירות הציבור. האתרים פונים אל אוכלוסיית המקום בשפתם, ומתעדכנים באופן שוטף.
משרד החינוך

א-ג.
אוח, אתר האינטרנט של משרד החינוך, משמש במה פרסומית לכל המתרחש במשרד ומוקד קבלת שירותים מקוונים לקהילת החינוך: הורים, מורים, תלמידים, וכן בעלויות חינוך ורשויות מקומיות. להלן תקציר דיווח על הפעילויות העיקריות שהתבצעו באתר משרד החינוך במחצית השנייה של 2007: 


עדכון שוטף של התכנים באתרי המשרד: הדפים באתר הראשי של אוח ובאתרי היחידות מתחדשים ומתעדכנים בתדירות גבוהה, המשקפת את הפעילות במשרד והקורה במערכת החינוך. בממוצע, נוספים ומתעדכנים כ-600  דפים בחודש. 

אתרים חדשים ומחודשים: הפעילות השוטפת מול יחידות המשרד ובצוות התוכן של אוח מניבה אתרים חדשים, וכן עדכונים משמעותיים של אתרים ותיקים. בין אתרים שעלו/חודשו בחודשים האחרונים: אופק חדש – הרפורמה  
http://cms.education.gov.il/EducationCMS/Units/Ofek/Ofek.htm
פורטל יצירה צעירה – Meducation – משמש במה להצגת עבודות וליצירות תלמידים מכל בתי הספר בארץ http://www.education.gov.il/med
מדריך חדש – המדריך לכיתה א' – כל מה שרצית לדעת – להורים ולתלמידים
http://cms.education.gov.il/EducationCMS/Units/Owl/Hebrew/madrech/KitaAlef.htm 
כולל רשימת ציוד ויזואלית לתלמיד
http://cms.education.gov.il/EducationCMS/Units/KitaAlef/Maavarim/Tziud.htm
תוספת למאגר השאלות והתשובות באתר פניות הציבור
http://cms.education.gov.il/educationcms/units/pniyot
אתר לועדת דורנר – ועדה ציבורית לחינוך המיוחד
http://cms.education.gov.il/educationcms/units/owl/hebrew/sarathhinuch/vaadatdorner/vaadatziburit.htm
מצעד הספרים בערבית יוצא לדרך, באתר ספריות בתי ספר
http://cms.education.gov.il/EducationCMS/Units/AgafA/Sifriya/MizaadHasfarim/TashsaH/MitzadAravit.htm
ורשימת הספרים בערבית
http://cms.education.gov.il/EducationCMS/Units/AgafA/Sifriya/MizaadHasfarim/TashsaH/ReshimaAravit.htm
פרויקט "חושבים גיאוגרפיה": ישראל בת 60 – תחרות מצגות במגוון נושאים באתר מפמ"ר גיאוגרפיה
http://cms.education.gov.il/educationcms/units/owl/hebrew/sarathhinuch/vaadatdorner/vaadatziburit.htm
אתר מחודש לאונסקו
http://cms.education.gov.il/educationcms/units/unesco
אתר מחודש למחוז תל אביב
http://cms.education.gov.il/EducationCMS/Units/TelAviv
מורים מצלמים את טבע הארץ – לכבוד 60 שנה למדינה, באתר מפמ"ר ביולוגיה
http://cms.education.gov.il/EducationCMS/Units/Mazkirut_Pedagogit/Biology/MorimMatzlmim/MorimMatzalmim.htm
משחקים לימודיים לחנוכה
http://cms.education.gov.il/EducationCMS/Units/Moe/Hanuka/Games/Mischakim.htm
אתר חדש למחוננים ומצטיינים
http://cms.education.gov.il/EducationCMS/UNITS/gifted 
אתר חדש למפמ"ר אנגלית
http://cms.education.gov.il/educationcms/units/mazkirut_pedagogit/english
תחרות צילומי מחול באתר מפמ"ר מחול
http://cms.education.gov.il/EducationCMS/Units/Mazkirut_Pedagogit/MafmarMahol/Tacharut/Derug.htm 
אתר חדש לשירות הלאומי
http://cms.education.gov.il/EducationCMS/UNITS/SherutLeumi 
שירות חדש לעובדי הוראה – התלוש בדרך אליך. ניוזלטר המופץ אחת לחודש, המודיע לעו"ה על הימצאות תלוש השכר החדש, עוד בטרם הועבר השכר. ההרשמה לשירות והצפיה בתלוש אפשרית לאחר הזדהות אישית. 
http://hinuch.education.gov.il/W02Net/index.html

 HYPERLINK "http://cms.education.gov.il/EducationCMS/Units/Owl/Hebrew/Odot/Alon/HarsamaLowl.htm" 

סימולטור שכר לעו"ה. סימולטור המאפשר לעו"ה להבין את השיפור במשכורתם עם הצטרפותם לרפורמה. https://meyda.education.gov.il/etlush/   
מערך פורטלים ממוקדי לקוח: מערך הפורטלים ממוקדי הלקוח ממשיך להתעדכן. כל אחד מן הפורטלים מהווה איגום של מידע ושירותים לאוכלוסיית גולשים: עו"ה, הורים ותלמידים. התכנים שבפורטלים נשאבים מתוך אתרי היחידות ומעובים באופן רציף על ידי מנהלי הפורטל בתכנים משלימים.

משרד החקלאות ופיתוח הכפר

א-ג.
להלן הקישורים למידע החדש שהתווסף לאתר המשרד : מבצע ארצי לעידוד עקור וסירוס כלבים. נהלי שפעת העופות. פרסומי לשכת הדובר 2007. דו"ח ניצול מכסות 2007.  INSECT GALLERY- מיזם חדש בתחום אבחון נגעים. רשימת יצואנים חקלאים – בשפה האנגלית. הודעות הסמנכ"ל לייצור וכלכלה. תכנית פיתוח הכפר 2007 – סיוע להדרכות וקורסים. שוויון לאנשים עם מוגבלות. 

משרד המדע, התרבות והספורט

א-ב.
האתר מעודכן באופן שוטף. 

משרד המשפטים

א-ב.
באתרי ומערכות האינטרנט של רשות התאגידים נעשה שימוש על ידי אלפי אזרחים מדי יום, מבוצעת בקרה יומית וחודשית אחר היקף השימושים בהם, שכוללת תשלום, וכן על היקף השימוש בטפסים מקוונים של רשות התאגידים. ב-2007 הועלו מערכות חדשות באינטרנט – מערכת עיון במשכון חתום אלקטרונית, מערכת עיון בנסח חברה מלא, הצגת פרטי חמישה בעלי שכר גבוה בעמותות, והצגת סטאטוס פניות בטיפול ברשם החברות. הוקם צוות תמיכה טכנית טלפונית לאתרי ומערכות האינטרנט של רשות התאגידים. מתבצעת פעילות להעלאת פרויקט "מאגר ישויות" ב-2008, שיציג באינטרנט את הפרטים הבסיסיים של ישויות תאגידים – חברה, שותפות, הקדש, עמותה, וסימני מסחר. מתבצעת פעילות להעלאת פרויקט "ארגונים ברשת" ב-2008 להצגת נתוני ומסמכי עמותות באינטרנט. ביקורת פנימית ותלונות הציבור – חדש. מידע כללי אודות פעילות הוועדה לעניין הגנה משפטית והשתתפות בהוצאות משפטיות לנושאי משרה ועובדי מדינה. ארגון מחדש של אתרי הרשמים במסגרת הקמת רשות התאגידים. אתר הוועדה למניעת ניגוד עניינים של נבחרים ברשויות המקומיות. אתר לוועדה למניעת סחר בבני אדם – בהקמה. 

הנהלת בתי המשפט

א-ב. 
עלו לאוויר באתר החדש של מערכת נט-המשפט (במ"ה), בתי משפט שלום קריית שמונה, קצרין, בית שאן, מסעדה, תביעות קטנות בנצרת ומחוזי מחוז מרכז, בנוסף לבתי משפט השלום בהרצלייה, עפולה, צפת, טבריה, ובתביעות קטנות בתל אביב, אשר עלו במחצית הראשון של 2007. המשמעות הינה יכולת הגשת תיקים ובקשות באמצעות האתר, כאשר הזיהוי מתבצע על ידי כרטיס חכם והמסמכים חתומים בחתימה אלקטרונית. לגבי תביעות קטנות, המערכת פתוחה לציבור ללא צורך בכרטיס חכם וחתימה אלקטרונית. מידע על תיקים בבתי משפט אשר טרם עברו לבמ"ה, ממשיך להיות זמין במסגרת עמדת המידע הקיימת באתר.

משרד הפנים

א-ב.
אתר המשרד מתעדכן באופן שוטף. תיקון 80 לחוק התכנון והבנייה, המחייב את מוסדות התכנון לפרסם פרוטוקולים של החלטות מוסדות התכנון באינטרנט, מבוצע לגבי מוסדות התכנון במשרד הפנים כבר משנת 2002. מערכות הבקרה של השלטון המקומי יפותחו מחדש במהלך שנת 2008. מערכת המידע הגיאוגרפית תוחלף במערכת חדשה במסגרת פרויקט מחשוב.  

המשרד לקליטת העלייה

א-ב. 
תמיכות למוסדות ציבור: פורסמו מבחנים וטפסים למתן תמיכות עבור מוסדות ציבור לשנת 2008. פורסמה הודעה בנושא מתן תמיכות למוסדות ציבור לשנת 2008. פורסם נוהל רשויות לשנת 2008. 

הודעות לציבור העולים: במהלך מחצית השנייה של שנת 2007 פורסמו באתר מגוון הודעות של דוברת המשרד, כגון: הפעלת לימודי עברית באמצעות בתי ספר פרטיים. מוקד שירות מיוחד לחיילים עולים. משרד הקליטה יגדיל את הסיוע ליזמים עולים. אירוע הוקרה לאסירי ציון והרוגי מלכות. מאות עולים השתתפו ביריד תעסוקה בירושלים. חגים. לקראת ראש השנה 2007 הוכנסו באתר ברכות לחג ב- 5 שפות. 


גיור לעולים: נבנו דפי מידע בנושא תחום הגיור לעולים, קו מידע  ארצי חדש  בתחום הגיור, עמותות המכינות לגיור, תמיכות למוסדות ציבור – להכנה לגיור לשנת 2008, מידע על תמיכה וליווי מתגיירים המצטרפים לעם היהודי, סרטון "יהדות בלב שלם" - סרטון הסברה בנושא הגיור. נוספה חוברת הסברה "ואהבתם את הגר". 

 
קמפיינים לירידי תעסוקה לעולים. נבנו דפי מידע לירידי התעסוקה לעולים, שהתקיימו במחוזות השונים. בירידים הוצגו מאות הצעות עבודה במגוון תחומים ביניהם: נציגי מכירות, מבקרות איכות, מהנדסים/הנדסאים/טכנאים, בודקי תוכנה ועוד. 

עידוד חזרתם של ישראלים בחו"ל: נבנו דפי מידע חדשים בנושא: פרויקט הבית הישראלי בחו"ל, רשימת רכזי הבתים הישראלים בחו"ל, מידע על קו פתוח עם מומחים מישראל שהתקיים ב-3/6/2007 במשרד הקליטה בנתב"ג. נבנו אתר ייעודי לישראלים השוהים בחו"ל, המכיל מידע עדכני ושימושי.

הקמת מרכז מידע טלפוני לתמיכה במבצע "חוזרים הביתה ב-60 לישראל": לקראת מבצע "חוזרים הביתה ב-60 לישראל", הוקם מרכז מידע טלפוני הפועל 24 שעות. נציגי המרכז מסייעים לפונים בהרשמה למבצע דרך אתר האינטרנט של המשרד.


עדכונים שונים: לאורך כל המחצית השנייה של 2007, עודכן האתר בפרטי מידע רלוונטיים. בוצע אימות התכנים מול יחידות המשרד השונות. התכנים תורגמו , טויבו ועודכנו באתר. 

"מה חדש" ו"הודעת הדובר" - עדכון שוטף.

באנרים: עוצב באנר עבור מבצע "חוזרים הביתה  60 לישראל". עוצב באנר לקראת ראש השנה. 


קליפים: אפשרות לצפייה (במסך מלא) ב-24 פרקי תוכנית הטלוויזיה "חטף פתח", המשודרת בטלוויזיה החינוכית, ששודרו עד היום. אפשרות לצפייה בסרטון של תחום גיור – "יהדות בלב שלם". סרטון  "חוזרים הביתה ב-60 לישראל"
אתר "מרגישים ישראל": אתר המיועד לאוכלוסיית הישראלים החיים בחו"ל. באתר מידע מגוון המיועד לאוכלוסייה זו, וכן מדורים המיועדים לבתים הישראלים ובהם מידע ותכנים הרלוונטיים לקהילה הישראלית הקרובה לבתים.  אתר זה נמצא בשלבי פיתוח מתקדמים.

מחשבון זכאות: מערכת מחשבון הזכאות נועדה לספק מידע על הסכומים הכספיים להם זכאי העולה. מחשבון זה מאפשר לעולה ולעובד המשרד לחשב זכאות לסיוע כספי מטעם מספר גופים, על סמך פרטים ונתונים אישיים. 

משרד הרווחה והשירותים החברתיים
א-ב. 
חידושים/עדכונים לציבור: תכנים חדשים ומעודכנים על ידי אחראי התוכן: דו"ח שמידט – התוכנית הלאומית לטיפול בילדים ובני נוער בסיכון ובמצוקה. ספר הפרויקטים שאושרו לביצוע במסגרת התוכנית, ועדכונים/תוספות בתקנון עבודה סוציאלית (תע"ס). 

הנגשת האתר – בוצעו שינויים רבים בקוד, על מנת לאפשר נגישות רבה יותר לבעלי מוגבלויות. הנגשת האתר בוצעה תוך כדי שיתוף פעולה וקבלת משוב עם בעלי מוגבלויות. אתר המשרד עומד בקריטריונים על פי הנחיות הנגישות. 

מודול חדשות עבור כל אחת מן האוכלוסיות, שהמשרד מטפל בהן, ומטרתו להעביר מידע מעודכן על דרכי טיפול, חידושים בתחום ועוד. המודול מיושם כרגע באוכלוסיות כגון: עיוורים ולקויי ראייה, נערות וצעירות, הכשרת עובדי רווחה. על פי הצורך מצד אחראי התוכן, יתווסף המודול לשאר האוכלוסיות. עוד חידושים: "נושא בפוקוס", הוספת יישום אינטראקטיבי לחיפוש עובדים סוציאליים, הרשומים בפנקס. שיפור חיפוש מחלקות. 

חדשים/עדכונים באתר קהילות מקצועיות: מערכת לניהול פריטי מידע ודו-שיח בקרב הקהילייה המקצועית הרשומה. למערכת זו ניתן להיכנס דרך אתר המשרד על פי אוכלוסיות הטיפול. כיום פועלות 17 קהילות מקצועיות. 

חדשים/עדכונים באתר שירות ייעוץ לאזרח (שי"ל): לאתר הוכנסו שירותים נוספים, כגון: רכיב "למידה", המשפר את הטיפול בשאלות חוזרות ונשנות. תכנים רבים בנושאי רווחה, בריאות, מוסדות, רשויות מקומיות ועוד. רכיב, המאפשר מעקב מתמיד אחר המענה לשאלות במערכת הפורומים. שיפור במערכת הפורומים הוספת קטגוריות ונושאים נוספים.  

משרד התחבורה והבטיחות בדרכים

א-ג.
אתר המשרד מתעדכן באופן שוטף על ידי האחראים לנושא בכל יחידה. ועדת האינטרנט המשרדית מתכנסת אחת לשבועיים, ובכל ישיבה משתתפת יחידה אחרת, לצורך שיפור אופן המידע המתפרסם, והנגשתו למשתמש.
גרסה חדשה של אתר אגף הרישוי, נגיש וידידותי יותר למשתמש נמצאת כעת בהכנה. לוחות זמנים לביצוע - מרץ 2008.
לאחרונה התווסף מידע חדש בנוגע לחוק חופש המידע, אשר קיבל ביטוי בדף הבית, דבר המקל על המשתמש.

אגף ההסברה יפרסם בקרוב מכרז לעורך תוכן לכתיבה ושדרוג התכנים באתר.
משרד התיירות
א-ג.   משרד התיירות ממשיך להכניס תכנים וכתבות לאתרי האינטרנט בכל השפות, ומעדכן את אתר ה-GOV במכרזים ובפעילויות השוטפות. 

משרד התעשייה, המסחר והתעסוקה

א-ג.  המשרד פעל לשדרוג אתר האינטרנט ולמיצוב מחודש של דף הבית הראשי לאתר. דף הבית המחודש כולל כיום גם ריכוז של המידע בהתאמה לקהלי יעד. במחצית השנייה של שנת 2007, עקב המצב המיוחד באזור שדרות, יזם המשרד פעילות אשר נועדה לסייע לעסקים, למפעלים, לחברות ולתעשיינים, אשר נפגעו בשדרות ובישובי עוטף עזה. פעילות זו בוצעה בהנחיית ועדה מיוחדת, שבראשה עומד יועץ כלכלי בכיר של שר התמ"ת. לצורך תמיכה בפעילות זאת – הוקם אתר אינטרנט מיוחד: "קונים באהבה משדרות ומישובי עוטף עזה". פעילות זאת באה לידי ביטוי באתר האינטרנט בעיקר בנושאים הבאים: א. סיוע וקידום המכירות של העסקים בשדרות ובישובי עוטף עזה. בתקופה האמורה, הוקם אתר אינטרנט מיוחד "קונים באהבה", אשר התמקד בנושאים הבאים: מיפוי העסקים באזור שדרות אשר מתאימים לפרסום לציבור. מיפוי השירותים והמוצרים אשר ניתנים לרכישה. הקמה ממוחשבת של המידע, לרבות שילוב של תמונות ומולטימדיה. בניה ושילוב של "חבילות שי" לרכישה מרוכזת לקראת ראש השנה. פרסום האתר לציבור, לקניינים ולמנכ"לים, לצורך הגברת המודעות לנושא זה. פרסום של אירועים מיוחדים (ירידים, שיירות ועוד) באזור שדרות. פרסום של הצלחות וביצוע רכישות בולטות מעסקים באזור שדרות. סיוע, הכוונה וקידום החונכות לעסקים בשדרות ועוטף עזה. בנוסף לאתר "קונים באהבה", הוקם גם אתר ייחודי, ובו מידע שימושי רב אודות תוכניות הסיוע והחונכות לעסקים באזור: ריכוז המידע בהתאמה לקהלי יעד: עסקים קטנים, תעשייה, חקלאות, תיירות ועוד. טפסים והנחיות למילויים. ריכוז זכאויות. הפניות לאתרים שימושיים. מודיעין למוקדי סיוע. התוצאה של הקמת שני האתרים הללו הייתה חיובית, ובימים אלה, בוחן המשרד את הרחבת הפעילות ואת שדרוג מערכות המידע לסיוע לפעילות העסקית באזור שדרות.

הוקמו אתרים חדשים בנושאים הבאים: אתר המטה לפיתוח ותעסוקה בנגב. האתר הוקם בשפות עברית ואנגלית, והוא מיועד להגביר את ההשקעות והפיתוח בנגב.  אתר 200 פי 2. האתר מיועד לאתר מאות חברות אשר ממוקמות באזורי עדיפות לאומית, והן בעלות פוטנציאל להכפלת היצוא בתוך שלוש שנים. אתר "אורות לתעסוקה". האתר מהוה המשך פעילות לתוכנית "מהל"ב" אשר פעלה עד לאחרונה. התוכנית הלאומית לקידום ענף המים. התוכנית נועדה לקדם פלח שוק ייחודי זה, במסגרת קידום תוכניות סחר חוץ. שודרגו והורחבו אתרי יחידות שונות במשרד, במגמה לקדם ולשפר את השירות לציבור. שדרוג האתרים מקדם את היעדים הבאים: גישה זמינה ועדכנית לכל המידע השימושי בהתאמה לנושאים, ליחידות המשרד ולקהלי היעד. פרסום בולט, בזמן אמת, של חדשות, אירועים ותוכניות סיוע ברמת המשרד וברמת היחידות השונות. יישום אמצעי שיווק והפצה מתקדמים לכל הנושאים, אשר משרד התמ"ת אמון על קידומם, לדוגמא: פוטנציאל היצוא של התעשייה והיצואנים הישראלים. יתרונות ההכשרה המקצועית והטכנולוגית במסלולים השונים. מודעות ציבורית לצרכנות נבונה ויחסי עבודה תקינים. אמצעי סיוע בהעסקת אוכלוסיות מיוחדות: חד הורים, חרדים, מיעוטים ועוד. כדאיות העסקת אוכלוסיות עם צרכים מיוחדים, ואמצעי סיוע שונים העומדים להעסקת  אנשים עם מוגבלות. פוטנציאל הסיוע של הנספחים הכלכליים בעולם. פרסום סרטים בנושאים שונים, כמו כדאיות ההשקעה בישראל, בטיחות בעבודה.

יישום מורחב של שירותים מקוונים. לדוגמא: ביצוע תשלומים ורכישות באמצעות האינטרנט. מערך טפסים ממוחשב המאפשר מילוי בקשות בשיטות מתקדמות, תוך יצירת תהליכי בקרה ואפשרויות דיווח אודות סטאטוס הפנייה. מערך טיפול ב"פניות ציבור" המאפשר תיעוד ומעקב אחר הטיפול בפניות ובניית מאגרי שו"ת "מושכלים" אשר יועמדו לרשות הציבור. מיפוי כתובות במאגרי המידע והערכות לקראת שילוב GIS בכל מאגרי המידע. יישום חלקי במכללות מה"ט המאפשר בלחיצת כפתור לראות מפה בתחום. סקר מה"ט – סקר ממוחשב הפונה לציבור הסטודנטים, במטרה לקבל הארות והערות שישמשו לבניית אתר מה"ט החדש. יישום מערכי אחזור מידע, אשר פרסומם עשוי להעניק ערך מוסף לציבור ולתאגידים, לדוגמא: רשימת מהנדסים והנדסאים בהתאם להתמחות ולתוקף הרישוי. רשימת גורמים מוסמכים אשר מחויבים בהסמכות וקבלת היתרים לעיסוק. פרסום תוצאות וציונים של מבחנים ממשלתיים. בירור דרגה ושכר לימוד במעונות. אחזור פסקי דין בנושאי צרכנות. מאגר תוצאות ועדות ערר בפרויקט "ויסקונסין". שירותי "ONE STOP SHOP". קבלת מידע ממקום מרכזי בהתאם לתחומי העניין של הפונה, במטרה לייעל את הגישה למשרד, ללא צורך לפנות למספר רב של גורמי טיפול. "נגישות" – לאנשים עם מוגבלויות – משרד התמ"ת פעל לקדם את הצגת המידע והשירותים המצויים באתר לאנשים עם מוגבלות. פעילות זו, בוצעה בהתאם לתקנים קיימים ובהתאם לפתרונות הייחודיים שפותחו. לנושא זה ניתן דגש מיוחד, עקב פעילות המשרד בתחום קידום תעסוקה לאנשים עם מוגבלויות. מאגר ממוחשב של חברות – לקידום הסחר הבין לאומי של ישראל בעולם. משרד התמ"ת יזם בתקופה האמורה, הקמת מאגר מידע (באנגלית) אודות חברות ישראליות, במטרה לקדם את היצוא, את ההשקעות הזרות בישראל ואת שיתופי הפעולה הבין לאומיים. מאגר המידע מוצג באתר האינטרנט, והוא מאפשר למתעניינים ולגורמים שונים בעולם לקבל מידע ראשוני אודות התעשייה בישראל, ואודות פוטנציאל הייצור של החברות והיצואנים. מאגר המידע מיושם בשיתוף עם יחידות שונות במשרד, הפועלות לקידום הסחר הבין לאומי (מינהל סחר חוץ, רשפ"ת וכן מינהלים תעשייתיים שונים), והוא הוקם בקשר עם החברות, תוך מתן אפשרות לעדכון ישיר ובלתי אמצעי על ידן. חברות קיבלו הרשאות וסיסמאות כניסה וגישה מבוקרת אל המידע, הכולל בתוכו נתונים אודות פרופיל החברה, מוצרים ושירותים המסופקים על ידן, תחומים וענפי התמחות, וכן נתונים להתקשרות עם אנשי קשר מתאימים. למידע זה משולבת מערכת מתקדמת של אחזור מידע, המאפשרת איתור חברות לפי תחומי התמחות וענפים מקצועיים, וכן שליפה לפי מילות מפתח המשקפות מוצרים ושירותים. שירותי ערך מוסף בתחום הכשרה מקצועית. במסגרת שדרוג נושאי הכשרה מקצועית ופיתוח כ"א, הוקמו מספר מערכות, אשר מקדמות את השיווק ללימוד תחומי הטכנולוגיה, ומשפרות את השירות לתלמידים ולסטודנטים. פעילות זו יושמה במסגרת מה"ט וניתן למנות בה את היישומים להלן: "קשר-נט" – מערכת המאפשרת לתלמידים ולסטודנטים לבחור את המסלולים ואת מגמות הלימוד המבוקשים על ידם. המידע אודות הבקשה, מועבר אל המכללות שבהן נלמדים המסלולים הנדרשים, והטיפול בבקשה נעשה על ידן, תוך אפשרות למעקב ולבקרה מרכזיים, ותוך אפשרות לקבלת מידע רחב אודות תוכנית הלימודים ודרישות הקבלה למסלולים הללו. יישום המערכת השתלב עם פעילות פרסומית מקבילה שבוצעה על ידי מה"ט לקראת שנת הלימודים תשס"ח. "ציון-נט" – מערכת לקבלת ציונים באינטרנט. בתקופה האמורה יושמה באתר האינטרנט מערכת ממוחשבת המאפשרת ל–25,000 סטודנטים, הלומדים ב–100 מכללות מה"ט, לקבל את תוצאות המבחנים הארציים. הצגת הציונים ו/או "סטאטוס" הציונים, נעשה לאחר הזדהות והקשת סיסמא ייחודית על ידי הסטודנט. העברת הסיסמאות והרשאות חסויות לידי הסטודנטים חייבה גם הפעלת מערך לוגיסטי מורכב, וכן הקמת מוקד מידע אשר יתמוך בפניות הסטודנטים. יישום המערכת ושילוב הציונים באתר, כלל גם הערכות ושיפור מערכות או"ש בתחום ריכוז המידע והעברת הנתונים לתוך מכלול מרכזי. ציוני נוער. מערכת לקבלת תוצאות בחינות נוער. מבחני מיפוי. קבלת תוצאות מבחני המיפוי, כולל יכולת חיתוך והשוואה שונות. הפצת חומרי לימוד והוראה. סקר מקוון לקבלת משוב אודות אתר מה"ט. בימים אלה מיושם סקר, אשר מיועד לקבל משוב מסטודנטים ומהסגל במכללות השונות לצורך ביצוע שיפורים עתידיים באתר. יישום פורטל ארגוני (אינטראנט). בנוסף לאתר האינטרנט, מיישם משרד התמ"ת גם פורטל ארגוני (אינטראנט) המיועד לעובדי המשרד בארץ ובעולם. הפורטל כולל מידע שימושי רב, ובאמצעותו ניתן לקבל עדכונים אודות "מה חדש?" ו"מהנעשה במשרד". בתקופה האמורה, נערך מיפוי של כל השירותים הניתנים לעובדי המשרד באמצעות יחידות המטה, ולאחר מכן נקבעו שיטות, תקנים ונערכו טפסים ממוחשבים המיועדים לקליטת בקשות העובדים לקבלת השירותים האמורים. הפעילות ביישום הפורטל הארגוני נעשית בשיתוף פעולה הדוק עם אגף מינהל ומשאבי אנוש, באמצעות 10 עובדים המשמשים "נאמני תוכן" לצורך עדכון שוטף של הפורטל. בתקופה האמורה הוקמו פורטלים לקהלי יעד ייחודיים, ולדוגמה "פורטל סחר חוץ". בכוונת המשרד להקים מספר פורטלים ייעודיים נוספים במהלך שנת 2008 ולדוגמא: פורטל מכללות, פורטל מכרזים ועוד.

בתקופה האמורה הוסב הפורטל לתשתיות מתקדמות. בתקופה האמורה, נערך אגף מערכות המידע לשדרג את אתר האינטרנט לטכנולוגיות מתקדמות ותשתיות חדישות.

משרד התקשורת
א-ג.
ביום 04.11.2007 עלה לאוויר אתר האינטרנט החדש של משרד התקשורת. באתר זה שונה הקונספט של הצגת הנושאים, בהם עוסק המשרד, במטרה להקל על ההתמצאות באתר, והושם דגש על נגישות ועל שיפור השירות לציבור. בדף הבית רוכזו עיקרי הנושאים, מתוך קשב לצורכי האזרח, והלקוחות העיקריים של המשרד - חברות תקשורת, שאת פעילותן מסדיר המשרד. לאתר החדש הוכנסו פונקציות חיפוש, לרבות חיפוש בתוך קבצים וחיפוש על פי מדור. האתר החדש הוא ידידותי יותר למשתמש, הוקם בסביבה טכנולוגית מתקדמת. הוא בעל עיצוב חדשני, עומד בדרישות נגישות לאנשים עם מוגבלות, וכן תומך בדפדפנים "מוזילה" ו"פיירפוקס", בנוסף ל-IE. האתר מאפשר קבלת עדכונים באמצעות טכנולוגיית RSS. מערכת פניות הציבור שודרגה. 

רשות שדות התעופה

א-ג. 
האתר מתעדכן באופן שוטף.
שירות התשלומים באמצעות אתרי התשלומים -

הגברת השימוש

החלטת ממשלה בק/16 - 15.6.2003

א. 
אזרחי המדינה יוכלו, החל משנת התקציב 2004, לשלם באופן מקוון, באמצעות מערכת התשלומים הממשלתית את כלל שוברי התשלום לממשלה.
ב. 
המנהלים הכלליים של משרדי הממשלה ידאגו לספק את המידע הדרוש לחשב הכללי במשרד האוצר לצורך ההפקה של שוברי התשלום המקוונים ולהיערכות מתאימה לקליטת התשלומים במערכות המידע הקיימות.
ג. 
החשב הכללי במשרד האוצר, המופקד על פרויקט "ממשל זמין", ינחה את חשבי משרדי הממשלה להיערך לביצוע ההחלטה.
ד. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ה. 
הממונה על פרויקט "ממשל זמין" באגף החשב הכללי במשרד האוצר ידווח על ההתקדמות בביצוע ההחלטה, מידי חודש, לאגף לביקורת המדינה.

ראש האגף יעביר את הדיווח כאמור, ליו"ר ועדת השרים. 

ביצוע ההחלטה

משרד ראש הממשלה - ראשי

א-ג.  
האגף לפניות הציבור מטפל גם בפניות בנושא חוק חופש המידע. האגף מקבל תשלומים בגין פניות לקבלת מידע. הקישור לשרת התשלומים נעשה באמצעות אתר אגף פניות הציבור.
משרד ראש הממשלה - הלשכה המרכזית לסטטיסטיקה

א-ג.  
אין באתר האינטרנט של הלמ"ס שירותי תשלום.

משרד האוצר 

א-ג.  
כל התשלומים של האזרחים מתבצעים דרך שרת התשלומים באתר gov.il. 

המשרד לביטחון הפנים

א-ג. 
פרט לתשלום אגרת חופש המידע (שניתן לשלמה באתר התשלומים), אין למשרד כל תשלומים, המשולמים על ידי הציבור. 

משרד הבינוי והשיכון

א-ג.
ניתן לשלם אגרת רישיון קבלן שנתי באמצעות אינטרנט. 

משרד הבריאות

א-ג.
באתר פועלות 8 חנויות: תשלום אגרות/רישיונות תמרוקים ותכשירים רפואיים. אגרות למכון הרפואי לבטיחות בדרכים. אגרות למכון לפיקוח על קרינה. מרכז הדרכה ארצי – פרסומים. מרכז הדרכה ארצי – קורסים. אגרה להרשמה למבחן ברפואת שיניים. אגרה לבחינות הסמכה בסיעוד. אגרה לקבלת מידע – חוק חופש המידע. כתובת ישירה לחנויות: http://www.health.gov.il/ecom
המשרד להגנת הסביבה

א-ב.
כיום אפשר לשלם למשרד עבור שישה שירותים: ברירת משפט, אגרת מדביר, בקשה למידע בהתאם לחוק חופש המידע, היתר קרינה רדיואקטיבית, היתר קרינת רנטגן, חידוש היתר רעלים. הגישה לשירותי התשלום בקניון הממשלתי מתאפשרת הן מאתר המשרד, והן מאתר "שער הממשלה".
משרד החוץ

א-ג. 
הנושא מיושם מזה זמן רב. תשלומים עבור נסיעות של עובדי משרד החוץ נעשים באמצעות האינטרנט. בנוסף, במספר נציגויות בעולם (בהתאם ליכולות הטכניות של המקום)  נעשים התשלומים באמצעות האינטרנט. 

משרד החינוך
א-ג.  
נמשכת העברת שירותים הניתנים בתשלום על ידי המשרד, למתכונת מקוונת, שתפעל תוך אינטגרציה בין יישומים במשרד לשרת התשלומים הממשלתי. זאת בנוסף לשירותים הפעילים היום מול שרת התשלומים הממשלתי: תשלום עבור בחינות בגרות (מועד ב') בצורה מקוונת, תוך השתלבות ואינטגרציה עם מנגנוני ההרשמה לבחינות בפורטל הבחינות של המשרד. שירות מקוון לניהול תיק הבחינות של נבחנים אקסטרניים. בסל שירות זה נכללת האפשרות להרשמה ותשלום עבור בחינות אקסטרניות. תשתית לתשלומים בגין בקשות מתוקף חוק חופש המידע באמצעות שרת התשלומים.
משרד החקלאות ופיתוח הכפר

א-ג.
באתר המשרד ניתן לשלם עבור אגרת חופש המידע, רכישת פרסומים, שה"מ, ואגרת מטפחים. במחצית השנייה של שנת 2006 בוצעו באתר 620 עסקאות, בהיקף כולל של 632,825 ₪.

משרד המדע, התרבות והספורט

א-ג. 
קיימת גישה לשרת התשלומים הממשלתי לשם רכישת קלטות של שירות הסרטים הישראלי. המשרד עוסק בפרויקט רחב עם תהיל"ה, שמטרתו למחשב את הרשות החדשה לספורט מוטורי. הכוונה היא שכל השירות לציבור ייעשה באמצעות האינטרנט, ונעשה  שימוש בין השאר ברישיון נהיגה על פלטפורמות, כרטיס חכם וכו'. 

משרד המשפטים

א-ג.
מספר האגרות המשולמות למשרד המשפטים הינו מאה. ניתן לשלם אותן בכרטיסי אשראי, המחאה, מזומן או העברה בנקאית. מספר שירותי התשלום דרך האינטרנט – 25. בשנת 2007 בוצעו 271,767 עסקאות מקוונות, לעומת 87,771 עסקאות בשנת 2006 – גידול של 209%. סך העסקאות הסתכם ב-94 מיליון ₪. בכל לשכות רשות התאגידים הועמדו עמדות שירות לציבור. מתבצעת פעילות להמשך שדרוג ושיפור שירות התשלומים באמצעות תהיל"ה, לצורך שילוב ב-2008 של "קוראי שפתיים". 
משרד הפנים

א-ג. 
ניתן לשלם היום את השירותים הבאים גם באמצעות שרת התשלומים: חידוש רישיונות כלי ירייה לפרטיים, חידוש מסמכי נסיעה (דרכונים ותעודות מעבר), תשלום עבור איתור מען, תשלום עבור תעודת זהות במקום אבודה. עד סוף רבעון ראשון 2008 ניתן יהיה לשלם עבור רישיונות ייצוא כלי ירייה, קבוצות תיור, העברת כלי ירייה בין ארגונים, חידוש רישיונות כלי ירייה במבצע פגי תוקף ודיווח על הכשרת שומרים.

המשרד לקליטת העלייה
א-ג. 
פותח עבור המשרד יחד עם שירות התשלומים הממשלתי, שירות של תשלום אגרה לפי חוק חופש המידע. השירות אמור לעלות לאוויר בחודש פברואר 2008. 

משרד הרווחה והשירותים החברתיים
א-ג.
התשלומים, הקשורים למשרד הרווחה, מתבצעים באמצעות הרשויות המקומיות. החל תשלום עבור אגרת חוק חופש המידע ועיון בפנקס העובדים הסוציאליים דרך האינטרנט. 

משרד התחבורה והבטיחות בדרכים

א-ג.
שרת התשלומים מאפשר לשלם על חידוש רישיונות נהיגה, רכב וציוד מכני הנדסי (צ.מ.ה). לגבי רישיונות נהיגה ורכב, העדכון נעשה "ON LINE" והמידע מתעדכן מיידית בקובץ.

במהלך 2008 יתאפשרו תשלומים נוספים דרך האתר (כגון חידוש רישיון טייס, חידוש רישיון משיט וכו'). 
משרד התיירות

א-ג. 
המשרד משתמש בשרת התשלומים של משרד האוצר לצורך תשלומי אגרות והשתלמויות של מורי דרך. 

משרד התעשייה, המסחר והתעסוקה

א-ג.  
משרד התמ"ת השלים את יישום כל מערכי התשלומים של אגרות בגין שירותי יחידות המשרד באמצעות האינטרנט. ניתן לבצע רכישות מקוונות למוצרים ושירותים של מא"ה - המכון לאמצעי הוראה. מתוכנן לשלב גם את תשלומי הקנסות המינהליים, ואפשרות לבצע מעקב בגין הדרישות לתשלום הקנסות למול הביצוע בפועל. משרד התמ"ת מפרסם ומעודד את השימוש באמצעות שרת התשלומים באינטרנט, ומבצע זאת באמצעות פרסומים שונים, וכן באמצעות קישורים ממסמכי מידע שונים המשולבים באינטרנט.

רשות שדות התעופה

א-ג.  
ההחלטה יושמה  לעניין  האגרות במסופי המעבר, המשולמות ישירות על ידי הנוסעים. כיום קיים באתר רשות שדות התעופה קישור לאתר האינטרנט של זכיין , באמצעותו ניתן לשלם את דמי המעבר באופן מקוון. 
שירות לציבור באמצעות טפסים ממשלתיים

החלטת ממשלה בק/17 - 15.6.2003

א. 
אזרחי המדינה יוכלו לקבל, החל מחודש יוני 2004, שירותים הניתנים על-ידי הממשלה באמצעות טפסים ממשלתיים באופן מקוון.
ב. 
החשב הכללי במשרד האוצר, יחד עם ועדת ההיגוי הבינמשרדית לפרויקט "ממשל זמין", יכין תוך 45 יום, תכנית היערכות לביצוע סעיף א' לעיל.
ג. 
המנהלים הכלליים של משרדי הממשלה ינחו את היחידות השונות במשרדיהם להיערך לביצוע התכנית.
ד. 
החשב הכללי במשרד האוצר ינחה את החשבים במשרדי הממשלה להיערך לביצוע התכנית בתחומי פעילותם.
ה. 
החשב הכללי יתאם עם הממונה על התקציבים במשרד האוצר את ההיבטים התקציביים ושיטת המימון של הפרויקט.
ו. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ז. 
הממונה על פרויקט "ממשל זמין" באגף החשב הכללי במשרד האוצר, ידווח על ההתקדמות בביצוע ההחלטה לאגף לביקורת המדינה, תוך 45 יום.
ביצוע ההחלטה

משרד ראש הממשלה - הלשכה המרכזית לסטטיסטיקה

א-ג. 
לקראת מפקד 2008, תחום משאבי אנוש יעלה באתר הלמ"ס את המכרזים לכוח האדם, הדרוש למפקד. 
משרד ראש הממשלה – הרשות הארצית לשירותי דת

א-ג.
באתר מצויים כל סוגי הטפסים, כגון: נהלי רישום נישואין, טופס בקשה לוועדת חריגים לעורכי חופה וקידושין, בקשות לתמיכות, פיתוח מבנה דת, ועדת עיזבונות וכו'. 

משרד ראש הממשלה – הרשות הלאומית למלחמה בסמים ואלכוהול

א-ג. 
כל הטפסים ניתנים להורדה מהאתר, באופן שוטף ובצורה ידידותית. 

משרד האוצר
 

א-ג.
כל הטפסים מופיעים באתר של "שער הממשלה" באתר gov.il.

המשרד לביטחון הפנים

א-ג. 
למשרד אין טפסים מקוונים. 

משרד הבריאות
א-ג.
פורסמו כל הטפסים באתר כקבצים שניתן להדפיסם, למלא ולשלוח למשרד. טופס אלקטרוני להבעת הסכמה לתרומת איברים עבור אדי – המרכז הלאומי להשתלות, הגשת קבילה לפי חוק ביטוח בריאות ממלכתי, ו-8 טפסים לאגף הרוקחות – בשלבי פיתוח שונים. 

המשרד להגנת הסביבה

א-ג.  
כל הטפסים המשמשים את הציבור במגעיו מול המשרד, זמינים להורדה באתר המשרד. כיום מצויים 71 טפסים, מתוכם 9 טפסים בגרסה מקוונת: פניות הציבור, פניות לעורך האתר, הצטרפות למערך נאמני ניקיון, הצטרפות למערך נאמני בעלי חיים, טופס הגשת תלונה בנושא "חוק הפיקדון", טופס משוב למפה האינטראקטיבית, חוף נקי – הבע דעתך, טופס שליחת טיפ לאתר, טופס שליחת "הידעת" לאתר. 
משרד החוץ

א-ג.  
באתר משרד החוץ ובאתרי הנציגויות ברבי העולם  מופיעים  טפסים ממשלתיים המיועדים לציבור. הטפסים המופיעים כיום הם: מרשם האוכלוסין – בקשה לשינויים, השלמות ותיקונים. טופס הגשת מועמדות. טופס ביטוח מטען יבשתי. טופס ביטוח מטען אווירי. טופס הזמנת טיסות. טופס הזמנת טיסות לאמנים. אישור העלאת ידיעה למשרד החוץ. הזמנת ספר לספריה. תוכניות עבודה. בקשות אשר עבור המחלקה הקונסולארית במוסקבה.   

משרד החינוך 

א-ג. 
המינהל קיים התייעצות עם החשב, בהתאם להנחיות הנובעות מסעיף ד' בהחלטה בק/17. המינהל ממתין להנחיות החשכ"ל על מנת להיערך לאיסוף ולקליטה של הטפסים הרלוונטיים. במקביל, פורטל עו"ה משלב מיפוי תהליכים שכיחים המבוצעים מול המשרד עם קישורית לטפסים המשתלבים בתהליכים אלו.

משרד החקלאות ופיתוח הכפר

א-ג.  
באתר המשרד קיימים 98 טפסים, הניתנים להורדה ומילוי. 5 טפסים מקוונים, ו-10 טפסים מקוונים נוספים נמצאים בשלב סיום בדיקות.

משרד המדע, התרבות והספורט

א-ג.
ניתן להוריד את הטפסים שבשימוש דרך אתר המשרד. המשרד פועל לאפשר פעילות מקוונת בטפסים, ולהשתלב בכלל הפעילות הממשלתית בתחום זה. המשרד השתלב בפרויקט מרכב"ה. בקשות התמיכה וההקצבות לגופים עבור שנת 2007 נקלטו ישירות למערכת המרכב"ה באמצעות הגופים. השימוש במערכת אינטרנטית זו יאפשר למינהל הממשלתי ולגופים לקבל תמונת מצב עדכנית ומהימנה של סטאטוס הבקשות והתשלומים. בשנת 2008 תורחב הפעילות למינהל המדע לקבלת הצעות מחקר. 

משרד המשפטים

א-ג. 
במחצית השנייה של 2007 הועלו לאינטרנט כ-100 טפסים מקוונים בכ-20 יחידות שונות. 14 טפסים מתוכם מאפשרים שליחה ישירה של הפניה ליחידה (טפסים בגון רישום לחטיבת רכוש יהודי ערב, בירור פרטי רכוש נעדרים באפוטרופוס הכללי, ערר על בחינות מועצת שמאי מקרקעין, הגשת פניות ציבור, הגשת טופס משוב ועוד). ב-2008 צפויים לעלות לאוויר טפסים בתשלום מקוון (רשם מאגרי מידע), וטפסים מוצפנים (רשות איסור הלבנת הון), ושיפורים נוספים. 

משרד הפנים

א-ג.
כל טפסי מינהל האוכלוסין ניתנים למילוי מקוון באמצעות שרת הטפסים של תהיל"ה. בשנת 2007 הורחב שימוש לצורך תקשורת עם הרשויות המקומיות ב-8 טפסים חדשים.

המשרד לקליטת העלייה

א-ג.
טפסים להורדה: קיימים באתר כ עשרה טפסים להורדה. 

טפסים מקוונים למילוי ושיגור דרך אתר האינטרנט: טופס הרשמה למבצע "חוזרים הביתה ב-60 לישראל". טופס בקשה לסיוע בתעסוקה. טופס בקשה להלוואות המיועד לסטודנטים עולים. מילוי הטפסים  ושיגורם  מתבצע דרך אתר האינטרנט של המשרד מבלי לצאת מהבית, מכל מחשב המחובר לרשת האינטרנט, ומאפשר את שיגורו ישירות לגורמי המשרד הרלוונטיים. 

תמיכות למוסדות ציבור לשנת 2007: פורסמו באתר טפסים ונהלים למתן תמיכות למוסדות ציבור לשנת 2007, וכן רשימת מוסדות ציבור מקבלי תמיכות  לשנת 2007. 

עדכון כתובת העולה: מתן אפשרות לעולה לעדכן את כתובתו האישית באופן ישיר באמצעות האינטרנט. 

מנגנון זיהוי: הנפקת קוד סודי לעולים לצורך קבלת מידע אישי בתחומים שונים כמתחייב מחוק חופש המידע. 

תיק עולה באינטרנט: גישה לתיק האישי של העולה ובו מידע אישי (פרטים דמוגראפיים וסיועים שניתנו לעולה). 

הפקת אישורים מהאינטרנט: באפשרות העולה להפיק שני אישורים: פירוט תשלומים וסיועים שהעולה קיבל. אישור ביקורים בלשכה. 

מכרזים חדשים: מכרז פומבי להקמת ספרייה. אספקת שירותי אבטחה ושמירה. מתן שירותי ייעוץ למדענים עולים.  
משרד הרווחה והשירותים החברתיים
א-ג.  
רוב הטפסים ניתנים לאזרחים ישירות באמצעות המחלקות לשירותים חברתיים ברשויות המקומיות, לפי הוראות המשרד. קיימים שני טפסים בשרת הטפסים: טופס מידע בסיסי – על ילדים בסידור חוץ ביתי ועל ילדים המועמדים לסידור חוץ ביתי. טופס מעקב אחר ילדים שחזרו מסידור חוץ ביתי מאז יישום מדיניות "עם הפנים לקהילה". 

נבדק הצורך בהעלאת טפסים נוספים לשרת הטפסים, כמו איסוף מידע על ילדים ונוער בסיכון ומצוקה, אשר מועמדים להשתלבות בתוכנית הלאומית בנושא (תוכנית שמידט). 

בנוסף, קיים באתר מגוון רחב של טפסים, המיועדים לאזרחים, וניתנים להורדה מהאתר, כגון: בקשה לסיוע בסבסוד ציוד ממוחשב לאדם העיוור. בקשה לתעודת עיוור. בקשה להיכלל ברשימת המומחים – עובדים סוציאליים, פסיכולוגים, רופא פסיכיאטר. טופס מועמד לאימוץ. התנדבות ליחידות ההתנדבות. רישום בפנקס עובדים סוציאליים. הצהרה על הסכמה לקבלת מידע מן המרשם הפלילי. הזמנת מנוי לכתב העת "חברה ורווחה". מידע לגבי זכויות והשירותים לעיוורים בישראל (בעברית, רוסית, אמהרית וערבית). 

משרד התחבורה והבטיחות בדרכים

א-ג.
מרבית טפסי המשרד מופיעים באתר, ונגישים לאזרח בקטגוריה המיוחדת לכך. במהלך 2008 מתוכנן לאפיין מחדש את נושא "פניות הציבור". יילקחו בחשבון כל הצרכים, כולל אסמכתא במענה לפניה, שמירת מסמכים, מעקב וכו'. לוחות זמנים לביצוע - במהלך שנת 2009.  
משרד התיירות

א-ג. 
כל טפסי המשרד זמינים לציבור המשתמשים דרך אתר המשרד ודרך שרת הטפסים של משרד האוצר. 

משרד התעשייה, המסחר והתעסוקה

א-ג.  
כיום משולבים כ 300 טפסים, הניתנים להורדה ולמילוי באמצעות האינטרנט.

חלק מהטפסים, ניתן למילוי מקוון בשיטה מתקדמת, ויושמו מספר טפסים נוספים למילוי בשיטה מקוונת וביניהם: מדען ראשי. כל טפסי בקשות התמיכה למדען הראשי ניתנים כיום להגשה אך ורק באמצעות אתר האינטרנט. רשפ"ת. הוקם מערך טפסים מקוון ומתקדם המיועד לחברות המחויבות ברכש גומלין מהעולם. מידות ומשקלות. הוקם מערך טפסים מקוון המיועד לכל הגורמים הפועלים במסגרת הפיקוח של יחידת מידות ומשקלות. בקשות לייצוא. הוקם טופס מקוון המיועד ליצואנים, המעוניינים לייצא טובין המחייבים אישורים ופיקוח מתאים. 200 פי 2 - הוקם טופס מקוון ליצואנים המעוניינים להשתתף בתוכנית. מערכת "עתידית" - משרד התמ"ת נערך בשיתוף פעולה עם פרויקט תהיל"ה במשרד האוצר, ליישום של מערכת הטפסים החדשה: GOV-FORMS. ליישום המערכת, בוצעו הפעולות הבאות: לימוד, הטמעה והכרה של המערכת בשיתוף עם תהיל"ה. מיפוי ובחינה של 300 הטפסים מול יחידות המשרד. בניית עיצוב ותקן אחיד לכל הטפסים בכל יחידות המשרד. ארגון מחדש ואפיון כוללני של כל הטפסים בהתאם לתקן. תכנון או"ש ותהליכי הטיפול בטפסים בהתאם לתחנות ביחידות המשרד. תכנון ראשוני של מהלכי WORK FLOW. תכנון ואפיון דיווחי "סטאטוס" של הטפסים לכל ממלאי הטפסים. הערכות ליישום "כרטיסים חכמים" וחתימה אלקטרונית, ועוד. מתוכנן במהלך שנת 2008 ליישם הטפסים החשובים והמרכזיים במשרד באמצעות המערכת החדשה שתפעל בשיתוף פעולה עם תהיל"ה. במקביל יפעל המשרד לשילוב המערכות התפעוליות של יחידות המשרד עם מערך הטפסים החדש.

משרד התקשורת

א-ג. 
פותחו שני טפסים מקוונים, אשר יעלו לאתר האינטרנט של המשרד עד מארס 2008. 
הדרג המחוזי במשרדי הממשלה

המחוז במשרד הבינוי והשיכון

הגוף המבוקר: משרד הבינוי והשיכון

א.     ריכוז ממצאי הביקורת

7.
הנהלת המשרד לא דנה בהצעות של החברה החיצונית שערכה בחינה ארגונית של המינהל לבנייה כפרית, המבנה הארגוני של המינהל לא שונה, וחמשת המחוזות הכפריים הכפופים לו נשארו על כנם.  

ב.      מצב תיקון הליקויים

משרד הבינוי והשיכון

7. 
החל משנת 2007 הוטמעו מחוזות הבנייה הכפרית במחוזות הבנייה העירונית, והוכפפו לניהולו של מנהל המחוז העירוני.
טיפול בתשתיות ניקוז

דוחות על הביקורת בשלטון המקומי

דצמבר 2004

הגופים המבוקרים: משרד האוצר; משרד החקלאות ופיתוח הכפר; משרד הפנים; משרד התשתיות הלאומיות; הרשות הממשלתית למים וביוב

א.    ריכוז ממצאי הביקורת

3. 
עד ספטמבר 2004, טרם גיבשה נציבות המים הצעה לתיקון חוק הניקוז. מן הראוי, שהליכים אלו יקודמו במשנה מרץ, כדי לאפשר לרשויות הניקוז לפעול על בסיס חוק, שישקף את השינויים שחלו בתחום הניקוז, מאז נחקק החוק בשנת 1957.

4.
על-פי חוק הניקוז, רשות ניקוז רשאית, באישור שר החקלאות, להתקין חוקי עזר בכל הנוגע לביצוע תפקידיה. מאז הארגון מחדש של רשויות הניקוז, הותקן חוק עזר רק לרשות ניקוז אחת.

ב.     מצב תיקון הליקויים 

הרשות הממשלתית למים וביוב
3,4.
הרשות הממשלתית למים וביוב, תפנה למינהל המים במשרד הפנים, על מנת לזרז את טיפולו בחקיקת חוק עזר לרשויות המקומיות, לעניין גביית מכסות ניקוז.
טיפול רשויות מקומיות בדרי רחוב שבתחומן

דוחות על הביקור בשלטון המקומי - דצמבר 2005

הגופים המבוקרים: משרד הרווחה והשירותים החברתיים; עיריית חיפה; עיריית אשדוד; עיריית אשקלון; עיריית בת-ים; עיריית נתניה; עיריית פתח תקוה; עיריית תל אביב-יפו

א.      ריכוז ממצאי הביקורת

12. 
על המשרד לפעול להקמת מסגרת ארצית מוגנת (טיפולית ושיקומית), לדרי רחוב שנשקפת סכנה לחייהם. 

ב.     מצב תיקון הליקויים

משרד הרווחה והשירותים החברתיים

12. 
תקנון העבודה הסוציאלית (3.33), המתייחס לטיפול בדרי רחוב, בהקשר למות של דר רחוב, טרם עודכן. המשרד ממשיך לטפל בשינוי ושדרוג כולל של התע"ס.

המשרד ישלים עדכון ופרסום התקנון עד אפריל 2008. יחד עם זאת, המשרד מקבל דיווח ישיר על כל מקרה של מוות דר רחוב.
ההתמודדות עם תאונות הדרכים

הגופים המבוקרים: הרשות הלאומית לבטיחות בדרכים; משרד האוצר; המשרד לביטחון הפנים - משטרת ישראל; משרד הבריאות; משרד החינוך; משרד המשפטים; משרד התחבורה והבטיחות בדרכים

א.
ריכוז ממצאי הביקורת

הרשות הלאומית לבטיחות בדרכים

4. 
על הרשות הלאומית לרכז מידע בתחום הבטיחות בדרכים. בתכנית העבודה של הרשות לשנים 2004 ו-2005 נכללו הקמת מרכז מידע לאומי לבטיחות ושדרוג מאגרי מידע קיימים, אולם עד מועד סיום הביקורת טרם הושלמו משימות אלה: הרשות לא קיבלה מכלל הגופים העוסקים בנושא, אשר אליהם פנתה, את הנתונים שבידיהם; הוועדה המייעצת להגדרת מסד הנתונים על תאונות דרכים והרכבו, שהוקמה ביולי 2004 בלשכה המרכזית לסטטיסטיקה בהשתתפות נציג הרשות הלאומית, טרם סיימה את עבודתה. 

הסברה וחינוך לבטיחות בדרכים

8. 
החלטת הממשלה משנת 1989 ללמד תיאוריה בנהיגה בכיתות י"א לא יושמה במלואה: רק 36% מהתלמידים נבחנו בבחינת התיאוריה בנהיגה במסגרת בתי הספר בשנת הלימודים התשס"ג. בשנת הלימודים שלאחריה לא התקיימו בבתי הספר בחינות בתיאוריה כלל. 

הכשרה וכשירות של נהגים

15. 
על מבקש רישיון נהיגה להיבחן בבחינה שיש בה שלב עיוני ושלב מעשי. למרות שמשרד התחבורה אימץ עוד בשנת 1998 המלצות ועדה מקצועית לשנות את מתכונת המבחנים העיוניים והמעשיים, עד מועד סיום הביקורת היא לא השתנתה, והכשרת הנהג נותרה כשהייתה.

16. 
כבר בשנת 1997 התריע צוות שמונה במשרד התחבורה על כשלים מובנים בתהליך ההכשרה ובמבחני הנהיגה והמליץ על מחשוב הליך קבלת רישיון נהיגה. המלצות הצוות הנוגעות ללימודי נהיגה ולמתן רישיונות נהיגה לא יושמו, והליקויים שעליהם הצביע לא תוקנו. כתוצאה מכך מצא משרד התחבורה שנבחנים ממשיכים להעתיק בבחינות ולהתחזות לאחרים. באוגוסט 2004 מסר דובר משרד התחבורה כי רשות הרישוי פועלת למחשובם של המבחנים העיוניים, ואולם הדבר טרם נעשה. עשיית מבחנים כאלה באמצעות מחשב תייעל את הבחינה ואת בדיקתה ותגדיל את מהימנותה. 

21. 
משרד הבריאות עדיין לא החיל את חובת הדיווח על נהגים שעלולים לסכן את עצמם או את זולתם גם על מטפלים נוספים שאינם רופאים - פסיכולוגים, עובדים סוציאליים ואחרים. 

23.
צה"ל מפנה למכון הרפואי לבטיחות בדרכים חיילים רבים. עקב שיטת העברת הרשימות מצה"ל למכון, חלק מהמופנים ממשיכים לנהוג פרק זמן ממושך טרם זימונם לבדיקה במרב"ד, אף שחלקם לא כשיר לכך.

פיקוח על הבטיחות במשאיות

27. 
פקודת התעבורה ותקנותיה וחוק שירותי הובלה ותקנותיו שנועדו, בין השאר, להגביר את הבטיחות בתפקודו של נהג הרכב הכבד מחייבים שינויים על מנת שיהיה אפשר לאכוף אותם. שינויים אלה, בחלקם עדיין לא בוצעו. האכיפה הקיימת היא מעטה ואין נתונים באשר למספר כלי הרכב שנאכפו בהם ההוראות האמורות וסוג הליקוי שנמצא בהם. 

חקירת תאונות דרכים 

32. 
נתוני התאונה שנאספו בחקירה ורוכזו בתיק מוזנים למערכת ממוחשבת. מידע זה חיוני הן לניתוח ולחקר של הגורמים והסיבות לתאונות והן לקביעת מדיניות האכיפה של המשטרה. בבדיקת תיקי המדגם הועלו ליקויים בהזנת נתונים שונים על אודות התאונה כמו סוג התאונה, סיבתה או הגורם העיקרי לה ובהזנת נתונים על מיקום התאונה. 

אמצעי תיקון וענישה

34. 
משרד התחבורה מפעיל מאז תחילת שנות ה-70 שיטה לרישום נקודות על עבירות תעבורה שבהן הורשע בעל רישיון נהיגה, ואמצעי תיקון שהוא מחויב בהם אם נרשמו לחובתו נקודות. לפי תקנות התעבורה, מיום כניסתה לתוקף של שיטת הניקוד החדשה ועד 31.12.03, הנהג יכול לבחור בין נקיטת אמצעי תיקון לפי השיטה הישנה ובין המרת הנקודות לשיטה החדשה. ואולם, רשות הרישוי לא נערכה להמרת הנקודות מן השיטה הישנה לחדשה, ולכן לא הומרו נקודות ליותר מ-100,000 נהגים שהיו מחויבים בקורס נהיגה, מהם 640 נהגים שהיה על רשות הרישוי לפסול את רישיונותיהם. לכל הנהגים המועדים שצברו נקודות עד 31.12.02 נמחקו הנקודות ומטרת שיטת הניקוד - נקיטת אמצעי תיקון - לא הושגה.

38. 
במארס 1997 הטילה ועדת השרים לענייני ביקורת המדינה על צוות בראשות המפקח הכללי של המשטרה להכין רשימה של נהגים מועדים ולקבוע כללים ברורים באשר לטיפול המערכתי בהם. למרות זאת, עד מועד סיום הביקורת לא קבעה המשטרה קריטריונים ל"נהג מועד" ולא הכינה תכנית להתמודדות עם נהגים שהורשעו בעבירות תעבורה רבות. גם לא נעשה ניתוח המאפיינים של נהגים שהורשעו בעבירות תעבורה רבות על פי הנתונים הקיימים. 

המאבק בתאונות בדרכים כיעד לאומי

40.   המשרד לביטחון הפנים קבע את צמצום מספר תאונות הדרכים החמורות ב-10% ואת פריסת מערך האכיפה האלקטרוני למדידת מהירות הנהיגה בכבישי הארץ כיעדים לשנת 2003. ואולם אף שכבר בשנת 1999 החל המשרד לביטחון הפנים לקדם פרויקט של אכיפה אלקטרונית, עד מועד סיום הביקורת לא הסדירו המשרדים העוסקים בנושא, משרד התחבורה והמשרד לביטחון הפנים, את היקף הפרויקט ומקורות המימון שלו, ולכן לא הוחל בהפעלתו.

ב. מצב תיקון הליקויים

משרד התחבורה

8. 
הפיילוט לשינוי מסלול לימוד התיאוריה הסתיים באוגוסט 2007. המלצות הוועדה המלווה הוגשו ב–16.12.07 למנכ"ל המשרד ואומצו במלואן. בהתאם לתוכנית העבודה, יבוצע במהלך שנת 2008 תיקון התקנות והערכות לביצוע.

15.
 ועדת הכלכלה של הכנסת קיימה דיון ביום 08.06.07, בנושא חובת "התנסות" לרכב כבד. במהלך מושב החורף יאושר התיקון לחוק.

16.
 השיטה החדשה למחשוב מבחני נהיגה עיוניים, תופעל באופן מדורג החל מחודש מרץ 2008.
27. 
המשרד לביטחון הפנים מסר למשרד את הערותיו לטיוטת הצו. המשרד ידווח על השלמת התיקונים בתחילת הרבעון השני של שנת 2008.

34. 
ביום 03.12.07 אישר שר התחבורה והבטיחות בדרכים חלופה לשינוי שיטת הניקוד. במהלך הרבעון הראשון של שנת העבודה 2008, תגובש החלופה לתכנית עבודה מפורטת.

המשרד לביטחון הפנים

32. 
בעקבות פנייתה של הלשכה המרכזית לסטטיסטיקה, העוסקת בסיכום שנת העבודה 2007, נדחה שלב הפיילוט של המערכת להזנת נתוני תאונות הדרכים בשלושה חודשים (מרץ 2008). כיום פועלת במשטרת ישראל מערכת לטיפול בתאונות (להלן מערכת "תת00"). בצמוד אליה קיימת מערכת לאחזור דוחות, המושתתת על מאגר נתונים גזור ממערכת "תת00".

במסגרת שיפור מערך הניהול, הדיווח והבקרה על תיקי תאונות דרכים, הוחלט על פיתוח מחדש של "תת00" כחלק אינטגרלי ממערכת פל"א (תיקים פלילים), להלן מערכת "פלא בתנועה".

בשלב אפיון השינויים הנדרשים לפיתוח "פלא בתנועה", על מנת לענות לדגשים של תיק תאונת דרכים לעומת תיק פלילי, התקבלה החלטה אסטרטגית, שלא יבוצע תהליך של הסבת נתונים היסטוריים מהמערכת הישנה ("תת00") למערכת החדשה (פלא בתנועה), עקב הקושי בהסבה מסוג זה בין פלטפורמות מחשוב שונות. הוחלט, שבכל מרחב במשטרה בו תותקן המערכת, היא תוטמע ותופעל מידית, והוא יפסיק לעבוד במערכת "תת00" ויתחיל לפתוח תיקים חדשים ב"פלא בתנועה".

על מנת לספק פיתרון לנושא אחזור דוחות ומידע סטטיסטי משתי המערכות במקביל, לאורך התקופה בה יעבדו חלק מהיחידות במערכת "תת00" וחלק במערכת "פלא בתנועה", הוחלט על גזירת הנתונים מ"פלא בתנועה" לתוך מערכת אחזור המידע הקיימת, ולאפשר למשתמשים להמשיך לעבוד בכלים המוכרים ובדוחות הקיימים. המשטרה נמצאת עתה בפיתוח תהליך גזירת הנתונים ממערכת למערכת. לוח זמנים משוער לסיום – סוף חודש פברואר 2008.

38. 
היות והצוות להגדרת "נהג מועד" אינו מתקדם בעבודתו, נקט אגף התנועה יוזמה עצמאית, במסגרתה הוכנה רשימה של 150 נהגים מועדים (רצידיביסטים). בדצמבר 2007 הועברה הרשימה לשר התחבורה. כל הנהגים אמורים להתייצב לשימוע, לצורך קבלת החלטה בדבר פסילת רישיון הנהיגה שלהם.

40. 
להלן סטאטוס פרסום המכרז לחודש דצמבר 2007:

- 
הסתיים שלב המיון המוקדם של החברות שהתמודדו במכרז להקמה ולהפעלה של מערכת אכיפה אלקטרונית אוטומטית א-3.

- 
4 חברות עברו את שלב המיון המוקדם והן תתמודדנה בשלב ב'.

- 
מסמכי המכרז מעודכנים סופית. המכרז המלא אמור להימסר בינואר 2008 ל-4 החברות שעברו את שלב המיון המוקדם.

- 
הכנת הצעות של המתמודדים – סוף אפריל 2008

- 
פרסום זוכה מותנה – סוף יוני 2008

- 
התקנה של כ-50 מצלמות ראשונות – אוקטובר 2008

- 
תחילת הפעלה מבצעית – ינואר 2009
משרד הבריאות

21. 
מועצת הפסיכולוגים והסתדרות הפסיכולוגים הסכימו עקרונית על החלת חובת הדיווח, בהתניה של הכנת רשימה בחוק, שתציין מצבים המחייבים הודעה. 

במהלך רבעון ראשון 2008 יתקיים דיון אצל המשנה למנכ"ל לקידום הנושא בהשתתפות מועצת הפסיכולוגים, המכון הרפואי לבטיחות בדרכים, והלשכה המשפטית.

המכון לבטיחות בדרכים פנה למנכ"ל משרד העבודה והרווחה בשנת 2006, למינוי צוות מתאים לדיון בנושא החלת חובת הדיווח על עובדים סוציאליים. הפניה טרם נענתה.

23. 
המכון ביצע עבודת מטה מסודרת מול מקרפ"ר - ענף מיון רפואי בצה"ל. בעוד שבעבר הועברו למכון רשימות חיילים, הכוללות גם חיילים שאינם מחזיקים ברישיון נהיגה, ובחלקם סעיף הליקוי שדווח לגביהם לא היה רלוונטי לרישיון הנהיגה שלהם, סוכם, שמעתה יועברו למכון דיווחים רק על נהגים בעלי רישיון נהיגה, בהתאם לספר הפרופילים החדש, ובכפוף לסעיף 12ב' לפקודת התעבורה. הנושא יכנס לטיפול שוטף במהלך רבעון ראשון 2008. 

הרשות הלאומית לבטיחות בדרכים

4. 
להלן עדכון סטאטוס הקמת מרכז מידע לאומי:

מבנה ארגוני: יחידת המדען הראשי עוצבה בתיאום עם המדען הראשי של הרשות, ומתבססת על שלושה אגפים: מידע, מחקר וטכנולוגיה. ביחידת המדען מועסקים תשעה עובדים במשרה מלאה.

איוש: בשנת 2007 החל את עבודתו ברשות הלאומית לבטיחות בדרכים המדען הראשי, שהינו אחד  מהחוקרים הבכירים בתחום הבטיחות בדרכים בארץ ובעולם.
ביחידת המדען הראשי נקלטו שלוש עובדות חדשות: מנהלת אגף מחקר, ראש תחום מחקר הערכה, וראש תחום ניהול ידע, בנוסף למנהלת אגף מידע, הממשיכה בתפקידה.
בשנת 2008, אמורים להיקלט עובדים נוספים ביחידת המדען הראשי: מנהל אגף פיתוח וטכנולוגיה, ראש תחום ניהול מידע, וראש תחום מחקרי אורך. היחידה תמנה  8 עובדים.

טיוב נתונים: בחודש דצמבר 2007, נחתם חוזה ל-3 שנים, בין הרשות לבין מכון "גרטנר" לחקר אפידמיולוגיה. בהתאם לחוזה, מדי חודש יועברו ללשכה המרכזית לסטטיסטיקה (להלן הלמ"ס) נתונים נבחרים  ממערכת רישום הטראומה של נפגעי תאונות דרכים, שאושפזו ב-17 בתי חולים: משך אשפוז, ISS - מדד אנטומי עם היבטים פיזיולוגיים לחומרת הפציעה, ומועד שחרור. נתונים אלו יוצלבו עם נתוני המשטרה המגיעים ללמ"ס, ויאפשרו קבלת תמונה מדויקת ואמינה יותר של נפגעי תאונות הדרכים. מהלך זה יאפשר את יישום ההחלטות של הוועדה הציבורית לנושא מסד נתוני תאונות דרכים שפורסמו בשנת 2006, לפיהן הגדרת "פצוע קשה" תתבסס על משך האשפוז על פי נתוני מערכת הבריאות, ולא רק על סמך הנתונים שדווחו על ידי המשטרה. 
בשנת 2007 נערך בלמ"ס "פיילוט" לקליטת קובץ הרשעות נהגים ובשנת 2008 צפויה להיות קליטה שוטפת של נתונים שנתיים ממשטרת ישראל.  
בשנת 2007 פנתה הלמ"ס באופן רשמי לחברות ביטוח, לצורך קבלת נתוני תביעות ביטוח של נפגעי תאונות דרכים. בשלב זה מתקיים דיון משפטי אשר יכריע, האם בהתאם לפקודת הסטטיסטיקה חלה עליהן חובה להעביר את הנתונים האמורים ללמ"ס. המשך הפעילות תיקבע לאחר קבלת ההחלטה של היועצים המשפטיים של המשרדים הנוגעים לדבר בעניין זה. 
קבלת נתוני נפגעים בתאונות דרכים ממד"א נמצאת בעבודת מטה. לו"ז לסיום - דצמבר 2008. קודם לכך על מד"א לשפר את מערכת המידע שתאפשר את העברת הנתונים. 
הרשות, באמצעות הלמ"ס, נמצאת בתהליך בקשת נתונים מביטוח לאומי, על נפגעים בתאונות דרכים. לו"ז לסיום - דצמבר 2008.

קשרי חוץ: החל משנת 2007, הרשות היא חברה בארגון בינלאומי של מאגרי תאונות דרכים IRTAD - International Road Traffic and Accident Database. כחברה בארגון, הרשות החלה לקבל באופן שוטף נתונים על נפגעים בתאונות דרכים בארצות שונות באירופה וארה"ב, ולהשתתף בכנסים בינלאומיים באירופה, בהם הוצגו נתוני תאונות דרכים עם נפגעים במדינת ישראל. 
החל משנת 2008 מערכת מדדי הבטיחות של הרשות תהיה זהה בסטנדרטים שלה למערכת "מדדי תפקוד בטיחותי" האירופאית (Safety Performance Indicators). המדדים העיקריים שימדדו בשיטה זו הם: מהירויות, מדידות אלכוהול בדם בזמן נהיגה, וחגירת חגורות בטיחות. מדידות אלו נמצאות בשלבי "פיילוט". לו"ז לסיום – במהלך 2008.

טכנולוגיה: בשנת 2008 תוקם ברשות הלאומית לבטיחות בדרכים מערכת BI (אינטליגנציה עסקית), כחלק ממערכת המידע של הרשות. בשלב זה, יחידת המדען בוחרת באמצעות ועדת המכרזים של הרשות, את החברה אשר תאפיין את המערכת. עד סוף שנת 2008 תוקם מערכת, שתאפשר ניתוח נתונים והפקת דוחות לגורמים בתוך הרשות ומחוצה לה, בנושא היפגעות בתאונות דרכים. 
ספריה מקצועית: הספרייה הלאומית למידע, בנושא בטיחות בדרכים של הרשות, תוקם בשנת 2008, במבנה הקבע של הרשות. עד הקמת הספרייה החדשה, מתוקצבת על ידי הרשות ספריית "המכון לחקר התחבורה" בטכניון, אשר משמשת בינתיים כספרייה הלאומית בתחום. כמו כן, בשנת 2008, ייערך מבצע גדול של סריקת כל הדוחות הקיימים היום בספריית הטכניון, על מנת שיהוו חלק מהספרייה האלקטרונית של הרשות. 
אתר אינטרנט: אתר האינטרנט החדש של הרשות נמצא בתהליכי הקמה, בשיתוף עם האתר הממשלתי gov.il . מערכת המידע של הרשות תשולב באתר זה.  בנוסף, בשנת 2007, באתר האינטרנט של הלמ"ס, שודרגו מחוללי הלוחות והמפות של תאונות דרכים עם נפגעים, לשימוש של הציבור הרחב.
תקציב: בתקציב שנת 2008 של הרשות, אשר אושר על ידי שר התחבורה והבטיחות בדרכים, הוקצבו 13 מיליון ₪ ליחידת המדען הראשי, מתוכם 5 מיליון ₪ למרכז מידע לאומי .
כללים והסדרים למניעת ניגוד עניינים ואכיפתם

הגופים המבוקרים: משרד האוצר; משרד הבריאות; משרד הבינוי והשיכון; משרד החקלאות ופיתוח הכפר; משרד המשפטים; מינהל מקרקעי ישראל; נציבות שירות המדינה; המוסד לביטוח לאומי; מכבי שירותי בריאות; שירותי בריאות כללית

א. 
ריכוז ממצאי הביקורת

1. 
היועצת המשפטית של מינהל מקרקעי ישראל: עו"ד רחל זכאי היא היועצת המשפטית של ממ"י. בטרם מונתה לתפקיד ובמהלך כהונתה היה בעלה דאז יועץ משפטי של חברות מנהלות המועסקות בפרויקטים של המינהל, וכן ייצג בהליכי משפט או במשא ומתן בעלי עניין בקרקעות המינהל. נמצא, שהיועצת המשפטית השתתפה בדיון שהתקיים בהנהלת ממ"י על נושא מסוים שבעלה דאז טיפל בו. היועצת המשפטית הייתה חוכרת של נחלה חקלאית. נמצא, שהיא השתתפה בדיונים בנושאים שנאסר עליה לעסוק בהם בשל היותה חוכרת נחלה חקלאית.

5. 
מנהל מינהל תכנון והנדסה במשרד השיכון: מר יוסף מנור עבר מהמגזר הפרטי לשירות המדינה, לאחר שזכה במכרז לתפקיד במרס 2002. טרם הצטרפותו לשירות המדינה ניהל מר מנור חברה פרטית בתחום של הנדסה אזרחית והיה אחד מבעליה. סמוך לכניסתו לתפקיד, במאי 2002, חתם מנהל המינהל על הסדר למניעת ניגוד עניינים ובו התחייב, בין היתר, לא לטפל בעניינים שנוגעים ללקוחות של החברה שהייתה בבעלותו, אשר חתומים על חוזים עם משרד השיכון. נמצא שמנהל המינהל המשיך להיות מעורב באחדים מהפרויקטים בעיר מודיעין שמנוהלים בידי חברה פרטית מסוימת בשביל משרד השיכון; חברה זו נמנתה עם חוג לקוחותיה של החברה שהייתה בבעלותו של מר מנור. 
ב.
מצב תיקון הליקויים

משרד המשפטים

1.
הוקמה יחידה חדשה של פרקליטות המדינה, שתפקידה ריכוז הטיפול במיקור החוץ של עורכי דין, והגשת תביעות יזומות מטעם המדינה.

החלת הסייגים הקיימים על עורכי דין, המייצגים את מינהל מקרקעי ישראל, בתוקף ייפוי כוח שקיבלו מטעם היועץ המשפטי, גם על עורכי הדין של חברות מנהלות, שמייצגים את המינהל בעניין קרקעות רשומות על שם המדינה.


משרד הבינוי והשיכון

5. 
נושא ניגוד עניינים במשרד, תוקן. העובדים יחתמו על טופס הצהרה למניעת ניגוד עניינים.
תופעת ה"מייצגים" ("מאכערים") בשירות הציבורי

הגופים המבוקרים: משרד הפנים; משרד התחבורה; נציבות שירות המדינה; המוסד לביטוח לאומי; עיריית תל אביב

החלטת ממשלה בק/16 - 27.3.2007

א. 
להקים צוות בראשות ראש האגף לביקורת המדינה במשרד ראש הממשלה ובהשתתפות נציגי משרד הפנים, משרד התחבורה והבטיחות בדרכים, המוסד לביטוח לאומי, מינהל מקרקעי ישראל ונציג היועץ המשפטי לממשלה (להלן - הצוות).

ב. 
הצוות יגיש, בתוך 3 חודשים, לוועדת השרים לענייני ביקורת המדינה, הצעה להחלטה שתעסוק בדרכים להתמודדות עם תופעת "המייצגים" ("מאכערים") במוקדים מרכזיים למתן שירות לציבור (עד 5 מוקדים).

ההצעה תכלול אמצעים לטיפול בתופעה, תקצוב כח-אדם, קביעת סדרי קדימה ולוחות זמנים.

ההצעה תוכל לשמש גם בטיפול בתופעה במוקדים למתן שירות נוספים ככל שיהיו.

ג. 
הערות מבקר המדינה יילקחו בחשבון במהלך עבודת הצוות.
ביצוע ההחלטות

משרד ראש הממשלה – אגף בכיר לביקורת המדינה והביקורת הפנימית הצוות שהוקם בהחלטת הממשלה 1572(בק/16) סיים עבודתו בחודש מארס 2008.

המלצות הצוות הוגשו לוועדת השרים לעניני ביקורת המדינה.

ריכוז ממצאי הביקורת
6.
הסדרת ייצוג התושבים כוללת הליכים של קביעת אמות המידה לייצוג, רישום המייצגים ופיקוח על פעילותם במשרדי ממשלה ובגופים ציבוריים נותני שירות, ובהם העיריות. הדבר נועד להגביר את השקיפות ולהגן על הנורמות המקצועיות והאתיות בכל הנוגע לייצוג הפרט לפני הרשות, ולכן יש בכך כדי לצמצם את ההזדקקות ל"מאכערים". לפיכך נבדקה באמצעות השאלון הסדרת ייצוגם של התושבים לפני העירייה בתחומי אחריותה. הבדיקה העלתה כי ככלל העיריות לא פעלו להסדרת הייצוג של התושבים: רוב העיריות לא הגדירו בנוהל את אמות המידה לייצוג התושבים לפני הגופים שבתחומי אחריותן ולא הסדירו את הליכי הרישום של המייצגים; רק כרבע מהעיריות שהשיבו לשאלון וידאו כי יש ברשות המייצגים ייפויי כוח תקפים, ורק עיריות מעטות הכינו רשימה של המורשים לתת שירותי ייצוג ופרסמו אותה בקרב הפונים.
מצב תיקון הליקויים

נציבות שירות המדינה

6. 
לאור דו"ח מבקר המדינה, והחלטת הממשלה בק/16 מיום 17.3.07, ולאור עובדת היותם של עובדי המדינה מופקדים על מתן שירות לציבור ועל תחומים רגישים, פורסמה הודעת רענון מספר סח/9 מיום ז' בטבת התשס"ח  (16.12.2007), "התמודדות עם תופעת "המייצגים" מול שירות המדינה", בכל הקשור עם כללי תופעת "המייצגים" מול שירות המדינה. בתוך כך רענון כללי האתיקה לעובדי המדינה, ורענון כללי ההגבלות החלות על עובדי הציבור לאחר הפרישה משירות הציבור; זאת למנוע, מחד, חשש שעובד ציבור ינצל בתקופת שירותו את מעמדו וכוחו, לטובת קידום ענייניו האישיים אצל הגורם אליו הוא מבקש לעבור, ומאידך, למנוע חשש מניצול קשרים אישיים לאחר הפרישה, לצורך קידום ענייניו האישיים של העובד או מקום עבודתו החדש. להלן הודעת נציבות שירות המדינה:

1. 
לאור דו"ח מבקר המדינה 57ב אשר עסק בתופעת "המייצגים" מול שירות הציבורי ובהמשך להחלטת הממשלה בק/16 מיום 17.3.2007, ולאור עובדת היותם של עובדי המדינה מופקדים על מתן שירות לציבור ועל תחומים רגישים ורבי חשיבות בניהול ענייני המדינה, מוצאת בזאת הודעת רענון הכללים בכל הקשור עם תופעת "המייצגים" מול שירות המדינה.

2.
בדו"ח מבקר המדינה 57ב נקבע כי: "לתופעת "המאכערים" עלולות להיות השפעות שליליות על הנורמות האתיות בשירות הציבורי, על יעילות תפקודו ועל האמון שנותנים התושבים בשירות הציבורי ובמוסדות השלטון בכלל. תופעת "המאכערים" עלולה לגרום להשחתת נורמות ההתנהגות של עובדי הציבור ולפתוח פתח לקבלת שוחד וטובות הנאה...".
3.
יובהר כי על העובדים המטפלים במישרין או בעקיפין בציבור לראות עצמם כמשרתי הציבור וכמי שתפקידם לסייע בידו, במטרה להבטיח את אמון הציבור בשירות הציבורי ובעובדיו ולאור מעמדם, סמכויותיהם ומהות עבודתם של עובדי המדינה המחייבים שמירת כללי שוויון הוגנים בכל עניין הנתון לטיפולם במילוי תפקידם.

4.
כללי האתיקה לעובדי המדינה אשר פורסמו בהודעת נש"מ מז/81 מורים כדלקמן:
א. 
"על עובד המדינה למלא תפקידיו על-פי אמות מידה מקצועיות ושיקולים ענייניים בלבד" (סעיף 2.06);
ב. 
"עובד המדינה ינהג ללא משוא פנים בכל עניין הנתון לטיפולו במילוי תפקידו" (סעיף 6.04);
ג. 
"עובד המדינה אשר מוטל עליו לטפל בעניינו של אדם אשר היו או יש ביניהם קשרי עבודה, חברות, משפחה או כל קשר אחר ואשר יש חשש כי עקב כך יושפעו שיקוליו המקצועיים, יפסול את עצמו מלטפל בעניין ויודיע על כך לממונה עליו" (סעיף 10.04).
5. 
נציבות שירות המדינה מכירה בחשיבותו הרבה של חוק שירות הציבור (הגבלות לאחר פרישה), התשכ"ט-1969 (להלן - "חוק הצינון"), הקובע את ההגבלות החלות על עובדי הציבור, ובכללם עובדי המדינה, לאחר הפרישה משירות הציבור, זאת במטרה למנוע חשש לפגיעה בטוהר המידות ולהבטיח את אמון הציבור בשירות הציבורי ובעובדיו. תכלית הוראות חוק הצינון על-פי הפסיקה הינה: מחד, למנוע את החשש שעובד הציבור ינצל בתקופת שירותו את מעמדו וכוחו לטובת קידום ענייניו האישיים אצל הגורם אליו הוא מבקש לעבור לאחר פרישתו, ומאידך, למנוע את החשש מניצול קשרים אישיים לאחר הפרישה לצורך קידום ענייניו האישיים של העובד או של מקום עבודתו החדש. יודגש כי סעיף 8 לחוק הצינון קובע כי הפרת הוראות החוק מהווה עבירה פלילית, שעונשה קנס או שישה חודשי מאסר.
משרד הפנים

6. 
במשרד הפנים פועלים לעקירת בעיה זו מהשורש, בשורה של צעדים להגברת שקיפות המידע, וידידותיות דרכי הגישה למידע, וכן על ידי הרחבת המידע שמתפרסם באינטרנט. מגיש הבקשה, יוכל לעקוב באופן ממוחשב ומידי, אחר קידום הטיפול בבקשה שלו. זו הדרך העיקרית לצמצום פעולת ה"מייצגים", כי עיקר פעולתם במערכת התכנון כיום, היא בנגישות למידע קיים, אך קשה להשגה.

העסקת עובדים בשמונה תאגידים ציבוריים

הגופים המבוקרים: משרד האוצר; משרד המשפטים; משרד התחבורה; משרד התקשורת; משרד התשתיות הלאומיות; הרשות הממשלתית למים וביוב; רשות שדות התעופה; חברת דואר ישראל; חברת החשמל לישראל; חברת נמל אשדוד; חברת נמל חיפה; חברת רכבת ישראל; חברת תשתיות נפט ואנרגיה; מקורות חברת המים

א.     ריכוז ממצאי הביקורת

הצהרות של עובדים הנוגעות להעסקת קרובי משפחה 

9.
בתאגידים שנבדקו: רשות שדות התעופה, חברת דואר ישראל, חברת החשמל לישראל, חברת נמל אשדוד, חברת נמל חיפה, חברת רכבת ישראל, חברת תשתיות נפט ואנרגיה ומקורות חברת המים, לא נמצא מאגר מלא ומעודכן של נתונים על כל קרובי המשפחה המועסקים בהם, לרבות כאלה שהעסקתם לא נאסרה במפורש בחיקוק הרלוונטי לאותו תאגיד. 

ב.     מצב תיקון הליקויים

חברת דואר ישראל

9. 
בחברת הדואר נערך מיפוי של כל קרובי המשפחה המועסקים בחברה, כולל עובדי קבלן, על מנת להשלים את מאגר המידע הקיים בחברה. נותרו מספר קטן של עובדים, שטרם חתמו על הצהרת קרובי משפחה, ועניינם מטופל.


המקרים החדשים של קרובי משפחה שנתגלו במיפוי, יובאו לפני הוועדה להעסקת קרובי משפחה, להחלטתה.

הגנה על חושפי מעשי שחיתות
חוות דעת - דצמבר 2007
א.     ריכוז ממצאי חוות הדעת

1.
החברה הישראלית עדיין לא הטמיעה את ההתפתחויות שחלו בתפיסה המשפטית בתחום האמור, ואינה ששה להביע הוקרה לעובדים שחשפו מעשי שחיתות. 

2.
משרד מבקר המדינה סבור, כי הרחבת היקף ההגנה הניתנת לחושפי מעשי השחיתות תביא, בסופו של דבר, אף לשינוי בתפיסות החברתיות הרווחות כיום, ותיטיב את מצבם ומעמדם של חושפי מעשי השחיתות.

ב. 
מצב תיקון הליקויים

נציבות שירות המדינה 

1.2. 
לאור חוות דעת מבקר המדינה, פרסמה נציבות שירות המדינה ביום ו' בשבט התשס"ח-13.1.2008, את הודעה סח/11, בנושא "חוות דעת מבקר המדינה אודות הגנה על חושפי מעשי שחיתות", כלהלן:

1.
המאבק בשחיתות הציבורית נועד לשמור על שלושה ערכים מוגנים בחברה הישראלית. הערך הראשון הוא האמון של הציבור בעובדי הציבור. הערך השני הוא טוהר המידות של עובדי הציבור, והערך השלישי הוא אינטרס הציבור שעליו מופקד עובד הציבור. מאבק זה חשוב מאין כמוהו, ולכן יש לספק הגנה לחושפי השחיתות הנוטלים בו חלק.

2.
המחוקק הישראלי ביקש באמצעות מספר חוקים להגן על העובד חושף מעשי השחיתות מפני פגיעה והתנכלות שמקורן בחשיפת מעשי השחיתות או המעשה הבלתי תקין, ובהם:

א.
סעיפים 45א-45ו לחוק מבקר המדינה, התשי"ח-1958 [נוסח משולב];

ב.
חוק הגנה על עובדים (חשיפת עבירות ופגיעה בטוהר המידות או במינהל התקין), התשנ"ז-1997;

ג.
חוק לעידוד טוהר המידות בשירות הציבור, התשנ"ב-1992, והתקנות שהותקנו  מכוחו.
3.
בחוות דעת שפרסם לאחרונה מבקר המדינה בנושא הגנה על חושפי שחיתות, הוא המליץ, בין היתר, כי יש לחזק את העברת המידע באמצעות המבקר הפנימי בארגון. תפקידיו של המבקר הפנימי מוגדרים בחוק הביקורת הפנימית, התשנ"ב-1992, ובין היתר  עליו לבדוק "אם הפעולות של הגוף הציבורי שבו הוא משמש מבקר ושל נושאי משרה וממלאי תפקידים באותו גוף תקינות, מבחינת השמירה על החוק, על הניהול התקין, על טוהר המידות ועל החיסכון והיעילות, ואם הן מועילות להשגת היעדים שנקבעו להן"; נקיטת אמצעי זה, דהיינו העברת המידע על מעשי השחיתות למבקר הפנימי, תאפשר למנוע את חשיפת שמו של המתלונן, שלעיתים טומנת בחובה סכנת פגיעה, והנושא יועבר לבדיקת הגוף המקצועי המטפל בנושא ואשר בידיו הכלים והסמכויות הנדרשים לבירור העניין. בהתאם לכך תיקבע החובה לפרסם את האפשרות לפנות למבקר הפנימי, וייקבע גורם ממונה חיצוני שיקבל את הנתונים מהמבקר הפנימי לצורך בקרה ופיקוח בעניין. כמו כן, מומלץ לקבוע כי אם יחליט המבקר הפנימי שלא לנקוט פעולות המשך כלשהן, יהיה עליו לספק הודעה מנומקת לגורם הממונה כאמור, וכן למתלונן, וזאת - לאחר שניתן לאחרון להביע את עמדתו בעניין זה.
4.
אבקש להביא חוות דעת המבקר בפני כל העובדים בשירות המדינה.


השלטון המקומי

גביית ארנונה ממשרדי ממשלה ומחברות ממשלתיות

דו"ח 58א

הגופים המבוקרים: משרד האוצר; משרד הפנים; עיריית ירושלים; עיריית אריאל; עיריית אשקלון; עיריית באר שבע;  עיריית לוד; עיריית רמת גן; מועצה אזורית עמק הירדן; מועצה אזורית עמק יזרעאל; מועצה מקומית באר יעקב; חברת החשמל לישראל בע"מ

א.     ריכוז  ממצאי הביקורת 

5. 
לדעת משרד מבקר המדינה, על הוועדה לרפורמה בנושא הארנונה שמינתה הממשלה בספטמבר 2006, לתת את הדעת על ביטול הסוג המיוחד שקבעו רשויות מקומיות למשרדי הממשלה.

11. 
על משרד הפנים לתת הנחיה או חוות דעת אשר תקבע לכלל הרשויות המקומיות באיו"ש את העקרונות המשפטיים המנחים בעניין תשלום ארנונה. מסמך זה יסייע להן להחליט  ולהבטיח כי מהגופים הממשלתיים הפועלים באיו"ש תיגבה ארנונה לפי עקרונות אחידים. 

ב.      מצב תיקון הליקויים

5. 
על מנת לפתור את הבעיה המועלית בדו"ח, הקים שר הפנים ועדה ציבורית  לבחינת תעריפי הארנונה, שיטת חיוב  ההנחות, וכיוצ"ב. הוועדה שמונתה, תחליט בתחילת 2008 על כללים אחידים לחיובי ארנונה, להתייחסות לגופים  ממשלתיים,למדיניות ההנחות לשיטת חיוב השטחים, ועוד. המשרד הורה לרשויות המקומיות לנקוט בצעדים המתבקשים, כדי למנוע הישנותם של הליקויים. הרשויות המקומיות התבקשו להגיש דיווח למחוז של המשרד אליו הן שייכות, על הצעדים שבכוונתן לנקוט, במטרה להביא לחיוב משרדי ממשלה הפועלים בתחומן, בשומה אמיתית, בהתאם לשטחים אמיתיים, ולתעריפים הריאליים. המשרד דרש מכלל הרשויות המקומיות, לדווח על כל סוגי  ההנחות הניתנות בנושא הארנונה.

11.
נקבעו כללים אחידים לגביית תעריפי ארנונה באזור יו"ש, בהתאם לכללים הנהוגים ביתר חלקי הארץ. נערכת השוואה בין תעריפי ארנונה באזורים שונים, ונעשית פעולת האחדה  בקביעת תעריפי ארנונה.
גביית ארנונה מגופים ציבוריים 

הגופים המבוקרים : עיריית ירושלים; עיריית אריאל; עיריית אשקלון; עיריית באר שבע; עיריית לוד; עיריית רמת גן; מועצה אזורית עמק הירדן; מועצה אזורית עמק יזרעאל; מועצה מקומית באר יעקב 

א.     ריכוז ממצאי הביקורת

1.
משרד מבקר המדינה העיר לרשויות המקומיות שנבדקו, כי כאשר הן קובעות תשלומי ארנונה על נכסים גדולים של גופים ציבוריים, ששטחיהם עשרות ואף מאות אלפי מ"ר, אל להן להתבסס רק על המידע הקיים במסמכי הבינוי. עליהן לפעול כמיטב יכולתן למדידת הנכסים עצמם, בעיקר משני טעמים: (א) חיוב הארנונה נקבע לפי מכפלת המחיר למ"ר בגודל השטח לפי סוג הנכס. סוג הנכס נקבע לפי השימוש הנעשה בו. סכום הארנונה הסופי ישתנה אפוא בהתאם לשימוש שייקבע. (ב) ייתכנו פערים בין האמור במסמכי הבינוי לבין גודל השטחים המבונים ושטחי הקרקע בפועל. 

ב.      מצב תיקון הליקויים

המועצה המקומית באר יעקב

1. 
צוות תיקון הליקויים של המועצה שהתכנס בנובמבר 2007 קבע, כי בהסתמך על הנתונים שברשותה, ועל הסמכות הנתונה בידיה לקביעת שומה לפי מיטב שפיטה, תיערך מידית שומה לכל הגופים המתנגדים לביצוע מדידות בפועל.

יוצאו שומות עדכניות לנכסים המוחזקים על ידי גופי ממשלה, לרבות בתי חולים ומחנות צבא.
אתרי אשפה בנחלות שביישובים חקלאיים במרכז הארץ

הגופים המבוקרים: המשרד להגנת הסביבה; מינהל מקרקעי ישראל; הרשות הממשלתית למים  וביוב; מועצה אזורית גזר; מועצה אזורית חבל מודיעין; מועצה אזורית עמק לוד; מועצה מקומית באר טוביה; מועצה מקומית חוף אשקלון; מועצה מקומית יואב; מועצה מקומית שפיר; הוועדה המקומית לתכנון ולבנייה באר טוביה: הוועדה המקומית לתכנון ולבנייה חוף אשקלון; הוועדה המקומית לתכנון ולבנייה יואב; הוועדה המקומית לתכנון ולבנייה שפיר

א.      ריכוז ממצאי הביקורת

3. 
במשרד להגנת הסביבה לא נמצאו כל מסמכים הנוגעים ל-27 מ-54 אתרי האשפה והמשרד לא עשה כל טיפול בעניינם.

4.
מבדיקת מסמכי המשרד להגנת הסביבה העוסקים ב-27 אתרי האשפה האחרים עולה כי המשרד הגיש בשנים 2001 עד 2006 כתבי אישום נגד המחזיקים בארבעה אתרי אשפה ומפעיליהם, וכי הוא הוציא צווים לפינוי רעלים משני אתרים והפסיק את הפעלתם של שני אתרי אשפה באמצעות המשטרה הירוקה. יוצא אפוא כי המשרד פעל פעילות אפקטיבית רק נגד המחזיקים בשמונה אתרים ומפעיליהם .

5. 
בשנים 1999 עד 2006 הסתפק המשרד להגנת הסביבה במשלוח התראות למחזיקים בתשעה אתרי אשפה אחרים ולמפעיליהם ובהן דרישה לחדול לאלתר מהשלכת אשפה ולפנות את הפסולת שבאתרים לאתר אשפה מוסדר, ואולם המשרד לא נקט צעדים נוספים לטיפול במפגעים. 

6. 
ביוני 2004 דיווח סייר של המשטרה הירוקה שבאחד הישובים שבתחום השיפוט של המועצה האזורית חבל מודיעין פועל אתר אשפה ששטחו כ-10.8 דונמים וגובה האשפה שנערמה בו שניים עד שלושה מטרים. לדבריו נצברו באתר פסולת ברזל ומתכות אחרות, ואף התבצעה בו שרפת הפסולת. רק בפברואר 2005 הועבר תיק החקירה לטיפול משפטי של המשרד להגנת הסביבה, אולם הוא לא נקט כל אמצעי לטיפול בעניין עד מועד הביקורת במארס 2007 .

10. 
משרד מבקר המדינה העיר לוועדות המקומיות, למועצות האזוריות, למשרד להגנת הסביבה ולממ"י כי היעדר שיתוף הפעולה ביניהם הוא אחד הגורמים שבגינם אכיפת החוק על אתרי האשפה הלא חוקיים אינה אפקטיבית והם פועלים שנים ארוכות באין מפריע, וכי עליהם לפעול בתיאום ולשתף פעולה כדי להביא לידי הפסקת פעילותם של האתרים והשבת המצב לקדמותו.

ב. מצב תיקון הליקויים

האגף הבכיר לביקורת המדינה 

ועדת השרים לענייני ביקורת המדינה, בישיבתה מ-7.1.2008, דנה בממצאי מבקר המדינה בנושא, וקיבלה החלטה מספר בק/34, כלהלן:

1. 
צוות בראשות מנהל מינהל מקרקעי ישראל או נציגו, יחד עם המנהלים הכללים או נציגיהם, של המשרד להגנת הסביבה, משרד הפנים, משרד החקלאות ופיתוח הכפר, ראש הרשות הממשלתית למים ולביוב, נציג היועץ המשפטי לממשלה, נציג מרכז השלטון המקומי (לרבות ייצוג המגזר הלא יהודי), נציג מרכז המועצות האזוריות ונציג היחידה הכלכלית במשטרת ישראל, יגבשו בתוך שלושה חודשים תכנית אופרטיבית לטיפול באתרי אשפה לא מורשים חדשים. התכנית תכלול בין היתר, ביצוע צעדים בשטח, שיפור הליכי התביעה והאכיפה, והקצאת אמצעים לביצוע התכנית שתגובש.


צוות זה ידון גם בהסדרי שיתוף פעולה בין כל הגורמים דלעיל, ובשיתוף רשויות המס, לשם בחינת אפשרויות לנקיטת צעדים כלכליים כלפי מפעילי האתרים.

הצוות יבחן גם את ההשפעה של אתרי האשפה על זיהום המים והאוויר.

2. 
הערות מבקר המדינה בדו"ח 58א', יילקחו בחשבון במהלך ביצוע ההחלטה.

3. 
דיווח על יישום החלטה זו יימסר לאגף הבכיר לביקורת המדינה, במשרד ראש הממשלה.
המשרד להגנת הסביבה

3.5. 
ממצאי מבקר המדינה נדונו בישיבת צוות תיקון ליקויים בתאריך 25.12.2006, והוחלט על הקמת צוות בראשות ראש אגף תיאום אכיפה, לבחינת פינוי פסולת בנחלות פרטיות. הצוות הגיש את המלצותיו למנכ"ל המשרד בתאריך 6.5.07. חלק מההמלצות כבר מיושמות, וחלקן בבדיקה.

המשרד מבדיל בין אתרים של סוגי פסולת. התייחסות המשרד שונה מבחינת דחיפות הטיפול ומתן עדיפות בהשקעת משאבים, במקרה והאתר משמש לסילוק פסולת אורגנית, לעומת אתר לאחסון גרוטאות ופחי אשפה.  

להלן טיפול המשרד במספר ישובים באזור המרכז:

מושב מספר 1: בתביעה משפטית שהגישה ועדה מקומית לתכנון ובנייה "לודים" כנגד בעלי משק, בשיתוף פעולה של המשרד, הורשע בעל המשק, נדרש לפנות כל הפסולת, והוטל על הנאשמים קנס כולל של כ-100,000 ₪. 
בנובמבר 2007 הורשע בעל משק בהשלכת פסולת ושריפות בנחלתו. הוא נקנס ב-25,000 ₪, ונדרש לפנות כל הפסולת בתוך 6 חודשים. הנאשם הגיש ערעור לבית המשפט המחוזי.

נגד משק נוסף הוגשה תביעה של הוועדה המקומית לודים, בסיוע המשרד.

בדצמבר 2007 נשלח מכתב התראה לבעל משק בגין הימצאות פסולת בנחלתו.
מושב מספר 2: בעל משק שהטמין פסולת בנחלתו וזו גלשה לתוך ערוץ נחל נבלט, הורשע בבית המשפט המחוזי,  ונגזר עליו קנס של 100,000 ₪. 

הוטל קנס של 45,000 ₪ על נהג משאית שנתפס כשהוביל אשפה. 

ערעורם לבית המשפט העליון, נדחה.
 
מושב מספר 3: המשרד מכין תיקי חקירה נגד שני בעלי משקים.
6. 
על פי סיכום בין מחוז מרכז במשרד לבין המועצה האזורית, במידה שיתקבל דיווח בזמן אמת אודות שריפה, שמקורה בשטח ריכוז מתכות, המשרד יפעיל את סמכויותיו. בחודשים האחרונים לא התקבל דיווח על שריפה שמקורה באתר זה, ולכן לא התבצעו פעולות אכיפה.

10.
ב-10.2.2008 מונה נציג מטעם מנכ"ל המשרד להגנת הסביבה, בהתאם להחלטה בק/34 דלעיל. 
הטיפול של עיריית אריאל והמשטרה בדיווח על קטינות הנתונות בסיכון

דו"ח 58א

הגופים המבוקרים: עיריית אריאל; המשרד לביטחון הפנים - משטרת ישראל; משרד הרווחה והשירותים החברתיים 

א. 
ריכוז ממצאי הביקורת

1.
משטרת אריאל קיבלה במועדים 1.5.06, 23.5.06, 1.6.06 דיווחים משכנים, שיכלו ללמד על הזנחה של הילדות, לאחת מלאו שנתיים ולאחרת ארבע שנים, או פגיעה בהן, לכאורה, בידי הוריהן - השארת תינוקות בבית ללא השגחה, ובכי של תינוקות כל הלילה. בדיווח על האירוע הראשון, שהמשטרה העבירה, לדבריה, לאגף הרווחה שבעירייה, בדבר תינוקת בת שנתיים שנותרה בבית המשפחה ללא השגחה, חסר מידע חיוני ועיקרי שהיה בידה - העובדה שבבית המשפחה נותרה, ללא השגחה, תינוקת נוספת בת חודש וחצי. 

5. 
הממצאים שהועלו בביקורת, מצביעים על מחדלים של עיריית אריאל ושל משטרת ישראל, בטיפולן בדיווחים שהתקבלו בעניין ילדות שהיו נתונות לכאורה בסיכון, ובמילוי חובתן לספק להן את ההגנה הנדרשת. מחדלים אלה מנעו את האפשרות להגן על הילדות, ואולי למנוע את מותה של התינוקת.

ב.     תגובות המבוקרים

המשרד לביטחון הפנים

1.5. 
נוהל אגף החקירות והמודיעין 03.300.210, שעניינו "טיפול בעבירות אלימות נגד קטינים", הופץ בדצמבר 2007 ליחידות השטח, והן פועלות על פיו.
משרד ראש הממשלה

הוועדה לאנרגיה אטומית

ניהול משאבי אנוש בקריה למחקר גרעיני

דו"ח 57א

הגופים המבוקרים: הקריה למחקר גרעיני; הוועדה לאנרגיה אטומית; נציבות שירות המדינה

א.      ריכוז ממצאי הביקורת

4.
לא נקבעו מדיניות ועקרונות לניהול משאבי האנוש בקריה למחקר גרעיני (קמ"ג) בכל הקשור לעובדי ההסכם. על רקע זה בלט בביקורת היעדרם של פיקוח ובקרה מצד גורם חיצוני על סדרי הניהול בכל הנוגע לעובדי ההסכם בקמ"ג.

8.
המבנה הארגוני הנוכחי של קמ"ג לא קיבל אישור של נש"מ, כנדרש לגבי כל יחידה בשירות המדינה.

10.
ראוי, כי הוועדה לאנרגיה אטומית, נש"מ והנהלת קמ"ג יפעלו ללא שיהוי, תוך שיתוף פעולה, כדי לקבוע מה הם תפקידי הגורמים השונים שלעיל בהקשר זה, למסד את מערכת יחסי הגומלין ביניהם בנהלים ברורים, ולוודא כי הם מיושמים הלכה למעשה.
ב.
מצב תיקון הליקויים

נציבות שירות המדינה
4. 
ביקורת נציבות שירות המדינה שאמורה הייתה להיערך ביום 22.10.2007, נדחתה, והתקיימה ביום 6.12.2007.

8. 
קמ"ג נמצא בשלבים הסופיים בגיבוש המלצתו בנושא שינוי במבנה הארגוני.


לאחר גיבוש ההמלצות, תחל הנציבות לבחון ההמלצות ולסכם עמדתה בנושא. לו"ז לתחילת העבודה – דצמבר 2007. סיום העבודה – מארס 2008.

10. 
באוגוסט 2007 הוכן נוהל המסדיר את יחסי הגומלין בין נציבות שירות המדינה, הוועדה לאנרגיה אטומית וקמ"ג. בנובמבר 2007 עודכן הנוהל בשנית. במהלך חודש פברואר 2008 יעודכן שוב הנוהל. לבקשת הוועדה לאנרגיה אטומית וקמ"ג, חלקו של משרד הביטחון לא ישולב בנוהל. לדעת הוועדה לאנרגיה אטומית וקמ"ג, אין מקום לשילובו.
משרד האוצר

גביית מס הכנסה מחברות בפירוק

דוח 54ב

הגוף המבוקר: רשות המסים בישראל

א.      ריכוז ממצאי הביקורת

2.  
יש באגף כפילות באיסוף ובהפצה של מידע על חברות שהוצא להן צו פירוק.

ב.      מצב תיקון הליקויים

רשות המסים בישראל

2.
הוחלט על ידי הסמנכ"ל לחקירות, כי מחלקת המודיעין היא זו שתפיץ את המידע למשרדי השומה. 
תרומת רשות המסים בישראל למאבק בפשיעה

דו"ח 55ב

הגופים המבוקרים: משרד האוצר, רשות המסים בישראל; המשרד לביטחון הפנים;  משרד המשפטים; המשטרה; רשות לאיסור הלבנת הון

החלטת ממשלה בק/87 - 13.4.2005

1. שיתוף פעולה בין רשויות

א. 
משטרת ישראל, רשות המסים, הרשות לאיסור הלבנת הון ומשרד המשפטים, יפעלו בשיתוף פעולה הדוק במאבק משותף בפשיעה, ובייחוד בעברייני הון.

ב. 
צוות בראשות מנכ"ל משרד המשפטים או נציגו, ובהשתתפות נציגי משטרת ישראל, הרשות לאיסור הלבנת הון ורשות המסים, יכין, תוך 3 חדשים, נוהלי תיאום ושיתוף פעולה בין ארבעת הגופים (להלן - הצוות). הנהלים יבטיחו שיתוף יעיל במידע המודיעיני המצוי בידי כל אחת מהיחידות, ושיפור ההיערכות המשותפת למלחמה בפשיעה.

2. חשיפת מידע

הצוות יגיע לפתרון מוסכם בענין המחלוקת שבין רשות המסים לבין הבנקים, בנוגע להיקף המידע שניתן לדרוש מהבנקים על קשריהם העסקיים עם לקוחותיהם, ובמיוחד על השקעות והכנסות של לקוחות הבנקים בחו"ל.

בהעדר הסכמה, יציע הצוות דרך לפתרון באמצעות חקיקה, עד 31.12.200.
3. מידע על פעילות ישראלים בחו"ל

רשות המסים, בתיאום עם משרד המשפטים, תכין תוך 3 חדשים, נוהל לאיסוף מידע ולניהול מאגר מידע, על פעילות כלכלית של תושבי ישראל בחו"ל, והכנסות הנובעות מפעילות זו. הנוהל יבטיח את האיזון הדרוש בין הצורך לגבות מס אמת, לבין זכותם של הנישומים לפרטיות.

4. דיווח לוועדת השרים

רשות המסים והצוות, ידווחו לוועדת השרים לענייני ביקורת המדינה על ביצוע ההחלטות בנושא המאבק בפשיעה, עד יום 31.7.2005.

הערות מבקר המדינה בדו"ח 55ב', יילקחו בחשבון במהלך התכנון והביצוע.
ביצוע ההחלטה

המשרד לביטחון הפנים – משטרת ישראל

נוהל "כוחות משימה" הובא לאישור הוועדה המתמדת של המשרד, בנובמבר 2007.

המערכת הממוחשבת לניהול מסמכים משפטיים, בדבר פסקי  דין בהם יש היבטים הנוגעים למיסוי, תוקצבה, ונמצאת בהליכי הקמה.

עד לסיום הקמת המערכת החדשה, מועברים כל פסקי הדין לרשות המיסים, בטבלאות ממוחשבות.

המוקד המודיעיני המשולב הוקם, ופועל החל מ-1.2.2007. 

ריכוז ממצאי הביקורת

3.
אין תיאום בין שלוש יחידות המודיעין של הרשות, ועובדיהן חסרי הכשרה בתחום המודיעין, לא ניתחו את המידע שנאסף ולא ניסו להעריכו או להצליבו עם מידע אחר, כדי לאתר העלמה של הכנסות ונכסים, כדי לגבות מס על ההכנסות וכדי לאכוף את הגבייה על ידי מימוש הנכסים.

מצב תיקון הליקויים

רשות המסים בישראל

3. 
מונה מנהל מודיעין ארצי, שיאחד ויבסס את מערך המודיעין.


עובדי מחלקת המודיעין עוברים עתה הכשרה מקצועית מקפת.
מתן אישורים מקדמיים 

על ידי אגף מס הכנסה ומיסוי מקרקעין

דוח 55ב

הגוף המבוקר: משרד האוצר - רשות המסים בישראל

א.     ריכוז ממצאי הביקורת

4. 
נציבות מס הכנסה ומיסוי מקרקעין אינה מפרסמת את האישורים המקדמיים שניתנו, ובכך היא מונעת מן הציבור מידע על עמדותיה בסוגיות עקרוניות. עקב כך גם אין לדעת אם אכן נשמר עקרון השוויון לפני החוק.

ב.      מצב תיקון הליקויים

רשות המסים בישראל

4. 
החטיבה המקצועית אמורה לפרסם בתחילת שנת 2008, קובץ תמציות של החלטות מיסוי, מהמחצית השנייה של שנת 2006. 
במהלך שנת 2008 יופץ החוזר המקצועי, המסדיר את עבודת המוסד למתן החלטות מיסוי.

הטלת כופר בגין עבירות מס הכנסה

דוח ביקורת, פברואר 2006

הגוף המבוקר: רשות המסים בישראל

א.     ריכוז ממצאי הביקורת

1. 
על רשות המסים בישראל לפרסם את פרטי המקרים שבהם הוטל כופר, בכלל זה את שמות הנישומים שהוטל עליהם הכופר.
ב.      מצב תיקון הליקויים

רשות המסים בישראל

1.
בתאריך 17.4.07 פורסמו החלטות ועדות הכופר לשנת 2006, ובתאריך 27.8.07 פורסמו החלטות ועדות הכופר למחצית ראשונה של שנת 2007.

רכישות רשות המסים בישראל 

לקראת המעבר לקריית הממשלה בתל אביב

הגוף המבוקר: משרד האוצר – רשות המסים בישראל

א.     ריכוז ממצאי הביקורת

3. 
הרשות לא נעזרה בייעוץ מקצועי לבדיקת הרהיטים שרכשה עבור קריית הממשלה. עקב כך קיבלה החברה לעתים רהיטים שונים מאלה שהייתה אמורה לקבל לפי המפרט הטכני שסוכם עליו בחוזה ההתקשרות עם הספק.
ב.      מצב תיקון הליקויים

רשות המסים בישראל

3. 
מנהל מינהל הרכש הממשלתי, מונה כבורר בעניין המחלוקת הכספית בין רשות המסים לספק. המחלוקת באה על פתרונה, בהתאם להחלטות הבורר.


בחטיבת החשבות הוכן טופס "דוח פירוט הזמנות לספק/נותן שירותים", באמצעותו ניתן יהיה לפקח על היקף ההתקשרות, ולקבוע האם היא מחייבת מכרז.

פרויקט מרכב"ה - יישומו וניהולו

דוח 58א

הגוף המבוקר: משרד האוצר

א.     ריכוז ממצאי הביקורת

12.
הביקורת מצאה ליקויים בסדרי הניהול והדיווח ובבקרה על הפרויקט, המתבצע בין כתליו של אגף החשכ"ל ובאחריותו הישירה. ניהול הפרויקט מחייב יעילות ושקיפות, הגדרת הגורמים האחראים וקביעת סמכויותיהם, קביעת כללי דיווח ובקרה על תכניות ותפוקות, השגת היעדים וביצוע התקציבים. אך כל אלה לא היו יעילים בפרויקט זה, והחובה ליישמם טרם נקבעה בהוראות מחייבות. עד מועד סיום הביקורת טרם נקבעו נהלים מחייבים לניהול ולפיקוח על ביצוע פרויקטים של מחשוב בכלל ופרויקט מרכב"ה בפרט.

ב.     מצב תיקון הליקויים

משרד האוצר

12. 
במסגרת אגף החשב הכללי, פועלות מספר ועדות היגוי ופיקוח אחר התנהלות הפרויקט, כאשר בראשן פועלת ועדת היגוי עליונה, בראשות החשב הכללי, המתכנסת מדי חודש. במסגרת הפיקוח, מופעלת בקרה חיצונית באמצעות שני משרדי רואי חשבון חיצוניים. ממצאי דוחות הביקורת יובאו בפני ועדת הבקרה וועדת ההיגוי העליונה. 

מאזן המדינה ליום 31.12.05 – התחייבויות תלויות

דוח 57ב

הגופים המבוקרים: משרד האוצר; משרד הבריאות; משרד המשפטים; מינהל מקרקעי ישראל; חברת הביטוח הממשלתית ענבל
א.      ריכוז ממצאי הביקורת

11. 
לשום גורם ממשלתי אין מידע או הערכה על העלות המשוערת לסילוק התביעות שהוגשו נגד משרדי הממשלה עד תאריך מסוים. אי הצגה נאותה של היתרות פוגמת בשקיפות ואינה עולה בקנה אחד עם כללי חשבונאות ומינהל תקין. על החשבונאי הראשי ועל פרקליטות המדינה להיערך כנדרש לצורך הצגת היתרות בדוחות הכספים של הממשלה בהתאם לתקני חשבונאות.

ב.      מצב תיקון הליקויים

משרד המשפטים

11.
משרד המשפטים נמצא בתהליך של פיתוח ואפיון מערכת תנופ"ה – תכנון, ניהול ובקרה פרקליטות המדינה. המערכת אמורה להיכנס לשיגרת עבודה בשנת 2009. 


תישלח הודעה לפרקליטות המדינה, בדבר חשיבות היערכות של מערכת המחשוב החדשה לעניין ניהול תביעות נגד המדינה, ומתן גילוי מלא בתקציב המדינה ובדוחות הכספיים של הממשלה, לסיכומי התביעות.
מערכת הביטחון

משרד הביטחון

הספקת שירותי רפואה לחיילים על ידי צה"ל
ומשרד הביטחון

הגופים המבוקרים: משרד הביטחון; משרד הבריאות; צבא ההגנה לישראל

א.     ריכוז ממצאי הביקורת

3.
אף על פי שצה"ל החל לפני כשלוש שנים בתהליך של אזרוח מרפאות  צבאיות המספקות שירותים רפואיים לאנשי קבע, טרם הסתיים תהליך הסקת מלוא המסקנות בנוגע ליתרונות ולחסרונות, לרבות הכלכליים, שנבעו לו מכך. לפיכך, טרם התקבלו החלטות על עתיד השירות הרפואי לאנשי הקבע. כתוצאה מכך, בין השאר, נהנו בשנת 2003 כ-2,500 אנשי קבע, ששירתו בעבר במחנה "רבין" בקריה שבתל אביב ועברו לשרת במקום אחר, מזכאות לקבל שירות רפואי על חשבון צה"ל, הן במרפאות צבאיות והן במרפאות אזרחיות של אחת מקופות החולים. 

ב.     מצב תיקון הליקויים

צבא ההגנה לישראל

3.
באגף לוגיסטיקה, רפואה ומרכזים מתבצעת עבודה לנושא מיקור חוץ של שירותי הרפואה בצה"ל לחיילי העורף ולרפואת המומחים (רפואה שניונית). במסגרת זו פועלת ועדה, המגבשת תוכנית לקניית שירותי רפואה מלאים לחיילים, במרחב הקריה ותל-השומר. הוועדה אמורה להגיש הצעה ל-RFI (קבלת מידע) עד סוף פברואר 2008. במקביל, פועלת ועדה אחרת, המגבשת את תפיסת שירותי רפואת המומחים. ועדה זו אמורה להציג את תוצריה לקראת סוף יוני 2008.

סוגיות הקשורות במבני משרדים חדשים במתחם       מחנה רבין

הגופים המבוקרים: משרד הביטחון; צבא ההגנה לישראל; שירות הביטחון הכללי

א.      ריכוז ממצאי הביקורת

3. 
בהוראות המשרד, בהוראות אגף הבינוי ובהוראת מת"ק (מינהלת תוכנית הקריה) לא נקבעו כללים המסדירים ניהול של פרויקטים שלא נבחנו קודם לכן על ידי גורמי מרכז בינוי. גם המינהלת שהוקמה לא נתנה מענה מספק לצורך זה. בפועל, יחסי התיאום והשיתוף שבין גורמי אגף הבינוי לבין מת"ק לקו בחסר, בעיקר נוכח מחלוקות בנוגע לאופן מילוי תפקידם של כל אחד מהגופים בפרויקט; דבר שפגע בניהול הפרויקט.

ב.      מצב תיקון הליקויים

משרד הביטחון

3. גובשה טיוטא אחרונה להוראת אגף בינוי בנושאי תכנון מלווה ביצוע ובקרת פרויקטים. הפצת ההוראה תסתיים עד סוף מארס 2008.

פעילות משרד הביטחון להצגה ולהנחלה של 

מורשת הקרב של צה"ל

הגופים המבוקרים: משרד הביטחון; צבא ההגנה לישראל
א. ריכוז ממצאי הביקורת

1. 
פעילות יחידת המוזיאונים מתנהלת בלא שהמשרד קבע תפיסה מוזיאונית וארגונית. בפועל, ההקמה והפיתוח של כל מוזיאון נעשו במנותק מהאחרים. כמו-כן, ההחלטות, השיקולים לקבלתן והתוצאות של יישומן לא נבחנו במידה הראויה, לא היו עקביים והתאימו באופן חלקי בלבד לייעוד ולמטרות שלשם ביצועם הוקמה היחידה. 
5.
מוזיאון "בתי האוסף" הוא ייחודי בין המוזיאונים של היחידה בכמה מאפיינים, שהעיקריים ביניהם הם: הוא מייצג את הממד הכלל-צה"לי, וככזה הוא הקרוב ביותר לרעיון של "מוזיאון צה"ל"; והוא מופעל ללא סיוע של עמותת מורשת, ועל כן, הוא הממלכתי שבין המוזיאונים. ברם, בביקורת עלה, שהפעלתו של מוזיאון זה לוקה בשני ליקויים חמורים: האחד מתבטא ברמת תחזוקתו הנמוכה, והאחר – בתכנון עתידו. ההחלטה בענין עתידו של המוזיאון, ראוי שתתקבל על בסיס מידע וניתוח מלאים של כלל השיקולים הרלוונטיים.
9.
בהמשך להחלטת ממשלה מ-1980, הוחל בהקמת מרכז הנצחה בהר איתן. ב-1996 נעצרה הפעילות להקמת המרכז. ההשקעות הייעודיות, בעיקר בגין תכנון, עמדו באותו מועד על כ-15 מיליון ש"ח. המשרד ממשיך לשאת מדי שנה בשנה בתשלומים לעמותה שהוקמה לצורך הקמת האתר, בעיקר עבור שכר וגמלאות למנכ"לים. עד סוף שנת 2005 הסתכמו תשלומים אלה בכ-11.5 מיליון ש"ח. משרד מבקר המדינה המליץ בפני המשרד לבחון את ההצדקה שבהמשך תשלומים אלה.

ב.      מצב תיקון הליקויים

משרד הביטחון

1.
טיוטת הוראת ארגון פורסמה להערות הגופים הרלוונטיים. הכנת ההוראה תושלם עד סוף מארס 2008.

5. 
בדיון שנערך ב-29 בנובמבר 2007, בראשות המנכ"ל, הנחה המנכ"ל את ראש אגף סיב"ט, לקיים עבודת מטה לבחינת סוגיית העתקתו של המוזיאון לנגב, וקביעת מיקומו הסופי. במקביל, הנחה המנכ"ל את ראש אגף תקציבים, להקים צוות לבחינת הנושא התקציבי, העלויות הנגזרות מהקמתו של המוזיאון באתר החדש, ואחזקתו השוטפת. המנכ"ל קבע עוד, כי כל עוד אין מקורות מימון להתנעת הנושא, לא תתבצע העברת מוזיאון "בתי האוסף".

9. 
תוכניות ומסמכים להקמת אתר הנצחה בהר איתן, הועברו ונמסרו על ידי המשרד לגורמים הרלוונטיים במינהל מקרקעי ישראל (מחוז ירושלים), בשנת 2006. נקבעה פגישה לחודש ינואר 2008. הפגישה נדחתה עקב עיצומים במינהל. משרד הביטחון ממתין לתשובת מינהל מקרקעי ישראל.
היערכות העורף ותפקודו במלחמת לבנון השנייה

דוח מיוחד - יולי 2007

החלטה בק/24 - 5.11.2007
היערכות העורף לשעת חירום וחלוקת הסמכויות בין משטרת ישראל וצה"ל בעת אירוע

נושא היערכות העורף לשעת חירום וחלוקת הסמכויות בשטח בעת אירוע בין משטרת ישראל לבין צה"ל, שנוי במחלוקת. קיימים הבדלי תפיסה מהותיים בין מערכת הביטחון לבין משטרת ישראל, עובדה שתקשה על יכולתם של הכוחות לתפקד כיאות בשעת אירוע.

בהחלטת ממשלה מספר 1577 מיום 15.4.2007, הוטלה על משרד הביטחון האחריות הכוללת לטיפול בעורף במצבי חירום. החלטה זו אינה מתייחסת לשליטה בשטח בשעת אירוע.

מומלץ להבחין בין האחריות הכוללת אשר הוטלה על משרד הביטחון, לבין השליטה על האירוע בשטח.

יושב-ראש הוועדה קובע, כי יש לשמור על עקרונות בסיסיים הכוללים מדיניות אחודה, שרשרת פיקוד ושליטה מוגדרים, ומבנה ברור ופשוט של קבלת החלטות.

כמו כן יש ליצור מסגרת מוסכמת על שני הצדדים, על מנת למצוא פתרון לקונפליקט האמור, וראוי ליצור מצב בו אין שינוי חד, בין מצב של שגרה לבין מצב של חירום.

הוועדה רושמת לפניה את הערכת משרד הביטחון, כי הנושא יסוכם בין צה"ל ובין משטרת ישראל, תוך חודש ימים.

יושב-ראש ועדת השרים מודיע, כי הוועדה תעקוב אחר הסיכום בין הצדדים עד סוף שנת 2007, וכי ראש האגף לענייני ביקורת המדינה במשרד ראש הממשלה, יקבע מועד לדיון בהתאם.
ביצוע ההחלטה

משרד הביטחון
גיבוש תפיסת פיקוד ושליטה (חלוקת הסמכויות בשטח) בין צה"ל/פיקוד העורף, לבין משטרת ישראל, טרם הושלמה. התפיסה תסוכם לקראת תרגיל עורף לאומי, אשר ייערך באפריל 2008.
מלחמת לבנון השנייה

היבטים בהיערכות גורמי ההסברה ובתפקודם במלחמת לבנון השנייה 

דו"ח 58א

הגופים המבוקרים: משרד הביטחון; המשרד לביטחון הפנים - משטרת ישראל; משרד החוץ; צבא ההגנה לישראל; משרד ראש הממשלה

א.      ריכוז ממצאי הביקורת

8. 
אגף התקשורת וההסברה של משרד החוץ לא נערך כראוי לפעולה בעת חירום, ופעל רק בתגובה לצרכים שעלו בעת המלחמה. מאז הביקורת הקודמת בשנת 2002, לא עיגן המשרד בכתובים את אופן שיתוף הפעולה שלו עם חטיבת דובר צה"ל ועם משטרת ישראל בתחום הסברת החוץ.

9. 
הליקויים בטיפול בתחום ההסברה במשרד הביטחון נותרו מאז הביקורת הקודמת בעינם. במהלך המלחמה בלבנון לא טופל תחום ההסברה במשרד באופן יסודי ושיטתי. שר הביטחון עשה בתחום זה בעיקר פעולות אד-הוק בעקבות הערכות מצב שבהן הועלה הצורך בפעולות הסברה. מן הראוי שהשר יבחן הלכה למעשה את הצורך בהיערכות משרד הביטחון במישור ההסברה הביטחונית-מדינית, בכפוף למדיניות שקבעה הממשלה ולהנחיות הגורם שימונה כמתאם מערך ההסברה הלאומי.

10.
במועד פתיחת המלחמה פיקוד העורף לא היה ערוך כראוי בכמה תחומים, ובין היתר: חומרי ההסברה של הפיקוד לרבות מודעות מוכנות מראש לעיתונים, סרטוני הדרכה בנוגע לבחירת חדר מוגן והנחיות התגוננות - לא היו מעודכנים לתרחישים שנקבעו ואושרו, בהם האפשרות של ירי רקטות על מדינת ישראל, ולפי לקחים שהופקו ממלחמות וממצבי כוננות קודמים; על אף החשיבות של אולפן השידור של פיקוד העורף להנחיה והדרכה של האוכלוסייה בעת חירום, לא היה הפיקוד ערוך כנדרש להפעלתו בתוך זמן קצר בתרחישים שונים; גם תפקידי "מסבירים" לא אוישו בפיקוד בתחילת המלחמה, וחסרו מסבירים בשפות זרות כגון ערבית, רוסית ואמהרית.

13. 
אין בצה"ל הוראות כתובות המסדירות את צירופם של כתבים ליחידות צה"ל בשטחי לחימה, לרבות חלוקת האחריות, הסמכויות ודרכי שיתוף הפעולה בתחום זה בין גורמי צה"ל החל מרמת המטה הכללי ועד היחידה המבצעית. התברר כי חלק מבקשות חטיבת דובר צה"ל בעת המלחמה לצרף כתבים לכוחות הלוחמים נתקלו בהתנגדות של מפקדים, וחלק מהם אף לא מילאו את הנחיות הרמטכ"ל ומפקד פיקוד הצפון לצרף כתבים לכוחות הלוחמים.

14. 
ראוי שהמינוי לתפקיד דובר צה"ל, שהוא תפקיד מטה מקצועי בכיר במטה הכללי, ייעשה על פי אמות מידה ברורות וידועות שייקבעו מראש על ידי צה"ל. 

15. 
במהלך המלחמה בלבנון היקף חשיפת המידע המסווג היה רב ומשמעותי ונמשך עד לסיומה. יש לראות בחומרה את אי-ההקפדה בצה"ל בתחום החשוב והרגיש של שמירת ביטחון המידע המעידה על חוסר משמעת. משרד מבקר המדינה מעיר על היקף חשיפת המידע המסווג ועל אי-הפעלת הסמכות באופן תקיף וחד-משמעי בעת המלחמה לצמצם את היקף החשיפה, הן של הגורמים הפיקודיים ובראשם הרמטכ"ל וראש אגף המבצעים והן של הגורמים המקצועיים האחראים בצה"ל לביטחון המידע, ובראשם ראש אגף המודיעין, באמצעות ראש מחלקת ביטחון המידע.  

ב.     מצב תיקון הליקויים

צבא ההגנה לישראל

8. 
נמשכת עבודת המטה לתיאום שיתוף הפעולה בין דובר צה"ל למשרד החוץ. לאחרונה התקיים דיון "מטה מול מטה", בראשות דובר צה"ל, ובהשתתפות סמנכ"ל ההסברה במשרד החוץ. כמו כן, נציגי משרד החוץ נוטלים חלק פעיל בחדר המצב הדוברותי, לכשמופעל, והינם שותפים פעילים ב"פורום ההשפעה" והערכת המצב, בו מעוצבת האסטרטגיה הדוברותית. 

נציגי משרד החוץ ביקרו במוצב הפיקוד העליון, וקיבלו סקירה עדכנית. 

פק"ל דובר צה"ל-משרד החוץ, נמצא בשלבים סופיים של חתימה, וממתין להטמעת ההערות שעלו במהלך הביקור. צפי לסיום – סוף יוני 2008. 

חתימת הפק"ל בין חטיבת דובר צה"ל ומשטרת ישראל, זוכה להיענות נמוכה מצד מערך הדוברות של המשטרה, ולכן טרם הגיעה לכלל סיום. החתימה מתעכבת גם בשל חילופי בעלי תפקידים, שחלו באחרונה במערך הדוברות של המשטרה. צפי לסיום – סוף יוני 2008.

9. 
עבודת המטה לחתימת פק"ל דובר צה"ל-משרד הביטחון התעכבה, בשל חילופי בעלי תפקידים בדוברות משרד הביטחון. הטיוטא שהוכנה הוצגה בשנית לדובר החדש של המשרד, והערותיו מוטמעות. צפי לסיום – סוף יוני 2008.

10. 
קיימות עתה הנחיות נצורות לכל התרחישים, לרבות תרחישי פתע. מרבית חומרי הדרכת אוכלוסייה לשעת חירום הוכנו, למעט מספר אמצעים לתרחיש בלתי קונבנציונלי, אשר נמצאים בתהליכי הפקה. אגרת הדרכה לבתי אב, מודעות לעיתונות בתחום הבלתי קונבנציונלי, סרטוני הדרכה לשימוש בערכות המגן, ותשדיר הנחיות התנהגות בזמן אירוע, יוכנו עד סוף 2008.

במקביל לאמצעים הנצורים לחירום, ולאור ההבנה כי מלחמה יכולה להיפתח ללא זמן היערכות והכנת האוכלוסייה, מופק במהלך הרבעון הראשון של 2008, קמפיין ראשון מסוגו, שתכליתו להגביר מוכנות האוכלוסייה למצבי חירום. במסגרת הקמפיין נשלח מדריך היערכות למצבי חירום לכל בית אב במדינה.

במהלך המחצית הראשונה של 2008, יתקיים שלב ב' של הקמפיין, במסגרתו תבוצע שעת מחנך בכל בתי הספר היסודיים, ויחולקו חוברות עבודה לכל התלמידים, בעקבותיהן יצטרכו לבחור את המרחב המוגן בביתם. שלב זה יהווה חיזוק בהגברת מוכנות האוכלוסייה למצבי חירום, כבר בשיגרה.

בניית אולפן השידור בפיקוד העורף נמצאת בשלבים סופיים, וצפויה להסתיים עד סוף יוני 2008. לאולפן זה תהיה יכולת להתחבר לשלושת הערוצים המרכזיים, ולהעביר הנחיות מצילות חיים לאוכלוסייה. בנוסף, אולפן זה ישדר בערוץ 33 תכנים בכל תחומי הדרכת האוכלוסייה. גיבוש הפק"ל מול ערוצי הטלוויזיה והרדיו, לתיאום הפעילות המשותפת, צפוי להסתיים עד סוף יוני 2008.

13. 
שיתוף הפעולה של חטיבת דובר צה"ל עם אמצעי התקשורת: עם כניסת דובר צה"ל החדש לתפקידו, נבחנה בשנית סוגית צירוף כתבים לכוחות לוחמים. דובר צה"ל סיכם, כי כניסת כתבים לשטחי לחימה לא תבוצע באופן אוטומטי, אלא רק לאחר הערכת מצב, ובהתאם להתפתחויות המבצעיות ולמדיניות הדוברותית, וקבע כי יש לעשות שימוש מושכל בכלים הדוברותיים העומדים לרשות חטיבת דובר צה"ל, על מנת לסייע לצה"ל בהשגת יעדי המערכה, לשימור אמון הציבור בצה"ל, והשגת לגיטימציה למערכה וליעדיה. הנוהל עודכן במחצית השנייה של שנת 2007, ומופיע בפק"ל ענף תקשורת. בעת הפעלה, יופץ לגורמים הרלוונטיים. 

ההנחיה לכוחות הלוחמים, לשילוב גורמי תקשורת במסגרת פעילות מבצעית, הינה הנחיה הניתנת בערוץ הפיקודי, ותועבר לכוחות באמצעות סעיף התקשורת בפקודת המבצע.

14. 
קיימת הוראת פיקוד עליון ישנה, "דובר צה"ל", אשר אמורה להתבטל לאור מדיניות צה"ל החדשה, כי אין הוראות פיקוד עליון לחטיבות.

על פי סיכום הרמטכ"ל מאוקטובר 2007, "חטיבת דובר צה"ל והעומד בראש, יוכפפו לרמטכ"ל, ויתואמו מקצועית ומינהלתית על ידי אגף מבצעים".

נושא הארגון של דובר צה"ל טרם מומש על ידי הוראת פיקוד עליון או פקודת אירגון, ויטופל במהלך המחצית הראשונה של 2008.


15. 
תכנית לשיפור ביטחון המידע בצה"ל, וקביעת היקף חשיפת מידע, מומשו בחלקם בשנת 2007. מימושם ימשך במהלך שנת 2008.

טיוטת הוראת קבע "קביעת יעדי הסתרה בצה"ל ואופן יישומם", הופצה באוקטובר 2007 לסבב חתימות בצה"ל. צפי לפרסום – סוף יוני 2008.

המוכנות של מערך המילואים בזרוע היבשה למלחמה

דו"ח 58א
הגוף המבוקר: צבא ההגנה לישראל

א.     ריכוז ממצאי הביקורת

1.
משנת 2000 ועד מועד סיום הביקורת, מפקדת הזרוע לבניין הכוח ביבשה, שייעודה הוא, בין היתר, לבנות את כוחות השדה של צה"ל ולהכינם למלחמה, טרם גיבשה תורת אימונים זרועית מחייבת, אף שהדבר נדרש בתורת האימונים.

5.
5.61% ממפקדי החטיבות, בחטיבות סדירות ובחטיבות מילואים שמילאו תפקיד זה בשנים 2001-2006, וכ-80% מהמח"טים שמילאו תפקיד זה בינואר 2007, לא השתתפו בהשתלמות למח"טים, אף על פי שעל פי פקודת המטכ"ל בעניין זה, ההשתתפות בה היא תנאי למינוי לתפקיד. כ-21% מהמח"טים בשנים 2001 עד 2006 שרובם פיקדו על חטיבות מילואים שימשו בתפקידם פחות מ-24 חודשים, שהם פרק הזמן המזערי למילוי תפקיד זה לפי פקודות הצבא. במצב זה, יהיו מח"טים שיסיימו את תפקידם בלי שביצעו תרגיל חטיבתי מלא, בשל מחזוריות האימונים התלת-שנתית הנהוגה כאמור בזרוע היבשה משנת 2004. נמצא כי 13% מהקצינים ששימשו בדצמבר 2006 מפקדי גדודים ביחידות מילואים בחילות השדה, לא השתתפו בקורס מפקדי גדודים כנדרש, וכי 29% עד 39% ממפקדי הפלוגות בשבע אוגדות לא השתתפו בקורס מפקדי פלוגות כנדרש.

8.
באבחון כשירויות של היחידות על פי מדדים אחידים, נאסף מידע מלא על 54% מגדודי המילואים שנבחנו וכ-88% נמצאו לא כשירים. כ-86% מהגדודים האחרים שלגביהם נאסף מידע חלקי, נמצאו לא כשירים. לא נמצא שגורמי מפקדת זרוע היבשה וגורמי המטה הכללי דנו בתכנית להבאתם לרמת הכשירות הנדרשת.

ב.     מצב תיקון הליקויים

צבא ההגנה לישראל

1. 
כתיבת תורת האימונים נמצאת בשלבי סיום. צפי לפרסום - אפריל 2008.

5. 
התקיימה רק השתלמות מח"טים אחת בשנת 2007, בחודש יולי 2007. 

8. 
מערכת כשירות ומדדים של זרוע היבשה (מערכת כש"ם), מאפשרת איסוף נתונים הנוגעים לכשירות יחידות היבשה, לעבדם, להצגת תמונת מצב של הכשירות הבסיסית של היחידות, ומוכנותן למשימות אופרטיביות.


עד פברואר 2008 נבנו מודלים להצגת כשירות בסיסית של רוב יחידות היבשה, למעט מספר יחידות ייעודיות. מודלים אלה נמצאים בתהליך בנייה, ויושלמו עד סוף שנת 2008.


עד מארס 2008, תושלם תמונת מצב הכשירות הבסיסית של כלל האוגדות. תמונת מצב זו אמורה להיות מוצגת למטכ"ל, ובהמשך לדרג המדיני, בעת שצה"ל יידרש לכך.

מוכנות צה"ל למלחמה בתחום מלאי התחמושת

דו"ח 58א

הגופים המבוקרים: משרד הביטחון; צבא ההגנה לישראל; התעשייה הצבאית לישראל בע"מ; הרשות לפיתוח אמצעי לחימה; התעשייה האווירית לישראל בע"מ

א.      ריכוז ממצאי הביקורת

1.
יעדי ההיערכות הנוגעים לחלק ניכר מסוגי התחמושת בצה"ל לא עודכנו במשך שנים. חלקם נקבעו כקביעות פיקודיות, ללא ניתוח מעמיק של משמעויותיהם מבחינה מבצעית ותקציבית ואין ודאות שהם מבטאים בצורה מיטבית את כמויות התחמושת הדרושות לצה"ל לזמן חירום ואת התקציב שיש להקצות למטרה זו.

5.
לא נמצא כי משרד הביטחון וצה"ל בחנו עם התעשיות הביטחוניות אם ניתן להגדיל את כושר הייצור של פריטי תחמושת בארץ כדי לספק את הפריטים הדרושים  בפרקי הזמן שנקבעו בתכנית הלוגיסטית, לרבות מיפוי שלבים בתהליך הייצור שיש בהם כדי לעכב את הייצור. כמו כן לא נמצא כי משרד הביטחון וצה"ל עשו בדיקה כלכלית כדי לבחון אם כדאי לצה"ל להחזיק מלאי מוצרים מוגמרים שתוקפם עלול לפוג עם התיישנותם, ולחלופין לייצר או לקנות מלאי מוצרים חלקיים שבעת חירום ניתן להופכם בזמן קצר למוצרים מוגמרים.

ב.     מצב תיקון הליקויים

צבא ההגנה לישראל

1. 
תרחיש ייחוס חדש, בהובלת אגף תכנון, לקביעת יעדי ההיערכות ויעדי ההצטיידות, נכתב מחדש. לאחר אישורו, יותנע שלב עדכון יעדי ההיערכות. מועד סיום - סוף שנת 2008.


עדכון הוראת קבע מטכ"ל 3/02, נמצאת בשלבי התייחסות של גורמים מקצועיים באגף תכנון. צפי לסיום – מחצית שנייה של שנת 2008.

5. 
מיפוי קווי ייצור חיוניים לשעת חירום בתעשיות הביטחוניות בישראל, אותם נדרש לשמר, בוצע על ידי ועדה בהובלת מנהל ההרכשה והייצור ומפא"ת. 

יעדי ההצטיידות בתוכנית הרב שנתית למלאי החימוש של חילות האוויר והים, הוגדרו בפקודת העבודה לשנת 2008.


יעדי ההצטיידות בתכנית הרב-שנתית למלאי החימוש של זרוע היבשה, יסוכמו במחצית הראשונה של שנת 2008.

באגף תכנון מבוצע מיפוי ההזמנות הצפויות בכל אחד מקווים אלו, בהתייחס ליעדי ההצטיידות, והזמנות נוספות לטובת שימוש שוטף - לאימונים ולתעסוקה מבצעית. לאחר סיכום יעדי ההצטיידות של זרוע היבשה בתכנית הרב-שנתית, יפורסם נייר עמדה מפורט בנושא, במהלך שנת 2008.

צבא ההגנה לישראל

גיוס תרומות עבור צה"ל והשימוש בהן

דו"ח 54א
הגופים המבוקרים: משרד הביטחון; צבא ההגנה לישראל; האגודה למען החייל; הקרן לביטחון ישראל
א. 
ריכוז ממצאי הביקורת

1.
קיימת סתירה בין הוראת משרד הביטחון בנושא המתנות לבין פקודות המטכ"ל בנוגע לבעלי הסמכות לאשר תרומות. על משהב"ט וצה"ל לפעול בהקדם לקביעת הסדר נורמטיבי אחיד ומוסכם בנושא. עד לכינונו של הסדר כזה, יש להבהיר מהו ההסדר הנורמטיבי הגובר. 

ב. 
 מצב תיקון הליקויים
צבא ההגנה לישראל
1. 
בשנת 2007 הנחה הרמטכ"ל את אגף משאבי אנוש, לערוך עבודת מטה מקיפה בנושא תרומות, בעקבות מקרים שהתרחשו כתוצאה ממלחמת לבנון השנייה. במהלך עבודת המטה, הנחה ראש מטה אגף משאבי אנוש, להקפיא את הטיפול בעדכון הפקודות עד לאחר סיום עבודת המטה, ולכן פקודת מטכ"ל 6.0201, העוסקת בתרומות, טרם עודכנה, ונמצאת בסבב הערות. צפי לסיום - יוני 2008.

הטיפול של צה"ל ושל משרד הביטחון בנושא השמירה על

איכות הסביבה בצה"ל

דו"ח 55א

הגופים המבוקרים: משרד הביטחון; המשרד להגנת הסביבה; צבא ההגנה לישראל

א. 
  ריכוז ממצאי הביקורת
2. 
לא נקבעו מבחנים להבחנה בין פעילויות בתחום החומרים המסוכנים המחייבות קבלת היתר, ובין אלה שלא. כמעט כל פעילות הצבא בתחום זה נעשית ללא קבלת היתרים מהמשרד לאיכות הסביבה.

17. 
ממצאים שהועלו בבדיקה של מינהלת הכינרת שבנציבות המים משנת 2001, בדבר עשרות מקרים שבהם זוהמו קרקעות בבסיסים בפיקוד הצפון בשמנים ובדלקים, חזרו על עצמם בבדיקות שקיימה המינהלה בשנים 2002 ו-2003. המדובר, בין היתר, בממצאים בדבר קרקעות ספוגות בדלקים ושמנים, משטחי טיפול ללא הסדרה של ניקוז ואיסוף השמנים והדלקים, וגלישת דלקים ושמנים ממכלים כתוצאה ממילוי עודף.  

19. 
חלק ניכר ממערך הטיפול והסילוק של השפכים בצה"ל מושתת על בורות ספיגה, ופעילותו של צה"ל להתנתקות מבורות אלה והתחברות למערכות ביוב או לבורות רקב אטומים, מאז כניסתן לתוקף של התקנות בנושא זה בשנת 1992, הייתה מצומצמת.

ב. 
מצב תיקון הליקויים

צבא ההגנה לישראל

2. 
מתנהלת עבודת מטה בהובלת אגף תכנון, להגדרת מדיניות השימוש בחומרים מסוכנים בצה"ל, למיפוי כלל החומרים המסוכנים בצה"ל, להצגת הנתונים האפשריים בפני המשרד להגנת הסביבה, ולהטמעת חוק החומרים המסוכנים בפעילות הלא מבצעית של צה"ל. במסגרת עבודת המטה, בוצעו הפעולות הבאות:

(א)
ביולי 2007 הושלם מיפוי החומרים המסוכנים בחילות האוויר והים, באגף לוגיסטיקה ומרכזים ובפיקוד העורף.

(ב)
ביולי 2007 בוצע פיילוט להטמעת הנתונים שנאספו במאגר ניהול המידע בפיקוד העורף.

(ג) 
באוגוסט 2007 נכתבו טיוטות לפקודות מטכ"ליות - פקודת מטכ"ל ופקודת ארגון בנושא. הפקודות הועברו להתייחסות היועצים המשפטיים.

17. 
נופקו 28 מערכות למניעת זיהום של שמנים, מתוך ה-30 שתוכננו. בסך הכול נופקו עד סוף ינואר 2008, 69 מערכות.


19. 
במסגרת הצוות הבין משרדי לנושא פתרונות לביוב ומפגעי שפכים במחנות צה"ל, שחברים בו נציגי משרדי הביטחון, הבריאות, הגנת הסביבה, התשתיות, נציבות המים וצבא ההגנה לישראל, בוצעו הדברים הבאים:

(א) 
בסוף שנת 2007 נכתבה טיוטה להצעת החלטה בין משרדית, שתוגש לאוצר בחתימת ארבעה שרים: הביטחון, הבריאות, הגנת הסביבה והתשתיות. ההחלטה כוללת הצעה לסיוע תקציבי לחיבור מחנות צה"ל לביוב.

(ב) 
בסוף שנת 2007 גובשה תוכנית עבודה מתומחרת ומתועדפת לחיבור מחנות צה"ל לרשת הביוב.

(ג) 
במשרד הביטחון מתקיימת עבודת מטה לגיבוש מנגנון לחישוב היטלי ביוב שייגבו ממחנות צה"ל. 

(ד) 
תוכנית העבודה ומנגנון ההיטלים, יהוו בסיס להחלטת הממשלה.
השירות בצה"ל של חיילים שהוכרו כמצטיינים

בתחומי הספורט, המוזיקה והמחול

דו"ח 55א

הגופים המבוקרים: צבא ההגנה לישראל; משרד החינוך, התרבות והספורט

א.      ריכוז ממצאי הביקורת

1. 
נמצאו פערים ניכרים בין ההסדרים שלפיהם נהג צה"ל בכל הנוגע לספורטאים, מוזיקאים  ורקדנים לבין הוראות הקבע של אכ"א בנושא; לא נמצא תיעוד על הרקע ועל הנימוקים להנהגתם של אותם הסדרים. ראוי כי צה"ל ומשרד החינוך יבחנו את הצורך בגיבוש תפיסה עקרונית בתחום זה, שתסוכם באופן בהיר ובכתב, ותהווה בסיס לקביעת ההסדרים, לרבות תנאי השירות המיוחדים והמכסות.

ב. 
 מצב תיקון הליקויים

צבא הגנה לישראל

1. 
הוראת קבע אגף משאבי אנוש, המעגנת את ההסדרים להכרה בחיילים מצטיינים, נמצאת לקראת סיום סבב ההערות. ההוראה צפויה לצאת לסבב חתימות במארס 2008.

היבטים בניהול משק "הרכב הלבן" בצה"ל

דו"ח 55א

הגוף המבוקר: צבא ההגנה לישראל

א.     ריכוז ממצאי הביקורת

7. 
רוב משרתי הקבע המשרתים ביחידות ברמת פעילות א' ומעלה חויבו החל משנת 1997 בהכנסה זקופה בגין שימוש ברכב בשיעורים הגבוהים באופן ניכר מאלו שבהנחיות אכ"א.
ב. 
מצב תיקון הליקויים

צבא ההגנה לישראל

7. 
פקודת מטכ"ל 36.0530, העוסקת בנושא כללי הסדר הליסינג – זכאות ואחריות לנזקים, פורסמה באוגוסט 2007.

הביקורת הפנימית בצה"ל

דו"ח 56א

הגוף המבוקר: צבא ההגנה לישראל

א. ריכוז ממצאי הביקורת

3.
אין בצה"ל מדדים וסרגלי ביקורת אחידים לביקורות כוננות וכשירות, ולא נקבעו עקרונות מנחים לשקלול ממצאים ולהערכה כוללת של הגופים המבוקרים בביקורות אלה. 

9.
במחלקת בו"ם לא קיים איסוף, תיעוד וריכוז מידע הקשור בתוצאות הביקורות שנערכות בצה"ל - לא ידני ולא ממוחשב, כך שלא ניתן לנתח את תוצאות הביקורות לפי יחידות או לפי נושאי  ביקורת. 

ב.     מצב תיקון הליקויים

צבא ההגנה לישראל

3. 
עבודת המטה לבניית סרגלים אחידים ורשימות תיוג לביקורות כשירות וכוננות, אושרה בסוף שנת 2007 על ידי ראש מחלקת הבקרה. מטרת רשימות התיוג היא לאפשר הן למבקר (בעיקר), והן למבוקר, ליצור שפה משותפת בהיערכות לביקורת ובמהלכה, בכל הנוגע לנושא המבוקר ולמרכיביו. אוגדן רשימות התיוג נמצא באתר מחלקת הבקרה באתר צה"לנט.

9. 
שידרוג אתר מחלקת הבקרה בצה"לנט הסתיים. האתר יפתח בסוף פברואר 2008. 

הוקמה מערכת פנימית לאחזור מידע וידע, המכילה את דוחות הביקורת החיצוניים והצה"לים הרלוונטים לבקרה. 

דוחות ביקורת של גופי צה"ל, מועברים למחלקת הבקרה. אחת לשנה מפיצה מחלקת הבקרה מסמך "צה"ל בראי הביקורת". מסמך זה מרכז את עיקרי הליקויים, נקודות התורפה ותמצית ההמלצות, אשר הופיעו בדוחות הביקורת של מבקר המדינה, מבקר מערכת הביטחון ומחלקת הבקרה,  על פי הישנותם בדוחות ומידת חומרתם.

הטיפול של צה"ל בחיילים הזקוקים לסיוע כלכלי

דו"ח 56א

הגוף המבוקר: צבא ההגנה לישראל

א.
  ריכוז ממצאי הביקורת

1.
קיים עיכוב מתמשך בעדכון הוראות ופקודות מרכזיות הנוגעות לסיוע כלכלי לחיילים, כגון הוראת הפיקוד העליון בנושא תשלומים למשפחות חיילים בשירות חובה ופקודת מטכ"ל בנושא הסיוע לחיילים בודדים. עיכוב זה גורם לפער בין נוסחי הפקודות לבין הנהלים שלפיהם פועלים סגלי תנאי השירות בפיקודים המרחביים, בזרועות וביחידות. 
9.
בשנת 1997 החל אכ"א בתהליך ביזור סמכויות בתחום הת"ש, שנועד לתת ליחידות כלים למתן מענה איכותי ומהיר לחיילים. בתהליך ביזור הסמכויות בתחום הטיפול בבקשות של חיילים לקבלת תשלומי משפחה ולהכרה בהם כחיילים בודדים חלו עיכובים נמשכים. הנחיית סגן הרמטכ"ל ממאי 2004 לסיים תהליך זה עד ינואר 2005, לא מומשה. 

ב. 
  מצב תיקון הליקויים

צבא ההגנה לישראל

1. 
הוראת קבע אגף משאבי אנוש, הכוללת את כל ערוצי הסיוע הכלכלי, נמצאת בסבב חתימות. צפי לפרסום ההוראה – יוני 2008.

9. 
בעקבות ביטול פרויקט ה-ERP, סוכם כי בטווח הקצר המערכות הקיימות יעודכנו בהתאם לשינויי המדיניות שסוכמה בשנים האחרונות, ותתוחזקנה על ידי גורם חיצוני. בטווח הארוך, המערכות ישודרגו למערכות משוכללות וידידותיות יותר, שיהיה בהן לתת מענה הולם לסגלי הת"ש בצה"ל.

שילוב אמצעים טכנולוגיים במעברים

ובמכשול שבמרחב התפר

דו"ח 56א

הגופים המבוקרים: צבא ההגנה לישראל; משרד ראש הממשלה - המועצה לביטחון לאומי; משרד האוצר; משרד הביטחון; המשרד לביטחון הפנים - משטרת ישראל; משרד התחבורה; רשות פיתוח אמצעי לחימה; רשות שדות התעופה

א.
   ריכוז ממצאי הביקורת

5.
שילוב מערכת ב' במרחב התפר בוצע באופן שאינו תואם את הנוהל המזורז שבהוראת אגף המטה הכללי 10/1; המגדירה את המתודולוגיה של תהליכי ייזום, פיתוח, הצטיידות וקליטה של אמל"ח בצה"ל: בוצעה הצטיידות סדרתית במערכות לפני אישור הדגם, כנדרש; שתי מערכות ראשונות שולבו בגזרה מיבצעית עוד בטרם שניתן להן אישור בטיחותי, כנדרש; ונערכו הכנות לא יסודיות להתקנת המערכת בגזרה מיבצעית אחרת.

6.
קליטת החמ"לים הראשונים שנבנו בשלב א' של הפרויקט לא נעשתה בתהליך סדור, הכולל, בין היתר, הפצת הוראת קליטה אג"מית והוראת קליטה לוגיסטית, כמתחייב מההוראה; קיים תיעוד חלקי בלבד של תקלות ושל תוצאות מעקב על ביצועי המערכות הטכנולוגיות בחמ"לים, למרות הנדרש במסמך המגדיר את תכולת העבודה. 
ב. 
  מצב תיקון הליקויים

צבא ההגנה לישראל

5. 
התקבלו  עד עתה 7 מערכות מסוג ב', מתוך ה-15 שהוזמנו. יתר המערכות צפויות להתקבל עד סוף אפריל 2008.

6. 
מודל האחזקה לחמ"לים שסוכם לפיקוד מרכז, מתבצע החל מספטמבר 2007, אך לא פועל באופן מלא. המודל טרם הורחב לכלל החמ"לים בצה"ל. הוראת הקליטה התחזוקתית בתהליכי כתיבה. צפי לסיום – סוף יוני 2008.

הכשרת הקצונה הבכירה בצה"ל

דו"ח 57א

הגופים המבוקרים: משרד הביטחון; צבא ההגנה לישראל

א.
ריכוז ממצאי הביקורת

10. 
לא  קיימת כמעט כל מעורבות של הגורמים המקצועיים וגורמי המטה של יחידת המכללות בניהול תכנית "מפנה" (תוכנית הכשרה לקצונה הבכירה), ובפיקוח על הנעשה בה, למעט תמיכה טכנית מצומצמת; אין בקרה על נוכחות החניכים בקורס במשך התכנית; חלוקת התפקידים בין הגורמים השונים המתפעלים את תכנית "מפנה" אינה תמיד ברורה. לדעת משרד מבקר המדינה, תכנית "מפנה" מתנהלת על פי דפוסי עבודה לקויים באופן מהותי, המקשים על המעורבות, הפיקוח והבקרה של יחידת המכללות. לפיכך, מן הראוי כי צה"ל יבחן מחדש את כל סדרי התפעול של תכנית זו. 
ב. 
מצב תיקון הליקויים

צבא ההגנה לישראל

10. הקורס ל"אומנות המערכה" – תוכנית "מפנה", בוטל, וחלקים ממנו ישולבו במסגרת קורס לפיקוד ומטה לדרג הבכיר, שיהיה תחת פיקודו של מפקד המכללות, בעזרת "מכון דדו". תכני הקורס הוצגו למטה הכללי, ואושרו על ידי הרמטכ"ל. הקורס הראשון נפתח ב-31 בדצמבר 2007, וייערך כפיילוט. הקורס ימשך כ-5 שבועות, ולאחריו ייערכו ששה ימי עיון משלימים.
  

כוחות משמר הגבול  תחת פיקוד צה"ל

דו"ח 57א
הגופים המבוקרים: צבא ההגנה לישראל; המשרד לביטחון הפנים - משטרת ישראל; משרד הביטחון

א. ריכוז ממצאי הביקורת

1.
נמצא, שלהכפפת כוח משטרתי – כוחות מג"ב תחת פיקוד (ת"פ) צה"ל – בשטחי מדינת ישראל שלא בעת מלחמה או בשעת חירום אחרת, אין מסד חוקי המעוגן בדיני מדינת ישראל. מדובר בהפעלה מיוחדת של שני גופים ביטחוניים בעלי ייעוד שונה, אשר כל אחד מהם כפוף לדינים שונים. זאת סוגיה עקרונית ומעשית אשר ראוי לעגנה ברמה החוקית באופן ברור ומפורש. על שני הגופים לפעול בדחיפות כדי ליצור תשתית חוקית הולמת להפעלה כזו של כוחות מג"ב במסגרת פעילות הבט"ש של צה"ל.
2. 
אגף המיבצעים במטכ"ל לא הוציא סיכום עקרוני ברמת המטה הכללי, שמנתח, מגדיר ומפרט את הצורך המיבצעי המיוחד בכוחות מג"ב ת"פ צה"ל בגזרות הפיקודים המרחביים – מרכז ודרום. זאת, לשם השגת התכלית המיבצעית המיטבית שלשמה הוכפף כוח מג"ב לצה"ל בגזרות אלה. גם בקובץ פקודות הקבע של חטיבת המיבצעים שבאגף המיבצעים לא נמצאה פקודה העוסקת ביחידות מג"ב ת"פ צה"ל.

6. 
ב"אמנה" - ההסדר בין צה"ל לבין משטרת ישראל להפעלת כוחות מג"ב ת"פ צה"ל, שסוכמה בין צה"ל לבין משטרת ישראל בשנת 2000 נקבע, כי אירועים מיבצעיים יתוחקרו בהתאם לנוהל התחקיר החל בצה"ל. נמצא, כי כוחות מג"ב ת"פ צה"ל נדרשים לבצע בתום פעילות מיבצעית בנוסף לתחקיר המיבצעי הצבאי גם תחקיר על פי הנוהל המשטרתי לאותו אירוע, השונה מבחינה מתודולוגית מהתחקיר הצבאי. שילוב המתודולוגיות הצבאית והמשטרתית, כך שניתן יהיה למצות טוב יותר את התחקירים המשותפים הנוגעים לשני הארגונים, טרם הסתיים. 

8. 
בדצמבר 2003 פג תוקף ה"אמנה". שני הגופים לא הצליחו לסכם "אמנה" חדשה בשל חילוקי דעות עקרוניים ביניהם בסוגיית האחריות לבניין הכוח של יחידות מג"ב ת"פ צה"ל. ההסדרים שנקבעו ב"אמנה", שאינם נותנים מענה מספק להסדר המינהלי שבין צה"ל לבין משטרת ישראל, ממשיכים להיות בתוקף. בשל אי-חידוש ה"אמנה", נפגע המענה המשותף לצה"ל ולמשטרת ישראל בתחום בניין הכוח של מג"ב ת"פ צה"ל ובתחום הפעלתו המיבצעית.

9. 
אין סיכום עקרוני משותף ברמת המטכ"ל להסדרת שילוב יחידות מג"ב ת"פ צה"ל בתחום הבטיחות, וקיימת התייחסות שונה בפיקוד הדרום ובפיקוד המרכז בנוגע למעורבותם של הפיקודים המרחביים בתחומי הבטיחות של כוחות מג"ב הכפופים להם. היעדר הנחיה משותפת לצה"ל ולמג"ב בתחום רגיש זה, עלול לגרום לתקלות בטיחותיות, שתוצאתן פגיעה בנפש וברכוש.

23. 
קביעת התקציב להפעלת יחידות מג"ב ת"פ צה"ל מתבססת על מפתחות שאינם מעודכנים, ולא מתקיים הליך של תכנון תקציבי, המשקף את נפח הפעילות האמיתי. בפועל עובר התקציב אוטומטית משנה לשנה. 

ב. מצב תיקון הליקויים

צבא ההגנה לישראל

1. 
המושג "תחת פיקוד" נדון והוגדר. הגדרתו כתובה באמנה שנחתמה בין צה"ל למשטרת ישראל.

2. 
הצורך המבצעי נוסח באמנה, שנחתמה בין צה"ל למשטרת ישראל, ומפרט את ייחודו של כוח מג"ב, במשימות שיטור ובמשימות ביטחון שוטף.

6. 
בעבודת המטה על האמנה, סוכם על ביצוע תחקירים משותפים.

8. 
בנובמבר 2007 נחתמה אמנה חדשה בין צה"ל לבין משטרת ישראל. ב-1 בינואר 2008 נכנסה האמנה לתוקף.

9. 
כתיבת פקודות הארגון לסדרי כוח מג"ב, תתבצע במהלך שנת 2008. ייעוד ותפקידי מג"ב יגזרו מהאמנה.

23. 
תקציב צה"ל, לתמיכה במשימות מג"ב, חולק בין הסמכויות השונות. הנספח התקציבי בין צה"ל למשרד לביטחון פנים, טרם סוכם. 
טיפול בהסרת לוחות אסבסט בצה"ל, במשרד הביטחון

 ובמערכת החינוך 

החלטת ממשלה בק/27 - 17.12.2007

1. 
הוועדה רושמת לפניה את הודעת צה"ל, כי עד 21.12.2007 יושלם הליך הפירוק של כל מבני האסבסט מסוג פיקל, הידועים למערכת במועד קבלת החלטת הממשלה מספר 788(בק/8) מיום 30.11.2006, למעט שני חריגים, וכי בכל אתר שיתגלה בו אסבסט מסוג פיקל, יפורק על ידי צה"ל.

2. 
צה"ל ישלים עד 31.05.08 מיפוי ואומדן עלות פינוי אסבסט המהווה סיכון, לפי הנחיות המשרד להגנת הסביבה. המיפוי יערך במחנות צה"ל נטושים ומתקנים לא מאוישים.

3. 
דיווח ביניים על ההתקדמות, יימסר לאגף לביקורת המדינה במשרד ראש הממשלה, מדי שלושה חודשים.

4. 
משרד החינוך יכין סקר מפורט של מבני אסבסט במערכת החינוך. על סמך סקר זה, יקבע משרד החינוך, יחד עם הבעלים של מבנה החינוך, תכנית להסרת המבנים ולוח זמנים לביצועה. התוכנית והסקר יוגשו לאגף עד 31.8.08. דיווח ביניים יוגש לאגף לביקורת המדינה במשרד ראש הממשלה מידי שלושה חודשים.

5. 
הערות מבקר המדינה בדו"ח 58א', ילקחו בחשבון בעת עריכת התוכניות הנ"ל.
ביצוע ההחלטה

משרד הביטחון

בשנים האחרונות החל המשרד, בראשות החטיבה לסיוע לוגיסטי באגף מבצעים לוגיסטיים ונכסים (אמו"ן), בטיפול במבנים העשויים אסבסט או רכיביו, בכל מבני המשרד בארץ.

להלן העבודות המתבצעות במשרד הביטחון, בטיפול באסבסט ורכיביו:

א. 
בסקר שנעשה בכל המבנים, הוכנה רשימה של מבנים העשויים אסבסט או רכיבי אסבסט, והוחל בטיפול ובאחזקת המבנים, בהתאם לצורך.

ב. 
נעשו בדיקות במבנים שנחשדו כמבנים עם רכיבי אסבסט - פריך או צמנט. לא נמצאו במבנים כל רכיבים העשויים מאסבסט פריך.

ג. 
המשרד יזם פירוק מבני אסבסט ופינוי רכיבי אסבסט, כמתחייב בחוק. המשרד הגיש לאגף הבכיר לביקורת, טבלה המפרטת את המבנים שפונו.

ד. 
מינואר 2008 מתבצע סקר בדיקת מבנים מאסבסט, פעמיים בשנה, כדי לעמוד על מצבם הנוכחי של המבנים, במטרה לקבוע את סוג הטיפול והאחזקה.

ה. 
הוכן תיק, בו רוכזו הסברים, הנחיות וסכנות הנובעות מאסבסט. התיק הופץ ליחידות המשרד ולבעלי התפקידים הרלוונטיים.

ו. 
אנשי אחזקה של המשרד הודרכו לא לטפל ברכיבי אסבסט (לא לבצע קידוח, שבירה, ניסור, ליטוש, וכו'), אשר גורמים להתפוררות סיבי אסבסט באוויר.

ז. 
במהלך שנת 2008 תימשך הסרת רכיבי אסבסט בשאר מבני המשרד. ופינוי המבנים מאסבסט ורכיביו.

המשרד ער לסכנות הנובעות מחומר האסבסט, ונוהג בהתאם להוראות איכות הסביבה, לטובת בריאותם של עובדי המשרד.
הטיפול של צה"ל בהטרדות מיניות

דו"ח 57א

הגופים המבוקרים: משרד הביטחון; צבא ההגנה לישראל

א.      ריכוז ממצאי הביקורת

1. 
פקודת המטכ"ל בנושא איסור פגיעה על רקע מיני, שהייתה בתוקף במועד הביקורת, איננה כוללת שינויים שחלו בצה"ל במהלך השנים בנושא הטיפול בהטרדות מיניות. פקודה זו גם איננה ברורה די הצורך בכל הקשור לטיפול בתלונה המתבררת בהליך פיקודי במסגרת היחידה, כמו למשל, בכל הנוגע לסדרי השיפוט בדין משמעתי ולדיווח על תוצאות השיפוט. במועד סיום הביקורת, דצמבר 2005, טרם אושרה הצעה לפקודת מטכ"ל חדשה מ-1.1.2005, אשר נותנת מענה לסוגיות אלה.

7. 
בשנת 2004 קיימה המפקדה של יועצת הרמטכ"ל לענייני נשים (יוהל"ן), במסגרת ביקורות של אכ"א, ביקורות ב-133 יחידות. בביקורת עלה, כי ב-63 יחידות (כ-47%) נמצאו ליקויים בפעילות ההסברה בנושא הטרדה מינית: ב-57 יחידות נערכה הסברה שלא על פי הנדרש בפקודת המטכ"ל בנושא איסור פגיעה על רקע מיני, ובשש היחידות הנותרות לא בוצעה כלל הסברה בנושא הטרדה מינית.

8. 
נמצא, כי הטיפול של משרד הביטחון בתלונות של הטרדה מינית של חיילות המשרתות שם, לא תמיד תאם את הנקבע בתקנון ובהנחיות של נציבות שירות המדינה (נש"מ). למשל, תלונות על הטרדה מינית של חיילות דווחו לסמנכ"ל למשאבי אנוש במשרד הביטחון, בניגוד להנחיות נש"מ, שלפיהן יש לדווח עליהן לנש"מ בלבד, כדי להבטיח בירור מיידי, יסודי ומקצועי של התלונות בלי לפגוע במהלך החקירה.

ב.     מצב תיקון הליקויים

צבא ההגנה לישראל

1. 
פקודת מטכ"ל 33.0302 "דין משמעתי", במתכונתה החדשה, נמצאת לקראת סיום סבב חתימות. צפי לפרסום הפקודה – סוף יוני 2008.

פקודת מטכ"ל 33.0145 מעודכנת, בנושא איסור פגיעה על רקע מיני, פורסמה באוקטובר 2007.

7. 
בוצעה התקשרות והועבר תקציב ליחידת "היבט", לעריכת סרט הסברה למפקדים וחיילים, בנושא הטרדה מינית. צפי לסיום – סוף יוני 2008.

8. 
התקיימה שיחת מיקוד נוספת לחיילות המשרתות במשרד הביטחון ביחידות מחוץ לסד"כ, במהלך יולי – ספטמבר 2007.


סקר הטרדה מינית ביחידות מחוץ לסד"כ, מבוצע כחלק אינטגראלי מסיקור נושא הטרדה מינית בצה"ל. לפיכך הוחלט שלא לעגן את ביצוע הסקר בהוראת קבע אגף משאבי אנוש, אלא לוודא קיומו של הסקר אחת לשנתיים, באחריות יועצת הרמטכ"ל לענייני נשים.

שילוב חיילי העתודה האקדמית בצה"ל

דו"ח 58א

הגופים המבוקרים: משרד הביטחון; צבא ההגנה לישראל

א.      ריכוז ממצאי הביקורת

1. 
הצורך במיפוי של התפקידים שבהם יוצבו העתודאים הועלה כבר משנת 2000 על ידי נציב קבילות החיילים ובמחקרים שנערכו בצה"ל; כמו כן, במהלך הכנת תכנית רה שנתית (תר"ש) עתודאים 2002 מופו התפקידים שבהם יוצבו העתודאים. למרות זאת, לא עוגנו תפקידים אלה ככלל בתקנים, כדי להבטיח את מיצוים המקצועי המיטב של העתודאים בשירות בצה"ל. נמצא גם, כי בשנתיים האחרונות הוצבו עתודאים לא תמיד לפי תוצאות מיפוי התפקידים שנעשה במהלך הכנת תר"ש עתודאים 2002.

3. 
הסמכויות, שעליהן מוטלת האחריות למיצוים המקצועי של העתודאים, אינן מקיימות פיקוח ראוי בעניין שיבוץ עתודאים בתפקידים ובתקנים בהתאם להשכלתם. אמ"ש עצמו אינו מקיים בעניין זה מטעמו פיקוח יזום עליהן. 

4. 
לפי מדיניות אגף משאבי אנוש, על כ-80% עד כ-90% מהעתודאים לעבור קורס קצינים. כ-1,700 מבין כ-4,200 העתודאים (כ-40%), ששירתו בצה"ל בינואר 2007 בשירות חובה או בשלוש השנים הראשונות לשירות הקבע, לא הוסמכו לקצונה. כך, לא מומשה במלואה המדיניות שנקבעה, ונפגע המיצוי הפוטנציאלי מהשילוב של תרומתו המקצועית של העתודאי, בעקבות רכישת ההשכלה האקדמית, ושל תרומתו בעקבות הכשרתו והסמכתו כקצין. 

5.
כ-30% מכלל העתודאים ששירתו בצה"ל לא השלימו תואר ראשון או שלא העבירו את פרטיו כדי שיוזנו לרישומי המחשב של צה"ל. מספר כה ניכר של עתודאים, הרשומים כחסרי תעודה, מחייב את אגף משאבי אנוש והסמכויות לבדוק את הסיבות לכך ולפעול לצמצום התופעה. יתר על כן, לעתודאים כנ"ל, שסיימו קורס קצינים, הוענקה משנת 2005 דרגת סגן, בניגוד לאמור בפקודת מטכ"ל ובחוות דעת של מפקדת הפרקליט הצבאי הראשי, שלפיהן ניתן להעניק לעתודאים אלה רק דרגת סג"מ. 

6. 
לכ-23% מבין 77% עתודאים שהם מהנדסי חשמל במפקדת חיל האוויר ובמפקדת חיל הים לא היו רישיונות, כנדרש בחוק החשמל, התשי"ד-1954  - מצב שאינו מאפשר להם לבצע עבודות חשמל מכל סוג שהוא. 

ב.      מצב תיקון הליקויים

צבא ההגנה לישראל

1.3. 
נוהל לסמכויות, בדבר המיצוי המקצועי של עתודאים בשירות צבאי, והחובה לשבץ עתודאים בהתאם למקצועם בלבד, נמצא בהכנה. צפי לסיום - סוף מארס 2008.

4. 
ממצאי התחקיר אשר בוחן את הסיבות לאי המיצוי בהכשרת עתודאים לקצונה, הועבר לסמכויות. הנושא יסוכם עד סוף מארס 2008.

5. 
הפקת דוחות הבקרה על היקף העתודאים שטרם הזינו תואר ראשון, לאחר שנת שירות אחת בחובה, נמצאת בהכנה. צפי לסיום – סוף מארס 2008.

פקודת מטכ"ל 32.0223 "חיילים בעלי השכלה אקדמית בשירות סדיר – תנאים להכשרה, שיבוץ וקידום",  בנושא הענקת דרגת קצונה לעתודאים שלא השלימו תואר אקדמי, תופץ לסבב הערות נוסף, היות ונדרשו תיקונים רבים בניסוח הפקודה. צפי לסיום – יולי 2008.

המדד המשוקלל גובש והופעל, ומציין את טיפול הסמכויות בעתודאים, במגוון ההיבטים. צה"ל העביר לאגף הבכיר לביקורת, הסבר מפורט על מדד המיצוי, מרכיביו והרציונל העומד מאחוריהם, והנוסחאות המרכיבות את המדד.

6. 
האיגרת המסדירה את תהליכי הרישוי הנדרשים, בכל סמכות ובכל תפקיד בתחום החשמל והרישיונות למהנדסי חשמל, נמצאת בהכנה. צפי לפרסום – סוף מארס 2008.

תחנת גלי צה"ל  

ממצאי מעקב

דו"ח 58א

הגופים המבוקרים: משרד הביטחון; צבא ההגנה לישראל – תחנת גלי צה"ל

א.      ריכוז ממצאי הביקורת

1.
במסגרת שיתוף הפעולה בין התחנה לחברה א' (חברה לטלפונים סלולריים) לא בוצעה הפרדה בין ההתקשרות בעניין דיווחי התנועה ממטוס ובין ההתקשרות לרכישת טלפונים סלולריים לעובדי התחנה; לגבי שיתוף הפעולה בין התחנה לחברה ב' (חברה למוצרי תוכנה), נמצא במעקב כי אף על פי שכבר בספטמבר 2005 הודיעה גלי צה"ל למשרד הביטחון על כוונתה לפרסם מכרז אחד לצורך הקמת שני אתרי האינטרנט, של גלי צה"ל ושל גלגלצ, לא הושלם אפיון הדרישות מהחברות המתחרות במכרז ולמותר לציין כי המכרז לא פורסם.
2. 
במשך שנים אין מיישמים בגלי צה"ל את כללי הרישום והפיקוח בעניין שעות העבודה של העיתונאים בתחנה שהם אזרחים עובדי צה"ל. משרד מבקר המדינה העיר כי על משרד הביטחון וצה"ל לסיים בדחיפות את הטיפול בעניין האמור, לקבל החלטות באשר לכך וליישם את ההחלטות האמורות. המעקב העלה שהליקוי לא תוקן.

ב.      מצב תיקון הליקויים

משרד הביטחון

1. 
המשרד יצרף את גלי צה"ל לחוזה הסלולר הכללי, שייחתם על ידו עבור צה"ל. צפי לסיום - יוני 2008.


האינטרנט נמצא בשלבים סופיים של ההתקשרות. צפי לסיום – מארס 2008.

צבא ההגנה לישראל

2. 
חלה התקדמות בהסדרת הפיקוח על שעות עבודה והסדרי תשלום לעיתונאים. הפתרון המתגבש הוא פיקוח על פי תפוקות, במפתח שיקבע על ידי גלי צה"ל ומרכז תעסוקת אזרחים עובדי צה"ל. צפי למימוש הפיתרון – סוף יוני 2008.
אזור יהודה ושומרון

הגנת ישובים באזור יהודה ושומרון

דו"ח 56א

הגופים המבוקרים: משרד הביטחון; צבא ההגנה לישראל

א.      ריכוז ממצאי הביקורת

3.
החל מאוגוסט 2002 הפעיל צה"ל בחלק מהיישובים תכנית "מבצר", שמשמעותה ביצוע הגנת היישובים באמצעות מגינים מקרב תושבי היישובים. צה"ל לא הכין תכנית אימונים שנתית למגיני "התכנית", והחטיבות המרחביות באיו"ש לא קיימו בקרה ומעקב אחר אימוניהם; לא הוכנה תכנית רב-שנתית ליישומה של התכנית; פעילות המגינים וחברי כיתות הכוננות ביישובים בשטחי "שטח ביטחוני מיוחד", הצמודים ליישוב אך נמצאים מחוץ לתחום השיפוט של היישוב, לא הוסדרה חוקית.

ב.      מצב תיקון הליקויים

צבא ההגנה לישראל

3. 
תוכנית "מבצר" הסתיימה ב-31.12.2007, ובמהלכה פוטרו כל ה"מגינים". החל מינואר 2008, צה"ל מבצע את ההגנה על הישובים.

מתקיים מהלך משותף בין משרד הביטחון וצה"ל, לאזרוח ההגנה היישובית. חוזה העסקה הועבר על ידי צה"ל למשרד, ובו פרטי דרישות התפקיד. במהלך פברואר – מארס 2008, עתיד להתפרסם המכרז לבחירת חברות שמירה.

המשרד לביטחון הפנים
סדרי סגירת תיקים פליליים

בשל היעדר עניין לציבור ופיתוח פתרונות חלופיים
דוח 56ב

הגופים המבוקרים: המשרד לביטחון הפנים – משטרת ישראל; משרד המשפטים – היועץ המשפטי לממשלה, פרקליטות המדינה

א.     ריכוז ממצאי הביקורת

1. 
משטרת ישראל גיבשה את מדיניות התעדוף – קביעת קריטריונים אחידים לטיפול בתלונות, מבלי להתייעץ עם היועץ המשפטי לממשלה (יועמ"ש). נוכח הצורך במדיניות מרכזית של חקירה ותביעה, שהודגש על ידי היועמ"ש ואחריותו לקיומה, היה עליו להשתתף באופן פעיל בגיבוש ובהפעלת מדיניות התעדוף, בכל הנוגע לקביעת העבירות שלא יחקרו, לקביעת אמות מידה להחלטה על אי-חקירה, וכן לפיתוח מנגנוני טיפול חלופיים. זאת, במקביל לחובתה של המשטרה להיוועץ בו, בקביעת מדיניות טיפול בעבירות שאינן פשע.

ב.      תיקון הליקויים

1. 
נוהל מודל ניתוב ותעדוף בחקירות בוטל, ובמקומו גובש נוהל חדש 03.300.222, שעניינו "סינון תיקי חקירה וסיווגם". הנוהל הועבר להערות צוות, בראשות המשנה ליועמ"ש לממשלה. הצוות גיבש את הערותיו, והללו הועברו לחטיבת החקירות, אשר נדרשת לערוך בדיקה נוספת בקרב הגורמים המשטרתיים, הזכאים על פי הפקודה לקבל מידע אודות תיקי א.ת., כדי לבחון לאילו צרכים נדרש על ידם מידע זה.

אף שהנוהל טרם תוקף, הוא הופץ ליחידות החקירות, והן פועלות על פיו.

כן גובש נוהל 03.300.107, שעניינו "משרד החקירות והמודיעין בתחנה", אשר מטרתו הסדרת אופן ניהול משרד החקירות והמודיעין בתחנה, לאחר האיחוד בין אגפי החקירות והמודיעין, תוך הגדרת תפקידיהם של הרמ"חים, ועיגון סמכויותיהם. הנוהל הופץ לכל יחידות החקירה ב-28.2.07. 
ההיערכות ליישום חוק זכויות נפגעי עבירה, 
התשס"א-2001

דו"ח 57ב
הגופים המבוקרים: המשרד לביטחון הפנים – משטרת ישראל; שירות בתי הסוהר;  משרד המשפטים; הנהלת בתי המשפט 

א.      ריכוז ממצאי הביקורת

11.  
כדי להבטיח את מימוש זכויותיהם של נפגעי העבירה נקבע בסעיף 23 לחוק, כי בפרקליטות המדינה ובפרקליטויות המחוז יוקמו יחידות סיוע כפי שיקבע שר המשפטים. בחוק גם פורטו חלק מהתפקידים שיוטלו על יחידות הסיוע וביניהם, הבטחת העברת מידע מהפרקליטויות הנחיה וסיוע לפרקליטויות, ביישום הוראות החוק, ואיסוף מידע עדכני בדבר שירותי סיוע לנפגעי עבירות והפצתו. עד מועד סיום הביקורת לא הוקמו בפרקליטות יחידות סיוע.
ב. 
מצב תיקון הליקויים

משרד המשפטים

11.  
בשנת 2007, הוקמו יחידות סיוע בפרקליטויות המחוז, ובהן מועסק  פרקליט ועובד מינהל בחצי משרה. יחידות אלה מונחות על ידי המשרד הראשי.

משרד הבריאות
חוק ביטוח בריאות ממלכתי 

דו"ח 48
החלטת ממשלה בק/92 - 23.3.1998

ב. 
המנהל הכללי של משרד הבריאות ידווח בתוך שלושה חודשים לאגף לביקורת המדינה, בעניין הצעדים הננקטים לשם הוצאת בתי-החולים הממשלתיים ממסגרת הממשלה, וזאת בהתייחס להערת מבקר המדינה, כי אין משרד הבריאות יכול להתפנות דיו לתפקידיו העיקריים ובהם: קביעת מדיניות, תכנון, פיקוח ובקרה, בהיותו טרוד במתן שירותי בריאות.
ביצוע ההחלטה

משרד הבריאות

ב. 
הוקמה מינהלת לתאגוד לבתי החולים. לצד המינהלת הוחלט למנות שלוש ועדות, אשר יסייעו בנושאים השונים, הנדרשים לגיבוש מודל ההפעלה של בתי החולים הממשלתיים על ידי חברות מנהלות:
ועדה משפטית – ועדה האמורה להתוות את המסגרת המשפטית לפעילות בתי החולים. הוועדה מונתה והחלה בעבודתה.

ועדה לנושאי כוח אדם – הוועדה אמורה לגבש מודל העסקה, ולהתמודד עם הנושאים הכרוכים בהחלפת המעסיק. הוועדה טרם החלה בעבודתה.

ועדה לפערים חשבונאיים – הוועדה אמורה למפות את הנושאים הכלליים והחשבונאיים, הדורשים השלמה לצורך התאגוד. הוועדה טרם החלה בעבודתה.

הצעת חקיקה ממשלתית לתאגוד בתי החולים, נכללה בהצעת חוק ההסדרים לשנת 2008, אך פוצלה, והועברה לחקיקה נפרדת. הוקם צוות משותף של משרדי הבריאות, המשפטים והאוצר, בראשות המשנה ליועץ המשפטי לממשלה. הצוות החל בעבודתו לגיבוש הצעת החוק לקראת הגשתה לכנסת, אולם עדיין אין לוח זמנים לסיום עבודת הצוות.

מינהלת בתי החולים פרסמה מכרזים להתקשרות עם יועץ כלכלי ומשפטי. 
המינהלת החלה בגיבוש מודל לבחינת מוכנות בית החולים לתאגוד.
הפיקוח על מפעלי מזון מן החי
דו"חות 48 ו-54ב

הגופים המבוקרים: משרד הבריאות; משרד האוצר; משרד החקלאות ופיתוח הכפר; משרד התעשייה, המסחר והתעסוקה; מכון התקנים הישראלי

החלטת ממשלה בק/96 - 24.3.1998

ב. 
משרד הבריאות יקים, ינהל ויאכוף מערכת מעקב ממוחשבת אחידה, אחר פעילות הפיקוח במפעלים, שתכלול את הנתונים על כל מפעל, ואת ממצאי הבדיקות והפעולות שנעשו לתיקון הליקויים. עד להקמת המערכת הממוחשבת ידאג משרד הבריאות לאכוף דיווח בנוסח אחיד של כלל היחידות העוסקות בפיקוח.

ביצוע ההחלטה

משרד הבריאות 

ב. 
טרם אושר תקציב והקצאת כוח אדם להקמת מערכת ממוחשבת. בתקציב לשנת 2008 כלולה הקצבה לפיתוח מערכת ממוחשבת לפיקוח על ייצור מקומי. 
ריכוז ממצאי הביקורת
18. 
המשרד לא הוציא הנחיות הקובעות באילו נסיבות יש להגיש את ממצאי הפיקוח לפרקליטות לשם בחינת האפשרות להגיש כתב אישום נגד מפעל, באילו נסיבות יש להטיל עליו קנס מינהלי על פי חוק העבירות המינהליות, התשמ"ו-1985, ובאילו נסיבות יש לתת לו ארכה לתיקון הליקויים שנמצאו בו. עקב כך אין אחידות באופן הטיפול של המחוזות במפעלים שעברו על החוקים הנוגעים לפיקוח על המזון. 

28.
אין המשרד מפרסם באתר האינטרנט שלו את רשימת המפעלים שיש להם רישיון יצרן. על פי תנאי הרישיון, אסור למפעל לסמן על מוצריו שבידיו רישיון יצרן. לדעת משרד מבקר המדינה, על המשרד לשקול את האפשרות לכלול באתר האינטרנט שלו מידע על המפעלים שיש להם רישיון יצרן בר תוקף. 

מצב תיקון הליקויים
18. 
ועדת התלונות סיימה את עבודתה בחודש נובמבר 2007. במהלך פברואר 2008 ימונה צוות, אשר יעסוק בגיבוש קווים מנחים בהטלת קנסות מנהליים.
28. 
הנושא נמצא בטיפול היועצת המשפטית, לעניין אפשרות פרסום הרשימה ברבים והתנאים לכך. לוח זמנים לסיום -  מארס 2008.

שיקום חולי נפש בקהילה
דו"ח 49 

החלטת ממשלה בק/165 - 17.3.1999

ב.
משרד הבריאות, ביחד עם משרדי העבודה והרווחה, הבינוי והשיכון, קליטת העלייה, החינוך, התרבות והספורט, האוצר והמוסד לביטוח לאומי, יגבשו פתרונות חילופיים למאות חולי נפש ממושכים, המאושפזים עדיין בבתי החולים, בשל אי מציאת החלופות ההולמות, במסגרות מוגנות-מוסדיות ובקהילה, תוך איתור המקורות התקציביים הנדרשים לכך.

ביצוע ההחלטה

משרד הבריאות

ב. 
המשרד ושרותי בריאות הנפש, פועלים להרחבת השירותים בתחום המגורים הטיפוליים והמגורים האינטנסיביים. הנושא מצוי בבדיקה מול אגף התקציבים, שטרם תקצב 14 מיליון ש"ח להוספת 150 מקומות נוספים למגורים טיפוליים אינטנסיביים.

מסגרות שיקום חולי נפש בקהילה כוללות מסגרות של דיור, כדוגמת הוסטלים ודיורים מוגנים, מסגרות תעסוקה, מועדונים וכו'. מסגרות המגורים הטיפוליים והטיפולים האינטנסיביים, הינן מסגרות ביניים, שאינן כלולות בסל השירותים של החוק לשיקום נפגעי נפש בקהילה, התש"ס-2000 (להלן - חוק השיקום). מדובר באוכלוסייה של חולי נפש מאובחנים, שחלקם עדיין במצב של מחלה פעילה, שאינה מצריכה אשפוז בבית חולים. עם זאת, אוכלוסייה זו זקוקה למשאבים טיפוליים רבים יותר, מאלו המוצעים במסגרות השיקום בקהילה, במסגרת חוק השיקום.
איכות מי השתייה
דו"ח 50ב
החלטת ממשלה תמ/48 - 2.4.2000

א. 
מינהלת התיאום למי השתייה, אשר הוקמה על-פי החלטה מספר 3115(בק/65) מיום 1.1.1998, תכין תכנית לשנים 2000 עד 2003 לשיפור איכות מי השתייה. התכנית תכלול את האלמנטים הבאים:
1.
איתור מזהמים והטיפול בהם.
2. 
הרחקת גורמי זיהום מסביבתם של מקורות המים.
3.  קידום חקיקה ליצירת תאגידי מים וביוב ברשויות המקומיות, והפיכתם למשק סגור, כדי לאפשר השקעות מוגברות בשיפור איכות מי השתייה.
4. 
חיזוק הפיקוח והאכיפה כנגד גורמים מזהמים.
הערות ביקורת המדינה יילקחו בחשבון במהלך הכנת התוכנית.
ב. 
נציב המים יציג את התכנית בפני ועדת השרים עם השלמתה.
ג. 
ועדת השרים ממליצה בפני נציב המים, כי יאציל את סמכויותיו המינהליות, בעניין מניעת זיהום מים, לידי המשרד לאיכות הסביבה, למשך שנה אחת, להוצאת צווים לתיקון המעוות בנושא זה.
ד. 
דיווח על הביצוע יועבר עד 30.9.2000 ליו"ר ועדת השרים לתיאום, מינהל וביקורת המדינה, ולאגף לביקורת המדינה במשרד ראש הממשלה.  

ביצוע ההחלטה

הרשות הממשלתית למים ולביוב  

הוכנה תכנית לאבטחת איכות מי השתייה, הכוללת את הנושאים המוזכרים בהחלטה. הדו"ח הוכן על ידי חברת תכנון המים לישראל (תה"ל), על פי הצרכים המקצועיים, ואושרה על ידי מינהלת מי השתייה, בראשות מנהל הרשות הממשלתית למים ולביוב. טיוטת דו"ח ביניים הוגשה לחברי המינהלת, והובאה בפניה לדיון ב-13.8.07. הוגשו הערות. הדו"ח, בעיבוד נוסף, על פי הערות חברי המינהלת, יובא בקרוב לאישורה. דו"ח מסכם יוכן בהמשך, על פי הנחיות מינהלת מי השתייה.
ב-26.6.20007 נחנך מיתקן סינון מי המוביל הארצי. הפרויקט עובד לשביעות רצון מלאה, בפרמטרים טובים ממה שנדרש על פי תקנות "איכות מי השתייה", שב''תקנות בריאות העם (איכותם התברואתית של מי השתייה) נוסח משולב, התש''ס-2000.

מניעת זרימה חוזרת: בחיבורי הצרכן של חברת מקורות, הותקנו עד כה 1,650 מונעי זרימה חוזרת (מז"ח). ל-790 חיבורים התקבלו ממשרד הבריאות פטורים מהתקנת מז"ח (על פי דיווח של מקורות).

טיוב בארות והגברת כושר ההפקה והניוד של המים: על פי עקרונות ונהלים להקצאת מענקי סיוע למפעלים לטיוב בארות, מיום 25.05.2000, יינתנו מענקים לטיוב מי בארות, באופן שיתרום להגדלת אמינות ההספקה של מים שפירים, העומדים בקריטריונים של איכות מי השתייה. על פי מתכונת הסיוע, שיעור המענק יהיה 40% מההון המושקע.

היקף המענק נקבע כלהלן:

א.
מחיר נורמטיבי לטיוב מים מזוהמים והבאתם לרמת מי שתייה. כיום קיים מחיר נורמטיבי עבור שני סוגי מזהמים: 
(1) 
מיקרו מזהמים – המחיר הנורמטיבי הינו 0.65 ₪ למ"ק.

(2) 
חנקות - המחיר הנורמטיבי הינו 1.00 ₪ למ"ק.


נבחנות עלויות להרחקת מזהמים נוספים, כגון פרכלורט.

ב. 
היחס הנורמטיבי בין מרכיב התפעול למרכיב ההון הינו 1:1. לגבי טכנולוגיות בהן היחס בפועל שונה, תינתן התייחסות זהה.

ג. 
מרכיב ההון יהוון לפי תקופת פרויקט של 10 שנים, ועל ידי כך תקבע עלות ההון המהוונת למ"ק בפרויקט.
ד. 
רמת הסיוע ב-₪ למ"ק תקבע לפי מכפלת שיעור המענק למ"ק ומחיר ההון המהוון. היקף הסיוע הכולל שינתן לכל באר מטופלת, יהיה לפי רמת הסיוע למ"ק בש"ח, כפול כמות המים אשר תושמש מחדש למי שתייה, מאותו מקור מים.
 (1) 
חישוב גובה המענק להרחקת מיקרו מזהמים:

נתונים:

	חישוב עלות ההון המוכרת לצורך מענק
	40%* 50%*0.65= 0.13

	ריבית מקובלת להיוון המענק  (על פי נתוני בנק ישראל)
	5.58%

	אורך חיי פרויקט
	10 שנים
שנים


היוון של 0.13 ₪ ל-10 שנים בריבית של 5.58%, נותן גובה מענק של 0.98 ₪ לקוב.

(2) 
חישוב גובה המענק להרחקת חנקות:

     
נתונים:

	חישוב עלות ההון המוכרת לצורך מענק
	40%* 50%*1= 0.2

	ריבית מקובלת להיוון המענק  (על פי נתוני בנק ישראל)
	5.58%

	אורך חיי פרויקט
	10 שנים
שנים


היוון של 0.2 ₪ ל-10 שנים בריבית של 5.58%, נותן גובה מענק של 1.50 ₪ לקוב.

המים המופקים מהבארות שטופלו במסגרת הפרויקט, פטורים מהיטל הפקה למשך 10 שנים.
פרויקטים לטיוב בארות שבוצעו:

	שם
	היקף מים מטופלים במלמ"ק
	מענק במלש"ח

	רמת השרון
	2.6 מלמ"ק
	3.2 מלש"ח

	חדרה
	1.2 מלמ"ק
	1.7 מלש"ח

	רחובות
	3.5 מלמ"ק
	3.6 מלש"ח

	נס ציונה
	0.8 מלמ"ק
	1.2 מלש"ח

	גבעתיים
	2.1 מלמ"ק
	2.0 מלש"ח

	בת -ים
	2.1 מלמ"ק
	2.1 מלש"ח

	תל השומר
	0.6 מלמ"ק
	0.7 מלש"ח


פרויקטים לטיוב בארות שבביצוע:

	שם
	היקף מים מטופלים במלמ"ק
	מענק במלש"ח

	נס ציונה
	0.9 מלמ"ק
	1.4 מלש"ח

	רמת גן
	1.1 מלמ"ק
	1.1 מלש"ח

	בני ברק
	1.2 מלמ"ק
	1.8 מלש"ח

	רעננה
	1.2 מלמ"ק
	1.3 מלש"ח

	נתניה
	0.9 מלמ"ק
	1.0 מלש"ח

	בת ים
	0.8 מלמ"ק
	0.9 מלש"ח


פטור מלא מהיטל הפקה עבור מתקני טיוב שאושרו בועדת השקעות, ניתן למשך 10 שנים, בנוסף למענק סיוע להקמת מתקנים אלה. הפטור הוא על פי עקרונות ונהלים להקצאת מענקי סיוע למפעלים לטיוב בארות, מיום 25.5.2000.

במסגרת חוק ההסדרים לשנת 2007, נוספה תוספת שנייה לחוק המים, בנוגע להיטלי הפקה, במסגרתה ישנה אפשרות לקבוע שיעורים שונים לסוגים שונים של הפקות טיוב (תוספת שנייה סעיף 7(2)). מנהל הרשות מינה ועדה שתקבע כללים ליישום סעיף זה, בראשות מנהל אגף סיוע וגביית היטלים. הוועדה סיימה את עבודתה, והכללים פורסמו באתר רשות המים.

 (3)
חיבור מפיקים פרטיים למערכת המים הארצית: בשנים 2002-3 הוצאו צווי רכישה למפיקים פרטיים, למכור מים למקורות מקידוחים קיימים, בהיקף של 16 מלמ"ק בשנה. בפועל, עקב בעיות שונות, בעיקר של פסילת קידוחים לשתייה על ידי משרד הבריאות, הכמות המסופקת עומדת על 8 מלמ"ק בשנה. 


ביולי 2002 פרסם נציב המים בקשת הצעות לקדיחת קידוחים חדשים באקוויפר החוף,  ואספקת מים מהם למערכות האספקה הארציות והעירוניות. בשנת 2003 אושרו 11 קידוחים חדשים, מתוכם בוצעו עד השנה 3 קידוחים, בהיקף של 2 מלמ"ק בשנה. 

 (4)  חברת מקורות מאפשרת חיבור מפיקים פרטיים למערכת הארצית, על פי הנחיות מנהל הרשות, בלי קשר להפעלת סעיף 47 לחוק המים.

 (5) 
לא ידוע לרשות המים שנעשתה בחינה בנציבות המים, בדבר "כדאיות חיבורם של אזורים שאינם מחוברים כיום למערכות המים הארציות ו/או מערכות מים אזוריות". 

 (6) 
על פי דיווח של מקורות, תכנון לטיוב בארות מתבצע בקידוחים הבאים בלבד: ירושלים 1, גיאה 3 וכפר אוריה 8. 


על פי דיווח אגף פיתוח של רשות המים: בקידוח ירושלים 1 החל ביצוע הפרויקט על ידי אגף ביצוע של מקורות. בקידוח כפר אוריה 8 טרם הסתיים התכנון המפורט.


הגברת כושר הניטור והבקרה על מקורות המים

 (7) 
תוכניות עבודה להגברת הניטור והבקרה על מקורות המים העיקריים:

א. 
להלן תוכניות השירות ההידרולוגי שהוצגו במרוצת השנים לפני נציב המים, אגף התקציבים באוצר ומנהל הרשות:

1. 
שדרוג תחנות הידרומטריות  
2. 
בניית תחנות הידרומטריות בנהר הירדן 
3. 
תכנון תחנות הידרומטריות ברמת הגולן וים המלח
4. 
הקמת תחנות הידרומטריות חדשות
5. 
אספקת מכשור הידרומטרי 

6. 
ניטור קידוחי תצפית באקוויפר ירקון-תנינים (ירת"ן) 
7. 
מדידות TDEM (Time Domain ElectroMagnetics – מערכת למדידת מליחות מים בתת הקרקע, בעזרת מדידה אלקטרומגנטית), באזורים לא מכוסים באקוויפר החוף
8. 
ניטור מי תהום מליחים בתת-האקוויפר העליון של חבורת יהודה, באזור קידוחי איילון, על ידי תצפיות  ודיגום 

9. 
תכנון קידוחים רדודים באקוויפר החוף   
10. 
תכנון קידוחי ניטור בשוליים מזרחיים של אקוויפר החוף   
11. 
השלמת מערך הניטור (6 קידוחים) בחלקו המערבי של אקוויפר ירקון-תנינים
12. 
שיקום קידוחי פן-ביני בחוף
13. 
שיקום קידוחי תצפית באקויפר החוף
14. 
מדידת נקודת יחס של קידוחים  
15. 
מיפוי תת אקוויפרים באגן החוף-מפלסים:  השלמת נתוני פרפורציה ושיוך הידרוסטרטיגרפי
16. 
הצורך לתגבר את כוח האדם הייעודי לצרכי ניטור, על רקע מצבת כוח האדם, שאיננה מספיקה לעמוד במשימות הניטור.
ב.
בתוכניות העבודה של אגף איכות מים לשנים 2006 2007, הוכנסו תוכניות ניטור ובקרה, כגון: הכנת תוכניות ניטור באזורי תעשייה (לאחר מיפוי), וקדיחת קידוחי ניטור להתראה מפני זיהום דלקים בקרבת מתקני דלק. התוכניות מבוצעות מתקציב רשות המים.

ג.
יחידת ניטור כנרת: ניטור הכינרת הינו מערך הבדיקות של כמות ואיכות המים בכינרת ובאגן ההיקוות, שנועדו לבחון את מצבה המעודכן של הכינרת, על מנת שמנהל רשות המים יוכל לקבל החלטות תפעוליות נכונות לגבי הכינרת. מדידת מפלס הכינרת וכמויות המים הזורמות בנחלים, מתבצע על ידי רשות המים. הניטור הביולוגי-כימי בכינרת, מתבצע על ידי המעבדה לחקר הכינרת של חקר ימים ואגמים לישראל. הניטור הכימי באגן ההיקוות, מתבצע על ידי יחידת אגן ההיקוות של מקורות וכן על ידי מעבדת מיג"ל (מרכז ידע גליל – מרכז מחקר הממוקם בקריית שמונה, ומהווה חלק ממו"פ צפון של משרד החקלאות, וזרוע מחקרית של מכללת תל-חי). ניטור הכינרת מנוהל ומופעל על ידי יחידת ניטור כינרת ברשות המים. רוב הגורמים המבצעים ניטור בכינרת מתוקצבים על ידי רשות המים, דרך יחידת ניטור כינרת. יחידת ניטור כינרת מהווה את הבסיס הארגוני לצוות היגוי ניטור הכינרת, אשר הוקם על ידי נציב המים ב- 1998.  

נציב המים, האחראי לתפעול הכינרת ושמירת איכות המים בה מתוקף חוק המים, יזם בשנת 1998 את הקמתו של צוות היגוי לניטור הכינרת ואגן ההיקוות.

צוות ההיגוי מרכז ומבקר את פעולות הניטור השונות, מוביל מהלך לשיפור טכנולוגי ולוגיסטי של מערך הניטור ואחראי להעברת המידע המצטבר בנושא למנהל רשות המים.  

במהלך השנים האחרונות (1998-2007) תוגבר הניטור באגם. מערך הניטור נמצא כיום בתקופה של שיפור טכנולוגי ולוגיסטי, המגיב לאיומים על איכות המים, במעקב צמוד יותר, תדיר יותר ומקיף יותר, על מנת להתריע מבעוד מועד על כל בעיה. מעבר למערך הבדיקות התדיר של כמות ואיכות המים, הוכנסו בשנים האחרונות השיפורים הבאים:

· בחינה מחודשת של הפרמטרים הנמדדים בניטור, הוספת פרמטרים שלא נמדדו בעבר, כגון מתכות כבדות, חומרי הדברה, טפילי מעיים (ג'יארדיה וקריפטוספורידיום), והורמונים.
· ביצוע ניטור רציף בכנרת באמצעות מערכת LDS (Lake Diagnostic System – שרשרת תרמיסטורים: המושג תרמיסטור משמש לתיאור של מגוון רכיבים אלקטרוניים, שהעיקרון המאפיין אותם הוא, שהתנגדותם החשמלית משתנה כתלות בטמפרטורת הרכיב),  הממוקמת בתחנה A במרכז הכנרת, כל 30 ס"מ, ומדווחת כל דקה על פרופיל הטמפרטורות בכנרת, לקביעת המבנה התרמי-פיסיקלי של האגם: כלומר האם הוא משוכב או מעורבב, והיכן נמצאת שכבת הביניים, לקביעת פרופיל הטמפרטורה ומבנה שכבות המים באגם.
· ביצוע ניטור כימי-ביולוגי רציף במרכז הכנרת בעזרת  ECO-RAFT- רפסודת ניטור, הפועלת באגמים בודדים בעולם, הכוללת מערכת לדיגום ומדידת פרמטרים שונים בכל עומק רצוי, ממוקמת בתחנה A במרכז הכנרת, מבצעת כל מספר שעות מדידת איכות מים בפרופיל המים עד לקרקעית, ומדווחת על הממצאים בזמן אמת. לרפסודה גם יכולת לבצע דיגומי מים מכל עומק, על פי הנחייה מהמעבדה שלחוף הכנרת.
· ביצוע ניטור רציף בקידוחים ובמעיינות המלוחים באמצעות מכשיר בשם DIVER: מוט חכם המוכנס לקידוח, ומודד באופן רציף את המפלס, הטמפרטורה ואת המליחות (מוליכות חשמלית). הנתונים נאגרים בדייבר, ונשלפים ממנו אחת לתקופה של כחודש או חודשיים. כיום מיוצרים כבר דייברים המסוגלים להעביר את הנתונים הנמדדים באופן רציף, ללא צורך בהעלתם וחיבורם לראש קורא.
· ביצוע ניטור רציף בירדן, באמצעות התקנת מערכות למדידה רציפה, בגשר הפקק.
· ביצוע ניטור מרחבי בכנרת, באמצעות מערכת נגררת לניטור מרחבי, ופענוח תצלומי לווין.
· ביצוע צילומי וידאו אוויריים, ושילובם במערכת GEO SKY - מערכת מידע גיאוגרפי משוכללת, המסנכרנת בין מפה או תצלום אוויר, לבין תצלום וידאו שהתבצע ממסוק, כך שנקודת הצילום נראית כל הזמן על המפה. טכנולוגיה זו מאפשרת מעקב אחר רצועות בקרה, כגון רצועת החוף בכנרת.
סל שירותי הבריאות

הגופים המבוקרים: משרד הבריאות; משרד האוצר; משרד התעשייה, המסחר והתעסוקה; מכבי שירותי בריאות; קופת חולים לאומית; קופת חולים מאוחדת; שירותי בריאות כללית

החלטת ממשלה בק/58 - 31.3.2004

ה. 
צוות בראשות מנכ"ל משרד הבריאות, ובשיתוף מנכ"ל משרד התעשייה, המסחר והתעסוקה והממונה על התקציבים במשרד האוצר, יבחנו בהקדם את הדרכים להוספת בדיקות רפואיות של עובדים, שאינם כלולים בתקנות הקיימות, לסל הבריאות, ואת מקורות המימון לתוספת זו.

ביצוע ההחלטה

משרד הבריאות 
ה. 
המשרד בשיתוף משרד התמ"ת אמור לעדכן את הבדיקות לעובדים על ידי שימוש בחומר רלוונטי מהספרות המקצועית, חוות דעת מומחים מהארץ ומחו"ל, וליבון משותף של הנושאים עם הגורמים המקצועיים בשטח.

ראש האגף לבריאות העובד מונה כיו"ר הוועדה לגיבוש מסמך לקידום המלצות המועצה הלאומית לבריאות העובד. במסגרת הוועדה לובנו בין היתר, האסטרטגיה והטקטיקה הרצויות לשיפור בריאות העובדים בתוספת בדיקות רפואיות למיון ולמעקב.

בסוף שנת 2007 תמכו משרדי הבריאות והתמ"ת בהוספת בדיקת רפואיות לעובדים החשופים לחומר משמר בשם "פורמלדהיד" במסגרת החקיקה הקיימת. טרם יושבו חילוקי הדעות עם קופות החולים בסוגיה ולכן טרם החלו לבצע את הבדיקות בפועל.

במסגרת יוזמת המשרד "לעתיד בריא 2020" קיימת ועדה בנושא בריאות הסביבה, הכוללת בתוכה את בריאות העובד. היוזמה שמה דגש על נושאים הגורמים לעומס תחלואה משמעותי, והינם ברי מניעה וישימים. אם יימצא שנושא בדיקות רפואיות לעובדים עומד בקריטריונים לטפול של יוזמת "לעתיד בריא 2020", הוא יתועדף לטיפול במסגרתו.

ריכוז ממצאי הביקורת

2. 
משרד הבריאות לא פיתח שיטות לאומדן השימוש בטכנולוגיות חדשות לאורך זמן, שיביאו בחשבון את כל המשתנים הרלוונטיים. כמו כן הוא לא בדק את היקף השימוש בטכנולוגיות חדשות שכבר נכללו בסל ואת דפוסי השינויים בו לאורך זמן. זאת על אף שבעת הביקורת הקודמת מסר משרד הבריאות למשרד מבקר המדינה, כי בשנת 2004 יחל ביישום תכנית לבחינת היקף השימוש ודפוסי הטמעתן של הטכנולוגיות לאורך זמן. 

6.
אף שעוד במהלך הביקורת הקודמת ביקש משרד הבריאות מהקופות להגיש לו את הנהלים וההנחיות  שהוציאו לרופאיהן בעניין הגבלת השימוש בטכנולוגיות הכלולות בסל, הוא טרם קיבל אותן. 

מצב תיקון הליקויים

משרד הבריאות

2. 
בשנת 2007 הוחל בבניית ובהטמעת מודלים טכנו-אפידמיולוגים על ידי מכון "גרטנר", לחקר אפידמיולוגיה ומדיניות בריאות בישראל, המסונף לבית הספר לבריאות הציבור, באוניברסיטת תל-אביב, בשיתוף המשרד. תהליך זה עדיין נמשך, ויסתיים בשנת 2009.

6.
התקן לרופא מומחה, לפיקוח ובקרה על הנהלים וההנחיות בקופות, אושר ואמור להיות מאויש במהלך החודשים מרץ-אפריל 2008.
 רפואה מונעת למבוגרים ולקשישים

הגופים המבוקרים: משרד הבריאות; קופות חולים: שירותי בריאות כללית; מכבי שירותי בריאות; קופת חולים לאומית; קופת חולים מאוחדת
א.      ריכוז ממצאי הביקורת
1.
הנהלת המשרד אישרה בשנת 2000 "תכנית למניעת חולי וקידום בריאות בקרב קשישים", אולם עד מועד סיום הביקורת, יולי 2002, לא יישמה אותה. 
2.
המשרד לא הוציא הנחיות לקופות החולים במרבית תחומי הרפואה המונעת למבוגרים ולקשישים, ובשל גישת קופות החולים שאין הן מחויבות לבצע רפואה מונעת, אין מדיניות אחידה באשר לפעילות מניעה שיש לבצע בקרב המבוטחים.

ב. 
מצב תיקון הליקויים

משרד הבריאות

1.
ישנם נושאים המוטמעים בעבודת קופות החולים, המדווחים במסגרת הפרויקט למדדי איכות
    http://www.health.gov.il/Download/pages/public_report2007w.pdf. 
אלה כוללים (בין היתר) את הנושאים הבאים הכלולים בהנחיות הקליניות:


חיסון נגד שפעת במבוגרים

מדדי השמנה

תיעוד לחץ דם

בדיקת כולסטרול באוכלוסיה הכללית


בדיקת סקר לאיתור סרטן השד (ממוגרפיה) 


בדיקות סקר לאיתור סרטן של המעי הגס (דם סמוי בצואה וקולונוסקופיה). 

לגבי יתרת הנושאים הכלולים בהנחיות הקליניות למניעת חולי וקידום בריאות בגיל המבוגר – חלקם מתבצעים, אך לא ניתן לדעת את ההיקף (בפרט אם אין מדידה ו/או לא רישום בצורה שיטתית, במסגרת "שדה" ייעודי ברישומים הממוחשבים של הקופות). דוגמה לביצוע שאין למשרד ניטור נאות לגביו, הינו בדיקת צפיפות עצם לגילוי אוסטיאופורוזיס (DEXA), אשר כלולה בסל הבריאות לגילאי 60 ומעלה, ומומלצת בהנחיות הנ"ל. 

תהליך ההטמעה בעבודה קופות החולים הינו מורכב (בדומה למצב במדינות מפותחות אחרות), ודורש, בנוסף לפרסום ההנחיות, גם הקצאת משאבים ייעודיים, הכשרת כוח אדם, בניית תוכניות ומדידת תוצאות.

2. 
בוצע עדכון הנוהל בתחומי הרפואה המונעת למבוגרים ולקשישים, על סמך הספרות הבינלאומית, תוך הכנסת שינויים מתחייבים, המשקפים את מערך הבריאות בישראל, והעדכונים המדעיים מאז הפרסום הקודם.

המשרד מצוי בשלב מתקדם של הכנת טיוטא, אם כי עדין לא הושלמה העבודה, היות וחלק מהנושאים נדונים לעומק, במסגרת הוועדה לנושא מטעם ה"יוזמה לעתיד בריא 2020". המשרד ממתין לסיום הליך זה.

עם זאת, ההנחיות שגובשו לבני ה-65 ומעלה, הועברו לפרסום עדכני בנושא המניעה, על ידי ההסתדרות הרפואית בישראל (בדומה לתהליך שנעשה במהדורה הקודמת).
הפעלת חדרי ניתוח בבתי חולים

הגופים המבוקרים: משרד הבריאות; המרכז הרפואי הממשלתי "אסף הרופא"; שירותי בריאות כללית - המרכז הרפואי "קפלן" 

א.     ריכוז ממצאי הביקורת

2.
המשרד לא קבע אמות מידה, בדבר משך ההמתנה המרבי לכל סוג של ניתוח מתוכנן. אמות מידה בתחום זה נחוצות, בין השאר, כדי לשמש למחלקות המנתחות, להנהלות של חדרי הניתוח ושל בתי החולים הכלליים, ולמשרד עצמו כלי מדידה לצורך בקרה וייעול העבודה בחדרי הניתוח.

ב.      מצב תיקון הליקויים

משרד הבריאות

2. 
לאור מורכבות נושא המדידה של הזמנים לניתוחים מתוכננים, הוחלט לשקול להתחיל מעקב שיטתי אחר תורים, כחלק מפרויקט מדדי האיכות של קופות החולים. מנכ"ל המשרד הנחה ב-27/12/07 לבחון יישום פרויקט זה. בשלב ראשון, יבחנו מועדי ביקורים אצל רופאים מומחים ממקצוע אחד, ותורים לניתוחים בתחום שכיח אחד, על מנת לעמוד על ההיבטים הטכניים, הסטטיסטיים והאחרים, לביצוע פרויקט מורכב זה.
רופאי בתי חולים -

תקנים, נוכחות, תורנות, כוננות ועבודה פרטית

דו"ח 54ב

הגופים המבוקרים: משרד ראש הממשלה; משרד הבריאות; משרד האוצר - אגף התקציבים, אגף החשב הכללי, נציבות שירות המדינה; שירותי בריאות כללית 
א.     ריכוז ממצאי הביקורת
3.  
צוות משותף למשרד הבריאות ולמשרד האוצר, קיים דיונים במהלך שנת 2003, כדי לגבש עמדה בנוגע לדוח הוועדה הציבורית לבחינת הרפואה הציבורית ומעמד הרופא בה, אולם עד פברואר 2004 לא הגיש מסמך מסכם, שיהיה מקובל על דעת שני המשרדים.

8. 
הנציבות והמשרד לא הנחו את מנהלי בתי החולים כיצד לבחון את הבקשות המוגשות להם, להיתר לעבודה פרטית ולאישור פרקטיקה פרטית, כדי לשמור על האינטרס של בית החולים ושל הציבור, ולמנוע מהרופאים להיקלע לניגוד עניינים. 

18. 
למרות חשיבות הנושא הנהלות בתי החולים אינן אוספות נתונים על מידת אכיפתן של ההוראות שנקבעו בהסכם הקיבוצי מיולי 2000 ועל השפעתן על תפקוד בתי החולים. לדעת משרד מבקר המדינה, על בתי החולים ועל המשרד לפעול לאיסוף נתונים על נוכחות הרופאים בבתי החולים לאחר ביצוע תורנות, לעשות בקרה על מילוי הכללים שנקבעו בהסכמים ולבחון את ההשפעות שיש לכללים אלה על יעילות תפקודו של בית החולים. 

ב.      מצב תיקון הליקויים

משרד הבריאות

3. 
טרם גובש מסמך מסכם, המוסכם על דעת נציגי משרדי האוצר והבריאות. מתקיימים דיונים שוטפים בנושא. טרם נקבע לו"ז לסיום. 

8. 
נציבות שירות המדינה תפיץ ליחידות המשרד במהלך שנת 2008, הנחיות כיצד לבחון את הבקשות המוגשות להם להיתר עבודה פרטית.

18. 
הנושא עדיין בדיון בוועדת בוררות, שלא במסגרת המוסד לבוררות מוסכמת.
מערכות הנדסיות חיוניות 

ותשתיות אשפוז בבתי חולים

הגופים המבוקרים: משרד הבריאות; משרד האוצר; משרד התשתיות הלאומיות; שירותי  בריאות כללית
א. 
  ריכוז ממצאי הביקורת
20. 
המשרד אינו מחייב את בתי החולים לעשות תכניות אב לבינוי. לדעת משרד מבקר המדינה, יש להכין תכניות מסוג זה לכלל בתי החולים, והן עשויות להקל את פיתוח התשתיות וחידוש המערכות ההנדסיות.

ב. 
   מצב תיקון הליקויים

משרד הבריאות

20. 
הסדרת תוכניות בינוי עיר הינה תהליך הנמשך שנים. לפיכך טרם התקבלו היתרי בנייה. 
שימוש בציוד רפואי חד-פעמי ממוחזר

הגופים המבוקרים: משרד הבריאות; שירותי בריאות כללית; 18 בתי חולים; החוג למניעת זיהומים; האיגוד הישראלי לגסטרואנטרולוגיה; המועצה הלאומית ללוגיסטיקה

א.     ריכוז ממצאי הביקורת

18. 
בהיעדר הנחיות ובהיעדר החלפת מידע בין בתי החולים בכל הקשור למיחזור של ציוד רפואי חד-פעמי, ישנן גישות שונות בנושא, ואין בו איסוף מידע שיטתי.

21. 
השימוש בציוד ממוחזר מעורר, בין היתר, את הסוגיות האלה: (א) האם על המטפל להודיע למטופל שבטיפול בו נעשה שימוש בציוד ממוחזר. (ב) האם על המטפל לציין ברשומה הרפואית את דבר השימוש בציוד ממוחזר. לדעת משרד מבקר המדינה, על משרד הבריאות לבחון סוגיות אלה ולקבוע בהן את עמדתו, ולהנחות את בתי החולים בהתאם.

ב.      מצב תיקון הליקויים

משרד הבריאות

18,21.
המועצה הלאומית ללוגיסטיקה העבירה למנכ"ל משרד הבריאות את המלצותיה. המנכ"ל אימץ ההמלצות, וגיבש בסוף שנת 2006 טיוטת חוזר בנושא. 
על פי טיוטת החוזר, תוקם ועדה אשר תיתן למוסד רפואי או לגוף אחר שיבקש זאת, אישור בדבר מחזור ציוד רפואי חד פעמי. האישור יהיה ספציפי לפריט מסוים, אשר יינתן לאחר שהוועדה בחנה באופן מקצועי את האפשרות למחזרו מבחינת איכותו, יעילותו ובטיחותו למשתמש. עם מתן אישור למחזור, הוועדה תפקח על מקבל האישור, על מנת לוודא כי הוא פועל בהתאם. 
עם קבלת אישורו העקרוני של משרד המשפטים למהלך, הופצה טיוטת החוזר במאי 2007 לגורמים הרלוונטיים, לקבלת הערותיהם. ההערות נדונו בקרב גורמי המשרד, המגבשים כעת נוסח סופי של הטיוטה. 
עם זאת, המשרד התבקש על ידי פורום היצרניות לקיים פגישה, וזאת לאחר שקיבלו לידיהם חומר נוסף הנוגע למחזור הציוד. המשרד מבקש, טרם הוצאת החוזר, לקיים פגישה נוספת עם פורום זה. בשבועות הקרובים תתואם ישיבה, ולאחר מכן יפורסם החוזר – עד אפריל 2008. 
שירותי בריאות השן

הגופים המבוקרים: משרד הבריאות; משרד האוצר; משרד החינוך; משרד הרווחה; הסתדרות רופאי השיניים בישראל

א.     ריכוז ממצאי הביקורת

5. 
עבודת המטה לבחינת האפשרויות להרחבת שירותי המניעה, להגדלת הנגישות לטיפול שיניים ולהגדלת תועלת התכניות הקיימות, ראוי שתהיה משותפת לכל הגורמים העוסקים בכך - משרד הבריאות, משרד הרווחה, משרד החינוך, רשויות מקומיות, משרד האוצר וארגונים לא ממשלתיים הפועלים בתחום בריאות השן. 

12. 
למן הגשת המלצות ועדת נתניהו, "ועדת החקירה הממלכתית לבדיקת תפקודה ויעילותה של מערכת הבריאות בישראל", משנת 1990, נעשו מספר מחקרים וסקרים ארציים על בריאות השן בקרב אוכלוסיות שונות, פעמים אחדות גם בשיתוף המשרד, אך עדיין אין בידי המשרד מנגנון לניטור ולאיסוף מידע על הצרכים של קבוצות האוכלוסייה השונות ועל העלויות הנגזרות ממתן השירותים, אין בידיו מידע אפידמיולוגי מספק, טרם הוקם מאגר מידע לבריאות השן, ואין מנגנון לאיסוף מידע על צורכי האוכלוסייה. 

ב.      מצב תיקון הליקויים

משרד הבריאות

5. 
נערכו דיונים בלשכת המנכ"ל, האחרון ב-16.9.07, לקראת הבאת הנושא להחלטת השר, במהלך פברואר 2008.

12. 
הקמת מאגר מידע בהיקף כזה, מתפרסת על פני מספר שנים. מתבצעת עבודת מטה לקביעת הפרמטרים של מאגר מידע זה. 
יחידות לטיפולי קרינה 

הגופים המבוקרים: משרד הבריאות; שירותי בריאות כללית

א.
   ריכוז ממצאי הביקורת

5.
ביולי ובאוקטובר 2004 הורה מנכ"ל המשרד להשלים את הליכי הגדרת המקצועות של טכנאי הרדיותרפיה, הדוזימטריסטים והפיזיקאים ואת הליכי הגדרת דרישות ההכשרה שלהם, כדי שהכשרת כוח האדם בתחומים אלה תתחיל כבר בשנת 2005. עד מועד סיום הביקורת לא יושמה הוראת מנכ"ל המשרד שלפיה יש להתחיל בהכשרת כוח האדם כבר ב-2005.

6.
מתשובת המשרד, מתשובות הכללית ומתשובת מנהל שיבא בנושא הכשרת סגל, עולה כי ייתכן שגם תכניות ההכשרה שהכין המשרד לא יצאו לפועל, וכי ספק אם יהיה אפשר להכשיר עובדים מקצועיים ברדיותרפיה משנת 2006. ההדרכה וההכשרה שהצוותים המקצועיים מקבלים במהלך העבודה ביחידות לטיפולי קרינה אינן בגדר הכשרה פורמלית מוסמכת, ולפיכך אין די בהן כדי למלא את המלצות הוועדה לרדיותרפיה מ-2003 בעניין הצורך בהכשרה פורמלית מוסמכת. המשרד היה יכול להכין תכניות ייעודיות להכשרת עובדים ולהיערך להפעלתן כבר לפני זמן רב בסיוע בתי חולים שיש בהם יחידות לטיפולי קרינה, ומן הראוי שהמשרד יזרז את הטיפול בפתיחת קורסי ההכשרה ביחידות לטיפולי קרינה.
32.
מן הראוי שהמשרד יבחן את צורכיהן של היחידות על פי אמות מידה שיבטיחו את איכות הטיפול בכל בתי החולים, ויגדיר את מספרם המינימלי של האחיות, עובדות סוציאליות, פקידות וכל בעלי התפקידים ביחידות לרדיותרפיה.

ב. 
   מצב תיקון הליקויים

משרד הבריאות

5. 
הסדרת המקצועות פיזיותרפיה, ריפוי בעיסוק, דיאטניות וקלינאות תקשורת, טרם הושלמה. במהלך 2008 יסתיים הליך החקיקה הנוגע למקצועות אלה. לאחר סיומו, יחל הליך ההסדרה של מקצועות נוספים. 

6. 
תוכנית ההכשרה ברדיותרפיה תחל בפברואר 2008.
32. 
המשרד אימץ את המלצות ועדת "אנקול", לבחינת צורכיהן של היחידות לטיפול בקרינה, והקצה בשנת 2007 עשרה תקנים לנושא. בשנת 2008 יקצה המשרד עשרה תקנים נוספים.
שירותי בריאות נוספים - שמירת זכויות העמיתים

דו"ח 56ב

הגופים המבוקרים: משרד הבריאות; משרד האוצר; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.     ריכוז ממצאי הביקורת

1.
הסמנכ"לית לפיקוח על הקופות ושירותי בריאות נוספים (שב"ן) במשרד (הסמנכ"לית), מוציאה מפעם לפעם הנחיות לקופות בנושאים שונים הקשורים להפעלת תכניות השב"ן. בדצמבר 2003 הודיעה הסמנכ"לית למנהלי השב"ן בקופות כי בדעת המשרד להנהיג "דיווח שנתי מסכם" על השירותים שסיפקו תכניות השב"ן, וזאת בנוסף לדיווחים הכספיים התקופתיים. במועד סיכום הביקורת, נובמבר 2005, טרם הסתיימה הכנתו של ה"דיווח השנתי המסכם" לשנים 2002-2004. לפיכך לא ניתן להשוות את הוצאות הקופות בסעיפי השב"ן (אשפוז, תרופות וציוד, שירותים קנויים, שכר ועוד), ואת היקפי ההחזרים לעמיתים. 

2. 
רק בספטמבר 2005 השלימה הסמנכ"לית את הכנת הדוח ההשוואתי לשנת 2003, ובמועד סיכום הביקורת, נובמבר 2005, טרם הוכן הדוח לשנת 2004. הדוחות עד שנת 2003 כוללים מידע על היקף ההכנסות בתכניות השב"ן ולא על היקף ההוצאות.
4.
בחוק ביטוח בריאות ממלכתי, התשנ"ד-1994, נקבע כי "דרכי הפיקוח והבקרה ייקבעו בתקנות". המשרד טרם התקין תקנות בנושא זה, וזאת על אף לשונו המפורשת של החוק, ועל אף העובדה כי היעדרן מקשה על המשרד לקיים את חובותיו לפי החוק. תפקיד המשרד נקבע בחוק, ועליו לקיימו ולהתקין תקנות בהתאם.
12.
עד מועד סיכום הביקורת לא בדק המשרד את אופן העמסת הוצאות ההנהלה והכלליות של הקופות על תכניות השב"ן. ראוי שהמשרד יקבע כללים ביחס לשיטה שעל פיה יש להעמיס הוצאות הנהלה וכלליות על תכניות השב"ן ועל הסל, תוך התבססות על מודל תמחור כלכלי. הכללים שהמשרד יקבע ייצרו אחידות בסעיפי ההוצאות בדוחות הכספיים של הסל ושל תכנית השב"ן, ויאפשרו השוואה של שיעורי ההוצאות בסל ובתכנית השב"ן באותה קופה ואף בין הקופות. זהו אינטרס מובהק של העמיתים.
22.
ראוי שמשרד הבריאות ומשרד האוצר, ושרי הבריאות והאוצר, יגיעו להסכמה על המונח "תחום בריאות" והמשמעויות לגבי אחזקת הכללית בחברת הביטוח. אם לא תהיה הסכמה בין השרים, ראוי יהיה להביא את העניין להכרעת הממשלה.
29.
לנוכח היקפי הפעילות הנרחבים של תכניות השב"ן, מספר העמיתים בהן (70% מכלל מבוטחי הקופות), והצורך בהפרדה בין פעילות הקופות על פי הסל ובין פעילותן בתכניות השב"ן, נדרשים פיקוח, בקרה ושקיפות. בהקשר זה נשאלת השאלה אם לא ראוי שבמוסדות המנהלים של תכניות השב"ן בקופות, כולל הוועדות הדנות בהשגות ובערעורים של המבוטחים כלפיהן, ישולבו גם נציגי ציבור כדי לשמור על האינטרסים של העמיתים. כן ראוי לפרסם בציבור את הביקורת שעשו רואי החשבון של הקופות או רואי חשבון בלתי תלויים בקופות מטעם המשרד, כדי לוודא שהקופות בודקות את תחומי התפר בין הסל לתכניות השב"ן ויוצרות הפרדה כלכלית-חשבונאית. 

ב. 
מצב תיקון הליקויים

משרד הבריאות

1. 
הדוח השנתי, המסכם את פעילות קופות החולים לשנת 2005 התפרסם, והוא נמצא באתר האינטרנט של המשרד.

2. 
הדוח המסכם את פעילות תוכניות השב"ן לשנת 2005 נמצא בשלבי סיום, וטרם פורסם.

4. 
המשרד טרם סיים את גיבוש ההנחיות בעניין תוכניות השב"ן, על מנת להופכן לתקנות.  הוסדר והסתיים פרק התרופות בשב"ן, עם השלמת החקיקה בכנסת, אודות יחסי הגומלין בין הסל לשב"ן, ביחס לתרופות מצילות ומאריכות חיים.

12. 
הוצאות הנהלה וכלליות בתוכניות השב"ן – בשל מורכבות הנושא, התחשבנות בין הסל הבסיסי לשב"ן בקופות השונות, הוחלט על העברת הנושא לבדיקת רו"ח חיצוני, אשר יגבש המלצות לאגף, להנחיות בנושא.

22. 
העברת אחזקותיה של הכללית בחברת דקלה – המשרד העביר את חוות הדעת הנדרשות בנושא. הנושא נמצא בטיפולו של המפקח על הביטוח במשרד האוצר.

29. 
חקיקה בנושא "תקנוני הקופות ומנגנון למינוי נושאי משרה" – הנושא פוצל מחוק ההסדרים, ואמור להיות נדון בכנסת במהלך מושב החורף בשנת 2008.

גם בחוק ההסדרים לשנת 2007 פוצל הסעיף, ונדון בוועדת עבודה, רווחה ובריאות, והסתיים ללא תוצאות. 
אמצעים להגברת התחרות בין קופות החולים

וניידות המבוטחים ביניהן

הגופים המבוקרים: משרד הבריאות; משרד האוצר; רשות הדואר; המוסד לביטוח לאומי; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.     ריכוז ממצאי הביקורת

1.
מחמת עיוות בנוסחת הקפיטציה, ההקצאה בעבור הצעירים והבריאים גבוהה מהעלות המחושבת על פי צריכת השירותים בפועל, ואילו ההקצאה בעבור קשישים וחולים נמוכה מעלות השירותים המסופקים למבוטחים אלה. בשל המצב כיום, קופות החולים מעדיפות מבוטחים צעירים ובריאים על פני האחרים, ואין די תמריצים לשמר את המבוטחים הקשישים והחולים בקופה, מה גם שניידותם של אלה מועטה. יוצא אפוא שמשתלם לקופות החולים להשקיע משאבים במבוטחים צעירים יותר מאשר במבוטחים מבוגרים. 

5.
לעתים מבוטח הנתון בעיצומו של טיפול מסוים, ועובר מקופה לקופה, הטיפול בו נפסק; עניין זה עלול לשמש חסם ניידות במעבר בין הקופות. היעדר הבטחה לרצף טיפולי עלול לשמש חסם ניידות במעבר בין הקופות, ועל המשרד לתת דעתו על כך.
14.
סעיף 48 לחוק קובע כי תוקם מועצה לביטוח הבריאות הממלכתי (להלן - מועצת הבריאות), ובראשה יעמוד שר הבריאות. סעיף 52 לחוק קובע כי בין תפקידי מועצת הבריאות: "לפרסם מידע עדכני ושוטף לחברי קופות החולים בדבר זכויותיהם לפי החוק, השירותים העומדים לרשותם, היכן ניתן לקבלם ומי הם נותני השירותים מטעם כל קופת חולים". מהדוחות הכספיים של מועצת הבריאות עולה כי בשנת 2004 לא היו למועצה הוצאות בעבור פרסום. 
38.
בתוקף אחריותו המיניסטריאלית של משרד הבריאות, עליו לנקוט מגוון אמצעים למיגור הפעילות הבלתי חוקית. באפשרותו לנקוט באמצעים נגד קופות החולים ונושאי משרה בהן בדרך המותווית בסעיף 37 לחוק, וכן עשויים להיות לו כמה כלים נוספים, ובהם איסוף וניתוח מידע וביצוע בדיקה חקירתית-חשבונאית. לשון אחר - עליו לשקול גם את הרחבת מגוון הכלים והאמצעים העומדים לרשותו וכן להוסיף ולפקח על קופות החולים. האחריות מוטלת גם על כתפי הנהלות קופות החולים, ועליהן לפעול בנחרצות בתוך הקופות למיגור התופעה.
ב. מצב תיקון הליקויים

משרד הבריאות

1. 
טרם הסתיים איסוף הנתונים לעדכון נוסחת הקפיטציה. האגף לכלכלת בריאות מקיים מגעים עם הלשכה המרכזית לסטטיסטיקה, לעריכת סקר בריאות חדש, שבמסגרתו יישאלו שאלות הנוגעות למשתנים, שישמשו לעדכון נוסחת הקפיטציה. עריכת השאלון והכלים לאיסוף הנתונים ייעשו במהלך שנת 2008. עבודת השטח של איסוף הנתונים תתבצע בשנת 2009.

5. 
הביטוח הסיעודי כחסם במעבר בין קופות החולים – הנושא טרם הסתיים. ישיבה בנושא אמורה להתקיים עם משרד האוצר במהלך ינואר 2008

14.
המשרד פועל לשילוב המידע במערכת ה-GIS של המרכז למיפוי ישראל. מטרת המיפוי האלקטרוני הינה לספק מידע לציבור באמצעות האינטרנט, כך שכל אזרח יוכל לדעת מהם שירותי הבריאות הקרובים לביתו. רוב הנתונים על שירותי בריאות, הניתנים על ידי המשרד,  נגישים כבר עכשיו באתר של המשרד, והוכנסו למיפוי הגיאוגרפי הממוחשב של המרכז למיפוי ישראל. הצעדים הבאים יתייחסו לאיסוף הנתונים מנותני שירותי בריאות אחרים (בעיקר קופות החולים).

38. 
משרד המשפטים מתנגד למהלך של קביעת סנקציה פלילית, בעניינים הנוגעים להפרת כללי הפרסום, שיווק וקידום מכירות.

הקצאת תרופות למבוטחים בקופות החולים

הגופים המבוקרים: משרד הבריאות; משרד האוצר; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.      ריכוז ממצאי הביקורת
7.
בכל הקופות אין פיקוח ובקרה על הגורמים המאשרים בקופות את מתן התרופות: אין גורם הבודק, ולו באופן מדגמי, האם לא נוצל לרעה מנגנון אישורי התרופות, והתאפשר ניפוק תרופות לחולים שלא על פי ההתוויות שבסל הקופה, ולא אם נשמר עיקרון השוויון, כך שתרופה שאושרה לחולה כלשהו, תאושר לכל החולים במצב רפואי זהה. 
9.
בשנים 2002-2004 לא נעשתה באף אחת מהקופות - שירותי בריאות כללית, מכבי שירותי בריאות, קופת חולים מאוחדת וקופת חולים לאומית - ביקורת על ידי המבקר הפנימי, או מבקר אחר, על מנגנון אישורי התרופות על שלביו, ועל הגורמים המאשרים ברמות השונות. 
62.
מן הראוי לקדם את הטיפול לשיטה האחוזית למחיר התרופות, שנמשך כבר שנים רבות. שיטת גבייה אחוזית אחידה בין הקופות, תשמש כלי נוח להשוואה בין הקופות בנושא מחירי התרופות לחולים. 
63.
על המשרד לקבוע אמות מידה מנומקות - כלכלית ורפואית, ושנגזרות ממדיניות המשרד, לאישור גבייה לתרופות שאינן בסל, ובכלל זה להתוויות רפואיות השונות מאלה שבסל, בין היתר משיקולי מחיר רכישת התרופה. על המשרד לקבוע גם נוהל בקשה, דיון ואישור, בתוספת חובת הצגת מסמכים מעידים. אם המשרד בדעה, שיש לפקח על מחירי תרופות בהתוויה שאינה כלולה בסל המסופק על-ידי הקופה, עליו לקבוע מחיר תקרה המבוסס על מחיר ייחוס, שלדעת המשרד משקף עלות מחיר קמעונאי, שהיה מתקיים בשוק תחרותי יחסית.
ב.     מצב תיקון הליקויים

משרד הבריאות

63. 
מתקיים תהליך בחירת רואה חשבון לבדיקת רכש וכמויות רכישה של תרופות על ידי קופות החולים. במהלך החודשים פברואר-מרץ 2008  ייבחר רואה חשבון לביצוע העבודה.

קופת חולים לאומית

7,9.
הביקורת על תהליך אישור התרופות הסתיימה, ופורסמה  ב–4 בספטמבר 2007.

שירותי בריאות כללית

62. 
בהמשך לשיחות שהתקיימו בין הכללית והמשרד, שלחה ב-31 באוקטובר 2007 ראש אגף גזברות והכנסות בכללית, לסמנכ"ל לפיקוח על קופות החולים ושב"ן במשרד, סיכום התיקונים והשינויים, שהכללית מבקשת להכניס בתוכנית הגבייה שלה. טרם התקבלה תשובת המשרד.

היבטים בטיפול בקשיש הסיעודי

דו"ח 56ב

הגופים המבוקרים: משרד הבריאות; משרד האוצר; משרד הרווחה והשירותים החברתיים; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.     ריכוז ממצאי הביקורת

4.
עד סיכום הביקורת, בנובמבר 2005, כשנתיים וחצי מאז הוקמה הוועדה  שתגדיר "קריטריונים לזכאות לטיפול בית רפואי - כרוני ואקוטי, צרכי האוכלוסייה הקשישה המרותקת לביתה, סוגי השירותים והיקף הטיפול", המשרד טרם גיבש קריטריונים. המשרד טרם קבע מהם השירותים הרפואיים שהקופות מחויבות לתת במסגרת טיפולי הבית, מי הזכאים לקבל שירותים בביתם ומהם תנאי זכאותם - המצבים הרפואיים והתפקודיים.
10.
האחריות לאשפוז הסיעודי מפוצלת בין כמה גורמים. קופות החולים אחראיות לאשפוז קשישים שמצבם מוגדר סיעודי מורכב ומשרד הבריאות אחראי לאשפוז סיעודי של קשישים סיעודיים ותשושי נפש. לפיצול האחריות השלכות משמעותיות ביותר על הטיפול הרפואי בקשיש, על הקשיים העומדים בפני משפחתו של הקשיש ועל העלויות הכרוכות בכך. אף שחלפו 15 שנה מאז התייחסה לנושא ועדת נתניהו - ועדת החקירה הממלכתית לבדיקת תפקודה ויעילותה של מערכת הבריאות בישראל, בשנת 1990, הבעייתיות שבפיצול האחריות למתן השירותים לקשיש, על כל מורכבותה, טרם באה על פתרונה. 
12.
מנתוני האגף לגריאטריה שבמשרד הבריאות (האגף), עולה שבעת הביקורת הנוכחית היה היצע המיטות לאשפוז סיעודי גדול בהרבה מהדרוש, עקב הקמתם של מוסדות סיעודיים בידי יזמים. בסוגים האחרים של המיטות, ובהם מיטות לקשישים סיעודיים מורכבים, יש לדברי האגף מחסור חמור. המחסור בולט במידה ניכרת במחוז הצפון, שם יש מעט מיטות סיעודיות מורכבות, ולדעת האגף אין באזור זה מענה הולם לקשישים סיעודיים מורכבים. מדובר במחסור מתמשך, שהועלה גם בביקורת הקודמת, ולדברי האגף הוא אף ילך ויגדל בשנים הבאות. 

14.
במשרד אין מידע עדכני על הממתינים לאשפוז סיעודי, כגון: מי מהממתינים נפטרו, מי אושפזו באופן פרטי, ובאילו תנאים שוהים הממתינים בביתם.

17.
מוסדות סיעודיים רבים עדיין פועלים בלי רישוי ובלי פיקוח של המשרד, בעיקר במחוזות תל אביב, מרכז ואשקלון, בתנאים ש"לא עונים לתנאי המחיה המינימליים הנדרשים". הועלה שמספר ניכר של קשישים ששהו בהם אושפזו בתדירות גבוהה בבתי חולים בגלל החמרה במצבם הרפואי. 
24.
באתר האינטרנט של המשרד אין מידע על ליקויים שהועלו בביקורות שעשו האגף והלשכות. מידע זמין ונגיש על ליקויים יכול לסייע למשפחות. פרסום הליקויים עשוי אף להביא את המוסדות להחיש את תיקונם, מאחר שיידעו כי המידע זמין לציבור. יש להביא בחשבון את הליקויים המתגלים בביקורות הנעשות במוסדות הסיעודיים כדי שישמשו רכיב בקביעת מדדי האיכות בתחום הסיעודי.

28.
בשנת 2004 הכין המשרד תכנית ארצית לאיתור ולמניעה של התעללות בקשישים במערכת הבריאות. עד מועד סיום הבדיקה, ספטמבר 2005, היא טרם הופעלה.

ב.     מצב תיקון הליקויים
משרד הבריאות

4. 
במאי 2007 פורסם חוזר מינהל רפואה 12/2007 "אמות מידה למרפאות להערכה גריאטרית כוללנית בקהילה".

לגבי נושא אשפוז בית וטיפול רפואי בבית – נכתבה טיוטת חוזר לגבי אשפוז בית. היות ואין הסכמה בנושא מצד קופות החולים – הועבר הנושא לדיון, במסגרת תת-ועדה מטעם המועצה הלאומית לקהילה, אשר אמורה לגבש את המלצותיה במחצית הראשונה של 2008.

10. 
המשרד משקיע מאמצים בקידום הרפורמה להעברת האשפוז הסיעודי לקופות החולים, צעד אשר ייצור רצף שירותים ותמריץ לקופות החולים, להשקיע במניעת מוגבלות ובשיקום.

12. 
הדיון בסוגיית עודף המיטות הסיעודיות הוקפא בשלב זה, לאור תכנית המכרז הארצי של רכישת שירותי אשפוז גריאטריים, שעתידה לפעול החל משנת 2008, ואשר עשויה להיות לה השפעה על היצע המיטות לסיעודיים ותשושי נפש. לאחר הפעלת המכרז, ניתן יהיה להעריך את השפעתו (בין היתר על זמינות המיטות באזורים השונים בארץ) - וניתן יהיה לאמוד האם  קיימת עדיין סוגיה של עודף מיטות, המצריכה התערבות.

14. 
יש צורך בתוספת כוח אדם ייעודי של אחיות ללשכות הבריאות, לצורך ביצוע בדיקה תפקודית של הפונים לאשפוז סיעודי בביתם, או במקומות אחרים בהם הם שוהים – כדי לוודא האם הם מתאימים לאשפוז כסיעודיים או כתשושי נפש. 

בשנת 2008 אישר אגף התקציבים באוצר מימון התקנים הנדרשים מתוך תקציב המשרד. המשרד ממתין לאישור העסקת כוח אדם ב"חודשי עבודה", כדי לגייס את העובדים.

17. 
המיפוי של מוסדות ללא רישוי נערך מול לשכות הבריאות (רופאים גריאטריים מחוזיים), והסתיים ריכוז המידע לגבי שנת 2007. התקבלו תשובות מכל המחוזות (חלקם מבוססים על בדיקה במוסדות עצמם, וחלקם על סמך מידע כתוב  בלשכה). הנתונים עודכנו במערך הנתונים המשותף לאגפי הגריאטריה והשירות לזקן במשרד הרווחה. על בסיס המידע הקיים, נצפית מגמה של ירידה במספר מוסדות אלה ביחס לשנים קודמות (מכ-75-80 מוסדות ל-45-55 מוסדות).

24. 
בתוכנית העבודה לשנת 2008 שאושרה לביצוע, כלול פיתוח תוכנה למחשוב כלי הבקרה. עם סיומו של שלב הפיתוח, יחל שלב ההטמעה, ושימוש בכלים ממוחשבים. אם לא תתעוררנה בעיות בלתי צפויות – יהיה ניתן להעלות את המידע לאתר האינטרנט של המשרד עד סוף 2008.

28. 
המשרד מפעיל תוכנית לאיתור התעללות בזקנים ב-3 מחוזות  – ירושלים, חיפה והדרום, במסגרת של פיילוט ובמימון "אשל" (אגודה העוסקת בפיתוח שירותים לקשישים, המנוהלת על ידי הג'וינט). בשנת 2007 נעשו פעולות לקידום הנושא במחוז תל אביב, ובשנת 2008 הוקצה לנושא תקציב יעודי על ידי המשרד, שיאפשר הרחבת התוכנית למחוזות נוספים, והוספת תוכניות הכשרה לאנשי מקצוע נוספים.

בנוסף, במסגרת אבטחת איכות, נבנים סטנדרטים לטיפול מתאים בהתעללות בזקנים.
זכויות היתר של העובדים במערכת הבריאות 
בקבלת שירותים

הגופים מבוקרים: משרד הבריאות; משרד האוצר - רשות המסים, נציבות שירות המדינה; קופת חולים לאומית; קופת חולים  מאוחדת;  שירותי בריאות כללית

א. 
ריכוז ממצאי הביקורת

5.
ההטבות הניתנות לעובדי הקופות ולגמלאים בפנסיה מוקדמת יש בהן משום הטבת שכר החייבת בניכוי מס. הועלה שלכללית יש הסדר עם רשות המסים, ולפיו תשלום המס בגין הפטור מהיטל התרופות ובעבור הנחות על טיפולי שיניים נעשה במסגרת הוצאות עודפות. על פי הסכם עבודה שנחתם עם הלאומית במרס 2004, הקופה הייתה אמורה לגלם את ההנחה בתשלום על תרופות, אך הועלה שהיא לא גילמה סכומים בגין הטבות המס על ההנחה בתרופות, ולא שילמה מס בגין השנים           2005-2004. אשר ליתר ההטבות, בכללית ובלאומית לא נעשו הסדרים עם רשות המסים, והן אינן משלמות עליהן מס. למאוחדת יש הסדר עם רשות המסים לתשלום מס על כלל ההטבות. משרד מבקר המדינה העיר כי כל עוד ההטבות האלה ניתנות, על הנהלות הקופות ועל רשות המסים לבחון את ההסדרים הקיימים בדבר תשלום המס, ולהסדיר את העניין. 

ב. 
מצב תיקון הלקויים

5. 
במהלך שנת 2007, קיימה החטיבה המקצועית מפגשים עם המשרדים בהם מטופלים תיקי קופות החולים. במהלך השיחות הועלו בפניהם סוגיות המס הטעונות בדיקה, והצעות לטיפול שומתי. במהלך ינואר 2008 נחתם הסכם שומה בין משרד השומה בתל אביב לבין אחת מקופות החולים, שכלל, בין השאר, את סוגיית ההטבות שניתנו לעובדי הקופה.
שיקום נכי נפש בקהילה

הגופים המבוקרים: משרד הבריאות; משרד האוצר;  משרד המשפטים; המוסד לביטוח לאומי; מכבי שירותי בריאות; קופת חולים לאומית; קופת חולים מאוחדת; שירותי בריאות כללית

א.
ריכוז ממצאי הביקורת

1.
משרד הבריאות לא נערך כראוי ליישם את חוק שיקום נכי נפש בקהילה, התש"ס-2000: א. החוק קובע שעל ועדות השיקום לעיין מדי שישה חודשים בתכנית השיקום שנקבעה לנכה הנפש כדי לבדוק אם היא אכן מתאימה לצרכיו. הביקורת העלתה שוועדות השיקום לא עשו כן; ב. החוק קובע שיש למנות מתאם טיפול שיהיה "אחראי ליישום ותיאום מתן כל השירותים הניתנים לנכה נפש", אך בביקורת נמצא שמספר מתאמי הטיפול אינו מספיק; ג. החוק קובע שיש להקים ועדות ערר שהיו"רים שלהן ייקבעו על פי "רשימה שערך שר המשפטים", אך אף על פי שמשרד הבריאות פנה לשרי המשפטים ולעוזריהם כמה וכמה פעמים, הוא לא קיבל מהם את הרשימה. בהיעדר ועדות ערר זכאים לשיקום עלולים לקבל טיפול בלתי-מתאים; ד. החוק קובע שקביעת אחוזי הנכות של נכה נפש תעשה בידי מי שהוסמך לכך בחוק הביטוח הלאומי, או בידי פסיכיאטר שהסמיך שר הבריאות. אך שר הבריאות לא הסמיך פסיכיאטרים לצורך זה, ומשום כך חלק מנפגעי הנפש אינם יכולים לקבל תכנית שיקום; ה. החוק קובע שיש להקים מועצה ארצית לשיקום נכי נפש בקהילה שתייעץ לשר הבריאות בעניין. המועצה אכן הוקמה בשנת 2001, אולם נמצא שהחלטות המשפיעות השפעה ישירה על מסגרות שיקומיות התקבלו בלי לשתף אותה כלל. המועצה אף לא התבקשה לחוות את דעתה בנושאים חשובים הנוגעים לשיקום; ו. החוק מאפשר לשר הבריאות להתקין תקנות בתחום השיקום. בתחילת 2004 דנה המועצה לשיקום בתקנות הקשורות לנושא, אך המשרד לא הוסיף לפעול בעניין; ז. בחוק השיקום נדרשת המועצה לשיקום, בין השאר, "ליזום מחקרים בנושאי שיקום". אף על פי שהמועצה לשיקום הגישה להנהלת המשרד רשימת נושאים לביצוע מחקרים, נעשו רק מחקרים מועטים. 

11.
התקשרויות עם יזמים: המשרד התקשר עם יזמים כדי שיספקו לו מסגרות שיקום. לא כל ההתקשרויות עוגנו בחוזים. בעת הביקורת אמנם היו חוזים שיזמים חתמו עליהם, אך המשרד עצמו לא חתם עליהם. בעת הביקורת רוב ההתקשרויות של המשרד עם היזמים שסיפקו מסגרות שיקום נעשו שלא באמצעות מכרזים. בתשלומים ליזמים היו ליקויים.

12.
בקרה: משרד הבריאות אמור לבדוק שמסגרות השיקום שהוא משלם עבור שירותיהן פועלות על פי הכללים והרמה שקבע. הביקורת העלתה שיש מסגרות שיקום רבות שהמשרד כלל לא מבקר בהן, ובמסגרות אחרות תדירות הבקרה אינה מספקת. בבקרות שמשרד הבריאות קיים במסגרות מסוימות נמצאו ליקויים שחייבו טיפול, כגון ניהול לקוי של מלאי תרופות שסיכן את בריאות המשתקמים; פעילות במבנים שיש בהם סכנות בטיחותיות; תשלום עבור גינון ושיפוצים בידי המשתקמים במקום היזמים וכו'. משרד הבריאות לא נקט אמצעים נגד יזמים שלא תיקנו את הליקויים שהוא העלה, ואף הוסיף להפנות אליהם משתקמים. 

13.
על המשרד לבחון את המבנה הארגוני, את היקף כוח האדם הרצוי ואת המסגרת הארגונית במערכת השיקום, וכן לבחון באיזו מסגרת ארגונית יש להפעיל את מערך השיקום - במסגרת השירות לבריאות הנפש, באמצעות אגף נפרד שייוחד לשיקום, כמו שהציעה המועצה לשיקום, או בדרך אחרת. 

15. 
מן הראוי להגביר את שיתופה של המועצה לשיקום, בהתוויית מדיניות השיקום הארצית, ובקבלת החלטות בנושא השיקום, כפי שעולה מן החוק.

ב.
מצב תיקון הליקויים

משרד הבריאות

1. 
משרד האוצר טרם אישר תוספת תקנים למערך השיקום. משרד המשפטים העביר את שמות המשפטנים המתאימים לכהן כיו"ר ועדות. התקבלו שמות הפסיכיאטרים ברחבי הארץ, המתאימים לקבלת כתבי מינוי. כתבי המינוי יופצו עד פברואר 2008.

11. 
המשרד נמצא כעת בתהליך של השלמת חתימת החוזים לכל ההתקשרויות. המשא ומתן נמשך וצפוי להסתיים עד סוף פברואר 2008.

12. 
קיים כלי בקרה ממוחשב, אשר אמור לעלות לפיילוט במחצית הראשונה של 2008. מתוכנן המשך תקצוב לפרויקט וכוח אדם מקצועי לגיבוי התוכנה.

13.
המשרד בוחן את המבנה הארגוני של מערכת השיקום, ולצורך כך שכר את שירותיה של חברת ייעוץ חיצונית. לוח זמנים לסיום – אפריל 2008.

15. 
בספטמבר 2007 מונה יו"ר חדש למועצה הלאומית לשיקום נכי נפש בקהילה. המשרד יבחן עימו את הדרכים להגברת שיתוף הפעולה.
בנקי זרע

הגופים המבוקרים: משרד הבריאות; שירותי בריאות כללית

א.      ריכוז ממצאי הביקורת

1. 
בנקי הזרע לא הקפידו לעשות לתורמים את כל הבדיקות הנדרשות בנוהל המשרד ובנוהליהם. לדוגמה: בבנק הזרע באיכילוב הושמטו מכרטיס התורם שלוש בדיקות הנדרשות בנוהל, והושמטה מנוסחו גם הצהרת התורם הנדרשת בנוהל, כי אינו צורך סמים וגם לא צרך סמים בעבר; לשלושה מעשרה תורמים שכרטיסיהם נבדקו לא נעשו צילומי חזה, אף שהבדיקה נדרשת בהנחיות הפנימיות של איכילוב; באסף הרופא: לארבעה מ-14 תורמים שכרטיסיהם נבדקו, לא נעשו הבדיקות הגופניות הנדרשות בנוהל, לשמונה מהם לא נעשו שלוש בדיקות מעבדה הנדרשות בו, ולתורם אחד לא נעשתה בדיקה הנדרשת בהנחיות הפנימיות של אסף הרופא; ברבין: לשישה מ-22 תורמים שכרטיסיהם נבדקו, לא נעשו בין בדיקה אחת לשלוש בדיקות מעבדה הנדרשות בנוהל, וכי לשבעה מהם לא נעשו שתי בדיקות מעבדה, הנדרשות בהנחיות הפנימיות של רבין, ולארבעה לא עשו צילומי חזה הנדרשים בנוהל. ברמב"ם עושים הזרעות בזרע של תורמים שלושה עד שישה חודשים לאחר שנעשתה להם בדיקת איידס ראשונה, אף שלפי הנוהל, יש לעשות לתורם בדיקת איידס חוזרת שישה חודשים לאחר הבדיקה הראשונה. 

8. 
נוהל המשרד אינו קובע, אילו בדיקות מעבדה לאיתור מחלות מידבקות, על שומרי הזרע לעשות, לפני הקפאת זרעם. עקב כך, אין בבנקי הזרע אחידות בטיפול בשומרים. לדוגמה, בבדיקת הטיפול בשישה שומרי זרע ברבין, שנבחרו בבחירה אקראית, הועלה כי לשניים מהם לא נעשו בדיקות המעבדה הנדרשות מתורמי זרע לאיתור מחלות מידבקות, ולארבעה נעשו רק חלקן. נוהל המשרד אף אינו קובע, אם יש צורך להפריד את מנות הזרע של השומרים, מאלה של התורמים, כדי למנוע הדבקת מנות זרע של תורמים במחלות זיהומיות, שלא אותרו אצל השומרים.  

9.
איכילוב: הנוהל הפנימי מחייב מקבלות תרומת זרע להיבדק בבדיקת איידס רק פעם אחת, ולא נדרש בו לעשות שוב בדיקת איידס לפני הזרעה נוספת של מקבלת התרומה, גם אם ההזרעה הנוספת נעשית זמן רב לאחר ההזרעה הראשונה, וייתכן שבפרק הזמן שעבר נדבקה מקבלת התרומה במחלה. לשתי נשים שנבדקו בבדיקת איידס לפני טיפול הזרעה, האחת בשנת 2001 והאחרת בשנת 2002, נעשתה הזרעה נוספת בשנת 2006 בלי שקדמה לכך בדיקת איידס נוספת. 
10. 
רבין: בדיקת נתוניהן של 15 מקבלות תרומת זרע ברבין, שנבחרו בבחירה אקראית, העלתה שלא נעשו להן כל הבדיקות הנדרשות בנוהל: לחמש מהן לא נעשתה בדיקת עגבת; לשבע לא נעשתה בדיקת טיי-זקס; ולשלוש לא נעשתה בדיקת סוכר בדם. עוד נמצא כי לא נעשו להן כל הבדיקות הנדרשות בנוהל הפנימי של רבין: לארבע מהן לא נעשתה בדיקת איידס; לארבע לא נעשתה בדיקת CMV; לשבע לא נעשתה בדיקת אדמת; ל-14 לא נעשתה בדיקת סיסטיק פיברוזיס; ולכולן לא נעשו בדיקות צהבת.

11.
אסף הרופא:  בבדיקת נתוניהן של 19 מקבלות תרומת זרע באסף הרופא, שנבחרו בבחירה אקראית, הועלה כי ל-15 מהן לא נעשתה בדיקת עגבת; ל-13 לא נעשתה בדיקת טיי-זקס; ל-15 לא נעשתה בדיקת סוכר; ולשש מהן גם לא נעשו בדיקות סוג דם ו-RH, וכי אף אחת מהן לא נבדקה בבדיקת איידס, הנדרשת בנוהל הפנימי של אסף הרופא. 

14. 
בחלק מבנקי הזרע לא היה מעקב נאות אחר ביצוע ההזרעות, ניהולן ותוצאותיהן.  באיכילוב נמצא, שנשאית של מחלה גנטית קיבלה שתי תרומות זרע מתורם, בלי שנבדק אם גם הוא נשא של אותה מחלה; לחמש נשים נעשו 14-8 הזרעות בתרומת זרע של אותו תורם ללא הצלחה, בלי שנבדקו הסיבות לכישלון ההזרעות; לשתי נשים שהרו לאחר ההזרעה אך הפילו, הוחלפו תורמי הזרע רק אחרי שש ושבע הזרעות. עוד נמצא כי 45% מההריונות, שנוצרו מזרעו של כל אחד משבעה מ-59 תורמי זרע, שנתוניהם נבדקו, הסתיימו בהפלה.  

17.  
ב-44% מ-90 מנות זרע, שנבחרו בבחירה אקראית באסף הרופא, היו פחות מ-20 מיליון תאי זרע בתנועה במ"ל של נוזל זרע; וב-33% מ-90 מנות זרע כאלה באיכילוב, היה הריכוז בתנועה של תאי הזרע לאחר ההפשרה, נמוך מזה שנקבע בהתוויות של האגודה האמריקנית לפריון ושל איגוד הבריאות העולמי. הריכוז בתנועה של מנות הזרע האמורות באיכילוב, היה אף נמוך מזה שנקבע בנוהל הפנימי שלו, שמלכתחילה היה נמוך מההתוויות האמורות. 

18. 
מהמסמכים שנבדקו, ומחוות דעת של מומחים עולה, כי תיתכן פגיעה בטיב הזרע לאחר חמש שנות הקפאה. למרות זאת, השתמשו חלק מבנקי הזרע שנבדקו, בתרומות זרע שנשמרו בהקפאה יותר מחמש שנים. לדוגמה, ב-64 הזרעות שנעשו באסף הרופא מזרע של תורם אחד, השתמשו בתרומות הזרע שלו שהוקפאו 10-7 שנים לפני מועדי ההזרעה, ובשתי הזרעות שנעשו שם לאחת המטופלות, השתמשו במנות זרע שהוקפאו 9 ו-7.5 שנים לפני מועדי ההזרעה; ובעשר הזרעות שנעשו ברבין במנות זרע של ארבעה מ-16 תורמים שכרטיסיהם נבדקו, השתמשו במנות זרע שהוקפאו לפני 10-6 שנים לפני ההזרעה. 

19.
מומחים בתחום  בנקי זרע מסרו, כי בהקפאת מנות הזרע במכלים המשוקעים בחנקן נוזלי, יש סיכון של מעבר נגיפים בין המנות שנשמרות באותו מכל. בהנחיות של בנק הזרע "פיירפקס" בארה"ב, שבתי החולים מייבאים ממנו תרומות זרע באישור המשרד נאמר, שיש להחזיק את כל דגימות הזרע של התורמים בבידוד במשך שישה חודשים, עד לקבלת התוצאות של בדיקת האיידס החוזרת לתורם. באיכילוב, רבין ואסף הרופא אין שומרים במכלים נפרדים מנות זרע של תורמים, שטרם נעשתה להם בדיקת איידס חוזרת.

20. 
לפי הנוהל, על המשרד לעשות בבנקי הזרע ביקורת, שתכלול את המתקנים והציוד בבנק ואת טיב הזרע. משרד מבקר המדינה העלה, כי ממועד הוצאת הנוהל (שנת 1992) עד מועד סיום הביקורת (אוגוסט 2006), לא עשה המשרד כל ביקורת על טיב הזרע בבנקי הזרע בארץ. 

21. 
ברבין ובאסף הרופא אין מידע מדויק על מספר מנות הזרע שנותרו מכל תורם. בהיעדר מידע כזה לא ניתן לנהל את הבנק באופן תקין. 

23. 
מעבדות הזרע אחראיות לבדיקת האיכות של מנות הזרע, הקפאתן, הפשרתן והכנתן לטיפולי פריון. לפי תקנות בריאות העם (מעבדות רפואיות), התשל"ז-1977, מנהל מעבדה חייב לקבל מהמשרד היתר לניהול המעבדה. בבדיקה הועלה כי למנהלי המעבדות של בנקי הזרע באסף הרופא ובכרמל, אין היתרים לניהול מעבדה רפואית. 

24.
הקווים המנחים למעבדות זרע, שהוציאה המחלקה למעבדות במשרד בנובמבר 2003, מחייבים את המעבדות להוציא נוהלי עבודה מפורטים, הנוגעים לכל הפעולות הנעשות במעבדה, לרבות נהלים להבטחת איכות. לבנקי זרע ברבין ובאסף הרופא אין נהלים לעבודה במעבדה. באסף הרופא משתמשים בנהלים לניהול מעבדות זרע של ארגון הבריאות העולמי. לבנקי הזרע ברמב"ם, ברבין, בכרמל, בפוריה ובאסף הרופא, אין נהלים להבטחת איכות. 

25. 
נהלים שהוציא המשרד בשנת 1993, להבטחת איכות ולבקרת איכות במעבדות רפואיות בתחומים הנוגעים למעבדת זרע, מחייבים את המעבדות לעשות בקרת איכות פנימית ובקרת איכות חיצונית. במעבדות הזרע ברבין, באסף הרופא, בפוריה, בכרמל וברמב"ם, לא עושים בקרת איכות פנימית שוטפת, וגם לא עושים בהן (חוץ מבמעבדה בבני ציון) בקרות איכות חיצוניות. 

26. 
בבנקי הזרע ברמב"ם, בכרמל, ברבין ובאסף הרופא, לא היה ידוע מספרן המדויק של מנות הזרע המאוחסנות במכלי החנקן; ביחידה להפריה חוץ-גופית ברבין מוקפאות כ-1,600 מנות זרע, שאין עליהן רישומים מסודרים. 

27. 
חלק גדול מהכנסות בנקי הזרע, נובע מהתשלומים שמשלמות מקבלות תרומת זרע עבור מנות הזרע וטיפולי הפוריות. הכנסות בנקי הזרע ממטופלים פרטיים, בפרק הזמן ינואר 2003 - יוני 2006, היו כ-8.32 מיליון ש"ח - פי 1.4 מהכנסותיהם מקופות החולים. רבות ממקבלות התרומה נאלצות לקבל טיפולי פוריות רבים. יישום ההמלצות בנושא המעקב אחר תורמי הזרע ומקבלות התרומה, ואחר איכות מנות הזרע, עשוי לצמצם את מספר הטיפולים. 

29. 
על משרד הבריאות לבחון, אם הפיצול המבני מבנק הזרע ברבין, אינו פוגע באפשרות של מנהל הבנק לפקח על הטיפול במנות הזרע, ממועד יציאתן מבנק הזרע, עד לשימוש בהן לצורך הזרעה, למשל ביצוע ההפשרה לפני ההזרעה.

30. 
במעבדה להפריה חוץ-גופית ברבין, שמורות מנות זרע בהקפאה, בניגוד לנוהל. אין בבית החולים רישום של המנות, ואין משולמים עבורן דמי שמירה. בבנקי הזרע ברמב"ם, בכרמל, בסורוקה, ברבין, באסף הרופא ובאיכילוב, ממוחשב רק חלק מהמידע.

31. 
התנאים הפיזיים בחדרי תרומת הזרע ב"רבין" וב"אסף הרופא" אינם ראויים.

ב.      תגובות המבוקרים
משרד הבריאות

17-27.
בנובמבר 2007, התפרסמו כללים בדבר ניהולו של בנק זרע, והנחיות הזרעה. הכללים ייכנסו לתוקפם ב-1/6/08. עד אז ימשיכו לפעול בנקי הזרע על-פי הנוהל הקיים משנת 1979, על שינוייו.

הנוהל החדש, שיחליף את הנוהל הקיים, נכתב בשיתוף עם מנהלי בנקי זרע גדולים, בליווי משרד המשפטים. 

שירותי בריאות כללית

23. 
מעבדת בנק הזרע במרכז הרפואי "כרמל", עובדת בשיתוף פעולה עם מחוז חיפה. מתבצעת הכשרה לאחת העובדות של מעבדת הזרע לקבלת הרישיון, בהתאם לנוהל משרד הבריאות. התהליך אמור להסתיים עד סוף הרבעון הראשון של 2008. 

24-25. הכללית החלה בביצוע פרויקט "סדרי אבטחת איכות במעבדות". מנהל מחלקת מעבדות  בהנהלה הראשית, קבע תוכנית עבודה לשנת 2008, להלן פרטיה:
א. 
פנייה  למנהלי-הגג בבתי חולים ובמחוזות, למיפוי פעילות ניהול האיכות במעבדותיהם. הפנייה תועבר עם העתק למנהל בית החולים או המחוז, ברבעון ראשון של 2008.
ב. 
הקמת בסיס נתונים ממוחשב, שישמש כלי להמשך יישום ניהול איכות, ברבעון ראשון של 2008. 

ג. 
הקמת צוות מבין חברי הוועדות המקצועיות ומנהל המעבדות, שיבצע מבדק בנושא קיום הנחיות ספציפיות של משרד הבריאות,  ברבעון שלישי של 2008. 

ד. 
פניה חוזרת למנהלי המעבדות להגשת תכנית התקדמות, ולהכללת המעבדות שבהנהלתם, בתכניות לאיכות. 
26. 
בשנת 2007 הוחל כבר בשימוש בשרוולי מגן.  הזמנת המקפיא השלישי בוצעה – בעקבות שינויים אישיים בתחום בבית חולים "בילינסון", והתקדמות טכנולוגית בנושא הקפאת זרע, נעשית בדיקה טכנולוגית לפני קבלת ההחלטה איזה סוג מקפיא להזמין: נוזלי/חצי-נוזלי/יבש. 
29. 
הנהלת המרכז הרפואי "רבין" בחנה מחדש את המבנה הארגוני של יחידת בנק הזרע, וערכה רה-ארגון של כל המערך, כדלהלן: הוחלף מנהל בנק הזרע, נקלטה מזכירה, נבחרה מנהלת למעבדת הזרע, הוחל בהכנת הפרוטוקולים למעבדה, והוגשה פנייה רשמית למשרד הבריאות בעניין הרישוי למנהלת מעבדת בנק הזרע.

30. 
הרחבת מיחשוב המידע בנושא בנק הזרע ב"רבין", תיבחן במסגרת תוכניות פיתוח המיחשוב בבתי-החולים של ה"כללית"  במהלך שנת 2008. 

31. 
הבניין ב"רבין" נמצא בשלבי בינוי סופיים. המעבר מתוכנן עד סוף הרבעון הראשון של שנת 2008.

קופת חולים לאומית - סדרי הקצאת תרופות למבוטחים

הגופים המבוקרים: משרד הבריאות; קופת חולים לאומית

א.      ריכוז ממצאי הביקורת

1.
לפי הכללים שנקבעו בסל התרופות, התרופה פלויקס, המונעת היווצרות קרישי דם, תינתן לחולים במצבים רפואיים מסוימים, בהשתתפות כספית מופחתת, ואילו חולים במצבים רפואיים אחרים, יידרשו לשאת במלוא מחיר התרופה, או במחיר מופחת לחברי שב"ן. על פי נוהלי הקופה, לניפוק התרופה במחיר הסל, דרוש אישור של אגף רפואה שבהנהלה הראשית, שיתבסס על מסמכים רפואיים מתאימים. משרד מבקר המדינה בדק את תיקיהם הרפואיים של 39 (כ-11%) מ-361 החולים, שקיבלו את התרופה בשנת 2004 יותר מחודש אחד במחיר הסל. לגבי 22 מהם, לא נמצאו מסמכים שהסבירו את האישור, כמו דוחות בדיקה רפואיים, מכתבים רפואיים וכו'. 

6. 
על לאומית לבחון את תהליכי ניפוק כלל התרופות, על שלביהם והגורמים המעורבים בהם, כדי להימנע מניפוק תרופה במחיר הסל למי שאינו זכאי לקבלה, ומאי-מתן התרופה לחולים הזכאים לקבלה במחיר זה. 

7. 
מן הראוי, שהקופה תשקול לכלול בתכנית הביקורת הפנימית שלה, גם את מנגנון אישורי התרופות. בין היתר, ניתן לבדוק אם האישור או הדחייה של בקשתו של מבוטח לקבלת תרופה, נעשו על פי אמות המידה שקבעה הקופה, והאם נשמר עקרון השוויון, וכל הבקשות נשקלות לפי אותם שיקולים. 

ב.     מצב תיקון הליקויים

קופת חולים לאומית

1. 
הקופה טרם קיבלה הנחייה ממשרד הבריאות, בנוגע לשמירת מסמכים הנוגעים לאישור תרופת "הפלויקס" ותרופות אחרות.

6.7. 
הביקורת על תהליך אישור התרופות הסתיימה, ופורסמה ב-4 בספטמבר 2007.
חשש לניצול לרעה של מערכת הבריאות על ידי אנשים המתחזים לעולים לצורך קבלת טיפול רפואי יקר

הגופים המבוקרים: משרד הבריאות; משרד ראש הממשלה – לשכת הקשר נתיב; משרד הבינוי והשיכון; משרד הפנים; המשרד לקליטת העלייה; המוסד לביטוח לאומי
א. 
ריכוז ממצאי הביקורת

5. 
כאשר מבוטלת אשרת העולה, על מטה מינהל האוכלוסין שבמשרד הפנים לשלוח לעולה הודעה על כך, ועל ביטול האזרחות הישראלית, ובצידה הוראה לעזוב את ישראל בתוך פרק זמן קצוב, והתראה על צעדים משפטיים אם לא יעשה כן. על מינהל האוכלוסין לבטל את אשרת העולה, וליטול ממנו את התעודות שניתנו לו - תעודת זהות, דרכון, וכיו"ב. כן עליו לעדכן את קובץ מרשם האוכלוסין, ולשלוח הודעות על הביטול - למשרד לקליטת העלייה, למוסד לביטוח לאומי, למשרד השיכון ועוד. משרד מבקר המדינה מצא כי עקב ליקויים בסדרי העברת המידע בין מינהל האוכלוסין למוסד לביטוח לאומי ולקופות החולים, 60 עולים חדשים שאשרתם בוטלה, קיבלו טיפול רפואי בכללית, אף שלא היו זכאים לכך. 

ב. 
מצב תיקון הליקויים

המוסד לביטוח לאומי

5. 
באוגוסט 2007 הופעלה תוכנית לשלילת תושבות למי שאזרחותו/תושבותו בוטלה על ידי משרד הפנים, ונצטווה לעזוב את הארץ. אוכלוסייה זו כוללת את רוב המקרים שהוצגו בדוח הביקורת.

באוגוסט 2007 הופעלה תוכנית לשלילת תושבות למי שויתר על אזרחותו, וחדל להיות תושב במשרד הפנים.

מחודש מרץ 2007 קיימת חסימה לקבלת שירותי בריאות, למי שתעודת הזהות שלו בוטלה על ידי משרד הפנים.
המשרד להגנת הסביבה

מתקנים היוצרים קרינה אלקטרומגנטית

בתדרי רדיו, רישוי ופיקוח

החלטת ממשלה 2443 - 14.10.2007

הפרעות לקליטת שידורים - הקמת צוות בינמשרדי 

א. 
בהמשך לפעולות שננקטו על ידי משרדי התקשורת, הביטחון והחוץ, לאיתור ולהפסקת ההפרעות לקליטת שידורי חברת יס ,(YES) למנות צוות בינמשרדי, בראשות מנכ"ל משרד התקשורת ובהשתתפות נציג משרד החוץ, נציג משרד הביטחון, נציג משרד האוצר ונציג משרד המשפטים, לבחינת מכלול ההיבטים והסוגיות העולים בהקשר של הפרעות אלה, ובהקשרים הרחבים יותר.

ב. 
להנחות את משרדי הממשלה הנוגעים בדבר, לתת את העדיפות הראויה לנושא. הצוות שימונה, כאמור בסעיף א' לעיל, ייתן דגש מיוחד לסוגיות הקשורות לתחום תקשורת ההמונים בחירום.
ג. 
הצוות ימסור לממשלה דו"ח ביניים עד למחצית חודש נובמבר 2007.

ביצוע ההחלטה

משרד התקשורת

ביום 14.10.07 החליטה הממשלה, בהחלטתה מספר 2443 שבסימוכין, להקים צוות בינמשרדי בראשות מנכ"ל משרד התקשורת, ובהשתתפות נציגי משרדי הביטחון, חוץ, אוצר ומשפטים, במגמה לבחון את מכלול ההיבטים והסוגיות הקשורות לטיפול בהפרעות לקליטת שידורים, תוך קביעת נוהל והנחיית עדיפות למשרדי הממשלה הנוגעים בדבר לטיפול בעתיד בסוגיות מסוג זה, ובדגש על תקשורת להמונים.

ביום 6.9.07 החלו הפרעות לקליטת שידורי חברת "יס", ונמשכו כחודש ימים, עד ליום 7.10.07. בשבועיים הראשונים לקיומן של ההפרעות, נערכו בדיקות מקיפות בסיוע של גורמי צה"ל, על מנת לוודא שההפרעות אינן נגרמות ממערכות צה"ליות. לאחר שהתברר שההפרעות לא נובעות ממערכות צה"ל, נערכו בדיקות נוספות. מבדיקות אלה עלה חשש, שההפרעות נגרמות מכלי שייט של יוניפיל, המשייטים לאורך חופיה הדרומיים של לבנון. בהמשך לכך, ובתיאום עם משרד החוץ, נעשו פניות לנספחים הצבאיים של הולנד וגרמניה, ולגורמי השטח של יוניפיל. לאחר מכן, כשההפרעות שבו והופיעו, ועל פי המלצת משרד החוץ, הועלתה רמת הטיפול לסגן שגריר ישראל לאו"ם בניו יורק.

המדידות, איכון, וזיהוי כלי השייט נערכו בסיוע ציוד ומערכות צבאיות. זאת בשל מורכבות הנושא, והעדר ציוד מתאים למשרד התקשורת. בלו"ז הנדרש, לא ניתן היה אף לשכור שירותים מסוג זה מגורמים אזרחיים; הפניות של משרד החוץ לאגף כוחות השלום של האו"ם בניו-יורק נשאו פרי, וביום 12.10.07 נערכה פגישה בראש הנקרה, של קציני צה"ל ואנשי משרד התקשורת עם קציני יוניפיל. על אף שקציני יוניפיל לא מסרו כי הם הגורמים האחראים להפרעות, הם יישמו את המלצות משרד החוץ. מאז 8.10.07 פסקו ההפרעות (למעט הפרעה קלה מאד שנמשכה כשלש שעות בצפון הארץ בערב של 22.10.07, ובמהלכה הוברר כי המערכות של יוניפיל פועלות בתדרים שונים משל חברת "יס"). נקבע קצין קישור של יוניפיל, אליו ניתן יהיה לפנות במקרה שההפרעות תחזורנה שוב.

פעילות הצוות הבינמשרדי: בפגישות שקיים הצוות הבינמשרדי, נדונו הנושאים הבאים:

א.
נבחנו ונותחו האירועים של ההפרעות לחברת "יס" כמקרה מבחן, והפעולות שננקטו לאיתור וטיפול בהפרעות. 

ב.
הוכנה טיוטת נוהל כללי, שישמש גם עבור טיפול בהפרעות לקליטת שידורים חיוניים, הכולל מקרים אשר המשרד קבע לגביהם כי אין לו יכולת איתור ואיכון, ויש מקום להפעלת הנוהל. הנוהל נמצא בסבב הערות בטרם יאושר עד אפריל 2008.
ג.
נציגי חברת "יס" הופיעו בפני הצוות, הציגו את האירועים מנקודת מבטם, והמלצותיהם לעתיד. 
ד.  
גובש הנוהל לטיפול בהפרעות לקליטת שידורים.

ה. 
גובשו הנושאים, שלגביהם נדרש להנחות את משרדי הממשלה הנוגעים בדבר, האמצעים הנדרשים, ונוהלים פנימיים בכל משרד, ככל שיידרשו.
הנוהל יכסה טיפול בהפרעות לשידורים, גם של חברות תקשורת אחרות, בנוסף לשידורי לוויין, ואשר לצורך הטיפול בהן עלול להידרש סיוע למשרד התקשורת ממשרדי ממשלה אחרים.

משרד החינוך
היעדרויות מורים ומילוי מקומם

בבתי ספר יסודיים ובחטיבות הביניים

הגוף המבוקר: משרד החינוך

א.      ריכוז ממצאי הביקורת

4.
בתי ספר ניצלו שעות מילוי מקום באופן מופרז, ולמטרות אחרות. המשרד לא פעל נגד תופעת ההיעדרויות הבלתי מוצדקות, ונגד השימוש בשעות מילוי מקום, שלא למטרות שלשמן נועדו.

ב.     מצב תיקון הליקויים

משרד החינוך
4. 
באפריל 2007 התקבלה תוכנית ומסגרת תקציבית, וגובשה נוסחה לאיתור בתי הספר אשר הוכיחו יעילות, והצליחו לצמצם את היקף מילוי המקום בבית ספרם. המשרד גיבש את המסגרת, המעמד והמועד, בהם יינתנו פרסים ופרסום. 
ספרי לימוד בבתי ספר

ממצאי מעקב

הגופים המבוקרים: משרד החינוך; משרד התעשייה, המסחר והתעסוקה

א.      ריכוז ממצאי הביקורת
8. 
על משרד החינוך לעודד את בתי הספר, שעדיין לא הצטרפו לתכנית להשאלת ספרי לימוד וזכאים לקבל תמיכה לכך, להצטרף לתכנית.

ב.      מצב תיקון הליקויים

משרד החינוך

8.
המשרד הרחיב את פרויקט השאלת ספרי הלימוד ל-66 בתי ספר זכאים ולכ–70 בתי-ספר ותיקים שזכו לחידוש המענק.
המינהל לחינוך התיישבותי

הגופים המבוקרים: משרד החינוך; משרד האוצר; משרד הרווחה והשירותים החברתיים

א. ריכוז ממצאי הביקורת

20. 
"חוקת העבודה לעובדים במוסדות חינוך חקלאיים ופנימייתיים" (להלן - חוקת העבודה), היא מסמך המסדיר תנאי עבודה ושכר של עובדים במוסדות חינוך חקלאיים ופנימייתיים. המינהל שכר את שירותיו של רואה חשבון חיצוני, אשר בהסתמך על חוקת העבודה, ניתח את מבנה השכר של מנהלי כפרי נוער בשנת 2002. לדעת משרד מבקר המדינה, קביעת רואה החשבון אינה בהכרח אמת המידה המתאימה ביותר, אולם היא אמת המידה היחידה שהייתה למינהל, והיא נקבעה בעבורו על פי הזמנתו מגורם מקצועי. המינהל לא עשה שימוש במידע שהיה בידיו על מנת למנוע את החריגות בשכר, שעליהן הצביע רואה החשבון, למשל, על ידי קיצוץ בתמיכה. למינהל לא היה מידע על אילו מוסדות נתמכים חלה חוקת העבודה, ועל אילו מוסדות או עובדים שלהם היא אינה חלה.

ב.      מצב תיקון הליקויים

משרד החינוך

20.
הדיונים עם האוצר בתנאי עבודה ושכר של עובדים במוסדות חינוך חקלאיים ופנימייתיים (מנהלי כפרים), טרם הסתיימו. הועלתה הצעה על ידי הממונה על השכר במשרד האוצר, אך תא המנהלים בהסתדרות המורים לא קיבל אותה, וביקש להמתין להסכמים שייחתמו עם ארגוני המורים. עם גמר חתימת ההסכמים החדשים, המשרד ימשיך במשא ומתן, ולהגיע להסכם שכר למנהלי הכפרים (בהשתתפות האוצר ותא המנהלים בהסתדרות המורים). בידי המינהל מצויה רשימת המוסדות, החברים באיגוד עובדי מוסדות חינוך חקלאיים. חוקת העבודה חלה על המוסדות החברים באיגוד הנ"ל.
בנושא חריגות בשכר – מנהלי הכפרים שבשכרם התגלו חריגות, זומנו לפגישה במינהל לחינוך התיישבותי, בהשתתפות סגן מנהל המינהל, חשבת המינהל, ומנהל תחום תקציבים. הנושא הובא לידיעתם, והודגשו ההוראות (החלטת הוועדה העליונה מיום 22.12.91, שהורכבה מנציגי משרדי האוצר והחינוך, הסתדרות המורים, יו"ר תא ומנהלי כפרי הנוער,  שדנה בתנאי השירות והשכר של מנהלי כפרי הנוער).
בדצמבר 2007 החליטה החשבת על עריכת סקר שכר חדש לעובדים הבכירים בכפרי הנוער. עם קבלת הממצאים יפעל המשרד בהתאם לתוצאות. 

מרכזים לפיתוח סגלי הוראה

הגוף המבוקר: משרד החינוך

א.      ריכוז ממצאי הביקורת

18.
עיקר ההשתתפות במרכזי פיתוח סגלי הוראה (פסג"ה), היא של עובדי הוראה (עו"ה), המלמדים את שכבות הגיל הקדם-יסודית והיסודית, ואילו השתתפות מורי שכבת הגיל העל-יסודית נמוכה יותר. לפי ההנחות  הפדגוגיות שבחוזר המנכ"ל, הפיתוח המקצועי של עו"ה ייעשה בראייה של הרצף החינוכי לכל שכבות הגיל. מינהל ההשתלמויות לא בדק מדוע המרכזים אטרקטיביים פחות למורי שכבת הגיל העל-יסודית, ואילו דרכים יש לנקוט כדי להגביר את השתתפותם של מורים אלה בפעילות המרכזים, כך שיישמר הרצף החינוכי לכל שכבות הגיל.
ב.     מצב תיקון הליקויים

משרד החינוך

18. 
בשנת הלימודים תשס"ח הופעלו מערך מעקב פיקוח מקצועי, והשתלמות לעובדי הוראה במרכזי הפסג"ה, בהתאם לתכנית הלימודים ויעדי המשרד. המשרד הקצה לכך משאבים בהתאם. כמו כן, השתתפות מורי שכבת הגיל העל-יסודית עלתה באופן משמעותי.
היבטים בטיפול בבחינות הבגרות

הגופים המבוקרים: משרד החינוך; משרד ראש הממשלה; נציבות שירות המדינה

א.      ריכוז ממצאי הביקורת

1.
מטרתה של שיטת המיקוד היא, לצמצם את עומס הלימודים המוטל על התלמידים הנבחנים בבחינות הבגרות. בשמונה השנים שבהן מופעלת השיטה לא בדק המשרד את האפקטיביות שלה. בכירים במשרד סבורים ששיטת המיקוד בעייתית, וחלקם אף סבורים שיש לבטלה. לדעת משרד מבקר המדינה, על הנהלת המשרד לבחון בתשומת לב את תוצאות יישום שיטת המיקוד ואת הביקורת עליה כדי להחליט אם יש מקום להמשיך בהפעלתה.

5.
כ-84% מההתאמות שאושרו לנבחנים בשנת הלימודים התשס"ה היו ברמות 1 ו-2. התאמות ברמה 1 הן התאמות שאינן משנות את מתכונת הבחינה, אין להן השפעה על נבחנים שאינם לקויי למידה, ואין הן נוגעות לתוכן הבחינה אלא לתנאיה, למשל, הארכת זמן הבחינה. התאמות ברמה 2 הן התאמות העלולות לשנות שינוי חלקי את מתכונת הבחינה, למשל שימוש במילון אלקטרוני באנגלית. המינהל הפדגוגי במשרד הסמיך ועדות שפועלות במחוזותיו להעריך ולבקר בשיטתיות את תהליכי קבלת ההחלטות ואת יישום הכללים לאישור התאמות בבתי הספר.

6.
הבדיקה בשני מחוזות של המשרד - מחוז ירושלים והמחוז ההתיישבותי, וכן במינהלת חינוך ירושלים (מנח"י) - העלתה שלא היו להם כל נתונים על ההתאמות ברמות 1 ו-2. אף שהנתונים האמורים נמצאו בידי המשרד הוא לא מסר אותם למחוזות ולמנח"י, ועקב כך לא היה אפשר לקיים בקרה, ולו מדגמית ומצומצמת, על בתי הספר.

8. 
בהנחיות לבחינות בגרות בביולוגיה לתלמידים לקויי למידה שפרסם המשרד באפריל 2006, נרשם שהמורה לביולוגיה של נבחן אינטרני יוכל להיות נוכח בבחינה כדי להקל על הנבחן. הנחייה זו אינה מתיישבת עם אמות המידה שקבע המשרד, ועם הכללים שהוא קבע בנושא טוהר הבחינות. 

10.
ועדת ערעורים עליונה במשרד מוסמכת לדון בערעורים של בתי ספר על החלטות של ועדות התאמה מחוזיות. לוועדה אין נתונים מלאים על פעילותה, לרבות מספר הערעורים שקיבלה ומספר הערעורים שאישרה לשנות הלימודים התשס"ה והתשס"ו.
11.  
נמצא כי אף לא באחת מ-23 ישיבות הוועדה העליונה שהתכנסו לקראת הבחינות במועד הקיץ בשנת הלימודים התשס"ה השתתפו נציג המפקחים המרכזים ונציג הציבור; נציג היועץ המשפטי, נציג אגף הבחינות ונציג הקו הפתוח לא השתתפו בישיבות רבות. בכל אחת מהישיבות האלה דנה הוועדה ב-67 ערעורים בממוצע, וב-2 ישיבות אף נדונו כ-200 ערעורים בכל אחת, והתקבלו החלטות בעניינם. עוד נמצא שלקראת הבחינות במועד הקיץ בשנת הלימודים התשס"ו לא הספיקה הוועדה לדון בכל הערעורים שהוגשו לה, ולכן החליטה לקבל את כל הערעורים האלה בנוגע לשנת הלימודים התשס"ו ולאשר התאמות בלי לדון בכל אחד מהם בוועדה. בדיון שנערך בשנת 2004 דנה הוועדה ב-303 ערעורים ביום אחד. לדעת משרד מבקר המדינה, ספק רב אם דיון במאות ערעורים ביום אחד מאפשר לבחון ערעור על מסמכיו הרבים ביסודיות ולתת את הדעת גם לנימוקי ועדת ההתאמות המחוזית. הממצאים מעוררים חשש שחלק מעבודת ועדות ההתאמה המחוזיות נעשה לשווא, שכן קורה שהוועדה העליונה מקבלת החלטות מנוגדות, ולעתים מתקבלות החלטותיה ללא דיון או בדיונים חפוזים ובהשתתפותם של חברי ועדה מעטים בלבד.

12.
מינואר 2002 ואילך רכש המשרד שירותי השגחה בבחינות הבגרות משלוש חברות. נמצא שהמשרד לא בדק, ולו באופן מדגמי, שהמשגיחים עמדו בקריטריונים שהוא קבע, למשל שלא ישובץ משגיח שהוא בוגר בית הספר. המשרד גם לא ביקר את פעולותיהן של חברות ההשגחה למיון משגיחים, ולא חייב אותן לדווח לו באופן מלא ושוטף על משגיחים שעבודתם הופסקה בשל עבירות על כללי טוהר הבחינות.
ב. 
מצב תיקון הליקויים

משרד החינוך

1.
שרת החינוך דאז גב' לימור לבנת החליטה שלא לבטל את המיקוד. הנושאים נדונו בתוך המשרד, והוחלט כי השינויים יהיו במודל הצבירה בשלב זה. במודל הצבירה במתמטיקה קיים שאלון בחינה משותף לתלמידי 3 ו-4 יחידות לימוד. בשנת הלימודים תשס"ח הופעל פיילוט ב-80 בתי"ס, שבו לומדים תלמידים ב-3 יחידות לימוד וב–4 יחידות לימוד, בשאלונים נפרדים. מבנה הבחינות לתלמידי 4 ו–5 יחידות במתמטיקה נמצא עתה בשלבי הכנה. לו"ז לסיום כתיבת הפיילוט – מאי 2008.

לו"ז לסיום הפיילוט – תשע"ב (לאחר שמחזור ראשון יסיים, והם כרגע בכיתה ט'). 

5. 
המשרד אינו אחראי על תיקצוב האבחונים. אכן יש בתי-ספר בהם להורים יש תקציב ומודעות לעריכת מבחנים לילדיהם. היום המשרד מנחה את בתי-הספר לא לקבל את האבחון כלשונו, אלא לבדוק את התלמיד עצמו בכיתה, ועל פי שני הנתונים הללו, להחליט אילו התאמות מגיעות לו.
גף ליקויי למידה מפרסם לקראת כל מועד בחינות בגרות חוזר נהלים מיוחד לבתי הספר, בו נדרשים בתי הספר לפרט את אופן תהליך הגשת הבקשה, החל מרגע קבלת אבחון. תהליך זה כולל חוות דעת מקצועית של כל מורה המלמד את התלמיד על אופן התפקוד, על החוזקות והקשיים שלו, על אופן בדיקת ההתאמות המוצעות על פי האבחון הפסיכו-דידקטי. חוות דעת זו של בית הספר, היא הבסיס לדיון בוועדת ההתאמה המחוזית.  אין הבקשה נדונה, אם אינה מכילה את כל האינפורמציה הנדרשת.

לאור הערת הביקורת, ביקש המשרד את הנתונים על הקלות 1 ו-2. בסוף אוגוסט 2007 העביר המשרד נתונים למחוזות, לקראת תחילת שנת הלימודים. במהלך החודשים שלאחר מכן, ערך גף ליקויי למידה פגישות במחוזות, עם מנהלי המחוזות והוועדות המחוזיות, לדיון בנתונים.
 6. 
קביעת ההתאמות ברמות 1 ו-2 נעשו על ידי מומחים היושבים בוועדות אלו. יחד עם זאת, המשרד עובד על כך שבתי-הספר יעבירו קודם  את הנתונים. המומחים בוועדות הם אנשי מקצוע בעלי ידע והכשרה בלקויות למידה, הבאים מתחומי בריאות הנפש – פסיכולוגים, יועצים חינוכיים ומאבחנים דידקטיים.

8. 
הליקוי תוקן באתר המפמ"ר (מפקח מרכז) לביולוגיה. נוכחות המורה המלמד את מקצוע הבחינה נחוצה. הנחיה זו הועברה באתר המפמ"ר לביולוגיה בתחילת שנת הלימודים תשס"ח.

10. 
תוכנת המחשב של הוועדה הייתה מיושנת. כיום יש כבר תוכנת מחשב חדשה, המחוברת לתוכנה של המחוזות, שאמורה לפעול החל מקיץ 2008. אז אפשר יהיה לעשות מיונים וחיתוכים, ולקבל את כל הנתונים הנדרשים. 

הוועדות המחוזיות פועלות על פי התוכנה החדשה. כיום קיים קישור חלקי בין ועדת ערעורים עליונה לבין התכנה החדשה, המאפשרת לקבל מידע חלקי אודות מספר הבקשות שהוגשו לוועדות המחוזיות, כמה מהן נדונו וכמה ממתינות להחלטה.

11. 
קיימת חוות דעת משפטית הקובעת כי כל החלטה שמלווה ברוב מסוים – תקפה. קיימת חוות דעת של  סגן בכיר ליועצת המשפטית מיום 2 בינואר 2007. חוזר מנכ"ל יתוקן, ויצוין באילו תנאים אפשר לקבל החלטות. התיקון יפורסם במהלך 2008, לקראת שנה"ל תשס"ט.

בשל העומס בוועדה, הוסמכו עוד שלושה יו"רים כממלאי מקום. הסכמתם של יו"רים נוספים אכן מפחיתה את העומס, שכן ניתן לדון במספר צוותי דיון בו זמנית, וכך כל צוות דן במספר קטן יותר של תיקים.

12. 
המשרד מקבל נתונים מדגמיים משלוש חברות ההשגחה, ומתבצעת בדיקה. במועדי קיץ וחורף, שולחים מנהלי פרויקט ההשגחה משלוש החברות, מדגם של טופסי מועמד להשגחה. הבדיקה נעשית מול נתוני המחשב באגף (במידה וקיימים), לגבי בית הספר בו סיים המועמד את לימודיו, ושובץ בו להשגחה – שלא נעשה שיבוץ על פי קבצי חשבונית לתשלום.


במועד קיץ 2007 נמצאו שלושה מקרים, בהם שיבץ הקבלן בוגר בית הספר בו למד, להשגחה באותו בית הספר. הקבלן שילם למשרד פיצוי מוסכם של 3000 ש"ח בתוספת מע"מ, עבור כל מקרה.


למועד חורף 2008 טרם התבצעה הבדיקה – הבחינות בעיצומן.
הטלוויזיה החינוכית 

הגופים המבוקרים: משרד החינוך; הטלוויזיה החינוכית; נציבות שירות המדינה

א. ריכוז ממצאי הביקורת

1.
על אף ששידורי הטלוויזיה החינוכית (טח"י) הם שידור ציבורי הממומן ברובו מכספי הממשלה, השידורים של ערוץ 23 אינם זמינים לכל האוכלוסייה. על אזרחים, הרוצים לצפות בשידוריה בערוץ 23, לשלם לחברת כבלים או לחברת הלווין כדי שיוכלו לצפות בשידורים. 

2.
המשרד, שטח"י בתחום אחריותו, לא העלה לפני הממשלה את עניין קשיי הקליטה של שידורי טח"י הפוגע בחלק מהאוכלוסייה, ובעיקר באוכלוסיה בשני עשירוני ההכנסה הנמוכים. 

3.
מספר שעות השידור של טח"י הוא, ככל הנראה, גדול מיכולתה למלא אותו בתכנים, ומשום כך רבים משידוריה הם שידורים חוזרים. 

4.
שיעורי הצפייה בשידורי טח"י בערוץ 23 הם נמוכים מאוד בהשוואה לשיעורי הצפייה בשידוריה בערוצים החופשיים. השיעור הזעום של צופים דורש מהמשרד ומטח"י חשיבה מחודשת בדבר נחיצות השידורים בערוץ 23. 

7. 
טח"י חייבת לשלם אגרת תדרים. בשנת 2003 הפסיקה טח"י לשלם את האגרה למשרד התקשורת. במועד סיום הביקורת, נובמבר 2006, הסתכם החוב של טח"י למשרד התקשורת בכ-83 מיליון ש"ח, כולל ריבית והפרשי הצמדה. 

9. 
על הממשלה לקבל החלטה שתקבע את יעדי טח"י, המבנה הארגוני והמעמד המשפטי, וכן את אופן הפיקוח הציבורי עליה, ולחילופין להחליט שיש לסגור אותה.
ב.      מצב תיקון הליקויים

משרד החינוך

1.2. 
ועדת "שטרן", לבחינת טח"י ולגיבוש הצעה לארגונה מחדש, קבעה כי ערוץ 23 הוא ערוץ הבית של הטח"י. טח"י פועלת מול משרדי האוצר והתקשורת והרשות השנייה, להיכלל בין הערוצים שיופצו במערך הטריסטריאלי הדיגיטלי בחינם לכלל בתי האב בישראל.
במהלך פברואר 2008 מקיימת ועדת הכלכלה של הכנסת דיון בשאלת הערוצים, אשר יכללו במערך הדיגיטאלי המוקם. טח"י מנסה לגייס חברי כנסת לתמוך בהוספת ערוץ 23 למערך, וכן פועלת מול שר האוצר ונציגו, בניסיון לשנות את ההחלטה, שלא להכליל את ערוץ 23 במערך זה. בקרוב תיערך הצבעה בוועדה בשאלה זו. במקביל, הוגשו הצעות חוק פרטיות נפרדות, להוספת ערוץ 23 למערך הדיגיטלי.   

המכרז לאתר האינטרנט החדשני פורסם, ונבחרה חברה זוכה. 
צוות משותף לטלוויזיה החינוכית ולחברה, מעצב את האתר, ומגבש את התכנים, תוך שימת דגש על הצד האינטראקטיבי, בדומה לאתרים מסוג זה. באתר ישובצו כלל תוכניות הטלוויזיה החינוכית, ובהן תוכניות הנסמכות על תחומי דעת מרכזיים של תוכנית הלימודים. תוכניות אלה מגובשות לבקשת מומחי המשרד, בליווי המפמ"רים (המפקחים המרכזים), ובמימונו, מתוך כוונה להעשיר את תוכניות הלימודים, ולאפשר זמינות מרבית לכלל הלומדים בארץ, בפריפריה ובמגזרים השונים.  
בכפוף להסדרת זכויות היוצרים, הצפי להפעלת האתר – 8 חודשים.  

3. 
ערוצים המאופיינים כערוצי–NARROWCAST חייבים לשדר שידורים חוזרים, וזאת כדי לאפשר לרוב האוכלוסייה הפוטנציאלית לצפות בתכנים. גם טח"י, כמו ערוצים אחרים, פועלת כך, ומשדרת שידורים חוזרים, מתוך אחריות לצופה.


צוות העבודה, שאמור לדון בצמצום שעות השידור של הטח"י בערוץ הראשון, טרם התכנס.

4. 
השידורים משודרים מכוח ועדת "שטרן". הוחל ביחצנות ובמיתוג הערוץ בסוף 2005. שיעורי הצפייה בערוץ 23 אינם אבן הבוחן העיקרית למידת הרלוונטיות של השידור בקרב הצופים, שכן מדובר בערוץ נישה, הפונה לאוכלוסיות מוגדרות, על-פי קריטריונים של גיל, מגזרים שאינם יהודיים, ותיקים ועולים, ולא כערוצים מסחריים, הפונים למכנה החברתי המשותף הרחב ביותר, על מנת להגיע לרייטינג גבוה יותר. חשיפת תכנים והרחבת מעגלי הצפייה, הינה תהליך מתמשך ומורכב, שלא ניתן לצפות את סיומו, שכן הוא מותנה במידת העניין שיגלו הצופים בתוכניות המשודרות. הטלוויזיה החינוכית שוקדת על תוכניות מקור חדישות, אשר נושאיהן נלקחים מסדר היום הציבורי, החינוכי והאקטואלי. כן מופקות תוכניות במגוון ז'אנרים (כולל דרמה), מתוך מטרה למשוך את עינו של הצופה, ולכן סביר ששיעורי הצפייה יעלו. 


יש עלייה בשיעור הרייטינג. מבדיקת היקף הצפייה מאז השקת הערוץ בנובמבר 2005 עולה, כי לגבי מגזרים מסוימים ורצועות שידור מסוימות, מסתמנת עלייה בשיעורי הצפייה. עם השקת לוח השידורים החדש, ושילוב הערוץ במערך הטריסטריאלי הדיגיטלי, יעלו שיעורי הצפייה.  


בשיתוף עם המפמ"רים (מפקחים מרכזים), מופקות תוכניות ודרמות בזיקה לתוכנית הלימודים. כיום נמצא בטלוויזיה אתר מדיה, שמאגד את התכניות. 
7. 
לטח"י קוצץ התקציב המאפשר תשלום האגרה, ולכן לא שילמה את האגרה.


ב- 2006 חל שינוי בנושא. החוב חולק לרבעונים, וסוכם שתשלום האגרה יעמוד על ערכו בשנת 95. טח"י מחקה חוב בסך 80 מלש"ח .


לגבי ההפחתה בשיעור האגרה השוטפת, הדבר אמור להיקבע בוועדה המיוחדת, שהוקמה לצורך העניין, בהשתתפותו של הסמנכ"ל ומנהל מינהל כלכלה ותקציבים. 

9. 
הרה-ארגון בטלוויזיה טרם הסתיים, לכן כל החלטה עוברת דרך נציבות שירות המדינה. כיום יש הקפאת משרות – הנציבות אינה מאשרת פרסום מכרזים. במסגרת הרה-ארגון, מבקשת טח"י להוציא לפרישה 80-90 עובדים.


טח"י מקיימת ישיבות עם הממונה על התקציבים והממונה על השכר במשרד האוצר, בהשתתפות הנציבות, במטרה לקבוע תוכנית פרישה לעובדים. משרד האוצר שוקד על גיבוש תוכנית פרישה בתנאים מועדפים לעובדי הטח"י. במקביל, שוקדים בימים אלה נציגי נציבות שירות המדינה והממונה על השכר באוצר, בשיתוף הטח"י, על בחינת הסכמי שכר הקיימים היום, מתוך מטרה לעדכנם, כחלק משינוי המבנה הארגוני. התוכניות יוצגו במסגרת משא ומתן עם ההסתדרות ונציגי ועדי העובדים. נבחנת האפשרות לחתום על הסכם קיבוצי בין ההסתדרות לממונה על השכר, בנוגע לרכישת שירותים מגורמים חיצוניים, שיוזמנו לפרקי זמן מוגדרים.         


בוועדת שטרן נקבע כי הטח"י תהפוך לחברה ממשלתית. בשלב זה התהליך נעצר על-ידי האוצר, עד סיום  הרה-ארגון.

התקשרות עם עמותה למטרות חינוך

הגופים המבוקרים: משרד האוצר; משרד החינוך; עיריית בית שאן; מועצה מקומית ירוחם; קרן סאקטא-רש"י 

א.     ריכוז ממצאי הביקורת

מימון התכנית

1. 
משרד החינוך התקשר עם עמותת קרן סאקטא-רש"י לביצוע תכנית "פנימיות יום" בפטור ממכרז, בנימוק שהיא תתרום מחצית מעלות התכנית, אף שידע כי תנאי יסודי זה למתן הפטור לא התקיים, וכי העמותה לא התחייבה לממן לפחות 50% מעלות התכנית. בפועל נשאו בשיעור ניכר מעלות התכנית הרשויות המקומיות, שבהן בוצעה התכנית, והורי התלמידים שהשתתפו בה.

2. 
בבקשות למתן פטור ממכרז, שהגישו לחשב הכללי, (להלן - החשכ"ל) חשב משרד החינוך דאז והחשב הנוכחי, לא צוין שאת חלקה של העמותה במימון התכנית מממנים גופים נוספים. כפועל יוצא מכך,  ועדת הפטור של החשכ"ל נתנה פטור להתקשרויות בפרק הזמן אוגוסט 2000-אוקטובר 2002, בנימוק שלא תאם את המצב לאשורו.

3.
לחלק משנת הלימודים תשס"ד ולשנת הלימודים התשס"ה שילם המשרד לעמותה כ-170 מיליון ש"ח, למרות שלא ניתן בהן אישור החשכ"ל להמשך התכנית. לגבי ההתקשרות עם העמותה לשנת הלימודים התשס"ו (2006-2005), המליצה ועדת הפטור לחשכ"ל בדיעבד, בפברואר 2006, לתת פטור ממכרז לתקופת ביניים (עד אוגוסט 2006). גם לאחר שממצאי הביקורת הובאו לידיעת הנוגעים בדבר בנובמבר 2005, המשיך משרד החינוך בהתקשרות עם העמותה באותה מתכונת, שאינה עומדת בתנאי הפטור, וועדת הפטור לא דרשה מהמשרד לעמוד על קיום תנאי הפטור. 

פרסום המכרז

4.
לפי תקנות חובת המכרזים, התשנ"ג-1993, על משרד ממשלתי להעדיף, ככל שמוצדק וסביר בנסיבות העניין, לבצע בדרך של מכרז אף התקשרויות שאינן טעונות מכרז. אולם מאמצע שנת 2001 שב משרד החינוך ודחה את פרסום המכרז לביצוע התכנית בנימוקים שונים, ועד סוף שנת 2005 לא פרסם אותו. 

יעדי התכנית ומימושם

5.
התכנית נועדה לצמצום פערים בלימודים, להצבת אתגרים אינטלקטואליים, להזנה ולהעשרה תרבותית. אלה הם יעדים כלליים, שהם בגדר הצהרת מדיניות בלבד. אולם משרד החינוך לא קבע יעדים תפעוליים לתכנית וסדר עדיפות למימושם, ולכן לא ברור מה היו אמות המידה לבחירת היישובים, המוסדות והתלמידים שהשתתפו בה. 

6. 
משרד החינוך לא דן ברשימת היישובים והמוסדות שייכללו בתכנית; המשרד קיבל רשימה זו מהעמותה ואישר אותה כפי שהיא. בכך, ויתר המשרד על סמכותו השלטונית לקבוע מדיניות והותיר את ההכרעה בידי העמותה.

7.
אם דרושה השתתפות כספית של הרשויות המקומיות או ההורים בתכנית, מן הראוי שאת הסכומים יקבע משרד החינוך. אולם המשרד לא קבע שעל הרשויות המקומיות וההורים להשתתף במימון התכנית, וממילא הוא לא קבע את שיעורי השתתפותם. המשרד אפשר לעמותה להחליט בנושאים אלה ואישר את החלטותיה ללא עוררין. גם סמכות זו היא מהסמכויות השלטוניות, שלא היה מקום שהמשרד יעביר לידיים פרטיות. 

8. 
שיעורי ההשתתפות לא נקבעו לפי מבחן שוויוני ואחיד: שיעור השתתפותן של כמה רשויות, שסיווגן החברתי-כלכלי נמוך, היה גדול מזה של כמה רשויות מבוססות יותר, ורשויות מסוימות השתתפו בשיעורים גדולים יותר מרשויות אחרות, שסיווגן זהה.

9. 
התכנית הופעלה רק ביישובים שבהם הרשות המקומית וההורים השתתפו במימונה. עקב כך, יישובים רבים, שמצבם החברתי-כלכלי דחוק, לא נכללו בתכנית, ומנגד, נכללו בה לא מעט יישובים מבוססים יחסית; דבר זה יש בו כדי להביא להגדלת הפערים בין היישובים, במקום לצמצום הפערים, שהוא אחד מיעדי התכנית.

היעדר תיאום בין תכניות

10.
ביקורת העלתה כי ב-52 יישובים, שהוחל בהם חוק יום חינוך ארוך ולימודי העשרה התשנ"ז-1997, הפעיל משרד החינוך גם את התכנית "פנימיות יום" ותכניות נוספות, שמטרתן לספק לתלמידים שיעורי תגבור והעשרה, בלא שהנחה את בתי הספר כיצד לתאם בין שתי התכניות, מבחינת תוכני הלימוד, ומבחינת שעות הפעילות.

קביעת התכנים והפיקוח על ההוראה

11. 
משרד החינוך הוא הגוף היחיד המוסמך לקבוע את תוכני תכניות היסוד ותכנית ההשלמה, ואת התקנים להפעלה. הביקורת העלתה, כי במשרד החינוך לא התקיימו דיונים על אודות תוכני התכנית. העמותה היא שקבעה אותם, והמשרד לא דרש לאשרן. 

12. 
על פי תקנות חינוך ממלכתי התשי"ז-1956, הפיקוח על ההוראה מוטל על המפקח מטעם משרד החינוך. הביקורת העלתה כי המשרד לא פיקח על הלימודים במסגרת התכנית.

ביצוע תכניות אחרות במסגרת התכנית

13.
על פי מסמכי העמותה שצורפו כנספח לחוזה עמה, התכנית יועדה לתלמידים בגן הילדים ועד חטיבת הביניים. הביקורת העלתה, כי במסגרת התכנית "פנימיות יום" לשנת הלימודים התשס"ה נכללו תכניות אחרות כגון, "אקדמיה" ו"איתור וליווי", שנועדו לסייע לבוגרי החטיבה העליונה (כיתות י'-י"ב) בלימודים לתעודת בגרות, ובהכנה לקראת לימודים אקדמיים. תכניות אלה אינן מתאימות למטרות שנקבעו לתכנית, ואינן מיועדות לגילאים שלהן מיועדת התכנית. יצוין כי בתקציב משרד החינוך יש תקנות ייחודיות למימון תכניות מסוג זה.

14. 
בשנת הלימודים התשס"ה, במסגרת התכנית "פנימיות יום", ביצעה העמותה ב-268 בתי ספר וב-144 גני ילדים גם תכניות אחרות. לביצוע תכניות אלה בגני הילדים ובבתי הספר הוקצבו כ-42 מיליון ש"ח; בפועל הייתה עלותן כ-37 מיליון ש"ח, והמשרד שילם לעמותה כ-14 מיליון ש"ח עבורן, שלא לפי החוזה לאותה שנה.

סדרי מימון ותקצוב

15. 
אופן מימון התכנית - הוצאה מותנית בהכנסה - היה אמור להשתקף בחוק התקציב השנתי בתקציב של משרד החינוך. הצעת התקציב הייתה צריכה לבטא את העלות הכוללת של התכנית לשנים 2005-2000, שהייתה בסך 833 מיליון ש"ח, מזה השתתפות משרד החינוך - 451 מיליון ש"ח, והשתתפות העמותה, שהייתה צריכה להסתכם ב-382 מיליון ש"ח. אבל משרד האוצר ציין בהצעת התקציב שהגיש לכנסת את סכום השתתפותו בלבד, ולא נתן ביטוי לכך, שהוצאותיו על התכנית מותנות בהשתתפות של העמותה באותו סכום לפחות.

16.
משרד החינוך תקצב כמה מההוצאות הכרוכות בביצוע התכנית לא בתקנת התקציב "פנימיות יום", אלא בתקנות תקציב אחרות, ולפיכך לא ניתן לעמוד על סכום ההוצאה האמתי הכרוך בתכנית, ויש בכך משום פגיעה בשקיפות.

פיקוח כספי ומינהלי על התכנית 

17. 
מתחילת ביצועה של התכנית בשנת 1995, לא קיים משרד החינוך בקרה כספית נאותה על ביצועה. משנת 2001 העסיק המשרד רואה חשבון לבדיקת ההתחשבנות עם העמותה. בדוחות שהגיש, שעסקו בעיקר בשנות הלימודים התש"ס-התשס"ג (2003-1999), ציין רואה החשבון, בין היתר, שהמשרד שילם סכומים גדולים מאלה שהתחייב לשלם. נעשה שימוש בכספיהן של כמה רשויות מקומיות, למימון ביצוע התכנית ברשויות מקומיות אחרות, ואף נעשה שימוש בכספי התכנית למימון פעילויות שאינן קשורות אליה. בדוח שהגיש רואה החשבון בפברואר 2005, על פעילות העמותה בשנת הלימודים התשס"ג עולה, כי ליקויים רבים שציין בדוח לשנת התשס"א (שהוגש במרס 2003) לא תוקנו. אי-עמידתו של משרד החינוך על תיקון ליקויים היא פגם חמור בפעולתו, העלול ללמד שהביקורת נעשית כדי לצאת ידי חובה בלבד. 

תשלומי משרד החינוך לעמותה

18. 
לפי חישוב שעשה משרד מבקר המדינה, שילם משרד החינוך לעמותה, משנת 2000 ועד מועד סיום הביקורת, כ-431 מיליון ש"ח. המשרד לא וידא לפני ביצוע כל תשלום, כי הסכומים הנקובים בדוחות הביצוע שהגישה לו העמותה שולמו למימון התכנית, ולא למימון פעילויות אחרות של העמותה.

העסקת עובד בכיר

19. 
חוק שירות הציבור (הגבלות לאחר פרישה) התשכ"ט-1969, מטיל הגבלות על עובדי הציבור שפרשו מעבודתם, כדי להבטיח כי לא ינצלו לרעה את מעמדם בשירות הציבורי. ד"ר יאיר סמוכה, שכיהן בתפקיד סגן מנהל המינהל הפדגוגי, עבד במשרד החינוך מאמצע שנת 1996 עד סוף שנת 2004, ובמהלך אותן שנים שהה כ-20 חודשים בחופשה ללא תשלום. בעת החופשה עבד ד"ר סמוכה בעמותה, ומיד לאחר מכן חזר לעבוד במשרד, והמשרד התעלם מניגוד העניינים שנוצר בין נאמנותו למשרד ובין נאמנותו לעמותה. זאת ועוד, מיד לאחר פרישתו מהמשרד בסוף 2004, הוא שימש מנכ"ל "האגודה לקידום החינוך", שהייתה עד סוף שנת 2003 אחד מקבלני המשנה העיקריים של העמותה, והמשרד קיים עמה קשרי עבודה שוטפים, אף שהדבר אסור על פי החוק האמור. 

חוזה  ההתקשרות

20.
הביקורת העלתה כי משרד החינוך ביצע את התכנית, בלא שחתם על שום חוזה מחוזי ההתקשרות במועד: מועדי חתימת החוזים היו בין חודשיים לאחר תחילת שנת הלימודים, שלגביה נחתם החוזה, לבין שלושה חודשים לאחר סיומה.

תשלומי הרשויות המקומיות לעמותה

21. 
בית שאן - במסגרת פעולות שנקטה החברה הכלכלית לבית שאן בע"מ (להלן - החברה הכלכלית), היא ביקשה מקבלן משנה של העמותה (עמותת "תפנית") למסור לה את כרטיסי הנהלת החשבונות שלו, כדי לתאם עמו את חשבונותיה. החברה הכלכלית מצאה בכרטיסים, כי "תפנית" חייבה אותה בסכומים שלא צוין עבור מה שולמו, ושלא צוינו בכרטיסיה שלה. למרות זאת שילמה החברה הכלכלית סכומים אלה; בשנת 2005 שילמה ל"תפנית" כ-166,000 ש"ח, בלי שהומצאו לה אסמכתאות המבהירות עבור מה שולם הסכום. 

22. 
ירוחם - המועצה המקומית ירוחם מבצעת את התכנית בשני בתי ספר. לעומת זאת העמותה דיווחה כי בוצעו תכניות בשלושה בתי ספר ביישוב. בדיקת משרד מבקר המדינה העלתה כי בשלושת בתי הספר בוצעו גם תכניות שאינן נכללות בתכנית "פנימיות יום", ומשרד החינוך שילם לעמותה כ-83,000 ש"ח עבור ביצוען בשנת הלימודים התשס"ה. בשנת הלימודים התשס"ה הייתה התכנית אמורה להיות מופעלת ב-16 גני ילדים בירוחם. הביקורת העלתה כי ב-14 גנים אכן מתקיימת אחר הצהריים פעילות כלשהי, אך לא באמצעות הרשות המקומית, לא במסגרת התכנית, ושלא לפי ההסכם שנחתם עם משרד החינוך.

23. 
זה כמה שנים מתבצע תהליך הפרטה - העברת הבעלות על שירותים ממשלתיים או ציבוריים לידי גופים פרטיים. בהפרטה כשלעצמה אין פסול, אך יש להבחין בין שירותים שגם גופים פרטיים יוכלו לספק, לעתים אף ביתר יעילות ובמחיר נמוך יותר, ובלבד שגופים ממשלתיים יפקחו עליהם - ובין שירותים שמן הראוי כי המדינה לא תפריטם, שכן לצורך הפעלתם נדרשות סמכויות שלטוניות מובהקות, שאין לאצול לגופים פרטיים. לגבי השירותים בתחום החברה, הרווחה והחינוך, אף אם ניתן להפריטם, נדרשים מנגנוני פיקוח ובקרה כדי להבטיח את איכות השירות ואינטרס הציבור. 

24. 
כמה מהסמכויות שהעביר משרד החינוך לעמותה בפועל, לצורך הפעלת "פנימיות יום", הן סמכויות שלטוניות מובהקות, שאין להעבירן לידי גופים פרטיים. בין סמכויות אלה הסמכות לבחור את היישובים, המוסדות והתלמידים שישתתפו בתכנית, הסמכות לקבוע את שיעורי ההשתתפות של הרשויות המקומיות והורי התלמידים בעלות התכנית ולגבות מהם כספים, והסמכות לקבוע את תוכני הלימודים. 

ב. מצב תיקון הליקויים

משרד האוצר – החשב הכללי

בישיבה שהתקיימה ביום 26.11.07 במשרד ראש הממשלה באגף הבכיר לביקורת המדינה,  בנושא דו"ח מבקר המדינה בעניין התקשרות משרד החינוך עם עמותת "סאקט"א רש"י" להפעלת פנימיות יום, הציג נציג החשב הכללי מסמך, ובו הלקחים שהופקו ויושמו בחשכ"ל בעקבות הביקורת.

א. 
חודדה הפרשנות של סעיפי הפטור בתקנות חובת המכרזים, שבהן נדרשת השתתפות מימונית של גורמי חוץ בהתקשרויות עם משרדי הממשלה: סעיפים 3(18) – התקשרויות עם קק"ל/ג'וינט ישראל לביצוע מטרות ציבוריות, 3(19) – התקשרויות עם הסוכנות היהודית/קרן היסוד לביצוע מטרות ציבוריות, 3(30) – מיזם משותף למטרות חינוך, תרבות, מדע, אמנות, רווחה, בריאות, ספורט או למטרה דומה. בהתאם לכך, מובהר בהחלטות ועדת הפטור ממכרז, שהגופים הנ"ל נדרשים להעמיד את חלקם המימוני ממקורותיהם העצמיים ולא ממקורות אחרים, כגון: השתתפויות הורים, רשויות מקומיות וכו'.

ב. 
משרדי הממשלה מקפידים כיום לקבל התחייבויות חתומות על ידי הגופים הנ"ל, שהמימון שלהם לפרויקטים ניתן בהתאם לגובה המימון הנדרש בסעיפי הפטור הרלבנטיים, וכאשר מקור המימון הוא עצמי ולא ממקורות אחרים.

ג. 
בהחלטות ועדת הפטור ממכרז לעניין זה, מודגש הצורך בבדיקות של המשרד, לעניין התמחיר והחישוב הכלכלי של העלויות הכלולות בפרויקטים המשותפים עם הגופים הנ"ל. לעניין זה נבחן הקשר הישיר של העלויות לפרויקטים, והיקף התקורות המועמסות על הפרויקטים, על ידי הגופים הנ"ל.

ד. 
הוגברה הבקרה הכספית והחשבונאית על הפרויקטים בשיתוף הגורמים הנ"ל, וזאת בין היתר, על ידי ביצוע ביקורות של משרד רו"ח חיצוניים על הביצועים הכספיים בפרויקטים אלה. בהתאם לממצאי ביקורות אלה, מופקים לקחים ומיושמים באופן שוטף במשרדי הממשלה.

משרד החינוך

נציג משרד החינוך הגיש באותה ישיבה מסמך, ובו ביצוע תיקון הליקויים לנושאים הקשורים למשרדו:

4. 
פרסום המכרז – בדצמבר 2005 המשרד יצא במכרז להפעלת תכנית מיל"ת (מסגרות יומיות למודיות תוספתיות). התכנית פועלת החל משנת תשס"ז על בסיס מכרז פומבי, ומופעלת באמצעות הזכיין (קרן רש"י זכתה במכרז). במכרז פורטו, בין היתר, עקרונות, יעדי ומדדי התכנית, אופן ההפעלה, עקרונות בחירת הישובים, השתתפותם והשתתפות ההורים, וכו'.

5,6. 
יעדי התוכנית ומימושם – המשרד הגדיר מלכתחילה בתחילת השנה, על פי המכרז, את יעדי התכנית, הישובים והמוסדות בהם תבוצע התכנית, ואף הגדיר את מנגנוני קבלת ההחלטות ברמת בית הספר, הישוב ותכני פעילות. תכניות ההעשרה נבחרות גם היום בתהליך מכרזי, כאשר כל תכנית נבחנת באופן פרטני במסגרת המכרז. רק תכניות שקיבלו את אישור המשרד, במסגרת הליך זה, יכולות להיות מופעלות במסגרת תכנית מיל"ת. התכניות עצמן מוגדרות במונחים פדגוגיים אופרטיביים, שהמשרד הגדיר במכרז עצמו. כמו כן, החל המשרד בתהליך הערכה בשיתוף הרשות הארצית למדידה והערכה. לוח זמנים לסיום - אפריל–מאי 2008.

7.8. 
המשרד הגדיר מראש במכרז, במסגרת תנאי ההפעלה, את אחוזי ההשתתפות של הרשויות, על פי מקומן הסוציואקונומי במדרג הישובי של המשרד. ההשתתפות הינה אחידה לכל ישוב – באותו עשירון (כולל החלוקה בין השתתפות ההורים להשתתפות הרשות).

10. 
היעדר תיאום בין תוכניות – בסוף שנת 2006 (עם הקמת היחידה לתכניות משלימות למידה), המשרד איחד את הטיפול ביום חינוך ארוך ובתכנית מיל"ת ביחידה מנהלית אחת, המוודאת מראש כי לא תהיינה תכניות כפולות באותו ישוב.

12. 
עם הקמת היחידה לתכניות משלימות למידה בסוף שנת 2006, מפקח המשרד על הלימודים בשתי רמות: האחת - צוות היגוי בית ספרי בהשתתפות מפקח בית הספר, המנהל ונציגי בית הספר, או צוות היגוי רשותי לגנים, בהשתתפות מפקחת גני ילדים, מנהל אגף חינוך רשותי ונציגיו, ונציג הזכיין (קרן רש"י). הרמה השנייה – צוות מטה בראשות מנהל היחידה לתכניות משלימות למידה, הכולל נציגי אגפי הגיל ונציגי הזכיין (קרן רש"י).

משרד החקלאות ופיתוח הכפר
סדרי הטיפול ביער בישראל

הגופים המבוקרים: משרד החקלאות ופיתוח הכפר; המשרד להגנת הסביבה; משרד הפנים; מינהל מקרקעי ישראל
א.    ריכוז ממצאי הביקורת

1. 
בשנת 1961 נחתמה אמנה בין קרן קימת לישראל (להלן - קק"ל) לבין מדינת ישראל שהפקידה, בין היתר, את ביצוע מדיניות הייעור בישראל בידי מינהל פיתוח קרקע (להלן - מפ"ק) שבקק"ל. האמנה קבעה, שתוקם מועצה ששישה מבין 13 חבריה יהיו נציגי הממשלה. תפקידיה של המועצה על פי האמנה הם: קביעת מדיניות מפ"ק בהתאם לתכנית הפיתוח החקלאית של שר החקלאות, אישור תקציב מפ"ק, פיקוח על פעולות מפ"ק ואופן ביצועו את האמנה. בניגוד למותווה באמנה, המועצה לא קיימת, ומדיניות הייעור אינה נקבעת, מאושרת ומפוקחת בידי גוף כזה. מנהל מפ"ק מתמנה ללא התייעצות בשר כנדרש באמנה. 

2. 
נושא הייעור מוסדר בפקודת היערות, 1926, אולם פקודה מנדטורית זאת לא מגדירה את מטרות היער, ואינה עוסקת בסדרי קביעתה וניהולה של מדיניות הייעור בתחום נטיעות יערות ופיתוח היער, בשונה מהנעשה בתחום שמורות הטבע והגנים הלאומיים. לדעת משרד מבקר המדינה, מן הראוי שהממשלה תיזום הצעת חוק שיסדיר את הטיפול בייעור בישראל, ואת אחריותם של הגופים הנוגעים לתחום זה, וכן את הקמתה של מועצה ציבורית אשר תקבע את מדיניות הייעור. הקמת מועצה ציבורית עשויה להבטיח שגישות שונות בנושאי ייעור, כגון אופי היער וסוגי הנטיעות בו, יקבלו ייצוג מתאים וילובנו בגוף הקובע את מדיניות הייעור. כך גם תובטח שקיפותו של תהליך קבלת ההחלטות בנושא הייעור. 

6. 
מאז 1982 לא הפעילו שרי החקלאות את סמכותם ולא שקלו להכריז על שטחי יער נוספים בתמ"א 22 כשטחי ייעור מוכרזים. כתוצאה מכך לא חלה פקודת היערות על 67% משטחי היער הקיים והמוצע בתמ"א 22.

8.  
בהסדר נקבע, כי פקחי קק"ל יוסמכו בידי שר החקלאות לפי כתבי הסמכה שיתחמו את סמכויותיהם, זאת לאחר שהשר שוכנע שאין מניעה לכך מטעמים של ביטחון הציבור, ולאחר בדיקת המרשם הפלילי שלהם. משרד  החקלאות לא השלים במשך שלוש שנים את הליך הסמכתם של פקחי קק"ל. רק בסוף אפריל 2003 פנה משרד החקלאות לקק"ל, כדי שתבקש מהמשטרה את פרטי המרשם הפלילי של פקחי קק"ל. הפרטים התקבלו במשרד החקלאות במאי 2003. שלוש שנים לאחר פרסום ההסדר ושנתיים לאחר מינוי פקיד היערות הממשלתי, עדיין לא חתם שר החקלאות על כתבי ההסמכה של פקחי קק"ל. 

ב.      מצב תיקון הליקויים

משרד החקלאות ופיתוח הכפר

1. 
מונתה ועדה מייעצת לשר, אשר החלה לקיים דיונים בנושא. הוועדה נמצאת בשלבים האחרונים של גיבוש כללי עבודתה. במסגרת הדיונים, נדונה גם שאלת אופן הכרזה על שטחי יער נוספים. לאחרונה התקיים דיון בלשכת המנהלת הכללית, והתקבלו החלטות בנושא.

2. 
המשרד נמצא בשלב הכנת טיוטת חוק יער, שתחליף את פקודת היערות הישנה. טיוטת החוק החדש נותנת ביטוי להמלצות מבקר המדינה, ובכלל אלו גם הצורך להסדיר את הטיפול בייעור בישראל, ואת אחריותם של הגופים הנוגעים לתחום זה.

6. 
במסגרת ועדת היערות שהתקיימה בחודש נובמבר 2007, הוחלט להביא לשר המלצה להכרזת "שטחי יער" כשמורת יער, וזאת כחלק מהערכות להכרזה על שטחי יער נוספים.

8.
בתאריך 25.6.06 הסמיך שר החקלאות ופיתוח הכפר את פקחי קק"ל, על פי פקודת היערות. 
מכסות הטלה למגדלי עופות ביישובי קו העימות בצפון

הגופים המבוקרים: משרד החקלאות ופיתוח הכפר; מינהל מקרקעי ישראל; המועצה לענף הלול
א.     ריכוז ממצאי הביקורת
1.
מגדלים שהוקצו להם מכסות הטלה לא עמדו בתנאים שקבע להם משרד החקלאות ופיתוח הכפר: חלקם לא עברו להתגורר בנחלתם במועד שנקבע, והם המשיכו לייצר את מכסתם אצל יצרנים אחרים בעלי נחלות ולולים, גם לאחר שניתנו להם ארכות להסדרת המגורים בנחלתם. המלצות לשלול מהמגדלים שלא עברו להתגורר בנחלתם, את מכסות הביצים ואת הסובסידיה הגלומה בהן לא יושמו.

2.
במאי 2000 החליטה הממשלה להוסיף לכל יישובי קו העימות המרוחקים עד תשעה ק"מ מהגבול עם לבנון, 105 מכסות הטלה של 500,000 ביצים למכסה. משרד החקלאות ופיתוח הכפר החליט לחלק 120 מכסות של 438,000 ביצים למכסה רק ליישובי קו העימות המרוחקים ארבעה ק"מ וחצי מן הגבול. החלטות המשרד סטו מהחלטת הממשלה באופן שחייב להביאן לאישורה, אך הדבר לא נעשה. 

ב.     מצב תיקון הליקויים

משרד החקלאות ופיתוח הכפר

1,2. 
בתאריך 1.9.2003 מונתה ועדת שימוע, לבחינת המשך הקצאת מכסות הטלה למגדלים, אשר אינם ממלאים את התנאים שנקבעו בהחלטות הממשלה בעניין זה. המלצות ועדת השימוע אושרו על ידי שר החקלאות דאז, אשר הנחה את המועצה לענף הלול לפעול על פיהם. בעקבות המסקנות הוקפא תשלום התמיכות למספר מגדלים.

בתקנות מועצת הלול מחודש ינואר 2007, הוגבלה האפשרות של יצור מכסת ההטלה מחוץ ללול הבסיס, ובכך ניתן למעשה תוקף משפטי לתנאים שקבעה הממשלה.
הפיקוח על סחר בתוצרת חקלאית מן הצומח

הגופים המבוקרים: משרד החקלאות ופיתוח הכפר; משרד האוצר;  המשרד לאיכות הסביבה; משרד הבריאות 

א. 
ריכוז ממצאי הביקורת
6. 
בדוח צוין שתוצרת אורגנית המיוצאת מישראל למדינות האיחוד האירופי עומדת בתנאי התקן של האיחוד האירופי לתוצרת אורגנית. אולם משרד החקלאות אינו מפקח על שיווק תוצרת אורגנית בארץ, כיוון שהנושא לא הוסדר בחקיקה. לפיכך, אין לצרכנים בארץ הגנה כפי שיש לצרכנים באירופה הצורכים תוצרת אורגנית מישראל. המעקב העלה, כי ועדת השרים לחקיקה אישרה באוקטובר 2002 וביוני 2003 את הצעת החוק לפיקוח על תוצרת אורגנית. אולם ביולי 2003 הגיש שר הבריאות ערר על החלטת ועדת השרים, ובו טען כי בשל המצב החוקי הקיים, ונוכח סמכויות משרדו בכל הנוגע למזון, הצעת החוק יוצרת כפילויות וסתירות, וביקש להעלות עניין זה לדיון בממשלה. עד ינואר 2004 לא נדון הערר בממשלה. מזכיר הממשלה הודיע בתשובתו מינואר 2004 למשרד מבקר המדינה, כי הוא ביקש משרי הבריאות והחקלאות "שצוותים מקצועיים ממשרדיהם יפעלו במשותף לצמצום המחלוקות בטרם יובא הערר לדיון בממשלה שכן מדובר בנושא מקצועי מובהק". 
ב. 
מצב תיקון הליקויים

משרד החקלאות ופיתוח הכפר

6. 
הכנת התקנות בנושא התוצרת האורגנית הצמחית הושלמה, והוגשה לוועדת הכלכלה בכנסת לקראת דיון. המשרד נמצא בשלב הכנת התקנות לשיווק תוצרת אורגנית מן החי. התקנות בנושא שיווק תוצרת אורגנית מן החי, יוגשו לוועדת הכלכלה עד חודש מארס 2009. 
המחקר החקלאי

הגופים המבוקרים: משרד החקלאות ופיתוח הכפר; משרד האוצר; משרד המדע והטכנולוגיה;  האוניברסיטה העברית

א.
  ריכוז ממצאי הביקורת

35.
בפברואר 2005 מינה ראש הממשלה אריאל שרון, במסגרת תפקידו כשר המדע והטכנולוגיה, ועדה שמטרתה לבדוק את מצבם של מכוני המחקר הממשלתיים ואת יכולתם לעמוד במטלות החיוניות המוטלות עליהם, וזאת בעקבות החלטה שקיבלה הממשלה בעניין זה באפריל 2004. עד למועד סיום הביקורת קיימה הוועדה שני דיונים ראשוניים.

ב. 
 מצב תיקון הליקויים

משרד החקלאות ופיתוח הכפר

35. 
בתחילת 2007 הוקמה ועדה בין-גופית לגיבוש אסטרטגיית המחקר ויעדי מינהל המחקר החקלאי. מטרת הוועדה להגיש להנהלת המשרד הצעה לגיבוש יעדי המחקר לטווח הקצר, הבינוני והארוך. עד כה קיימה הוועדה מספר דיונים, והיא עתידה להניח את מסקנותיה עד לסוף דצמבר 2007. 

פעולות לשימור איכות הקרקע

הגוף המבוקר: משרד החקלאות ופיתוח הכפר

א.
ריכוז ממצאי הביקורת

2. 
רצוי שהמשרד ייזום סקר קרקעות ארצי חדש ומפורט כדוגמת הסקר של 1954 כנדבך חשוב בפעולותיו לשימור הקרקע והתכנון החקלאי ולגיבוש מדיניות קרקעית. לנוכח ריבוי הצרכנים הפוטנציאליים של סקר כזה - למשל משרד הפנים לעניין הפיתוח הפיסי של המדינה, צה"ל לעניין העבירות הקרקעית, נציבות המים לעניין ההשקיה בקולחים ולעניין החדרת מי שיטפונות למי התהום - מן הראוי שהם ישתתפו באיגום המשאבים וכוח אדם לביצועו.

ב. 
 מצב תיקון הליקויים

משרד החקלאות ופיתוח הכפר 
2.
תוכנית העבודה הרב שנתית תכלול, בשלב הראשון, את השלמת המיפוי הדיגיטלי של הסקר, וכן עבודות חלוץ בקליטת סקרי קרקע, ונתוני בדיקות שירות שדה. על בסיס הערכת התוצאות, יוכנו התקשרויות המשך, לקליטת החומר הנותר בשנים הבאות. בימים אלו נאספים הנתונים, והמשרד נערך להתחיל בביצוע הסקר.
התמודדות משרד החקלאות עם התפרצות 

מחלת "שפעת העופות"

דו"ח 57ב

הגוף המבוקר: משרד החקלאות ופיתוח הכפר

א.     ריכוז ממצאי הביקורת

2.
תקציב: לצורך הטיפול בשפעת העופות נדרשה גם היערכות תקציבית; ואכן, באוקטובר 2005 פנה מנהל השירותים הווטרינריים למנכ"ל משרד החקלאות והתריע לפניו כי עקב התפרצות שפעת העופות בטורקיה, ברומניה וברוסיה יש צורך במשאבים כספיים ניכרים לצורכי היערכות למגיפה. לפי אומדנו של מנהל השירותים הווטרינריים היה צורך בתקציב של 10.5 מלש"ח. לדבריו סכום זה נדרש כדי לתגבר את מערך השדה ואת החטיבה לעופות במכון הווטרינרי; תוספת רופאים וטרינריים ועובדי מעבדה אם המחלה תתפשט. הוא ציין את הצורך להתקשר עם קבלן לצורך הליך ההמתה והכילוי. אף כי בהחלטת הממשלה מנובמבר 2005 נקבע שיועמד תקציב של 6.5 מיליון ש"ח למשרד החקלאות לצורך היערכות למגיפה מבעוד מועד הכספים לא הגיעו בפועל למשרד החקלאות לפני שהמגיפה פרצה במרס 2006. עם פרוץ המגיפה העביר אגף תקציבים שבמשרד האוצר (להלן - אגף התקציבים) כספים לטיפול בהתפרצות. באוקטובר 2006 השיב אגף התקציבים למשרד מבקר המדינה כי "עם הפנים קדימה, בתום הטיפול במחלה, ומתוך הכרה במציאות חדשה בענף הלול, עמדת אגף התקציבים הייתה כי יש מקום לבחון את אופן הקצאת המשאבים לטיפול במחלה ולהתאימה למצב החדש". משרד מבקר המדינה מעיר, כי לקחים אלו ישימים גם למישורים אחרים ורבים הכרוכים בהערכות מדינת ישראל לשעת חירום.

4.
שיטת ההמתה של העופות: שיטות ההמתה והכילוי הן סוגיות רבות חשיבות והיה צריך לסכם אותן כבר עם התפרצות המגיפה ב-2003 במספר מדינות באירופה. אלא שרק בנובמבר 2005, הוקם, במסגרת "צוות משימות" צוות לבדיקת שיטות המתה וכילוי. עד מועד התפרצות המגיפה לא הסתיימה בדיקת כל הסוגיות בנושא המתה וכילוי של העופות. השיטה שבאמצעותה הומתו העופות - הצמאת העופות במשך 24 שעות לפחות והרעלתם ברעל זרחני - לא הייתה יעילה: חלק מהעופות שהורעלו לא מתו, והיה צורך להמיתם אחד אחד באמצעות נקיעת צווארם. עקב כך התעכבה המתת העופות הנגועים, ונדרש כוח אדם נוסף והעובדים היו חשופים לנגיף זמן רב יחסית והיה בכך כדי לסכנם אף שהם לבשו בגדי מגן. 

5.
נהלים: ההיערכות להתמודדות עם התפרצות המגיפה הייתה צריכה להעשות תוך עבודת מטה מסודרת שתמצא את ביטויה בנוהל שיסדיר את התיאום והכילול (אינטגרציה) של כל התפקידים המוטלים על הגופים הממונים על הטיפול במגיפה ובהם יחידות משרד החקלאות - מחוזות המשרד, יחידת הפיצו"ח, השירותים הווטרינריים; הרשויות המקומיות; משטרת ישראל ומשרד הבריאות. אף שמאוקטובר 2005 התרבו ההתרעות שהמגיפה מתקרבת לישראל לא הכין משרד החקלאות את הנוהל האמור ועקב כך נבצר מהשירותים הווטרינריים להתמודד כראוי עם המגיפה; היה חוסר תיאום בין כל הגופים השונים הפועלים בשטח; לא היה ברור מי מבצע ומתי, חלק מהפעולות להמתה וכילוי ומי מתקצב את הפעולות השונות.

11.
בסוף יוני 2006 טרם הושלם עדכון הנהלים ועד סוף נובמבר אותה שנה טרם בוצע תרגיל מחוזי במחוז הגליל. משרד החקלאות הודיע כי עדכון הנהלים הסתיים בספטמבר 2006, אולם טרם הוכן עותק להפצה. עוד הודיע המשרד כי בספטמבר 2006 בוצע תרגיל טקטי במחוז העמקים של משרד החקלאות. 

14. 
על משרד החקלאות להכין עתודה מקצועית גדולה דייה לטיפול בהתפרצות רב-מוקדית, להפיץ במהירות את הנהלים החדשים שהוכנו, בין כל הגופים האמורים להשתתף במיגור המגיפה ולבצע תרגיל מעשי בשיתוף חקלאים - לולנים - בייחוד במחוז הגליל שיש בו לולים רבים, שלא נפגעו באירוע הקודם, אך המגיפה עלולה לפגוע בהם בעתיד. ביצוע תרגיל כאמור יאפשר לגופים המופקדים על הטיפול במגיפה להתנסות במגוון פעולות שיש לבצע בלולים בפרוץ המגיפה. תרגיל מעשי שבוצע במחוז העמקים בספטמבר 2006 עדיין מלמד שהיערכותו של משרד החקלאות לוקה בחסר. 

19. 
על משרד החקלאות להודיע לממשלה ולכנסת אם הוא ערוך כנדרש להתמודדות עם התפרצות נוספת של המגיפה ולאילו אמצעים הוא זקוק לצורך ההיערכות, ובכלל זה להסדיר את סוגיית התקציב לחירום. משרד מבקר המדינה מדגיש כי משרד החקלאות נושא באחריות לנושא זה.

ב. 
  מצב תיקון הליקויים

משרד החקלאות ופיתוח הכפר

2. 
אושרה מסגרת תקציבית של 23 מיליון ₪ לצורך המשך הצטיידות, רכישת חומרים נוספים למלאי ולקליטת כוח אדם. לצורך כך נקלטו השנה ארבעה עובדים ביחידת הפיצו"ח, וחמישה עובדים למערך השו"ט בשלבי קליטה. בשנת 2008 ייקלטו שישה עובדים נוספים למערך השו"ט. 

4. 
במהלך חודש נובמבר 2007, ערך המשרד תרגיל "רטוב" לבחינת מכונות ההמתה ומכונות הכילוי החדשות שנרכשו. המשרד נמצא בתהליך של למידת המסקנות והפקת לקחים.

5,11.  
המשרד פרסם באתר האינטרנט את הנוהל המשרדי לטיפול בעת התפרצות מחלת שפעת העופות.

14.  
משרד החקלאות השקיע  מאמצים רבים לשיפור הערכות המערכת להתמודדות עם התפרצות המחלה. בכלל זה: הכנת נהלים מפורטים, ביצוע תירגולים, הכנת עתודה מקצועית, התקשרות עם קבלנים ועוד. כמו כן, נערכה הצטיידות בתחומים הבאים: מוקדי בקרה ושליטה, מכונות המתה וציוד לוואי לתפעולם.  

19.     המשרד נמצא בשלבי הערכות מתקדמים. יימסר דיווח לממשלה, למבקר המדינה והכנסת. 
משרד המשפטים

הכונס הרשמי

הגוף המבוקר: הנהלת בתי המשפט

א.     ריכוז ממצאי הביקורת

8. 
נמצא, שלא קוימו הוראות התקנות המחייבות את מזכירי בתי המשפט המחוזיים, לשלוח לכונס הרשמי רשימות מפורטות של כל המינויים למפרקים או נאמנים, ולהעמידן לעיון הציבור במזכירויות בתי המשפט.

ב.     מצב תיקון הליקויים

הנהלת בתי המשפט

8. 
כמתחייב מתקנות החברות (כללים בדרך מינוי כונסי נכסים ומפרקים ושכרם ) התשמ"א–1981, בין התאריכים 1.7.2007–30.9.2007, מונו 176 כונסי נכסים ומפרקים בבתי המשפט המחוזיים.

רשימת כונסי הנכסים והמפרקים תלויה לעיון הציבור על גבי לוחות המודעות במזכירויות בתי המשפט.

החל מ–1 בינואר 2001, נכלל במאגר המינויים הממוחשב וברשימות כונסי הנכסים והמפרקים, גם שמו של השופט הממנה.
ההוצאה לפועל

דוח 53ב

הגופים המבוקרים: הנהלת בתי המשפט; המשרד לביטחון הפנים – משטרת ישראל; רשות המסים בישראל

א.      ריכוז ממצאי הביקורת

4.
על הנהלת בתי המשפט לנקוט את האמצעים הדרושים כדי שבכל התיקים שבהם נדרשו בעלי הדין להגיש סיכומים, יינתנו פסקי דין מוקדם ככל האפשר. היות שבידי הנהלת בתי המשפט אין נתונים מדויקים על מועד תום הדיון בתובענות או על מועד הגשת הסיכומים בהן, עליה לעמוד על כך שמזכירויות בתי הדין יקפידו לרשום מועדים אלה, כדי שיהיה ניתן לעקוב אחר המועד המחייב למתן מפסק דין.
ב.      מצב תיקון הליקויים

רשות המסים

4. 
בחודש מארס 2007 נערכה ישיבה של שירות עובדים ממוכנים והנהלת בתי המשפט, בה סוכמו דרכי העברת המידע, והמידע הרלוונטי אשר יימסר.


במכתב שנשלח ב-29.4.07 משירות עובדים ממוכנים להנהלת בתי המשפט, הובא לידיעת הנהלת בית המשפט, כי השאילתא MALC מאושרת לעבודה אצלם, החל מ-1.5.07.


כיום נמסר המידע באמצעות השאילתא הנ"ל באופן ממוחשב לידי הנהלת בתי המשפט.
פיקוח על הטיפול בחסויים

הגופים המבוקרים: משרד המשפטים; הנהלת בתי המשפט; משרד האוצר; משרד הבריאות; משרד הרווחה והשירותים החברתיים; המוסד לביטוח לאומי

א. 
ריכוז ממצאי הביקורת
23.
ביולי 2001 הציעו האפוטרופוס הכללי במשרד המשפטים ומנהל האגף לשירותים חברתיים ואישיים במשרד העבודה והרווחה (דאז) למנהלים הכלליים של שני המשרדים, להקים במשרד העבודה והרווחה דאז יחידה לפיקוח על האפוטרופוסים בענייני הגוף. במועד סיום הביקורת לא יושמה התכנית, יוצא אפוא, כי אין, למעשה, פיקוח על הטיפול בחסויים בתחום האפוטרופסות בענייני גוף.
35. 
האפוטרופוס הכללי מנהל את הפיקוח על האפוטרופוסים, בין היתר, באמצעות מערכת הפיקוח הממוחשבת. מהביקורת עולה, שלא מוצו אפשרויות השימוש במערכת הפיקוח, כדי לייעל את עבודת הפיקוח והבקרה. למשל: מידע על סוג המינוי: במקרים רבים לא נרשם במערכת הפיקוח אם המינוי שניתן לאפוטרופוס היה על רכוש או על גוף, דבר הנחוץ כדי לקבוע את דרישות הפיקוח על האפוטרופוס; מספרי תעודות זהות וכתובות: במקרים רבים מספרי תעודות הזהות של חסויים ואפוטרופוסים רבים היו שגויים, ולא נרשמו הכתובות של מרבית החסויים ושל מקצת האפוטרופוסים; דברי הסבר להפעלת המערכת: האפוטרופוס הכללי לא הפיק דברי הסבר ולא קבע נהלים והנחיות לשימוש במערכת הפיקוח. גם לא הופקו דברי הסבר לדוחות הבקרה של מערכת הפיקוח. 

ב .     מצב תיקון הליקויים

משרד המשפטים – אגף האפוטרופוס הכללי

23. 
המשרד תיקצב ביצוע "פיילוט" של פיקוח על הטיפול בחסויים, שיבוצע במהלך שנת 2008. הפיילוט יבוצע על ידי האפוטרופוס הכללי, ויתייחס ל-5000 חסויים. מטרתו הראשית היא, יצירת סימולציה להקמת היחידה לפיקוח על האפוטרופוסים לענייני הגוף בצורה נכונה, כולל מערך פיקוח, ויצירת קשר ישיר להנהלת בתי המשפט, שיאפשר קבלת צווי מינוי של אפוטרופוסים, אוטומטית.

35. 
החל משנת 2007, הורחב מעגל האפוטרופוסים המגישים דו"ח שנתי מקוצר (דוח עדכון), כך שהוא כולל גם אפוטרופוסים שהינם קרובי משפחה מדרגה ראשונה של החסוי. הגשת דוח עדכון במקרים אלה, מותנה בקביעת סל חודשי של צרכי החסוי, המאפשר מעקב ראוי אחר כספי החסוי, גם באמצעות דוח עדכון. קביעת הסל והגשת דוח עדכון, מקילים על ההתנהלות היומיומית של האפוטרופוסים, ומביאים לשיפור בהגשת דוחות לאפוטרופוס הכללי וביכולת לבודקת. 

משרד הרווחה והשירותים החברתיים

הטיפול בתופעת האלימות בין בני זוג

דו"חות 52ב ו-54ב

החלטת ממשלה בק/59 - 31.3.2004

ב. 
לרשום את הודעת משרד הרווחה, בעניין הקמת מקלטים ודירות קלט לנשים מוכות, כדלקמן:
משרד הרווחה החליט על שינוי ארגוני וחלוקת אחריות חדשה, בין השירות לרווחת הפרט והמשפחה, והשירות לטיפול בנשים ונערות. הטיפול הקהילתי והמוסדי באלימות בין בני זוג, אוחד ברמת המשרד (לרבות המקלטים ודירות הקלט), ונמצא באחריות האגף לשירותים אישיים וחברתיים. כל הליקויים האחרים הקשורים בתפעול דירות הקלט והמקלטים, יתוקנו וידווחו לאגף לביקורת המדינה במשרד ראש הממשלה, עד ליום .1.6.2004
ג. 
הוועדה הבינמשרדית, בראשות המנהל הכללי במשרד הרווחה, הפועלת בהתאם להחלטת הממשלה מספר 1820 (תמ/42)  מיום 16.5.2002, תפעל להשלמת הדרוש לבניית מסד נתונים ממוחשב, המשותף למשרדים הנוגעים בדבר, שיעמוד לרשות הגופים המטפלים באלימות בין בני זוג, עד ליום 1.10.2004. מסד הנתונים יוקם בכפוף להנחיות רשם מאגרי מידע שבמשרד המשפטים. לצורך השלמת הטיפול בנושא, הצוות הבינמשרדי יבוא בדברים עם כל משרדי הממשלה הנוגעים בדבר, לרבות צה"ל, שב"כ, שירות בתי הסוהר ומשרד הפנים.

ביצוע ההחלטה

משרד הרווחה והשירותים החברתיים

ב. 
המשרד בחן שילוב דירות הקלט במערכת הממוחשבת של המקלטים. בשלב זה, טרם  הוסדר הנושא, מאחר ודירות הקלט, שהינן מופעלות באמצעות הרשויות המקומיות (בניגוד למקלטים המופעלים על ידי עמותות), אינן מחוברות ישירות לרשת.

ג. 
טרם הוסדר עם הפרקליטות נושא מאגרי המידע המשותפים. הנושא נמצא בדיון, בראשות הוועדה הבינמשרדית של המשרד.
היבטים בהעסקת אנשים בעלי מוגבלות במסגרת ה"קרן - רשת מרכזי אבחון ושיקום מקצועי"

הגופים המבוקרים: משרד הרווחה והשירותים החברתיים; משרד המשפטים; קרן - רשת מרכזי אבחון ושיקום מקצועי

א.      ריכוז ממצאי הביקורת

1.
הקרן לא הכינה תכנית אישית לכל מועסק המותאמת לצרכיו, שתקנה לו כלים שיסייעו לו להתקדם בסולם התעסוקה, ולא עשתה אבחון תקופתי למועסקים כדי לבדוק אם יש מהם שיכולים להיקלט בעבודה במסגרות של תעסוקה נתמכת ואף בתעסוקה בשוק החופשי. בפועל אין כמעט ניידות של המועסקים במסגרות התעסוקה המוגנת, למי שמסוגלים לכך, על פני רצף תעסוקתי שמשמעותו התקדמות ברמת התעסוקה וצמצום התלות במסגרת המוגנת. 

2. 
רוב המפעלים המוגנים של הקרן מצוידים במכשירים הפועלים בטכנולוגיות מיושנות ומתבססים בעיקר על עבודת ידיים פשוטה; לא הוכנסו למפעלים גם סוגי תעסוקה חדשים ולא פותחו יוזמות עסקיות שיאפשרו לקדם ולהכשיר את מי שמסוגל לכך לשוק העבודה החופשי, המתאים לצורכי שנות האלפיים.

3.
המועסקים במסגרות התעסוקה המוגנת של הקרן מוגדרים משתקמים ולא מתקיימים בינם לבין הקרן יחסי עובד ומעביד כמשמעותם במקומות עבודה בשוק החופשי. לכן הם אינם זכאים לזכויות סוציאליות, כגון הפרשות לקרן פנסיה, פיצויי פיטורין ודמי מחלה. המועסקים מקבלים בעבור עבודתם תשלום המוגדר "גמול ביצוע עבודה", המחושב לפי תפוקתו של כל משתקם ומגיע לסכומים נמוכים. ואולם, כ-25% מהגמול נאגמים בקופה מרכזית לצורך מימון פעולות רווחה ודמי חופשה. לדעת משרד מבקר המדינה על הקרן לחדול לאגום כספים כאמור. 

5.     לנתונים עדכניים על פעילות מרכזי השיקום המספקים שירותי אבחון ושיקום תעסוקתי יש חשיבות לצורך זיהוי וניתוח של מגמות בהיקף הפעילות ובתוצאותיה, לקביעת מדדים לבחינת איכות הביצועים של הקרן ושל כל מרכז, להגדרת יעדי הפעילות שלה ולבחינת ביצועם. במועד הביקורת לא היו בידי הקרן נתונים מרוכזים על פעילות מרכזי השיקום מאז שנת 2003, לרבות מספר מקבלי השירותים השונים בכל אחד ממרכזי השיקום; תוצאות הפעילות בכל מרכז - שיעור המשתקמים שסיימו הכשרה מקצועית או שנשרו במהלכה, ושיעור ההשמות בעבודה.

6. 
הקרן פועלת מכוח כתב הקדש המגדיר את מטרותיה. במהלך השנים הרחיבה הקרן את פעולותיה מעבר למטרות שצוינו בכתב ההקדש. במועד הביקורת הייתה הקרן גוף גדול שאמור להתנהל על פי שיקולים כלכליים, עתיר כוח אדם ותקציבים הנותן שירותים לאוכלוסייה בהיקף גדול ומקיים קשרי עבודה עם גופים ממשלתיים וציבוריים ועם הרבה ספקי שירותים. בנסיבות אלה ספק אם המעמד המשפטי של הקרן - הקדש ציבורי - הוא המעמד המתאים להמשך פעילותה, שכן הקדש ציבורי הוא מבנה פשוט ונטול מנגנוני בקרה ופיקוח שאינו מתאים לניהול גוף כאמור, וכן משום שמעמדה זה כהקדש מחייב אותה לפעול רק להשגת המטרות שנקבעו בכתב ההקדש.

7. 
בהנהלת הקרן חברים 14 נאמנים שמונו בידי שר הרווחה. לא נקבע משך הכהונה של הנאמנים, ומרביתם מכהנים בתפקידם יותר משמונה שנים. כמו כן, לא נקבעו קריטריונים בדבר הכישורים הנדרשים ממי שמתמנה לנאמן בהנהלת הקרן, כמקובל בגופים דומים בעלי מטרות ציבוריות. אחד הנאמנים הוא מנכ"ל חברה המספקת אף היא שירותי תעסוקה לאנשים בעלי מוגבלות, ולכן בחברותו בהנהלת הקרן הוא נמצא במצב של ניגוד עניינים עם תפקידו כמנכ"ל באותה חברה. כמו כן, ארבעה מנאמני הקרן הם בעלי תפקידים במשרד הרווחה השותפים כנאמני הקרן לקביעת מדיניות הקרן ולביצועה ואמורים כבעלי תפקידים במשרד הרווחה לפקח על הקרן. במצב זה עלולה להיפגע יכולתם להפעיל סמכויות פיקוח ובקרה על הקרן. 

9. 
לקרן לא נקבע תקן כוח אדם, אלא יש תיאורי תפקיד רק לחלק מהמשרות. כתוצאה מכך אין חלוקה ברורה של הסמכויות והאחריות בתוך המערכת הארגונית של הקרן; אין שקיפות מלאה בכל הנוגע להתאמתם של האנשים שמונו למשרות ובין דרישות המשרה. קשה לבחון את הצורך להוסיף משרות או לשנות תואר המשרות. אמנם הוכנה הצעה למבנה ארגוני של הקרן וכן טיוטה  בעניין תקן כוח אדם אך הן טרם אושרו בידי הנהלת הקרן.
ב.     מצב תיקון הליקויים
משרד הרווחה והשירותים החברתיים

1. 
משרד האוצר העביר במהלך 2007 תקציב בסך 6,750 מיליון ש"ח (מתוך 25 מלש"ח), המיועד לשילוב אנשים בעלי מוגבלויות, בתעסוקה נתמכת בשוק החופשי, ובכלל זה לניוד אנשים מתעסוקה מוגנת, לתעסוקה נתמכת. מתוך סכום זה, 3,750 מש"ח יועברו לתחום השיקום של נפגעי נפש במשרד הבריאות ו – 3,000 מש"ח לנכים ומפגרים. בשנת 2008 יעביר משרד האוצר למשרדי הרווחה והבריאות את יתרת התקציב (12,250 מיליון ש"ח).

2. 
מפעלי תעסוקה מוגנת – אגף השיקום קיים דיונים בנוגע לשידרוג טכנולוגי במפעלים מוגנים, אך טרם נערך סקר מצב קיים בשל שתי סיבות עיקריות:

א. 
שדרוג טכנולוגי מחייב שינוי דפוסי עבודה ו"פסי ייצור" במפעלים מוגנים, ופיתוח מיומנויות טכנולוגיות בקרב אנשים עם מוגבלות, המועסקים במפעלים מוגנים. לקרן כקבלן משנה, ישנם הסכמים רב שנתיים, המספקים עבודות למשתקמים. (ייצור/הרכבה/ שירותים).

ב. 
כתוצאה, יתבצע שינוי הדרגתי ארוך טווח, אשר יתמודד באופן הולם עם פליטת נכים ממפעלים מוגנים כתוצאה מהכנסת אוטומציה, ויצירת קשר הדוק בין שדרוג טכנולוגי במפעלים מוגנים, לבין ניוד אנשים על פי הרצף התעסוקתי, באמצעות תעסוקה נתמכת. עם קבלת תקציב תעסוקה נתמכת, נערך האגף לבדיקת סוגיית השדרוג הטכנולוגי והשינויים המתבקשים.

בנושא גיבוש דרכים מוסכמות למתן עדיפות במכרזים ממשלתיים למפעלי תעסוקה מוגנת – בהתאם להחלטת ממשלה מספר שחר/6 של ועדת שרים לענייני רווחה  ושירותים חברתיים בישיבתה ב–22 ביולי 2007, הוטל על מנכ"לי משרדי הרווחה והשירותים החברתיים, התמ"ת, והחשב הכללי של משרד האוצר, להקים ועדה בין משרדית, אשר תבחן ותגיש המלצותיה בנושא שבנדון.

מנכ"ל המשרד פועל מתוקף תפקידו כיו"ר הוועדה, ליישום המלצות דו"ח ועדת לרון למינוי הוועדה. הוועדה הבין משרדית צפויה לגבש את המלצותיה בנושא במחצית הראשונה של שנת 2008 .

3. 
אגף השיקום הטיל על משרד רואה חשבון חיצוני, הפועל מטעם ועדת הביקורת של הקרן, לבדוק את השכר (גמול ביצוע עבודה), הניתן למשתקמים במפעלים מוגנים של הקרן.  סוגיית עיגון ההמלצות בהצעת חוק להבטחת זכויותיהם הסוציאליות ומעמדם המשפטי, של אנשים עם מוגבלות, המועסקים במפעלים מוגנים, תיבחן על ידי המנהל הכללי של  המשרד, בשיתוף הגורמים המקצועיים והמחלקה המשפטית, ותקבע הדרך המתאימה ביותר לכך.

5. 
במהלך פברואר 2008 סיים אגף השיקום, בעזרת יועץ חיצוני, הכנת קובץ כלי פיקוח ובקרה מקצועיים הנגזרים ממדי איכות וסטנדרטים (ISO) שנבנו בקרן ב-3 השנים האחרונות. כלים אלה ישמשו את אגף השיקום בניתוח פעילות הקרן, ויכנסו לשימוש בתחילת שנת 2008.

6. 
המחלקה המשפטית של המשרד ממשיכה לבחון את מעמדה המשפטי של הקרן, תוך קיום התייעצויות עם השר והמנהל הכללי, שהקרן מהווה הקדש שלו. לאור הערת הביקורת, כי ספק אם המעמד המשפטי של הקרן – הקדש ציבורי, הוא המעמד המתאים לפעילות הקרן, שהתרחבה מאוד עם השנים, והפכה לגוף שאמור להתנהל על פי שיקולים כלכליים, עתיר כוח אדם ותקציבים, הנותן שירותים לאוכלוסיה בהיקף גדול, ומקיים קשרי עבודה עם גופים ממשלתיים וציבוריים ועם הרבה ספקי שירותים. המשרד הגיע למסקנה כי אין זה רצוי להפוך את הקרן לחברה, בשל העובדה שקיימת זיקה חזקה בין המשרד לבין פעילות הקרן, מאחר והקרן אמורה לפעול על פי מדיניות המשרד בתחום השיקום. לאור זאת יש חשיבות גדולה לכך שהמשרד יהיה בעל השפעה על הנעשה בקרן, השפעה אשר אינה יכולה להיות מובטחת, אם תוקם חברה עצמאית מחוץ למשרד. אפשרות הפיכת הקרן לחברה ממשלתית, מתאימה. הוחלט כי יש לפעול כבר עתה לעדכון ותיקון שטר הנאמנות בנושאים האחרים, מבלי קשר לשאלה אם בעתיד ישונה מעמדה המשפטי של הקרן.

7. 
עדכון שטר הנאמנות מטופל על ידי הלשכה המשפטית במשרד. הלשכה המשפטית פנתה למחלקת ייעוץ וחקיקה במשרד המשפטים, לגבי שינוי שטר ההקדש, כדי שניתן יהיה לפנות לבית המשפט לשינוי שטר ההקדש.

קרן - רשת מרכזי אבחון ושיקום מקצועי

1.
הקרן פרסמה בסוף שנת 2007 הוראות עבודה, במסגרת תקן האיכות 9002 ISO, שעל פיהן מתקיים תהליך מקצועי הדרגתי, אשר נותן בולטות לאנשים, אשר מסוגלים לצאת לתעסוקה נתמכת.
3. 
טרם התקבלה החלטה בנושא איגום הכספים. מתקיימים דיונים לשנות את הנהלים ולהביא לצמצום באיגום המשאבים. צפי לסיום – אמצע שנת 2008.


לא ניתן לשלם למשתקמים סכומים שמעבר לסכומים המתקבלים מהלקוחות, ללא קבלת תוספות תקציביות ממשרד הרווחה.

9. 
המבנה הארגוני, התקינה והגדרות התפקידים, מטופלים במכלול אחד, מאחר והתחומים נגזרים ומשלימים זה את זה.


הגדרת העיסוקים בוצעה בסוף שנת 2007. קיימת חוברת הגדרת עיסוקים, ועל פיה ההליכים הרלוונטיים. כמו כן טופל בסוף שנת 2007 נושא המבנה האירגוני בכל הנוגע להנהלת מטה הקרן ובין היתר אוישו בעלי התפקידים הבאים:

א.  
מנהל משאבי אנוש

ב. 
מנהלת איכות.

בסוף שנת 2007 בוצעה עבודה לניהול איכות בקרן על נדבכי העבודה השונים, כולל ביקורת של מכון התקנים. הקרן מוגדרת כיום כגוף העומד בתקני האיכות ISO 9002.
נושא התקינה נמצא בימים אלה בתהליכים לקראת יציאה למכרז ושילוב חברות מומחיות לתחום בדיקה וביצוע מדידה לתקינה הנדסית, ובין היתר היא תבצע בחינה של המבנים הארגוניים והגדרת העיסוקים, בנוסף לבדיקה שבוצעה עד כה על ידי גורמי הקרן. צפי לסיום – סוף שנת 2008.


רכישת שירותים חברתיים

הגופים המבוקרים: משרד הרווחה והשירותים החברתיים; משרד האוצר; משרד הבריאות; משרד המשפטים; נציבות שירות המדינה
א.     ריכוז ממצאי הביקורת

5.
סוגיית הבקרה החשבונאית ותדירות הבקרות החשבונאיות שעשה המשרד, טרם נפתרה.

6. 
המעקב שעשה משרד מבקר המדינה בשנת 2005 בנושא הבקרה (ביקורת עומק) על מסגרות השיקום באגף לבריאות הנפש, העלה כי הבקרה אף צומצמה. כמו כן, לא פורסם מכרז לבחירת רואי חשבון, ובשנת 2005 לא הועסק כלל רואה חשבון בתחום זה. המעקב בשנת 2006 העלה שלא חל שינוי במצב.
7. 
המשרד מוסיף לטפל רק בחידוש רישיונות למסגרות שבהן 13 חוסים ויותר.

ב. מצב תיקון הליקויים

משרד הבריאות

5-6. 
בנובמבר 2007 החל המשרד להעסיק רואה חשבון חיצוני, לבחינת רכישת שירותים חברתיים, במסגרת חוק שיקום נכי נפש בקהילה.
7. 
התקנות לדיור בקהילה, הועברו לאישור נוסח במשרד המשפטים, ביום 27 בדצמבר 2007.

משרד התעשייה, והמסחר והתעסוקה

טיפול מרכז ההשקעות ב"קבוצת מרינה"

דו"ח 58א
הגופים המבוקרים: משרד התעשייה, המסחר והתעסוקה - מרכז ההשקעות

א.     ריכוז ממצאי הביקורת

1. 
מְנהל מרכז ההשקעות לא הביא לדיון בפני מינהלת מרכז ההשקעות שינוי בהחלטותיה בקשר למענק כפול שניתן לחברת "מרינה".

4.
במרכז ההשקעות קיים קובץ החריגים המשמש כמנגנון בקרה. על המרכז לנהוג בקובץ החריגים על פי ייעודו תוך קביעת אמות מידה וכללים ברורים והקפדה על ההגבלות הנובעות ממנו: למפעלים שרשומים בקובץ כמפעלים שיש להפסיק לתת להם אישורים לא יינתנו אישורים; למפעלים שרשומים בקובץ כמפעלים שיש להפסיק להם תשלומים לא ישולמו מענקים; במפעלים שרשומים בקובץ כמפעלים שניתנה להם אזהרה ינהג המרכז במשנה זהירות. כך יוכל מרכז ההשקעות לצקת תוכן מהותי לשימוש בקובץ. 

ב.      מצב תיקון הליקויים 
 1. 
רועננו נהלי מרכז ההשקעות והחוק, בנוגע לזכאות למענקים במסגרת 5 שנים בלבד מיום הוצאת כתב האישור, זכאות למענקים רק מיום הגשת הבקשה למרכז ההשקעות, והצורך בסקר בנק לבקשות מעל היקף של 1 מיליון דולר.

      
על פי חוק עידוד השקעות הון, ניתן לאשר מענקים למפעלים בגין הוצאות פיתוח קרקע. תשלום המענקים מבוצע רק לאחר בדיקת מהנדס, ובהתאם לנהלים. 
4.     
למרכז ההשקעות מערכת ממוחשבת, אשר באמצעותה ניתן למנוע מצב, בו חברה אשר נמצאת בסטאטוס חריגים (מצב בו לא מועברים מענקים ונעצר הטיפול בה מסיבות שונות), תמשיך לקבל הטבות ואישורים חדשים. המשמעות הינה כי קיימת מערכת התראה, שעובדי המרכז הונחו לפעול בהתאם לה. 
משרד התשתיות הלאומיות

תכניות לפיתוח משק החשמל

הגוף המבוקר: משרד התשתיות הלאומיות

א.      ריכוז ממצאי הביקורת

3.
אמינות מקטע הייצור, תלויה בעיקר בשיעור העתודה וביכולת הייצור המותקנת. כל השרים שכיהנו מאז חוקק החוק, לא קבעו את שיעור העתודה, הדרוש להשגת רמת האמינות הרצויה במערכת החשמל. בקביעת שיעור העתודה הדרוש, יש לקחת בחשבון, בין היתר, את עלות העתודה, המורכבת מההשקעה בהקמת יחידות ייצור נוספות ומהוצאות תחזוקתן, ואת עלות הנזק שייגרם לחח"י ולצרכנים, עקב אי-אספקת מלוא הביקוש.

4.
כדי לאפשר תכנון מושכל של פיתוח משק החשמל, פנו המשרד וחח"י ב-1998 לחברה בין-לאומית בעלת מוניטין, המתמחה בתכנון מערכות חשמל (להלן - היועצים), וביקשו שתמליץ להם, מהו שיעור העתודה בכושר הייצור המותקן, הנחוץ במשק החשמל בישראל.

5.
השרים לא החליטו דבר בעניין שיעור העתודה הדרוש, גם לאחר שההמלצות הוגשו למשרד. משום כך, תכניות הפיתוח של היכולת המותקנת, שהובאה לידי ביטוי בתכניות שאישרו השרים, אינן תוצאה של שיעור העתודה, כפי שהיה ראוי שייעשה. לדעת משרד מבקר המדינה, הואיל ולשיעור העתודה שייקבע תהיה השפעה לא מבוטלת על תעריפי החשמל, והואיל והרשות היא המופקדת על פי החוק על קביעת התעריפים, טוב יעשה השר אם יבחן, בשיתוף עם הרשות, את ההשפעה של שיעור העתודה על תעריף החשמל, בטרם יחליט על שיעור העתודה הדרוש.

ב.      מצב תיקון הליקויים

משרד התשתיות הלאומיות

3-5. 
להלן נתונים בנוגע לשיעור העתודה הצפוי במערכת ייצור החשמל בשנים הקרובות, המבוסס  על תוכנית פיתוח של חברת החשמל, ועל הכנסת יצרני חשמל פרטיים פוטנציאליים, בשני תרחישים, נמוך ובינוני:  

היקף  העתודה  הצפוי  בעת  שיא  הביקוש  בקיץ

בין השנים  2008 - 2013

	היקף העתודה
	2008
	2009
	2010
	2011
	2012
	2013

	תרחיש נמוך 
	7%
	3%
	4%
	16%
	12%
	9%

	תרחיש ביניים
	5%
	-
	1%
	11%
	7%
	3%


היקף  העתודה  הצפוי  ביחס  ליכולת  מותקנת  (נקובה)

בין השנים  2008 - 2013

	היקף העתודה
	2008
	2009
	2010
	2011
	2012
	2013

	תרחיש נמוך 
	13%
	8%
	10%
	23%
	19%
	16%

	תרחיש ביניים
	11%
	5%
	6%
	18%
	13%
	9%


פיקוח ואכיפה על בטיחות הגז

דו"ח 53ב

החלטת ממשלה בק/23 - 27.7.2003

א. 
ועדת השרים רושמת לפניה את דיווח משרד הפנים, בעניין מצב הטיפול בתקנות התכנון והבנייה (בקשה להיתר, תנאיו והאגרות) (תיקון מספר 3), התשס"ג-2003.

ב. 
ועדת השרים רושמת לפניה את דיווח משרד התשתיות הלאומיות, בתחום הפיקוח והאכיפה על בטיחות הגז:
-  
הקמת מערכת מידע ובסיס נתונים של אתרי אחסון גז;
- 
השלמת בסיס נתונים מעודכן לגבי חברות הגז וסניפים;
- 
תוכנית לביצוע בדיקות במתקנים;
- 
שינויי חקיקה נדרשים;
- 
דרכי הפיקוח על בעלי רישיונות לעוסקים בגז.
ג. 
משרד התשתיות הלאומיות, ישלים את דיווחו בעניין ביצוע החלטה מספר 261(בק/7) מיום 15.5.2003, ויפרט, בין השאר, בעניין התארגנותו לפיקוח על מערכת אספקת הגז, והגברת הפיקוח והאכיפה בתחום הגז, באמצעות ספקים מורשים ובלתי מורשים. המשרד ימסור נתונים לגבי היקף כתבי האישום שהוגשו בנושא זה.

ביצוע ההחלטה

משרד התשתיות הלאומיות

המשרד הפיץ תזכיר חוק נוסף להגברת תחרות במשק הגז, אשר שולב במסגרת חוק ההסדרים: הצעת חוק משק הגז (קידום התחרות בגז לצריכה ביתית) (תיקוני חקיקה), התשס"ח–2007. ביום 26.12.07 החוק עבר בקריאה שנייה ושלישית בכנסת. מאחר והחוק טרם פורסם ברשומות, הנוסח שאושר עדיין לא רשמי. 

עבודות טכניות, שקשורות לרישוי העוסקים בגז, טופלו במהלך שנת 2007 על ידי חברה חיצונית שזכתה במכרז. החל משנת 2008, כל שלבי הפיקוח על בעלי רישיונות העוסקים בגז, ירוכזו ויטופלו בידי המשרד, לרבות עבודות טכניות שצוינו לעיל.

רשות השידור 
הפיקוח והבקרה על פרסומות, חסויות ותשדירי שירות

הגופים המבוקרים: רשות השידור; משרד ראש הממשלה - לשכת הפרסום הממשלתית; משרד האוצר - אגף התקציבים
א.      ריכוז ממצאי הביקורת

1.
עד שנת 2000 רכשה חטיבת ההנדסה ברדיו עשרות מחשבים לשם המעבר לשידור ספרתי, בעלות כוללת של כ-1.7 מיליון ש"ח (כולל מע"מ). הרכישה נעשתה בהזמנות שסכום כל אחת מהן לא היה גדול מ-25,000 ש"ח. לדעת משרד מבקר המדינה, בביצוע הרכישה בדרך זו עשה מנהל החטיבה שימוש בלתי נאות בזכות החתימה שניתנה לו. בתשובתה למשרד מבקר המדינה מאוקטובר 2000 הודיעה הרשות על כוונתה לרענן את נוהל מורשי החתימה כדי למנוע את הישנותם של מעשים מסוג זה. לדעת משרד מבקר המדינה, אין בצעד שמתעתדת הרשות לנקוט משום תגובה ראויה לשימוש הבלתי נאות שעשה מנהל החטיבה בזכות החתימה.
6. 
על פי הנחיה בכתב של מנהל הרדיו מאוגוסט 1997, משך הזמן המרבי של שידור פרסומת בשעה ברשת ב' יהיה בין 6.5 דקות ל-8.6 דקות בשעה,  תלוי בשעת השידור. לא נמצאו הנחיות בכתב בדבר המכסות בשאר רשתות הרדיו, ובפועל אפשר ללמוד עליהן ממסמכי חברת השירותים שנשלחו לרשות, שבכמה מהם צוין כי המכסות אושרו בשיחות שניהלה חברת השירותים עם מנהל הרדיו. ברשתות שבהן משודרות מרבית הפרסומות (רשתות ב', ג' ו-88FM) היו חריגות של עד שלוש דקות בשעה מהמכסות האלה. לא נמצאו כל הנחיות בכתב של הרשות לחברת השירותים בדבר שינויים במכסות הרגילות.
10.
ראוי שהרשות תנהל בקרה שוטפת בעזרת טכנולוגיות המידע. על הנהלת הרשות לפעול להשבת הפיקוח והבקרה על הפרסומות לידיה; על הרשות להסדיר בדיקות תקופתיות של משך זמן שידור הפרסומות; להקפיד ששיבוץ הפרסומות ייעשה על פי אמות מידה ברורות; ולהגדיר בבירור את פרק הזמן "לקראת החגים". מן הראוי שהנהלת הרשות והמוסדות הציבוריים שלה ייתנו את הדעת לגיבוש מדיניות ברורה בכל הנוגע לפרסומות וכי היא תעוגן בכללים. כל עוד לא נקבעו המכסות המרביות בכללי הרשות, על הרשות להוציא בעניין זה הנחיות ברורות בכתב  ולפעול לאכיפתן.
22.
לא תמיד פורטו בסיכום דיון ועדת החסויות מהות הפרסים וערכם הכספי. לא כל הפרסים שוועדת הפרסים אמורה לדון בהם על פי הנוהל, הובאו לאישורה. לא נמצאו ברשות מסמכים המעידים על אופן חלוקת הפרסים ועל זהות הזוכים, גם כאשר דובר במכוניות, בכרטיסי טיסה  ובאירוח לסוף שבוע בבית מלון. 
 32. 
לדעת משרד מבקר המדינה, על הרשות לנקוט את כל הצעדים הדרושים  כדי לפקח על חברת השירותים, לעמוד על כך שבפרסומות יהיו בהתאם לכלליה ולנהליה ולקיים כקרה על הניהול הכספי של הפרסומות בידי החברה. מן הראוי שמליאת רשות השידור והוועד המנהל יגבשו מדיניות בכל הנוגע למכסות זמן שידורן של פרסומות ברדיו.

ב.      מצב תיקון הליקויים

רשות השידור
1. 
הרשות רוכשת במרוכז מחשבים על פי מכרז החשב הכללי. 


6. 
ב-2006 נקבעו מכסות לזמן פרסומות בכל רשתות הרדיו. חריגות ניתנות מידי פעם,  על פי הנוהל הקיים.

10. 
הרשות אפשרה לחברה המספקת שירותי בקרה, לספק תוכנה מסודרת ופועלת כראוי עד סוף ספטמבר 2007. באם הדבר לא יצלח – תפנה הרשות לחברה אחרת, לאחר שוועדת המכרזים אשרה התקשרות עם חברה זו ללא מכרז. חברה זו אמורה לספק תוכנה, שתאפשר הפעלת הבקרה על התשלומים, ועל פעילות שפ"מ. 

22. 
הנוהל הקיים ישן מאד. ועדת הרדיו של המליאה קיבלה הצעה לנוהל חדש בנושא פרסים.  הנהלת הרשות ממתינה לדיון בנושא, ולאישור הוועד המנהל. בטלוויזיה אין שימוש בפרסים. למקרים הבודדים בהם מעניקה הטלוויזיה פרסים (יום העצמאות כדוגמא) - תוכן הצעה לנוהל על ידי הנהלת הטלוויזיה והלשכה המשפטית, על בסיס הנוהל הקיים. הצעת הנוהל, לרבות הפירוט לגבי הרדיו והטלוויזיה, יוגשו למנכ"ל  עד סוף ינואר 2008.

32.
רשות השידור התקשרה עם לשכת הפרסום הממשלתית לנושא זה. בקרוב, עומד לצאת מכרז חדש לתחום תשדירי השירות והחסויות. 

ענייני כוח אדם

הגופים המבוקרים: רשות השידור; משרד האוצר, הממונה על השכר והסכמי העבודה 

א.      ריכוז ממצאי הביקורת
2. 
ברשות יש מועסקים שאינם חלק משיא כוח האדם, ששכרם משולם על סמך שוברי תשלום מתקנות תקציב הפעולות (להלן - מועסקים לפי ש"ת); הביקורת העלתה, שכ-70% מ-700 המועסקים לפי ש"ת ברציפות, הועסקו בעיקר בתפקידים הנעשים אף בידי עובדי הרשות, וכמחציתם מועסקים ברשות בין 3 ל-17 שנים. עוד נמצאו 36 גמלאים שהרשות המשיכה להעסיקם לפי ש"ת, מרביתם בתפקידים שביצעו לפני הפרישה. יוצא אפוא, שבאמצעות העסקה לפי ש"ת מגדילה הרשות את כוח האדם שהיא מעסיקה מעבר לשיא כוח האדם, על ידי מימון שכרם מתקנות תקציב הפעולות.
3. 
הבדיקה העלתה, שמועסקים לפי ש"ת משמשים מאגר שממנו נלקחים עובדים להעסקה במסגרת שיא כוח האדם. הם אינם מגויסים בהליך מסודר ואין פיקוח על אופן בחירתם. הם מגויסים בידי מי שמעסיק אותם, והוא מדווח על העסקתם בדיעבד למחלקת הכספים לצורך תשלום שכרם. עוד נמצאה קרבת משפחה בין מועסקים לפי ש"ת לבין עובדים ברשות. לדעת משרד מבקר המדינה, על הרשות להסדיר את דרך קבלתם של מועסקים לפי ש"ת, הן כדי שיהיו שוויון הזדמנויות ותקינות מינהלית בדרך קבלתם של מועסקים אלה והן כדי שייבחרו הטובים והמתאימים ביותר.
9. 
דרך גיוסם של עובדים מקצועיים לרשות אינה מוסדרת, ומלבד לגיוס טכנאי תאורה וקול, לא פרסמה הרשות מכרזים פומביים לגיוס עובדים מקצועיים, אף שהתקבלו לרשות עובדים מקצועיים חדשים. זאת בהתאם לנדרש בחוק המינויים, בעניין פרסום מכרז פומבי ובהתאם להוראות הנוהל בדבר מילוי משרות פנויות.
10. 
מ-1994 לא קיים מרכז ההדרכה השתלמות לכתבים, עורכים ומגישים העובדים ברשות, אף על פי שבדצמבר 2001 נכללו למשל, בשיא כוח האדם 70 עובדים בדירוג העיתונאים שהחלו לעבוד ברשות בשנים    1995-2001. עובדים חדשים לומדים את העבודה אגב עשייתה ובהדרכת עובדים ותיקים, אך הם אינם מקבלים במסגרת זו הדרכה בנושאים כמו אתיקה עיתונאית, התנהגות בזמן משבר ושיפור הלשון העברית.
12. 
כ-160 עובדים קיבלו תוספת שהייה כעבור שנה עד פחות משנתיים ממועד קבלת הדרגה האחרונה. מקצת העובדים קיבלו את תוספת השהייה ממועד התחלת עבודתם.

11. 
דרגתם של כ-660 (36%) מכ-1,800 העובדים גבוהה בדרגה אחת מדרגת השיא במתח הדרגות של המשרה שלהם; דרגתם של 280 עובדים (15%) גבוהה בשתי דרגות מדרגת השיא; ושל כ-120 עובדים (7%) בשלוש דרגות. לעובדים אחדים אף דרגה הגבוהה בארבע עד עשר דרגות מדרגת השיא במתח הדרגות של משרתם. עוד נמצאו עובדים אחדים שקיבלו את הדרגה הגבוהה בשתיים, שלוש או ארבע דרגות מדרגת השיא מיום שהחלו לעבוד ברשות. בין העובדים שקיבלו דרגות מעל דרגת השיא של משרתם יש אף עובדים ארעיים.
ב.      מצב תיקון הליקויים

רשות השידור

2 .   
לאור הביקורת, חדלה הרשות מהעסקת עובדים שלא על פי דרגה ודירוג, אלא במקרים של העסקת טאלנטים (אישור ועדת החוזים) – בשכר כולל. במקביל החל מו"מ עם אגודת העיתונאים לגבי הסכמים קיבוציים חדשים, שיביאו לפתרון העסקתם של כלל העובדים ברשות השידור. במקומות בהם המשרות נדרשות, העובדים מועברים ל"דרוג – דרגה".

3. 
נקבעו אמות מידה, ובכל בקשה להעסקה בחוזה אישי, חייב הפונה לפרט כישורי המועמד על פי אמות המידה. הוקמה ועדה בהשתתפות נציגי הרשות והממונה על השכר באוצר הדנה ומאשרת את מקבלי החוזים האישיים.

9 .  
הוועד המנהל הנוכחי קבע, כי עובדים חדשים יתקבלו רק על פי מכרז. ההנהלה התבקשה להגיש רשימה של תפקידים שהיא סבורה כי יש לפטור ממכרז. הרשימה בהכנה. בשלב זה, כל עובד המתקבל ללא מכרז, צריך להיות מאושר על ידי המנכ"ל. 

 
רשימה בסיסית של משרות שההנהלה מבקשת לפטור ממכרז, תובא לאישור הוועד המנהל.

10. 
בתחילת פברואר 2007 נפתח קורס כתבים-עורכים בעברית (רדיו וטלוויזיה). הקורס ובו 26 בוגרים (שניים מהם עובדי הרשות) , הסתיים ב-18.2.2007.

ב-26.8.07 נפתח קורס כתבים-עורכים בשפה הערבית. בקורס לומדים 28 חניכים. 

11.  
ברשות מקפידים שלא להעניק יותר מדרגה אישית אחת. קידום בדרגה ניתן רק לאחר שינוי המסלול. 
12.  
לפי ההסכמים ברשות וכמקובל בשירות המדינה, עובד מקודם  בדרגה על פי קריטריונים ומכסות. הקידום נעשה על פי המלצת הממונים, בפריסה מדורגת. 
מכרזים למשרות, קידום ומינוי של עובדים 
והעסקת יועצים

הגוף המבוקר: רשות השידור

א.      ריכוז ממצאי הביקורת

2. 
במאי 2002 פורסם מכרז פנימי-פומבי למנהל הטלוויזיה הישראלית וצוין בו, כי המועמדים יידרשו לעמוד במבחני התאמה חיצוניים. לאחר שוועדת מכרזים לא הגיעה להסכמה על המועמד הזוכה, פורסם מכרז פנימי למשרה זו בפברואר 2003 ובו לא הייתה הדרישה לעמידה במבחנים האמורים. פרסום המכרזים למנהל הטלוויזיה הישראלית ולמנהל הרדיו ללא הדרישה לעמידה במבחני התאמה נעשה בניגוד להחלטת הוועד המנהל מאוקטובר 2001 וממאי 2002. למשרת מנהל הטלוויזיה בערבית פורסם מכרז רק באוקטובר 2003  ולמשרת מנהל ערוץ 33 לא פורסם מכרז עד מועד סיום הביקורת בדצמבר 2003, בניגוד להחלטת הוועד המנהל מאוגוסט 2002. על הרשות לפעול על פי הנוהל, המשקף נכונה, לעניין זה, את חלוקת התפקידים בין הנהלת הרשות לוועד המנהל. 
3. 
הוועד המנהל דן כמה פעמים במהלך שנת 2002 בתנאי הסף הנדרשים מעובדי הרשות שניגשים למכרזים למשרות ניהול, אולם הוא לא הגיע להחלטה. מספטמבר ועד אמצע דצמבר 2002, בעיצומו של משא ומתן, בדבר השינויים בתנאי הסף המצוינים בהערה למכרזים, בין מנכ"ל הרשות לאיגוד המקצועי המייצג את עובדי הרשות בדירוג העיתונאים ובדירוג ההפקה, פרסמה הרשות מכרזים, חלקם מכרזים חוזרים, שהליך הבחירה בהם לא הסתיים וחלקם מכרזים חדשים. המכרזים היו למנהלי מחלקות, למנהלי חטיבות, למנהל הטלוויזיה הישראלית ולמנהל הרדיו, ובמרביתם נקבעו בהערה - שנועדה לעובדי הרשות שאינם בעלי השכלה אקדמית - תנאי סף חדשים, שונים מכפי שנקבע בהסכם מ-1996 לעדכון הסכם העבודה (להלן - תנאי הסף החדשים). בוטל התנאי בדבר מועד תחילת העבודה ברשות, ולא נקבע במקומו מספר קבוע של שנות עבודה ברשות. נדרשו תעודת בגרות במקום השכלה תיכונית מושלמת וותק בדירוג העיתונאים ברשות של עשר שנים במקום שמונה שנים. יוצא אפוא, שבמקום שלושה תנאי סף למועמדים ללא השכלה אקדמית נותרו שניים. לאחר פרסום המכרזים הוציא מנהל כוח אדם הודעות תיקון לכמה מהם. במכרזים אחדים הושבו חלקית התנאים שנקבעו בהסכם מ-1996, במקצתם הייתה חזרה מלאה לאותם תנאים, ולא תוקנו שני מכרזים, שבהם צוינו תנאי הסף החדשים. לאחר פרסום הודעות התיקון פרסמה הרשות מכרזים נוספים בהם נקבעו שוב תנאי הסף החדשים. יצוין, כי השינויים בתנאי הסף במכרזים שפורסמו במחצית השנייה של שנת 2002 לא אושרו בידי הוועד המנהל. לאחר פרסום המכרזים הוציא מנהל כוח אדם הודעות תיקון לכמה מהם. במכרזים אחדים הושבו חלקית התנאים שנקבעו בהסכם מ-1996, במקצתם הייתה חזרה מלאה לאותם תנאים, ולא תוקנו שני מכרזים, שבהם צוינו תנאי הסף החדשים. לאחר פרסום הודעות התיקון פרסמה הרשות מכרזים נוספים בהם נקבעו שוב תנאי הסף החדשים. יצוין, כי השינויים בתנאי הסף במכרזים שפורסמו במחצית השנייה של שנת 2002 לא אושרו בידי הוועד המנהל. 
5. 
במשרות של 17 עובדים בדירוג העיתונאים ובדירוג ההפקה נעשה השינוי במתח הדרגות בדילוג על רמה אחת מהרמות שנקבעו בהסכמים, ובמשרות בדירוג ההפקה של 4 עובדים - בדילוג על שתי רמות. תאור התפקיד של מרבית העובדים האלה לא שונה. עוד העלתה הבדיקה, שכ-430 (כ-25%) מהעובדים קודמו בדרגה בשנת 2002, וכ-240 עובדים (15%) קודמו בדרגה מינואר ועד ספטמבר 2003. קידומם של כ-90 עובדים בשתי השנים נעשה כעבור פחות משנתיים מקבלת הדרגה הקודמת, כ-40 מהם מדורגים בדירוג העיתונאים. 35 מהעובדים שקודמו בקצב מואץ קודמו כעבור 14-18 חודשים מקבלת הדרגה הקודמת, 24 כעבור שנה מקבלת הדרגה הקודמת ו-8 - כעבור פחות משנה. השאר קודמו כעבור 19 עד 23 חודשים מקבלת הדרגה הקודמת. 23 עובדים קודמו בדרגה הן בשנת 2002 והן בשנת 2003, 14 מהם קודמו בשתי דרגות בתוך שנתיים עד שנתיים ושלושה חודשים, 12 מהם צלמי טלוויזיה, שהועברו בשנת 2002 ממעמד ארעי למעמד קבוע. הצלמים קודמו בפרק הזמן האמור מדרגה 39 לדרגה 41, שהיא דרגה אחת מעל דרגת השיא של משרתם, והיא אפוא דרגה אישית. קידום בדרגות כעבור פחות משנתיים מקבלת הדרגה הקודמת הוא קידום מואץ אף יותר מזה המתחייב לפי ההסכם בדבר מסלולי הקידום של העיתונאים שנחתם ב-1996 והענקת דרגה אישית 41 בדירוג העיתונאים שמורה לעובדים מצטיינים, על פי תקנות דרגות אישיות. בתשובתה למשרד מבקר המדינה מנובמבר 2003 הסבירה הרשות, כי הצלמים קודמו בהליך יוצא דופן, שכן עד שנת 1994 הם היו עובדי חברות פרטיות, אולם לאחר שבית הדין הארצי לעבודה פסק כי מתקיימים יחסי עובד ומעביד בינם לבין הרשות, התעורר הצורך להתאים את דרגותיהם לוותק המצטבר שלהם ולהתאים את מתח הדרגות של משרתם לזה של עובדים קבועים ברשות העוסקים במקצועות מקבילים. תשובת הרשות מעוררת תהיות נוכח העובדה שבשנים       1994-1995 היא קלטה צלמים נוספים שעליהם חלה אותה פסיקת בית הדין הארצי לעבודה, אך בשנים 2002-2003 הם לא קודמו קידום מואץ כמו זה של 12 הצלמים האמורים לעיל, אף על פי שהיו בדרגה 38 או 39 בדירוג העיתונאים. מה גם, שהקידום נעשה כשמונה שנים ויותר לאחר הפסיקה האמורה ולאחר קליטת העובדים ברשות.
8. 
בחודשים ספטמבר-נובמבר 2002 התקשרה הרשות עם חמישה יועצים בחוזים קבלניים לקבלת שירותי ייעוץ: יועץ לענייני פרסום וקידום מכירות; יועצת תקשורת ותדמית; יועץ לטכנולוגיית המידע; יועצת כלכלית בתחום השכר, הסכמי עבודה ופרישה, התייעלות וניצול כוח אדם; ויועץ לקידום פרויקט שערי צדק. סכומי ההתקשרות שנקבעו בחוזים עם היועצים היו בין 240,000 ש"ח ל-374,000 ש"ח (כולל מע"מ) לשנה. מבקר המדינה בדק את סדרי ההתקשרות עם יועצים אלה  וקבע כי הרשות התקשרה  עם היועצים בניגוד לחוק חובת המכרזים ולא הפסיקה את ההתקשרויות עם כל היועצים, כפי שהחליט הוועד המנהל באוגוסט 2003. הרשות המשיכה להעסיק את היועץ לטכנולוגיית מידע ואת היועצת לענייני שכר והסכמי עבודה על ידי הארכת תוקף החוזים אתם. הארכת תוקפו של החוזה עם היועצת לענייני שכר נעשתה בדיעבד, כשלושה חודשים לאחר שפג תוקפו. החוק קובע את תפקידי המוסדות המנהלים: תפקידי המליאה הם, בין היתר, לדון בדוחות של הוועד המנהל ושל המנכ"ל על פעילותה השוטפת של הרשות ולקבוע מסקנות, ותפקידו של הוועד המנהל, בין היתר, לפקח על ביצוע התקציב המאושר של הרשות. לדעת משרד מבקר המדינה, מצב שבו הגוף המפקח והגוף המפוקח משתמשים בשירותיו של אותו עוזר (היועץ לקידום פרויקט שערי צדק), עלול לטשטש את הגבולות ואף ליצור חשש לניגוד עניינים בתפקודו של העוזר. על הרשות להקפיד על הפרדה מובהקת בין פעילות המוסדות המנהלים לפעילות הנהלת הרשות, ובכלל זה הפרדת השירותים הניתנים להם. בתשובתו למשרד מבקר המדינה בדצמבר 2003 הודיע יו"ר הוועד המנהל, כי בעקבות הביקורת ונוכח העברת פרויקט שערי צדק לטיפולו של משרד האוצר הופסקה העסקתו של העוזר לעניינים מיוחדים של המנכ"ל בסיוע ליו"ר בעניין זה. 
ב. 
מצב תיקון הליקויים

רשות השידור

2.
עם מינויו של ועד מנהל, הוחל בקיום מכרזים למשרות בכירות באופן מסודר, מסמנכ"לים וממנהלי מדיה כלפי מטה. חלק מהתפקידים כבר אויש (סמנכ"לים, מנהלי שירותי הנדסה). 
3. 
כל המכרזים למשרות הניהול הבכירות שהתקיימו לאחרונה, נוסחו בהתאם לתנאי הסף שנוסחו בהסכמה ביולי 2004 ("ההסכם המרובע").

5. 
ברשות מקפידים שלא להעניק יותר מדרגה אישית אחת. קידום בדרגה ניתן רק לאחר שינוי המסלול. 

8.  
היועצים הנזכרים בדוח כבר אינם מועסקים על ידי הרשות. כיום מועסקים 3 יועצים (מחשוב, שכר, שיווק), אשר נבחרו על פי תקנה 5 לחוק חובת המכרזים. 
התקשרויות לשם הפקת תכניות טלוויזיה בעברית

הגוף המבוקר: רשות השידור

א.     ריכוז ממצאי הביקורת

1. 
ועדת ההתקשרויות של הרשות אינה מקיימת באופן תקופתי הליך פומבי ותחרותי, בו מובאת לידיעת מציעים בכוח האפשרות להציע הצעות לתכניות בתחומים שונים. הוועדה רשמה רק את ההחלטות שקיבלה, ולא פירטה את הנימוקים להחלטות האלה. על  ועדת ההתקשרויות לתעד גם את הנימוקים להחלטותיה, כדי שיהיה אפשר לדעת מה היו השיקולים שלה לבחירה בהצעה, מה היו אמות המידה שהפניות נבחנו על פיהן והמשקלות שיוחסו להן, ומה היו החלופות האפשריות. 

ב.      מצב תיקון הליקויים

1 . 
גובש נוהל התקשרויות חדש על ידי הנהלת הטלוויזיה, ובסיוע הלשכה המשפטית של הרשות.

    
הנוהל החדש אושר בישיבת הוועד המנהל  ב-10.12.07. 

נוכחות עובדים ותשלומים עבור שעות נוספות וכוננויות

הגוף המבוקר: רשות השידור

א.      ריכוז ממצאי הביקורת

1. 
הדרך שבה פעלה הרשות עד כה בנוגע לדיווח על נוכחותם של העובדים בעבודה אינה מספקת להנהלה כלים יעילים לפיקוח ולמעקב אחר מספר שעות עבודתם. עם זאת, משרד מבקר המדינה רואה בחיוב את התחלתו של התהליך להנהגת שעון נוכחות, שבסופו יידרשו עובדי הרשות להחתים את השעון הן בשעת הגעתם לעבודה והן בשעת עזיבתם. יש לפעול באופן נמרץ כדי לסיים את התהליך בהקדם. עד להתקנת שעון נוכחות על הרשות לאכוף את הכללים שהנהיגה, ובכלל זה לדרוש מכל העובדים לחתום בטופסי הנוכחות הנמצאים בכניסה לבניין הן בשעת הגעתם לעבודה והן בשעת עזיבתם, כדי שתתאפשר בקרה על שעות נוכחותם. כמו כן מן הראוי לאחד את שיטות הדיווח על הנוכחות לכל העובדים תוך קביעת הסדרים מיוחדים לעובדי חוץ, כפי שמקובל בשירות המדינה. 

2.
לרשות אין אמצעי בקרה על הנוכחות כמו שעון נוכחות או שתי חתימות - בשעת ההגעה לעבודה ובשעת היציאה - תפקידם של הממונים המאשרים את הדיווחים הוא לבדוק בקפדנות יתרה שהשעות שהכפופים להם מדווחים עליהן אכן תואמות את שעות הנוכחות שלהם. על הנהלת הרשות להורות לממונים להפסיק לאשר לעובדים שעות נוספות שהם לא עבדו בפועל, עליה לברר עם הממונים את פשר הדיווח של העובדים על עבודה בשעות מאוחרות, ואם יתברר שהעובדים לא ביצעו את השעות שדיווחו, אין לאשר אותן. יש להתריע בפני הממונים ובפני העובדים על נקיטת אמצעים משמעתיים בגין דיווחים כאלה, ובמקרים מסוימים אף לנקוט הליכים משמעתיים. 

3. 
כל המנהלים שנבדקו על ידי הביקורת דיווחו במרבית החודשים על מכסת השעות הנוספות  המרבית - מנהלי המדורים ומנהלי המחלקות דיווחו על 90 שעות, ומנהל החטיבה דיווח על 115 שעות. לפיכך הם קיבלו בגין השעות הנוספות סכום קבוע מדי חודש. הדבר בולט בחטיבת התכניות בטלוויזיה, כי בתקופה הנדונה הצטמצמה מאוד כמות ההפקות של הטלוויזיה בגלל בעיות תקציביות. למרות זאת דיווחו ארבעה מנהלי מחלקות בחטיבת התכניות בטלוויזיה על 90 שעות נוספות מדי חודש. מהדיווח האחיד לאורך זמן עולה החשש, כי לא כל השעות הנוספות שדווחו אכן בוצעו בפועל, וכי הן לא ניתנו רק לפי צורכי העבודה, ולפחות חלק מהעובדים נהגו כאילו הם זכאים לקבל תוספת קבועה לשכרם כשעות נוספות. השיטה שבה דיווחו עובדי הרשות על השעות הנוספות, שנעשתה בגיבוי הממונים, פסולה ונוגדת נורמות ציבוריות תקינות.

4. 
מבדיקת דיווחיהם של עובדי משמרת הערב של הטכנאים בחודשים ינואר-יוני 2006 עולה, כי בכל הדיווחים שנבדקו דיווחו העובדים, גם אלו שסיימו את העבודה מיד אחרי שידור מהדורת "מבט", שהם סיימו לעבוד בשעה 1:00 אחר חצות, וקיבלו שכר עבור שלוש שעות נוספות שאותן לא ביצעו.

5.    
מממצאי הביקורת עולה שבחסות הסכמים ודפוסי פעולה שנקבעו עם השנים, עובדי ההנדסה מדווחים על שעות עבודה שלא נכחו בהן בפועל - לעתים עד 11 שעות כאלה ביום עבודה. יוצא אפוא שההסכמים, המנהגים ודפוסי הפעולה שהתגבשו במהלך השנים בנוגע לעובדי ההנדסה צמצמו במידה משמעותית את יכולתם של הממונים להתגמש ולקבוע את צורכי העבודה על פי צורכי הרשות, דבר הפוגע גם בצופי הטלוויזיה. לדעת משרד מבקר המדינה, הנהלות הרשות לדורותיהן שהסכימו לדפוסי הפעולה שנוצרו, העדיפו לשמור על "שקט תעשייתי" ובכך פגעו בצורכי הרשות ובאינטרס הציבורי. 

6.  
הרשות משדרת בשידור חי  בערוץ הראשון זה כמה שנים את הגרלת הלוטו של מפעל הפיס על פי הסכם בינה לבין מפעל הפיס על תשדירי שירות, המתחדש בכל שנה. השידור נעשה  בשעות הלילה המאוחרות במשך כחמש דקות מבניין מפעל הפיס בתל אביב, המרוחק רק כמה מאות מטרים מבניין רשות השידור בתל אביב. הרשות שולחת ניידת שידור מירושלים לתל אביב לצורך הפקת התשדיר. בהפקת התשדיר משתתפים באופן ישיר 20 עובדים של הרשות: עשרה עובדים של חטיבת שירותי הנדסה, שלושה צלמי וידאו, מפיקה ושישה עובדים אחרים (מנהל במה, נהגים, מאפר, גרפיקאי ואיש אביזרים). כבר באוקטובר 2001, בדוח של רואה חשבון חיצוני, הומלץ להעביר סיב אופטי מבניין מפעל הפיס לאולפני הרשות בתל אביב, הנמצאים במרחק כמה מאות מטרים מבניין מפעל הפיס, ולהתקין מצלמות קבועות, כדי שניתן יהיה לצמצם את מספר העובדים הטכניים המשתתפים בשידור. אולם עד היום לא נעשו פעולות לקידום הנושא. מכאן עולה שהפקת התשדירים ושידורם אינם יעילים, ושניתן היה לצמצם את המשאבים שהרשות משקיעה בהם. 
7.  
רוב העובדים המשתתפים בשידור ההגרלות יוצא מירושלים לתל אביב בשעה 17:30 וחוזרים לירושלים מעט אחרי השעה 24:00, והעובדים מתל אביב מתחילים לעבוד שעתיים מאוחר יותר. על פי דיווחי העובדים, מרביתם עבדו ביום השידור רק על הפקת תשדיר זה ולא עסקו במטלות נוספות, אולם הם דיווחו על שעות שבהן לא עבדו. עוד התברר כי עבור אותן שעות עבודה דיווחו העובדים על מספר שונה של שעות, בהתאם למה שנקבע לגבי שעות נוספות בהסכם השכר של הדירוג שאליו הם משתייכים, כמפורט: (א) עובדי ההנדסה רשמו שעבדו משעה 8:00 עד 1:00 - 17 שעות על עבודה של 6.5 שעות בלבד, לפי החלוקה הבאה: שעתיים לפי 125%, שעתיים לפי 150%, חמש שעות לפי 175% ושעה לפי 275%, ובסך הכול עשר שעות נוספות. עבור העבודה במוצאי שבת הם רשמו 17 שעות לפי 225%. (ב) עובדים של חטיבת שירותי ההפקה רשמו שעבדו מ-12:00 עד 1:00 ובסך הכול 13 שעות, מהן שש שעות נוספות, לפי החלוקה הבאה: שעתיים לפי 125%, שעתיים לפי 150%, שעה לפי 175% ושעה לפי 275%. בשבת הם רשמו 13 שעות לפי 225%. מכיוון שהתשלום אינו מחושב לפי שעות העבודה בפועל, נוצר מצב אבסורדי שבו עובדים ששהו בעבודה אותו מספר שעות מדווחים על מספר שעות עבודה שונה. 

8.      
עבודתה של מפיקת שידורי ההגרלה מסתכמת בתשעה או בעשרה שידורים בחודש שאורך כל אחד מהם כחמש דקות. במהלך השבוע המפיקה עוסקת בפן הלוגיסטי של השידורים - תקצוב, רכב ותיאומים בין אנשי הצוות למפעל הפיס וקביעת לוחות הזמנים. מבדיקת טופסי השעות הנוספות שלה לחודשים ינואר-אפריל 2006 עולה שהיא דיווחה על כ-75 שעות נוספות בממוצע לחודש, מרביתן עבור שעות עבודה בשבת, כאשר כל שעה מחושבת לפי 225%. 

9.      
לדעת משרד מבקר המדינה, על הרשות לבחון מחדש את המשאבים שהיא משקיעה בהפקת השידור של הגרלת הלוטו ואת האמצעים הטכניים, כדי לייעל את העבודה ולצמצם את העלויות הכרוכות בשידור זה. 

10.
באפריל 2002 החלה הרשות לפתח מערכת תוכנה לסידור עבודה ולמחשוב הדיווח על שעות נוכחות. הביקורת העלתה כי נכון לאוקטובר 2006 רק כ-200 מתוך כ-1,350 עובדים הזכאים לשעות נוספות הגישו טופס שעות נוספות ממוחשב, וגם במחלקות שבהן הוטמעה המערכת עדיין דיווחו באופן ידני, אף על פי שהמערכת הוטמעה בהן לפני כשנתיים וחצי. בחלק מהמחלקות פסק הדיווח הממוחשב, החל מאפריל 2006, לפי הוראת ועד העובדים. לדעת משרד מבקר המדינה, על הנהלת הרשות להאיץ את הטמעת התוכנה במחלקות השונות של הרשות ולקבוע תאריך יעד שלאחריו יחויבו כל עובדי הרשות לדווח על השעות הנוספות באמצעות המערכת. התוכנה תשפר, בתנאים הקיימים, את הבקרה על דיווחי השעות הנוספות ותצמצם את היקף העבודה הידנית בתחום מילוי הדוחות ובדיקתם ואת הטעויות הנובעות מדיווח ומחישוב ידני של השעות הנוספות. לכשיופעל שעון נוכחות - ועל הרשות לפעול שהדבר ייעשה בהקדם - תשתפר הבקרה עוד יותר. 

11.
בהסכם מספטמבר 1989 נקבע כי במחלקת שירותי אמנות יקבל כל עובד 20 שעות כוננות בחודש, ואילו במחלקת צלמי וידאו יקבל כל עובד 64 שעות כוננות בחודש. הביקורת העלתה כי כוננויות אלה לא נרשמו בסידור העבודה, כלומר העובדים לא היו חייבים להיות זמינים למצב של קריאה בשעת הצורך, כפי שמחייבת הכוננות מעצם הגדרתה. למרות זאת דיווחו העובדים על שעות אלו מדי חודש בטופסי הדיווח על שעות נוספות וכוננויות באופן פיקטיבי. מכאן שהתשלום עבור שעות הכוננות ניתן שלא על פי צורכי העבודה, מבלי שהעובדים היו בכוננות בפועל, ובניגוד למה שנקבע בהסכמים.   

12.
בסיס ההסכמים ודפוסי הפעולה שהשתרשו ברשות לגבי תשלום עבור שעות נוספות וכוננויות נוצר מצב אבסורדי, שלפיו טכנאים במחלקות קול ותאורה יכולים לקבל תמורה עבור 25 שעות עבודה וכוננות ביממה. מבדיקה של טופסי השעות הנוספות לחודשים פברואר-מאי 2006 של עובדים במחלקת הקול נמצאו כמה מקרים שבהם דיווחו עובדים על 25 שעות עבודה וכוננות ביממה, הכוללות שעות עבודה רגילות, שעות נוספות ושעות כוננות, על פי הזכאות שנקבעה בהסכמים. 

 13.
הרשות ממשיכה לשלם מדי חודש עבור כוננויות ב' ו-ג' לעובדים במחלקות אחרות בחטיבה שבהן לא שונו ההסדרים, ללא קשר לצורכי העבודה, ומבלי שהעובדים רשומים בסידור העבודה. הרשות שילמה לעובדי ההנדסה בחודשים ינואר-יולי 2006 בממוצע כ-100 שעות בחודש לכל עובד עבור כוננויות. יוצא אפוא שתשלום הכוננויות מהווה למעשה תוספת קבועה של כ-65% על השכר הרגיל (לפי בסיס של 180 שעות לחודש ותוספת של 14% על כל שעה רגילה). 

14.   
הרשות לא הקפידה לפעול בנוגע לתשלום עבור כוננויות על פי מה שהוגדר בנוהל שהיא עצמה קבעה, כי יש לשבץ את העובד בהתאם לצורכי העבודה, וכי על עובד כזה להיות זמין כדי להתייצב לכל קריאה לעזרה בעבודה. לדעת משרד מבקר המדינה, השינויים הטכנולוגיים והאמצעים האלקטרוניים בתחום התקשורת (כמו טלפון סלולארי, דואר אלקטרוני ופקס) מאפשרים לעובד המשובץ ככונן לשהות בשעות הכוננות מחוץ לביתו, במקומות שבהם הוא יכול להיות זמין אם יוזעק למקום עבודתו או לתת את השירות באמצעים אלקטרוניים. יוצא אפוא שהעובד חופשי יותר לעיסוקיו הפרטיים בזמן שהוא משובץ ככונן. לאור התנאים הללו על הרשות לבחון מחדש את ההסכמים בדבר הכוננויות, את עצם נחיצותן ואת התשלום בגין שעות הכוננות. 

15. 
בנוהל בדבר סדרי עבודה ותשלום תמורת עבודה בשעות נוספות לעובדי ההנדסה בטלוויזיה, נקבע כי עבור עבודה ב"תחום שבת, חג ומועד" יקבל העובד שעת מנוחה בתמורה לכל אחת משבע השעות הראשונות, נוסף על התשלום כשעות נוספות. עוד קובע הנוהל כי את המנוחה יש לנצל בתוך ארבעה שבועות. משרד מבקר המדינה בדק בקובץ ניהול ימי "חופש על חשבון שבת" של חטיבת ההנדסה לסוף יוני 2006 את יתרות ימי החופשה שנצברו לעובדים בגין עבודה בשבת, כדי לבחון אם ההוראה יושמה. נמצא כי מבין 185 עובדים הרשומים בקובץ, 150 עובדים צברו במשך השנים יותר מארבעה ימים, מהם 76 עובדים שצברו יותר מ-100 ימים; 16 עובדים שצברו יותר מ-300 ימים; ושלושה עובדים שצברו יותר מ-400 ימים. כך לדוגמה, מר יצחק בן יוסף, מנהל חטיבת הביצוע, צבר עד סוף יוני 2006 357 ימי חופש על חשבון שבת. מבדיקת טופסי השעות הנוספות שלו לינואר 2005 - מאי 2006 (74 שבועות) עולה כי הוא דיווח שעבד במשך 61 שבועות שבעה ימים בשבוע, ונצברו לזכותו 61 ימי חופשה תמורת ימים אלה. עוד התברר כי בתקופה האמורה הוא לא דיווח על אף יום אחד של היעדרות מהעבודה. הרשות אפשרה לעובדים לצבור את ימי החופשה, ובכך פעלה בניגוד להוראות הנוהל שהיא קבעה. 

16.   
עובדים שצברו מאות ימים בגין עבודה בשבת דיווחו במשך תקופה ארוכה על שבעה ימי עבודה בשבוע. העסקת עובדים ברצף של שבתות נוגד גם את ההיתר להעבדה במנוחה השבועית הקובע כי לפחות אחת לארבעה שבועות לא יעבדו העובדים ביום שבת. לדעת משרד מבקר המדינה, על הממונים ברשות להקפיד שעובדים לא ישובצו לאורך זמן למשך שבעה ימי עבודה בשבוע, וכן לחייב עובדים לנצל את ימי החופש שנצברו תמורת עבודה בשבת, על פי הנוהל המחייב את ניצולם בתוך ארבעה שבועות. 

17.   
הבדיקה העלתה כי 15 מנהלים מבין 23 המנהלים שנבדקו יצאו לחופשה בחו"ל, ואחדים מהם אף יותר מפעם אחת, אולם יחידת כוח אדם לא חייבה אותם עבור ימי החופשה. מספר הימים האלה מסתכם ב-87. מתשובותיהם למשרד מבקר המדינה עולה כי מרביתם דיווחו על החופשות ליחידת כוח אדם, אולם זו לא הזינה מסיבות שונות את הנתונים למאגר המידע של ימי החופשה, ולכן הימים הללו לא הופחתו מיתרת ימי החופשה. אם התאפשרה תופעה של אי-דיווח על חלק מהחופשות בחו"ל, ובחלק מהן אף לתקופה של יותר משבוע, ולא הייתה בקרה על כך, הרי תופעה כזו עלולה להתקיים גם לגבי חופשות בארץ.

18.   
לדעת משרד מבקר המדינה, יש לערוך בירור לגבי יציאות לחופשה, ולנכות מימי החופשה של העובדים ימים שלא נוכו עד כה ושבהם הם היו בחופשה. הממצאים מצביעים גם על צורך בבדיקת הכשלים שהביאו למצב של הזנה חלקית של דיווחי העובדים, ובעקבות זאת ליתרות שגויות של ימי חופשה, ועל צורך בשיפור מידי של ניהול מערכת המאזנים של החופשות ברשות, ובכלל זה הימים הנצברים בגין עבודה בשבת. כמו כן על הרשות לפעול לשיפור הבקרה על הדיווחים והמעקב אחר ימי חופשה של העובדים. 

19. 
במחלקת צלמי וידאו היו עובדים שלא שובצו לעבודה ברוב ימי העבודה בחודשים ינואר-יולי 2006. עובדים שלא שובצו לעבודה שובצו ככוננים. כך, לדוגמה, בסוף יוני 2006 נרשמו בשבוע אחד 26 ימי עבודה של עובדי המחלקה כימי כוננות, כלומר בכל יום היו בממוצע ארבעה כוננים. לדעת משרד מבקר המדינה, הסדר המאפשר לעובדים להימצא מחוץ למקום העבודה ולקבל שכר כאילו עבדו אינו ראוי, ויש לבטלו לאלתר. 

20.   
לרשות יש שלוש ניידות שידור גדולות, המכילות שלוש עד ארבע מצלמות. בגלל דפוסי פעולה שהתגבשו עם השנים, מצוותים לעבודה בניידות אלו גם עובדים שאינם נחוצים, וגם הם נהנים מתגמול עבור שעות נוספות ומפיצוי על העבודה במשמרות. כך, לדוגמה, בצוות הטכני של ניידת אחת יש תשעה עובדים. מנהל שירותי ההנדסה אמר למשרד מבקר המדינה כי ניתן לוותר על ארבעה מאנשי הצוות ואף לחסוך רכב להסעת העובדים, אך כל ניסיונותיו לצמצם את צוות העובדים בניידות נכשלו, בשל התנגדות נציגי העובדים. תופעה דומה קיימת גם בניידות השידור הקטנות. לדעת משרד מבקר המדינה, הרשות לא התאימה את מערך כוח האדם לצורכי העבודה בפועל, ולפיכך נוצר בזבוז הן בהפעלת הציוד והן בניצול כוח האדם המצוי ברשותה. ההתפתחות שחלה בתחום שידורי הרדיו והטלוויזיה בשנים האחרונות מחייבת את הרשות לשינויים מתאימים באופן הפעלת כוח האדם וניצולו ובצמצום המשאבים המושקעים בהתאם להתפתחות הטכנולוגית. 

21. 
דו"ח רואה חשבון חיצוני שבדק ב-2001 את התשלום לעובדים בגין  שעות נוספות וכוננויות וכן הוועדה לרפורמה בשירות הציבורי  מ-2004 שבדקה, בין היתר, את נושא השכר ברשות,  קבעו שיש לערוך שינוים בצורת הדיווח ובעיקר להפסיק תשלומים עבור שעות נוספות וכוננויות שלא בוצעו בפועל. ממצאי הביקורת מראים כי בשנתיים וחצי שחלפו מאז המלצות הוועדה ועד למועד סיום הביקורת, אוקטובר 2006, לא חל שינוי בדפוסי הפעולה של הרשות בתחום השעות הנוספות והכוננויות, למרות המלצותיהם של הוועדה ושל רואה החשבון. 

ב.      מצב תיקון הליקויים
רשות השידור

הנהלת הרשות הוציאה הנחיות חדשות, לפיהן:

1.  
אישור השעות הנוספות ייעשה רק לפי ביצוע בפועל, כולל "שעת הסכם". 

2. 
העובדים נדרשים לחתום פעמיים ביום, בכניסה וביציאה. יחד עם זאת, הושג הסכם עם   הסתדרות העובדים ועם אגודת העיתונאים לפיו, בשלב זה, לא יחולו כל שינויים בהסדרי החתימה. זאת, למשך 3 החודשים הקרובים, במהלך המו"מ עם הגופים המייצגים לגבי חוזי העבודה החדשים.לגבי עובדי חוץ (כתבים וכד'), ייקבע בורר שיאפיין את דרך הדיווח. 

3. 
הדיווח החודשי של השעות הנוספות הוא ממוחשב. 

4.
 מבוצעות ביקורות נוכחות בצורה אקראית, בכל המשרדים. 

5. 
מכסות השעות הנוספות קוצצו. 

6. 
הסכמי השכר החדשים ייתנו מענה גם לנושא הכוננויות. 

7. 
לגבי התאמת גודל הצוותים, הסכמי השכר עדיין בתוקף, אך הצוותים מנוצלים למספר משימות. כך למשל, הצוות שיוצא לצילומי "מפעל הפיס", מבצע לפני כן סיקור של משחק כדורגל. 
תכנית ההתנתקות
יישום התכנית - הכנת שומות פרטניות לבתי מגורים

הגופים המבוקרים: משרד ראש הממשלה – מינהלת סל"ע; משרד המשפטים – אגף שומת מקרקעין.
א.      עיקרי הממצאים

12. 
חסמים אחדים עיכבו את הכנת השומות הפרטניות: השמאי הממשלתי נאלץ לתת הנחיות נוספות, שהטמעתן ארכה זמן רב; והדעת נותנת שהמכתבים ששלח עורך הדין המייצג תובעים לשמאי האגף ולשמאי המאגר הרתיעו את השמאים, ומשום כך הם חששו לתקן את השומות על פי ההנחיות הנוספות. המינהלה והשמאי הממשלתי היו צריכים לפעול להסרת החסמים האלה, כדי שתהיה אפשרות להשלים את הכנת השומות במועד שנקבע. הם יכלו להציג את הבעיות לגורם בכיר יותר, כמו מנכ"ל משרד המשפטים. מאחר שלא עשו זאת כמתבקש, התעכבה הכנת השומות הפרטניות עיכוב ניכר. 

ב.      תיקון הליקויים

משרד המשפטים

12. 
עד סוף 2007, נתקבלו אצל השמאי הממשלתי 393 פניות לביצוע שומות פרטניות.

עד ינואר 2008, בוצעו 299 שומות (כ–76%). לפי הערכת השמאי, הטיפול בכל השומות יסתיים בתוך ארבעה חדשים.
היבטים בפעולות מפעל הפיס

הגופים המבוקרים: מפעל הפיס; משרד האוצר - הממונה על השכר, נציבות שירות המדינה; משרד הבריאות; משרד המשפטים; משרד הפנים – שירותי הכבאות וההצלה

א.      ריכוז ממצאי הביקורת

10. 
לדעת משרד מבקר המדינה, נוכח האינטרס הציבורי החשוב שבעניין, מן הראוי כי שר האוצר, האחראי למתן ההיתר לביצוע ההגרלות של המפעל, ושר המשפטים, בין היתר מתוקף סמכותו לאשר שינוי בתזכיר המפעל ובתקנונו, יבחנו את הדרך ההולמת להחיל בהקדם על המפעל (לרבות בחקיקה) את כל הנורמות הציבוריות שראוי שיחולו עליו, בהתחשב בנתוניו המיוחדים כגוף העוסק בהגרלות ובהימורים, במהותו ובמטרותיו. בין היתר ראוי שישקלו להרחיב את הפיקוח הציבורי על המפעל, כפי שהומלץ עוד בדוח מבקר המדינה משנת 1994 ובפסק דין גדות. הסדרה זו יהיה בה כדי לתרום לשיפור פעילותו של המפעל ולהגברת אמון הציבור בו.

ב.      מצב תיקון הליקויים

משרד המשפטים

10.
למשרד המשפטים אין מעמד עצמאי בנושא מפעל הפיס, מעבר לסמכות אישור התקנון. ומירב הסמכויות נתונות בידי משרד האוצר ומשרד ראש הממשלה.

מחלקת ייעוץ וחקיקה פנתה ליועצת המשפטית של משרד האוצר, במטרה לקדם המשך הטיפול במשרד האוצר.

חלק ד

הוראות חוק

החלטות ממשלה 

פרסומי האגף 
לתשומת לב הקוראים, במסמך זה בשלושת חלקיו יוצגו: 

א.
הוראות חוק מבקר המדינה וחוק הביקורת הפנימית; 

ב.
החלטות ממשלה;

ג.
פרסומי האגף מ-1986 ואילך.  
א. הוראות חוק

חוק מבקר המדינה, התשי"ח-1958 (נוסח משולב)
הערות ראש הממשלה והנחה על שולחן הכנסת
16(א) 
(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה: 

(א)
הערותיו לדין וחשבון, בעניינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בעניינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב), וכן דיווח על החלטות שקיבלה הממשלה בעקבות הדינים והחשבונות, וביצוע החלטות אלה.

(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן הכנסת.

דיווח על תיקון הליקויים

21ב. 

(א)
ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג) ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.

(ב) 
ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או(2), על תוצאות טיפולו בליקויים אלה.

(ג)
המבקר רשאי, בכל עת, לדרוש דיווחים נוספים, על אלה המנויים בסעיף זה.

חוק הביקורת הפנימית, התשנ"ב-1992

3. (א) התאמה
לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לענייני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות ממשלה
(ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג.
 אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה.

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

 (1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

 (2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

 (3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.


(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.


(3)
המנהל הכללי של כל משרד יהא אחראי על ביצוע המכרזים ותקינותם.
ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).
ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

(החלטה מספר 1740 מיום י"ג בתמוז התשמ"ו – 20 ביולי 1986)

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודה לוועדת השרים לענייני תיאום ומינהל, ולוועדות המעקב המשרדיות
ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980.

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור

"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

 (החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לענייני תיאום ומינהל - הטיפול בדו"ח השנתי 43 של מבקר המדינה
א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח - 1958 המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988) משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון.

(החלטה מספר תמ/40 מיום ב' באדר התשנ"ג - 23 בפברואר 1993)
נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

(החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לענייני תיאום ומינהל - הטיפול בדו"ח השנתי 44 של מבקר המדינה
א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:
 (1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בענייני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;

 
(2)
יושב ראש ועדת השרים יחליט בעניין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד – 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בעניין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/288 מיום כ"ט לניסן התשנ"ד – 10 באפריל 1994)

קבלת החלטות בוועדת השרים לענייני תיאום ומינהל - הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063(תמ/273) מיום כ"ד באייר התשנ"ד - 5 למאי 1994)

נוהל עבודה לוועדת השרים לענייני תיאום ומינהל - הטיפול בדו"ח השנתי 45 של מבקר המדינה
מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.


4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון.

(החלטה מספר 3005 מיום ג' באדר ב' התשנ"ה - 5 למארס 1995)

פיקוח, בקרה ואבטחת מידע

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.
ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:


א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.


ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן התשנ"ה - 9 לאפריל 1995)

ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:

1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו - 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לענייני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לענייני ביקורת המדינה בהרכב הבא:

שר המשפטים - יושב-ראש; שר האוצר; השר לביטחון הפנים; שר החינוך, התרבות והספורט; שר המדע; שר הפנים; השר לקליטת העלייה; שרת התקשורת.

מוזמני קבע: נציב שירות המדינה; ראש האגף לביקורת המדינה; היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א. 
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)

סדרי דיון בוועדת השרים לענייני ביקורת המדינה
בדו"ח 47 של מבקר המדינה

מחליטים: 

א. 
לרשום את הודעת יו"ר ועדת השרים לענייני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח-1958, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' התשנ"ז - 14 למארס 1997)

ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' התשנ"ז - 20 למארס 1997)
המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
בהמשך להחלטות מספר 92 מיום אוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינהשבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)

סדרי דיון בוועדת השרים לענייני ביקורת המדינה 
בדו"ח 48 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לענייני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר התשנ"ח - 1 למארס 1998)

הטיפול הממשלתי באבטחת מידע

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר התשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886 (בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון התשנ"ט - 23 לנובמבר 1998)

שיפור השירות לציבור - ממצאי ביקורות פתע

מחליטים: 
א. 
נציב שירות המדינה ירענן ההוראות לגבי חובת המצאותו של מנהל, או ממלא מקום, ביחידות הנותנות שירות לציבור בכל שעות העבודה.

ב. 
משרדי הממשלה והגופים הציבוריים, אשר אובחנו בהם ליקויים בנגישות נכים למשרד, והמפורטים בדו"ח האגף לביקורת המדינה, יודיעו בתוך שלושה חודשים לאגף לביקורת המדינה על הפעולות שנקטו לתיקון הליקויים.

ג. 
נציב שירות המדינה יחזור ויזכיר למנכ"לים את חשיבות הביקורת לשיפור השירות לציבור וחובת שיתוף הפעולה עם הביקורת.

(החלטה מספר בק/137 מיום כ"ג בחשוון התשנ"ט - 23 לנובמבר 1998)

סדרי דיון בוועדת השרים לענייני ביקורת המדינה 
בדו"ח 49 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לענייני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט התשנ"ט - 7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן התשנ"ט - 23 למארס 1999)

ועדת שרים לענייני תיאום, מינהל וביקורת המדינה

מחליטים:

א. 
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לענייני תיאום, מינהל וביקורת המדינה בהרכב כדלקמן:


השר חיים רמון - יושב-ראש; שר האוצר; השרה לקליטת העלייה; שר תיירות; שר התעשייה והמסחר; השר מיכאל מלכיאור.


מוזמנים קבועים: נציב שירות המדינה; מנכ"ל משרד ראש הממשלה.

ב. 
ועדת השרים תעסוק בתחומים הבאים:


תיאום בין משרדי הממשלה בענייני מינהל ושירות לציבור

דיון בממצאי הביקורת על פי דוחות מבקר המדינה, בהמלצותיו ובהצעות ליישומן;


מעקב אחר תיקון הליקויים על פי דוחות מבקר המדינה;


גיבוש המלצות להנהגת רפורמות ושינויים מבניים בשירות המדינה;


ריכוז ועיבוד הצעות לחיסכון, ייעול ושיפור השירות במגזר הציבורי;


גיבוש מדיניות בתחום האיכות והמצויינות במשק בכלל ובמגזר הציבורי בפרט; הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול התשנ"ט - 15 לאוגוסט 1999)

סדרי הדיון בוועדת השרים לענייני תיאום, מינהל וביקורת המדינה בדו"ח 50א' של מבקר המדינה
מחליטים:

א. 
לרשום את הודעתו של השר חיים רמון, יושב ראש ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול התשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות
1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ-50 רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.


רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א. 
יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי התש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח-1958 (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.

2) 
דיווח טבלאי על החלטות שלא בוצעו עדיין והאחראים לביצוען.

3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה
1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר תמ/37 מיום כ"ט באדר א' התש"ס - 6 למארס 2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' התש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בעניין הממצאים והליקויים שנתגלו בעניין שיפור השירות לציבור  בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.

ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז התש"ס - 24 ליולי 2000)

אבטחת מידע - הגנה על מערכי מיחשוב

מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לעניין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.

(החלטה מספר תמ/80 מיום כ"ח בחשוון התשס"א - 26 לנובמבר 2000)

ועדת שרים לתיאום, מינהל וביקורת המדינה

מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לענייני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש; השר שלום שמחון; שר החקלאות ופיתוח הכפר - חבר; השר אליהו סויסה - חבר.

סמכויות הוועדה
ועדת השרים תעסוק בתחומים הבאים:

תיאום בין משרדי הממשלה בענייני מינהל ושירות לציבור;

דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

מעקב אחר תיקון הליקויים על-פי דו"חות מבקר המדינה;

גיבוש המלצות להנהגת רפורמות ושינויים מבניים בשירות המדינה;

ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר התשס"א - 12 למארס 2001)

תיאום הפיקוח והאכיפה - ישומים ממוחשבים

מחליטים:

א. 
לרשום את הודעת משרד האוצר - פרוייקט "תהיל"ה" (תשתית האינטרנט למשרדי הממשלה) כי לצורך הגברת הטיפול הממשלתי לאכיפת החוק, תוקם במסגרת "תהיל"ה" מערכת אינטרה-נט מאובטחת (להלן - "המערכת") לשימוש המשרדים.


המערכת תופעל לכל המאוחר עד ליום 1.11.2001. משרדי הממשלה יעבירו למנהל פרוייקט "תהיל"ה" את שמות האנשים שהוסמכו מטעמם להשתמש במערכת.

ב. 
להקים ועדת היגוי למערכת בהרכב נציגי המשרד לאיכות הסביבה, המשרד לביטחון הפנים, משרד הבריאות, משרד החקלאות ופיתוח הכפר, משרד המשפטים, משרד העבודה והרווחה, משרד הפנים, משרד התחבורה, משרד התעשייה והמסחר, משרד התשתיות הלאומיות, ומינהל מקרקעי ישראל. כן תיבחן אפשרות צרוף נציג של מרכז השלטון המקומי, בכפוף לחוות דעת משרד המשפטים.


מרכז ועדת ההיגוי יהיה ראש האגף לביקורת המדינה במשרד ראש הממשלה. תפקידי ועדת ההיגוי יהיו להציע ולקבוע יישומים ממשלתיים למערכת, במגמה לרכז את המידע המצוי במשרדי הממשלה השונים, תוך אפיון מערכת מידע שתסייע לאכיפת החוק על ידי משרדי הממשלה השונים.

ג. 
עלות הקמת המערכת ודרך תיקצובה יקבעו על ידי תהיל"ה, החשב הכללי במשרד האוצר, אגף הביטחון במשרד האוצר והמשתמשים.

(החלטה מספר תמ/14 מיום כ"ז בתמוז התשס"א - 18 ליולי 2001)

מערכת פיקוח לחוק איסור הונאה בכשרות, התשמ"ג-1983

מחליטים:

א. 
בהמשך להחלטות מספר 2175(תמ/63) מיום 10.8.2000, ומספר 3601(בק/79) מיום 2.4.1998, צוות בראשות מנכ"ל המשרד לענייני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר, היועץ המשפטי של המשרד לענייני דתות ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לענייני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בעניין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. 
הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה.

(החלטה מספר תמ/16 מיום כ"ז בתמוז התשס"א - 18 ליולי 2001)

ישומים ביומטריים בשירות המדינה

מחליטים:

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.

ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

(החלטה מספר תמ/66 מיום י"א בטבת התשס"ג - 16 לדצמבר 2002)

ועדת שרים לענייני ביקורת המדינה

מחליטים (פה אחד), למנות ועדת שרים לענייני ביקורת המדינה, שהרכבה וסמכויותיה כדלקמן:

הרכב ועדת השרים
השר עוזי לנדאו - יושב-ראש 

השרה לאיכות הסביבה 

שר הרווחה
שר התיירות.

סמכויות הוועדה
1) 
ועדת השרים תדון ותחליט לגבי הצעותיהם של השרים הנוגעים בדבר בעניין תיקון הליקויים במשרדיהם, עליהם הצביע מבקר המדינה. ועדת השרים תקיים מעקב אחר יישום החלטותיה בעניינים אלה.

2) 
הגשת ההצעות לדיון בוועדה תיעשה על פי המתחייב בתקנון לעבודת הממשלה.

3) 
ועדת השרים תדון בהמלצות מבקר המדינה ובהצעות לתיקון הליקויים לאחר שדו"ח מבקר המדינה יונח על שולחן הכנסת.

(החלטה מספר 164 של הממשלה מיום כ"ו אדר ב' התשס"ג – 30 למארס 2003)

יישומים ביומטריים בשירות המדינה

מחליטים:

א. 
בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לעניין ישומים ביומטריים בשירות המדינה, כדלקמן:

1. 
בקרות ביומטריות בכניסות לישראל


יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. 
א) 
מרכז מידע בנושאים ביומטריים - רפא"ל


רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.


ב) 
מרכז בחינה למוצרים ביומטריים - רפא"ל


בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. 
אמצעים ביומטריים לזיהוי משתמשים במערכות ממוחשבות


נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. 
ישומים ביומטריים ב"תעודת הזהות החכמה"


יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.

5. 
מאגר תמונות ביומטריות בממשלה


משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.


התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לעניין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי (המפקח הכללי במשרד ראש הממשלה), יגבשו מסגרת תפעולית להפעלת מספר פרויקטים מובילים בממשלה (PILOT). הפרויקטים יהיו בתחומים הבאים:

1. 
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.

2. 
פרויקטים לזיהוי עובדים זרים לישראל.

3. 
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.

4. 
פרויקטים בתחום בקרות כניסה למערכות ממוחשבות.

ד. 
מרכז הצוות הבינמשרדי (המפקח הכללי במשרד ראש הממשלה), ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

(החלטה מספר בק/12 מיום ט"ו בסיון תשס"ג - 15 ליוני 2003)

פרויקט "ממשל זמין" - בקרת הביצוע

מחליטים:

א. 
בהמשך להחלטה  מספר 1812 של הממשלה מיום 12.5.2002, החשב הכללי במשרד האוצר ידווח מדי ארבעה חודשים לוועדת השרים לענייני ביקורת המדינה על התקדמות פרויקט "ממשל זמין" על כל מרכיביו. בנוסף יעביר דיווחי ביניים בנושא מידי חודש לראש האגף לביקורת המדינה במשרד ראש הממשלה.

ב. 
לרשום את הודעת סגן החשב הכללי במשרד האוצר (הממונה על פרויקט ממשל זמין), כי תכנית האב והתכנית הרב-שנתית לקידום פרויקט "ממשל זמין" הושלמו. התכניות כוללות בנוסף להיבטי המחשוב, גם היבטים ארגוניים ותפעוליים וכן המסגרת התקציבית השנתית והרב-שנתית לנושא.


התכניות כאמור, יועברו לאגף לביקורת המדינה, ויובאו לדיון תוך חודש בועדת השרים.

ג. 
החשב הכללי, יחד עם הממונה על התקציבים במשרד האוצר, יגבשו תוך שלושה חודשים, את המסגרת התקציבית השנתית והרב-שנתית לקידום פרויקט "ממשל זמין". הסיכומים שיגובשו יובאו בפני ועדת השרים.

ד. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ה.
האגף לביקורת המדינה יקיים מעקב אחר התקדמות בביצוע ההחלטה. ראש האגף לביקורת המדינה יתאם בין ועדת ההיגוי הבינמשרדית לנושא וסגן החשב הכללי במשרד האוצר הממונה על פרויקט "ממשל זמין" לשם הבאת החומר בפני ועדת השרים, כנדרש.


(החלטה מספר בק/13 מיום ט"ו בסיון תשס"ג - 15 ליוני 2003).

שימור רשומות אלקטרוניות

מחליטים:

א.
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.
ב. 
ההנחיות יוטמעו בפרויקטים רוחביים של מחשוב הממשלה, בכל משרדי הממשלה.
ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.
ד. 
הצוות ידווח לוועדת השרים, בתוך שלושה חודשים, על ההתקדמות.
ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.
ו. 
דיווח יימסר לאגף לביקורת המדינה במשרד ראש הממשלה. 

(החלטה מספר בק/54 מיום ז' בניסן תשס"ד-29.3.2004).
ועדת שרים לענייני ביקורת המדינה

מחליטים:

בהמשך להחלטה מספר 164 של הממשלה  מיום 30.3.2003, לקבוע הרכב  חדש  לוועדת השרים לענייני ביקורת המדינה כדלקמן:

יושב-ראש - השר חיים רמון
שר התחבורה – מר מאיר שיטרית 
שר התיירות – מר אברהם הירשזון

השר מתן וילנאי – שר במשרד ראש הממשלה.

סמכויות הוועדה:

1.  
ועדת השרים תדון ותחליט לגבי הצעותיהם של השרים הנוגעים  בדבר  בעניין תיקון הליקויים במשרדיהם, עליהם  הצביע  מבקר המדינה. ועדת  השרים  תקיים מעקב אחר יישום החלטותיה בעניינים אלה.

2.  הגשת  ההצעות לדיון בוועדה תיעשה על-פי המתחייב בתקנון לעבודת הממשלה.

3.  
ועדת  השרים תדון בהמלצות מבקר המדינה  ובהצעות לתיקון  הליקויים לאחר שדו"ח מבקר המדינה  יונח על שולחן הכנסת.

הערה:  ההרכב  החדש של ועדת השרים בא  במקום הרכב שנקבע  בהחלטת  הממשלה מספר 164 הנ"ל, לרבות  כל השינויים שחלו בהרכב הנ"ל, עד למועד קבלת החלטה זו.
(החלטה מספר 3158 של הממשלה מיום כ' בשבט תשס"ה-30.1.2005)

תעודת זהות ומסמכי מסע עם מזהים ביומטריים

מחליטים:

בהמשך להחלטות מספר 2858(תמ66/) מיום 2.1.2003 ומספר 444(תמ12/) מיום 3.7.2003:-
א. תעודת זהות

1) משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים ב"תעודת הזהות החכמה".

הכנת תזכיר החוק כאמור, לא תעכב את תהליך הטיפול בהנפקת תעודת הזהות החכמה.

2) המזהים הביומטריים שיקבעו על-ידי משרד הפנים, יהיו על-פי תקני I.S.O ותקנים מחייבים אחרים.
ב. דרכון ומסמכי מסע אחרים

1) משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים בדרכונים ובמסמכי מסע אחרים.

2) מזהים אלה יותאמו לדרישות הממשל של ארה"ב והאיחוד האירופי, ויהיו בהתאם להנחיות הטכניות של I.C.A.O ולפי תקני I.S.O וN.I.S.T-, בהתאם לעניין.

3) לוח הזמנים להנפקת הדרכון הישראלי, ייקבע בהתחשב בלוחות הזמנים המקבילים, שיקבעו בעניין על-ידי הממשל בארה"ב ובאיחוד האירופי.

4) משרד הפנים ומשטרת ישראל, יתאימו את מערכות המחשוב של ביקורת הגבולות, לבדיקת אימות הזהות באמצעות המזהים הביומטריים. 

5) משרד ראש הממשלה יהיה שותף לתהליך החקיקה, בכל הנוגע לנושא טביעות אצבע.

ג. הנתונים הביומטריים שיילקחו מאזרחי ישראל ותושביה בשלב הרישום למערכת, ישמרו במאגר מרכזי, ולא ייעשה בהם שימוש, אלא בהתאם להוראות שיקבעו בחוק.

ד. משרד הפנים, בשיתוף משטרת ישראל, יערכו ניסוי מבוקר להנפקת תעודות זהות ודרכונים, הכוללים מידע ביומטרי, במסגרת הניסוי שעורך החשב הכללי (פרויקט ממשל זמין) ובמימונו, בהנהלת בתי-המשפט או בפרויקט אחר, בהתאם לכללים שיקבעו על-ידי הצוות הבינמשרדי לעניין ישומים ביומטריים.

ה. הצוות הבינמשרדי לעניין ישומים ביומטריים, יעקוב אחר ביצוע החלטה זו, וידווח על-כך לוועדת השרים.
(החלטה מספר בק/82 של הממשלה מיום ה' באדר ב' התשס"ה-16.3.2005)

ועדת שרים לענייני ביקורת המדינה

מחליטים:

למנות ועדת שרים לענייני ביקורת המדינה, שהרכבה וסמכויותיה כדלקמן:

הרכב ועדת השרים:

השר איתן כבל - יושב-ראש השר לאיכות הסביבה

שר המדע והטכנולוגיה, התרבות והספורט שר המשפטים

השר יעקב אדרי

השר משולם נהרי

סמכויות הוועדה:

1. ועדת השרים תדון ותחליט לגבי הצעותיהם של השרים הנוגעים בדבר בעניין תיקון הליקויים במשרדיהם, עליהם הצביע מבקר המדינה. ועדת השרים תקיים מעקב אחר יישום החלטותיה בעניינים אלה.

2. ועדת השרים תדון בהמלצות מבקר המדינה ובהצעות לתיקון הליקויים עליהם הצביע מבקר המדינה.

3. הגשת ההצעות לדיון בוועדה תיעשה על-פי המתחייב בתקנון לעבודת הממשלה.
(החלטה מספר 57 של הממשלה מיום כ"ג באייר תשס"ו-21.5.2006)

היערכות העורף לחירום והתנהלותו בעת מלחמת לבנון השנייה
מחליטים:

1.
הממשלה רושמת לפניה את הפעולות המרכזיות שנעשו בתחום היערכות העורף לחירום בשנה החולפת, כפי שפורטו בקובץ "הערות ראש הממשלה לטיוטת דו"ח מבקר המדינה בנושא היערכות העורף לחירום והתנהלותו בעת המלחמה בצפון", כפי שהוצגו בפני הממשלה בישיבתה היום.

2.
יו"ר ועדת השרים לענייני ביקורת המדינה יביא לדיון בוועדה בתוך 45 יום, לאחר שיקול הדעת של הרשות המבצעת, הצעות להחלטה בדבר תהליך בחינה ותיקון הליקויים מאלה שעליהם הצביע מבקר המדינה בדין-וחשבון בדבר היערכות העורף לחירום והתנהלותו בעת מלחמת לבנון השנייה - ושלדעת השרים או הממשלה ראוי לבצע לאחר בחינת הערותיו של המבקר.

3.
הצעות ההחלטה המוגשות לועדת השרים לענייני ביקורת המדינה יוכנו בתיאום עם שר הביטחון, הנושא באחריות העל לטיפול בעורף במצבי חירום, בהתאם להחלטת ממשלה מספר 1577 ועם יתר הגורמים הנוגעים בדבר.

4.
ועדת השרים לענייני ביקורת המדינה תקיים מעקב אחר יישום החלטותיה בנושא. ויו"ר הועדה ידווח לממשלה אחת לרבעון על המעקב שהועדה מקיימת.

5.
סגן השר במשרד הביטחון, ח"כ מתן וילנאי, יהיה מוזמן קבוע לדיוני ועדת השרים לענייני ביקורת המדינה בנושא.

(החלטה מספר 2066 של הממשלה מיום ז' באב תשס"ז-22.7.2007)

ועדת שרים לענייני ביקורת המדינה

מחליטים:

בהמשך  להחלטת הממשלה מספר 57 מיום 21.5.2006, לצרף את שר החקלאות ופיתוח הכפר לוועדת השרים לענייני ביקורת המדינה, ולמנותו כיושב-ראש ועדת השרים.

ההחלטה התקבלה לפי סעיף 20 בתקנון לעבודת הממשלה.
(החלטה מספר 2172 של הממשלה מיום כ"א באב תשס"ז-6.8.2007)

צירוף שר נוסף לממשלה - חבר-הכנסת עמיחי אילון

מחליטים:

א. 
בהתאם לסעיף 15 לחוק יסוד: הממשלה, ולפי הצעת ראש הממשלה, לצרף את חבר-הכנסת עמיחי אילון לשר נוסף בממשלה.

בהתאם לסעיף 5(ג) לחוק האמור, יהיה השר אילון שר בלי תיק.

הממשלה תודיע על-כך לכנסת ותבקש את אישורה להודעה.

ב. 
לאחר שהכנסת תאשר את הודעת הממשלה:

1) 
לצרף את השר אילון לחבר בוועדת השרים לענייני ביטחון לאומי, במקומו של השר יצחק הרצוג.

השר הרצוג יהיה מוזמן בקביעות לישיבות ועדת השרים לענייני ביטחון לאומי, במקומו של השר שלום שמחון.

2) 
בהמשך להחלטת הממשלה מספר 2172 מיום 6.8.2007, לצרף את השר אילון לחבר בוועדת השרים לענייני ביקורת המדינה ולמנותו כיושב-ראש ועדת השרים, במקום שר החקלאות ופיתוח הכפר.

שר החקלאות ופיתוח הכפר יהיה חבר מן המניין בוועדת השרים.

(החלטה מספר 2369 של הממשלה מיום ד' בתשרי תשס"ח-16.9.2007)

חוות דעת של היועץ המשפטי לממשלה 24.1.2002
חובת הדיווח של המבקרים הפנימיים לאגף לביקורת המדינה 

והביקורת הפנימית שבמשרד ראש הממשלה

באשר לתפקיד השני - קרי - וידוא עריכת ביקורת פנימית במשרדי הממשלה, עמדתי היא כי בשל העובדה שמשרדי הממשלה אינם גורמים נפרדים אלא חלק משירות המדינה, ולאור הקושי הקיים ממילא בביסוס ביקורת פנימית חזקה ואפקטיבית, ובשירות המדינה בפרט (בשל היעדר תמריצים כלכליים-תחרותיים המעודדים התיעלות) - יש צורך ותועלת בגוף מטה פנימי בשירות המדינה (שאינו משרד מבקר המדינה) אשר מוודא עמידה בהוראות חוק הביקורת הפנימית, תוך שיתוף פעולה עם המשרדים, מתוך כוונה לחזק את מעמד הביקורת הפנימית ולהביא להפנמה והבנה של חשיבותה והתועלת שניתן להפיק ממנה. יצויין כי קיומו ופעולותיו של האגף דוקא תורמים לחיזוק מעמד המבקרים הפנימיים במשרדי הממשלה, שכן כפי שמראים ממצאי מחקרים שנערכו בישראל ובמדינות אחרות, הנהלות המשרדים אינן נוטות להשקיע מאמצים בפיתוח וקידום הביקורת הפנימית. קיומו של גורם מרכזי המוודא את ביצוע הביקורת מאפשר למבקר הפנימי לעמוד איתן גם מול הנהלה שמנסה להחליש את מעמדו.

ואולם, ביצוע תפקיד זה אינו מחייב מעורבות במינויו של מבקר פנימי ספיציפי או בביצוע תפקידו. במסגרת תפקידו זה על האגף לוודא שאכן מונה מבקר פנימי ושמינויו עולה בקנה אחד עם הוראות החוק, וכן לוודא באופן כללי, שמתבצעת ביקורת פנימית במשרד. לצורך הוידוא העקרוני די בהעברת דו"ח הביקורת השנתי לידיעת מנהל האגף, והעברת תוכניות הביקורת לידיעתו. לעומת זאת, אין הצדקה לחייב בדיווח שוטף על ביצוע ביקורות למנהל האגף, ואין מקום לחובת תיאום מראש של תוכנית הביקורת מול מנהל האגף.

יצויין כי עמדה זו עולה בקנה אחד עם המלצות ועדת אדן - אשר קבעה בהמלצותיה לתיקון פרק 65 לתקשי"ר כי דו"חות ביקורת ספיציפים לא יוגשו למפקח הכללי - אלא יוגש לו רק דו"ח שנתי מסכם; עוד נקבע כי הוראות נוהל באשר לאופן קיום הביקורת במשרד יוכנו בתיאום עם המפקח הכללי, אך תכנית העבודה לכל שנה לא תיקבע בתיאום עמו. 
פרסום דוחות של הביקורת הפנימית
בעקבות פסיקת בית המשפט העליון

א. מבקר המדינה

מבקר המדינה במבוא לדו"ח 56א', קובע: "בצדה של המחויבות האישית יתקיימו, במקרים הראויים, פרסום שמם של המבוקרים ופרסום דוחות הביקורת. הפרסום חייב להיעשות, כמובן, בזהירות רבה, מפני החשש מפגיעה חסרת בסיס בשמו הטוב של המבוקר. הציבור זכאי לדעת מי משלוחיו חטא במעשה או במחדל, התרשל במילוי תפקידיו או אפילו עצם את עיניו מראיית המציאות ומבחינתה". 

ב. פסיקת בית המשפט העליון 
ב-20.5.2004 ניתן פסק דין של בית המשפט המחוזי, בעניין פרסום דוחות הביקורת הפנימית. בית המשפט המחוזי הורה למערערת - מדינת ישראל (משרד התחבורה), למסור לחברת החדשות הישראלית בע"מ- שני דוחות ביקורת פנימית. משרד התחבורה ערער, וב-2.1.2006 ניתן פסק דין של בית המשפט העליון, שקבע בין היתר:  "אין לקבל את גישתה הגורפת של המערערת, לפיה בכל הנוגע לדוחות של ביקורת פנים, החיסיון הוא הכלל." (עמוד 31).

ג. כללים לפרסום

בעקבות הפסיקה, ולאחר התיעצויות, הכין האגף הבכיר לביקורת המדינה והביקורת פנימית, את הכללים כדלקמן: 

1.  
מעתה, כאשר תהיה פניה למשרד, לפי חוק חופש המידע, על המשרד לשקול גילוי מלא או חלקי של המידע המצוי בדוח הביקורת. על המשרד מוטל הנטל להראות כי מניעת העיון בכל מקרה ומקרה, היא מוצדקת. ככל שהאינטרס הציבורי במידע בולט יותר, כך נדרש המשרד להעמיד נימוק משכנע יותר לחיסיון המידע. במקום בו הדבר אפשרי, על המשרד לסמן כ"עיפרון כחול" את החלקים שלא ניתן לגלותם או לפרסמם. אמצעים חשובים בהקשר זה, הם תמצית והשמטת שמות.

2.    כלל נוסף, הינה ההוראה המופיעה בחוק חופש המידע, סעיף 9(א), הקובעת:

       א. 
רשות ציבורית לא תמסור מידע שהוא אחד מאלה: 

 1. 
מידע אשר בגילויו, יש חשש לפגיעה בביטחון המדינה, ביחסי החוץ שלה, בביטחון הציבור, או בביטחונו או בשלומו של אדם.

2. 
מידע בנושאים ששר הביטחון, מטעמים של שמירה על ביטחון המדינה, קבע אותם בצו, באישור הוועדה המשותפת.

3. 
מידע שגילויו מהווה פגיעה בפרטיות, כמשמעותה בחוק להגנה על הפרטיות, התשמ'א-1981...אלא אם כן הגילוי מותר על פי דין.

4. 
מידע אשר אין לגלותו על פי כל דין.
סעיף 17א' בחוק  מבקר המדינה, התשי"ח-1958 (נוסח משולב), קובע גם הוא כי אין לפרסם דוח ביקורת או חלקים ממנו, אם הדבר "דרוש לשם שמירה על ביטחון המדינה, או כדי למנוע פגיעה ביחסי חוץ, או קשרי מסחר בין לאומיים של המדינה".

3. 
חשיפת דוחות של הביקורת הפנימית, תיעשה על ידי הממונה על חופש המידע, רק בנוגע לדוח הביקורת הסופי, לאחר שהביקורת הפנימית נתנה זכות עיון וזכות טיעון, לגוף המבוקר ו/או ליחיד המבוקר, על פי העניין, בשלב ההכנה של טיוטת דוח הביקורת.
ג. פרסומי האגף הבכיר - ביקורת המדינה

וביקורת פנימית מ-1986 

א.
הערות ראש הממשלה לדוח מבקר המדינה
1.
"הערות שר הכלכלה והתכנון לדין וחשבון השנתי מספר 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ו, מאי 1986.

2.
"הערות שר הכלכלה והתכנון לדין וחשבון מספר 37 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשמ"ז, יוני 1987.

3.
"הערות שר הכלכלה והתכנון לדין וחשבון מספר 38 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"הערות שר הכלכלה והתכנון לדין וחשבון מספר 39 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ט, מאי 1989.

5.
"הערות שר הכלכלה והתכנון לדו"ח 40 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תש"ן, מאי 1990.

6.
"הערות שר הכלכלה והתכנון לדו"ח 41 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשנ"א, יוני 1991.

7.
"הערות שר הכלכלה והתכנון לדו"ח 42 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אדר ב' תשנ"ב, מרס 1992.

8.
"הערות שר הכלכלה והתכנון לדו"ח 43 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אייר תשנ"ג, מאי 1993.

9.
"הערות שר הכלכלה והתכנון לדין וחשבון מספר 44 של מבקר המדינה", משרד הכלכלה והתכנון, ירושלים, סיון תשנ"ד, מאי 1994.

10.
"הערות שר הכלכלה והתכנון לדין וחשבון השנתי מספר 45 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשנ"ה, מאי 1995.

11.
"הערות ראש הממשלה לדין וחשבון השנתי מספר 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ו, אפריל 1996.

12.
"הערות ראש הממשלה לדין וחשבון השנתי מספר 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשנ"ז, מאי 1997.

13.
"הערות ראש הממשלה לדין וחשבון השנתי מספר 48 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ח, מאי 1998.

14.
"הערות ראש הממשלה לדין וחשבון השנתי מספר 49 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ט, אפריל 1999.

15.
"הערות ראש הממשלה לדין וחשבון השנתי מספר 50א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס, אוקטובר 1999.

16.
"הערות ראש הממשלה לדין וחשבון השנתי מספר 50ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תש"ס, מאי 2000. כולל "לקט מעקבים".

17.
"הערות ראש הממשלה לדין וחשבון השנתי מספר 51א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס אוקטובר 2000. כולל "לקט מעקבים".

18.
"הערות ראש הממשלה לדין וחשבון השנתי מספר 51ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"א, אפריל 2001, כולל "לקט מעקבים".

19.
"הערות ראש הממשלה לדין וחשבון השנתי מספר 52א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ב, ספטמבר 2001. כולל "לקט מעקבים".

20.
"הערות ראש הממשלה לדין וחשבון השנתי מספר 52ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ב, אפריל 2002. כולל "לקט מעקבים".

21.
"הערות ראש הממשלה לדין וחשבון השנתי מספר 53א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, חשון תשס"ג אוקטובר 2001. כולל "לקט מעקבים".

22.
"הערות ראש הממשלה לדין וחשבון השנתי מספר 53ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ג, אפריל 2003. כולל "לקט מעקבים".
23.
"הערות ראש הממשלה לדין וחשבון השנתי מספר 54א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ד, ספטמבר 2003. כולל "לקט מעקבים".
24.
"הערות ראש הממשלה לדין וחשבון השנתי מספר 54ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ד, מאי 2004. כולל "לקט מעקבים".

25.
"הערות ראש הממשלה לדין וחשבון השנתי מספר 55א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ה, אוקטובר 2004. כולל "לקט מעקבים" ומעקב אחר ביצוע החלטות הכנסת.

26.
"הערות ראש הממשלה לדין וחשבון השנתי מספר 55ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ה, מאי 2005. כולל "לקט מעקבים" ומעקב אחר ביצוע החלטות הכנסת.

27.
"הערות ראש הממשלה לדין וחשבון השנתי מספר 56א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אלול תשס"ה, ספטמבר 2005. כולל "לקט מעקבים".

28.
"הערות ראש הממשלה לדין וחשבון השנתי מספר 56ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ו, מאי 2006. כולל "לקט מעקבים".

29.
"הערות ראש הממשלה לדין וחשבון השנתי מספר 57א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, כסלו תשס"ז, דצמבר 2007. כולל "לקט מעקבים".

30.
"הערות ראש הממשלה לדין וחשבון השנתי מספר 57ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ז, מאי 2007. כולל "לקט מעקבים".

31.
"הערות ראש הממשלה לדין וחשבון השנתי מספר 58א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, כסלו תשס"ח, נובמבר 2007. כולל "לקט מעקבים".

32.
"הערות ראש הממשלה לדין וחשבון השנתי מספר 58ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ח, מאי 2008. כולל "לקט מעקבים".

ב.
מעקבים אחר תיקון ליקויים

החל מדוח 50ב' (2000) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב אחר תיקון ליקויים מדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אדר א', תשמ"ו, פברואר 1986.

2.
"דו"ח מעקב 2 - 3 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, טבת, תשמ"ז, ינואר 1987.

3.
"דו"ח מעקב 4 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז, תשמ"ד, יולי 1987.

4.
"דו"ח מעקב 2 - 3 תיקון ליקויים, דו"ח 37 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תשמ"ח, פברואר 1988.

5.
"דו"ח מעקב 2 - 3 תיקון ליקויים, דו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

6.
"מעקב תיקון ליקויים דו"ח 39 של מבקר המדינה (2-3) דו"ח 38 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

7.
"מעקב תיקון ליקויים דו"ח 40 של מבקר המדינה (2-3) דו"ח 39 של מבקר המדינה (4)", משרד הכלכלה והתכנון, אגף הפיקוח הכללי, ירושלים, שבט, תשנ"א, פברואר 1991.

8.
"מעקב אחר תיקון ליקויים דו"ח 41 של מבקר המדינה (2-3) דו"ח 40 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר א', תשנ"ב, פברואר 1992.

9.
"ביקורת המדינה - מעקב אחר תיקון ליקויים וביקורת רמת השירות לציבור - 1992", משרד הכלכלה והתכנון, אגף פיקוח כללי, ירושלים, טבת תשנ"ג - ינואר 1993.

10.
"מעקב אחר ביצוע החלטות ועדת השרים לענייני תיאום ומנהל לדו"ח מספר 43 של מבקר המדינה", משרד הכלכלה והתכנון, אגף לפיקוח כללי, ירושלים, ניסן תשנ"ד, אפריל 1994.

11.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

12.
"מעקבים אחר ביצוע החלטות, דוח שנתי 45 - 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 45, 46 ירושלים, תשרי תשנ"ח, אוקטובר 1997.

13.
"מעקב ביצוע החלטות, תיקון ליקויים, דוח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 47 ירושלים, כסלו תשנ"ט, נובמבר 1998.
ג.
מעקב אחר ביצוע החלטות הכנסת

החל מדוח 53ב' (2003) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב מספר 1 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשמ"ז, נובמבר 1986.

2.
"דו"ח מעקב מספר 2 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אלול תשמ"ז, ספטמבר 1987.

3.
"דו"ח מעקב מספר 1-2 ביצוע החלטות הכנסת, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"מעקב ביצוע החלטות הכנסת לדו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז תש"ן, יולי 1990.

5.
"מעקב על ביצוע החלטות הכנסת לדו"ח 39 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשנ"ב, נובמבר 1991.

6.
"דו"ח מעקב על ביצוע החלטות הכנסת, דו"ח 42 של מבקר המדינה", משרד הכלכלה והתכנון, אגף הפיקוח הכללי, ירושלים, אדר תשנ"ד, פברואר 1994.

7.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

8.
"מעקב אחר ביצוע החלטות הכנסת, דו"ח שנתי 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, שבט תשנ"ח, פברואר 1998.

9.
"מעקב אחר ביצוע החלטות הכנסת, דו"ח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אדר תשנ"ט, פברואר 1999.

ד.
מהלכי ביקורת
1.
"בעקבות בג"צ 4914/94 יעקב טרנר נגד מבקרת המדינה וועדת הכנסת לביקורת המדינה", משרד הכלכלה והתכנון, אגף בכיר לביקורת המדינה וביקורת פנימית, ירושלים, נובמבר 1995.

2.
"היועץ המשפטי לממשלה וביקורת המדינה", משרד ראש הממשלה, אגף בכיר לביקורת המדינה וביקורת פנימית, ירושלים, יולי 1996.

3.
"ביטול הבטחה שלטונית" על פי ממצאי הדוח השנתי של מבקר המדינה ובעקבות בג"צ 5376/94 ד.ש. בימות ובדים בע"מ נגד מדינת ישראל ואחרים", משרד ראש הממשלה, אגף בכיר לביקורת המדינה וביקורת פנימית, ירושלים, אפריל 1996.
4.
"ההפרטה בראי ביקורת המדינה", מהדורה זמנית, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, טבת תשס"ד, ינואר 2004.

5.
"ההפרטה בראי ביקורת המדינה", מהדורה שנייה מתוקנת, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, ניסן תשס"ד, אפריל 2004.

6.
"חשיפת דוחות הביקורת הפנימית", בעקבות עת"מ 454/02, חברת החדשות הישראלית בע"מ נגד משרד התחבורה, ירושלים, סיון תשס"ד, יוני 2004.

7. 
"פרסום דו"ח של המבקר הפנימי", הודעת ערעור בבית המשפט העליון בשבתו כבית המשפט לערעורים מינהליים, משרד התחבורה נגד חברת החדשות הישראלית בע"מ, עע"מ 6013-א, ירושלים, אב תשס"ד, יולי 2004.

8.
"חשיפת דוחות של הביקורת הפנימית", פסיקת בבית המשפט העליון בשבתו כבית משפט לערעורים בעניינים מינהליים, עע"ם 6013/04, ירושלים, טבת תשס"ו, ינואר 2006.

ה.
ביקורת ואבטחה של מידע רגיש

1.
"נוהל לאבטחה של מידע רגיש ומערכות מידע חיוניות", "המועצה לאבטחת מידע-רגיש" בממשלה ומוסדותיה", אוגדן, משרד ראש הממשלה ["חסוי" - לשימוש פנימי בלבד במשרדי הממשלה ומוסדותיה], מהדורה מעודכנת, אוגוסט 1999.

2.
"מדריך לביקורת מערכות מידע בממשלה", משרד הכלכלה והתכנון, האגף לפיקוח כללי בשיתוף עם המכון לפריון העבודה והייצור, ירושלים, סיון תשנ"ה, יוני 1995. 

3.
"CERT - מרכז שירות לנפגעי 'התקפות ממוחשבות' ", ירושלים, אוגוסט 1998.
4.
"נוהל לאבטחה של מידע רגיש ומערכות מידע חיוניות", מהדורה מעודכנת, משרד ראש הממשלה, אגף בכיר לביקורת המדינה והביקורת הפנימית, ירושלים, אוגוסט 1999. 
5.
"ביקורת ובקרות במערכי מידע", מהדורה זמנית, ירושלים, אוקטובר 1999.

6.
"ההיערכות לקראת "באג 2000" דו"ח מעקב בעקבות דו"ח מיוחד של מבקר המדינה", משרד ראש הממשלה, אגף בכיר לביקורת המדינה והביקורת הפנימית, ירושלים, כסלו תש"ס, דצמבר 1999.

7.
"נהלי מסגרת - אבטחת 'מידע רגיש' ומערכות מידע", ירושלים, מאי 2000.

8.
"פיקוח ובקרה, מערכת ממוחשבת לשירות הממשלה", ירושלים, נובמבר 2001.

9.
"ביקורת ובקרות במערכי מידע", מהדורה שנייה מעודכנת, ירושלים, נובמבר 2001.

10.
"ביקורת ובקרות במערכי מידע", מהדורה שלישית מעודכנת, ירושלים, דצמבר 2002. (מופיעים גם באתר האינטרנט של האגף)

11. 
"נהלי מסגרת לאבטחת מידע", מהדורה שנייה (להערות), ירושלים, ספטמבר 2003.
12.    "נהלי מסגרת לאבטחת מידע", מהדורה שלישית, ירושלים, אלול תשס"ה, ספטמבר 2005. (מופיעים גם באתר האינטרנט של האגף)

13.
"ביקורת ובקרות במערכי מידע", מהדורה רביעית מעודכנת, ירושלים, פברואר 2005. (מופיעה גם באתר האינטרנט של האגף).

14.
"ביקורת ובקרות במערכי מידע", מהדורה חמישית מעודכנת, ירושלים, נובמבר 2006. (מופיעה גם באתר האינטרנט של האגף).

ו. 
ביומטריה לשירות הממשלה

1.    "ביומטריה לשירות הממשלה", מאסף מקורות, ירושלים, מארס 2003.
	2.
	"Minimum security standards for the handling and issuance of machine readable (and other) passports", (Recommended standard practices for the world's governments), G-8 and I.C.A.O.

ועדת ההיגוי – ביומטריה בשירות המדינה; עורך: עוזי ברלינסקי, ירושלים, נובמבר 2003.


	3.
	"American national standard for information systems – data format for the interchange of fingerprints"

משרד ראש הממשלה, אגף בכיר - ביקורת המדינה וביקורת פנימית, ועדת ההיגוי – ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.


	4.
	"משרד ההגנה של ארה"ב (DOD) – הליכים לבחירת ספקי ציוד ותוכנה ביומטריים"; ועדת ההיגוי – ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.



	5.
	"אמצעי זיהוי ביומטריים – תקני ארגון התעופה הבינלאומי ICAO, מאי 2003"; משרד ראש הממשלה, אגף בכיר - ביקורת המדינה וביקורת פנימית, ועדת ההיגוי – ביומטריה בשירות המדינה; עורך: עוזי ברלינסקי, ירושלים, טבת תשס"ד, ינואר 2004.



	6.
	"ביומטריה וההגנה על הפרטיות", הצוות הבינמשרדי – ישומים ביומטריים בממשלה; עורך: עוזי ברלינסקי, משרד ראש הממשלה, אגף בכיר - ביקורת המדינה וביקורת פנימית, ירושלים, סיון תשס"ד, יוני 2004.



	7.
	"Fingerprint image quality", הצוות הבינמשרדי – ישומים ביומטריים בממשלה; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשס"ה, ינואר 2005.



	8.
	"Personal identity verification (PIV) for federal employees and contractors" – טיוטא, הצוות הבינמשרדי – ישומים ביומטריים בממשלה; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשס"ה, ינואר 2005.



	9.
	"Biometric data specification for personal identity verification" - הצוות הבינמשרדי – ישומים ביומטריים בממשלה; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, טבת תשס"ה, פברואר 2005.



	10.
	"ביומטריה: הוראות חוק והסכמים בארה"ב, הקהיליה האירופית, אוסטרליה, קנדה ואנגליה"; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, פברואר 2006.


	11.
	"ישומים ביומטריים ממשלתיים במדינות שונות"; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, פברואר 2006.


	12.
	"ביומטריה: דברי חקיקה ויישומים בארה"ב, אנגליה, הולנד וגרמניה"; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, נובמבר 2005.


ז.
אתיקה לשירות המדינה

1.
"ניגודי עניינים בעידן ה-OUTSOURCING בשירות הציבורי", עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשנ"ח, פברואר 1998.

2.
"תמיכות בעמותות ובמוסדות ציבור על ידי הממשלה - ממצאי ביקורת ויישומים (טיוטה)" עוזי ברלינסקי ופנינה סופר, משרד ראש הממשלה, אגף בכיר לביקורת המדינה וביקורת פנימית, ירושלים, סיון תש"ס, יוני 2000.

3.
"אתיקה לשירות המדינה - קודים אתיים, מאמרים והנחיות", מהדורה זמנית, ירושלים, תמוז תשס"א, יולי 2001.

4.
"אתיקה לשירות המדינה", דברים שנאמרו בכינוס "מעלה החמישה",          ב-2001-07-11, ירושלים, שבט תשס"ב, פברואר 2002.
5.
 “Ethics and corruption in the information age, the Israeli experience”, Uzy Berlinsky, Director, Inspector-General, State of Israel. 
6.
“Corruption in a changing world comparisons, theories and controlling strategies” Vol. I, II. Editors: Berlinsky, U., Friedberg, A,Werner, S.B., Jerusalem, June 1993 

7.
“Politics, ethics and the professions. a selection of articles", Editores: Berlinsky, U., Fridberg, A., Werner, S.B.. publishing Jerusalem, June 1999  
8.
"כללי התנהגות לעובדי מדינה", טיוטא להערות, כתב וערך: עוזי ברלינסקי, המפקח הכללי, משרד ראש הממשלה, ירושלים, אלול תשס"ג, ספטמבר 2003.
9.
"הדין המשמעתי בשירות המדינה", הלכות אתיות, עורך: עוזי ברלינסקי, ירושלים, חשון תשס"ד, אוקטובר 2003.
10.
"הצהרת הון בשירות הציבורי, מסמכי יסוד", עורך: עוזי ברלינסקי, ירושלים, כסלו תשס"ד, דצמבר 2003.
11.
"אתיקה במערכת הבריאות, מבחר מקורות", עורך: עוזי ברלינסקי, ירושלים, טבת תשס"ד, ינואר 2004.

12. "חשיפת דוחות הביקורת הפנימית בעקבות עת"מ 454/02", ירושלים, יוני 2004.
ח.
חוזרי המפקח הכללי

1-36. 
"חוזר המפקח הכללי" מספר 1 (דצמבר 1986) עד מספר 36 (ספטמבר 1993) בעריכת גב' רחל כספי, משרד הכלכלה והתכנון, האגף לפיקוח כללי. 

ט.
שונות
1.
"צעד אחר צעד, קליטה ראשונה", משרד הכלכלה והתכנון, האגף לפיקוח כללי, ירושלים, שבט תשנ"א, פברואר 1991 (בעריכת רחל כספי). 

2.
"הרפורמה בחינוך ואזורי הרישום", משרד הכלכלה והתכנון, אגף הפיקוח הכללי, ירושלים, אייר תשנ"ד, אפריל 1994.

3.
"המדריך לביקורת פנימית בשירות המדינה", משרד הכלכלה והתכנון, האגף לפיקוח כללי בשיתוף עם נציבות שירות המדינה, ירושלים, אדר א' תשנ"ה, פברואר 1995. 

4.
"קבורה בשנות ה-2000 - החלטות, מסמכי יסוד וכיווני פעולה מוצעים", ירושלים, ינואר 2000.
5.
"דיון משותף לוועדת השרים לענייני תיאום, מינהל וביקורת המדינה וועדת השרים לענייני רעידות אדמה", ירושלים, סיוון תשס"א, יוני 2001.

6.
"יחסי שלטון מרכזי ומקומי - חומר רקע לדיוני ועדת שרים לתיאום, מינהל וביקורת המדינה בראשות השרה ציפי ליבני" ירושלים, יולי 2001.

7.
"ערי הפיתוח בדרום הארץ", ממצאי ביקורת, החלטות ומעקבים, ירושלים, נובמבר 2001.

8.
"ההפרטה בראי ביקורת המדינה", מהדורה שנייה מתוקנת. כתבו: עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, ניסן תשס"ד, אפריל 2004.

9.
"תוכנה לניהול ומעקב אחר תיקון ליקויים וביצוע החלטות ממשלה", ירושלים, אדר ב' תשס"ה, מארס 2005.

10.
מעל"ה – מערכת ביקורת לשיפור השירות", ירושלים, אדר ב' תשס"ה, מארס 2005.

11.
"המלצות הוועדה הציבורית לבחינה מחדש של סיוע המדינה למוסדות ציבור" (ועדת ארידור), ירושלים, אייר תשס"ו, מאי 2006. 

12.
מקלוט ציבורי בקרית שמונה בדיקת מוכנות 15-16/1/2007. ממצאי ביקורת והמלצות. ירושלים, שבט תשס"ז, ינואר 2007. 

י.    ביקורות לשיפור השירות

1.
שיפור השירות לציבור ממצאי ביקורות פתע. ינואר - יוני 2004. מוגש לועדת שרים לענייני ביקורת המדינה. ירושלים, יולי 2004.

2.
שיפור השירות לציבור ממצאי ביקורות פתע. יולי - דצמבר 2004. מוגש לועדת שרים לענייני ביקורת המדינה. ירושלים, ינואר 2005.

3.
שיפור השירות לציבור ממצאי ביקורות פתע. ינואר - יוני 2005. מוגש לועדת שרים לענייני ביקורת המדינה. ירושלים, יולי 2005.

4.
שיפור השירות לציבור ממצאי ביקורות פתע. יולי - דצמבר 2005. מוגש לועדת שרים לענייני ביקורת המדינה. ירושלים, ינואר 2006.

5.
שיפור השירות לציבור ממצאי ביקורות פתע. ינואר - יוני 2006. מוגש לועדת שרים לענייני ביקורת המדינה. ירושלים, יולי 2006.

6.
שיפור השירות לציבור ממצאי ביקורות פתע. יולי - דצמבר 2006. מוגש לוועדת שרים לענייני ביקורת המדינה. ירושלים, ינואר 2007.

